
PROLOGAS 


Jis dar kartą su malonumu žiūrinėjo ant stalo 
paskleistas nuotraukas. Už nugaros televizijos dik- 
toriai monotoniškai skaitė žinias. 

„Vikė... Vikė Stiuart.“ 

Jis pastėro. O Dieve! Kažkas šnibždomis ištarė 
jos vardą. Širdis nusirito į kulnus, jis atsigręžė. Iš 
ekrane rodomos nuotraukos šypsojosi ji, aštuone- 
rių mergaitė su švarple. Jis padidino garsą. 

— „„Dentono policija sulaikė asmenį, siejamą su 
aštuonmetės Vikės Stiuart dingimu. Mergaitė pra- 
puolė prieš devynias savaites, išėjusi iš pradinės mo- 
kyklos. Pasak Dentono kriminalinio poskyrio atsto- 
vo spaudai, minėtas asmuo, keturiasdešimtmetis 
vyras, su pareigūnais linkęs bendradarbiauti, kalti- 
nimai jam kol kas nepateikti... 

Ne itin kokybiškas televizininkų rodomas 
mergaitės atvaizdas, išdidintas klasės fotografijos 
fragmentas, nė iš tolo neprilygo ant stalo paskleis- 
tosioms nuotraukoms, kuriose buvo aiškiai matyti 
į objektyvą žiūrinčios Vikės siaubas. 

Į laukujes duris kažkas pasibeldė. Jis susiraukė. 
Juk buvo jai prisakęs vaikščioti per kiemą. Jei kas 
nors pastebėtų... 

Skubiai surinkęs nuotraukas padėjo jas į indau- 
jos stalčių ir, užrakinęs šį, dar patikrino. Iš jaudu- 
lio jį net prakaitas išpylė. Patrynęs delnus į kelnes, 
atidarė duris. 


— Regis, sušalai, - pasakė. —- Eikš vidun, paku- 
riau židinį. Kaipmat sušilsi. 

Ji buvo septynerių, vos keliais mėnesiais jau- 
nesnė už tą kitą mergaitę. 


Šaltas sausio vėjas blaškė ant grandinės prie 
įvažiavimo į degalinę kabantį aprūdijusį skardos 
lakštą. UŽDARYTA. Nors degalinė neveikė gerus 
pusantrų metų, joje vis dar trenkė tepalais, dyzeli- 
nu ir troškiu kojų prakaitu - tikriau sakant, seno- 
mis padangomis. Aikštelėje, kur buvusias kolonė- 
les ženklino betoniniai kvadratai, stovėjo du poli- 
cijos automobiliai ir purvinas „Ford Sierra“. Prie jo, 
įsikandęs cigaretę, - ma juos bala, tuos perspėjimus: 
NERUKYTI! - energingai trepeno kojomis krimina- 
listas inspektorius Džekas Frostas. Jis neabejojo tik 
tuščiai gaištąs laiką. O juk vylėsi likusias pamainos 
valandas praleisiąs savo kabinete, prie visu pajėgu- 
mu šutinančio radiatoriaus, ramiai klastodamas iš- 
laidų kvitus - į vyriausiąją valdybą išvykęs skyriaus 
viršininkas Maletas užklupti jo, rašalui ant neva 
prieš mėnesį išduotų degalinės popierėlių dar džiūs- 
tant, negalėjo. Paskui Frostas ketino patogiai išsi- 
drėbti poilsio kambaryje ir pasižiūrėti bokso varžy- 
bų įrašą. Bet kur tau! Visi vakaro malonumai nuėjo 
velniui pauodegin, mat į nuovadą atsivilko tasai 
menkysta Redžinaldas Todas ir prisipažino nužudęs 
Vikę Stiuart. Todas buvo smulkmė, tenkindavosi de- 
monstruodamas savo organą vaikams ar mainais už 
saldainius apgraibomas, bet dabar tvirtino prisidir- 
bęs rimtai - išprievartavęs ir nugalabijęs dingusia 


laikomą aštuonerių mergaitę, lavoną paslėpęs ap- 
leistoje degalinėje... Kur konkrečiai? Neprisime- 
nąs... buvę tamsu... galvoje jam susijaukę... 
Tolumoje, už medžių rikiuotės, nė akimirkos 
nenutildamas gaudė naujasis greitkelis, kaip tik ir 
numarinęs šią kadaise gyvą degalinę. Dykviete 
virtusiame sklype buvo labai patogu išmesti nebe- 
reikalingus čiužinius, sofas ar kitokį šlamštą. 
Frosto stebimi konstebliai parito aikštele di- 
džiulę padangą be protektoriaus. Šiaip jau derėjo 
padėti jiems ieškoti, bet jis žinojo, kad visos pastan- 
gos bergždžios. Tasai šunsnukis Todas buvo apgai- 
lėtinas melagis, niektauza, pasinaudojęs proga atsi- 
durti dėmesio centre. Frostas nusipurtė. Gal ir pri- 
valėjo darbuotis petys petin su eiliniais, bet sėdėti 
šiltame automobilyje buvo maloniau. Vos įsėdus, 
radijo ryšiu prabilo Operatyviojo valdymo centras: 
— Inspektoriau, atvyko Vikės motina... nori pa- 
sikalbėti su jumis. | 
Frostas atsiduso. Matyt, išgirdusi, kad Todas 
prisipažino, moteriškė troško naujienų... gerų nau- 
jienų. Nenustygstanti ponia Stiuart, tikras energi- 
jos kamuolys, atkakliai ignoravo faktus, buvo įsi- 
kalusi į galvą, kad jos dukrelė, nors dingusi jau 
prieš devynias savaites, vieną dieną sveika gyva 
grįš namo ir lyg niekur nieko paprašys arbatos. 
Nervinga moters šypsenėlė panėšėjo į skausmingą 
grimasą, kalbėdavo ji daug, kitiems neleisdavo nė 
įsiterpti — kad neišgirstų, ko nenorinti girdėti. 
Frostas nujautė, kad likusi vienumoje ponia Stiuart 
dažnai verkia. Sykį jis mėgino ją įtikinti, kad, pra- 
bėgus devynioms savaitėms, vilties verčiau nepuo- 
selėti. Moteris jo nesiklausė... 


— Inspektoriau, aiškų, dukrelė sugrįš... Žinau, 
kad sugrįš, - kartojo ji. — Žinau, ir tiek. 

— Pasakyk jai... - buvo beprašąs operatyvininko, 
tik staiga dėmesį patraukė tamsoje sužybčiojęs Ži- 
bintuvėlis. Rūškanas konsteblis Džordanas, stovė- 
damas prie automobilių apžiūros duobės, energin- 
gai mojo inspektoriui. Šis nustėro. 

Iš aparato vėl prabilo operatyvininkas: 

— Inspektoriau... ar dar girdite? 

— Girdžiu, — atsakė Frostas. - Tegul ponia Stiuart 
važiuoja namo. Grįždamas pats jai paskambinsiu. 

Jis dar kartą užsitraukė dūmo ir išlipo iš auto- 
mobilio į šaltį. 

— Štai, — tarstelėjo Džordanas ir nukreipė žibin- 
tuvėlio spindulį į duobės gelmę, kur murkšliname, 
alyvuotame vandenyje grimzdėjo padangos ir ka- 
nistrai. Konsteblis apšvietė tarp jų mėlynuojantį 
permirkusį drabužį. Tą žvarbią lapkričio popietę, 
kai bendraklasiai matė Vikę Stiuart paskutinį kar- 
tą, ji vilkėjo mėlyną, šiltą, žieminį paltą. 

Frostas įsikando naują cigaretę ir atsiduso. 

— Ką gi, vyručiai, iškelkime mergaitę. 


Iškėlė jie ne mergaitę. Kupetą dvokiančių sku- 
durų. Paskui — ir visą kitą šlamštą. Vikės nebuvo 
nei duobėje, nei išvis degalinėje. 

Mergaitės motina privažiuojantį automobilį ste- 
bėjo pro tinklinės užuolaidas, tikėjosi išvysti atve- 
žamą dukrelę. Puolė prie laukujų durų, Erostui dar 
nespėjus nė išlipti. Bent jau ne su bloga žinia, karto- 
jo šis sau. Gabenti tokią būtų buvusi gryna kančia. 
Nors ponia Stiuart nė už ką nebūtų pripažinusi, 


kad duktė nebegrįš. Moteris net įsikalbėjo, kad 
Frostas jos optimizmui pritaria. 

— Inspektoriau, mergaitė gyva, - sakydavo ji. — 
Mudu abu Žinome, Vikė - gyva. 

Duris ji atidarė šypsodamasi, bet žvilgsnis bu- 
vo nerimastingas, moteris atrodė per tas savaites 
senstelėjusi dešimčia metų. 

— Inspektoriau, su geromis naujienomis atva- 
žiavote, ar ne? — išbėrė ji. - Iš veido matau, kad su 
geromis... 

Mergaitės lavono dar neradome. Nebent tai — 
gera naujiena, pamanė Frostas ir tarė: 

— Ponia Stiuart, tasai Žmogus melavo. Apie Vikę 
jis nieko nežino. 

— Na suprantama, inspektoriau. Juk mudu su 
jumis Žinome, kad dukrelė - gyva. 

Jis nutylėjo. Jautėsi kaip paskutinis bailys, bet, ki- 
ta vertus, atrodė beprasmiška įrodinėti vargšei mo- 
teriškei akivaizdžią tiesą. O ji tratėjo kaip tratėjusi: 

— Surasite Vikę, žinau. Tik prieisite prie durų, ir 
aš be žodžių viską suprasiu - vien pažvelgusi jums 
į veidą. 

Kalbėdama moteris be paliovos gniaužė, glam- 
žė prikyštę. Frostas, neryžtingai linktelėjęs, apta- 
kiai atsakė: 

— Ponia Stiuart, būtų nuostabu... 

Jei motinai, kad pasijustų laiminga, tiek ir te- 
reikėjo... 

— Taip ir bus, inspektoriau. Mes abu žinome, 
taip ir bus. 

Į automobilį jis grįžo sugniuždytas. Įmanyda- 
mas būtų gerai supurtęs moteriškę ir išrėkęs: 


„Ponia Stiuart, po galais, jūsų dukters nebėra!.. Ne- 
gali prieš devynias savaites dingusi mažametė bū- 
ti gyva!“ Vis dėlto sakyti to Frostas negalėjo. Į nuo- 
vadą važiavo pasiryžęs nusukti tam šūdžiui Re- 
džiui Todui sprandą. 


Redžis Todas, smulkaus sudėjimo tipelis didele 
"nosimi, sėdėjo kameroje ant gulto ir garsiai šliurpė 
seržanto atneštą arbatą. Stambus Adomo obuolys 
ryjant slankiojo aukštyn žemyn. 

Koridoriuje sužvangėjo raktai, ir durys atsivėrė. 
Tarpduryje, žaibuodamas akimis, stovėjo krimina- 
listas inspektorius Frostas. Todo Adomo obuolys 
sukrusčiojo, sulaikytasis pašoko ant kojų ir, ne- 
laukdamas, kol inspektorius prašneks, suskato 
pusbalsiu atsiprašinėti: 

— Dovanokite, iš visos širdies atsiprašau. Sukly- 
dau... Turbūt man prisisapnavo... Regėjimas buvo 
tikroviškas, pamaniau, kad iš tikrųjų... 

— Tuojau tau tikroviškai suskaus pautus, - at- 
kirto Frostas. - Skaudės iš tikrųjų. 

— Nusipelniau, pone Frostai, prisipažįstu... bet 
meldžiu... Smurto aš nepakenčiu. 

— Taip neatrodė, kai pasakojai, ką padarei mer- 
gaitei. Tada tau seilės iš malonumo dribo. 

Todas tylomis panarino galvą. Frostas panieki- 
namai vyptelėjo. 

— Raštu paneigsi išsigalvotą prisipažinimą ir 
dingsi iš čia. Melsk Dievą, kad nesutiktum manęs 
tamsiame skersgatvyje. 

Tai taręs inspektorius staigiai apsigręžė ir išėjo 
iš kameros. 


Kai Frostas, pastūmęs dvivėres duris, įžengė į 
priimamąjį, nuovados seržantas Bilas Velsas pasakė: 

— Tą šmikį derėjo apkaltinti gaišinant policijos 
laiką. 

— Tas šmikis sugaišino mums tiek daug laiko, 
kad nebeturėjau kada jo apkaltinti, - atšovė ins- 
pektorius ir įsikando cigaretę. — Jei nutiktų kas 
svarbaus, tarkime, užsuktų pasiduoti lordas Luka- 
nas, kreipkis į inspektorę Mod. Beje, kur ji? 

"Velsas niekinamai prunkštelėjo. Kriminalistė 
seržantė Liza Mod, atkelta į Dentoną vos prieš ke- 
lis mėnesius, spėjo tapti laikinąja inspektore, o jis 
ir po septyniolikos tarnybos metų vis dar tik ser- 
žantas. 

— Ta karvė prasisiekėlė!.. 

Frostas patyliukais sukikeno. Progos paerzinti 
Velsą jis niekada nepraleisdavo. 

— Seržante, nedera taip kalbėti apie aukštesnio 
rango pareigūną! - papriekaištavo. 

Velsas nė nepajuto, kaip įmaknojo į žabangas. 

— Aukštesnio rango? Ji - lygiai tokia pat seržan- 
tė kaip ir aš. Nė kojų nespėjo čia apšilti, ir še - jau 
laikinoji inspektorė. Kuo ji geresnė už mane? 

— Tu neturi tokių papų kaip ji, - atsakė Frostas. 

— Va! Džekai, pataikei kaip pirštu į akį! — apsi- 
džiaugė nuovados seržantas. — Juk tai diskrimina- 
Cija lyties pagrindu, tik atbulai. 

— Atbulai dar nieko nesu diskriminavęs. Vis 
dėlto - kur ji? 

— Su sulaikytuoju... taksistu. Jis paėmė keleivę, 
užuot nuvežęs iki namų, užsuko į skersgatvį ir iš- 
prievartavo. 


— Rupūžėle! - šūktelėjo Frostas. —- Tikiuosi, ar- 
batpinigių ji nedavė. 


Kabinete buvo tamsu. Vadinasi, jis tuščiai tikė- 
josi rasiąs kriminalistą konsteblį Morganą, nese- 
niai perkeltą iš Leksingtono skyriaus, plušantį prie 
nusikaltimų statistikos. Frostas priėjo prie Morga- 
no stalo pažiūrėti, ką konsteblis nuveikęs. Kaip 
inspektorius, išvykdamas į apleistą degalinę, pali- 
ko, taip popieriai ir gulėjo nepaliesti. Koridoriuje 
jis mažne susitrenkė kaktomis su konstebliu Kolje- 
riu, kuris žingsniavo į priimamąjį. 

— Kur Morganas? - paklausė Frostas. 

— Gal valgykloje, - spėjo Koljeris, puikiai žino- 
damas, kad Morganas - kaip tik ten. 

— Tempk jį čionai. Jo darbas, už kurį algą mo- 
kame, ne arbatą plempti, o nusikaltimų statistiką 
klastoti. 

Inspektorius nutilo. Pro atviras antrojo kvotos 
kambario duris jis išvydo viduje prie stalo sėdinčią 
paniurusią kokių šešiasdešimties moteriškę. Prie 
krūtinės ji spaudė didelę rudą rankinę. Pastebėjusi 
Frostą nusigręžė ir įsistebeilijo į sieną. Į tą storžievį 
žmogėną moteris nenorėjo nė žiūrėti. 

Frostas pasivedėjo Koljerį į šalį. 

— Ką čia veikia močiutė Biti? —- paklausė. 

— Laukia, kol išspausdinsime jos pareiškimą, - 
atsakė konsteblis. - Ją išprievartavo. 

— Išprievartavo? Veikiausiai sapne! — suniurzgė 
inspektorius. - Kur kriminalistė inspektorė Mod? 

Dvidešimt šešerių laikinoji kriminalistė inspek- 
torė Liza Mod į kuodelį suimtais tamsiais plaukais 


rūsčiai žvelgė į vyruką kitapus stalo. Jis sėdėjo at- 
silošęs, pašaipiai išsiviepęs. 

— Dar kartą, - prašneko pareigūnė. - Jūs paėmė- 
te moterį prie geležinkelio stoties... 

Sulaikytasis abejingai gūžtelėjo pečiais. 

— Na gerai, pakartosiu - paskutinį kartą. Ta se- 
na varna išsikvietė taksi telefonu. Paėmiau ją, nu- 
vežiau, kur prašė, ir nuvažiavau sau. 

— Moteris sako ką kita, - tarė Liza Mod. - Anot 
nukentėjusiosios, pasukote į skersgatvį ir ją išprie- 
vartavote. 

— Susimildama, aš, po galais, bet ko neprievar- 
tauju, - pasipiktinęs atšovė vyrukas ir čia pat išsi- 
šiepė. - Šit jeigu pasipainiotum tu, saldainiuk... 

— Jei pasipainiočiau aš, - sušnypštė Liza, - vei- 
kiai nebeturėtumėte kuo prievartauti. - Kai parei- 
gūnė išėmė iš aplanko dokumentą, sulaikytasis 
nutaisė tokią grimasą, tarsi jam būtų suskaudę. — 
Keleivę užpuolate ne pirmą kartą, ar ne? - paklau- 
sė inspektorė. 

— Jei turi galvoje tą pakrūmių prostitutę, tai - su- 
mauta senovės istorija, - irzliai atsidusęs pasakė jis. 

— Praėjo vos devyni mėnesiai, — atkirto Liza. — 
Man tai panašiau į sumautą naujausių laikų istori- 
ją. — Atsivėrė durys ir į kvotos kambarį nepasibel- 
dęs įžengė Frostas. Laikinoji inspektorė piktai į jį 
dėbtelėjo. Ko šitam čia prireikė? Ji palinko į mikro- 
foną ir tarė: — Į kvotos kambarį įėjo kriminalistas 
inspektorius Frostas. — Nubraukusi nuo kaktos 
plaukų sruogą, Liza kolegos paklausė: - Inspekto- 
riau, ko pageidausite? 

— Porai žodžių, - atsakė Frostas, kviesdamas Li- 
zą prieiti. 


Ši suirzusi patempė lūpas. 

— Vėliau. Juk matote, kvočiu sulaikytąjį. 

— Pasikalbėkime tuojau pat. 

Sulig tais žodžiais inspektorius išėjo į koridorių. 
Liza, žaibuodama akimis, išsekė paskui jį ir uždarė 
duris. Kaip tas kvėša drįsta kištis į jos kvotą... 

— Aš pasipiktinusi... 

Frostas išsyk ją pertraukė. 

— Verčiau paklausytum. - Šnibždomis jis pridū- 
rė: - Širdele, manau, tau neverta gaišti laiko. 

— Neverta gaišti laiko? - išdidžiai šypsodamasi 
paklausė Liza. - Užmečiau akį į jo bylą. Tas tipas 
savo automobilyje jau dukart buvo užpuolęs mote- 
ris. Jos neišgalėjo susimokėti, ir jis sumušė jas — 
viena net ligoninėje atsidūrė. 

Inspektorius linktelėjo. Visa tai jis žinojo. 

— Oį aukos bylą ar dirstelėjai? - paklausė. 

Liza susiraukė. Ką tas mulkis čia šneka? 

— Į aukos bylą? 

— Taip, į močiutės Biti bylą. Tos nelaimėlės pa- 
klausius, atrodo, kad vyrai kelnaites jai nusmaukia 
dažniau, nei Londone pakeliamas ir nuleidžiamas 
Tauerio tiltas. Per pastaruosius dvejus metus ji ma- 
žiausiai dvylika kartų skelbėsi buvusi užpulta ir 
išprievartauta. Visais atvejais įrodyta, kad praneši- 
mai melagingi. Be to, pasak bobšės, kažkas jai 

skambina ir nekalba, tik šnopuoja į ragelį, stebi nu- 
sirenginėjančią, persekioja. 

Frostas padavė kolegei ilgą popieriaus juostą su 
išspausdinta informacija. Liza greitomis ją peržvelgė 
ir piktai sučiaupė lūpas. 

— Ji kalbėjo taip įtaigiai. Aš ir patikėjau! 

— Dažniausiai ji ir pati savimi patiki, - atsakė 
inspektorius. 


Laikinoji inspektorė įsmeigė rūstų žvilgsnį į 
antrojo kvotos kambario duris. 

— Sprandą tai bobai nusukčiau! — iškošė pro 
dantis. 

— Labai ant jos nerūstauk. Močiutė niekada to 
malonumo nepatyrusi... Ir veikiausiai jau nepatirs, 
šit ir tenka vargšelei prasimanyti. 

— Niekada nepatyrusi? Norite pasakyti, ji - dar 
ir skaistuolė? 

— Bent jau taip po pastarųjų trijų išprievartavi- 
mų sakė daktaras. 

— Tad ką mums daryti? - Liza grąžino popie- 
riaus juostą Frostui. — Jei ji kaltinimo neatsisakys, 
nuo tyrimo neišsisuksime. 

— Pamėginsiu ponią Biti perkalbėti, — atsakė 
inspektorius. - O tu taksisto per daug nespausk, 
dingsties apkaltinti mus neteisėtu areštu verčiau 
jam nepakiškime. - Staiga Frostas pastebėjo, kokia 
kolegė nusikamavusi. — Širdele, ar tau viskas gerai? 

— Aišku, viskas gerai. Kas man bus, - šiurkščiai 
atkirto ji. 

- Išblyškusi. Lyg nesveikuotum. 

Inspektorius jau gailėjosi paklausęs. 

— Pavargusi, ir tiek... Be to, man pikta - per tą 
bobą tik laiką gaištu. - Lizos žvilgsnis nukrypo į 
priimamąjį, kur Bilas Velsas, delnu parėmęs 
smakrą, skaitė vakarinį laikraštį. - Mūsų nuova- 
dos seržantui, žinoma, neužteko padorumo ma- 
ne perspėti. 

Sulig tais žodžiais ji apsigręžė ir įėjo į kvotos 
kambarį. 


Dorina Biti piktai nužvelgė įėjusį inspektorių. Jis 
moteriškei nusišypsojo, o ši atsakė gaižiu vypsniu. 

— Ačiū už dėmesį, inspektoriau Frostai, su ju- 
mis nenoriu turėti jokių reikalų. Esu tvirtai ap- 
sisprendusi pateikti kaltinimą, ir nesitikėkite ma- 
nęs perkalbėti. 


Frostas atkišo Velsui nukentėjusiosios raštą ir 
pasakė: 

— Kaltinimo ji atsisako. 

Nuovados seržantas išpūtė akis. 

— Po paraliais, kaip tau pavyko ją priversti? 

Droviai šyptelėjęs, inspektorius atsakė: 

— Pasakiau, kad jis negalėjo jos išprievartauti, 
nes Persijos įlankos kare, per neapsižiūrėjimą pa- 
šautas saviškių, neteko pimpalo. 

— Ir ką - patikėjo? 

— Ne iš karto. Tik tada, kai pasiūliau pažiūrėti, 
kiek to pimpalo telikę. — Staiga surimtėjęs Frostas 
paklausė: —- Kodėl neperspėjai Lizos, kad ta sena 
višta pateko į Gineso rekordų knygą kaip daugybę 
kartų išprievartauta ir vis tiek nekalta? 

Velsas niekinamai suprunkštė. 

— Aš nekompetentingas aukštesnio rango parei- 
gūnei nurodinėti, ką jai daryti. 

Laiptais nudundėjęs iš valgyklos, į priimamąjį 
jėjo laikinasis Frosto padėjėjas kriminalistas kon- 
steblis Morganas, inspektoriaus ironiškai pramin- 
tas Valstiečiu. Liūdnas ketvirtą dešimtį baigiančio 
kresno tamsiaplaukio garbaniaus iš Velso žvilgsnis 
ir išperto šunelio išraiška, kurią jis tuojau nutaisyda- 
vo, Frostą gerokai erzino, užtgbmotėri5-pavėrgdavą,, 


kaipmat. Pastebėjęs rūstų inspektoriaus žvilgsnį, 
Morganas velsietišku progiesmiu kuo nuoširdžiau- 
siai suulbėjo: 

— Šefe, tik greitomis gurkštelėjau arbatos. Tuos 
skaičiukus jau beveik visus surašiau. 

Niekas, išskyrus Morganą, nuovadoje šefu 
Frosto nevadino. Inspektorius spėjo, kad tą kreipi- 
nį konsteblis bus nuklausęs iš kriminalinių televi- 
zijos serialų. 

— Jau beveik surašei? — paklausė Frostas. - Prie 
tų prakeiktų popierių tu net neprisilietei. Įsikalk į 
galvą, Valstieti: šitoje nuovadoje dykaduoniauti lei- 
džiama tik vienam šunsnukiui - man. Aišku? 

Morganas susigėdęs nudelbė akis. 

— Atsiprašau, šefe. Šefe, skaičiukus tučtuojau 
surašysiu. 

Subirbė telefonas. Konsteblis luktelėjo, kol Vel- 
sas atsilieps. Morganas, kaip ir Frostas, kanceliari- 
nio darbo nepakentė, tad dabar tikėjosi, kad nuo jo 
išvaduos koks nors iškvietimas. 

— Tuojau pat siunčiu pareigūną, - pasakė nuova- 
dos seržantas ir, padėjęs ragelį, užsirašė adresą. — 
Džekai, vėl vagystė su užvalkčiu. Siųsti Morganą? 

— Ne. Jis nekantrauja kibti į nusikaltimų statisti- 
ką. Aš pats nuvažiuosiu. — Valstietį inspektorius 
paragino: - Nagi, Loidai Džordžai, prie darbo! 

— Klausau, šefe, - nė neslėpdamas nusivylimo, 
atsakė Morganas. 

Nuovados seržantas, lydėdamas konsteblį 
žvilgsniu, niekinamai prunkštelėjo. 

— Kodėl, po šimts velnių, mums bruka visokias 
atmatas? Pirmiau Poniutė, dabar - šitas. 


— Žinau dar prastesnį atvejį, - suniurnėjo Fros- 
tas. - Kokiu adresu važiuoti? 

Jis dirstelėjo į laikrodį. Jeigu neužgaiš, iki bai- 
giantis pamainai dar spės ir išlaidų kvitus padirb- 
ti, ir bokso mačo dėl čempiono titulo įrašą pažiūrė- 
ti. Tas gyvenimas visai neblogas, kai skyriaus vir- 
šininkas išvykęs. 


Skyriaus viršininkas Maletas, važiuodamas iš 
grafystės vyriausiosios valdybos, smagiai barbeno 
pirštais į „Roverio“ vairą. Policijos viršininko va- 
dovautame susirinkime Dentono skyrius, Maleto 
nuomone, pasirodė puikiai. Visų skyrių vadovai 
buvo sušaukti pasitarti, ką daryti, kad siaubingai 
apkarpyto biudžeto sąlygomis nenukentėtų darbo 
našumas. Policijos viršininkas pasiūlė skyriams 
glaudžiau bendradarbiauti, prireikus dalytis parei- 
gūnais —- genialus sumanymas, pataikūniškai pa- 
manė Maletas, - tuomet kadrų trūkumas darbo re- 
zultatams neatsilieptų. Kai kurie kolegos išsyk su- 
nerimo - juk tokiu atveju kristų dosniųjų skyrių 
našumas, — bet Maletas, dorai nė nesumodamas, 
apie ką kalbama, tačiau nujausdamas, kad, užuot 
kritikavus, verčiau pritarti, suskato energingai 
linksėti, kol įskaudo sprandas, o galiausiai priža- 
dėjo į jungtinę kovos su narkotikais operaciją pa- 
siųsti dešimt savo darbuotojų. Užtat dabar širdį 
jam glostė policijos viršininko pagyrimas: „Džen- 
telmenai, štai kur pareigingumas! Dentono skyrius 
— pavyzdys jums visiems, visai grafystei!“ Gižios 
kitų susirinkimo dalyvių minos bylojo, kad Male- 
tas - mažuma, bet juk ne jiems jis stengėsi įsiteikti. 


Jis atsmaukė pilko švarko šviesiais dryželiais 
rankovę ir žvilgtelėjo į „Rolexą“. Be poros minučių 
dešimt. Kiti veikiausiai tebesėdi aludėje, pamanė, 
skandina apmaudą aluje, purto galvas ir kartoja 
vieni kitiems, kaip gražiai tas sumanymas atrodo 
popieriuje ir kaip neįmanoma jo įgyvendinti tikro- 
vėje. Net jeigu nieko doro neišeitų, galvojo Dento- 
no skyriaus viršininkas, kaltę būtų galima suversti 
skeptikams, o aš, planui iš visos širdies pritaręs, 
likčiau niekuo dėtas. 

Įsukęs į pagrindinę magistralę, jis turėjo stai- 
giai stabdyti automobilį, kad nesusidurtų su pur- 
vais aptaškyta „Ford Sierra“, kurios vairuotojas nė 
nemanė paisyti raudono šviesoforo signalo. Male- 
tas susiraukė. Kas tas įžūlus vairuotojas, jis net ne- 
suabejojo. Žinoma, Frostas! Nutarė būtinai pasikal- 
bėsiąs su inspektoriumi apie rizikingą vairavimą. 
Kaip susirinkime išmintingai sakė policijos virši- 
ninkas, - Maletas ir čia įnirtingai linksėjo jam pri- 
tardamas, - pareigūnai turi rodyti pavyzdį, o ne 
pažeidinėti taisykles. 

Nusprendęs patikrinti padėtį, vyriausiasis ins- 
pektorius užsuko į raudonųjų žibintų kvartalą. 
Nuovadoje neseniai apsilankiusi vikaro vadovau- 
jama delegacija reikalavo, kad policija pagaliau iš- 
valytų gatves. Maletas užduotį skyrė Frostui, o šis 
akiplėšiškai apsimetė supratęs ją savaip — esą jam 
liepta gatvėse surinkti traškučių pakuotes ir šunų 
išmatas. Vyriausiasis inspektorius niršiai sučiaupė 
lūpas. Frostas manosi šauniai papokštavęs? Tegul. 
Veikiai noras pokštauti jam praeis. 

Plaštakių gatvėje nestigo. Maletui važiuojant 
pro šalį, jos šypsojosi, kraipė užpakalius, mojo. 

Prieš porą mėnesių, kai policija rado žiauriai su- 
muštos prostitutės lavoną, kitos buvo išsilaksčiu- 
sios, bet galiausiai vėl ėmėsi įprasto amato. 

Maletas įjungė radiją. Diktorius skaitė Žinias. 
„Asmenį, sietą su moksleivės Vikės Stiuart dingimu 
prieš devynias savaites, Dentono policija paleido, 
nepateikusi kaltinimų...“ Vyriausiasis inspektorius 
vėl susiraukė. Žinoma, Frostui nepakako padorumo 
paskambinti jam į valdybą ir pranešti, kad suimtas 
įtariamasis. Apsijuokęs prieš visus, kai policijos vir- 
šininkas apie tai paklausė, jis turėjo pats skambinti 
į nuovadą ir teirautis. Prieš sankryžą Maletas suma- 
žino greitį ir sustojęs ėmė laukti žalio signalo. Į šo- 
ninio lango stiklą pabarbeno moteris šviesintais 
plaukais ir siaubingai trumpu sijonėliu. 

- Kiškuti, gal norėtum paišdykauti? - paklausė ji. 

— Ne, garbioji ponia, nenorėčiau, - atkirto jis ir, 
staigiai pavaręs automobilį, vos išvengė avarijos. Į 
piktus kitų vairuotojų keiksmus tik numojo ranka. 
Kai įsuko į Turgaus aikštę, suviauksėjo mobilusis 
telefonas. Skambino Fenviko skyriui vadovaujantis 
vyriausiasis inspektorius Haris Konlis... greičiau- 
siai iš aludės, mat buvo girdėti triukšmas ir garsus 
juokas. 

— Stenai, skambinu skyrių bendradarbiavimo 
klausimu, — pasakė jis. - Gal pagelbėtum? 
proga parodyti, ko vertas Dentonas. 

— Žinoma, padėčiau, Hari. Klok, kas nutiko... 

Prie daugiabučio jau stovėjo policijos automobi- 
lis. Frostas savo „Sierrą“ pastatė prie pat jo. Buvo 
apvogtas 305-as butas trečiame aukšte. Inspektorius 

spūstelėjo lifto mygtuką — bergždžiai. Porą kartų 
spyrė į duris, bet šios neatsidarė, tik koja paskau- 
do. Teko kopti nelemtais laiptais. Užlipęs į trečią 
aukštą, išvydo į lifto duris, kad neužsidarytų, 
įremtą medgalį. Į 305-ą butą Frostą įleido surūgusi 
moteriškė. Ragindama užeiti, ji mostelėjo ranka ir 
suburbėjo: 

— Gražiausia. Kol plėšė, jūsų, farų, čia nė gyvos 
dvasios nebuvo. Kai vagies jau ir pėdos ataušusios, 
visa nuovada susigrūs. 

Inspektorius kažką atjaučiamai numykė. Bute 
jau sukiojosi du konstebliai, Džordanas ir Simsas. 
Pastarasis apklausė fotelyje sėdintį vyriškį. 

— Po galais, šimtą metų niekur nebuvome išėję, 
— niršo šis. - Tik išsiruošėme, ir še! 

Džordanas trumpai nusakė Frostui aplinkybes. 

— Ponai Plameriai. Prieš pat aštuonias išėjo į ki- 
ną, į „Premjerą“. Grįžo prieš penkiolika minučių. 
Butas apvogtas. 

— Visas vakaras sušiktas, — pratrūko ponia Pla-. 
mer. - Iš pradžių turėjau klausytis jo zurzimo, mat 
nepamatė per dėžę rungtynių. Irgi mat nuostolis! 
Paskui paaiškėjo, kad neveikia susmirdęs liftas, į 
trečią aukštą teko rioglintis laiptais. Tada sužinojo- 
me, kad mus apvogė. Lyg viso to būtų dar negana, 
filmas pasitaikė grynas šūdas. 

— Jei būtum manęs paklausiusi ir būtume likę 
žiūrėti rungtynių, nieko nebūtų atsitikę, - atsiliepė 
sutuoktinis. 

— Šit kaip?! — įtūžusi užriko moteriškė. - Vadi- 
nasi, aš kalta?! Mat kartą gyvenime panorau išeiti 
pasižmonėti! 

Frostas jų barnio nesiklausė. 

— Ar įsilaužimo požymių yra? — paklausė jis 
Džordano. 

— Nėra. - Konsteblis palydėjo inspektorių iki 
koridoriaus durų. - Štai, matote, durų skląstis ir 
korespondencijos plyšys — vienodame aukštyje. 
Tikriausiai nusikaltėlis įkišo pro plyšį vielą, taip 
ir atsirakino duris. 

Frostas niauriai linktelėjo. 

— Gudrus šunsnukis. Matei, kaip užrėmė lifto 
duris, kad šeimininkai nesuskubtų grįžti? Nagi 
užmeskime akį į meilės guolį. 

Nuėję į miegamąjį, jiedu išvydo ko tikėjęsi. Vie- 
na pagalvių buvo paimta iš galvūgalio ir numesta 
ant melsvo užtiesalo, beveik per patį vidurį. 

— Taip ir prisimenu savo medaus mėnesį, - su- 
murmėjo Frostas. 

Džordanas išsišiepė, paskui tarė: 

— Darbavosi profesionalas. Iš karto puolė į mie- 
gamąjį, apsisuko per kelias sekundes. 

— Primena medaus mėnesį, ir gana, - pakartojo 
inspektorius. 

Konsteblis susitvardė nesukikenęs, mat į kam- 
barį įėjo sutuoktiniai. Nusikaltimų aukos juokų 
dažniausiai nesupranta. 

— Tik pažiūrėkite! — rodydama į lovą, šūktelėjo 
moteris. —- Negana jam buvo mano brangenybių, 
dar ir sumautą užvalktį nugvelbė! 

— Jis visada taip daro, — paaiškino Frostas. — 
Firminis to vagies ženklas. Grobį jis išsineša pagal- 
vės užvalktyje. Ateina tuščiomis, kad nesukeltų 
įtarimo. Puola tiesiai į miegamąjį - kur dauguma 

žmonių laiko brangenybes, — nutraukia užvalkalą, 
susideda į jį laimikį. - Inspektorius priėjo prie lan- 
go ir kilstelėjęs pažvelgė žemyn, į veją prie namo. 
— Tada šelmis išmeta grobį pro langą ir išeina. Net 
jei sulaikytume, tarkime, laiptinėje, nors mums to- 
kia sėkmė dar nenusišypsojo, negalėtume jo apkal- 
tinti. Taigi vagis ramiai pasiima išmestas brange- 
nybes ir dingsta. Didelių daiktų jis nevagia — tik 
tai, kas telpa į kišenę. Tikriausiai nusikaltėlis jūsų 
butą stebėjo. Sulaukė, kol išeisite, ir pasinaudojo 
proga. Ar nematėte nieko įtartino? 

Plameriai sutartinai papurtė galvas. 

— Galite pasiguosti, - pridūrė Frostas, - jūs - ne 
vienintelės to tipo aukos. Per pastarąsias tris savai- 
tes jis apšvarino kokius aštuonis butus, pavogtų 
brangenybių vertė - tūkstančiai svarų. 

— Ir tasai bjaurybė iki šiol dar nesuimtas? Nuos- 
tabu! - suniurzgė Plameris. 

- Jei atsirastų bent vienas pastabus liudytojas ir 
nusikaltėlį mums apibūdintų, turėtume už ko už- 
sikabinti, - atsakė inspektorius. - Deja, kol kas liu- 
dytojų nėra. - Jis paskutinį kartą nužvelgė kambarį 
ir ėmė sagstytis lietpaltį. - Nieko čia nelieskite... Iki 
šiol vagis pirštų atspaudų nepalikdavo, bet visada 
būna pirmas kartas. Rytoj iš pat ryto atsiųsiu nusi- 
kaltimo vietos tyrėją, ji apžiūrės butą dar kartą. 

— Rytoj?! - Ponia Plamer mažne suspigo. - Ko- 
dėl ne tuojau pat?! Šitiek laiko nueis velniop!.. 

— Tyrėja šiuo metu nedirba. Veikiausiai jau 
pataluose, ir jos pagalvė, spėju, kaip ir jūsiškė, pa- 
dėta vidur lovos, tik dėl kitos priežasties. Tos ke- 
lios valandos, beje, nieko nenulems. 

Užblerbė Džordano radijo siųstuvėlis. Išklausęs 
pranešimą, jis priėjo prie Frosto. 

- Inspektoriau, operatyvininkai prašo jus infor- 
muoti. Į nuovadą paskambino žmonės iš kito aukšto. 
Iš 410-0 buto. Irgi apvogti... Regis, to paties darbas. 

Frostas patyliukais sukeikė. 

— Aišku, to paties. Bus apšvarinęs pusę butų ši- 
tame name. Argi tam niekšui rūpi mūsų neišaiš- 
kintų nusikaltimų statistika. - Inspektorius dirste- 
lėjo į laikrodį ir suvaitojo. Anksčiau kaip paryčiais 
prisėsti prie išlaidų kvitų jau nebesitikėjo. — Eime. 
Metas jį prigriebti... 


Kai Frostas įsuko į nuovados aikštelę, laikrodis 
Turgaus aikštėje mušė vienuolika. Vakaras nenusi- 
sekė. Apie vagystes buvo pranešta dar dusyk, taigi 
jiems teko apeiti iš viso keturis butus... ir išklausy- 
ti nukentėjusiųjų aimanų: kokia baisi juos užgriu- 
vusi nelaimė ir kokie niekam tikę policininkai, 
gaištą marias laiko, persekiodami prie dvigubos 
geltonos juostos vos stabtelinčius vairuotojus, ir nė 
piršto nepajudiną, kad apsaugotų gyventojus nuo 
piktadarių. Mėnesio ataskaitą papildys dar keturi 
neištirti nusikaltimai, su kartėliu manė Frostas, o į 
priekį nepasistūmėta nė per nago juodymą. 

Kišenėje inspektorius turėjo pavogtų brangeny- 
bių sąrašą, bet kas iš to? Apdairusis šelmis vietinių 
vogto turto supirkėjų paslaugomis nesinaudojo. Nė 
apie vieną iš anksčiau pasisavintų vertybių nieko 
nebuvo girdėti. 

Frostas dėl viso pikto - jei koks gudragalvis pa- 
manytų, kad inspektoriui dar negana nusikaltimų 
— išjungė siųstuvėlį ir mobilųjį telefoną. Tik suruoš 

išlaidų kvitus, surašys nusikaltimų statistiką, pa- 
žiūrės bokso varžybų įrašą ir - į lovą... Jis nusižio- 
vavo. Mielai būtų kritęs į patalą tuojau pat. Darba- 
vosi nuo pat ryto, nuo aštuonių, ir dabar vos laikė- 
si ant kojų. 

Tokiu metu įprastai tuščią aikštelę šįsyk buvo 
užgriozdinęs didžiulis žalsvai geltonas autobusas, 
tad „Fordą“ inspektoriui teko palikti prie įvažiavi- 
mo. Tursendamas į nuovadą, jis išgirdo viduje dai- 
nuojant ir rėkaujant girtus, dūžtant stiklą. Matyt, 
kurioje nors aludėje būta peštynių, pamanė. Šit ir 
po išsvajotosios ramybės! 

Kai tik Frostas atvėrė duris, triukšmas tvoskė it 
kumščiu —- kažkas spigiai kvatojo, traukė nešvan- 
kias daineles, bergždžiai reikalaudamas tylos, rė- 
kavo seržantas Velsas. Inspektorius paėjėjo korido- 
riumi ir atsargiai kyštelėjo galvą į sausakimšą pri- 
imamąjį. Kurtinamą erzelį kėlė prisilakę vyrai, 
vieni augesni, kiti visai dar geltonsnapiai, vieni 
jau pasliki, kiti, priešingai, kupini energijos. Vie- 
nas įkaušėlis drumzlinomis akimis, kraipydamas 
klubus, strapaliojo pagal tik jam girdimą muziką. 
Kitas vienomis glaudėmis, vos dengiančiomis iš- 
pampusį turtą, ant suoliuko, raginamas draugu- 
žių, šoko striptizą. Vyriškis melancholiška veido 
išraiška, užsiglaudęs kampe, gausiai vėmė. Tarsi 
pritardamas siaubingai kakofonijai, seržantas Vel- 
sas net įraudęs kriokė: 

— Nutilkite pagaliau... Nutilkite, velniai jus pa- 
rautų! 

— Kas čia dedasi? - paklausė jo Frostas ir pridū- 
rė: - Regis, liepiau Maletui „Rotary“ bendraklubių 
čionai nebesivesti. 

— Neminėk man Maleto, - atšovė Velsas. - Jis ši- 
tą košę ir užvirė. - Seržantas užsispaudė ausis del- 
nais, mat patalpą sudrebino striptizininkui skirtos 
ovacijos. — Gaujos futbolo chuliganų man tik ir trū- 
ko! - Paėmęs inspektoriaus pasiūlytą cigaretę, ser- 
žantas suburbėjo: - Matytum, ko tie gyvuliai pri- 
dirbo tualetuose. Vėmalų ir myžalų — jūra, nors 
„Titaniką“ plukdyk. Šitų nevėkšlų - daugiau nei še- 
šiasdešimt, ir kur juos dėti. Kameros ir šiaip pri- 
kimštos. - Užvertęs akis į lubas, Velsas pridūrė: — 
Vis per tą prakeiktą šūdžių Maletą! 

— Kuo čia dėtas mūsų mylimas skyriaus virši- 
ninkas? — paklausė Frostas, stumdamas šalin ap- 
girtėlį, kuris gviešėsi inspektorių apkabinti. - Mie- 
loji, aš jau sužadėtas. 

- Šita gauja atvažiavo į mūsų miestą žiūrėti 
rungtynių, nors nežinau, ką dauguma jų užpilto- 
mis akimis galėjo matyti. Važiuodami namo, išbai- 
gė srėbalus, tad sustojo apsipirkti visą parą dirban- 
čioje parduotuvėje netoli Fenviko. Visi susibruko į 
vidų, griebė, kas po ranka pakliuvo. Vyno, viskio, 
alaus, kiaulienos spirgučių pakuočių išsinešė, kiek 
pakėlė. Nesumokėję. Parduotuvės vadybininkas su 
dviem pardavėjais mėgino chuliganus sulaikyti ir 
gavo į kailį. Vadybininkui praskėlė galvą. Jis ligo- 
ninėje. 

— Ak tas pienburnių entuziazmas! - sumurmėjo 
Frostas. - Bet kuo čia dėti mes? Šita gauja - Fenvi- 
ko skyriaus problema. 

„— Tai bent naujieną, Džekai, pasakei! Kol Fen- 
viko nuovada nusiuntė į įvykio vietą patrulį, tie 
galvijai, susigrūdę į vieną autobusą, vairuotoją 

pasiuntę velniop, jau varė greitkeliu. Patrulis puolė 
vytis, pataikė ant išsiliejusios alyvos ir apsivertė. 
Tada Fenvikas paprašė kitų skyrių pagalbos — su- 
stabdyti autobusą ir, kol jie atvažiuos šitų avigalvių 
pasiimti, palaikyti uždarytus. Skyrių viršininkai 
kažkur lėbauja. Ir kurių velnių jiems kvaršinti sau 
galvą, kai galima kreiptis į pavėpėlį Maletą. „Mes 
juos sulaikysime. Dentono skyriui neįvykdomų už- 
duočių nebūna“, - atsakė šis. Taigi gaudyti chuliga- 
nus teko mums, dabar ta našta - mums ant spran- 
do. O Maleto draugužiai tikriausiai raitosi iš juoko. 

— Štai tau puikus skyrių bendradarbiavimo pa- 
vyzdys, - pasakė Frostas. - Maletui patiks. 

— Tuomet tegul tas nevėkšla pats čiumpa šepetį 
ir išvalo priimamąjį. Šitie laukiniai dergia čia iš vi- 
sų galų. Tik pažvelk į tą išsigimėlį! — pasibaisėjęs 
šūktelėjo nuovados seržantas. - Myža ant grindų! 

Kai tik Velsas nuskubėjo drausminti netikėlio, 
inspektorius, ištaikęs progą, skubiai pasišalino. Ei- 
nantį į kabinetą jį prisivijo Koljeris. 

— Sūnau, kas nutiko? - paklausė Frostas. 

Susijaudinęs, uždusęs konsteblis vos išspaudė 
žodį. 

— Inspektoriau... paskubėkite... mušasi... 

— Kas man darbo, drauguži, - atsakė inspekto- 
rius. — Kreipkis į seržantą Velsą. Jis išsiilgęs veiklos. 

— Inspektoriau, manau, verčiau įsikištumėte jūs. 
Kriminalistas konsteblis Morganas įsivėlė į pešty- 
nes, - sušnibždėjo Koljeris. 

Neraliuotas Valstietis! Frostas nuturseno Kolje- 
riui iš paskos. Kone suklupo, užkliuvęs už miegan- 
čio apgirtėlio. Netrukus išvydo mušeikas. Blausiai 

apšviestame koridoriuje jie susikibę raičiojosi ant 
grindų, ir vienas, ir kitas stengėsi atsidurti viršuje. 
Tai pavyko vyrukui su ilgu vilnoniu futbolo ais- 
truolio šaliku. Keliais prispaudęs priešininko ran- 
kas, jis įniko trankyti nelaimėliui galvą į grindų 
plokštę. Frostas įsižiūrėjo. Koljerio neklysta. Antra- 
sis mušeika iš tiesų buvo Morganas ir jam grėsė 
gauti į kaulus. 

Inspektorius sugriebė už abiejų šaliko galų ir iš 
visos sveikatos patempė. Užveržtas šalikas įsikirto 
futbolo aistruoliui į kaklą, veidą susyk išmušė rau- 
donis. Vyrukas kosėdamas paleido konstebliui 
plaukus ir pamėgino atlaisvinti šaliką. Frostas tuč- 
tuojau, sulenkta ranka atkragindamas galvą, tvir- 
tai apgniaužė mušeikai kaklą ir pastatė jį ant kojų. 

— Antrankius! - riktelėjo. 

Prišokęs Koljeris spragtelėjo antrankiais. Sura- 
kintasis, pabalinęs akis, žiūrėjo, kaip Frostas pade- 
da Morganui atsistoti. | 

— Ei, Valstieti, kas čia dedasi? — paklausė ins- 
pektorius. 

Morganas atrodė apgailėtinai. Nusipurtęs dul- 
kes, jis apsišluostė iš nosies varvantį kraują ir at- 
sargiai pasičiupinėjo pakaušį. 

— Nieko, šefe... Nesusipratimas, ir tiek... 

— Nesusipratimas?! - užriaumojo Frostas. - Man 
regis, šitas tipas kuo puikiausiai suprato, ką daro — 
buvo nusiteikęs sutriuškinti tau kiaušą! 

— Viršininke, taip ir padarysiu, tik duokš man 
tą myžnių! — išrėkė surakintasis, kokių trisdešim- 
ties žaliūkas plikai skusta galva. Jis vis kratė rie- 
šus, lyg tikėdamasis nusimesti antrankius. 

Inspektorius pažvelgė į jį atidžiau. 

— Saulele, regis, mudu pažįstami, - pasakė ir čia 
pat spragtelėjo pirštais. - Aišku, pažįstami. Kenis 
Leitonas... Smurtinis apiplėšimas... Maniau, tu - 
belangėje. 

— Atsimečiau aną savaitę, - atšovė Leitonas, su 
įniršiu spigindamas į Morganą. 

— Tikiuosi, prieš išeidamas kamerą susitvarkei, 
mat rytoj pat į ją grįši, - tarė Frostas ir pridūrė: — 
Tu suimamas, užpuolęs policijos pareigūną. 

Morganas, akivaizdžiai sutrikęs, timptelėjo ins- 
pektoriui už rankovės. 

- Šefe, gal nebūtina, - sušnibždėjo. - Juk mato- 
te, girtas. Nieko blogo padaryti man nenorėjo. 

— Aišku, norėjau, ožy tu! - suriko Leitonas. At- 
sigręžęs į Frostą, jis gudriai šyptelėjo. - Nagi, fare, 
rėžk kaltinimą. Laukiu nesulaukiu, kada galėsiu 
teisme išrėžti, kodėl norėjau ištaškyti tam ožiui 
smegenis. 

Inspektorius dirsčiojo tai į pykčiu kunkuliuo- 
jantį Leitoną, tai į susidrovėjusį Morganą. Galiau- 
siai kreipėsi į Koljerį: 

— Sergėk sulaikytąjį. Tuojau grįšiu. 

Sugriebęs Morganui už alkūnės, inspektorius 
tempte įsitempė jį į tuščią kabinetą ir užtrenkė duris. 

— Nagi klok, kas čia dedasi. 

Konsteblis panarino galvą ir suzulintam kili- 
mui sumurmėjo: 

— Nieko ypatingo, šefe. Nenorėčiau, kad jam 
būtų pateiktas kaltinimas. 

— Nieko ypatingo? — apstulbęs pakartojo Frostas. 
— Tik recidyvistas vos neišmušė policijos pareigūnui 

paskutinės gyvasties! Jei nenori jo kaltinti, tai pa- 
darysiu aš. 

Inspektorius buvo bežengiąs pro duris, bet 
Morganas jį sulaikė. 

— Šefe, palūkėkite... - Konsteblis atsisėdo ant kė- 
dės ir nutaisė prasikaltusio berniuko, užklupto 
smaguriaujant uogienę, išraišką, kuri Valstiečiui 
įprastai padėdavo užkariauti silpnavalių moterų 
širdis ir lovas. - Šefe, reikalas keblokas... 

Frostas sunėrė rankas ant krūtinės ir atsirėmė į 
sieną. 

— Klok nesirangęs, - paragino. 

— Na... susipažinau su moterimi. Ji atrodė tokia 
meilutė... Nežinojau, kad ištekėjusi. Garbės žodis, 
šefe, jei būčiau žinojęs, būčiau nė pirštu jos nepa- 
lietęs. 

— Nė pirštu mat! - nusišaipė inspektorius, už- 
vertęs akis į lubas. —- Lažinuosi, palietei šiuo tuo 
storesniu nei pirštas. — Staiga jis susiprotėjo. - Bene 
sakai, kad ta moteris — Leitono žmona? 

Morganas susigėdęs linktelėjo. 

— Pakabinai žinomo nusikaltėlio žmoną? - su- 
vaitojo Frostas. —- Kol jis tupėjo cypėje, tu birbinai 
jo pačiutę? 

— Šefe, prisiekiu, net nenutuokiau, kad ji — Lei- 
tono Žmona. 

— Kur susipažinote? . 

— „Varno kariaunoje“. Užsukau ten išgerti vie- 
numoje. 

Inspektorius prunkštelėjo. 

— Niekas nevaikšto į „Varno kariauną“ išgerti 


vienumoje. Na gerai, klok visą Milso ir Buno* mei- 
lės istoriją. Ji parsivedė tave į namus ar nuėjote tik 
iki pirmos pasitaikiusios parduotuvės tarpdurio? 

— Nuvažiavome į jos namus. 

— Lova buvo dvigulė ar viengulė? 

— Dvigulė, šefe. 

— Pasidomėti, su kuo ji tą lovą dalijasi, tau, žino- 
ma, neatėjo į galvą? 

— Šefe, juk Žinote, kaip būna. Kai kelnaitės nu- 
smauktos, klausinėti nebe laikas. 

Frostas atsiduso ir įsikando cigaretę. 

— Valstieti, Valstieti, sumautas tu kvaily. Dul- 
kinti nusikaltėlio žmoną... Jei sužinos Maletas, iš 
darbo lėksi kaip didelis... Leitonas tik to ir laukia. 

- Žinau, šefe. Gailiuosi, kad taip atsitiko, šefe. 

Konsteblis vėl nutaisė sraudžią išraišką. 

— Kad taip atsitiko, nė velnio tu nesigaili, - su- 
niurzgė inspektorius. — Gailiesi, kad tas šunsnukis 
sužinojo. - Jis užgnybė cigaretę ir įsimetė nuorūką 
į kišenę. — Ką gi, varyk į kabinetą ir surašyk paga- 
liau tą prakeiktą statistiką. Pažiūrėsiu, gal pavyks 
išgelbėti tave nuo Leitono. O paskui šnektelsiu su 
valgyklos darbuotojomis. Man regis, jos į tavo ar- 
batą įdeda per mažai bromido. 

Droviai šyptelėjęs Morganas išsliūkino pro duris. 


Frostui įėjus į kvotos kambarį, karingai nusitei- 
kęs Leitonas trynė antrankių nuspaustus riešus. 

— Tą pimpalo nenulaikantį ožį ištrenksiu iš poli- 
cijos, - suurzgė jis. 
* „Mills £ Boon“ — nuo 1908 m. veikianti Didžiosios Britanijos 


leidykla. Leidžia populiarius neišrankiam skaitytojui skirtus meilės 
romanus (čia ir toliau — vertėjo pastabos). 


32 


Inspektorius atsisėdo prie stalo ir išsiėmė iš ki- 
šenės sulankstytą popieriaus lapą. 

— Žinai, ką tau patarsiu, vaikeli? Su policija ver- 
čiau nesigalynėk. Mes galime iškrėsti kokią nors 
bjaurią šunybę. Be to, mūsų daugiau. 

— Jis dulkino mano žmoną. 

— Konsteblis buvo likęs Dentone vienintelis, iš 
jos dar negavęs. Atėjo ir jo eilė. 

— Vis tiek ji mano žmona. 

Erostas išlankstė lapą. 

— Pasidomėjau elektronikos parduotuvės apiplė- 
šimu, dėl kurio ir atsidūrei mūsų nuovadoje. Tada 
buvo sumuštas senukas sargas. 

Leitonas atsilošė, sunėrė rankas ant krūtinės ir 
vyptelėjęs pasakė: 

- Nieko man nepripaišysi... Turiu alibi. 

— Aha. Sakei tuo metu buvęs lovoje su žmona. Ji 
patvirtino. Bet kas bus, jei pimpalo nenulaikantis 
mūsų pareigūnas staiga prisimins, kad tuo metu 
lovoje su tavo žmona buvo jis? Nors konstebliui ne 
tai rūpėjo, jis gali prisiminti, kad tavęs lovoje tada 
nebuvo. Ir tavo alibi nueis šuniui ant uodegos. O 
tada aš išsirašysiu kratos orderį ir pasistengsiu tavo 
namuose surasti bent dalį pavogto laimikio. Kad 
būtų tikriau, gal net sargo kraujo pašlakstysiu. 

— Niekše!.. Išdrįsi pakišti įkalčius? 

— Na mudu abu žinome, kad parduotuvėje dar- 
bavaisi tu... Aš tik sutepčiau teisingumo ratus. 

Žaliūkas pasviro į priekį. 

— Gerai. Kaip siūlai susitarti? 

- Tu suklydai. Tau tik pasirodė, kad žmoną dul- 
kino kriminalistas konsteblis Morganas. Iš tikrųjų 

ten buvo ne jis. Atsiprašysi konsteblio užpuolęs, ir 
jis kilniai tau atleis. 
. —- Niekše tu!.. - sušnypštė Leitonas. 
— Tau atleista, - atsakė Frostas. 


Morganas sėdėjo su derama prasikaltėlio išraiš- 
ka veide ir, krutindamas lūpas, iš bylų, kurių prie- 
šais jį pūpsojo visa kaugė, į didžiulius blankus, ku- 
riuos vyriausioji valdyba siuntinėdavo į nuovadas 
kiekvieną mielą mėnesį, šitaip gaišindama dauge- 
lio pareigūnų laiką, išrašinėjo skaičius. Frostas prie 
savo stalo ir vėl bukai spoksojo į automobilio eks- 
ploatavimo išlaidų deklaraciją. Rida buvo gerokai 
didesnė nei praėjusį mėnesį, bet degalų pirkta be- 
veik perpus mažiau. Veikiausiai aną kartą, surašy- 
damas duomenis, bus žioplai suklydęs, tik niekas 
valdyboje to nepastebėjo. Rašiklio galu baksnoda- 
mas į dantis, jis įsižiūrėjo į sieną. Karštligiškai ieš- 
kojo išeities. Morganui už nugaros kabojo plakatas, 
kuriame, demonstruodama pradantę, patikliai 
šypsojosi aštuonmetė Vikė Stiuart. DINGUSI - bu- 
vo parašyta po nuotrauka. Nuo tos dienos, kai 
mergaitė dingo, praėjo jau beveik devynios savai- 
tės, 0 jie, nors ieškojo jos įnirtingai ir ne kartą per 
radiją, televiziją, spaudą kreipėsi į gyventojus, taip 
nieko ir nepešė. Tas vaikas dabar buvo tik statisti- 
nis vienetas, kurį konsteblis turėjo įrašyti į neištir- 
tų nusikaltimų skirsnį, o plakatas Frostui nuolat 
priminė ir kitas jo nesėkmes. Inspektorius šiaip ne 
taip atplėšė žvilgsnį nuo Vikės atvaizdo ir susirado 
pluoštą tuščių kvitų, prisirinktų įvairiose degali- 
nėse. Vieną jis padavė Morganui ir paprašė: 

- Įrašyk septyniolika galonų. 

Konsteblis pašnairavo į popierėlį. 

— Šefe, į jūsų automobilio baką tiek netelpa. 

— Vadinasi, šiek tiek nuliejau pro šalį. Įrašyk, ir 
nekvaršink sau galvos. 

Morganas, niekam tikęs visur kitur, buvo ne- 
prilygstamas degalinių kvitų klastotojas. Brūkšte- 
lėjęs skaičius, jis prisitraukė aukštą, svyruojančią 
bylų krūvą. Frostas užsimerkė ir ėmė laukti, kol 
nutiks tai, kas neišvengiama... 

Galų gale kaugė griuvo ir bylos pasklido ant 
grindų. 

— Po šimts!.. - sukeikė konsteblis. 

— Dokumentų galėtum ir nemėtyti, - suniurnė- 
jo inspektorius, septynetą kruopščiai pertaisyda- 
mas į devynetą. 

Morganas surinko aplankus. Iš vieno jų išslydo 
nuotrauka. Konsteblis pažvelgė į ją ir bjaurėdama- 
sis papurtė galvą. 

— Pasibaisėtina! Koks padugnė gali šitaip išnie- 
kinti moterį... 

- Šlykštu! - pritarė Frostas, taip pat dirstelėjęs į 
fotografiją. — Sena inspektoriaus Aleno byla. — 
Nuoga moteris nuotraukoje perkreipta, kamšalu 
užkišta burna, išverstomis akimis aukštielninka 
gulėjo vešlioje žolėje. Ant riešų ir kulkšnių raudona- 
vo žymės, matyt, prieš sumušdamas, apdeginda- 
mas, išprievartaudamas ir galiausiai uždusindamas, 
nusikaltėlis auką buvo surišęs. - Linda Roberts, 
dvidešimt šešerių, papildomai uždarbiavo gatvėje. 
Aleno nuomone, ji užšoko ant kliento sadomazo- 
chisto, ir šis galų gale peržengė ribas. 

Morganas nusipurtęs įdėjo nuotrauką į aplanką. 

— Ar jį pričiupote? — paklausė. 

-- Nė velnio. Manėme, jei tam nevidonui patiko, 
jis pašėls žudyti, bet kol kas nelaimėlė Linda - vie- 
nintelė. 

Atsivėrė durys, į kabinetą, kartu įleisdamas 
chuliganų keliamo triukšmo šuorą, įėjo suplukęs 
seržantas Velsas. | 

— Kur Poniutė? — pasiteiravo. — Turiu jai darbo. 
Ginkluotas apiplėšimas. 

Frostas išsyk sukluso. 

— Bala žino, kada ją mačiau. Sakai, ginkluotas 
apiplėšimas? 

— Lyg dar maža būtų nelemtų rūpesčių. Vyrio- 
kas su šautuvu apiplėšė parduotuvėlę visą parą 
dirbančioje degalinėje prie rytinio aplinkkelio. 
Kažkoks sukriošėlis, apsiginklavęs pirkinių maiše- 
liu, įsivaizduodamas esąs Klintas Istvudas, nu- 
sprendė jį sulaikyti ir gavo šratų į koją... Kas čia? — 
Velsas nepatikliai pažvelgė į kvitą, kurį inspekto- 
rius įbruko jam į delną. 

— Penketą pataisyk į aštuonetą. 

Seržantas paėmė rašiklį ir greitomis pertaisė 
skaičių. Frostas susiraukė. 

— Netikęs tu, Bilai, klastotojas. Užtat policijoje ir 
neprasimušei. 

Inspektorius vogčia pamerkė Morganui akį ir, 
žinodamas, kad seržantas sureaguos akimoju, atsi- 
sėdo paklausyti verkšlenimo. 

— Neprasimušiau aš todėl, — nuskriausto vaiko 
balsu atsakė Velsas, - kad tasai nenaudėlis Maletas 
kaskart užkerta mano paaukštinimui kelią: - Žvilg- 
telėjęs pro langą į automobilių stovėjimo aikštelę, 

nuovados seržantas išpūtė akis. - Šūdienė! Ko jam 
tokiu metu čia prireikė?! 

Frostas atsigręžė pažiūrėti, kas Velsą taip išgąs- 
dino. Į aikštelę įsukęs mėlynas „Roveris“ taikėsi į 
skyriaus viršininko automobiliui skirtą vietą, bet 
šią buvo užtvėręs futbolo aistruolių autobusas. Ins- 
pektorius ir seržantas stebėjo mašiną be žado. Ap- 
sigręžęs „Roveris“ kiek pavažiavo ir sustojo ne to- 
kioje garbingoje vietoje. Maletas išlipo, rūsčiai 
nužvelgė autobusą ir, akivaizdžiai nusiteikęs kuo 
greičiau rasti atpirkimo ožį, įėjo į nuovadą. 

Perspėti kolegų apie pašniukštinėti netikėtai at- 
važiavusį viršininką Velsas nesuskubo - į kabinetą 
įėjo Liza Mod. 

— Seržante, ieškote manęs? - paklausė ji. 

— Taip, laikinoji inspektore, ieškojau, - irzliai at- 
sakė Velsas, pajutęs, kad Liza tyčia, norėdama pri- 
minti esanti aukštesnio rango, pabrėžė tą „seržante“. 

Moteris perliejo jį lediniu žvilgsniu. 

— Seržante, turėtumėte žinoti, kad tokio rango 
kaip „laikinoji inspektorė“ nėra. Yra tik „inspekto- 
rė“. Taip ir derėtų į mane kreiptis. Na, kas nutiko? 

Velsas persiraukęs papasakojo apie ginkluotą 
apiplėšimą. 

— Neraliuota pasipūtusi karvė! - sušnypštė, ins- 
pektorei išėjus. 

— Man regis, ji pablyškusi, - tarė Frostas. 

— Tegul mažiau kirkinasi! — atšovė nuovados 
seržantas. 

Inspektorius mąsliai palingavo galvą. 

— Et, Bilai, ir man tai ne į gera. Tenka pasikakin- 
ti penkiais kartais per naktį. 

Velsas išmovė į priimamąjį išsišiepęs. 

— Verta nuodėmės ta mūsų Liza, - pakėlęs galvą 
nuo popierių, prašneko Morganas. - Gražuolė ne 
kažin kokia, bet ugnies jai netrūksta. 

— Kai žiebs ji tau į slėpsnas, matysi, kokia ugnis 
ten suliepsnos, - atsakė Frostas. - Liza, drauguži, 
jau pažadėta kitam, taigi verčiau nelįsk. — Kiek 
anksčiau tarp Lizos ir konsteblio Bertono buvo įsi- 
plieskusi meilė, bet pastaruoju metu ji jau blėso. — 
Buvusių kalinių žmonos labiau tinka tau į porą, jų 
ir dairykis, - pridūrė inspektorius. 

Vyriausiasis inspektorius Maletas it mietą pra- 
rijęs sėdėjo medienos plokštėmis aptaisytame kabi- 
nete, Frosto pramintame senuoju rąstų nameliu, ir 
pirštais barbeno į raudonmedžio stalviršį. Jo vieta 
aikštelėje buvo užimta, nuovada paversta snargli- 
ne, nusikaltimų statistikos, kurią tikėjosi rasiąs 
gautųjų dokumentų dėkle ir rytą galėsiąs nusivežti 
į valdybą, - nė ženklo. 

Pasibeldęs galvą pro duris baugščiai kyštelėjo 
seržantas Velsas. Į kabinetą įsiveržė griausmingo 
juoko gūsis. Priimamajame kažkas isteriškai kva- 
tojo. 

— Pone, teiravotės manęs? - paklausė Velsas. 

Maletas net nepakėlė į seržantą akių. Pirštu pa- 
rodęs į duris, suprask, teikitės uždaryti, tyčia susi- 
raukė. 

— Seržante, kas ten? Girtuoklių orgija? 

— Atsiprašau, pone... - žiojosi pasiaiškinti Velsas, 
bet Maletas, mostelėjęs ranka, jį išsyk nutraukė. 

— Be to, mano vieta aikštelėje užimta! Nors kuo 
aiškiausiai pažymėta - kieno ji! Buvau priverstas 
statyti automobilį kitur. 

— Pone, nemanėme, kad šįvakar atvažiuosite... 

Vyriausiasis inspektorius dar kartą nekantriai 
mostelėjo. 

— Nežinojote, kad atvažiuosiu? O kaip galėjote 

žinoti, kad neatvažiuosiu? Visiškai nesvarbu, ar 
esu darbe, ar ne, ta vieta aikštelėje - vis tiek mano. 
Aiškų? 

— Visiškai aišku, pone, - sumurmėjo Velsas. — 
Atsiprašau, pone. 

Maletas atsilošė ir paklausė: 

— Kaip teiksitės pasiaiškinti? 

— Pone, visi tie neblaivūs asmenys —- iš autobu- 
so, kurį liepėte sulaikyti Fenviko skyriui prašant... 
Pasak jūsų, skyriai turi bendradarbiauti. 

— Seržante, nė nemėginkite savo aplaidumo tei- 
sinti skyrių bendradarbiavimo programa. Kodėl 
tie chuliganai vis dar čia? Turėtumėte suprasti, 
kad priglaudėme juos laikinai, ne visai nakčiai ir 
jau tikrai ne tam, kad užgrioztų skyriaus viršinin- 
ko automobilio vietą. Tučtuojau atsikratykite tų 
padugnių! 

— Pone, ne taip paprasta, - mėgino prieštarauti 
Velsas. - Fenvikas nėmaž neskuba jų pasiimti. — 
Viltingai šyptelėjęs, seržantas pridūrė: - Pamaniau 
šit, jei šnektelėtumėte su Fenviko skyriaus virši- 
ninku... | 

— Seržante, tai reikštų pripažinti jūsų kompe- 
tencijos stygių. Kaip pareigūnas, nuolat kaulijantis 
paaukštinimo, vargu ar to norėtumėte, — kreivai 
nusišypsojęs atsakė Maletas. 

— Tikrai nenorėčiau, —- vos tvardydamasis prisi- 
pažino nuovados seržantas ir žengė prie durų. - Jei 
daugiau nieko nepageidaujate... 

— Pageidauju. — Šįsyk Maletas nusišypsojo 
lipšniai. — Kad taip puodelį kavos... Jaučiuosi 
miegūstas. 

Duris seržantas uždarė taip trankiai, kad vy- 
riausiasis inspektorius net susiraukė. Nutaręs pa- 
smalsauti, kaip apgailėtinai Frostas, nepateikęs 
nusikaltimų statistikos, teisinsis šį kartą, griebė 
vidaus ryšio telefono ragelį. 


— Viršininke, kaip tik baigiu surašyti, - pasakė 
Frostas ir skubiai padėjo ragelį. Tada vėl atsigręžė į 
Velsą, atėjus; pasiskųsti tuo priekabiu niekdariu 
Maletu. - Apie kokius sumautus duomenis tas 
mulkis vapėjo? — paklausė inspektorius. 

— Apie neištirtų nusikaltimų statistiką, - atsakė 
nuovados seržantas. - Iš ryto važiuoja į valdybą, 
tad manė nuvešiąs. Siuntė tau priminimą. 

— Jis puikiausiai žino, kad sušiktų priminimų 
aš neskaitau, - atkirto Frostas ir kreipėsi į Morga- 
ną: — Valstieti, ar verta tikėtis, kad spėsi surašyti 
dar šįvakar? 

— Spėčiau, šefe, jei nereikėtų skrupulingai žiū- 
rėti, kad duomenys atitiktų tikrovę. 

— Statistika ir neturi atitikti tikrovės. Man tik 
svarbu, kad turėčiau kuo užkimšti Maletui žabtus, 
— pasakė inspektorius. Vėl subirbė vidaus ryšio te- 
lefonas. — Viršininke, statistika bus ant jūsų stalo 
po dešimties minučių, - į ragelį pažadėjo Frostas. — 
Dabar kaip tik tikrinu, ar teisingai surašyti duo- 
menys. Ką?.. Pasakysiu jam. - Uždengęs mikrofoną 
ranka, nuovados seržantui jis šnipštelėjo: - Ponas 
Maletas ragina greičiau nešti kavą. Be to, jis norėtų 
sausainukų. 

— Tegul apsitriedžia! - pratrūko Velsas. - Kas aš 
jam?! Kavinės padavėjas?! 

Frostas atitraukė delną nuo mikrofono ir pasakė: 

— Pone, seržantas siūlo jums apsitriesti. 

Perbalęs Velsas ne iš karto sumojo, kad Male- 
tas aname laido gale jau padėjęs ragelį ir Frosto 
nebegirdi. 

— Džekai, šunsnuki tu! Per tave iš baimės vos į 
kelnes nepridėjau! 

Išsišiepęs inspektorius kreipėsi į Morganą: 

— Valstieti, pasiskubink. Kuo greičiau Maletas 
gaus statistiką, tuo greičiau išvažiuos, o tada galė- 
sime išjungti telefonus, atsidrėbti poilsio kambary- 
je ir pažiūrėti rungtynes. 

Suviauksėjo kitas telefonas. Kolega iš Fenviko 
skyriaus teiravosi seržanto Velso. Šis, klausydama- 
sis, kas jam sakoma, vis smarkiau raudo. 

— Rytoj?! - apstulbęs užriko galiausiai. - Nieku 
gyvu, po šimts tarakonų! Pasiimsite juos šiąnakt! 
Neturiu, kur jų laikyti... Aš... Ir tau, drauguži! 

Seržantas taip smarkiai tėškė ragelį ant aparato, 
kad sąvaržėlės iš dėžutės ant inspektoriaus stalo 
pažiro į visas puses. 

— Ar viskas gerai? - tariamai naiviai pasidomė- 
jo Frostas. 

— Nieko gero, po velnių! Fenvikas neturi ką pa- 
siųsti pasiimti chuliganų, tad prašo palaikyti juos 
iki ryto. - Išgirdęs priimamajame dūžtant stiklą ir 
džiaugsmingai šūkaujant girtus futbolo aistruo- 
lius, Velsas sugriežė dantimis. - Jie nuniokos visą 
nuovadą. Ką gi man daryti? Ką daryti? 

— Sukišk juos atgal į autobusą, — pasiūlė Frostas. 
— Galės myžti ir vemti kiek tinkami. O Fenvikas 
paskui turės smagaus darbelio, kol išvalys. 

— Džekai, tu - genijus... tikras genijus! - sušuko 
nušvitęs nuovados seržantas ir nėrė iš kabineto, 
mat Maletas dar kartą pareikalavo kavos. 


Liza Mod, mintyse koneveikdama Bilą Velsą, 
neperspėjusį jos, kad niekas ponios Biti neprievar- 
tavo, įsuko į Aukštąją gatvę. Pastebėjusi ant visą 
parą dirbančios vaistinės durų raudonai švytintį 
užrašą: ATIDARYTA, sustojo kitoje gatvės pusėje. 
Pasitikrino, ar niekas jos nemato, ir nuskubėjo į. 
vaistinę. Nėštumo nustatymo priemonė, nedidukė, 
puikiausiai telpanti į rankinę, kainavo vienuolika 
svarų devyniasdešimt pensų. Vėl išėjusi į gatvę, Li- 
za turėjo atšokti, kad nepakliūtų po mašina, kuri 
vingiuodama praskriejo pro šalį. Iš paskos, žybčio- 
damas mėlynu švyturėliu ir kaukdamas, prašvil- 
pė rajono patrulio automobilis. Džordanas ir Sim- 
sas. Liza, užsiglaudusi šešėlyje, luktelėjo, paskui 
grįžo į savo automobilį ir nuvažiavo tirti ginkluo- 
to apiplėšimo. 


Kai Džordanas ir Simsas į priimamąjį tempte 
įtempė įnirtingai besipriešinantį girtą vairuotoją, 
Velsas iš nuostabos net išsižiojo. Didžiuma futbolo 
chuliganų leidosi išvedami į autobusą, bet patys 
niršiausieji spyriodamiesi sugulė ant grindų ir su- 
plukusiems pareigūnams teko doroti juos po vie- 
ną. Sulaikytieji atvirai smaginosi, o šit nuovados 
seržanto kantrybė sparčiai seko. Ir še - dar vienas 
įkaušėlis jam ant galvos. = 

— Vairavo neblaivus, - paaiškino Džordanas. 

— Va tai ačiū, - suniurzgė Velsas. - Maža man 
dar sumautų girtuoklių. 

Jis šiurkščiai nuspyrė šalin leisgyvį aistruolį, 
kuris, įsikibęs seržantui į klešnę, mėgino atsistoti. 

— Seržante, jis lakstė iš vienos juostos į kitą, kėlė 
pavojų kitiems eismo dalyviams, be to, atsisakė 
pūsti, - apibūdino sulaikytojo elgesį konsteblis. 

Vyriškis apsiblaususiomis akimis dėbtelėjo į 
Velsą ir sumarmėjo: 

— Pareigūne, aš ir pats važiavau čionai. Noriu 
pranešti apie sunkų nusikaltimą. 

Nuovados seržantas atsivertė registracijos žurnalą. 

— Jums nepasisekė — visi šio vakaro nusikalti- 
mai jau užregistruoti. Pavardė?.. 

— Kam jums mano pavardė? - sušvebeldžiavo 
vairuotojas. - Mane apiplėšė... nugvelbė keturis 
šimtus svarų. Aš - doras mokesčių mokėtojas, taigi 
tirkite vagystę, šikniai. 

— Va va, tirkite, šikniai, - vargais negalais atsi- 
stodamas, pritarė vienas futbolo chuliganų. — Šit 
kiek liudytojų. Džentelmenas sąžiningai praneša 
apie nusikaltimą, jis nusipelnęs teisingumo. 

— Jei neužtilsi, teisingumas veikiai tvos tau į 
tarpuragį, — sušnypštė Velsas ir mostu paragino 
Koljerį, nelaukiant, kol apkaušėlis vėl nugrius, 
tempti jį į autobusą. Vairuotojo seržantas paklausė: 
— Tad kokia jūsų pavardė? 

— Hjuzas. Henris Hijuzas. 

— Kas atsitiko? 

— Ta merga pavogė mano piniginę su kredito kor- 
telėmis ir daugiau kaip keturiais šimtais grynųjų. 

— Kas pavogė? 

— Kekšė... nusususi paleistuvė. 

Frostas, per priimamąjį einantis į valgyklą, stab- 
telėjo ir atsigręžė. Atvejis jam pasirodė juokingas. 


44 


— Prostitutė jus apvogė? - pasitikslino inspektorius. 

— Ta karvė nudžiovė mano piniginę, — atsakė 
Hijuzas. 

— Nagi papasakokite. 

— Pasigavau ją, kraipančią uodegą, Karaliaus 
gatvėje. Paprašė keturių dešimtinių. Man tiko, tad 
nuvažiavome pas ją. 

— Kur? 

— Į Kleitono gatvę. 

Frostas linktelėjo. Dauguma prostitučių darba- 
vosi trumpai nuomojamuose butukuose Kleitono 
gatvėje. 

— Kuris namas? 

-— Nežinau. Ėjau iš paskos, ir tiek. Į numerį ne- 
žiūrėjau. Laiškų jai rašyti neketinau. 

— Na ir kas nutiko? - Velsui knietėjo kuo grei- 
čiau atsikratyti rūpesčio. 

— Pasidulkinau. Už keturiasdešimt svarų! Ta 
šiukšlė nė keturiasdešimties sutrintų pensų never- 
ta. Esu turėjęs pripučiamą lėlę, ir tat buvo už ją gy- 
vesnė. Na jau ne, pamaniau, tiek negausi. Dosniai 
daviau dvidešimtinę. 

— Turbūt labai apsidžiaugė? - sumurmėjo Frostas. 

Hjuzas paskersakiavo į inspektorių. 

— Ta karvė pratrūko spiegti, rėkti. Būtumėt gir- 
dėję, kaip mane išvadino... Nenorėjau terliotis ran- 
kų, tad nusispjoviau ir išėjau. 

— O paskui?.. 

— Sėdau į mašiną. Vos išsukęs iš Kleitono gatvės, 
susizgribau nebeturįs piniginės. Ta kekšė ją nu- 
gvelbė! 

— Ar jūs įsitikinęs, kad piniginę pasisavino toji 
moteris? — paklausė Velsas. 


p 


45 


— Sušnerkštam kambary daugiau nieko nebuvo, 
tik ji ir aš. Turbūt pagriebė iš striukės kišenės, kai 
aviausi. 

— Ką darėte paskui? 

— Nedelsdamas grįžau. Ta gyvatė buvo užsira- 
kinusi, turbūt nujautė, kad grįšiu. Trankiau į duris, 
spardžiau, plūdau ją, vis tiek neįsileido. 

— Gal pamanė, kad beldžiasi Jehovos liudytojas, 
— tarė Frostas. 

— Man, po velnių, nejuokinga! - užkrankė vy- 
riškis. - Noriu atgauti pinigus, todėl malonėkite ją 
suimti. 

— Suimti? — paklausė Velsas. - Jūs net nežinote 
buto numerio. 

— Jei atsidurčiau ten dar kartą, duris atpažin- 
čiau. Nuvežkite. 

Nuovados seržantas mostelėjo konstebliams. 

— Važiuokite su šiuo ponu. . 

Jiems nespėjus išeiti, koridoriuje kažkas, lyg 
grumdamasis, sušniokštavo, tuojau pat pasigirdo 
skubrūs žingsniai. Pro duris įpuolė Koljerio į auto- 
busą dar ką tik temptas chuliganas ir, klestelėjęs 
ant grindų, sunėrė ant krūtinės rankas, jam iš pas- 
kos į priimamąjį įvirto išsitaršęs konsteblis. Kiti 
sulaikytieji savo bendrą pasitiko entuziastingais 
šūksniais. Velsas susiraukė ir užvertė akis į lubas. 
Sučirškė vidaus ryšio telefonas. 

— Ko reikia?! —- užbaubė seržantas, pakėlęs ragelį, 
bet jo intonacija tučtuojau persimainė. —- Ak atsi- 
prašau, pone. Žinoma, pone... Pasistengsiu, pone... 
Suprantama, pone. — Padėjęs ragelį, Velsas vėl pra- 
bilo kitaip: - Nupezėlis Maletas! Pats užvirė košę, 

o dabar reikalauja tylos, jam, matote, per tą triukš- 
mą galva paskaudo! Na palauk, tu šunsnuki, pasi- 
rūpinsiu, kad skausmas greit nepraeitų! - Džorda- 
nui ir Simsui nuovados seržantas šūktelėjo: - Hiju- 
zas gali ir palaukti, verčiau grūskite šituos kluikas 
į autobusą! — Frostui jis priminė: — Maletas reika- 
lauja nusikaltimų statistikos. 

Tą pat akimirką galvą pro duris kyštelėjęs Mor- 
ganas pamosavo pluoštu popieriaus lapų. 

- Šefe, užbaigiau. Liko tik pasirašyti. 

Frostas, nė nepatikrinęs duomenų, kurie jam 
nėmaž nerūpėjo, greitomis pasirašė. 

— Šaunuolis, Valstieti, - tarė jis. - Štai tau atlygis 
už pastangas: gali su šiuo džentelmenu apsilankyti 
pas prostitutę. Turėsi atgauti piniginę. - Trumpai 
nusakęs aplinkybes, inspektorius pridūrė: - Damą 
parveši į nuovadą. Tik, šiukštu, nesumanyk pake- 
liui pasinaudoti proga. 

- Jį irgi parveši atgal, - rodydamas į Hijuzą, pasa- 
kė Velsas. - Vairavo neblaivus, pateiksime kaltinimą. 

Džordanas ir Simsas išvedė vieną chuliganų į 
autobusą. Nuovados seržantas nužvelgė juos ir at- 
siduso. Nežinia, kas dar nutiks. O juk tikėjosi ra- 
maus vakaro... 


Degalinės kasininkė tirtėjo, kūkčiojo, kažką pa- 
drikai vebleno, tad Lizai teko pasikliauti tuo, ką iš 
moteriškės buvo pavykę išpešti policijos konste- 
bliui Lambertui. Į parduotuvėlę įsiveržė juodą sli- 
dininko kaukę užsimaukšlinęs vyras su šautuvu 
rankose, iššovė į lubas ir liepė kasininkei pinigus 
iš kasos sudėti į pirkinių krepšį. Įrankių skyrelyje 

trypinėjęs senukas staiga puolė plėšiką, rėkdamas 
ir mėtydamas į jį, ką pagriebęs nuo lentynų. Dažai 
iš paleistos skardinės, nukritus šios dangteliui, 
kliustelėjo nusikaltėliui ant drabužių. Prišokęs prie 
jo, senolis stvėrė už šautuvo. Jiedu susigrūmė, nu- 
aidėjo šūvis, didvyris, šaukdamas iš skausmo, par- 
griuvo. Plėšikas griebė krepšį su pinigais ir pa- 
spruko. Kasininkė dar prisiminė išgirdusi dunks- 
telint lyg nusikaltėlio automobilis, prieš 
nuuždamas, būtų į ką atsitrenkęs. 

Išblyškusį, šoko ištiktą nukentėjusįjį greitosios 
darbuotojai atsargiai užkėlė ant neštuvų. 

— Nieko ypatingo, - pasakė vienas jų Lizai. - Po 
kokios valandos paskambinkite į ligoninę, dakta- 
rai jau bus išėmę šratus. Tada senuką ir apklausite. 

Teismo ekspertas Hardingas, stengdamasis ne- 
įminti į baltais dažais atskiestą vos rausvą kraują, 
klūpėjo prie kreida išbrėžto kontūro, Žyminčio, 
kur gulėta nukentėjusiojo. Nusišypsojęs pareigū- 
nei, Hardingas tarė: 

— Įkalčių per akis. Nusikaltėlio drabužiai ap- 
taškyti baltais dažais - galėsime palyginti, jei tik jį 
sučiupsite. Be to, manau, kad plėšiką kliudė jo pa- 
ties šratai. 

— Iš ko sprendžiate? — paklausė Liza ir pasilen- 
kė dirstelėti į eksperto rodomą kraujo klaną. 

— Pašautas nukentėjusysis griuvo štai čia - šitas 
kraujas jo. Bet štai čia taip pat yra kraujo. — Har- 
dingas mėlyna kreida apibraukė raudonus tiškalus 
arčiau durų. - Galime neabejoti, šias dėmes paliko 
nusikaltėlis. Jeigu jums pavyktų jį sulaikyti, galė- 
tume patikrinti DNR. Čia mums pasisekė, o jam 

ne. Manau, plėšikas kraujuoja smarkiai ir be medi- 
kų pagalbos neapsieis. 

Liza susisiekė su nuovada. Bilas Velsas, prikiša- 
mai dūsaudamas, suprask, dėl kažkokio apgailėti- 
no ginkluoto apiplėšimo atitrauktas nuo gerokai 
svarbesnių reikalų, kad ir nenoromis, vis dėlto su- 
tiko apskambinti visas ligonines ir privačiai dir- 
bančius gydytojus. 

Lambertas, nuėjęs užtverti įvažiavimo į degali- 
nę, pamatė, kad stulpas su FINA emblema apga- 
dintas, veikiausiai jį sprukdamas ir užkliudė nusi- 
kaltėlis. Hardingas nuskubėjo ten padirbėti ir ne- 
trukus grįžo labai patenkintas - ant stulpo buvo 
likę užtektinai tamsiai mėlynų plėšiko automobilio 
dažų. 

— Raskite mašiną, ir dažus galėsime palyginti, — 
pasakė jis. 

Liza vėl susisiekė su nuovada. 

— Na ko dar?! - užkriokė Velsas, perrėkdamas 
šūkaliojimus ir trenksmus priimamajame. 

— Tegul visos grandys dairosi su ginkluotu api- 
plėšimu siejamo tamsiai mėlyno automobilio įlenk- 
tu sparnu, - atsakė inspektorė. — Pareigūnams de- 
rėtų būti atsargiems... Vairuotojas ginkluotas šau- 
tuvu. — Supratusi, kad seržantas pęr tą triukšmą 
nenugirdo, ji pakartojo perspėjimą ir paklausė: — 
Ar tie girtuokliai vis dar nuovadoje? 

— O kur dar, po velnių, jie gali būti! — atkirto 
Velsas ir padėjo ragelį. 

Greitoji į ligoninę išvežė ne tik sužeistąjį senuką, 
bet ir šoko ištiktąją kasininkę. Žvilgsniu palydėjusi 
automobilį, Liza pastebėjo aikštelėn žvelgiančią ap- 
saugos vaizdo kamerą. Viltingai parodė ją Lambertui. 

— Paimkite įrašus. 

Konsteblis papurtė galvą. 

— Atsiprašau, inspektore, jau patikrinome. Apa- 
ratas neveikia, juosta viduje susiraizgiusi. Deja, ka- 
sininkė nepasirūpino, kad meistrai jį sutaisytų. 

— Plėšikui — pats tas, - sumurmėjo Liza. Grįžus į 
nuovadą, reikės liepti Morganui pasidomėti tos 
moteriškės biografija, pagalvojo. Staiga jai sutava- 
ravo akyse, pasidingojo, kad svyra lentynos, užgu- 
lė ausis; kad neišgriūtų, inspektorei teko įsikibti 
Lamberto rankos. 

— Ar viskas gerai? — susirūpinęs paklausė kon- 
steblis. 

— Aišku, — atsakė moteris, iš paskutiniųjų tvar- 
dydamasi. - Supykino, ir tiek... Matyt, būsiu ko ne- 
tinkamo užvalgiusi. 


Parvažiavusi į nuovados aikštelę, ji sustojo ato- 
kiau nuo autobuso, kuriame šėlo gauja triukšmin- 
gų įkaušėlių. Pamatę inspektorę, jie patrako švilp- 
čioti ir nepadoriai mostaguoti. Nėmaž tų galvijų 
nepaisydama, moteris, apgniaužusi rankinę, nu- 
skubėjo į savo kabinetą. Tikėjosi Frosto darbavietė- 
je rasianti Morganą ir galėsianti liepti šiam pasido- 
mėti kasininke, bet kabinete nieko nebuvo. Frostas 
priimamajame šnekėjosi su Velsu. Šis dėbtelėjo į 
inspektorę paniuręs. 

— Gal žinote, kur galėčiau rasti konsteblį Mor- 
ganą? - pasiteiravo ji. 

- Išvažiavęs atimti iš kekšės kliento piniginės, — 
atsakė Frostas. - Netrukus turėtų grįžti. 

Staiga aikštelėje driokstelėjęs užburzgė autobuso 

variklis, nugriaudėjo džiaugsmingi šūksmai. Pa- 
reigūnai puolė į koridorių. Lauke nemaloniai su- 
džeržgė metalas. Išbėgę į aikštelę, jie spėjo pama- 
tyti išvažiavimo link vinguriuojantį autobusą, sau- 
sakimšą pašiepiamai mojančių keleivių. Bėglius 
beviltiškai vijosi Koljeris, Simsas ir Džordanas. 

Velsui net žandikaulis atkrago. 

— Jie išvažiuoja, - išlemeno jis ir įsmeigė prie- 
kaištingą žvilgsnį į Frostą - juk kaip tik šis pasiūlė 
suvaryti chuliganus į autobusą. 

Inspektorius savo ruožtu piktai nužvelgė ser- 
žantą ir suniurnėjo: 

— Pasidomėti, kur raktelis, tau į galvą, žinoma, 
neatėjo. 

Taip ir dėbsojo vienas į kitą, niršdami. 

Nepaviję autobuso bėgte, Džordanas ir Simsas, 
vos atgaudami kvapą, puolė prie automobilio, ku- 
riuo įprastai patruliuodavo. 

— Seržante, kaipmat užkirsime jiems kelią. 

— Nė nemėginkite, - atkirto Velsas. - Tegul juos 
gaudydamas smaginasi kaimyninis skyrius. Vyki- 
tės tuos galvijus iki mūsų teritorijos ribos, tada 
praneškite, kad prakiuro padanga ir nuo jų atsili- 
kote. — Seržantas, patenkintas, kad surado tokią 
puikią išeitį, išsišiepė, bet šypsena susyk išblėso. — 
Žiū! - Jis parodė į mėlynąjį „Roverį“, kuriuo sky- 
riaus viršininkas nepaprastai didžiavosi. Šit kas 
pirmiau taip baisiai džeržgė. Automobilio sparnas 
buvo sulamdytas, užpakalinės durelės įlenktos. 
Kelias akimirkas bejėgiškai žiopčiojęs Velsas galų 
gale išspaudė: — Matai, kaip tie šunsnukiai sudirbo 
viršininko mašiną? 

— Gal nepastebės, - atsakė paniuręs Frostas. 

— Nepastebės?! - Seržantas vos tvardėsi. - Re- 
montas kainuos gerą tūkstantį — aišku, jis pastebės, 
po šimts velnių! 

Dar nepriėję priimamojo, jie išgirdo plyšojant 
vidaus ryšio telefoną. Velsas įsmeigė akis į aparatą. 

— Maletas skambina, tegul jį skradžiai! Ką aš 
jam pasakysiu? 

— Pulk pirmas, — pasiūlė Frostas. — Paklausk, 
kodėl tu iki šiol nepakeltas į inspektorius. 


Nors buvo žvarbi žiemos naktis, pirma valan- 
da, gatvėse vis pasitaikydavo kažkur bidzenančių 
žmonių. Sykį prieš pat automobilį išniro alaus 
skardinę gniaužiantis girtuoklis, Morganas vos 
spėjo pasignalizuoti ir staigiai susukti vairą. Atsi- 
dėkodamas už tai, kad jo neparbloškė, prisilakėlis 
parodė pirštą, sviedė įkandin skardinę ir prapliu- 
po keiksmais. 

— Reikėjo bjaurybę pritrėkšti, - sumurmėjo 
Hjuzas, kuris kitam girtam prielankumo, matyt, 
nejautė. 

Artėdami prie Kleitono gatvės, jie pravažiavo 
raudonųjų žibintų kvartalą. Vieniša iš šalčio tir- 
tanti prostitutė su dirbtinio kailio paltu išspaudė 
šypsenėlę ir buvo bežengianti į priekį, bet supratusi, 
kad automobilis nesustos, vėl atsitraukė prie sienos. 

— Fe, kokia surukusi, - pakomentavo Morganas. 

— Panaši į nukvakusią Karalienę Motiną, - atsakė 
Hjuzas ir vėl ėmė dairytis pro priekinį stiklą. - Štai 
ten! - Jis parodė Morganui automobilių pristatytą 
šalutinę gatvelę. - Tikrai ten! 

Jie privažiavo prie triaukščio namo su daugybe 
skambučio mygtukų prie atvirų durų. Viename; 
kitame lange viršuje spindėjo blausi šviesa. Morga- 
nas sustojo už tamsiai rudo automobilio nuleisto- 
mis padangomis ir išdaužytais langais. 

— Nair rajonas, - sumurmėjo konsteblis. 

Išlipęs Hjuzas nuskubėjo į vidų. Morganas lėtai 
nusekė jam iš paskos. Jei bus kokios bėdos, tegul 
tas tipas pirmas ją pasitinka. Tų kekšių nagai ilgi ir 
smailūs, o būdas - ūmus. 

Jiedu palypėjo plikais laiptais. Pirmojoje aikšte- 
lėje buvo trejos durys su gyventojų pavardėmis 
pritvirtintose plokštelėse. Hjuzas sustojo prie toli- 
miausiųjų — Lolitos, sprendžiant iš užrašo. Kai pa- 
trankė kumščiu, durys pačios prasivėrė. Jis įėjo į 
vidų. Lovoje gulinti moteris nė nepakėlė galvos. 

— Ei, karve tu, grąžink piniginę! — užriaumojo 
Hijuzas. 

Moteris net nekrustelėjo. Jis prišoko prie jos ir 
supurtė. Staiga riktelėjo ir nusigandęs, pasibjaurė- 
jęs pažvelgė sau į rankas. Šios buvo suteptos lipniu 
krauju. 

— Rupūže! - traukdamasis atatupstas ir šluosty- 
damasis rankas į striukės priešakį, suvapėjo Fiju- 
zas. - Rupūže! 

Morganas nustūmė jį į šalį. Moteris gulėjo ant 
patalynės, aukštielninka, atsimerkusi. Kraujas iš 
burnos buvo pavarvėjęs iki smakro. Ji atrodė paly- 
ginti jaunai... galėjo būti daugų daugiausia įpusėju- 
si trečią dešimtį. Tįsojo pusnuogė, tik su balta lie- 
menėle ir baltomis kelnaitėmis, gausiai aptaškyto- 
mis krauju iš gilios žaizdos pilve. Morganas labai 

švelniai prilietė moteriai kaklą. Pulso neužčiuopė, 
bet kūnas buvo dar šiltas. Gyvybė užgesusi visai 
neseniai. 

Konsteblis išsiėmė siųstuvėlį, bet su nuovada 
pasikalbėti nespėjo - išgirdo už nugaros trinktelint 
duris, laiptais nubildant žingsnius. Jis išpuolė į 
laiptinę. Hjuzas buvo išgaravęs. 

Žmonių ankštame kambarėlyje grūdosi per 
daug. Sienoje įmontuotas vieno strypo elektrinis 
židinys veikė kilovato kaitinimo režimu ir patalpo- 
je buvo karšta it krosnyje. Skaitiklio diskai sukosi 
kaip pašėlę. 

— Išjunkite pagaliau tą prakeiktą prietaisą, kol 
neiškepėme, - paliepė Frostas. Tada atidarė langą 
ir tuoj pat vėl jį užstūmė, mat siūbtelėjęs šaltas 
nakties oras kambarį akimoju pavertė šaldykle. 
Paskui inspektorius dar kartą nužvelgė stingstantį 
kūną ant lovos. 

Policijos gydytojas Makenzis, kuris, kaip visada 
nusiplūkęs, užsuko pakeliui pas sunkiai sergantį 
ligonį, savo ištarmę jau buvo paskelbęs: moteris 
negyva, mirtis ištiko maždaug prieš valandą. Gy- 
dytojas visada pabrėždavo tik patvirtinąs mirties 
faktą, nes tik už tai jam mokama - suprask, prie- 
žastį tegul nustato Draisdeilis, tasai varvanosis Vi- 
daus reikalų departamento patologas, dirbantis ge- 
rokai mažiau, bet gaunantis dešimteriopai dau- 
giau. Šiltų jausmų vienas kitam daktarai Makenzis 
ir Draisdeilis nepuoselėjo. 

Kambarys labiau panėšėjo į urkštynę. Tokių na- 
me, erdvesnes patalpas padalijus tinko plokščių 
pertvaromis, buvo pridaryta nemažai. Šitaip norė- 
ta sutalpinti kuo daugiau sparčiai besikeičiančių 

nuomininkų. Vietos čia užteko tik viengulei sofai, 
plastiku dengtai spintelei, ant kurios buvo padėtas 
mokamas telefonas, dar skaitikliui ir siaurai pušies 
imitacijos spintai. 

Susigėdusį Morganą, kuris be paliovos atsipra- 
šinėjo, Frostas išsiuntė drauge su konstebliais ieš- 
koti pasprukusio Hijuzo. 

Galų gale, tarsi kambarėlyje būtų dar nelabai 
ankšta, prisistatė ir Liza Mod. Inspektorius mote- 
riai šyptelėjo, tačiau būtų mielai be jos apsiėjęs. Ji 
taip pat nusišypsojo, nors širdyje kunkuliavo. Nie- 
kas nesiteikė kolegei pranešti, kad nužudyta pros- 
titutė. Liza apie tai sužinojo atsitiktinai, pamačius- 
si, kad visi kažkur išsilakstę. Tarp jai atitekusių 
inspektoriaus Aleno darbų buvo ir Lindos Roberts, 
nukankintos prostitutės, byla. Šią galėjo nužudyti 
tas pats asmuo, taigi ir byla turėtų būti jos, o ne 
Frosto. Liza nutarė vos pasitaikius progai šnektelė- 
ti su inspektoriumi akis į akį ir pareikalauti bylą 
perduoti jai. Kol kas laikinoji inspektorė tik burbė- 
jo, piktindamasi konstebliu Morganu: 

— Neįtikėtina! Leisti pasprukti svarbiam liudyto- 
jui, gal net pagrindiniam įtariamajam... Neįtikėtina! 

Frostas tos aplinkybės neėmė į galvą. 

— Niekur tas Hjuzas nenubėgs. Jo automobilis — 
mūsų rankose, adresą žinome. Turbūt vemia kur 
už kampo, ir tiek. 

— Ne tai, po galais, svarbu! - suniurzgė Liza. — 
Konsteblis išvis niekam tikęs. 

— Geriau toks nei jokio, — atšovė inspektorius, 
ūumai pajutęs Morganui simpatiją po to, kai šis nu- 
dirbo nykų, varginantį darbą — surašė nusikaltimų 

statistiką. Tebūnie konsteblis nors ir paskutinis 
neišmanėlis - kad tik uoliai tvarkytų kanceliariją. 

Teismo eksperto mažne pastūmėtas į šalį, Fros- 
tas kažką nepatenkintas numykė, bet Hardingui 
reikėjo apibrėžti kraujo dėmes ant grindų prie 
spintelės. Netrukus inspektoriui vėl teko trauktis, 
mat atėjo padirbėti fotografas. Ankštoje patalpoje 
visi vienas kitam tik kliudė, be to, Frostą dar erzi- 
no smalsaujanti Liza. 
telėje prie lovos rastą raudonos ir juodos spalvų 
rankinuką. Jame buvo beveik trys šimtai svarų ap- 
glamžytomis penkinėmis ir dešimtinėmis, lūpų 
dažai, pudrinė ir trys pakuotės prezervatyvų. Ins- 
pektorius iščiupinėjo visus skyrelius, bet jokio as- 
mens dokumento taip ir neaptiko. Kas toji žuvu- 
sioji, pareigūnai nežinojo. Apėjęs Hardingą, Fros- 
tas pasviro virš lovos ir pažvelgė į blyškų veidą. 

- Širdele, kas gi tu tokia? - klausė jis tyliai, ap- 
žiūrinėdamas pabrinkusią kraujuotą nosį ir burną, 
akimis slysdamas žemyn, kur sukrešėjęs kraujas it 
sraigės šliūžė margino nuogą pilvą, dėmėjo baltas 
kelnaites. 

Frostas dar kartą nužiūrėjo rankas, kurių audi- 
niai sparčiai stingo. Jokių žaizdų, jokių požymių, 
kurie bylotų, kad moteris gynėsi nuo užpuoliko 
peilio. Ilgi, ryškiai raudonai lakuoti nagai buvo 
sveiki, tik riešai, už kurių nusikaltėlis auką laikė, 
vino peilio, tad jo grupė naršė šiukšlines, kanaliza- 
ciją, nutekamuosius griovius, gyvatvores... Vei- 
kiausiai Žudikas pasistengė nusikaltimo įrankio 

kuo greičiau atsikratyti. Frostas susisiekė su nuo- 
vada ir paprašė kruopščiai apieškoti Hjuzo -auto- 
mobilį. Daiktadėžėje radus krauju aptaškytą peilį, 
įtariamųjų paieškos laukas kaipmat susitrauktų. 

Į kambarį įėjo Džordanas ir Simsas. Inspekto- 
rius pažvelgė į juos viltingai. Konstebliai buvo išė- 
ję apklausti kaimynių: gal kuri ką nors matė ar gir- 
dėjo, gal bent žino Žuvusiosios pavardę? 

— Nieko gero, - pasakė Simsas. - Pernelyg vėly- 
vas prostitutėms metas, be to, jos galėjo išsilaksty- 
ti, pamačiusios mus atvažiuojant. 

— Kol čia dirbsime, merginos tikriausiai nesiro- 
dys, verčiau palūkės, kol vėl bus ramu, - pridūrė 
Džordanas. — Tokias patalpas jos išsinuomoja tik 
savaitei, o kai mūsų, farų, šitiek čionai prigužėję, 
uždarbio joms nėra ko tikėtis. 

— Neabejoju, savininkai nuomininkių duomenis 
kruopščiai užsirašo, - tarė Frostas. - Sužinokite vi- 
sų pavardes ir adresus. Išsiaiškinkime pagaliau, 
kas šita nelaimėlė. 

Sublerbė inspektoriaus radijo siųstuvėlis. 

— Velsas - inspektoriui Frostui. 

— Na?.. 

— Dėl Henrio Hjuzo. Nusiunčiau į jo namus 
konsteblį. Ten niekas tokio negirdėjęs. 

- Šūdžius! — piktai sušnypštė Frostas. — Pati- 
krink automobilio savininko duomenis. 

— Jau patikrinau. Registruotas savininkas mašiną 
pardavė praėjusią savaitę, už grynuosius... Pirkėjo 
pavardės neužsirašė, automobilis neperregistruotas. 

— Po paraliais! - sukeikė inspektorius. - Tikėki- 
mės, rasime tą šunsnukį, dar nespėjusį pasislėpti 
namuose. 

Frostas įsidėjo siųstuvėlį į kišenę. Jo nuomonė 
apie Valstietį Morganą buvo nebe tokia palanki. 
Staiga sučirškė telefonas ant spintelės. Akimirką 
visi nustėro. Hardingas siektelėjo ragelio, bet jį su- 
laikęs inspektorius pirštu pamojo Lizai ir pasakė: 

— Atsiliepk. Tu — Lolita. Jeigu skambina klien- 
tas, tegul atvažiuoja. Jis gali žinoti nužudytosios 
pavardę. 

Laikinoji inspektorė pakėlė ragelį. 

— Lolita, - sumurkė seksualiu, bent jau jai pa- 
čiai taip atrodė, balsu. — Taip, aš laisva. Galėtum 
atlėkti... Pasismagintume... Šaunu, laukiu. - Padė- 
jusi ragelį, ji linktelėjo. - Nuolatinis. Bus po pen- 
kių minučių. 

Frostas paliepė savus automobilius išdanginti 
iš gatvės - kad nepabaidytų kliento. Visi ėmė lauk- 
ti. Inspektorius su neuždegta cigarete tarp lūpų 
stovėjo atsirėmęs į spintelę ir žiūrėjo į nužudytąją. 

— Kaip manote, kiek jai? — paklausė. — Dvide- 
šimt? Dvidešimt vieni? Ji štai per vakarą užsidirbo 
tris šimtus, o aš tris valandas prakaitavau, klasto- 
damas automobilio eksploatavimo išlaidas, kad 
prisidurčiau penkinę. Et, ne tą profesiją reikėjo ka- 
daise rinktis. 

Liza Mod stovėjo prie lango ir žiūrėjo į vėjo už- 
pučiamą gatvę. Klientas jau turėjo būti atvažiavęs. 

— Ko gero, nepavyko man jo suvilioti, — pratarė ji. 

— Pavyko, pavyko, - užtikrino Frostas. — Išgir- 
dęs tokį seksualų balsą, jis pimpalo nebenulaiko 
kelnėse. Bent jau aš - tikrai. 

Moteris mandagiai šyptelėjo. Nešvankūs juoke- 
liai kambaryje su kruvinu lavonu rėžė ausį. Tuščio- 
je gatvėje buvo tylu. Nei žingsnių, nei automobilių 

ūžesio. Staiga Liza įsitempė. Iš už kampo slystelė- 
jo tamsus pavidalas. Prie namo skubriai artinosi 
vyriškis. 

— Ateina! - tarstelėjo ji. 

Frostas prišoko prie lango. 

— Na ką sakiau... Tik pažvelk į tą ištvirkėlį, teki- 
nas skuta! Rūgštele, juk tai - Maletas! Slėpkitės visi! 

Pokšto nesuprato tik Koljeris. Visi kiti buvo se- 
niai įpratę prie šleivų inspektoriaus juokų, taigi tik 
išsišiepė. 

Ant laiptų sutrinksėjo žingsniai. Liza atsistojo 
prie lovos, kad bent kiek užstotų lavoną. Simsas ir 
Džordanas sustingo abipus durų, pasiruošė prirei- 
kus vyriškį griebti. Klientas negarsiai pabeldė. 

— Užeik, - saldžiu balseliu pratarė laikinoji ins- 
pektorė. 

Durys atsivėrė ir į kambarį energingai įžengė 
dabita su tamsiu kostiumu ir priderintu paltu. Iš- 
vydęs Lizą, jis akimirką sustingo it įkastas. 

— Tu ne... - ištarė staigiai apsigręždamas sprukti, 
bet Džordanas ir Simsas nedelsdami užtvėrė kelią. - 
Kokia čia velniava?!. - nustebęs šūktelėjo klientas. 

Frostas žingtelėjo į priekį ir kyštelėjo jam pano- 
sėn tarnybinį pažymėjimą aplankstytais kraštais. 

— Policija! Deja, pone, jums teks apsieiti be ero- 
tinių potyrių, kurių tikėjotės čionai ateidamas. 

Vyriškis inspektoriaus nė nesiklausė. Jis, bere- 
gint blykšdamas, Frostui per petį žiūrėjo į lavoną. 

-— Dievulėliau!.. - tik tiek išspaudė klientas. 

Inspektorius, suėmęs už alkūnės, išsivedė jį į 
laiptinę —- daugiau nebuvo kur. Vyriškis, neįstengda- 
mas atplėšti akių nuo nužudytosios, vis atsisukinėjo. 

— Ar ji?.. —- ištarti „negyva“ jis neišdrįso. 

— Deja, - linktelėjęs atsakė Frostas ir išsyk pa- 
klausė: — Ar gerai ją pažinojote? 

— Pažinojau? — paklausė puošeiva ir sumosavo 
rankomis. — Aš jos nepažįstu. Pareigūne, tai - ne- 
susipratimas. Ėjau visai kitur. Supainiojau adresą. 

Jis pamėgino pulti į laiptus, bet inspektorius 
skaudžiai, it replėmis, sugniaužė žastą. 

— Pone, nelaikykite mūsų kvailiais. Skambinote 
jai, buvote nuolatinis klientas. Kokia tos moters pa- 
vardė? 

— Pavardė? Nei jos jums pasisako pavardes, nei 
jūs joms — savąją. — Vyriškis pasirausė kišenėse. — 
Štai, gavau iš jos. 

Vizitinė kortelė buvo anaiptol ne prestižinė. Ža- 
liu rašalu pilkame kartone išspausdinta: LOLITA - 
DISKRETIŠKOS IKI SKAUSMO MALONIOS PRA- 
MOGOS. DENTONAS 224435. 

Frostas paėmė kortelę. 

— Iki skausmo malonios pramogos? Kas čia - sa- 
domazochistų salonas? 

Klientą išpylė sodrus raudonis. 

— Ne, velniai griebtų, ne... pramogos, ir tiek, — 
išlemeno, skėsčiodamas rankomis. 

— Tai nelaimėlei pramogos šįvakar buvo neko- 
kios, - pasakė inspektorius. - Nenumanote, kas ga- 
lėjo ją nužudyti? 

— Aišku, nenumanau, - pasipiktino vyriškis. — 
Kurių galų klausiate manęs? 

— Todėl, pone, kad šiuo metu daugiau neturime 
ko paklausti. Ar ji nėra minėjusi kokių nors kitų 
klientų, na tokių, kurių reikėtų bijoti? 

— Pareigūne, ateidavau čionai ne pasakojimų 

apie jos gyvenimą pasiklausyti. Atsiprašau. Niekuo 
negaliu jums padėti. Jau norėčiau eiti. 

Frostas gniaužto vis dar neatleido. 

— Pone, ne visada būna taip, kaip norėtume, — 
atsakė jis. - Mane domina aplinkybės. Kaip su šia 
moterimi susipažinote? 

— Važiavau kartą Karaliaus gatve ir pastebėjau 
ją, besisiūlančią drauge su kitomis merginomis. 
Dar nebuvau jos ten matęs, be to, neatrodė tokia 
nudėvėta kaip kitos, tad pamaniau - kodėl gi ne? 
Atvažiavome čia, o paskui ji davė kortelę ir pasiūlė 
kitą kartą paskambinti. 

— Kiek tų kitų kartų buvo? 

— Penki... šeši... Neskaičiavau. 

Frostas laisvaisiais pirštais pasikrapštė randą. 
Laukujės durys buvo atlapotos, į laiptinę smelkėsi 
žvarba. Jis įdėmiai pažvelgė į klientą ir išsyk paste- 
bėjo, kad anas vengia žvilgsnio. 

— Pone, regis, jūs kažką nuo manęs Slepiate, — 
pasakė. 

— Nesąmonė, - atkirto vyriškis. - Nieko nežinau. 

— Žinote, ką, pone, važiuokime verčiau į nuova- 
dą. Jei užtektinai ilgai palauksime, pEnaiASIS ką 
nors svarbaus. 

— Klausykite, pareigūne... Negaliu veltis... Aš 
vedęs. Jei žmona sužinos... 

— Pone, pakišote man Puiki sumanyną. Važiuo- 
kime pas jus, pažadinkime žmoną, ir aš apklausiu 
jus jai girdint. Tada tikrai daug ką prisiminsite. 

Klientas ir išsigando, ir kartu supyko. 

— Pašlemėkas! - iškošė pro dantis. 

Inspektorius vėl nusišypsojo ir atsakė: 

— Ak, pone, žmonės man taip dažnai tai sako, o 
kodėl - nežinau. Taigi ką norėjote man papasakoti? 

— Tai nėra oficialus paaiškinimas. Tik apie šį tą 
prasitarsiu. Buvau čia prieš dvi dienas, vakare. 
Man rengiantis, suskambo telefonas. Ji atsiliepė, 
buvo bepradedanti, kaip pridera, čiulbėti seksualiu 
balseliu, bet staiga išbalo. Kad ir kas ten skambino, 
mirtinai ją išgąsdino. Vargšelė tirtėjo kaip lapas. 
„Ar neatstosi nuo manęs?“ — paklausė. Na gal kai 
nors panašiai. Ir padėjo ragelį. Pasiteiravau, kas at- 
sitiko, ji atsakė, kad nieko ypatingo. 

- Ir jūs net nenumanote, kas galėjo skambinti? 

— Nenumanau. Ar jau galiu eiti? Prašau... 

Spausti jį nebebuvo reikalo. Frostas užsirašė 
vyriškio pavardę bei adresą ir jį paleido. Dabita, 
lengviau atsikvėpęs, nutrinksėjo laiptais ir movė 
pro duris į gatvę, o prie namo kaip tik tuo metu 
sustojo juodas žvilgantis „Rolls-Royce'as“. Atvyko 
Vidaus reikalų departamento patologas Draisdei- 
lis, į laidotuvininką panašus liesas paniurėlis ilgu 
juodu paltu, su blukia blondine, ištikimąja asisten- 
te, pasirengusia užrašyti kiekvieną šeimininko iš- 
tartą žodį. Šiurpios patologo darbo realijos jos nė- 
maž netrikdydavo, o šit į geidulingus to storžievio 
inspektoriaus Frosto žvilgsnius moteris reaguoda- 
vo itin nervingai. Sykį tasai laukinis smeigė jai, pa- 
silenkusiai kažko paimti, pirštu į užpakalį ir už- 
maurojo: „Į patį dešimtuką!“ Prisiminusi tą nema- 
lonų akibrokštą, padėjėja nuraudo. 

— Kas šį kartą? — pasiteiravo Draisdeilis. 

— Puikus dar šiltas mergšės lavonas, - atsakė 
Frostas ir, atidaręs duris, įleido tuodu į tvankų it 
šiltnamis kambariūkštį. 

Patologas išsyk suraukė nosį. 

— Tokiomis sąlygomis dirbti negaliu, - suniurz- 
gė. - Malonėkite visus išprašyti. 

Inspektorius liepė visiems, išskyrus Lizą, kuri 
buvo pasiryžusi trūks plyš likti, luktelti už durų. 
Draisdeilis, nenuleisdamas akių nuo lavono, nusi- 
vilko paltą ir, atkišęs jį į šalį, paleido iš rankos, 
puikiai Žinodamas, kad asistentė prišokusi pagaus 
ir tvarkingai sulankstys. 

: Apžiūra neužtruko. Pirmiausia patologas, prisi- 
lenkęs tiek, kad nosimi beveik lietė kruviną aukos 
pilvą, patyrinėjo durtines žaizdas. Paskui apžiūrė- 
jo veidą ir kaklą. | 

- Šitaip gulinčią lovoje ir radote? — paklausė. 
Frostas linktelėjo. - Nužudyta ne lovoje. Badoma 
auka stovėjo, - pasakė Draisdeilis. - Štai, matyti: iš 
pradžių kraujas varvėjo žemyn, o kai moteris atsi- 
gulė aukštielninka, kryptis pasikeitė. 

Inspektorius vėl linktelėjo. Tai jam buvo aišku 
ir pačiam. Draisdeilis paėmė iš savo krepšio vatos 
tamponą ir nuo nedidelio sklypelio odos ant pilvo 
kruopščiai nuvalė kraują. 

— Kraujo daug. Žaizdos gilios, bet palyginti ne- 
pavojingos. - Jis, panašiai kaip pirmiau Frostas, ap- 
žiūrėjo žuvusiosios rankas. — Žaizdų, liudijančių, 
kad auka mėgino gintis, nėra. Ant riešų — krau- 
josruvos. Akivaizdu, gniaužta rankomis. —- Galiau- 
siai Draisdeilis kilstelėjo nuo priegalvio moters 
galvą ir atmetė ilgus juodus plaukus. Abiejose ka- 
klo pusėse tamsavo didelės mėlynės. Nužudytąją 
pražiodęs, patologas pašvietė į burnos ertmę ma- 
žyčiu žibintuvėliu ir linktelėjo. - Auka pasmaugta 
rankomis. | | 

Asistentė uoliai stenografavo savo pono išvadas 
į užrašinę. 

— Daktarėli, šįvakar jūs pasiutusiai akylas, - pa- 
gyrė Frostas. - Nepražiopsojote nė vienos daktaro 
Makenzio pastebėtos detalės. 

Patologas piktai sučiaupė lūpas. Kai daktaras 
Makenzis koronerio teisme užginčijo, o galų gale ir 
paneigė kai kurias Draisdeilio išvadas, jiedu tapo 
mirtinais priešais. 

— Gal detalės - akivaizdžios, jeigu jau toks pui- 
kus gydytojas pastebėjo, - atšovė patologas ir vėl 
ėmė žiūrinėti veidą. - Kraujosruva aplink akį, vei- 
kiausiai smogta kumščiu. — Dar kartą pakėlęs nužu- 
dytosios galvą, jis pakišo po ja ranką ir apčiupinėjo 
ir, ištraukęs ranką, parodė pirštų galus. — Šiek tiek 
kraujo. — Frosto Draisdeilis paklausė: —- Ar gerasis 
daktaras Makenzis ir tai pastebėjo? 

— Ne, - atsakė Frostas. Patologas triumfavo tik 
akimirką, mat inspektorius tuojau pat pridūrė: — 
Jis nepastebėjo, bet pastebėjau aš. — Frostas parodė 
Draisdeiliui kelias Hardingo mėlynai apibrėžtas 
raudonas dėmeles ant sienos ir didesnį kraujo šlaką 
žemiau —- ploname kilime. - Manau, auka stovėjo 
čia. Smaugiama ji atlošė galvą ir trinktelėjo į sieną... 

Patologas nenoromis pritariamai sumykė. Buvo 
įsitikinęs, kad versijos - tik jo prerogatyva. 

— Nužudytosios pavardę žinome? - paklausė. 

— Kol kas nežinome. - Inspektorius parodė ža- 
liąją vizitinę kortelę. — Iki skausmo maloniomis 
pramogomis kartais nesilepinate? 

— Ne! - piktai atšovė Draisdeilis nuraudęs. Jis 
spragtelėjo pirštais, ir padėjėja Žaibiškai padavė 
gyvsidabrio termometrą. Reikėjo išmatuoti kamba- 
rio temperatūrą. Patologas spragtelėjo dar kartą ir 
po akimirkos įspraudė lavonui į pažastį klinikinį 
termometrą. Išėmęs pažvelgė į rodmenį ir mintyse 
apskaičiavo laiką. — Mirtis ištiko maždaug prieš 
valandą. Daugiausia - prieš pusantros. 

Frostas sulinksėjęs atsakė: 

— Daktarėli, ko gero, jūs teisus. Vyrutis, kuris 
prieš valandą smaginosi su šia dama, įsitikinęs, 
kad ji tuo metu buvo gyva. 

Draisdeilis parodė į paltą, ir asistentė tučtuojau 
paslaugiai jį apvilko. 

— Kol kas tiek. Galite išvežti lavoną. Skrodimas 
— rytą. Aštuntą. - Patologas iškalbingai pažvelgė į 
Frostą, kuris į skrodimus visada bent pusvalan- 
džiu vėluodavo. - Būtų gerai, jei nors kartą atvyk- 
tumėte laiku. 

Draisdeilis šaltai linktelėjo Lizai, ir juodu su 
padėjėja išėjo. Laukusieji už durų vėl susigrūdo į 
kambarį. Dar kartą suviauksėjo telefonas. Inspek- 
torius, prašydamas tylos, sumosavo ranka ir pasi- 
kvietė Lizą. 

— Jeigu vėl skambina klientas, viliok jį čionai. 
Gal pagaliau sužinosime, kas jo tokia. 

Laikinoji inspektorė pakėlė ragelį. 

- Lolita. 

Staiga jos veidas persimainė. Energingai pamo- 
jusi Frostui, Liza atitraukė ragelį nuo ausies, kad ir 
inspektorius galėtų pasiklausyti. Bet šis prišokęs 
išgirdo tik pypsėjimą - skambintojas padėjo ragelį. 

— Velniai rautų!.. - išsprūdo Lizai. 

Ji paklabino telefono šakutę. Reikėjo sužinoti 
skambintojo numerį. 

— Klientas? — paklausė Frostas. 

Moteris papurtė galvą. 

— Ne. Jis pasakė: „Lolita, čia buvo tik Žiedeliai... 
kitą kartą gausi dar ne taip...“ - Neįmetusi į telefo- 
ną svaro, numerio 1471 surinkti ji negalėjo. 
Paskambinusi sužinojo skambintojo numerį, tada 
pasuko į komutatorių. —- Velniai rautų! — sukeikė 
dar kartą it padėjo ragelį. | 

Skambinta buvo iš būdelės Karaliaus gatvėje. 
Nieko nesitikėdamas Frostas vis dėlto nusiuntė ten 
konsteblį. 

— Prie šitos linijos prisijungti, visus skambučius 
fiksuoti, - paliepė inspektorius. Lizos jis paklausė: 
— Ar balsą atpažintum? 

Ji susimąsčiusi prikando lūpą. 

„—- Galir atpažinčiau. Bet nesu tikra. Sprendžiant 
iš balso, padugnė. Gal galėtume šnektelti akis į 
akį? - paprašė, nutarusi perimti bylą, kol į ją neįsi- 
gilino Frostas. 

— Žinoma. - Jiedu išėjo į laiptinę. Prisispaudę 
prie sienos, praleido du juodu karstu nešinus dar- 
buotojus, einančius paimti lavono. — Na, širdele, 
kuo galiu pagelbėti? 

Jie išgirdo, kaip viduje išlankstomas sučeženo 
itin tvirto plastiko maišas, paskui čirkštelėjo už- 
trauktukas. Liza uždarė duris. 

— Kliento nužudyta prostitutė, - prašneko ji. — 
Gali būti, kad tas pats asmuo nužudė ir Lindą Ro- 
berts, o ta byla - mano. Ir šitą turėčiau tirti aš. 

Kad bylos susijusios, Frostas nemanė - vis dėlto 
šios prostitutės žudikas nekankino. Be jeigu šį nu- 
žudymą imtųsi tirti Liza, jai ir derėtų iš pat labo 
ryto stebėti skrodimą, o jis galėtų kelias valandas 
nusnūsti. 

— Byla - tavo, širdele, - pasakė inspektorius. — 
Juk žinai, aš darbo neieškau. 
stambus raudonskruostis lavoninės darbuotojas. 

Jie pasitraukė į šalį, ir tuodu vyrai išnešė karstą 
į gatvę. Prie laukujų durų budįs konsteblis, pama- 
tęs vyresniuosius pareigūnus, sušuko: 

— Skubi žinia inspektorei Mod! Nuovada prašo 
susisiekti! Dėl ginkluoto apiplėšimo! 


Ragelį nuovadoje pakėlė poličijos konsteblis 
Lambertas. Suprasti, ką sako isteriškai kūkčiojanti 
moteris, buvo beveik neįmanoma. Konstebliui teko 
aiškintis, kas nutiko, traukiant iš jos kone po skie- 
menį. 

— Garbioji ponia, kad ir kokia bėda jus ištiko, 
pasistengsime padėti, - užtikrino Lambertas. - Gal 
pasisakytumėte pavardę? 

— Pavardę? Kam jums mano pavardė? Jie jį pa- 
šovė. Nuvarė mūsų automobilį. Jis nukraujuos! 

— Pašovė? Ką pašovė? — paklausė konsteblis ir, 
norėdamas atkreipti seržanto Velso dėmesį, sprag- 
telėjo pirštais. 

— Mano vyrą! Kraujas! Plūsta kraujas! 

— Iš kur skambinate? - paklausė Lambertas, tuo 
pat metu ženklais ragindamas Velsą kelti antrąjį 
ragelį. 

— Jie pašovė mano vyrą... pagrobė automobilį... 
— suvogravo moteris ir vėl pratrūko gokčioti. 

Konsteblis pamėgino ją nuraminti. 

— Garbioji ponia, kad galėtume jums padėti, 
mums reikia žinoti, kur esate. 

— Skambinu iš būdelės... Miško kelias... san- 
kryža... 

— Ar vyras su jumis? 

— Ne. Bet galėčiau jus pas jį palydėti. 

Velsas padėjo antrąjį ragelį ir iškvietė greitąją. 

— Garbioji ponia, niekur neikite, - prisakė Lam- 
bertas. - Laukite. Greitoji važiuoja. 

Baigęs pokalbį, jis perdavė žinią Lizai Mod. 


Kriminalistė inspektorė Mod dar tik artėjo prie 
Dentono miško, kai priešinga kryptimi prakaukė 
patrulio automobilis, o šiam iš paskos — greitosios 
mašina, vežanti pašautąjį ir jo žmoną. Liza patyliu- 
kais išsiplūdo. Jei ne atsitiktinis susitikimas kelyje, 
būtų sugaišusi marias laiko, ieškodama nukentėju- 
siųjų po visą miško rajoną. Moteris staigiai apgręžė 
automobilį ir nušvilpė anodviem įkandin. Velniai 
rautų, velniai rautų!!! Kaip ji šitaip apsižioplino! 
Reikėjo iš sykio paprašyti Frosto perimti ginkluotą 
apiplėšimą, tada būtų galėjusi sutelkti dėmesį į 
žmogžudystės bylą. Ką gi, taip ir padarys, vos grį- 
žusi į nuovadą. | 

Priešakyje sutamsavo niūrus Viktorijos laikų 
Dentono viešosios ligoninės pastatas. Medikų au- 
tomobilis nusuko į prievažą, kurioje didžiulėmis 
raidėmis buvo išrašyta: TIK GREITAJAI PAGAL- 
BAI, — o patrulis nuvažiavo į stovėjimo aikštelę ne- 
toli pagrindinių durų. Liza sustabdė automobilį 

per sprindį nuo ano ir, nelaukdama, kol konste- 
bliai išlips, pripuolė jų barti. 

— Kitą kartą, prieš išveždami nukentėjusiuosius 
iš įvykio vietos, malonėkite perspėti mane, kad jus 
kur skradžiai! 

Konstebliai Beikeris ir Hau suglumę susižvalgė. 

— Pranešėme nuovadai, — ėmė teisintis Hau. — 
Seržantas Velsas pasakė, kad jus perspės. 

Velsas! Vėl jis kiaulioja! 

Sublerbė inspektorės siųstuvėlis. Bene tas nu- 
smurgėlis teiksis pagaliau perduoti žinią? Matyt, 
tikisi, kad ji taip ir klaidžioja po mišką. 

— Klausau, - burbtelėjo Liza. 

— Laikinoji inspektore Mod... - prašneko Velsas. 

— Atsiprašau, seržante, turiu jus nuvilti. Triukas 
nepavyko, - iš karto nutraukė jį moteris ir vis dar 
niršdama išjungė aparatą. 

— Jie — Skubiosios pagalbos skyriuje, — pasakė 
Hau, lydėdamas inspektorę ilgu aidžiu koridoriumi. 

— Pasakokite, — paragino ji. 

— Ponai Redvudai - abu panašaus amžiaus, aš- 
tuntoje dešimtyje. Aplankę draugus, važiavo na- 
mo. Miško kelyje pamatė du vyrus, vienas gulėjo 
šalikelėje, kitas, pasilenkęs prie jo, mojo ranka, pra- 
šydamas sustoti. Senukai, pamanę, kad anas suža- 
lotas, taip ir padarė. Redvudas išlipo iš automobilio. 
Staiga išvydo atkištą šautuvą. Plėšikai pareikalavo 
raktelių. Senolis, kaip koks kvailys, leidosi bėgti, 
užpuolikas šaltakraujiškai šovė jam į kojas, atėmė 
raktelius, ištempė iš automobilio ponią Redvud. 
Palikę kraujais plūstantį senuką ir klykiančią senu- 
tę, nusikaltėliai susėdo į jų mašiną ir nuvažiavo. 

— Kada tai atsitiko? Prieš ginkluotą apiplėšimą 
ar pojo? — paklausė Liza. 

— Prieš. Kaip tik tuo automobiliu jie ir nuvažia- 
vo plėšti. 

— Kam jiems prireikė jo? — suraukusi kaktą, ėmė 
svarstyti inspektorė. — Kodėl nevažiavo savo mašina? 

Konsteblis gūžtelėjo pečiais. 

— Net nenumanau. Gal sava sugedo? 

— Tuomet turėtų būti palikta miške, netoli tos 
vietos, kur jie užpuolė senukus... Ieškojote? 

— Ne. Mums rūpėjo kuo greičiau suteikti pagal- 
bą ponui Redvudui. 

— Ką gi, jis jau saugus... Grįžkite į tą rajoną ir 
pasidairykite automobilio. Aš lieku čia. 

Orientuodamasi pagal nuorodas, inspektorė ne- 
sunkiai rado Skubiosios pagalbos skyrių. Net ir-to- 
kiu vėlyvu metu pacientų čia netrūko. Kai kurie jų 
akivaizdžiai buvo nukentėję peštynėse baruose. 
Liza atpažino porą pirmiau nuovadoje matytų fut- 
bolo aistruolių. 

— Ponas Redvudas jau operacinėje, - pasakė jai 
slaugė. - Antai jo Žmona. 

Mergina parodė senutę su pilku vilnoniu paltu 
ir pirštinėmis. Ji įnirtingai gniaužė nosinaitę. Vei- 
kiausiai palaikiusi Lizą medike, ateinančia su nau- 
jienomis iš operacinės, senolė įsmeigė į ją vilties 
kupiną žvilgsnį. Inspektorė atsisėdo ant suoliuko, 
šalia vargšės moteriškės. 

— Gal papasakotumėte, kas nutiko? — paprašė. 

Ponia Redvud kalbėjo ne itin rišliai, kas kelis 
žodžius nutildama. Tą patį buvo papasakojusi ir 
konstebliams, pridurti neturėjo ko. 

— Šovė į vyrą... šaltakraujiškai... šovė... — vis 
kartojo ji. 

Atjaučiamai palinksėjusi, Liza paklausė: 

— Ar galėtumėte juos apibūdinti? 

— Užpuolė žaibiškai... Vidutinio ūgio... Dvide- 
šimt kelerių... Manau... Tamsūs drabužiai... Striu- 
kės su užtrauktukais. Tas, kuris šovė, buvo su juo- 
da slidininko kauke, antrasis - su mėlyna beisbolo 
kepuraite nuleistu snapeliu. Šitas — barzdotas, 
skysta tokia barzdelė, ir su sidabriniu segučiu deši- 
nėje ausyje. Kai anas šovė į mano vyrą, tasai barz- 
dyla pratrūko kvatoti, pamanykit, koks juokingas 
pokštas! 

— O kaip jie kalbėjo? 

— Paprastai. Man atrodo, jie - vietiniai... Daug ir 
nekalbėjo. „Duokš šen raktelius“, ir tiek. 

Liza dar klausė šio ir to, bet nieko ypatingo iš 
senutės neišgavo. Ar pamačiusi užpuolikus atpa- 
žintų, nukentėjusioji abejojo. 

Prie jų priėjo gydytojas. Atrodė nuvargęs, sun- 
kiai tramdė žiovulį. 

— Ponia Redvud, naktį jūsų vyras praleis Naitin- 
geil* palatoje. Sužalojimai nesunkūs, bet pacientas 
ištiktas šoko. Tikėkimės, rytoj galės važiuoti namo. 

— O kaip koja? 

— Šratus išėmėme, žaizdas išvalėme. Turėtų su- 
gyti be pasekmių. Slaugė nuves jus į palatą. 

— Ar galima pacientą apklausti? - pasiteiravo Liza. 


* Florence Nightingale (1320-1910) - legendinė Didžiosios 
Britanijos slaugė, visuomenės veikėja, šiuolaikinės slaugytojo 
profesijos pradininkė. Naitingei! palata — bendroji palata, kurioje 
įprastai būna 24—34 lovos. 

Gydytojas papurtė galvą. 

— Anestetikai dar veikia, jis apdujęs. Verčiau 
palaukti rytojaus. 

Inspektorė atsidėkodama šyptelėjo. Tokia padė- 
tis ją tenkino. Lizai magėjo imtis svarbesnės - 
žmogžudystės — bylos. Redvudą galės apklausti ir 
Frostas, pamanė. Apsakiusi Operatyviojo valdymo 
centrui abiejų užpuolikų požymius, inspektorė išė- 
jo. Buvo jau prie pat laukujų durų, kai ją užilsusi, 
įraudusi prisivijo jaunutė slaugė. 

— Inspektore! Senukas, na tas, kurį peršovė de- 
galinėje, nori su jumis pasikalbėti. Sako, svarbus 
reikalas. 

Kad tave plynios! Kad tave plynių plynios! Liza 
karštligiškai ieškojo dingsties pokalbio išvengti. 
Žinojo: kuo vėliau imsis tirti nužudymą, tuo dau- 
giau spės nuveikti Frostas — ir baiminosi, kad tokiu 
atveju inspektorius gali ir nebenorėti tyrimo per- 
leisti jai. O juk byla - jos. Sėkmingai ištyrusi Žmog- 
žudystę, tikrai galėtų tikėtis paaukštinimo. 

- Inspektore?.. - nesulaukdama atsakymo, tars- 
telėjo slaugė. 

Liza atsidususi išspaudė šypsenėlę. 

— Prašyčiau parodyti kelią. 


Kai kambaryje neliko nei lavono, nei Lizos 
Mod, pareigūnai, galėdami atitraukti baldus, 
apieškojo patalpą kruopščiau. Jie aptiko du svar- 
bius radinius. Pirmiausia po sofa-lova jie rado spy- 
ruoklinį peilį, matyt, nuspirtą ten per grumtynes. 

— Reikės paimti pirštų atspaudus, — pasakė 
Frostas ir staiga prisiminė žaliąją vizitinę. Padavė 

ją kriminalistui seržantui Henlonui. - Arturai, jei 
iki ryto nesužinosime aukos pavardės, apeik su ši- 
ta vietines spaustuves. Gal ten išgirsi ką vertingo. 

— Tokius dalykus šiais laikais gali pasidaryti 
namie, kompiuteriu, - skeptiškai atsakė Henlonas. 
— Tikriausiai ji pati ir išsispausdino. 

— Vis tiek apeik spaustuves. 

O paskui Simsas, atitraukęs nuo sienos spintą, 
džiugiai šūktelėjo: 

— Inspektoriau, ten kažkas yra! 

Tas „kažkas“ buvo piniginė. Frostas atsargiai 
šimtai svarų, kredito kortelės, jų kvitai, telefono 
numerių prirašyta užrašinė. 

— Įkaušėlio mūsų draugužio piniginė! — nušvi- 
tęs šūktelėjo inspektorius. - Aha, pavardę, pasiro- 
do, suskiedė... Gledstounas jis... Robertas Gledstou- 
nas, gyvena Dentone. 

Susisiekęs su Morganu, inspektorius liepė ne- 
delsiant melagį sulaikyti. 

Viena paieškos grupių pranešė, kad peilio vis 
dar neranda. 

— Ak taip, - sumurmėjo Frostas, - reikėtų juos 
perspėti, kad mes jau radome. 

Nusikaltimo vietoje jis nebe kažin ką galėjo 
nuveikti, tad, palikęs kitus darbuotis, išvažiavo į 
nuovadą. | 

Gledstounas, jau išsiblaivęs, pažvelgė į Frostą 
su nerimu. Vilkėjo iš pareigūnų gautą vientisą bal- 
tą kombinezoną, mat jo drabužius tyrė ekspertai. 

— Klausykite... Nėmaž nepageidauju veltis į... 
Neturite teisės... - prabilo Gledstounas. 

— Nesivarginkite! — maloniai atsakė inspekto- 
rius ir, įsikandęs cigaretę, atsisėdo priešais sulai- 
kytąjį. - Prisipažinsite iš karto ar teks tuščiai gaišti 
laiką, mušti jus, paskui teisintis, esą girtas nusiri- 
tote laiptais? 

Gledstounas spoksojo į Frostą sumišęs —- nesu- 
prato, rimtai inspektorius kalba ar juokauja. 

— Su užgaulėmis nesitaikstysiu, - pasakė. - Aš — 
nukentėjusysis, ne nusikaltėlis. 

Frostas išsiėmė iš burnos cigaretę ir, dėdamasis 
apstulbęs, išpūtė akis. 

— Ak, vadinasi, jūs - nukentėjusysis? O aš ma- 
niau, kad nukentėjo toji vargšė moteris, kurią rado- 
me tįsančią lovoje! 

Sulig tais žodžiais inspektorius linktelėdamas 
paragino Morganą įjungti magnetofoną - kvotą de- 
rėjo įrašyti. 

— Aš pats atvykau į nuovadą pranešti apie nusi- 
kaltimą, - priminė Gledstounas. 

— Tik ne apie tą pranešėte. Regis, užmiršote pa- 
minėti, kad tą moterį nužudėte. 

— Nužudžiau?! Kokia nesąmonė! Jeigu ją nužu- 
džiau, kodėl sutikau su šituo kvėša faru iš Velso 
važiuoti į jos landynę? 

— Nužudėte ją ir išsigandęs pasprukote. Paskui 
neužteko smarvės ten grįžti. Kas nors galėjo jus 
pamatyti, kitas klientas galėjo rasti lavoną ir pa- 
skambinti mums. Pabūgote. 

— Sumauti skiedalai! 

— Pamanėte, kad, radę lavoną ir jūsų piniginę, 
laiko mes negaišime ir kito įtariamojo neieškosime, 

ar ne? Juk žinote, kokie mes greiti daryti skubotas 
išvadas. 

— Šit dabar jūs ir darote skubotą išvadą. Kaip 
ten buvo iš tikrųjų, aš papasakojau. 

— Papasakokite dar kartą. Gal jūsų versija nebe- 
atrodys tokia melaginga. 

Nutaisęs nė vienu žodžiu netikinčio skeptiko 
išraišką, Frostas išpūtė dūmus, kurie nuplaukė virš 
stalo, tarsi užtvara tarp jųdviejų su sulaikytuoju. 
Šis ėmė pasakoti. 

— Tad štai. Važiuoju Karaliaus gatve, dairyda- 
masis kokios nors žavingos būtybės, ir pamatau ją, 
atsirėmusią į telefono būdelę. Matau tą mergiotę 
pirmą kartą, o šviežienos paskanauti maga, taigi 
pamoju. Klausiu: „Kiek?“ - „Keturiasdešimt“, - at- 
„sako. Na aš ir sakau: „Brangute, jei tiek prašai, tu- 
rėsi būti ypač meili.“ O ji: „Būsiu, gali neabejoti.“ 
Įsėda, paaiškina, kur važiuoti. Iš pradžių pama- 
niau, kad man Žiauriai pasisekė. Automobilyje 
mergiotė nėrėsi iš kailio — trynėsi šlaunimi, geidu- 
lingai rangėsi, bet kai nuvažiavome, staiga persi- 
mainė. 

— Kaip suprasti? 

Gledstounas patraukė pečiais. 

— Lyg būtų ko susikrimtusi. Elgėsi taip, tarsi 
manęs nė nebūtų. 

— Gal nujautė, kad pimpuko dydis jos neten- 
kins? — spėjo Frostas. 

— Cha cha, labai juokinga, po velnių! Taigi užė- 
jome į jos lūšną, ji nusirengė, ir kibau į darbą. 

— Ir kaip?.. 

— Šūdinai. Ta merga tik gulėjo kaip padvėsusi 

žuvis ir spoksojo į lubas. 

— Papriekaištavote jai? 

— Savaime aišku. Pasakiau, kad už tokias pas- 
laugas neverta mokėti nė suzulinto varioko. Vis 
dėlto dosniai pasiūliau dvidešimt svarų. Ji patarė 
susikišti juos į subinę ir užmokėti, kiek sutarta. 

— Žodžiu, maloniai pasišnekučiavote. Tada ir 
smeigėte peiliu? 

Gledstounas perliejo inspektorių tūžmingu 
žvilgsniu. 

— Buvau įsmeigęs į tą kekšę ką kitką, ne peilį. 

Į duris kažkas nedrąsiai pasibeldė. Frostas ne- 
patenkintas atsistojo. Kam čia šovė į galvą trukdyti 
įtariamojo žmogžudyste kvotą? Nebent reikalas — 
svarbus. Kai atidarė duris, Bilas Velsas išsikvietė jį 
į koridorių. 

— Džekai, ekspertai ištyrė peilį. Ant jo tik pros- 
titutės pirštų atspaudai... jokių kitų nėra, - sukuž- 
dėjo seržantas. 

— Po šimts! — Frostas susimąstęs pasikrapštė 
smakrą. - Tik jos atspaudai... Vadinasi, ir peilis — 
greičiausiai jos. Matyt, grumdamasi pati netyčia ir 
susipjaustė. Ar kraujo ant Gledstouno drabužių ne- 
rasta? 

— Ekspertai juos dar tiria. Pranešiu, kai tik bus 
naujienų. Beje, tavęs teiraujasi Maletas. 

— Maniau, tas rupužgalvis jau išvažiavęs namo. 
Ką jis sakė apie automobilį? 

— Verčiau nekartosiu. 

Inspektorius palingavo galvą ir grįžo pas sulai- 
kytąjį. 

— Aha... vadinasi, ji puolė jus su peiliu... ir kas tada? 

— Su peiliu? Su jokiu peiliu ji manęs nepuolė. 
Šoko, atstačiusi ilgus savo nagus. Būčiau nepriešta- 
ravęs, jei pirmiau būtų jais paakėjusi man nugarą, 
bet kai pamėgino iškabinti akis... 

— Aa, tada ją ir pasmaugėte? 

— Pasmaugiau? Aš prie tos kūtvėlos net neprisi- 
liečiau! 

— Ištieskite rankas, — paliepė Frostas, pasviręs 
virš stalo. 

Gledstounas susiraukęs padėjo rankas delnais 
aukštyn ant stalviršio. Inspektorius apvertė dešinę 
ir apčiupinėjo krumplius. Šie buvo nubrozdinti ir 
vos vos patinę. 

— Smogėte moteriai... Liko mėlynė. Galite ne- 
sispyrioti, ekspertai kaipmat ištirs odos daleles. 

— Na gerai, gerai, tvojau jai. Vieną kartą. Ginda- 
masis... Nenorėjau, kad mano akių obuoliai ištižtų, 
persmeigti dažytų jos nagų. Baigiau rengtis ir išsi- 
nėšinau iš ten. 

— Palaukite, neskubėkite taip. Praleidote svarbią 
detalę — nepapasakojote, kaip sugniaužėte tai ne- 
laimėlei kaklą ir ją pasmaugėte. 

— Man išeinant, ta nelaimėlė gyvatė buvo svei- 
kut sveikutėlė ir plūdo mane taip, kad nors ausis 
užsikimšk. Kaip jau sakiau, važiuodamas apsižiū- 
rėjau, kad nebeturiu piniginės, ir grįžau... 

— Vadinasi, pasmaugėte ją grįžęs? 

— Po velniais, kiek dar reikės kartoti?! Net į vi- 
dų nebeužėjau... Ta kalė buvo užsirakinusi. 

— Kai mes su jumis ten nuvažiavome, durys bu- 
vo atrakintos, - priminė įsiterpęs Morganas. 

— Žinoma, atrakintos, velsiečio tu aule, kaip kitaip 

ji būtų įsileidusi žudiką... Nors, ko gero... kai grįžau, 
jis jau buvo viduje. Lyg ir girdėjau vyrišką balsą. 

— Ir tik dabar prisiminėte? — Frostas pasipikti- 
no. - Na nieko sau! 

Gledstounas pastatė šerį. Atsilošęs ir sunėręs 
rankas ant krūtinės, rėžė: 

- Žinokitės! Jeigu manimi netikite, daugiau ne- 
ištarsiu nė žodžio. Pageidauju advokato. 

— Turite tokią teisę, - atsakė inspektorius. 

Jis pažvelgė į kamerą išvedamam sulaikytajam 
įkandin, nusižiovavo ir pasirąžė. Tikėjosi iki at- 
vykstant advokatui dar spėsiąs pažiūrėti rungty- 
nių įrašą. Ir nekantraudamas laukė Lizos, kad galė- 
tų perduoti bylą. 

— Nepamirškite, jūsų teiravosi ponas Maletas, — 
priminė Morganas. 

- Išvien malonumai, - sumurmėjo Frostas. 

Jam nespėjus atsistoti, įėjo Velsas. 

— Džekai, ateinu su gera naujiena. 

— Ką, Maletas išvažiavo namo? 

— Ne, vis dėlto ne tokia gera. Skambino eksper- 
tai. Ant Gledstouno striukės aptiko kraujo dalelių 
ir tas kraujas — iš durtinės Žaizdos. 

Su palengvėjimo atodūsiu inspektorius išleido 
gerą sruogą dūmų. 

- Taigi būsime jį prigriebę. Štai tokios detalės 
mums ir trūko. Tegul Gledstounas kiek tinkamas 
meluoja ir viską neigia, bet kraujas ant striukės ga- 
lėjo pakliūti tik vienaip... - Pajutęs, kad Morganas 
šalia neramiai muistosi, Frostas ir pats sunerimo. — 
Valstieti, kas nutiko? Užsinorėjai siusiuko? 

— Ne, šefe... - Konsteblis, nudelbęs akis, grąžė 
rankas. Troško, kad Velsas pagaliau išeitų. - Priva- 

lėjau jau anksčiau šį tą pasakyti, - sumurmėjo. 

Užjutęs pikantišką situaciją, nuovados seržan- 
tas koja užtrenkė duris ir iš smalsumo net pasviro 
į priekį. 

— Nagi, Valstieti, drąsiau, - paragino Frostas. — 
Tu čia tarp draugų. Ką iškrėtei? Pakirkinai ponią 
Malet? 

— Ką jūs, šefe, nieko panašaus. Dėl Gledstouno... 
Kai mudu su juo įėjome į tą namą... 

— Na?.. 

— Kai įėjome į namą, Gledstounas pirmas užbė- 
go laiptais ir — į kambarį. Nespėjau jo sulaikyti. 
Kai įpuoliau į kambarį, jis purtė vargšę moterį, rei- 
kalaudamas grąžinti piniginę. 

Frostui net žandikaulis atkrago. 

— Nori pasakyti, leidai Gledstounui prisiliesti 
prie lavono? 

— Šefe, juk aš nežinojau, kad ten bus lavonas. 

— Vadinasi, gali būti, kad kraujas ant jo striukės 
tada ir pateko. 

Morganas linktelėjo. Atrodė, įmanydamas pra- 
smegtų skradžiai. 

— Pamaniau, reikia jums pasakyti. 

— Rupūž rupūžėle! — klestelėjęs ant kėdės, su- 
burbleno Velsas. - Esu girdėjęs visko... 

— Ypač apie mane, - pertraukė jį Frostas. - Bilai, 
tavo telefonas skamba. 

Nuovados seržantas sukluso. 

— Negirdžiu. 

— Skamba ar neskamba, vis tiek eik ir atsiliepk. 

Velsas išėjo nenoromis, pamažėle, tikėdamasis 
nugirsti dar ką nors, bet Frostas kantriai palaukė, 
kol jis uždarys duris. 

— Švelniai tariant, susimovei, ar ne, Valstieti? — 
paklausė inspektorius. Konsteblis liūdnai pakinka- 
vo galvą. - Kiekvienam, sūnau, gali pasitaikyti. Aš 
ir pats ko tik nesu prikrėtęs. Tik šit kur bėda: kai 
susimauni tirdamas žmogžudystę, to nenuslėpsi. 

— Suprantu, šefe... atsiprašau, šefe... | 

Prikaišioti konstebliui, gyvam sielvartui, nebu- 
vo prasmės - nieko kaltinimais nepakeisi. Frostas, 
kramsnodamas krumplius, galvojo, kaip išsisukus 
iš keblios padėties. 

— Štai koks klausimas, Valstieti. Ar tik nesusi- 
dūrėme su labai gudriu šunsnukiu, kuris tyčia pa- 
sistengė pirmas įpulti į kambarį, kad turėtų, kaip 
pateisinti kraują ant striukės? Man jis į tokį apsu- 
kruolį nepanašus, bet išorė dažniausiai būna ap- 
gaulinga. Šit ar, pažiūrėjęs į Maletą, pasakytum, 
kad jis — asilų asilas? - Inspektorius užvertė akis į 
lubas ir pridūrė: - Manau, teks Gledstouną paleisti. 

— Paleisti? —- paklausė Morganas. 

— Neturime pagrindo laikyti jį suimtą. Visus 
mūsų argumentus advokatas ištaškytų į druzgus. 

— Atsiprašau, šefe. Per mane taip išėjo. 

— Oi ne, Valstieti. Tu savotiškai net pagelbėjai. 
Paskatinai dirstelėti į aplinkybes kitu rakursu. Jei 
Gledstounas toks apsukrus, kodėl tuomet bėgo? 
Kodėl slėpė tikrąją pavardę, adresą? - Frostas atsi- 
stojo. - Manau, nužudė ne jis. Teks paleisti. Jei kito 
įtariamojo niekaip nerasime, bet kada galėsime vėl 
prispausti Gledstouną. - Inspektorius nusižiovavo. 
— Tai bent sumautas vakaras! Iš piršto laužtas prisi- 
pažinimas nužudžius mažametę, bent kelios vagys- 
tės su užvalkčiu, ginkluotas apiplėšimas, nužudyta 

prostitutė. Gerai, kad bent Maleto automobilis su- 
daužytas, antraip būtų visai ne kas. - Jis spragtelė- 
jo pirštais. - Ak tiesa, Maletas! Pažiūrėsime, ko jam 
prireikė. 


Maletas aikštelėje tūpčiojo aplink savo automo- 
bilį, apdaužytą girtų chuliganų. Sparnas buvo su- 
lamdytas, vienas užpakalinių žibintų sudaužytas. 
Tokia mašina važiuoti į valdybą vyriausiasis ins- 
pektorius niekaip negalėjo. Būtų užjuoktas negy- 
vai. Jau žinojo reikėsiant skolintis žmonos „Hon- 
dą“. Na pagaliau! Pro tarnybines duris išėjęs Fros- 
tas kiūtino viršininko link. Amžinai su tuo 
sudėvėtu apsiaustu, nutampytu šaliku. Nejaugi ne- 
įmanoma apsirengti padoriau? Vis dėlto ne paval- 
dinio apranga Maletui rūpėjo labiausiai. Jis norėjo 
išgirsti apie nužudytąją prostitutę. Vyriausiasis 
inspektorius niekaip neįstengė atsikratyti vienos 
siaubingos minties: jam atrodė, kad auka galėjo bū- 
ti ta pati mergpalaikė, kuri prišoko, kai jis prie 
šviesoforo laukė žalios. Mėlynų „Roverių“ Dentone 
ne taip jau daug. O jeigu kas nors matė ją artinan- 
tis prie jo automobilio? Maletas jau regėjo laikraš- 
čių antraštes, rėkiančias apie aukšto rango policijos 
pareigūną, kabinantį prostitutes. 

— Atrodo bjauriai, - pasakė Frostas, rodydamas 
į sulamdytą sparną. 

— Bjauriai, bjauriai, — pro sukąstus dantis iškošė 
Maletas, mintyse plūsdamas tą mulkį seržantą Vel- 
są. Šit kokiems nemokšoms turi vadovauti sky- 
riaus viršininkas. 

— Įsivaizduoju, kaip sunku tuose valdybos 

posėdžiuose atsispirti pagundai išgerti, - sumur- 
mėjo Frostas, pasilenkęs apžiūrinėdamas automo- 
bilio šoną. — Jums reikėtų sakyti, kad mašina sto- 
vėjo ir kažkoks girtas vėpla į ją atsitrenkė. 

— Bet kaip tik taip ir buvo, - atkirto Maletas. 

— Pasakėte labai įtaigiai, - pagyrė inspektorius 
atsitiesdamas. — Beveik patikėjau. O juk aš melą 
kiaurai permatau. - Jis vis čiupinėjo kišenėje auto- 
mobilio eksploatavimo išlaidų deklaraciją, laukė 
progos pakišti Maletui pasirašyti. - Viršininke, tei- 
ravotės manęs? 

— Aa... taip, - skyriaus viršininkas stengėsi kal- 
bėti abejingai. - Ta nužudytoji prostitutė... jauna... 
ar vyresnio amžiaus? 

— Vos per dvidešimt. Tamsiaplaukė, vidutinio 
ūgio. Kodėl klausiate? Pažinojote? Šiuo metu kaip 
tik ieškome nuolatinių jos klientų. 

— Oi ne, iš kurgi pažinosiu, - skubiai atsakė Ma- 
letas, nudžiugęs, kad nužudytoji nėmaž nepanaši į 
jį užkalbinusią mergšę. — Frostai, šį nusikaltimą 
reikia ištirti kuo greičiau. Nužudytos jau dvi pros- 
titutės. Jeigu mieste siautėja serijinis žudikas, gali 
kilti panika. Mums ji visiškai nereikalinga. 

— Dar nežinia, ar abi nužudė tas pats asmuo, — 
tarė Frostas. — Taip, jos abi prostitutės, bet daugiau 
niekas tų dviejų nusikaltimų nesieja. | 

— Kaip suprantu, bylą ketinate perduoti laikina- 
jai inspektorei Mod. Ar nemanote, kad pirmiau de- 
rėjo pasitarti su manimi? 

— Neįžvelgiau būtinybės. Pirmosios prostitutės 
nužudymą tyrė inspektorius Alenas, bylą Mod 
perėmė iš jo. 

Maletas nekantriai mostelėjo ranka. 

- Žinau, žinau, bet juk kalbame apie daugines 
žmogžudystes. Ką man rytoj pasakys valdyba, su- 
žinojusi, kad tirti tokius sunkius nusikaltimus pa- 
tikėjau moteriai, laikinajai inspektorei? Rizikuoti 
nenoriu. Bylos - jūsų. 

— Ji puikiausiai susidorotų, — mėgino priešta- 
rauti Frostas. 

— Leiskite spręsti man, — atšovė vyriausiasis 
inspektorius. - Mod - nepatyrusi, bė to, moteris. 

— Kuriai kaip tik ir reikia kaupti patirtį. 

— Tik ne mūsų sąskaita. Jeigu ją ištiktų nesėkmė, 
nulėktų mano, ne kieno kito galva. Tyrimui vadovau- 
site jūs. Jei taip norite, tebūnie Mod jums pavaldi. 

— O šit ir ji, - tarė Frostas, pastebėjęs į aikštelę 
įvažiuojant pilką „Nissaną“. - Gal pakviesti? Galė- 
site pats pranešti inspektorei naujieną. 

— Nereikia, — skubiai atsakė Maletas. - Bus ge- 
riau, jei išgirs iš jūsų. Greičiau suvoks, kad jūs — 
tiesioginis jos vadovas... - Sėsdamas prie vairo, jis 
sumurmėjo. — Reikia važiuoti. Anksti keltis... 

— Viršininke, luktelkite. - Inspektorius sugriebė 
už rankenos, kad Maletas neužtrenktų durelių. - 
Gal pasirašytumėte? 

Skyriaus viršininkas suirzęs įsmeigė akis į de- 
klaraciją ir šūsnį prie jos prisegtų apglamžytų kvi- 
tų. Kažkodėl Frostas niekada nesinaudodavo pas- 
laugomis degalinių, išduodančių spausdintinius 
kvitus. Maletas nepatikliai juos pasklaidė. 

— Liza, ar galima tave trumpai sutrukdyti?! — 
modamas pašaukė laikinąją inspektorę Frostas. 

Maletas griebė iš jo rašiklį ir greitomis pasirašė. 

— Informuosite mane apie tyrimo eigą, - subur- 
bėjo ir, užtrenkęs dureles, nuvažiavo. 

Naujiena Lizai visiškai nepatiko. Ji išklausė ko- 
legą, kietai sučiaupusi lūpas, varstydama priekaiš- 
tingais žvilgsniais, tarsi jis pats būtų pasiskyręs 
vadovu. 

— Taigi skrodimą, jei teisingai supratau, pats ir 
stebėsite? — šaltai paklausė moteris ir nuėjo į nuo- 
vadą. 

— Nebent norėtum... — pratarė Frostas, bet sulig 
durų trenksmu prikando liežuvį. - Supratau. Ne- 
norėtum, - sumurmėjo po akimirkos. 

Kad ją kur plynios, tokią netikusią naktį! Jis pa- 
žvelgė į laikrodį. Penkiolika ketvirtos. Po penkių 
valandų Draisdeilis pradės raikyti nužudytąją 
prostitutę. Na ir puiku. Juk tai bus tik rytoj. O da- 
bar, kai Maleto nėra, jis nuovadoje ponas. Iki ryto 
vargšės merginos labui vis tiek nieko nenuveiktų. 
Taigi galima nusipirkti išsineštinio indiško maisto, 
iš viršininko labdaros dėžutės išsigriebti saują ci- 
garečių, atsidrėbti poilsio kambaryje priešais tele- 
vizorių ir pažiūrėti rungtynių įrašą. Ne taip jau 
blogai. 

— Šefe, atsiprašau, - murmėjo Morganas. - Atsi- 
prašau iš visos širdies. Nesuprantu, kaip šitaip ga- 
lėjo atsitikti. 

— Šitaip atsitiko todėl, glindėtas tu Valstieti, — 
suniurzgė Frostas, - kad įrašei ne tą sumautą ka- 
nalą. Susėdome pažiūrėti rungtynių, o ką, lyg ko- 
kia asilų banda, žiūrime? Nupezusius „Muzikos 
garsus“ su dainuojančiomis auklėmis! 

- Šefe, atsiprašau, - vėl išlemeno Morganas. 

- Šefe, atsiprašau! Tai tavo priežodis, ar ne? Už tai, 
kad vakar leidai tam prisilakėliui grabalioti lavoną, 
dar galiu dovanoti, bet už tai, kad neįrašei mačo... 

Konsteblis susigėdęs nudelbė galvą. 

— Vis dėlto suteiksiu tau šansą išpirkti kaltę, — 
toliau kalbėjo inspektorius. - Nupirksi man puo- 
duką arbatos ir sumuštinį su kumpiu. Atneši į 
žmogžudysčių tyrimo kambarį. Tik pamėgink pa- 
sirodyti su kakava ir pyragaičiu — lėksi iš policijos 
tą pat akimirką. 

Frostas nusižiovavo. Bjaurios būta nakties. Iki 
sigavo tik po keturių, bet miego taip ir neprisivi- 
liojo. Tįsojo rūkydamas, ir tiek, retkarčiais pa- 
traukdamas cigaretę stipriau, kad, raudonu žibu- 
riuku apšvietęs rankinio laikrodžio ciferblatą, dar 
sykį įsitikintų, kaip lėtai šliaužia laikas. Galų gale 

vis dėlto prisnūdęs, susapnavo skrodimą, tik 
Draisdeilis pjaustė ne prostitutės, o Vikės Stiuart, 
mergaičiukės su švarple, kūną; ji staiga atsisėdo 
ant skrodimo stalo ir suspiegė - Frostas, išpiltas 
šalto prakaito, pabudo. Buvo vėl begrimztąs į mie- 
gą, bet tada - be penkiolikos aštuonios — sučirškė 
žadintuvas. Akimirksniu iššokęs iš lovos, jis spėjo 
apsišlakstyti veidą vandeniu, paskubomis nu- 
siskusti ir išlėkė į lavoninę. Nežinomos prostitutės 
skrodimą teko stebėti tuščių skrandžiu. 

Draisdeilis, kaip visada nuoseklus, kandus ir 
beaistris, kažin kokių naujienų inspektoriui nepa- 
sakė. Auka pasmaugta rankomis, peiliu tikriausiai 
susižalojusi pati, užpuolikui mėginant jį atimti. 

Išgirdęs, kad po ilgais, nenukentėjusiais moters 
nagais nėra likę žudiko odos dalelių, Frostas nustebo. 

— Daktare, nejaugi ji nebandė iškabinti tam gal- 
važudžiui akių? 

Patologas kilstelėjo lavono galvą ir parodė nedi- 
delius tynius ant pakaušio. 

— Galva kelis kartus buvo smarkiai trenkta į sie- 
ną, - paaiškino. - Dėl to auka galėjo patirti smege- 
nų sukrėtimą ir nepajėgti priešintis. — Parodęs 
melsvai geltoną dėmę prie kairės akies, Draisdeilis 
pridūrė: - Čia smogta. 

— Kas įtaisė jai mėlynę, žinome, bet manome, 
kad nužudė kažkas kitas. - Frosto pilvas garsiai 
sugurgė. —- Daktarėli, mano paties skrandis reika- 
lauja kokio nors turinio... tarkime, sumuštinio su 
kumpiu, tad, jeigu daugiau neturite ko pasakyti... 

Pasakyti Draisdeilis neturėjo ko. 

— Būtų gerai pagaliau žinoti pavardę, - priminė. 

— Kai tik sužinosime, jums pirmam pranešime, 
— užtikrino jį inspektorius. 

Po šimts paralių! Negana, kad reikėjo ieškoti 
žmogžudžio — dar teko eikvoti jėgas, aiškinantis 
aukos pavardę. 

Frostui išeinant, lavoninės darbuotojas paklausė: 

— Matėte vakar, kokios buvo kautynės? 

— Ne, po velnių, nemačiau! - atrėžė inspektorius. 


* + 

Jis sėdėjo ant stalo žmogžudysčių tyrimo kam- 
baryje ir, apėmęs Morgano atneštą arbatos puodu- 
ką, šildėsi delnus. Iki paskutinio trupinio sudoro- 
jęs sumuštinį, nusišluostė pirštus į švarko priešakį 
ir linktelėjo saviškiams. Tyrimo grupę sudarė šeši 
pareigūnai. Žmonių trūko, mat aštuonis policijos 
konsteblius ir vieną kriminalistą Maletas buvo kil- 
niai išsiuntęs į valdybą kaip paspirtį narkotikų 
prekeivių sulaikymo operacijai. į 

— Ar inspektorę Mod kuris nors matėte? - pasi- 
teiravo Frostas. Visi papurtė galvas. - Ką gi, pradė- 
sime be jos. — Jis užsidegė cigaretę. - Nužudyta 
prostitutė. Gal kuris nors jau žinote jos pavardę? 

Inspektorius viltingai visus nužvelgė, bet parei- 
gūnai vėl sutartinai papurtė galvas. 

— Vakar pasišnekėjau su keliomis merginomis, — 
prabilo Džordanas. - Viena jų nuomojasi kambarį 
tame pačiame name. Ji pasakė, kad nužudytoji pa- 
sirodė ten ne taip seniai, daugiausia prieš kelias 
savaites. Kalbėtis jodvi nesikalbėdavo, tad manoji 
liudininkė nieko apie auką nežino. 

— Tai bent daug naudos, velniai griebtų! Ar sa- 
vininkas patikrintas? 

Ranką kilstelėjo kriminalistas seržantas Hen- 
lonas. 

— Ribotos atsakomybės bendrovė, registruota 
Kaimanų salose. Tą namą Kleitono gatvėje prižiūri 
čionykščiai agentai, bet jų biuras atidaromas tik 
dešimtą. Kai tik baigsime pasitarimą, iš karto va- 
žiuosiu ten. 

Frostas linktelėjo. 

— Mums reikia pavardės ir namų adreso. Ma- 
nau, bent tokius duomenis savininkai užsirašo. 

— Greičiausiai jie numoja ranka, - atsakė Henlo- 
nas. - Jeigu merginos kas mėnesį tvarkingai moka 
už nuomą, be to, dar didžiulį žalos užstatą, jiems 
daugiau nieko ir nereikia. 

— Sužinok, kaip mokėjo ji - čekiu, kredito korte- 
le ar dar karštomis penkinėmis, nučiupinėtomis 
prakaituotais klientų pirštais. 

- Išsiaiškinsiu, - pažadėjo kriminalistas seržantas. 

— Nagi, pažiūrėkime, ką žinome, - nušokdamas 
ant grindų, pasakė inspektorius. - Žinome, kad au- 
ka susikivirčijo su girtu klientu, kuris galiausiai 
vožė jai į tarpuakį. Apsižiūrėjęs, kad pavogta pini- 
ginė, jis atvyko pas mus. Kol važinėjo, pas merginą 
apsilankė kažkas kitas ir ją nužudė. 

— Ją galėjo nužudyti ir Gledstounas, — pasakė 
Džordanas. - Nereikėtų mums jo paleisti. 

— Galėti galėjo, drauguži, bet nemanau, kad nu- 
žudė jis. Šiaip ar taip, jei kartais pristigtume įtaria- 
mųjų, kur Gledstounas gyvena, žinome. Vis dėlto kol 
kas patikrinkime tokią prielaidą: prostitutę nužudė 
kažkas kitas ir prisistatė jis, sprendžiant iš to, kad 
ji net nespėjo apsirengti, vos išėjus Gledstounui. 

— Ar negalėjo būti taip: auka apsirengė, išėjo 
gaudyti klientų, parsivedė žudiką ir vėl nusirengė? 
— paklausė Henlonas. 

— Jeigu būtų ėjusi gaudyti klientų, — atsakė 
Frostas, — būtų pasistengusi makiažu užmaskuoti 
Gledstouno įtaisytą mėlynę, bet ji to nedarė. Vadi- 
nasi, žudikas atėjo pas auką pats. Jis žinojo, kur ji 
dirba... Buvo lankęsis ten anksčiau. | 

— Nėra jokių įtartinų pirštų atspaudų? — pasitei- 
ravo Simsas. 

— Pirštų atspaudų ten likę dar nuo antikos lai- 
kų.. Kiekvieno kada nors ten apsilankiusio kliento. 
Tikriname visus. Kai Maletui apie tai pasakiau, iš- 
balo kaip miltai. 

— Ar kas nors šią auką sieja su ta prostitute, ku- 
rios nužudymą tyrė inspektorius Alenas? — pa- 
klausė Džordanas. 

— Linda Roberts buvo už riešų ir kulkšnių pri- 
rišta prie lovos, kankinama, jai deginta oda, už- 
kimšta burna. - Frostas patapšnojo ant stalo gulin- 
tį aplanką su byla, paskui puodelyje sumaigė nuo- 
rūką. — Ji išprievartauta ir uždusinta. Mūsiškė 
bevardė prostitutė pasmaugta stovinti prie sienos. 
Kankinimo požymių nėra. Taigi šių dviejų nusikal- 
nuorūkas kraujyje, trykštančiame moteriai iš pilvo. 
Šiaip ar taip, būkime pasirengę tikrinti įvairias 
versijas. — Inspektorius atsigręžė į nužudytosios 
veido fotografiją, pritvirtintą prie sienos. - Ką apie 
ją žinome? Panašu, kad gatvėje ji darbavosi neilgai. 
Ar vietinė, nežinome. Paprašysime Žiniasklaidos 
paviešinti jos nuotrauką. Kas nors turėtų atpažinti. 

Bet kur tos moters namai? Kodėl niekas jos nepasi- 
genda? 

- Šefe, gal ten, kur radome, ir gyveno, - prašne- 
ko Morganas. - Juk turėjo lovą, telefoną, židinį... 

— „ir dvi skyles klientams nusimyžti - kriauklę 
ir unitazą, — pratęsė mintį Frostas. — Bet neturėjo 
šaldytuvo, viryklės, podėlio maistui, indų. O juk 
valgyti reikėjo. Gyveno ji kitur, dirbdavo iki vėlu- 
mos, tad kaip parsirasdavo namo? 

— Gal gyveno netoli ir pareidavo namo pėsčia? — 
pasiūlė versiją Džordanas. 

— Kam tada nuomotis kambarį? Kodėl negalėjo 
vedžiotis klientų į namus? 

- Jeigu ten šeima... 

— Ji nuolat naktinėdavo, namo grįždavo su pil- 
nu rankinuku dešimtinių. Ką turėjo manyti šeima, 
jeigu tokia buvo? Kad auka gyveno netoli nuomo- 
jamo būsto, nedidelės tikimybės esama. Ojeigu vis 
dėlto ne? 

“ - Gal turėjo mašiną? - spėjo Morganas. 

Frostas dūrė į jį pirštu. 

— Štai, Valstieti, ir aš taip manau. Tad kur ta 
mašina? Turėtų stovėti kur nors netoli krušyklos. 
Vakar vakare toje gatvėje per automobilius uodui 
snapo nebuvo kur įsprausti. Šiandien dauguma 
gyventojų turėtų būti išsivažinėję į darbus. Kuris 
nors nuvažiuokite ten ir patikrinkite visų tebesto- 
vinčių automobilių savininkus. — Staiga inspekto- 
riui šovė į galvą mintis, jis patenkintas spragtelėjo 
pirštais. - Taksi! Patikrinkite visas taksi įmones. 
Gal kas nors vakar vakare vežė tą moterį į Kleitono 
gatvę. Jeigu vežė, iš kur paėmė? 

Į kambarį įėjo Velsas. 

— Inspektoriau, priimamajame jūsų laukia mo- 
teris. 

— Palauks, — atsakė Frostas. - Po sumuštinio sų 
kumpiu niekada nesantykiauju. 

— Su šita norėsite pasikalbėti nedelsdamas, - iš- 
sišiepęs tarė seržantas. - Prostitutė... Dingo jos bu- 
to draugė. 

— Dėmesio! - šūktelėjo nudžiugęs inspektorius. 
— Gali būti, kad netrukus žinosime aukos pavardę! 


Stiproki jos kvepalai nesėkmingai galynėjosi su 
pušų kvapo dezinfekantu, kurio po vakarykščios 
suirutės buvo prišlakstytas kvotos kambarys. Ke- 
tvirtą dešimtį bebaigianti moteris nepasidažiusi at- 
rodė gerokai vyresnė. Gelsvaplaukės tamsoka oda 
ir pirštai, kaip ir Frosto, buvo įrudinti tabako. Kai 
inspektorius įėjo, ji godžiai traukė dūmą. Jis atsisė- 
do priešais moteriškę, bylos aplanką su nužudyto- 
sios nuotrauka viduje pasidėjo ant stalo. Nusišyp- 
sojęs paklausė: 

— Dingo jūsų buto draugė, ar ne? Seniai? 

— Nežinau. - Ji išsiėmė iš burnos cigaretę, pele- 
nus nukratė ant grindų. - Dvi savaites su draugu 
atostogavome Ispanijoje. Grįžau naktį ir namie jos 
neradau. 

— Kuo jūsų buto draugė verčiasi? 

Moteris dėbtelėjo į inspektorių ir, lyg įsiutęs sli- 
binas, išpūtė dūmus pro šnerves. 

— Kuo puikiausiai žinote, kuo ji verčiasi... Tuo 
pačiu kuo ir aš. Siūlome malonias paslaugas. Pasta- 
ruoju metu draugei vis pasitaikydavo keistų klien- 
tų. Ar tik nebus vienas jų nudaigojęs ją. 

— Kurjūsų draugė vedžiodavosi klientus? 

— Į kambarį daugiabutyje Kleitono gatvėje. Mu- 
dvi juo dalijamės. 

— Aišku. — Frostas pasistengė nutaisyti abejingą 
išraišką. Atvertęs aplanką, išėmė fotografiją. - Jūsų 
draugė? - paklausė kuo maloniau. 

Prostitutė dirstelėjo į nuotrauką ir papurtė galvą. 

— Ne. 

Inspektorius išsyk sųsiraukė. 

— Jūs įsitikinusi? 

— Ką, gal aš nežinau, kaip mano draugė atrodo?! 
Šita — iš tų kitų merginų... Iš antro, regis, aukšto. 

— Pažįstate ją? — viltingai paklausė Frostas. — 
Kokia jos pavardė? 

— Nežinau sušiktos pavardės. Porą kartų ant 
laiptų prasilenkėme, ir viskas. Naujokė ji. Viršinin- 
ke, šitos reikalai man vienodai šviečia. Man draugė 
rūpi. 

Moteris atsegė rankinuką ir išėmė penkiasde- 
šimt kelerių nevalyvos rudaplaukės riebulės nuo- 
trauką. 

— Rūgštele! - akimirksniu moteriškę atpažinęs, 
sušuko inspektorius. - Juk tai galiūnė Berta, kad ją 
kur šunys, - dešimt tonų papų ir liežuvio! 

Į nuovadą Berta buvo pakliuvusi ne sykį: tai ne- 
blaivi kibdavo prie praeivių, tai užpuldavo parei- 
gūnus. 
 — Ei, ei, prašyčiau bent kiek pagarbos! - pasipikti- 
nusi išrėžė prostitutė. - Mano draugė kaip mokesčių 
mokėtoja jus išlaiko. Jai kažkas atsitiko, antraip ne- 
būtų dingusi. 

— Galėjo kelioms dienoms išvykti. Gal ir jai pri- 
reikė atostogų. 

— Oi ne, neįmanoma. Mudvi turime šunelį. 
Draugužis vardu. Berta jį dievina. Grįžtu naktį 
namo, 0 šuns visur prišikta, neėdęs, negėręs. Ber- 
ta nė už ką jo šitaip nekankintų. Tas padaras jai — 
kaip vaikas. 

Frostas pasikrapštė smakrą. Aplinkybės nieko 
gero nežadėjo. 

— Sakote, jai pasitaikydavo keistų klientų? 

— Aha. Ji ne kažin kokia gražuolė, tenka griebti 
bet ką. Matytumėte, kokių išsigimėlių ji kartais 
parsiveda! Aš irgi nelabai išranki, bet tokių nė per 
mylią neprisileisčiau. Vienas gula į lovą neišsiavęs, 
kito dar paprašytum, kad tik neišsiautų. 

— Ar Bertos daiktai bute tebėra? 

— Taip. Visi drabužiai, sąskaitų knygutė... 

— Kredito kortelės? Grynieji? 

— Pinigus ir korteles ji visada nešiojasi rankinuke. 

— Nėnumanote, kuo vilkėdama ji dingo? 

— Raudoną suknelę ir ilgus juodus kailinius. 

— Ar buvote užsukusi į kambarį Kleitono gatvėje? 

— Dar ne. 

— Mes ten nuvažiuosime. - Užsirašęs numerį, 
Frostas atsistojo. - Pasistengsime Bertą surasti. Jei- 
gu parsiraš, iš karto praneškite mums. 

Prieš išeidama moteris užsidegė naują cigaretę 
ir nerimastingai palingavo galvą. | 

— Man neramu, - prisipažino. 

Inspektorius linktelėjo. Jam taip pat buvo neramu. 

Išlydėjęs prostitutę, Frostas užsuko pas Velsą. 
Parodė jam nuotrauką. 

— Dingo, - tarstelėjo. 

— Jai pasisekė, - atsakė nuovados seržantas. 

(AŽ AYA 


— Draugė mano, kad Berta gali būti nužudyta, o 
man bjauri nuojauta kužda, kad, ko gero, taip ir 
yra. Informaciją išplatink. Tegul kas nors nuva- 
žiuoja į Kleitono gatvę ir patikrina kambarį, kuria- 
me jos triūsia. Gali būti, kad pražiopsojome vieną 
lavoną. - Frostas pažvelgė į sieninį laikrodį. Laikas 
lekia kaip pašėlęs, o nieko doro dar nenuveikta, 
pamanė. - Nenumanai, kur Liza Mod? 

— Atslinko pavėlavusi ir nuėjo tiesiai pas Male- 
tą, - atsakė Velsas. 


Rodydamas Lizai, kad ši atitraukia jį nuo daug 
svarbesnių reikalų, Maletas prikišamai nustūmė į 
šalį šūsnį popierių ir nutaisė įprastą išraišką, bylo- 
te bylojančią: „Esu persidirbęs, nusikamavęs, bet 
darbuotojų rūpesčiai man svarbiau už viską.“ 

— Seržante... ee... inspektore, norėjote pasikalbėti? 

Jis puikiausiai žinojo, ko ji užėjo. Prakeiktos 
moterys, amžinai joms kliūva lyčių nelygybė. Ge- 
rai, kol jos tik konsteblės, galinčios apieškoti sulai- 
kytąsias, bet pabandyk paaukštinti, suteikti šiek 
tiek valdžios — tuojau pat pratrūksta spiegti apie 
„lyčių nelygybę“. | 

— Dėl prostitutės nužudymo bylos... - prašneko 
Liza. 

Vyriausiasis inspektorius susiraukė ir, užmetęs 
akį į užrašinę, tariamai pasitikrino. 

— Taip, taip. Toji iš Kleitono gatvės. Inspektoriaus 
Frosto byla. - Jis dirstelėjo į „Rolexą“. - Tikiuosi, jūs 
trumpam? Norėčiau užsukti į pasitarimą. 

— Nusikaltimą turėjau tirti aš, - ėmė berti Liza. 

— Gali būti, kad tas pats asmuo nužudė ir kitą pros- 
titutę. Perėmiau tą bylą iš inspektoriaus Aleno. 

Maletas apsimetė nustebęs. 

— Pono Frosto nuomone, bylos nesusijusios. 

— O mano nuomone, susijusios. 

Vyriausiasis inspektorius nusiėmė akinius ir, 
maloniai, draugiškai šypsodamasis pavaldinei, 
įniko šveisti stiklus. 
 — Kolektyvinis darbas, inspektore, - pasakė, - 
štai mūsų sąvoka — kelrodė. Nėra nei kaubojų, nei 
indėnų, nei generolų, nei eilinių - tik darnus ko- 
lektyvas. - Tai buvo vakarykščiame posėdyje išsa- 
kyta policijos viršininko mintis, kuriai pritarda- 
mas Maletas tada pataikūniškai linksėjo. Kodėl da- 
bar nelinksi Liza, jis nesuprato. - Judu su Frostu 
puikiausiai padirbėsite kartu, - pridūrė. 

— Bet byla bus jo, ne mano, - atšovė inspektorė. 

— Kas nors turi vadovauti, o inspektorius Fros- 
tas... ee... 

— Vyras? 

— Labiau patyręs pareigūnas. 

— Taigi jis —- generolas, o aš - eilinė? Aišku. — 
Staigiai atsistojusi, Liza pakartojo: - Aišku. 

— Dėkoju už sveiką protą, - pasakė Maletas. - 
Žinojau, kad mane suprasite. 

— Taip, suprantu jus kuo puikiausiai, - sušnypš- 
tė Liza, alsuodama įniršio ugnimi. 

Kai ji uždarė duris, vyriausiasis inspektorius 
atsilošė ir užvertė akis į lubas. 

— Ak tos moterys! - sumurmėjo. 

Išdidintą Bertos atvaizdą Frostas pritvirtino ša- 
lia vakarykščiai nužudytosios moters nuotraukos. 

— Kai kas ją pažįstate, - prašneko. - Berta Džen- 
kins - galiūnė Berta - dingo. Įvykis gali būti ir nesu- 
sijęs su kitos prostitutės nužudymu, bet vis dėlto - jos 
abi dirbo tame pačiame Kleitono gatvės name. - Ins- 
pektorius išdėstė aplinkybes ir pridūrė: — Dvi plašta- 
kės nužudytos, viena dingusi, tad man neramu... 

Pro duris įžengė skyriaus viršininkas, išsipus- 
tęs, su geriausia išvykoms į valdybą tausojama 
uniforma. Pareigūnai atsigręžė ir pagarbiai pašoko 
ant kojų. Maletas mostu paragino visus sėsti ir tik 
tada su apmaudu pastebėjo, kad Frostas atsistoti 
nė nesiteikė. 

— Inspektoriau, ar galėčiau tarti porą žodžių? — 
paklausė vyriausiasis inspektorius. 

— Žinoma, - atsakė Frostas ir kreipėsi į kolegas: 
— Viršininkas tars porą žodžių. Apsimeskite, kad 
klausotės. 

Šykščiai nusišypsojęs, Maletas pasakė: 

— Noriu, kad ši byla būtų ištirta kuo skubiau. Nu- 
sikaltimai gatvės moterims ypač traukia spaudos 
dėmesį, tad natūralu, kad neatsiginame garbingų vi- 
suomenės narių reikalavimų pagaliau įvesti tvarką 
raudonųjų žibintų kvartale. Šį pat rytą man skambi- 
no piliečiai, pasipiktinę geidulių skatinamais vai- 
ruotojais... Ieškodami laisvo elgesio moterų, šie vai- 
ruoja neatidžiai, sukelia avarines situacijas. 

- Šit viršininkas naktį sudaužė savo automobilį, 
— paskelbė Frostas. 

— Tai nutiko nuovados aikštelėje, - atrėžė Male- 
tas, dėdamasis negirdįs visuotinio prunkštimo. 

— Aplinkybių nežinojau, - pasiteisino inspektorius. 

Dėl tūžmingo skyriaus viršininko žvilgsnio 
Frostui, nutaisiusiam niekuo dėto naivuolio išraiš- 
ką, buvo nei šilta, nei šalta. 

— Šiuo metu, - tęsė prakalbą Maletas, - įgyven- 
diname pagirtiną valdybos kolektyvinio darbo ini- 
ciatyvą, taigi tikiuosi didesnio našumo. Mūsų ne- 
ištirtų nusikaltimų statistika kelia nerimą, ją būti- 
na gerinti. O statistika bus geresnė tada, kai 
neištirtų nusikaltimų bus mažiau. Linkiu visiems 
sėkmės ir viliuosi, kad, atėjus laikui atsiskaityti 
valdybai, man nereikės raudonuoti iš gėdos. 

Santūriai linktelėjęs Frostui, Maletas sparčiu 
žingsniu išėjo iš kambario. Kai tik jis uždarė duris, 
inspektorius atsistojo. 

— Mūsų viršininkas kaip visada konkretus. Kuo 
mažiau nusikaltimų ištiriame, tuo blogesnė neištir- 
tų nusikaltimų statistika. Taigi ką daryti? 

— Statistiką klastoti? - spėjo Morganas. 

— Jau bandžiau, — atsakė Frostas, - ir ji nėmaž 
nepagerėjo, taigi teks išmėginti sudėtingesnį būdą. 
Savo darbą žinote, tad eikite ir dirbkite. 

Jis išsriuobė paskutinius ataušusios arbatos la- 
šus, įmetė į puoduką nuorūką ir neskubriai nupėdi- 
no į savo kabinetą. Išgriebęs iš gautų dokumentų dė- 
klo šūsnį popierių, abejingai juos peržiūrėjo. Pluoš- 
tas Maleto priminimų su reikalavimais skubiai 
atsakyti atsidūrė krūvos apačioje. Inspektoriaus 
dėmesį patraukė tik ranka - žaliu rašalu — rašytas 
laiškas. Jis išskleidė lapą ir, paniekinamai laikyda- 
mas visu ilgiu ištiestoje rankoje, tarp nykščio ir 
smiliaus, ėmė skaityti. 

- Šefe, kas tai? - pasmalsavo iš paskos atėjęs 
Morganas. 

— Rašo vienas čionykščių nevispročių. Įsivaiz- 
duoja esąs aiškiaregis. Aiškina, kaip rasti Vikę. — 
Frostas galva kinktelėjo į plakatėlį ant sienos. - Tik 
paklausyk: „..dingusioji mergaitė guli žolėje po 
giedru dangumi, netoli yra medžių.“ Labai kon- 
kretu, ar ne? 

Inspektorius suglamžė laišką ir nusviedė šiukš- 
linės link. Ieškodami Vikės Stiuart, jie buvo atsidū- 
rę aklavietėje. Išnaršė visur, išgraibė kanalą ir upę, 
per žiniasklaidą kreipėsi į gyventojus, patikrino 
šimtus liudininkų pranešimų; mergaitė buvo pa- 
stebėta su tolimųjų reisų sunkvežimių vairuotojais, 
su juodabarzdžiu vyriškiu Prancūzijoje, Naujojo 
amžiaus klajūnų kolonijoje... Viskas perniek. Šit da- 
bar dar ir tas nukvakęs pranašautojas nutarė įkišti 
savo trigrašį. Frostas pažvelgė į Morganą, kuris, sė- 
dėdamas prie stalo, vartė telefono abonentų knygą. 

— Bene tau nereikia dirbti, kad čia kiurksai? —- 
paklausė inspektorius. 

Konsteblis apsičiupinėjo žandikaulį. 

— Atsiprašau, šefe, dantį sopa. Gal žinote gerą 
dantų gydytoją? 

— Gerų nebūna. Visi jie - šunsnukiai ir sadistai. 
Verčiau pririšk prie danties plytą ir mesk per langą. 

Staiga į kabinetą įpuolė siutulio pagauta Liza 
Mod. Užtrenkusi duris, ji dūrė pirštu į Frostą. 

— Pasakėte ponui Maletui, kad žmogžudystės, 
jūsų nuomone, nesusijusios. 

— Taip, širdele, pasakiau. - Frostas nė neketi- 
no išsisukinėti. - Jei būčiau žinojęs, kad bylą jis 

paskirs man, būčiau pamelavęs. Nėmaž nenorėjau 
keltis tokioje ankstybėje ir žiūrėti, kaip Draisdeilis 
darinėja vargšę merginą. 

- Žinojote, kad noriu tos bylos. Turėjau ją gauti. 

— Dirbkime kartu, - pasiūlė inspektorius. - Jei- 
gu susimausiu, prisiimsiu kaltę. Jei nusikaltimą iš- 
tirsime, nuopelnai - tavo. 

Liza vos pastebimai linktelėjo. Žinojo, kad Fros- 
tui, skirtingai nei jai, karjera nerūpi. 

Morganas, su kažkuo pakalbėjęs telefonu, ins- 
pektoriaus paklausė: 

— Šefe, ar nieko tokio, jei trumpai išeisiu - pas 
dantų gydytoją? 

— Žinoma, eik, - atsakė Frostas, - ir būk, kiek tau 
reikia. Bet tik per pietų pertrauką. — Lizos jis pasi- 
teiravo: — Kaip sekasi tirti ginkluotą apiplėšimą? 

Ūmai pajutusi užeinant šleikštulį, moteris sun- 
kiai susmuko ant kėdės. 

- Širdele, ar viskas gerai? — susirūpinęs paklau- 
sė Frostas. 

— Nieko ypatingo, kažkas sudirgino skrandį, — 
sumurmėjo ji. Baimindamasi ištarmės, vis atidėlio- 
jo nėštumo nustatymo testą, bet ketino, vos grįžusi 
namo, įsigyta juostele pagaliau pasinaudoti. - Kaip 
sekasi tirti apiplėšimą? Kol kas beveik nepasistū- 
mėjau. Nusikaltėlius nukentėjusieji apibūdino, bet 
pagrobto automobilio nerandame. Ginkluotam 
banditui pasipriešinęs senukas kvietėsi mane pa- 
sišnekėti, tačiau nieko naujo nepasakė. Važiuosiu į 
ligoninę apklausti kito nukentėjusiojo, to, kurį nu- 
sikaltėliai sužeidė, atimdami automobilį. - Inspek- 
torė priekaištingai dėbtelėjo į Morganą. - Turėjote 
pasidomėti kasininkės praeitimi. 

— Prieš jums ateinant, ponia, kaip tik ruošiausi 
tai daryti, - atsakė konsteblis ir nėrė iš kabineto. 

Frostas šyptelėjo į ūsą. Morganas buvo bebai- 
giąs perimti bloguosius jo įpročius. 


Bilas Velsas pašnairavo į sieninį laikrodį, pravė- 
rė duris į laiptus, vedančius valgyklėlėn, pauostė. 
Neužuodęs čirškinamos kiaulienos kvapo, apniu- 
ko. Jeigu kompleksinių pusryčių vėl neliko?.. Nuo- 
vados seržantas nekantriai laukė. ji pakeisiančio 
konsteblio Koljerio. Iš tikrųjų pirmas pusryčiauti 
turėjo eiti Velsas, bet pašėlo įkyriai skambinti pra- 
keiktas Maletas, jam mat, ruošiantis posėdžiui val- 
dyboje, prireikė visokiausių idiotiškų duomenų. 
Na ne, nebelauks jis to Koljerio, nueis ir papusry- 
čiaus. Priimamasis kelias minutes gali pabūti ir be 
priežiūros, nieko jam nenutiks. | 

Išgirdęs kažką krenkščiant ir švelniai barbe- 
nant į stalą, Velsas nepatenkintas persiraukė. Jo 
dėmesio pageidavo Žemaugis storulis languota ei- 
lute. Rankose jis laikė plastikinį pirkinių maišelį. 
Neduokdie, dar viena padvėsusi katė, pamanė ser- 
žantas. Padvėsusias kates žmonės nešdavo į nuova- 
dą. „Štai, pareigūne, radau ant vejos prie namų.“ 

— Pone, klausau jūsų, - suniurzgė Velsas, pasi- 
rengęs griebti maišelį, mesti jį po stalu ir skuosti į 
valgyklą. | 

— Norėčiau į ką nors kreiptis, - pasakė storulis. 

Tad kreipkis, velniai rautų, patyliukais sumur- 
mėjo seržantas, o balsu pasiteiravo: 

— Kokiu reikalu, pone? 

— Radau sode, - atsakė vyriškis ir kyštelėjo 
maišelį Velsui panosėn. 

Seržantas, dar neužmiršęs moteriškės, panašia- 
me maišelyje atnešusios įkaltį - krūvelę išmatų, 
vagies paliktų ant kilimo jos namuose, - ir parei- 
kalavusios nustatyti DNR, atsargiai žvilgtelėjo į vi- 
dų. Jei ir čia bus tas pats, jis pasirūpins, kad įkaltį 
gautų tirti Liza Mod. Bet maišelyje buvo ne išmatos. 

Įėjęs į kabinetą, Velsas pasiteiravo į bylą įsigili- 
nusio Frosto, kur išsivilkusi Poniutė. 

- Į ligoninę, - atsakė inspektorius. - Grįš po pietų. 

— Vadinasi, nepasisekė tau, - tarė seržantas ir 
padavė maišelį. - Pilietis rado sode. 

— Rupūžėle! - šūktelėjo Frostas, dirstelėjęs į vi- 
dų, ir pastūmė maišelį į šalį. - Jei tris savaites nie- 
kas nepasiges, tasai pilietis gali pasilikti ją sau, 
taip jam ir pasakyk. - Inspektorius vėl pasiėmė ap- 
lanką su byla ir pridūrė: - Gali atiduoti Morganui, 
bus jam gera praktika. 

— Morganą kažkur išsiuntė Poniutė. Teks tirti 
tau. Daugiau nėra kam. 

— Po šimts velnių! - suniurzgė Frostas. - Kodėl 
senų seniausiai mirę nelaimėliai visada atitenka 
man? - Jiedu nuėjo į priimamąjį. Inspektorius link- 
telėjimu pasisveikino su storuliu ir paklausė: - Ra- 
dote sode? 

— Griaudamas pašiūrę, - atsakė vyriškis. - Par- 
duodame namą. Žmona sako, kad toks laužas so- 
de tik numuš kainą. Ardžiau stoginės pamatą ir 
radau šitą. 

— Kiek laiko pašiūrė išstovėjo? 

— Visą amžinybę. Kai įsikraustėme prieš trisde- 
šimt metų, ji jau buvo. 

Frostas išėmė kaukolę iš maišelio ir įsižiūrėjo, 
vildamasis, kad rasis kokia nors vaisinga mintis. 
Tiesą pasakius, grūmėsi su pagunda storuliuko 
kaip nors atsikratyti, o jo radinį kuo greičiau už- 
miršti. 

— Ko gero, jūsų namas pastatytas buvusių ka- 
pinių žemėje, - pasakė. - Turbūt žinote, taip jau 
yra buvę. 

Vyriškis papurtė galvą. 

— Ten anksčiau buvo pelkynas. Prieš užstatant, 
nusausintas. Pelkėse niekas nieko nelaidodavo. 

"Labai jau tu išmintingas, pamanė inspektorius. 

— Radote tik kaukolę? - paklausė. 

— Atnešiau tik kaukolę. Yra ten ir kaulų. Pama- 
niau, geriau jų nejudinti. 

Frostas niauriai linktelėjo. 

— Atsiųsime pareigūnus, - prižadėjo. Kai storu- 
lis išėjo, Velsui inspektorius pasakė: - Man reikės 
poros konsteblių su kastuvais. 

Seržantas ėmėsi organizuoti brigadą, o Frostas 
padėjo kaukolę ant stalo ir įbruko tarp išgeltusių 
dantų uždegtą cigaretę. 

— Labai juokinga! —- subambėjo Velsas. - Neno- 
riu tos sumautos baidyklės nė matyti. Greičiau 
nešk ją iš čia! 

Inspektorius atėmė iš kaukolės cigaretę ir įsi- 
kando pats. 

— Kiek turi būti išgulėję palaikai, kad galėtume 
nekvaršinti sau galvos? - pasiteiravo. 

— Septyniasdešimt metų, - atsakė seržantas ir 
kreipėsi į vėluojantį iš valgyklos Koljerį: - Pusry- 
čių liko? 

Konsteblis papurtė galvą. 

— Jei paskubėsite, seržante, sumuštinį su kum- 
piu gal dar ir gausite. 

Velsas išskuodė į valgyklą. Kailį Koljeriui keti- 
no nudirti grįžęs. 

Frostas dar kartą pažvelgė į kaukolę ir įmetė ją į 
maišelį. 

— Verčiau jau būtum išgulėjusi daugiau nei sep- 
tyniasdešimt metų, - sumurmėjo, - antraip būsi 
sudergusi man visą dieną. 


Rajono patrulio automobilis sustojo prie varte- 
lių, už kurių stypsojo į veją įsmeigtas kuolas su 
skydeliu viršuje. PARDUODAMA. Namas buvo su- 
jungtas su kitu. Iš mašinos išlipo Frostas, Koljeris 
ir Džordanas. Konstebliai su kirtikliais ir kastuvais 
ant pečių panėšėjo į du iš septyneto nykštukus, 
grįžtančius iš darbo deimantų kasykloje. Inspekto- 
rius paniuręs nusekė takeliu jiems iš paskos. Dar 
nepriėjus namo, atsivėrė laukujės durys, iššokęs sto- 
rulis baugščiai apsidairė ir mostais suragino parei- 
gūnus greičiau eiti į vidų. Šeimininkui už nugaros 
stovėjo jo Žmona, karingai nusiteikusi moteriškė 
dažytais plaukais. Šviesiai violetinė jų spalva idea- 
liai derėjo prie levandinio baldų lako kvapo, kuris 
it beisbolo lazda tvoskė pareigūnams į nosis. 

— Na taip, Žinoma, — nepatenkinta suburbėjo 
moteris, — tegul visa gatvė pamato, kad pas mus 
lankosi policininkai. 

— Juk aš nežinojau, kad pareigūnai atvažiuos 
policijos automobiliu, - pamėgino pasiteisinti jos 
vyras. 

— Kuojie, tavo galva, turėjo atvažiuoti - munici- 
paliteto šiukšliaveže? —- atkirto Žmona ir pasisuko į 
Frostą ir konsteblius. - Nusivalykite kojas ir užda- 
rykite duris, tik mikliau. 

Šeimininkės budriai stebimi pareigūnai iš kori- 
doriaus, apdairiai iškloto senais laikraščiais, perėjo 
į virtuvę, iš šios išėjo į sodą. 

Luitais sudažytas betonas buvo tvarkingai su- 
krautas prie nugriautos medinės pašiūrės lūžgalių. 
Iš suplūktos žemės kyšojo į Žmogaus raktikaulį 
įtartinai panašus pagaikštis. 

— Ką gi, kaskite, - paragino konsteblius Frostas 
ir pasitraukė į šalį. 

Kaimynų languose sujudo dieninės užuolaidos. 
Žemę sode rausiantys policininkai sužadino vi- 
suotinį smalsumą. 

— Na ką, patenkintas?! — užsipuolė storulį su- 
tuoktinė. - Visa gatvė sukelta ant kojų! 

— Oką aš galėjau padaryti? - mėgino teisintis anas. 

— Sakiau, ką - sumesti kaulus į duobę ir užkasti. 

Po šimts rupūžiokų, geresnio pasiūlymo nė ne- 
sugalvotum, pamanė Frostas. 

— Ten gali būti ir daugiau griaučių, - pasakė vy- 
riškis. 

— Gali? Kai šitaip nesiseka, nieko kitko ir nesiti- 
kiu. Kas dabar pirks namą! — Moteriškė, atmetusi 
galvą, rūsčiai nužvelgė pravirus langus ir sušuko: 
— Ką, dar neprisispoksojote?! 

Smalsuolių dėl to tik padaugėjo, mat ir kiti kai- 
mynai puolė prie langų pažiūrėti, kas dedasi. 

— Tikėtis puodelio arbatos turbūt neverta? - ei- 
nančios į vidų šeimininkės paklausė jau spėjęs su- 
žvarbti Frostas. | 

— Visiškai teisingai, po galais, - neverta! - atšo- 
vė moteris ir užtrenkė duris. 

Jos vyras šyptelėjo lyg prasikaltęs ir taip pat 
nuskubėjo į namą. Šaižus sutuoktinį be atvangos 
vainojančios žmonos balsas buvo gerai girdėti net 
sode. 

— Matyt, neša vyreliui pypkę ir šlepetes, - su- 
murmėjo Frostas. 


Namo Liza Mod užsuko, grįždama iš ligoninės. 
Nieko ypatingo iš senuko ji neišpešė, jis tik pakar- 
tojo tai, ką buvo sakiusi ir žmona. Iš ligoninės val- 
gyklos sklindantys kvapai inspektorę supykino ir 
ji automobilių stovėjimo aikštelėje išsivėmė. Ilgiau 
atidėlioti nebegalėjo, tad atplėšė nėštumo nustaty- 
mo juostelės pakuotę ir perskaitė instrukciją. 


Nukasę didžiumą žemių, Koljeris ir Džordanas 
klūpėdami atsargiai, kad nesujudintų kaulų, žarstė 
į šalis paskutinius grumstelius. 

— Inspektoriau, regis, atkasėme, - pagaliau pa- 
sakė Džordanas. 

Frostas priėjo pažiūrėti. Visu ilgiu gulintiems 
griaučiams trūko tik kaukolės. Inspektorius pamė- 
tėjo šią Džordanui, kad padėtų kur pridera. 

— Didžiojo maro auka, - iškilmingai paskelbė 
Frostas. 

— Gal ir auka, tik iš vėlesnių laikų, — papriešta- 
ravo Koljeris. 

— Na tuomet nelaimėlis, iškritęs iš dirižablio. 

Prieš aštuoniasdešimt, nei daugiau, nei mažiau, 
metų. 

Iš namo į sodą išėjo daktaras Makenzis, budin- 
tis policijos gydytojas. Frostas draugiškai jam pa- 
mojo, o Koljeriui šnipštelėjo pabėgėti į gatvę ir 
perstatyti kitur automobilį, jei daktaras saviškį bus 
pastatęs prieš jį. Makenzis garsėjo įpročiu, įjungda- 
mas variklį - ypač, kai būdavo dosniai privaišintas 
dėkingų pacientų, saugančių jį nuo peršalimo, - 
mestelėti mašiną atbulą. Sodriai įraudę daktaro 
skruostai, netvirtas žingsnis ir viskio kvapelis bylo- 
jo, kad peršalimo profilaktika pasirūpinta ir šįsyk. 

- Inspektoriau, kas šį kartą? - paklausė Maken- 
zis, imdamas Frosto pasiūlytą cigaretę. 

— Akmens amžiaus griaučiai, - atsakė inspekto- 
rius, rodydamas į kaulus. - Labai seni. Mielai bū- 
čiau jūsų netrukdęs, bet privalau laikytis taisyklių. 

— Akmens amžiaus? - mąsliai psklausė gydyto- 
jas atsitūpęs. 

— Jei ne senesni. 

— Čia - vyras ir jis jau kuris laikas miręs. 

- Regis, sutryptas dinozauro. Tad galime ma- 
nyti, kad miręs bent prieš šimtą metų? 

Makenzis papurtė galvą. 

— Ne taip seniai. 

— Gal bent prieš septyniasdešimt vienus? 

— Iš akies nenustatysi. Vežkite griaučius į ligo- 
ninę. Vienas ten dirbančių gydytojų konsultantų 
gerai išmano kaulus. Jo žinios jums tikrai pravers. 

— Ar būtina taip terliotis? - mažne maldauda- 
mas paklausė Frostas. - Nejaugi neįmanoma čia 
pat atsakyti į visus klausimus? 

Makenzis putliais pirštais apčiupinėjo kaukolės 
pakaušį. 

— Kiaušas įlaužtas, - pratarė. 

— Tai ir buvo mirties priežastis? 

Gydytojas padėjo kaukolę ant žemės ir nusiš- 
luostė pirštus. 

— Džekai, negaliu pasakyti. Žmogus galėjo būti 
pirmiau išskrostas ir pripumpuotas arseno. Kreip- 
kis į ligoninės konsultantą, manau, jis į tavo klau- 
simus atsakys. 

Inspektorius paniuro. 

— Daktare, kalbėkime be užuolankų. Rūpesčių 
man jau gana - nužudyta prostitutė, dingusi mer- 
gaitė... Kam man gaišti laiką prie šito Piltdauno 
žmogaus*? Suprantu, priversti jūsų negaliu, bet ar 
nesutiktumėte, juolab kai vaišinatės mano cigare- 
tėmis, pripažinti, kad griaučiai pakasti mažiausiai 
prieš septyniasdešimt metų? Automobilyje gal net 
rasčiau kokį butelį viskio. į 

Makenzis susimąstęs pasikasė skruostą, staiga 
vėl atsitūpė šalia palaikų ir ėmė krapštyti prie rie- 
šakaulio priskretusias žemes. Krapštė raukydama- 
sis. Paskui atsitiesė ir pasakė: 

- Inspektoriau, jei gerai prisimenu, akmens am- 
žiaus žmonės laiką matavo orientuodamiesi pagal 
saulę. 

— Šūdienė! - išsprūdo Frostui. 

Įrudusį griaučių riešo kaulą juosė laikrodžio 
* Viena garsiausių XX a. mokslo klastočių. 1912 m. prie Piltdauno 
kaimo (Anglija) rasti kaukolės fragmentai buvo paskelbti mokslo 
sensacija — trūkstamos Žmogaus evoliucijos grandies palaikais. 


Vėliau paaiškėjo, kad tai tėra gudri apgavystė — šiuolaikinio Žmogaus 
kaukolė, sujungta su orangutano žandikauliu, 


apyrankė iš nerūdijančio plieno. 

— Ar vis dar galiu tikėtis to viskio? — paklausė 
Makenzis. 

— Pasvajokite, — atkirto inspektorius. — Galite 
paprašyti šeimininkės puodelio arbatos. 

Jis susisiekė su nuovada, paprašė atsiųsti nusi- 
kaltimo vietos tyrėjų bei teismo ekspertų ir, nume- 
tęs ant kaulų nuorūką, nuėjo į automobilį. 


- Šūdienė! - išsprūdo Lizai. 

Plastikinėje juostelėje buvo išryškėjęs mėlynas 
ruoželis. Vildamasi, kad suklydo, ji dar kartą 
paskaitė instrukciją. Ne, nesuklydo. Laukėsi. 

Jis vėl sėdėjo ant stalviršio krašto žmogžudysčių 
tyrimo kambaryje ir rūškanas klausėsi saviškių, 
kurie nelabai turėjo ką pasakyti, ataskaitų. Visą die- 
ną ėję per butus, kvotę liudininkus, nužudytosios 
pavardės jie taip ir nesužinojo. Nuompinigius už 
pirmuosius tris mėnesius mergina buvo sumokėjusi 
grynaisiais, agentams nieko daugiau ir nereikėjo. 
Jiems ji buvo prisistačiusi Džeine Smit, bet jokia 
Džeinė Smit jos nurodytu - spaudos kiosko - adre- 
su negyveno. Pagal numerius patikrinus Kleitono 
gatvėje stovinčių automobilių savininkes, išaiškėjo, 
kad visos jos —- senyvo amžiaus. Kelios iš lovų iš- 
verstos prostitutes apie nužudytąją papasakojo ne- 
daug: naujokė, regis, be sąvadautojo, nuolat brovėsi 
į kitų merginų teritorijas. 

Pastaroji aplinkybė Frostą sudomino. 

— Atkreipk į tai dėmesį, — tarė jis Henlonui. — 
Jeigu ji lįsdavo į kitų merginų medžioklės plotus, 
kuriam nors sąvadautojui galėjo kilti noras įžūlėlę 
pamokyti. Gal ėmė ir persistengė. - Inspektorius 
nužvelgė savo darbo grupę. Visi atrodė nusikama- 
vę. Sunkus, tačiau bergždžias darbas ypač vargino. 
- Šįvakar, kai visos merginos gaudys klientus, jums 
vėl teks padirbėti. Kuri nors iš rytą neįsileidusiųjų 
gali ką nors žinoti. - Nusižiovavęs inspektorius pri- 
dūrė: - O dabar važiuokite namo pamiegoti. 

Frostas, tramdydamas nesilaujantį žiovulį, ste- 
bėjo besiskirstančius pavaldinius. Mielai būtų 
nusnūdęs ir pats. Suviauksėjo telefonas. Ragelį pa- 
kėlė viena konsteblių. 

— Inspektoriau, ekspertai teiraujasi jūsų, - pasa- 
kė ji. - Dėl tų griaučių. 

— Nejaugi negalima atidėti? - paklausė Frostas, 
jau su šalikų žengdamas durų link. 

— Sako, reikalas skubus. 

— Pasakyk, kad siunčiu juos velniop. Bet į labo- 
ratoriją, važiuodamas namo, vis tiek užsuksiu. 

Inspektorius, tirtėdamas iš šalčio, nuturseno 
prie savo automobilio. Liza Mod turėtų padėti tirti 
žmogžudystę, bet ėmė ir balažin kur dingo, paty- 
liukais stebėjosi jis. 


Liza buvo namie, telefonu kalbėjosi su abortų 
klinika Londone - inspektorė ieškojo tokios gydy- 
mo įstaigos, kuri būtų kuo toliau nuo smalsių Den- 
tono akių ir ausų. Jai buvo pasiūlyta atvykti ryto- 
jaus popietę, operacija numatyta kitą dieną. Medi- 
kai Lizą užtikrino, kad po savaitės galėsianti grįžti 
į darbą. Ji padiktavo kredito kortelės duomenis. 


Į baltomis plytelėmis išklotą, ai iš nerūdi- 
jančio plieno prikimštą teismo ekspertizės labora- 
toriją Frostas įžengė, įsikandęs cigaretę, nors vy- 
resniajam specialistui Hardingui tai anaiptol ne- 
patiko. Kažką suburbėjęs, inspektorius priėjo prie 
stalo, ant kurio gulėjo kaulai - žmogaus griaučiai. 

— Surinkome visą komplektą, - didžiuodamasis 
pasakė ekspertas. 

- Džiaugiuosi, kad nieko netrūksta, - be 
džiaugsmo atsakė Frostas. 

Švariai nuvalyta kaukolė išsišiepusi rodė gelto- 
nus dantis. Inspektorius papūtė į nosies skylę dū- 
mus, šie sruogomis išvinguriavo pro akiduobes. 

— Prašyčiau to nedaryti, - sumurmėjo Hardingas. 

Frostas užgnybė cigaretę ir įsimetė į apsiausto 
kišenę. 

— Ką gi, sakykite šito bėdžiaus pavardę, adresą, 
batų dydį, klokite - kas jį nužudė, ir atstosiu nuo jūsų. 

— Tokių dalykų jums neatskleisiu, bet šį tą pasa- 
kyti galiu, - santūriai šyptelėjęs atsakė ekspertas ir 
paėmęs dalį gražiai perpjauto stipinkaulio parodė 
inspektoriui pjūvio plokštumą. - Kaulą ištyrė ligo- 
ninės gydytojas konsultantas. Jo nuomone, griau- 
čiai — trisdešimtmečio vyro. — Frostas abejingai 
gūžtelėjo pečiais, o Hardingas rūpestingai padėjo 
stipinkaulį atgal ir parodė į rudomis dėmėmis nu- 
sėtą blauzdikaulį su lūžio žyme ties kulkšnimi. — 
Matote? Tas žmogus kelios savaitės prieš mirtį bu- 
vo susilaužęs kulkšnį. 

Inspektorius įsižiūrėjo atidžiau. 

— Iš kur žinote? - paklausė. 

Ekspertas, patenkintas, kad pasitaikė proga pa- 
demonstruoti išmanymą, nusišypsojo. 

— Lūžę kaulai gyja savaime. Pamažėle suauga, 
kol žmogus gyvas. Bet mirus tas procesas nutrūks- 
ta. Pasak konsultanto, čia matyti, kad kaulas gijo 
tik kelias savaites. 

Frostas parodė į kaukolę. 

— O kaip dėl kiaušo lūžio? 

— Veikiausiai tai ir buvo mirties priežastis, nors, 

laiku sulaukus medikų pagalbos, toks lūžis nebūtų 
lemtingas. 

— Gal tam vyrui tiesiog nepasisekė, tarkime, jis 
pargriuvo ir prasiskėlė galvą todėl, kad koja buvo 
sužalota? 

— Konsultanto nuomone, tokios galvos traumos 
priežastis — ne kas kita kaip senas geras smūgis 
buku daiktu. | 

— Ar jis nepasakė, prieš kiek laiko šitas bėdulis 
miręs? Na bent su minučių paklaida. 

— Tikrai mažiau nei prieš septyniasdešimt me- 
tų, kad ir kaip jums, inspektoriau, tai nemalonu. 
Šitas žmogus mirė prieš keturiasdešimt penkiasde- 
šimt metų. Štai patvirtinimas. - Hardingas paėmė 
nedidelį plastikinį maišelį su rankiniu laikrodžiu 
viduje. - Gamintoją pavyko išsiaiškinti. Šitoks mo- 
delis pirmą kartą pagamintas prieš keturiasdešimt 
penkerius metus. 

— Kaplius ištyrinėjote? 

— Visi dantys - natūralits ir gana sveiki, tik pora 
plombų. Tiesa, naudos iš šios informacijos ne kažin 
kiek. Abejoju, ar mūms pavyks rasti dantų gydytoją, 
kuris šitiek laiko saugotų paciento duomenis. 

Inspektorius, suraukęs antakius, nužvelgė 
griaučius ir sumurmėjo: 

— Kaip tą vyrutį atpažinti, kai jis pats nėmaž 
mums nepadeda? 

— Visai nepaslaugus, — pritarė Hardingas. — 
Kruopščiai persijojome žemes tame sklype, kur jis 
buvo užkastas. Nieko neradome. Augalinės kilmės 
medžiaga, tokia kaip medvilnė, per šitiek metų ir 

turėjo supūti, bet kodėl neliko tokių aprangos de- 
talių kaip sagos, sagtys, užtrauktukai, metalinės 
kilpelės? Neradome ničnieko. 

— Ir ką gi tai reiškia? 

— Panašu, kad žmogus nužudytas visiškai nuo- 
gas — tik su rankiniu laikrodžiu. Arba nurengtas 
jau nebegyvas. 

Frostas įnirtingai pamaigė randą. Teismo eks- 
pertizės laboratorijoje buvo pasiutusiai šalta - kaip 
lavoninėje. Jis užvertė akis, lyg tikėdamasis lubose 
išskaityti išganingą mintį. 

— Nuogut nuogutėlis, bet su laikrodžiu. Hmm... 
Aš nuogut nuogutėlis, bet su laikrodžiu būnu tik 
tada, kai birbinu kokią gražuolę ir nenoriu pra- 
žiopsoti per televiziją rodomų futbolo rezultatų. — 
Žiūrėdamas, kaip Hardingas deda laikrodį į stal- 
čių, inspektorius pridūrė: - Ačiū už bergždžias pa- 
stangas. 

— Inspektoriau, yra dar šis tas, - pasakė eksper- 
tas ir gudriai šyptelėjo - kaip lošėjas, slepiantis ko- 
zirį. Tada pasilenkė ir iš po laboratorinio darbasta- 
lio kai ką paėmė. Polietileninį maišelį su kažkokiu 
rūdimis apėjusiu daiktu. Frostas pažvelgė į vidų. 
Visiškai surūdijusio virtuvinio peilio kriaunos bu- 
vo seniai nutrupėjusios, metalinis koto strypas bai- 
gėsi pakabinimo žiedu. - Radome po griaučiais, — 
paaiškino Hardingas. 

Inspektorius apžiūrėjo ilgaašmenį peilį. Pavo- 
jingas ginklas galėjo būti, kol naujas. 

— Sakote, tas Žmogus nudurtas? 

Ekspertas papurtė galvą. 

— Deja, susieti peilio su palaikais nėra kaip. 

Taip, jis gulėjo po griaučiais, bet žemėje galėjo atsi- 
durti daug anksčiau. 

— Ačiū už dar bergždesnes pastangas, - prunkš- 
telėjęs suniurnėjo Frostas. - Kad padėjote, tai padė- 
jote! — Prie durų jis stabtelėjo ir paklausė: - Ar tas 
bėdžius tikrai nebegyvas? 

— Ką turite galvoje? 

— Niekšelis ką tik nudžiovė iš manęs cizą, - at- 
sakė inspektorius ir parodė į kaukolę, kuriai tarp 
dantų smilko cigaretė. 

— Nejuokinga, - abejingai atkirto Hardingas. 

Bet Frostas, eidamas iš laboratorijos, vis tiek 
skaniai pasijuokė. 


Į nuovadą jis grįžo penkiolika po dešimt. Nuo- 
jauta kuždėjo, kad laukia dar viena ilga, sunki 
naktis. Inspektorius papasakojo saviškiams apie 
rastuosius griaučius, bet primygtinai patarė ne- 
gaišti su jais laiko. | 

— Pirmiau mums reikia surasti prostitutės žudi- 
ką, - priminė jis. Girgžtelėjo durys, į kambarį įslin- 
kęs Valstietis, tikėdamasis likti nepastebėtas, pirš- 
tų galais nutykino prie laisvos kėdės. — Norėčiau 
atsiprašyti kriminalisto konsteblio Morgano, - pa- 
sakė Frostas, —- kad pradėjau pasitarimą, nelaukęs, 
kol jis teiksis prie mūsų prisidėti. 

— Šefe, atsiprašau... prakeiktas žadintuvas... — 
kvailai išsišiepęs, pralemeno Morganas. 

— Na taip, tie sumauti žadintuvai taip jau paga- 
minti: jeigu išjungi ir toliau dedi į akį, iš jo nėra 
jokios naudos. - Pamatęs, kad konsteblis trina žan- 
dikaulį, inspektorius pasiteiravo: - Kaip sekėsi pas 
dantų gydytoją? 

Morganas iškėlęs pakratė baltą flakonėlį. 

— Davė skausmą malšinančių. Pasakė, kol iš- 
brinkęs, verčiau neliesti. 

— Tą patį man kartą sakė viena seselė, tik ji tu- 
rėjo omeny mano pimpalą. - Ant stalviršio kampo 
sėdintis Frostas nušoko ant grindų. - Ką daryti, Ži- 
note. Pasišnekėkite su naktinėmis plaštakėmis, gal 
pagaliau sužinosime nužudytosios pavardę. Tik 
šiukštu nepasiduokite jų vyliams! 

Grįžęs į kabinetą, inspektorius gavo nustebti — 
jo laukė Liza. 

- Inspektoriaus, ar galime šnektelti? 

- Žinoma. - Jis mostelėjo į kėdę. - Kaip gin- 
kluoto apiplėšimo byla? | 

— Niekaip... Deja, savo bylas turėsiu perduoti 
jums. 

Frostas kilstelėjo antakius. 

— Šit kaip? 

— Man reikia pavažiuoti iki Londono. Pasigydyti. 

— Tikiuosi, nieko rimto? — sunerimęs paklausė 
inspektorius. 

Moteris papurtė galvą. 

— Nieko... Nesudėtinga operacija... Grįšiu po ke- 
lių dienų. | 

— Gerai. 

Iš tikrųjų padėtis buvo velniškai prasta. Nuova- 
doje ir šiaip trūkstant pareigūnų, jį dar užgriūva 
Lizos bylos. Frostas luktelėjo. Neatrodė, kad kolegė 
ketintų pasakoti, kas nutiko, bet jis ir pats nujautė: 
ne dėl įaugusio nago ji važiuoja į Londoną. 

— Išvažiuoju rytoj popiet, grįšiu tikriausiai kitą 
penktadienį, - pasakė Liza. 

— Grįšk, kai būsi višiškai sveika. Pasistengsiu 
nieko blogo tavo bylose nepridirbti. 

- Žinau, kad nepridirbsite, - nusišypsojusi at- 
sakė ji. 

— Dėl to apiplėšimo... 

— Kažkur ten, kur peršovė senukui koją, nusi- 
kaltėliams prireikė pasikeisti automobilį... Bet nei 
vienos, nei kitos mašinos nerandame. 

Frostas pasikasė smakrą. 

— Iki miško rajono jie visai nebūtinai važiavo 
savo automobiliu. Galėjo tiesiog nueiti. Gal jie kur 
nors ten ir gyvena. 

— Gal. Bet jeigu jie vietiniai, senuko automobilį 
turėjo palikti kur nors Dentone. Kodėl mes jo ne- 
randame? 

— Todėl, po galais, kad esame neišmanėliai, - at- 
sakė inspektorius. - Ir dirbti nėra kam, dėkui Ma- 
letui, visas mūsų pajėgas dosniai išskolinusiam ki- 
tiems skyriams. Mes net neturime ko pasiųsti 
apieškoti šalutinių gatvelių ir skersgatvių. 

— Taigi... - palingavusi galvą, pratarė Liza. 

Frostas susirado trumputį pieštuką ir, apvertęs 
vieną skyriaus viršininko raštų, pasiruošė rašyti. 

— Klok savo bylas, - paragino. 


Pro duris įpuolęs vyriokas nuovados seržantui 
Bilui Velsui nepatiko iš karto. Na, bet piliečių, ku- 
rie su apgailėtinomis savo bėdomis griaudavosi į 
nuovadą, reikalaudami skubių policijos veiksmų, 
jis nemėgo iš esmės. Trečią dešimtį bebaigiąs sta- 
čiokas trumpai nudžyrintais plaukais ir surūgėlio 
veidu, prašydamas dėmesio, spragtelėjo pirštais. 

— Klausau jūsų, - suburbėjo seržantas. Nutarė, 
kad toks apuokas gali apsieiti ir be „pono“. 

— Mano automobilis nuvarytas. 

— Nuvarytas automobilis? — Velsas ištraukė iš 
šūsnies popierių blanką ir padėjo priešais intere- 
santą. - Užpildykite. 

— Suknistus blankus patys ir pildykite, - atrėžė 
storžievis ir pastūmė popierių seržantui. - Kas ma- 
šiną nuvarė, žinau. Jūsų darbas - suimti. 

— Na ir kaip manote, kas gi ją nuvarė? - paklau- 
sė seržantas. 

— Aš ne manau, po šimts velnių, o žinau! Mano 
draugė... na, tiksliau, buvusi. Paliko mane. Paspru- 
ko su visais mano ratais. 

— Sakote, paėmė automobilį, jūsų neatsiklaususi? 

Vyriokas užvertė akis į lubas. 

— "Tai ir yra vagystė, gal ne? Ar aš gaiščiau laiką 
su besmegeniu faru, jei pats būčiau leidęs automo- 
bilį paimti? 

Velsas tvardydamasis sugriežė danitinis Ti- 
kiuosi, ta merga su sutriestu kledaru nulėkė nuo 
stataus skardžio, pamanė. Vyriškis išsiėmė iš pake- 
lio cigaretę. Seržantas luktelėjo, kol jis užtrauks 
dūmą, ir tik tada parodė į užrašą: NERUKYTI. 

— Prašyčiau, — ištarė Velsas, baimindamasis, kad 
nelaiku atsirioglins Frostas su cigarete dantyse ir 
viską sugadins. Interesantas persiraukė, bet nume- 
tė rūkalą ant grindų ir primynė. Seržantas malo- 
niai jam nusišypsojo ir pasakė: — Dėstykite įvykio 
aplinkybes, tik trumpai. Mes labai užsiėmę. 

- Abu dirbame naktimis. Šiaip aš vakarais nu- 
vežu draugę į darbą, rytais pasiimu. Vakar nedir- 
bau, važiavau į Londoną žiūrėti rungtynių. 

Velsas dūrė į vyriškį pirštu. 

— Prisimenu jus. Naktį kartu su kitais smarkuo- 
liais iš autobuso buvote čia. Ar tik ne jūs vėmėte 
antai tame kampe? 

— Taip, buvau čia, bet nevėmiau. Tai va, draugės 
nuvežti negalėjau, tad patariau skambtelėti į darbą 
ir perspėti, kad susirgusi ar panašiai. 

— Kodėl pati negalėjo nuvažiuoti? 

— Neišlaikė vairavimo egzamino. Jei pakliūtų į 
avariją ar dar kas nutiktų, draudikai nemokėtų. Ši- 
ryt grįžęs namo neradau nei merginos, nei - svar- 
biausia - savo automobilio. 

— Ką darėte? 

— O ką, velniai griebtų, galėjau daryti? Kritau į 
lovą. Atsikėliau popiet, apie keturias, draugės vis 
dar nė kvapo. Sulaukiau dešimtos, kai ji jau turėjo 
būti darbe, ir paskambinau į ligoninę. 

- Į ligoninę? — nustebęs perkla:1sė Velsas. 

— Ji dirba naktine slauge viešojoje — tikriau, taip 
man sakydavo. Paskambinęs išgirdau, kad niekas 
ten tokios slaugės net nežino. 

Seržantas delnu pasitrynė kaktą. Na ir keblastis! 

— Niekas nežino? Ar jūsų draugė buvo įsidarbi- 
nusi per agentūrą? — paklausė jis. 

— Nežinau. Koks skirtumas? 

— Kai kurios slaugės, per agentūrą įsidarbinan- 
čios ne visu etatu, vengdamos mokėti pajamų mo- 
kestį, pasisako išgalvotas pavardes. Gal ir jūsų. 
mergina taip darė? 

— Kai kalbėjau su ligonine, man buvo pasakyta, 
kad tame skyriuje naktinėmis slaugėmis dirba tik 
dvi jamaikietės ir vienuolė... —- Vyriškis išsiėmė iš 
kišenės nuotrauką ir atkišo Velsui. - Na, ar mano 

mergina bent kiek panaši į nupiepusią vienuolę? 

Nuovados seržantas pažvelgė į fotografiją. Joje 
išvaizdi mergina su suknele labai gilia iškirpte, 
pasilenkusi į priekį, demonstravo tarpą tarp krūtų. 
Šios taip traukė akį, kad Velsas net ne iš karto at- 
kreipė dėmesį į merginos veidą. O atkreipęs vos 
neišsižiojo. 

— Pone, luktelkite minutę, - sumurmėjo ir, nu- 
skubėjęs pas operatyvininkus - kad negirdėtų in- 
teresantas, - paskambino Frostui. - Džekai, skuosk 
čionai, - pasakė ir vėl įsmeigė žvilgsnį į nuotrauką. 

Mergina iš tiesų buvo ne vienuolė, o... prostitu- 
tė. Nužudytoji. 


Frostas pabaksnojo cigarete į pakelį ir ją užside- 
gė. Kvotos kambaryje atsirėmęs į sieną, jis įdėmiai 
stebėjo Lizos apklausiamą vyriškį. 

— Kas čia, velniai rautų, dedasi?! - piktinosi šis. 
— Iš pradžių tešlagalvis faras aiškina man, kaip pa- 
siutusiai jūs visi čia užsiėmę, paskui staiga iš ma- 
nęs pavogti ratai parūpsta net dviem kriminalis- 
tams inspektoriams! 

Liza pasistengė nuraminti jį šypsena. 

— Tik norime šį tą išsiaiškinti, - pasakė ir dirste- 
lėjo į blanką. - Jūs - Viktoras Džonas Luisas, gyve- 
nate Dentone, Flamandų gatvėje 2A7 

— Ei, brangute, kiek dar sykių reikės kartoti? 
Blanką užpildžiau prieš penkias minutes, ir nei 
mano pavardė, nei adresas per tiek laiko, įsivaiz- 
duokite, nepasikeitė! 

Inspektorė kilstelėjo nuotrauką ir paklausė: 

— O čia - jūsų mergina, Merė Džeinė Adams? 

— Taip. 

— Gyvenate kartu? 

- Taip. 

— Kiek laiko? 

— Pusę metų. Kaip visi tie jūsų klausimai padės 
man susigrąžinti automobilį? 

— Nenukrypkime. Kur dirbate? 

— Feltone, visą parą veikiančioje degalinėje. 

— Kada paskutinį kartą matėte Merę? 

— Vakar popiet, apie penktą valandą, tada išėjau 
į autobusą. 

- Šiandien prabudęs ir supratęs, kad draugė ne- 
grįžusi, nesunerimote? 

— Aišku, sunerimau. Ji paliko mane ne pirmą 
kartą, bet šį sykį dar ir mašiną nugvelbė. Kai tą ka- 
lę rasite, apkaltinsiu vagyste. 

Liza žvilgtelėjo į FErostą — gal ir šis norėsiąs ko 
nors paklausti. Inspektorius atsisėdo greta kolegės 
ir pasakė: 

— Pone Luisai, deja, naujienos labai blogos... 


Lavoninės darbuotojas kramtomosios gumos 
gniužulėlį prilipdė prie stalviršio apačios, nutaisė 
graudžią išraišką ir nusivedė juos į šaldymo sky- 
rių. Ištraukęs ilgą stalčių, atbloškė maršką ir pagar- 
biai atsistojo pašalyje. Be makiažo mirusioji panė- 
šėjo į mokinukę. Luisas įsižiūrėjo jai į veidą, pas- 
kui skausmo perkreiptu veidu nusigręžė ir 
linktelėjo Frostui. 

- Taip... Čia Merė. 

Pakeliui iš lavoninės Luisas vis šluostėsi krum- 
pliais ašaras. Frostas sumurmėjo porą atjautos žo- 
džių, bet daugiau nesakė nieko. Galvojo apie kitką. 

Ne todėl, kad būtų beširdis. Gedinčius artimuosius 
iš lavoninės jis lydėdavo taip dažnai, kad tai jau 
buvo beveik rutina. Neįsijausdavo į kitų Žmonių 
sielvartą, antraip būtų reikėję sielotis kasdien ir 
darbas būtų tapęs kančia. 

Kai juodu grįžo į nuovadą, Frostas paliko Luisą 
su puodeliu stiprios arbatos pagrindiniame kvotos 
kambaryje, o pats išėjo peržiūrėti Morgano pa- 
rengtų ataskaitų. Pavartęs popierius, tarė: 

— Štai tau dar vienas darbelis, Valstietuk. Luisas 
sako palikdavęs merginą prie ligoninės, pasibaigus 
pamainai, iš ten pat paimdavęs. Iš tikrųjų ji darba- 
vosi Kleitono gatvėje. Tad kaip ten nusigaudavo? 
Eiti pėstute — per toli. Pasidomėk taksi firmose. 

— Kuo pasidomėti, šefe? - paklausė Morganas. 

— Gali būti, kad Luisas meluoja. Gal jis puikiau- 
siai žinojo, kad mergina parsidavinėja, ir pats ve- 
žiojo ją į Kleitono gatvę. Jeigu jis tikrai palikdavo ją 
prie ligoninės ir tada ji kviesdavosi taksi, tuomet 
aišku, kad vyrutis nieko nenutuokė, ir mano versi- 
ja eina velniop. 

Grįždamas į kvotos kambarį, inspektorius pasi- 
kvietė Lizą. 

— Ar gali būti, kad vakar į nužudytosios kamba- 
rį skambino Luisas? - paklausė jis. 

Moteris papurtė galvą. 

— Negali. Balsas net nepanašus. Nejaugi įtariate 
Luisą? 

— Ką nors įtarti reikia, o kitų kandidatų kol kas 
neturime, - gūžtelėjęs pečiais, atsakė Frostas. 

Vyriškis susikūprinęs žindo cigaretę, drumzlė- 
ta arbata buvo ataušusi. Pareigūnams įėjus, jis kils- 
telėjo galvą ir pasakė: 

— Prostitutė! Negaliu patikėti. 

— Suprantu, - atsakė Frostas, nutaisęs kuo nuo- 
širdžiausią balsą. - Kad ir kaip tai būtų žiauru, tu- 
rime šio to jūsų paklausti. 

Luisas sušniurkštė nosimi ir linktelėjo. 

— Klauskite drąsiai. Jei tik mano atsakymai pa- 
dės pričiupti bjaurybę Merės žudiką... 

Inspektorius paskleidė ant stalo atsineštus po- 
pierius. 

— Pone Luisai, mes pasidomėjome Mere. Dento- 
no viešojoje ligoninėje ji yra dirbusi. Bet tik valgy- 
kloje, ne slauge. - Vyrukas bukai spoksojo į Frostą, 
šis kalbėjo toliau: - Jūsų draugę atleido prieš ketu- 
ris mėnesius. Iš klientų gautus pinigus ji dėdavo 
ne į kasą, 03 kišenę. 

Luisas užsidengė veidą delnais. 

— Mat kaip: įsivaizduoji moterį pažįstąs, ir šit iš- 
aiškėja, kad ji — prostitutė, melagė, vagišė. O juk 
ketinome susituokti... 

Frostas luktelėjo, kol jis užsidegs cigaretę, tada 
pasakė: 

— Suprantu, pone Luisai, jums tai gali atrodyti 
žiauru, bet - kad galėtume išbraukti jus iš įtaria- 
mųjų sąrašo — privalau paklausti: ką veikėte vakar 
vakare? 

Luisas atgalia ranka persibraukė veidą ir ėmė 
pasakoti: 

— Kaip jau sakiau, iš namų išėjau kelios minutės 
po penkių. Kartu su kitais klubo sirgaliais autobu- 
su važiavau į „Vemblį“. Pažiūrėjome rungtynes, iš- 
gėrėme. Grįždami sustojome prie parduotuvės. Ten 
įvyko šioks toks susistumdymas - kai kurie vakinai 

mėgino išsmukti nesumokėję už gėrimus. Grįžę į 
autobusą, skubėjome lakti — kad neliktų įkalčių. 
Toliau - migla. Blankiai prisimenu, kaip farai tem- 
pė mus į nuovadą. Paskui vėl grūdo į autobusą. 
Kažkas sugebėjo be raktelio paleisti variklį, vėl 
kažkur važiavome. Galų gale atsidūrėme aludėje 
prie greitkelio. 

— Kokioje aludėje? - paklausė Frostas. 

Vyriškis papurtė galvą. 

— Net nenumanau. Sakau gi, migla galvoje. 

— Kiek laiko ten išbuvote? 

— Rodos, kelias valandas. 

— Kaip jūs grįžote namo? 

— Vienas vyrukų prie aludės buvo palikęs savo 
automobilį. Jis mus kelis ir parvežė. Kas toks, nė 
neklauskite - beprasmiška. 

— Kai grįžote, Merės namuose nebuvo? 

— Na taip - nei Merės namuose, nei prakeiktos 
mašinos — prie namų. Pamaniau, užmušiu kalę. — 
Luisas staiga suvokė ką pasakęs, ir jo veidu perbė- 
go traukulys. - Viešpatie, ką aš čia šneku! 

— Nieko tokio, - nuramino jį inspektorius. - Kas 
toliau? 

— Net nenusirengęs griuvau lovon ir gerai dėjau 
į akį. Plyštančia galva atsibudau šiandien apie ke- 
turias. Merės lovoje nebuvo. 

— Ką tada darėte? 

— Labai dėl to nesikamavau... Maniau, ji nutarė 
mane pamokyti ir tyčia prašapo. Neabejojau, kad, 
kol reikės važiuoti į darbus, parsiras. Sėdėdamas 
fotelyje vėl užsnūdau. Prabudau prieš pat dešimtą. 
Nei Merės, nei mašinos. Paskambinau į ligoninę — 

ogi tokios Merės ten nė girdėt negirdėję! Dabar jau 
žinau - kodėl! 

— Mums dirbant Merės būste Kleitono gatvėje, 
kažkas jai skambino, grasino, — pasakė Frostas. — 
Nenumanote, kas galėjo skambinti? 

— Nenumanau, bet būta įtartinų skambučių ir į 
namus. Merė jau kuris laikas buvo sudirgusi, telefo- 
nui sučirškus pašokdavo kone iki lubų, visada pul- 
davo prie aparato pirma, kad aš nespėčiau atsiliepti. 
Buvau bepradedąs įtarinėti, kad įsitaisė meilužį. 

— O ką ji sakydavo? 

— Mėgindavo teisintis, esą bendradarbės krečia 
juokus, bet būdavo akivaizdu, kad jai nėmaž ne- 
juokinga. 

— Ojūs? Nekreipėte dėmesio? 

— Jeigu Merė pastatydavo šerį - nepapriekaiš- 
tausi. Nebent norėtum kivirčo. 

— Umaus būdo moteris? 

— Tiesą pasakius, mes abu tokie. Pliekdavomės 
žiauriai, užtat taikytis būdavo vienas malonumas. 
— Luisas užsigalvojo, lyg prisiminęs kai ką konkre- 
taus, paskui liūdnai šyptelėjo, palingavo galvą ir 
pridūrė: - Daugel būta malonių akimirkų. 

— Neabejoju, — pritarė Frostas. Net vedybinia- 
me jo gyvenime pasitaikydavo malonių akimirkų, 
kurių neužgožė ilgi bjaurieji laikotarpiai. - Pone 
Luisai, kad galėtume išbraukti jus iš įtariamųjų sąra- 
šo, paprašysime drabužių, kuriuos vakar vilkėjote. 

— Drabužių? - nustebęs paklausė vyriškis. 

— Žudikas veikiausiai apsitaškė krauju. Manau, 
ir pats norėtumėte, kad dirbtume kruopščiai. 

— Tie drabužiai - namuose. Atvešiu. 

— Kad jums nereikėtų vargintis, nuvažiuosime 
su jumis ir paimsime, —- atsistodamas pasakė ins- 
pektorius ir vėl klestelėjo ant kėdės. Tai bent Žžio- 
plys! Užmiršo tokią svarbią detalę! Nors ji, badyda- 
ma akis, gulėjo ant stalo. Luiso užpildytas pareiš- 
kimo dėl dingusio automobilio, tamsiai rudos 
1988-ųjų gamybos „Toyotos Corollos“, blankas! O 
juk apdaužytoji mašina prakiurdytomis padango- 
mis, stovinti prie daugiabučio Kleitono gatvėje, — 
irgi „Corolla“. Frostas tučtuojau sutikrino nume- 
rius. Taip, jos savininkas - Luisas. Inspektorius pa- 
tyliukais išsiplūdo. Na ir mulkis! Kaip jis anksčiau 
nesusiprotėjo?!. 

Į duris pasibeldęs Morganas išsikvietė Frostą į 
koridorių ir pasakė: 

— Šefe, pasidomėjau taksi firmomis. „Dentono 
mažalitražiai“ nuolat vežiodavo moterį nuo Kleito- 
no gatvės 10-0jo iki viešosios ligoninės. Spren- 
džiant iš apibūdinimo, mūsų prostitutė. 

— Aišku, — su kartėliu atsakė inspektorius. — Pa- 
našu, kad netenku vienintelio įtariamojo, kad jį 
kur plynios. 


Būstas buvo skurdus: vienas kambarys, ankšta 
vonia, virtuvė. Po pakeliamuoju langu — dvigulę 
lovą pakeičianti juodos ir oranžinės spalvų kušetė, 
ant lentynos — pigus muzikinis centras ir keturioli- 
kos colių įstrižainės spalvoto vaizdo televizorius. 
Prie kušetės stovėjo nedidelė tamsaus medžio 
spintelė, ant jos buvo padėtas telefonas ir pilnutėlė 
porcelianinė peleninė. Kai kurios cigaretės joje su- 
maigytos, patraukus vos porą dūmų. 

— Merė irgi rūkė? —- paklausė Frostas. 

— Ne, tik aš. - Luisas iškratė peleninę į šiukšlių 
dėžę, ant spintelės pabirusius pelenus nupūtė. — 
Nuorūkomis Merė bjaurėjosi, skųsdavosi, kad nuo 
jų dvoko jai skauda galvą. 

Užsidegęs cigaretę, jis pradėjo vėl pildyti pele- 
ninę. Abipus vonios durų stovėjo po spintą iš pu- 
šies imitacijos. Inspektorius priėjęs vieną jų atida- 
rė. Spintoje kabojo moteriški paltai, suknelės, buvo 
padėtos kelios poros batelių. Ant kabliuko kybojo 
rankinė. Frostas atsegė ją ir žvilgtelėjo į vidų. Tik 
kosmetika ir servetėlės. Pakabinęs rankinuką at- 
gal, uždarė spintą. 

— Ar išeidama Merė visada pasiimdavo pinigi- 
nę? - paklausė. 

— Taip. Turėjo raudoną. Laikė joje raktus, kredi- 
to korteles. 

Kambaryje Kleitono gatvėje piniginės nerado- 
me, pamanė Frostas. Tad kur ji? Jis vėl iškeikė save. 
už žioplumą. Automobilyje! Greičiausiai piniginė 
automobilyje. Reikės šį apieškoti. 

— Man reikėtų vakarykščių jūsų drabužių, - pri- 
minė inspektorius. 

— Tuojau paduosiu, - atsakė Luisas. 

Kol jis virtuvėje rausėsi skalbinių pintinėje, 
Frostas užmetė akį į stalčius, bet nieko panašaus į 
kokį nors įkaltį neaptiko. Į kambarį grįžęs šeimi- 
ninkas padavė plastikinį maišelį su drabužiais. 

— Ačiū, — pasakė inspektorius. — Jei ką nors 
svarbaus prisimintumėte, tikiuosi, pranešite? 

Luisas linktelėjo ir, atsisėdęs ant kušetės, su- 
šniurkštė nosimi. 

— Negaliu patikėti, kad Merė nebepareis, - iš- 
sniaukrojo. | 

- Žinau, kaip jaučiatės, - su atjauta atsakė Fros- 
tas, tuo pat metu galvodamas: nužudei ją, šunsnu- 
ki, pats ir nužudei, tik dar nežinau, kaip įrodyti. 

- Šefe, vis dar įtariate Luisą? - paklausė Morga- 
nas, kai jiedu susėdo į automobilį. 

— Kai turi tik vieną įtariamąjį, - atsakė Frostas, 
— tokios smulkmenos kaip patikimas alibi negali 
tau trukdyti. Apklausk kitus žmones iš autobuso. 
Reikia išsiaiškinti, ar Luisas tikrai važiavo kartu 
su jais tuo metu, kai buvo žudoma mergina. 

Rudoji „Toyota“ atrodė apgailėtinai: žibintai iš- 
daužyti, padangos subliūškusios, kėbulo skardos 
sulamdytos, tarsi kūju kas būtų trankęs. Vairuoto- 
jo langas iškultas. Frostas kyštelėjo ranką ir atsida- 
rė dureles, tada pašvietė į saloną žibintuvėliu. Net 
sėdynių apvalkalai, ir tie buvo supjaustyti. Nu- 
braukęs šukes, inspektorius atsisėdo prie vairo ir 
panaršė daiktadėžėje. 

— Eureka! — šūktelėjo, radęs piniginę. Joje buvo 
šiek tiek monetų, kelios kredito kortelės. Taip pat — 
Nacionalinės statybų bendrijos terminuotųjų indė- 
lių knygelė. Prieš tris mėnesius atidarytoje ir nuolat, 
beveik kasdien, papildomoje sąskaitoje buvo per 
šešis tūkstančius svarų. — Atlygis už nuodėmes, — 
sumurmėjo Frostas ir paliepė: - Patikrink, ar nužu- 
dytoji nepaliko testamento. Jei paliko — ar ne Lui- 
sas vienintelis paveldėtojas. 

— Šefe, tokio amžiaus merginos testamentų 

nesudaro, - pasakė Morganas. — Jos nesiruošia 
mirti. 

— Vis tiek patikrink. - Inspektorius krumpliais 
pabarbeno sau į kaktą. Kažkas jį graužė. Automo- 
bilio rakteliai! Kur jie, po galais? — Valstieti, rytoj iš 
pat ryto išnaršyk nužudytosios kambarį. Rakteliai 
turi kur nors būti - juk be jų variklio ji nepaleido. 

Frostas susisiekė su nuovada - tegul ekspertai 
paimą automobilį ištirti. Siųstuvėlis vėl užblerbė, 
vos įsidėtas į kišenę. 

— Operatyviojo valdymo centras — inspektoriui 
Erostui. 

— Klausau. 

— Inspektoriau, kriminalistė inspektorė Mod 
prašo jūsų skubiai atvykti į Dentono ligoninę. 

— Kas nutiko? 

— Ką tik atvežta jauna mergina... žiauriai su- 
mušta. Prostitutė. 

— Važiuoju, - tarstelėjo Frostas. 


Prie pagrindinių durų laukianti Liza Mod kole- 
gas iš karto nusivedė į Priėmimo skyrių. 

— Gali būti susiję su vakarykšte žmogžudyste. 
Mergina sunkiai sužalota. Kraujosruvos, sulaužyti 
šonkauliai. 

— Kas atsitiko? 

— Sunkvežimio vairuotojas pastebėjo merginą 
gulinčią šalikelėje netoli Dentono miško. Pamanęs, 
kad kas nors ją patrenkė automobiliu ir paspruko, 
paskambino į greitąją. Gydytojas sako, kad auka 
daužyta kumščiais, spardyta. 

— Jos pavardę žinome? 

— Man ji nepasakė nė žodžio. Rankinukas pri- 
kimštas prezervatyvų, kredito kortelė išduota 
CČerei Hol... Štai čia. 

Jie suėjo į aptemdytą palatą. Mergina gulėjo šir- 
momis atitvertame plotelyje. Beveik visą sužaloto- 
sios galvą dengė tvarsčiai, buvo matyti tik pilkos 
akys, varstančios pareigūnus piktais žvilgsniais. 

— Atrodote panaši į sumautą Nefertitę, - prabilo 
Frostas, atsisėdęs ant taburetės prie lovos. Mergina 
neatsakė. Inspektorius paėmė kojūgalyje kabančią 
kortelę ir tariamai susirūpinęs paskaitė, kas joje 
parašyta. - Aha, būklė labai sunki, bet jei bendra- 
darbiausite su policija, turėsite šansą išgyventi. 

— Man skauda, - pro dantis iškošė mergina. — 
Atstokite nuo manęs. 

— Greta Garbo irgi norėjo, kad visi nuo jos atsto- 
tų, ir ką gi - numirė. - Pasitikrinęs, ar nepastebės 
kokia slaugė, inspektorius įsikando cigaretę. - Na- 
gi, širdele, papasakokite, kas jums nutiko, ir aš išsi- 
nešdinsiu, skauto garbės žodis. 

— Nėra ko pasakoti. Sušalusi į ragą, stoviniavau 
prie Dentono bloko, klientų nebuvo. Paskui priva- 
žiavo toks kadras. Man jis iš karto nepatiko, bet ga- 
lų gale įkalbėjo, tad sutarėme dėl kainos, ir aš įsė- 
dau. Pavažiavo iki miško, sustojo. Pradėjau sagsty- 
tis, o tas šūdžius kad tvos... Viskas. Daugiau nieko 
neprisimenu. 

— Ėmė ir sumušė - be jokios priežasties? 

— Taip. 

— Nelabai draugiškas vyrutis. Gal kaip nors ne- 
pagarbiai įvertinote jo galiuką? 

— Jo galiuko nė akyse nemačiau, tik prakeiktą 


kumštį, kurio dydis buvo visiškai normalus. 

— Apibūdinkite užpuoliką. 

Mergina papurtė tvarsčius. 

— Nieko neprisimenu. 

— Nagi, - neatlyžo Frostas, — juk prisimenate, 
kad jis jums nepatiko. 

— Vidutinio amžiaus, vidutinio ūgio, vidutinio 
sudėjimo, drabužiai tamsūs. 

— Švariai nusiskutęs? 

— Taip. 

— Jau beveik pričiupome jį, - nusišaipė inspek- 
torius. — Tokios išvaizdos vyrų tikrai nebus dau- 
giau nei dvidešimt milijonų. — Jis išpūtė dūmus į 
lubas ir paklausė: - Kokia mašina? 

— Mašina, ir tiek. Nieko apie jas neišmanau. 

— Sena, nauja, didelė, maža, varoma dyzelinu, 
benzinu, garu? 

— Vidutinė... Gana sena. 

— Kokios spalvos? 

— Tamsi. 

Frostas nukratė pelenus ant grindų. 

— Juokiatės iš manęs, ar ne, širdele? Jei tik norė- 
tumėte, puikiausiai tą tipą apsakytumėte. 

— Kiek prisimenu, tiek ir pasakiau. 

— Kiek jums metų? 

— Septyniolika. 

— Gatvėje seniai? 

— Porą mėnesių. 

— Sąvadautoją turite? 

— Neturiu. 

— Taip ir maniau. Sakote, tasai klientas paėmė 
jus prie Dentono bloko? O juk ten kelnaitėmis 

švytruoja Hario Graftono mergšės. Lažinuosi, joms 
nepatiko, kad svetima jauniklė braunasi į jų valdas. 

— Mes gyvename laisvoje šalyje. 

— Manau, jau buvote perspėta, bet parodėte 
joms pirštą, taigi Haris pasiuntė vieną savo gorilų 
jūsų paauklėti. Juk taip buvo? 

— Nieko nesakysiu. 

- Širdele, tas bjaurybė sudaužė jus kaip obuolį 
ir vis tiek padėsite jam išsisukti? Juk galėjo jus nu- 
žudyti! 

Mergina gulėjo nė nekrustelėdama, tik laukė, 
kol pareigūnai išeis. Inspektorius atsiduso. 

— Norite, kad tas galvažudys išliptų sausas iš 
balos? Ką gi, jūsų valia. Gyvename, kaip sakėte, 
laisvoje šalyje. 

Jis užgnybė cigaretę ir įsimetė į kišenę. Visi trys 
išėjo iš palatos. Naktinė budėtoja sėdėjo prie stalo, 
beveik užstota didžiulės puokštės ką tik atneštų 
gėlių. Frosto ji pasiteiravo: | 

— Ar Čerė pasakė, kas ją sumušė? 

— Staigus atminties sutrikimas, - atsakė inspek- 
torius. 

— Kad ir kas tas galvijas, tokius reikia laikyti 
uždarytus. Kai Čerę atvežė, vos atpažinau. 

Jau benueinantis Frostas suklusęs grįžo atgal. 

- Jūs ją pažįstate? - paklausė. 

Medicinos sesuo linktelėjo. 

— Yra čia dirbusi... personalo valgykloje. 

Inspektorius susižvalgė su Liza. 

— Kada? 

— Prieš kokius keturis mėnesius. Neilgai dirbo. 
— Budėtoja atsistojo ir paėmė puokštę. - Gal gėlės 
vargšelę pradžiugins. 

— Palūkėkite. - Frostas, kilstelėjęs ranką, moterį 
sulaikė. - Kažkas atsiuntė sužalotajai gėlių? - Jis iš- 
ėmė iš raudonų ir rausvų gvazdikų puokštės korte- 
lę ir perskaitė, kas joje įrašyta. - PANELEI ČEREI 
HOL, NAITINGEIL PALATA... LAIMINGO KELIO 
Į ANĄ PASAULĮ... Velniai griebtų, kas gali žinoti, 
kad ji čia, ir netgi palatą? 

— Žmonės gali bet kada paskambinti į priima- 
mąjį ir pasiteirauti, - paaiškino seselė. —- Kiekvie- 
nas naujai paguldytas pacientas tuojau pat užre- 
gistruojamas. 

— Tokie skambučiai įrašomi? —- paklausė atkutęs 
inspektorius. 

— Žinoma. Kad niekas nesiskųstų, esą klaidin- 
gai informavome. 

Frostas pasiuntė Lizą į priimamąjį, o pats su 
puokšte rankose liko laukti koridoriuje. Rūkyda- 
mas antrą cigaretę, išgirdo grįžtančios kolegės 
žingsnius. Uždususiai inspektorei prireikė kelių 
sekundžių kvapui atgauti. 

— Nair laiptai čia... - sušvokštė ji. 

Frostas linktelėjo. Kokie čia laiptai, puikiausiai 
žino. Pas žmoną reikėdavo laipioti į ketvirtą aukštą. 

— Ką nors pešei? - paklausė. 

Prieš atsakydama Liza dar kartą atsikvėpė. 

— Šį tą. Maždaug prieš pusvalandį skambino 
kažkoks vyras. Pasiteiravo, kaip laikosi Čerė Hol, į 
kurią palatą paguldyta. Išklausęs atsakymą, padė- 
jo ragelį. 

— Ir ką?.. Iš akių matau, kad sužinojai dar kažką. 

Liza, prašydama kantrybės, sumosavo ranka. 

— Išklausiau pokalbio įrašą... Tas pats vyriškis 
vakar skambino ir nužudytajai. 

— Ką gi, aplankykime pacientę dar kartą, - išpuū- 
tęs gerą tumulą dūmų, pasakė Frostas. 

Mergina gulėjo it sustingusi, kietai užsimerku- 
si, dėdamasi mieganti ir sugrįžusių pareigūnų ne- 
girdinti. Inspektorius triukšmingai trūktelėjo grin- 
dimis taburetę ir atsisėdo. 

— Kailį jums iškaršęs vyrutis dar ir gėlių atsiun- 
tė. Tikras džentelmenas, ar ne? - Sužalotoji neatsa- 
kė. Frostas, sugriebęs jai už peties, smarkiai papur- 
tė. - Gana, Fane, metas liautis! 

Mergina nubloškė inspektoriaus ranką ir atšovė: 

— Neturiu ką pasakyti. Nešdinkitės! 

— Ar pažįstate tokią Merę Adams? 

Sužalotoji išsyk įsitempė. 

— Esame kartu dirbusios... O ką? 

— Jūsų draugužis, tas pats, kuris atsiuntė gė- 
lių... Mes manome, kad jis vakar vakare buvo pas 
ją užsukęs. 

— Tikrai? — tariamai abejingai numykė mergina. 

— Tik gėlių Merei jis nesiųs. Vargšelė vis tiek ne- 
begalėtų jų pauostyti. Jos nebėra gyvos. 

— Ką? Nebėra gyvos? — apstulbusi paklausė 
Čerė. - Merės nebėra gyvos? 

“ — Ją pasmaugė jus sumušęs vyrukas, taigi me- 
tas pasakyti, kas jis toks. 

— Kur mano drabužiai? Maunu iš čia kuo sku- 
biau, - sumurmėjo mergina ir mėgino atsistoti, bet 
Frostas jėga ją paguldė. 

— Niekur jūs, širdele, nemaunate, esate pagrin- 
dinė mūsų liudininkė. O kad nekiltų noras pa- 
sprukti, prie jūsų lovos dieną naktį sėdės šaunus 
policininkas, - pasakė inspektorius, jau įsivaizduo- 
damas, kaip persirauks Maletas. 

— Jis pagrasino užmušiąs, jeigu kreipsiuos į po- 
liciją, - išbėrė mergina, baimingai šaudydama aki- 
mis. 

— Neužmus, jei įkišime jį į belangę, - atsakė 
Frostas. — Papasakokite apie save ir apie Merę 
Adams. į 

— Mudvi dirbome čia, valgykloje... Pamainos 
buvo sumautai ilgos, o alga - apgailėtina. Valdžia 
paskelbė, esą kniaukiame pinigus iš kasos, ir išme- 
tė mus. Merė nenorėjo, kad sužinotų jos vaikinas — 
jiedu taupė namui. Ji prisipažino man eisianti į ga- 
tvę, sakė, šitaip galima lengvai užsidirbti. Nuta- 
riau prisidėti: Drauge nuomojamės kambarį 
Kleitono gatvėje, ten galėjome vedžiotis klientus. 
Bet nebeturėjome, iš ko net sumokėti už nuomą, 
tad Merė pasiūlė traukti prie Dentono bloko, kur 
vyrai automobiliais privažiuoja kabinti merginų. 
Kitoms panoms nepatiko, kad lendame į jų plotus, 
ir netrukus kažkas pradėjo mums skambinti, gra- 
sinti. Kelias savaites gatvėje nesirodžiau, bet juk 
reikia gyventi, tad grįžau. Ir va kas nutiko. - Mer- 
gina kilstelėjo aprištą ranką prie tokio pat, aptvars- 
tyto, veido. - Jis liepė man dingti iš Dentono, o jei- 
gu kreipsiuos į policiją, atsidursiu kanalo dugne ir 
paskutiniai mano klientai bus unguriai. 

— Taigi kas jus sumušė? 

— Vienas Hario Graftono smogikų. Pavardės 
nežinau. 

— Apibūdinkite. 

— Aukštas... tvirto sudėjimo... nosis kumpa... lyg 
būtų buvusi sulaužyta. 

Frostas patenkintas atsigręžė į Lizą. 


— Pažįstamas. Mikis Harisas, iš Graftono gori- 
lų... buvęs imtynininkas. 

Atsistojęs inspektorius pastūmė taburetę prie 
sienos. 

— Ar nepasakysite jam, kad išplepėjau? - mažne 
maldaudama paklausė mergina. 

— Širdele, jūs čia niekuo dėta, - nusišypsojęs at- 
sakė Frostas. - Jūsų sumušimas - menkniekis. Mi- 
kį tupdysime už žmogžudystę. 

Suimti Mikio Hariso jie važiavo be Lizos, ku- 
riai, prieš išvykstant į Londoną, reikėjo sutvarkyti 
šūsnį dokumentų. Morganas ją, einančią pro dvi- 
vėres duris, palydėjo geidulingu žvilgsniu. 

— Ak, šefe, kaip kriminalistės inspektorės, jos 
užpakaliukas pernelyg dailus, - atsidūsėjo konste- 
blis, juodviem jau važiuojant. 

— Ar negali bent kartą pagalvoti apie prakilnes- 
nius dalykus? - suburbleno Frostas, nors mintyse 
Morganui visiškai tam pritarė. - Suk kairėn... 

Mikio Hariso name buvo tamsu, nestovėjo prie 
jo ir automobilis. Frostas patrankė į laukujes duris 
kumščiu, paspardė, viduje atsiliepė tik aidas. Grįžęs 
į automobilį, inspektorius nusižiovavo ir pasakė: 

— Suimsime jį iš pat labo ryto. Važiuokime, 
Valstietuk, į nuovadą. 

Nuvažiuoti iki nuovados jie nespėjo. Vos įsukus 
į Turgaus aikštę, prabilo radijo siųstuvėlis. 

— Ką tik skambino vairuotojas, - pranešė Bilas 
Velsas. - Rado moters lavoną. 

— Kad tave velniai apsėstų! - suvaitojo Frostas. 
— Tik to man ir trūko. Kur? 

— Sąžalyne prie senojo Dentono kelio, ties posū- 
kiu į miestą. 

— Vadinasi, netoli apleistos degalinės, kur ieško- 
jome mergaitės. Ką tasai vairuotojas ten veikė? 

— Sustojo nusišlapinti. Sakė, vos neapsiusiojęs 
lavono. Iš išgąsčio vos prašnekėjo... Moteris, pasak 
jos, nuoga ir visa kruvina. 

— Kai užsiminei, kad nuoga, man vos nepasisto- 
jo, - atsakė inspektorius. - Bet dabar ji manęs ne- 
betraukia. Ar vairuotojas dar ten? 

— Ne. Sakė nenorįs veltis. Pranešė, ir tiek Žinių. 
Judviejų laukia Džordanas ir Simsas. Ak, tiesa, va- 
žiuoja tenai ir Poniutė. 

— Kuo didesnė draugija, tuo linksmiau. Mes irgi 
važiuojame. - Morganui Frostas pasakė: — Na štai, 
Valstieti, vėl galėsi nužiūrėti tave taip traukiančią 
uodegą. Štai ten suk į dešine... 


Naktinis vėjas vis dar it pamišęs tarškino skar- 
dos lakštą prie įvažiavimo į apleistą degalinę. Su- 
laukę Frosto ir Morgano, Džordanas ir Simsas išli- 
po iš automobilio ir, gindamiesi nuo pikto šalčio, 
susyk pasistatė apykakles. 

Inspektorius nusipurtė ir, apsikamšęs šaliką, 
nužvelgė nykią dykynę, apstotą vėjo lankstomų 
krūmų griaučių. 

— Kuo greičiau tą bėdulę rasime, tuo greičiau 
bus pastatyta palapinė, ir galėsime sušilti, - pasakė 
Frostas ir pasižiūrėjo į senąjį kelią. Apieškoti reikė- 
jo nemažą plotą, bet darbą buvo galima ir paspar- 
tinti. — Jei lavoną radęs vyrutis iš tikrųjų stabtelėjo 
nusimyžti, manykime, kad niekur toli su sklidina 
pūsle jis nėjo. Stojo turbūt prie artimiausio krūmo. 
Džordanai, Simsai, eisite ana kelio puse, mudu su 
skrebučiais su sūriu* — šia. Tik žiūrėkite, kur deda- 
* Šis patiekalas Didžiojoje Britanijoje dažniausiai vadinamas Velso 


skrebučiais su sūriu. Tai dar viena pašaipi Frosto užuomina apie 
Morgano kilmę. 

te koją, pakrūmės vairuotojų ne tik primyžtos. Vė- 
jas dvozgė kiaurai, atrodė, surūdijusiu pjūklu džy- 
rina, ir Frostas jau gailėjosi neapsivilkęs ko nors 
tinkamesnio nei apsiaustas iš plonytės medžiagos. 
Delnais apgaubęs žioruojantį cigaretės galiuką, 
mėgino bent kiek apšilti. 
— Eik antai nuo ten, - rodydamas paliepė Mor- 
ganui ir pridūrė: - Aš pradėsiu ties degaline. 
Kelnės peršlapo, vos pradėjus klampoti per 
aukštą žolę. Tolumoje, abipus naujojo plento, žibėjo 
natrio lempos, nė akimirkos netilo transporto 
gausmas. Čia, šioje senojo kelio atkarpoje, žibintų 
nebuvo, ir pareigūnams teko pasišviesti patiems. 
Frosto žibintuvėlis vis mirksėjo, regėjosi, tuojau 
suvis užges. Senų seniausiai reikėjo pasikeisti bate- 
riją. Graibant po krūmais, gervuogės dygliai iki 
kraujo perbrėžė sustirusią ranką, ir inspektorius 
riebiai išsiplūdo. Jam vis kirbėjo nemaloni mintis: 
ar tik nebus kas nors bjauriai pajuokavęs — su- 
prask, tegul farai imasi kokio darbo, užuot išraši- 
nėję niekuo dėtiems vairuotojams baudos talonus. 
— Inspektoriau, čionai! - iš kitos plento pusės, iš 
už krūmyno sušuko Džordanas, jo žibintuvėlio 
spindulys raižė tamsą lyg švyturio blyksniai. 
Frostas tekinas pasileido skersai kelią, Morga- 
nas — inspektoriui iš paskos. Džordanas apšvietė 
aukštoje, šlapioje žolėje gulintį lavoną. Mėnesieno- 
je šis atrodė sidabriškai balzganas. Gerų dvidešim- 
ties mergina gulėjo nuoga, tuščią žvilgsnį įmeigusi . 
į naktinį dangų. Skruostai buvo apvarvėję blaks- 
tienų dažais. Ant pilvo skaisčiai raudonavo nude- 
ginimo žymės. 


Simsas įsižiūrėjo negyvėlei į veidą. 

— Inspektoriau, aš pažįstu ją, - pasakė. — Nei 
vardo, nei pavardės nežinau, bet ji - viena iš Ten- 
vudo rajono prostitučių. 

Frostas suėmė Džordanui už plaštakos ir kon- 
steblio žibintuvėlio spindulį nukreipė į merginos 
rankas ir kojas. Kad ji buvo surišta ir veikiausiai 
riešuose ir kulkšnyse. Inspektorius palietė žuvu- 
siosios odą. Audiniai buvo atšalę, sustingę. Vadi- 
nasi, mirusi ne ką tik. Frostui kviečiant visą eks- 
pertų brigadą ir patologą, privažiavo automobilis, 
išjo išlipusi Liza Mod atskubėjo pas kolegas. 

— Ar galiu apžiūrėti auką? - paklausė ji. 

Inspektorius pasitraukė į šalį. Atsiklaupusi prie 
lavono, Liza, vis dirsčiodama į atsivežtas ankstes- 
nės aukos Lindos Roberts nuotraukas, patyrinėjo 
nudeginimus ant pilvo - palygino žaizdas.. 

— Visiškai tokios pat, — sumurmėjo ji. Frostas 
linktelėjo. Jis ir be nuotraukų matė, kad žaizdos — 
vienodos. - Viskas aišku, - pasakė inspektorė. - Ir 
šią merginą, ir Lindą Roberts nužudė tas pats as- 
muo. Byla - mano. 

Veiklos ištroškusi moteris įsmeigė į Frostą mal- 
daujamą žvilgsnį. 

— Mielai atiduodu, - atsakė inspektorius, - bet 
pirmiau reikėtų suderinti su Maletu. Pasišnekėk su 
juo iš pat ryto. 

— Paskambinsiu tuojau pat. - Liza grįžo į auto- 
mobilį ir mobiliuoju surinko skyriaus viršininko 
numerį. Žinojo, kad skambutis trečią ryto Male- 
tui nepatiks, bet pernelyg svarbi jai yra ta byla. 

Sėkmingai išaiškinusi žmogžudystę, galėtų tikėtis 
paaukštinimo. Buvo pasiryžusi atšaukti vizitą į 
kliniką, net jei prarastų nemažus jau įmokėtus pi- 
nigus. - Nagi atsiliepk pagaliau, atsiliepk, - nekan- 
triai murmėjo, klausydamasi pratiso pypsėjimo. 

— Maletas, - mieguistu balsu pagaliau ištarė 
skyriaus viršininkas. 

— Pone, skambina kriminalistė inspektorė Mod. 
Atsiprašau, kad trukdau, bet reikalas svarbus... 

Ji greitakalbe išdėstė, koks tas reikalas. Nužu- 
dyta dar viena prostitutė, atvejis labai panašus į 
Lindos Roberts, o ana byla jos, inspektorės Mod, 
taigi būtų teisinga... 

Moteris jautė, kad Maletas sulig kiekvienu jos 
žodžiu irzta vis labiau. Kai jis prašneko, atrodė, 
tarsi ledas treškėtų. 

— Su tokiu reikalu galėjote ir netgi privalėjote 
palaukti iki ryto. 

— Atsiprašau, pone, bet man pasirodė, kad svarbu... 

— Reikalas nėra toks svarbus, - nutraukė ją vir- 
šininkas, - ir atsakymas į jūsų netinkamu metu iš- 
sakytą pageidavimą aiškus - ne. 

— Pone, ar galiu paklausti — kodėl? - Dabar jau 
jos balsas buvo ledinis. 

— Ketinau informuoti jus iš ryto. Inspektorius 
Alenas grįš į Dentoną po dešimties dienų. Tada bū- 
site grąžinta į įprastą pareigybę. Būtų visiškai be- 
prasmiška jums perimti bylą iš inspektoriaus Fros- 
to, o po dešimties dienų perduoti ją ponui Alenui. 
Frostas ir pats gali bylą ištirti. 

— Bet, pone... 

Maletas nebeleido Lizai nė prasižioti. Nejaugi 

ta boba neturi nė lašo sveiko proto? - pamanė. 

— Pokalbis baigtas, inspektore. Jeigu tikitės ir 
toliau darbuotis policijoje, liaukitės tokiu metu 
skambinusi man dėl menkniekių. 

Pasigirdo spragtelėjimas ir ištisinis signalas. Li- 
za įsistebeilijo į telefoną. Magėjo iš visos sveikatos 
tėkšti jį pro langą. Tik vargu ar būtų palengvėję. 
Šūdžius! Dešimt dienų. Jei pasisektų, per tiek laiko 
ji išnarpliotų abu nusikaltimus. Moteris iš paskuti- 
niųjų susitvardė nepravirkusi — nenorėjo niekam 
suteikti malonumo. Įsikando cigaretę, apgręžė au- 
tomobilį ir nurūko į miestą. 


Šviesiai mėlyną palapinės, saugančios lavoną 
nuo gamtos gaivalų poveikio, brezentą čaižė ir plaz- 
deno vėjas. Frostas, susibrukęs rankas į apsiausto 
kišenes, su cigarete tarp lūpų, stebėjo žolę naršan- 
čius Hardingą ir jo ekspertus. Jautėsi nereikalingas, 
bet, kad galėtų važiuoti į šiltą nuovadą, jam reikėjo 
sulaukti patologo. Grįžo konsteblis Simsas. Jis buvo 
su nužudytosios nuotrauka išvažiavęs apklausti 
prostitučių - gal kuri merginą atpažins. 

— Inspektoriau, viena atpažino, - prašneko kon- 
steblis. - Auka —- Andžela Masters, amato naujokė. 

— Kada ją paskutinį kartą matė gyvą? 

- Prieš dvi naktis. Kai Andžela nepasirodė tra- 
soje, kitos pamanė, kad bus apsirgusi. 

— Oji, nelaimėlė, jau buvo apsirgusi negyvai, — 
sumurmėjo Frostas ir nusipurtęs pasitrynė delnus. 
Na kurgi tas prakeiktas Draisdeilis? Tai, ką patolo- 
gas galėjo apie lavoną pasakyti, inspektorius matė 
ir pats, o skrodimas vis tiek būtų paskirtas ne 

anksčiau kaip kitą dieną, tik pageidautina, kad ne 
paryčiais kaip pirmiau. 

Pro vėjo kauksmą pasigirdo prabangaus auto- 
mobilio burzgesys, žibintų šviesos palapinės šoną 
nudažė oranžine spalva. Atvyko patologas. 

Ištikimosios asistentės lydimas Draisdeilis įlin- 
do į vidų ir, išvydęs nepraustaburnį inspektorių, 
išsyk susiraukė. Nors turėjo numatyti, ką čia su- 
tiks. Frostui nuolat pasitaikydavo vidur nakties 
darganotu oru randami lavonai. Patologas santū- 
riai kinktelėjo galva. Inspektorius batu primynė 
nuorūką ir, parodęs į lavoną, pratarė: 

— Ji - jūsų, daktarėli. 

Tas „daktarėli“ Draisdeilį kaip visada suerzino. 

— Dar viena prostitutė? - paklausė jis. 

— Aha, daktarėli. Bet šįsyk žinome pavardę, tai- 
gi ant kojos nykščio galėsite pakabinti kortelę. 

Draisdeilis pasilenkė prie lavono ir, atpažinęs 
požymius; palingavo galvą. 

— Prieš kelis mėnesius tokio atvejo jau būta. Jei 
gerai prisimenu, nusikaltimą tyrė inspektorius Ale- 
nas. - Jis atsiklaupė ant žolę dengiančio plastiko ir 
įsižiūrėjo į nudeginimus bei žaizdas aukos pilve. — 
Lygiai tas pat. - Apžiūrėjęs veidą, pridūrė: - Burna 
buvo užkimšta, matyti, kur špagatas spaudė odą. 

— Na taip, - pritarė Frostas, — tasai šlykštynė, 
gesindamas cigaretes merginai į pilvą, nenorėjo, 
kad ji riksmais trukdytų jam mėgautis. 

Patologas spragtelėjo pirštais, ir asistentė tuč- 
tuojau paslaugiai įdavė jam medicinines pirštines. 
Jas užsimaukšlinęs Draisdeilis greitomis patyrinė- 
jo nužudytosios genitalijas. 

— Lytiškai santykiauta prieš pat mirtį... Ant šlau- 
nų matyti mėlynių, tad spėčiau, kad auka priešinosi. 

— Aš ir nemanau, kad mergina tą galvažudį sve- 
tingai pasitiko plačiai išsižergusi, - atsakė Frostas. 
— Ar DNR bus? 

Draisdeilis papurtė galvą. 

— Vargu. Panašu, kad naudotasi prezervatyvu. 
— Atsitiesęs patologas pasakė: — Prašyčiau kūną 
apversti. 

Inspektorius paragindamas linktelėjo konste- 
bliams. Blyški merginos nugara ir sėdmenys buvo 
nusėti susikryžiuojančiais, krauju apskretusiais 
randais ir gelzganomis patakomis. 

— Sėdmenys ir nugara čaižyta laiba rykšte... — 
tarė Draisdeilis. - Kaip ir anksčiau nužudyta mer- 
gina. Galiu tik pakartoti: jums derėtų ieškoti lyti- 
nio iškrypėlio. 

— Vadinasi, vikaras atkrinta, - sumurmėjo Frostas 
ir paklausė: — Kada ištiko mirtis ir kokia priežastis? 

— Auka uždusinta kaip ir ankstesnioji. Tikriau- 
siai - pagalve. Kada ištiko mirtis? - Daktaras gūž- 
telėjo pečiais. - Prieš dvidešimt keturias, dvidešimt 
aštuonias valandas. - Nusitraukęs pirštines, įmetė 
į padėjėjos laikomą maišą. — Skrodimas rytoj - vie- 
nuoliktą. Kūną galima išvežti. 

Kinktelėjęs galva asistentei - suprask, išvyksta- 
me, - patologas nužingsniavo prie „Rolls-Royce'o“. 
voninės darbuotojai kelia nužudytąją į pigų karstą. 
Vienas jų nusipurtęs pasakė: 

— Kažkas gerai išpėrė vargšei kailį. 

— Tik ji nepasakys - kas, - suniurnėjo inspektorius. 

— Šefe, koks padugnė gali šitaip elgtis su mote- 
rimis? - Morganas nė neslėpė pasibaisėjęs. 

— Toks, kuriam patinka skaudinti, — atsakė Fros- 
tas. — Iš pradžių ji gal net neprieštaravo — tikriau- 
siai pati leidosi surišama. O tas gyvulys taip įsi- 
smagino, kad nebegalėjo liautis. — Inspektorius 
žvilgtelėjo į laikrodį. Buvo pusė keturių. —- Važiuo- 
kime į nuovadą. 


Andželos Masters nuotrauką jis prisegė stende, 
greta kitų aukų fotografijų. 

— Suprantu, metas vėlyvas, todėl atsiprašau, — 
prašneko, palūkėjęs, kol Morganas išdalys pareiguū- 
nams kopijas. - Jei ne išgverusi to nupiepėlio vai- 
"ruotojo pūslė, auką gal būtume radę patogesniu 
metu. Pasitarimą sušaukiau dabar, kad galėtumėte 
važiuoti namo pamiegoti, o iš ryto — nieko nelauk- 
dami apklausti prostitutes. Išsiaiškinkite, ar joms 
nepasitaikė nenormalių klientų, mėgstančių pasi- 
čaižyti rykštėmis. Jei pasitaikė, išklauskite aplinky- 
bių. Kada kitos paskutinį kartą matė Andželą 
Masters? Ar kuri nors pastebėjo ją, išvažiuojančią 
su klientu? — Inspektorius atsigręžė į stendą su 
nuotraukomis. — Andžela buvo sumušta ir nužu- 
dyta, jai į odą gesintos cigaretės, taip pat kaip Lin- 
dai Roberts prieš aštuonias savaites. Inspektorius 
Alenas tada apklausė visas prostitutes, bet nieko 
nepešė, gali būti, kad ir mūsų laukia tas pat, bet tai 
nereiškia, kad galime sėdėti sudėję rankas. Perspė- 
kite merginas — su nepažįstamais klientais tegul 
neprasideda. Kažkoks galvijas sykį paragavo už- 
drausto vaisiaus, jam patiko, todėl pasismagino 


dar kartą. Atsiminkite, ieškome nebe kliento, kuris 
nesusivaldė. Ieškome serijinio žudiko. — Frostas 
linktelėjo ranką pakėlusiam Arturui Henlonui. — 
Ką pasakysi? Tikiuosi, neketini prisipažinti, kad tu 
ir esi tas žudikas? 

Henlonas šyptelėjęs paklausė: 

— Ar siesime šias dvi aukas su nužudytąja Klei- 
tono gatvėje? 

Inspektorius papurtė galvą. 

— Nesiesime. Šitą kabinsime Mikiui Harisui. 
Mikiui moterys atstoja bokso kriaušę. Jis daužo jas 
kumščiais, be to, neriša. — Frostas vėl atsisuko į 
stendą ir parodė į galiūnės Bertos fotografiją. - Me- 
tas pasidomėti, kas nutiko Bertai. Nuo šiol dingus 
prostitutei, reikės turėti galvoje, kad gali būti nu- 
žudyta, taigi neužmirškite ir jos, pamėginkite išsi- 
aiškinti, kada ir su kuo matyta paskutinį kartą. 
Kaip dirbti, žinote patys. - Inspektorius pažvelgė į 
kitas dvi nuotraukas — po pašiūre rastosios kauko- 
lės ir švarpliadantės Vikės Stiuart. Todvi bylas, kol 
nesugautas prostitučių žudikas, teko atidėti. - Ką 
gi, galite skirstytis. — Kitiems jau baigiant išsi- 
vaikščioti, Frostas pasikvietė Morganą. - Devintą 
turėsi būti darbe, važiuosime imti Mikio Hariso. 
Areštuojamas jis jau yra susidorojęs ne su vienu fa- 
ru, O paaukoti tave bus visiškai negaila. 


Buvo dešimt minučių po devynių. Morganas 
vėlavo. Frostas, trupinius barstydamas ant „Dento- 
no aido“, čiaumojo beskonį sumuštinį su riebia 
kiauliena. ŠIURPIOS SIAUBO NAMŲ PASLAPTYS: 
skelbė rėksminga antraštė. Žinia apie nužudytą 

prostitutę pasklido tada, kai numeris buvo jau 
spausdinamas, tad laikraštininkai mėgavosi ku- 
klesne istorija. Subirbė telefonas. | 

— Inspektoriau, jūsų laukia jauna dama, - pra- 
nešė Bilas Velsas. - Nuvedžiau ją į pirmąjį kvotos 
kambarį. 

Paklausti, kas ta dama, Frostas nespėjo — ser- 
žantas padėjo ragelį. Po galais! Liko tikėtis, kad ji 
labai neužgaišins, darbo ir šiaip pakako. 

Velso priimamajame nebuvo, užtat pro dvivėres 
laukujes duris, rišdamasis kaklaraištį, įpuolė Mor- 
ganas. 

- Šefe, atsiprašau... - susigėdęs burbtelėjo jis. 

- Tavo melų, Valstieti, pasiklausysiu vėliau, - 
pertraukė konsteblį Frostas. - Pirmiau pasimatysi- 
me su jauna dama. 

Inspektorius įžengė pro kvotos kambario duris, 
Morganas, paskubomis šukuodamas išsitaršiusius 
plaukus, - jam įkandin. Tai bent šūdienė! Prie sta- 
lo, apglėbusi rankinuką, patempusi lūpą, sėdėjo 
močiutė Biti, kad ją kur plynios! 

— Mane persekioja, - suburbėjo ji. 

— Šit kaip? — Frostas apsimetė didžiai susirūpi- 
nęs. - Aplinkybes išdėstykite seržantui priimama- 
jame. Pažiūrėsime, kuo galėtume padėti. 

Sulig tais žodžiais inspektorius žengė durų link. 

— Seržantui nedėstysiu, — atkirto moteriškė. - Jis 
sako, kad man reikėtų pasišnekėti su jumis. 

Sunkiai atsidusęs, inspektorius atsisėdo prie- 
šais nukentėjusiąją. 

— Apibuūdinkite persekiotoją, - paprašė. 

— Šit kokia bėda, - pasvirusi virš stalo, kuo 

rimčiausiai sukuždėjo ponia Biti. — Jo išvaizda 
mainosi. Kartais tas tipas būna liesas, švariai nu- 
siskutęs, kartais - storulis su ūsais. 

— Panašu į Lorelą ir Hardį, - atsakė Frostas. 

— Nejuokinga, inspektoriau, —- piktai atrėžė mo- 
teriškė. - Vakar vakare jis slankiojo prie mano na- 
mų, vaikštinėjo šaligatviu, žiopsodamas į langus, 
tikėjosi pamatyti nusirengiančią. Išėjusi į parduo- 
tuvę, jaučiu, kad jis mane stebi. Atsigręžiu - nieko 
nėra. Gudrus tipas, žino, kaip užsimaskuoti. 

— Ko gero, žinau, kas jis toks, - labai rimtai pa- 
sakė inspektorius ir atsistojo. — Patikėkite savo rū- 
pestį mums.-Tas žmogus jūsų daugiau netrikdys. 
— Vis dėlto įtikinti ponios Biti Frostui, regis, nepa- 
vyko. Išleidęs ją pro duris, jis suniurzgė: - Vis per 
tą myžnių Velsą! 

— Sakote žinąs, kas ją persekioja, - priminė 
Morganas. į 

— Aišku, Žinau, Valstietuk. Ponią Biti persekioja 
jos pačios liguistos vaizduotės vaisius. Kas gi žiū- 
rėtų į ją nusirengiančią! Aš šimtą svarų duočiau, 
kad išvengčiau tokio reginio. — Pravėręs duris, 
Frostas pasitikrino, ar moteris išties išėjo. - Ką gi, 
važiuokime prigriebti Mikio Hariso. 


Automobilio prie namo vis dar nebuvo, ant 
laiptelio stovėjo pilnas pieno butelis. Frostas dėl vi- 
sa ko patrankė į duris, porą kartų spyrė, paskui su- 
silenkęs dirstelėjo pro korespondencijos plyšį. Ant 
demblio viduje gulėjo rytinis laikraštis su SLAUBO 
NAMŲ antrašte. 

— Na, šefe, ką darysime? — paklausė Morganas, 

tikėdamasis išgirsiąs atsakymą: „Grįšime į nuova- 
dą“ — ir galėsiąs valgykloje nuraminti gurgiantį 
“ pilvą. Bet Frostas buvo sumanęs ką kita. 

— Aplankysime sąvadautojų karalių Harį Graf- 
toną, — atsakė inspektorius. — Juk jis nurodo Mi- 
kiui, kurią mergiotę sumušti. 


Atlygiu už nuodėmes Haris Graftonas skųstis 
negalėjo. Jis gyveno Tiudorų stilių imituojančioje 
Dentono sodyboje, didžiuliame, smailiastogiame 
plytų name, kurį nuo magistrale važiuojančių — 
galbūt net pas paties Hario prostitutes - prasčiokų 
žvilgsnių užstojo nedidelė giraitė. Pravažiavę Žen- 
klą: DĖMESIO! PIKTI ŠUNYS - pareigūnai atsidū- 
rė giraitėje. Iš jos išnėrė netoli pagrindinio įėjimo. 
Prie jo stovėjo keturi prašmatnūs automobiliai. Kai 
Frosto „Fordas“, tirtėdamas ir spjaudydamasis iš- 
metamosiomis dujomis, sustojo, tvirto sudėjimo vy- 
rukas, tokio pat kaip ir namas stiliaus garaže atvi- 
rais vartais rūpestingai blizginęs jau ir šiaip tviskan- 
tį sidabriškai pilką „Rolls-Royce'ją“, atsigręžė, 
numetė zomšinę šluostę ir priėjo prie kriminalistų. 

— Jei iš anksto dėl vizito nesusitarę, galite neš- 
dintis, - subambėjo jis. 

— Kam man tartis iš anksto, Dživsai, jei turiu šit 
ką, - pasakė Frostas ir atkišo tarnybinį pažymėji- 
mą. - Malonėk pranešti savo šeimininkui, kad at- 
vyko farai. 

Žaliūkas dėbtelėjo į kortelę ir įleido pareigūnus 
į namą. Jie suėjo į ąžuolu ištaisytą prieškambarį. 

— Palaukit, - burbtelėjo Dživsas ir išnyko. 

— Arjis tikrai pasakė: „Dairykitės kiek tinkami“? 

— paklausė Frostas ir pridūrė: - Jei taip, pažiūrėki- 
me, kaip gyvena turtingi sąvadautojai. - Jis pastū- 
mė duris, už jų buvo erdvus kambarys su švieslan- 
giais, žvelgiančiais į veją ir uždengtą baseiną. 
Kambaryje tvyrojo sodrūs brangios odos, vilnos ir 
cigaro dūmų kvapai. Kojos mažne iki kulkšnių 
grimzdo į ilgo plauko kilimą, ant kurio stovėjo 
melsva oda aptrauktas penkiavietis minkštasuolis 
ir keturi prie jo derantys foteliai. Frostas pauostė 
orą. — Štai, Valstieti, kaip kvepia prabanga. - Atsi- 
drėbęs į fotelį, jis nužvelgė keturiasdešimt dviejų 
colių įstrižainės televizorių su įtaisyta erdvinio 
garso sistema ir barą su virtine alaus siurblių, pas- 
kui nukreipė žvilgsnį į tamsiai mėlynai dažytas lu- 
bas, nusagstytas sidabrinėmis žvaigždėmis. —- 
Trūksta tik kibiro nusimyžti ir spjaudyklės, - pasa- 
kė inspektorius, — ir jausčiausi kaip namuose. Net 
smalsu, kiek pimpalų turi dirbti viršvalandžius, 
kad susikurtum šitokią prašmatnybę. 

Durys girgžtelėjusios atsivėrė, į kambarį įėjo 
Haris Graftonas, penktą dešimtį įpusėjęs, pliktelė- 
jęs juodbruvys su siaurais ūsiukais. Ledinis jo 
žvilgsnis prie lipšnios šypsenos nėmaž netiko. Šei- 
mininkas vilkėjo ryškiai raudoną chalatą ir papsė- 
jo tokį storą cigarą, kad lūpos vos čiaupėsi. Auto- 
mobilio blizgintojas įėjo iš paskos. 

— Inspektorius Frostas! - prašneko Graftonas. — 
Kokia maloni staigmena! - Jis spragtelėjo pirštais 
ir parodė kasetinį magnetofoną ant staliuko prie 
sienos. Parankinis suskubo aparatą įjungti. - Džen- 
telmenai, tikiuosi, neprieštarausite? - paklausė šei- 
mininkas. — Įrašau visus pokalbius — kad, kilus 

ginčams dėl jų turinio, būtų aišku, kas ką pasakė. 

— Išmintingas atsargumas, Hari, - pagyrė Fros- 
tas. - Dabar tikrai nedrįsiu meluoti susiriesdamas. 
Norėtume šnektelėti su Mikiu Harisu. 

Graftonas išsiėmė iš burnos cigarą ir, nužiūri- 
nėdamas žioruojantį jo galą, paklausė: 

— Su Mikiu? Kokiu reikalu? 

— Apie sunkų kūno sužalojimą. Jis vakar sumu- 
šė prostitutę. 

Šeimininkas nusišypsojo taip, tarsi inspekto- 
riaus prielaida būtų visiškai absurdiška. 

— Ir kuo gi remdamasis manote, kad tai Mikio 
darbas? 

— Nukentėjusioji jį atpažino. 

Haris Graftonas susiraukė, bet tuojau pat vėl 
suraitė šypsenėlę. 

— Inspektoriau, ji sauklydo. Mikis visą vakarą 
praleido čia. Niekur nebuvo išvykęs. 

Frostas priekaištingai palingavo galvą ir pasakė: 

— Ak, Hari, Hari, meluoti negražu. Dievas gali 
išgirsti. . 

Graftonas priėjo prie stalelio ir nuspaudė magne- 
tofono pauzės klavišą. 

— Inspektoriau, pasakysiu neoficialiai. Taip, aš 
rūpinuosi keliomis merginomis. Joms net gražiau- 
siais gyvenimo metais nelengva užsidirbti duonos 
kąsniui, o dar tos jauniklės mėgėjos braunasi į teri- 
toriją. Klientų visoms neužtenka, tad kartais mes 
būname priversti suduoti kokiai svetimajai per už- 
pakaliuką ir priminti, kad paslaugas jos gali teikti 
kur nors kitur. 

— Nieko sau - suduoti per užpakaliuką! Mikis 

tai vargšei septyniolikmetei sudavė taip, kad ji at- 
sidūrė ligoninėje. Sugurinta nosis, lūžę šonkauliai. 
Mergina spjaudosi kraujais ir dantimis. Ją išvydęs, 
į kraujinę dešrą per pusryčius nebegalėjau nė 
pažiūrėti. 

Dabar jau Graftonas priekaištingai palingavo 
galvą ir vėl nuspaudė pauzės klavišą. 

— Inspektoriau, tai pasibaisėtina! Tokius gyvu- 
lius reikia kišti už grotų. Bet Mikis čia niekuo dė- 
tas. Kaip minėjau, jis visą vakarą praleido čia. Yra 
galinčių paliudyti. 

— Kas tie liudininkai? 

— Aš pats ir šeši mano darbuotojai. 

— Kiekybė, Hari, šiuo atveju neprilygsta koky- 
bei. Turtingas sąvadautojas ir šeši jo pasamdyti 
galvažudžiai. 

— Prieš vieną prostitutę. - Sąvadautojas išdi- 
džiai nusišypsojo. - Manau, mudu su jumis abu ži- 
nome, kieno žodis teisme bus svaresnis. Vis dėlto, 
nors su įvykiu niekaip nesu susijęs, vien iš geros 
valios ir saugodamas padorią savo reputaciją, aš 
asmeniškai pasirūpinsiu, kad nukentėjusioji mer- 
gina gautų solidžią kompensaciją. 

— Hari, kad gali ją papirkti, nėmaž neabejoju, bet 
šit kokia bėda: Mikis užpuolė dar vieną merginą. 

— Tikrai? 

— Merę Adams. Ji nuomojosi būstą Kleitono ga- 
tvėje. 

Tik akimirksnį Graftonas išsidavė, kad pavardė 
jam Žinoma. Tučtuojau susitvardęs, sąvadautojas 
vėl įsižiūrėjo į cigaro galą ir papurtė galvą. 

— Pavardė nieko man nesako. Kada mergina bu- 
vo užpulta? 

— Užvakar vakare. 

— Mikis ir šiuo atveju niekuo dėtas, - šyptelėjęs 
pasakė Graftonas. - Tada jis irgi buvo čia. Visą va- 
karą. — Pasisukęs į blizgintoją, jis pasitikrino: —- Ar 
ne, Ričardai? 

Dživsas, energingai sulinksėjęs, atsakė: 

— Visiškai teisingai, pone Graftonai. 

— Hari, Mikis ne tik sudavė vargšei merginai 
per užpakaliuką, - tarė Frostas. - Jis ją nužudė. 

Hariui vos neiškrito iš burnos cigaras. 

— Nužudė?.. 

— Tai - žmogžudystė, Hari, ir Mikis - pats tin- 
kamiausias kandidatas į įtariamuosius. Kol nepra- 
kalbome apie melagingą liudijimą ir piktybinį 
trukdymą teisėtvarkos pareigūnams, siūlau pagal- 
voti, ar tikrai nori užtikrinti jam alibi. 

Graftonas sustabdė magnetofono juostelę ir, at- 
sukdamas ją, ištrynė visą pokalbį. Tada atsigręžė į 
inspektorių ir pasakė: 

— Apie jokias žmogžudystes nieko nežinau. Ir 
niekaip nesu su jomis susijęs. 

— Vadinasi, tuos du vakarus Mikio čia nebuvo? 

— Nebuvo. 

— O dabar jis čia? 

Graftonas kinktelėjo parankiniui. 

— Pakviesk. 

Kai Dživsas išėjo, sąvadautojas sumaigė cigarą 
išsidrėbusios nuogos moters pavidalo peleninėje. 
Frostas, prisiminęs nužudytosioms į odą gesintas 
cigaretes, susiraukė. Už durų pasigirdo žingsniai, į 
kambarį tuojau įėjo blizgintojas ir Mikis Harisas, 
kresnas, gerų keturiasdešimties banditas plokščia 

boksininko nosimi ir priplotomis ausimis. Piktai 
nužvelgęs Frostą, jis kreipėsi į šeimininką: 

- Pone Graftonai, kvietėte? 

— Farai nori tave apklausti. - Graftonas nukrei- 
pė į Mikį pirštą, šitaip pabrėždamas savo Žodžius. 
— Kol atvyks mūsų advokatas, laikysi liežuvį už 
dantų, ko nereikia, neleptelėsi, neatsakysi net, jei- 
gu klaustų, kiek valandų. Aišku? 

"Atsakymo nė nelaukęs sąvadautojas apsigręžė 
ir išėjo iš kambario. Frostas suėmė Harisui už al- 
kūnės ir pasakė: 

— Eisime, Miki, pasilakstyti. 

Nekantriai laukdamas Hariso advokato, Frostas 
panaršė gautųjų dokumentų dėklą. Kad tas galva- 
žudys prašneks anksčiau, nebuvo ko tikėtis. Apti- 
kęs lapą su ekspertų išvadomis, inspektorius per- 
metė šias akimis. Nei ant Luiso, Merės Adams su- 
gyventinio, drabužių, nei ant batų kraujo ekspertai 
nerado, taigi vieninteliu įtariamuoju derėjo laikyti 
Mikį Harisą, bet, kad jis galėtų ką nors pasmaugti, 
Frostas netikėjo. Kita vertus, neturėjo, iš ko rinktis. 
Jo mintis išblaškė Morgano atodūsis. 

— Kas nutiko, Valstieti? Vėl slėpsnos panižo? 

— Nepanižo, šefe. Prakeiktas pūlinys, — atsakė 
konsteblis ir, pasitrynęs žandą, susiraukė. 

— Žinai, kaip sakoma, Valstietuk, — kuo karštes- 
nė meilė, tuo daugiau pūlių. 

Morganas vos išspaudė šypseną. Jam sąmojis 
juokingas neatrodė, o šit pats Frostas taip kvatojo, 
kad net užsikosėjo. 

Pasibeldusi įėjo Liza Mod su bylomis rankose. 

— Maniau, tu jau išvažiavusi, - pasakė inspek- 
torius. 

— Pirmiau turiu pasišnekėti su ponu Maletu, o 
jo dar nėra. - Ji padėjo bylas ant Frosto stalo. - Gal 
imtumėtės jų, kol manęs nebus? Aktyviai tiriama 
tik viena - ginkluoto apiplėšimo. 

Frostas atsivertė aplanką ir užmetė akį. 

— O, radai pasprukusių plėšikų automobilį? 

— Kolegos iš Veslio skyriaus rado viename mies- 
to skersgatvių, — atsisėdusi paaiškino moteris. — 
Ant grindų prie vairuotojo sėdynės yra kraujo, ir 
jis sutampa su rastuoju degalinės parduotuvėje. Be 
to, automobilyje pritaškyta baltų dažų. 

- Hmm... — Inspektorius pasikasė smakrą. — 
Veslis - už gerų dvidešimties mylių... 

— Na taip. Tenykščiai kolegos dabar tikrina 
jiems žinomus niekdarius. 

— Bet kokio velnio važiuoti iš Veslio plėšti men- 
kos parduotuvėlės Dentone? Arčiau namų būtų su- 
radę gerokai patrauklesnių taikinių. 

Apie tokią aplinkybę Liza nebuvo pagalvojusi. 

— Gal pardavėja nusikaltėliams pažįstama, ir jie 
pamanė, kad bus paprasčiau apsidirbti? — spėjo 
inspektorė. 

— Ar patikrinai ją? 

— Jokių dėmių jos biografijoje neradome, bet tai 
dar nereiškia, kad jų ir nėra. 

Galvą pro duris kyštelėjo Bilas Velsas. 

— Džekai, atvažiavo Mikio Hariso advokatas. — 
Kinktelėjęs Lizai, jis pasakė: — Seržante, oi, pasi- 
skubinau dešimčia dienų — inspektore, ponas Ma- 
letas jau yra. 

Frostas klestelėjo ant aptrintos, gerai pažįsta- 
mos, lyg tyčia jam darytos kėdės ir nužvelgė išsi- 
pusčiusį, apkūnų advokatą Kerkstouną, kuris sa- 
vąjį krėslą, prieš liesdamasis prie jo šešių šimtų 
svarų vertės kostiumu, pirmiau stropiai apšluostė 
nosinaite. Kerkstounas nuobodžiaudamas palaukė, 
kol inspektorius monotoniškai išbers įžanginius 
žodžius, o Morganas įjungs magnetofoną. Frostas 
padėjo ant stalo septyniolikmetės Čerės Hol nuo- 
trauką ir paklausė: 

— Miki, ar pažįsti? 

Sulaikytasis, vos dirstelėjęs, papurtė galvą. 

— Nepažįstu. 

— Nežinai, kas ji tokia? Nežinai nei vardo, nei 
pavardės? 

Mikis pažvelgė į advokatą, šis linktelėjimu pa- 
ragino atsakyti. 

— Nežinau. 

— Šita mergina — prostitutė, klientų ieškanti 
šventoje Hario Graftono žemėje. Ar Haris paprašė 
tavęs ją įbauginti? 

— Ne, - burbtelėjo Mikis, atsakymą vėl pirmiau 
suderinęs su advokatu. 

— Gana jau. Haris liepė merginą tik pagąsdinti, 
bet tau taip patiko daužyti septyniolikmetę, laužy- 
ti jai šonkaulius, barstyti dantis, kad nebegalėjai 
liautis. Na ką, Miki, juk taip buvo? 

Kostelėjęs ir saldžiai nusišypsojęs, įsiterpė 
Kerkstounas: 

— Kadangi mano klientas jaunosios damos ne- 
pažįsta, niekada nebuvo su ja susidūręs, vadinasi, 
ir mušti jos negalėjo. 

— Logiška, - atsakė Frostas. - Bet jeigu jūsų klien- 
tas merginos nepažįsta ir nemušė, kodėl tuomet 
skambino į ligoninę pasiteirauti apie jos būklę? — 
Sulaikytasis žiojosi prieštarauti, bet inspektorius 
mostu jį nutildė. - Prieš neigiant šį faktą, tau, Mi- 
ki, derėtų žinoti, kad ligoninė visus pokalbius te- 
lefonu įrašo. Tavo balsas viename įrašų girdėti la- 
bai aiškiai. 

— Mums reikia pasitarti, - pasakė Kerkstounas. 

Kol jiedu su Harisu, mažne susiglaudę kakto- 
mis, šnibždėjosi, Frostas atsilošęs rūkė. Paskui 
advokatas linktelėjo, suprask, Mikis pasirengęs at- 
sakyti. 

— Tai va, inspektoriau, —- prakalbo anas, - nesa- 
kiau teisybės, nes drovėjausi. Prieš kelias naktis 
buvau su ta mergiote. Kaip klientas. Paskui suži- 
nojau, kad ji sumušta, ir paskambinau į ligoninę 
pasiteirauti, kokia jos būklė. Net gėlių nusiunčiau. 

— Labai geranoriškas poelgis, - išsišiepęs pagy- 
rė advokatas. 

— Suabejojęs tavo padorumu, Miki, jaučiuosi 
paskutinis paršas, - atšovė Frostas ir, paėmęs nuo- 
trauką, ant stalo padėjo kitą —- Merės Adams. - O 
šitą pažįsti? 

Mikis įsižiūrėjo į fotografiją, paskui žvilgtelėjo į 
Kerkstouną, šis vos pastebimai papurtė galvą. 

— Nepažįstu, - atsakė Harisas. 

— Merė Adams, pasivadinusi Lolita. Klientus 
vedžiojosi į butuką Kleitono gatvėje. Esi ten buvęs? 

— Nesu. 

— Kai verslas nesisekdavo, saldybių mėgėjų ji ei- 
davo gaudyti prie Dentono bloko arba į Karaliaus 

gatvę, taigi į tokias vietas, kur visos teisės, Hario 
Graftono nuomone, priklauso jam. Haris liepė tau 
Merę perspėti - šiek tiek pagąsdinti, ar ne? 

— Ne. Jeigu ji taip sako, vadinasi, trina. 

- Taip, Miki, ji trina... skrodimo stalą šaltoje la- 
voninėje. Tu persistengei. Mergina mirė. 

— Mirė? — pasipiktinęs paklausė sulaikytasis. — 
Pliurpalai! Aš prie jos net neprisiliečiau. 

Tikėdamasis paramos, jis pasisuko į advokatą, 
bet šis buvo užsiėmęs — kažką rašė į popieriaus la- 
pą. Žmogžudyste kaltinamam Mikiui Harisui iš 
bėdos reikėjo kapstytis pačiam. 

— Aplankęs prasikaltusias merginas, paskui 
joms dar ir paskambini, ar ne, Miki? — paklausė 
inspektorius. — Užvakar tu manei paskambinęs 
Merei, bet ji atsiliepti nebegalėjo - buvo nebegyva. 
Tu kalbėjai su viena mūsų pareigūnių. Pats pasigy- 
rei Merę sumušęs. - 

Mikis įnirtingai purtė galvą. 

— Ne, ne! Meluojate, po galais! 

— Skambinai jai. Turime įrašą. - Frostas kalbėjo 
labai atsargiai, turėdamas galvoje tikėtinas jo Žo- 
džių interpretacijas teisme. Iš tikrųjų buvo įrašytas 
tik Hariso pokalbis su ligoninės darbuotoja. - Štai 
dar pora nuotraukų. Gal šitas merginas atpažinsi? 

Tai buvo kitų dviejų, nukankintųjų, prostitučių 
fotografijos. Advokatas pažvelgė į jas ir sudrebėjęs 
šiek tiek atsitraukė su kėde, šitaip tarsi dar labiau 
atsiribodamas nuo savo kliento. Mikis atrodė pri- 
blokštas. 

— Na ne, neištirtų nusikaltimų man neprisiūsite, 
— mažne išrėkė jis. - Gerai, prisipažįstu, tą mergiotę 


į ligoninę pasiunčiau aš, bet prie Merės Adams nė 
neprisiliečiau! 

— Bet skambinai jai. Pasakei, kad kitą kartą gaus 
dar ne taip. 

Mikis įsmeigė žvilgsnį į Frostą, bet atsakyti ne- 
spėjo, mat įsikišo advokatas. 

— Inspektoriau, jei mano klientas tą moterį nu- 
žudė, kam jam reikėjo skambinti jai ir grasinti? 

— Skambino, - atsakė Frostas, - norėdamas pati- 
krinti - galji dar gyva? 

— Ne! - sušuko Harisas. - Skambinau pasakyti 
apie sumautus ratus! | 

— Apie ratus? - paklausė inspektorius, spėlioda- 
mas, ką, po šimts velnių, tai galėtų reikšti. 

— Ir iki tol buvau kelis kartus skambinęs per- 
spėti, kad nelįstų į Hario teritoriją, bet ji nekreipė 
dėmesio. Ketinau tą mergą pamokyti, bet neradau 
ir nutariau sutašyti jos mašiną. Supjausčiau pa- 
dangas, kelis kartus užvožiau kūju. Na, žodžiu, 
perspėjau mergšę. Jei vis tiek būtų nekreipusi dė- 
mesio, kitą kartą būčiau davęs į kailį jai. Va ko 
skambinau. 

— Suprantama, - įteikliai suulbėjo Kerkstounas, 
— mano klientas atlygins automobiliui be piktos 
valios padarytą žalą. 

— Sumalei automobilį, - Frostas neketino nusi- 
leisti, — tada užėjai į butą pasakyti, ką padarei. 
Merė puolė tave su peiliu ir tu ją nužudei. 

— Jau sakiau, bute jos nebuvo - tikriausiai tuo 
metu kabino klientus pono Graftono teritorijoje. 
Kelias valandas palaukiau, tada paskambinau. Ne- 
meluoju, prisiekiu! 

Kerkstounas atsilošė ir klastingai nusišypsojo 
Frostui. 

— Inspektoriau, ar galėčiau paklausti, kaip jau- 
noji dama nužudyta? Regis, užmiršote šią aplinky- 
bę paminėti. 

Frostas patyliukais atsiduso. Nei jis užmiršo, nei 
ką. Tiesiog tai buvo silpniausia kaltinimo detalė. 

— Moteris pasmaugta. 

— Pasmaugta? — dėdamasis nustebęs, pakartojo 
advokatas. — Taigi sakote, kad mirties priežastis — 
ne sumušimas? | 

— Ne, - burbtelėjo inspektorius. 

— O tos kitos dvi aukos? Ar esama kokių nors 
smūgių kumščiais požymių? 

— Nėra, - nenoromis pripažino inspektorius. 

— Taigi jos sužalotos visai kitaip nei ligoninėje 
atsidūrusi mergina? 

— Kitaip, - sumurmėjo Frostas. 

— Kaip suprantu, su tomis dviem žmogžudystė- 
mis mano klientas nesietinas. 

Inspektorius niauriai papurtė galvą. Tas šunsnu- 
kis jį prirėmė. 

— Vadinasi, - pasakė advokatas, - kaltinimą ga- 
lime atmesti. Vienintelė aplinkybė, siejanti mano 
klientą su nužudymu Kleitono gatvėje, yra skam- 
butis telefonu. Ponas Harisas pripažįsta skambinęs 
ir neslepia priežasties. 

— Gal ir neslepia, — atsakė Frostas, griebdamasis 
paskutinio, tegul ir menko šiaudo, —- bet dar neži- 
nia, ar sako tiesą. Mums reikės drabužių, kuriuos 
jis tą vakarą vilkėjo. Juos ištirs ekspertai. 

— Vilkėjau tuos pačius kaip ir dabar, - nusivilk- 
damas švarką, pasakė Mikis. - Gal jus domina ir 
mano apatiniai, kojinės? 

— Ne, velniai griebtų, nedomina! - nusipurtęs 
atkirto inspektorius. Jau žinojo tik gaištąs laiką. 
Prostitučių Mikis nežudė, bet duoti jo drabužius 
patyrinėti ekspertams vertėjo - ims ir atras ką nors 
įdomaus. Frostas sudėjo nuotraukas į aplanką ir at- 
sistojo. — Drabužius ir paaiškinimą raštu paliksi 
mano kolegai ir būsi paleistas už užstatą. 

Kerkstounas tvarkingai sudėjo savo popierius į 
šūsnį ir įsimetė į odinį lagaminėlį. 

— Pasirūpinsiu, kad tau atsiųstų kuo apsirengti, 
— prižadėjo jis Harisui ir pridūrė: — Paaiškinimą 
perskaitysi man telefonu, tik tada galėsi po juo pa- 
sirašyti. - Kartu su Erostu išėjęs į koridorių, advo- 
katas pasakė: — Inspektoriau, mano kliento neturi- 
te kuo apkaltinti. 

— Turime, — atšovė Frostas. — Per jį vargšė mer- 
gina atsidūrė ligoninėje. 

Kerkstounas šyptelėjo. 

— Nenustebčiau, jeigu jaunoji dama kaltinimo 
nepateiktų. 

— Kokia suma Graftonas ketina ją papirkti? — 
paklausė inspektorius. 

— Dėsiuos šio jūsų klausimo negirdėjęs, — vėl 
nusišypsojęs, atsakė advokatas, linktelėjo Frostui ir 
nerūpestingai švilpiniuodamas nužingsniavo kori- 
doriumi. 

— Ak tu, saldžiabalsi šunsnuki! —- suniurzgė ins- 
pektorius jam įkandin. 


Vyriausiasis inspektorius Maletas užgniaužė 


žiovulį ir ėmė skaityti pagiežingą valdybos raš- 
tą, atsiųstą kartu su grąžinama Frosto netikusiai 

deklaruota nusikaltimų statistika ir raudonai pa- 
brauktu kandžių komentaru: kol duomenys nebus 
pateikti deramai, vėluos visų skyrių ketvirčio 
ataskaitų suvestinė, ir policijos viršininkui neiš- 
vengiamai parūps delsos priežastis. Maletas kie- 
tai sučiaupė lūpas. Skyriaus darbą valdyba verti- 
no, atsižvelgdama į dokumentų tvarkymą, ir čia 
Frostas vėl prikiauliojo. Išgirdęs barbenant į duris, 
vyriausiasis inspektorius atsiduso. Kad bent pasi- 
belstų žmoniškai. Jis net nespėjo ištarti: „Įeikite“ — 
į kabinetą įsliūkinęs Frostas nekviečiamas atsidrė- 
bė ant interesanto kėdės. Pelenų cilindrėlis kone 
sulig visu jam iš burnos nusvirusios cigaretės ilgiu 
galėjo nubyrėti bet kurią akimirką. 

- Viršininke, teiravotės manęs? - paklausė Frostas. 

— Teiravausi. - Maletas skubiai atkišo peleninę. 
Per vėlai - pelenai pabiro ant kilimo. Inspektorius, 
viršininko siaubui, batu įtrynė juos į vilną. - Šit ką 
gavau iš valdybos, - suniurnėjo Maletas, paduoda- 
mas raštą ir blankus su statistika. 

Frostas abejingai prunkštelėjo. 

— Regis, tiems valdybos slunkiams nupiepę 
skaičiai svarbiau už išaiškintus nusikaltimus. 

— Frostai, valdyba mus vertina pagal tai, kaip 
dirbame su dokumentais. Puikuotis darbo rodi- 
kliais, šiaip ar taip, nėra pagrindo. 

Inspektorius patraukė pečiais. 

— Neprisimenu, kad būčiau kada nors puikavę- 
sis savo darbo rodikliais. Tad ko jie prisikniso? 

— Jie prisikniso todėl, kad praleidote nemažai 
neištirtų nusikaltimų, bet įrašėte bylas, įtrauktas ir 
į inspektorės Mod ataskaitą. 

Po paraliais, Morganas bus pripainiojęs, pama- 
nė Frostas. Suėmęs popierius į šūsnį, jis atsistojo. 

— Pataisysiu, kai tik rasiu laiko. 

— Pataisysite šiandien pat, — atkirto Maletas. — 
Be to, dar ne viską pasakiau. 

Iškalbingas pavaldinio dirsčiojimas į laikrodį ir 
akių vartymas jį tiesiog siutino. Vėl suėmė žiovulys, 
ir vyriausiajam inspektoriui nepavyko jo sulaikyti. 

— Vakar gerai paužėte, viršininke? —- pasmalsavo 
Frostas. 

— Išvis neužiau. Paryčiais paskambino ta ap- 
gailėtina inspektorė Mod ir ėmė verkšlenti, kad 
prostitutės nužudymo bylą skirčiau jai. Paskui ne- 
beįstengiau užmigti. Šįryt ta įžūlėlė lyg niekur 
nieko užėjo reikalauti kelių laisvų dienų. Tarsi ne- 
žinotų, kad mums ir šiaip trūksta kadrų. Kai šitoks 
darbo krūvis... Pasisakė važiuojanti į privačią klini- 
ką nesudėtingai operacijai, o kokiai — nutylėjo. Esą 
moteriškos bėdos. Gal jūs ką nors apie tai žinote? 

Frostas papurtė galvą. 

— Gal nusprendė pasididinti krūtis, — spėjo. 

Vyriausiasis inspektorius atsilošė ir suraukė an- 
takius. 

— Bet juk jos ir šiaip gana didelės. 

— Jums geriau žinoti, viršininke, — atsakė Fros- 
tas. - Aš nesu ištyrinėjęs jų taip gerai kaip jūs. 

Maletas tirštai nuraudo. 

— Aš inspektorės krūtų netyrinėjau. Kai kurie 
dalykai tiesiog krinta į akis. Šiaip ar taip, ji kelias 
dienas nedirbs, taigi kadrų stygiaus problema bus 
dar opesnė. | 

— Tuomet atšaukite valdybai paskolintus mū- 
siškius. 


— Ne! Noriu, kad valdyba matytų: jokie sunku- 
mai mums nebaisūs. Mums tiesiog reikia našiau 
dirbti. Mod grįš kitą savaitę, inspektorius Alenas — 
tik šiek tiek vėliau. Ištversime. 

Jau žengdamas prie durų, Frostas pasakė: 

— Ypač jei už viršvalandžius atlyginsite dosniau. 

— Nieku gyvu! - atrėžė Maletas, dar neužmir- 
šęs, ką pasitarime šnekėjo policijos viršininkas. — 
Tai - ne išeitis! 

Vyriausiasis inspektorius ne iš karto sumojo 
kalbąs uždarytoms durims. 

Tikrindamas Morgano atliktus veiksmus, Fros- 
tas dar kartą sudėjo skaičius, bet suma ir vėl išėjo 
kitokia. Galų gale jis prisipažino pralaimėjęs ir pa- 
sirašė ataskaitą. 

— Ar dabar tikrai gerai sudėta? — paklausė, grą- 
žindamas popierius. 

- Šimtas procentų, šefe; - atsakė konsteblis. Tie- 
sa, jis visada būdavo tikras šimtu procentų, ilgas 
ankstesnių klaidų sąrašas jo nėmaž netrikdė. Pasi- 
trynęs žandikaulį, Morganas susiraukė. - Prakeik- 
tas dantis, skauda kaip skaudėjęs. 

— Matysi, kaip skaudės, kai koks nors mėsinin- 
kas jį trauks, - atsakė dantų gydytojų neapkenčian- 
tis Frostas. 

Diena buvo nekokia. Skrodimas jokių pareigū- 
nams nežinomų detalių neatskleidė, mašinos raktelio 
bute Kleitono gatvėje Morganas ieškojo bergždžiai. 

Į kabinetą įėjęs Arturas Henlonas klestelėjo ant 
kėdės ir prašneko: 

— Džekai, prašei patikrinti, ką Luisas vilkėjo 
rungtynių dieną. Radau keletą vyrukų, važiavusių 
kartu su juo, bet jie tada buvo tokie girti, kad ne- 
prisimena net rezultato, kur tau atsimins, ką kuris 
vilkėjo. Dar atsekiau tą, kuris parvežė Luisą. Tas 
žmogus prisimena išleidęs jį prie namų, bet nepri- 
simena - kada. 


— Nuostabu! - nusišaipė Frostas. - Išvien geros 
naujienos! 

- Šitai tau irgi nepatiks. - Henlonas padavė ins- 
pektoriui ekspertų atsiųstą faksą. - Kraujas ant Mi- 
kio Hariso drabužių — tik tos prostitutės, kurią jis 
pasiuntė į ligoninę. Su nužudytąja Mere Adams jį 
sunku susieti. 

— Nevėkšlos ekspertai! - suburbėjo Frostas, tarsi 
dėl neigiamos išvados būtų kalti tie mokslo žmo- 
nės. Jis užsidegė nuorūką ir kelis kartus patraukė. 
— Aš ir nesitikėjau, kad jie ras kokių nors įkalčių 
prieš Harisą. Ne jo braižas. Luisas, Arturai, patvar- 
kė savo draugę, Luisas, neabejoju. | 

— Bet juk jo alibi pasitvirtino, — paprieštaravo 
Henlonas. - Ir ant drabužių ekspertai nieko nerado. 

— Todėl, kad šmikis pakišo mums ne tuos dra- 
bužius, — atsakė inspektorius. Jis surado ekspertų 
ataskaitą ir parodė kriminalistui seržantui. - Ma- 
tai, ant džinsų aptikta tepalų ir alyvos. 

— Džekai, bet juk kitaip ir negali būti. Vyrutis 
dirba degalinėje. 

— Arturai, pašėlti su draugais Žmogus neva- 
žiuoja su darbiniais drabužiais, apsivelka švarius 
džinsus. - Dūmo skonis buvo apkartęs, tad inspek- 
torius sumaigė nuorūką ir užsidegė naują cigaretę. 
Peržiūrinėdamas ekspertų ataskaitą, jis. pastebėjo 
pirmiau pražiopsotą detalę. Buvo paminėtas prie 
ataskaitos pridedamas vokas su džinsų kišenėse ras- 
tais daiktais. Vokas? Frostas rado jį gautųjų doku- 
mentų dėkle ir tučtuojau atplėšė — tikėjosi rasiąs ką 
nors pravartaus. Viduje buvo pora kino bilietų, Be- 
ningtono banko Aukštojoje gatvėje išduotas kvitas, 


patvirtinantis iš sąskaitos išėmus dešimt svarų, ir 
prekybos centro kasos kvitas, gautas perkant bloką 
cigarečių. Nusivylęs inspektorius sudėjo popieriu- 
kus atgal į voką. Tik staiga jam dingtelėjo viena 
mintis. - Regis, Luisas daug rūko? 

— Na tai kas? 

— Peleninė jo namuose, prie lovos, buvo prikimš- 
ta nuorūkų - gal keturiasdešimt, jei ne daugiau. 

— Ir ką? 

— Kada jis surūkė tiek cigarečių? 

Henlonas vis dar nesuprato, kur Frostas lenkia. 

— Argi tai svarbu? 

— Taip, — atsakė inspektorius, - velniškai svar- 
bu. Na kada? 

Seržantas gūžtelėjo pečiais. 

— Gal prieš važiuodamas į rungtynes? 

— Ne. Luisas išėjo pirmas. Mergina - keliomis 
valandomis vėliau, ir prieš išeidama ji sutvarkė bu- 
tą. Jis pats taip sakė. 

— Tai kas? 

— Arturai, ji nerūkė, - kantriai aiškino Frostas. — 
Nepakentė netvarkos. Nebūtų palikusi nuorūkų 
pilnos peleninės. Būtų ją iškračiusi. 

— Tada gal rūkė grįžęs, paryčiais? 

— Luisas mums sakė, kad grįžo visiškai nusita- 
šęs ir iš karto griuvo į lovą. O kad surūkytum tiek 
cigarečių, prireiktų dviejų, trijų valandų, ir tat dar 
turėtum susikišti ir į šnerves. 

— Kas iš to? Nesuprantu, - suglumęs prisipaži- 
no Henlonas. 

— Arturai, pats pagalvok. Luisas nužudo savo 
merginą. Grįžta namo, galvoje - sumautas jovalas. 


Pradeda suvokti, ką padaręs. Užmigti negali, tik 
guli ir rūko iki apsivėmimo. Kai kurios cigaretės 
peleninėje - beveik sveikos, vos pora dūmų pa- 
traukta. 

— Jei žmogus guli lovoje ir rūko, dar nereiškia, 
kad jis nužudė savo merginą. 

— Taip, Arturai, galima tai pripažinti, kai sten- 
giesi mąstyti blaivai ir logiškai. Aš nesistengiu. 
Žudikas — Luisas, žinau tai, po šimts pypkių! — 
"Frostas spragtelėjo pirštais. - Luktelk! - Jis vėl paė- 
mė iš voko prekybos centro kvitą, dirstelėjęs į ka- 
lendorių, sutikrino datą, laiką ir patenkintas išsi- 
šiepė. — Vakar rytą, dešimtą valandą, tariamai 
kietai miegodamas savo lovoje, Luisas prekybos 
centre pirko bloką cigarečių... O mums sakė, kad 
prabudo tik popiet. 

— Ką gi... negalėjo užmigti ir norėjo parūkyti. 

— Arturai, tu nepastebi esminės aplinkybės. 
Prabudęs prieš dešimtą, Luisas suprato, kad drau- 
gė negrįžusi iš darbo, o išėjęs pirkti cigarečių, apti- 
ko, kad automobilio nebėra, vadinasi, mums jis tie- 
siog priskiedė. 

— Jis galėjo pagalvoti, kad Merė parduotuvėse. 
Grįžęs iš darbo Žmogus nebūtinai turi tą pat aki- 
mirką virsti į lovą. 

— Po paraliais, Arturai, kieno tu pusėje? Aš no- 
riu kuo greičiau atsikratyti šitos bylos. Gaištame 
su ja pernelyg daug laiko, nors ši žmogžudystė su 
kitomis dviem nesusijusi. Parvežk Luisą į nuova- 
dą. Suimti jo nereikia, tik pasakyk, kad noriu pa- 
sikalbėti, apie ką — nesakyk. Tegul pasinervina. 
Netikrumas, Arturai, - puikus dalykas. Juk kada 

žmonės daugiausia bezda? Prisikirtę troškintų pu- 
pelių arba iš netikrumo! 

Sulig tais žodžiais Frostas šyptelėjo į ūsą. Diena 
buvo ne tokia jau prasta. 


Vis dėlto, kai įžengė į kvotos kambarį, jį apniko 
įkyrios abejonės. Nujautė kažką pražiopsojęs, kaž- 
ką akivaizdaus, tik nežinojo, kas tai galėtų būti. 
Prakeiktas skambutis galvoje čirškė, bet kokį pavo- 
jų jis skelbia, Frostas kol kas nenumanė. 

Atsisėdęs aplanką su kasos kvitu jis pasidėjo ant 
stalo. Morganas tuo tarpu krapštėsi prie magnetofo- 
no. Inspektoriaus karštligiškai mąstė. Realaus 
pagrindo Luisui apkaltinti jis neturėjo. Galėjo 
remtis tik nuojauta ir menku popierėliu —- preky- 
bos centro kvitu. Jei byla pasiektų teismą, bet Luisas 
neprisipažintų, įrodyti, kad tą rytą jis pirko cigare- 
tes, būtų neįmanoma - kvitas galėjo būti išduotas 
bet kam. Frostui reikėjo, kad įtariamasis prisipa- 
žintų, antraip tektų jį paleisti. Jei Luisas tvirtintų 
tą vakarą mūvėjęs darbinius džinsus, paneigti tai 
taip pat būtų neįmanoma. Dar vienas klausimas: 
kur dingo automobilio rakteliai? 

Į kambarį įėjo seržantas Henlonas ir Luisas. 
Pastarasis, priešingai nei tikėjosi Frostas, atrodė ra- 
mus kaip avinėlis. 

— Jau sugavote tą galviją? —- paklausė jis, sėsda- 
mas priešais inspektorių. 

— Dar ne, - atsakė šis, - bet, kas žudikas, žino- 
me ir, jums padedant, jį demaskuosime. 

- Padėsiu, kuo galėdamas, - prižadėjo Luisas. — 
Kad ir kuo. 


Jis ėmė graibytis cigarečių, bet Frostas suskubo 
pasiūlyti savų, paėmė ir pats. Padėkojęs įtariama- 
sis įžiebė degtuką ir atkišo ugnelę inspektoriui. Šis 
akimirką luktelėjo ir patenkintas pastebėjo, kad 
degtuką laikantys pirštai vos vos dreba. Užsideg- 
damas cigaretę, Frostas suėmė Luisui už rankos. 
Speičiame tave, šūdžiau, į kampą, pamanė. 

— Nemalonu versti jus, - pasakė inspektorius, iš 
aplanko išėmęs spausdintą Luiso paaiškinimo ko- 
piją, - dar kartą prisiminti tas baisias valandas, bet 
turime patikrinti kai kuriuos faktus - kad nebelik- 
tų abejonių. - Jis greitai peržvelgė pirmąjį puslapį. 
— Merę paskutinį kartą matėte prieš išvažiuodamas 
į rungtynes, apie penktą valandą? - Luisas linkte- 
lėjo. — Kai paryčiais grįžote namo, nebuvo jokios 
priežasties įtarti, kad kas nors negerai? 

— Ne, nieko įtartino nepastebėjau. 

— Vakare ir vėliau, naktį, tiek visko nutiko, kad 
griuvęs į lovą susyk išsijungėte, kietai užmigote? 

- Taip. 

— Atsibudote vėlyvą popietę ir tik tada suprato- 
te, kad nėra jūsų draugės? 

— Taip. 

Frostas kinktelėjo, parodydamas, kad atsaky- 
mai jį patenkina. Iš tikrųjų jis ir buvo patenkintas. 
Jokių netikėtumų. Luisas kasė sau duobę. 

— Puiku. Šis jūsų paaiškinimas sutampa su 
ankstesniu. — Inspektorius nusišypsojo. — Žmonės 
mums meluoja, bet mes juos vis tiek visada demas- 
kuojame. 

Įtariamasis, neišmanydamas, kaip suprasti Fros- 
to žodžius, nervingai šyptelėjo. O dabar, pamanė 

inspektorius, kvitas tą šunsnukį ir pribaigs. Įdė- 
miai vyruką stebėdamas — magėjo pamatyti, kaip 
šis, užkluptas meluojant, reaguos, — Frostas lėtai 
atvertė aplanką. Bet kvito Luisui jis taip ir neparo- 
dė. Staiga susizgribo spoksąs į kalendorių ant sie- 
nos. Mėnesio diena! Nelemta mėnesio diena! Štai 
dėl ko perspėjo galvoje įkyriai džeržgiantis skam- 
butis! Aštunta — kuo aiškiausiai bylojo kalendo- 
rius. O kabinete - septinta, nes Valstietis Morganas 
užmiršo perversti kalendoriaus lapą. Vadinasi, 
kvitas išduotas ne po žmogžudystės, o rytą prieš 
ją, ir tyrimui niekuo nenaudingas. Vienintelis 
Frosto koziris akimoju nuėjo velniui pauodegin. 
Kirsti jis nebeturėjo kuo. 

Vis dėlto, nutaisęs abejingą išraišką, įnirtingai 
ieškojo išeities. Pažvelgęs į kvitą, be galo reikšmin- 
gai linktelėjo - inspektoriaus vaidyba buvo verta 
„Oskaro“ apdovanojimo — ir, apvertęs popierėlį, 
padėjo ant stalo. Paėmęs iš aplanko dokumentus, 
tarp jų — ir nieko vertą ekspertų ataskaitą, — taip 
pat apverstus išdėliojo ant stalviršio. Tegul tasai 
šmikis mano, kad turiu ne sumautą rūšį, o pilną 
namą. Luisas atidžiai stebėjo kiekvieną Frosto 
krustelėjimą. Ką gi, jei blefuoti, tai blefuoti, pama- 
nė inspektorius. Kortos, kuria galėtų sulošti, jis ne- 
turėjo nė vienos. Atsikvėpė ir prašneko: 

— Padėtis šit kokia. Yra liudininkų, nesutampa 
paaiškinimai, ekspertai pateikė nenuginčijamas iš- 
vadas. Pone Luisai, kas nužudė jūsų draugę, jau ži- 
nome. Lieka sužinoti tik vieną dalyką, ir čia tiki- 
mės jūsų pagalbos. 

— Padėsiu kuo galėdamas, - guviai atsakė vyru- 
kas. - Kuo galėdamas. 

Frostas paėmė iš pakelio cigaretę ir neskubriai 
pabaksnojo ja į stalviršį. Momentas buvo labai 
svarbus. Lemiamas. Inspektorius užsidegė cigaretę 
ir nusišypsojo. Šypsena buvo kerinti, tegul ir ne- 
nuoširdi. 

— Sūnau, kodėl tai padarei? — paklausė globėjiš- 
kai, su atjauta. 

Atsakymo laukė, sulaikęs kvapą. Luisas įsmei- 
gė į inspektorių piktą, neapykantos kupiną žvilgs- 
nį, prasižiojo ir vėl užsičiaupė, lyg pagieža būtų to- 
kia baisi, kad net neišsakoma. Erostui užšalo šir- 
dis. Susimoviau, pamanė jis. Velniai griebtų, 
susimoviau. Inspektorius nudelbė akis į stalą, gal- 
va buvo tuščia tuštutėlė. Staiga pasigirdo keistas 
garsas. Frostas iš karto net nesumojo jo prigimties. 
Pakėlė akis. Luiso pečiai drebėjo. Vyrukas juokėsi, 
juokėsi iš kažkokio jam vienam težinomo sąmojo 
ar absurdiško kaltinimo. Inspektorius įsižiūrėjo 
įdėmiau. Ne, vis dėlto Luisas ne juokėsi, o verkė, 
verkė, tirtėdamas visu kūnu, kančios perkreiptas 
veidas buvo apsipylęs ašaromis. Vyrukas prisiden- 
gė akis delnais ir užraudojo dar gailiau. Krimina- 
listai žiūrėjo į jį be žado. 

— Nužudei ją, ar ne, sūnau? - greitai atsitokėjęs, 
švelniu balsu paklausė Frostas. 

— Netyčia. - Atsakymą jis vos išgirdo. 

— Papasakok. Nusimesk naštą — palengvės. 

Inspektorius kalbėjo it koks ispanų inkvizito- 
rius, prašantis eretiko prisipažinti, kad būtų gali- 
ma pagaliau nutraukti kankinimus ir supleškinti 
nelaimėlį lauže. Luiso raginti nereikėjo, žodžiai pa- 
plūdo lyg ašaros. 


172 


— Mudu jau kuris laikas nesutarėme. Maniau, 
Merė įsitaisė meilužį. Tie keisti skambučiai, raki- 
namas — kad ko nepamatyčiau - stalčius. Tą vaka- 
rą, grįžtant iš rungtynių, keli mūsiškiai susiėmė su 
parduotuvės darbuotoju, ir farai mus supakavo. 
Važiuodami čionai, į cypę, prasukome Karaliaus 
gatve, kur būriuojasi kekšės. Pastebėjome kažkokį 
girtą nusmurgėlį, pasigavusią prostitutę dideliais 
papais, su vos įžiūrimu sijonėliu. Visas autobusas 
pašėlo rėkauti, švilpti, mėtyti bjaurias replikas. O 
ta mergšė... negalėjau patikėti... Merė... mano drau- 
gė... neva dirbanti ligoninėje. 

Vyrukas pasitrynė veidą delnais, tarsi tikėda- 
masis nubraukti prisiminimą. 

— Kalbėk, sūnau, kalbėk, - paragino Frostas. 

— Tada man atsivėrė akys. Prieš kelias savaites 
norėjau pasiimti iš Merės piniginės smulkių ir ap- 
tikau joje raktą su kortele, kurioje buvo parašyta: 
KLEITONO GATVĖ 10. Draugė pasiteisino radusi jį 
gatvėje ir dar nespėjusi grąžinti. Pasakiau, kad ten 
darbuojasi kekšės. Merė išpūtė akis, esą nieko to- 
kio nežinojusi. Apsimetė nekaltų angelėliu. Pra- 
keikta kalė! Krušdavosi su visokiais šiukšlėmis, o 
paskui guldavo į lovą su manimi! — Pakėlęs akis, 
Luisas paprašė: —- Gal pavaišintumėte cigarete? — 
Inspektorius stumtelėjo pakelį. Godžiai patraukęs 
kelis dūmus, įtariamasis kalbėjo toliau: —- Ak kaip 
man niežtėjo nagai atsiteisti su ta mergše! Jūsiškiai 
atsitempė mus čionai, į nuovadą, bet mūsų buvo 
per daug —- nebesusitvarkė. Paskui kažkur kilo 
muštynės ar kas ten, farai išskubėjo malšinti, tad, 
nutaikęs progą išsmukau į koridorių ir pabėgau. 

Tekinas nuskuodžiau į Kleitono gatvę ir ką pir- 
miausia išvydau? Ogi sumaltus savo ratus, savo 
„Toyotą“. Tai ir buvo paskutinis lašas. Įsiutau Žvė- 
riškai. Užlėkiau laiptais ir rėkdamas įpuoliau į tą 
Merės kambariūkštį. Ji griebėsi peilio. Susigrūmė- 
me. Peilį iš jos atėmiau ir nuspyriau po lova. Kas 
nutiko paskiau, gerai neprisimenu. Atrodo, su- 
gniaužiau Merei kaklą, ji pakaušiu trenkėsi į sieną. 
Mano draugė staiga suglebo ir susmuko ant grin- 
dų, o aš kaipmat išblaivėjau. Dieve, pagalvojau, ką 
aš padariau? Užkėliau Merę ant lovos, pridėjau 
prie burnos veidrodėlį, ji nekvėpavo. Sučirškė tele- 
fonas, ir aš supanikavau. Pasiėmiau raktelius, tikė- 
jausi parvažiuoti namo niekieno nepastebėtas, bet 
važiuoti su iškultu priekiniu stiklu negalėjau. Val- 
kiojausi šalutinėmis gatvėmis, kol sutikau kelis vy- 
rukus iš autobuso, traukiančius iš aludės į aludę. 
Elgiausi taip, lyg būčiau visą laiką su jais trainioję- 
sis, jie, užsipylę akis, net nesuprato, kad buvau at- 
siskyręs. Paskui mane parvežė namo. Kas buvo po 
to, patys žinote. 

Frostas linktelėjo ir paklausė: 

— Vilkėjote ne tuos drabužius, kuriuos mums 
davėte ištirti, ar ne? 

— Ne tuos. Anuos sukišau į maišą ir padėjau 
prie šiukšlių. Jas šįryt išvežė. 

— Surasime, - pasakė inspektorius. — Mano kole- 
ga iš Velso tiesiog gimęs naršyti municipaliteto są- 
vartyną. O šit sugebėjimo perversti kalendoriaus 
lapą Dievas jam pagailėjo... 

— Gerai padirbėta, - nenoromis pagyrė Maletas. 
— Nusikaltimas ištirtas greitai, minimaliomis są- 
naudomis. Štai matote - kai norite, galite. 

Dėkodamas už gerą žodį, Frostas vogčia parodė 
vidurinį pirštą, bet vyriausiasis inspektorius jau 
buvo išskubėjęs į savo kabinetą - nekantravo pasi- 
girti valdybai, kaip šauniai dirba jo sumaniai va- 
dovaujamas Dentono skyrius. 

Frostas nusižiovavo. Nuolatinis miego stygius 
baigė jį priveikti. Neatidėliotinų darbų inspektorius 
neturėjo, tad ketino važiuoti namo kiek nusnūsti, o 
paskui stoti į kovą su naujais rūpesčiais. 

Deja, naujas rūpestis jo laukė jau priimamajame. 


Pro laukujes duris, traukdama dūmą, nešina 
plastikiniu pirkinių maišeliu, įpuolė kokių trisde- 
šimt penkerių moteris išsidraikiusiais gelsvais 
plaukais. Maišelį ji tuojau pat numetė prie registra- 
cijos stalo, ant kurio Bilas Velsas pildė viršvalan- 
džių grafiko blanką. Sutrukdytas nuovados seržan- 
tas irzliai paklausė: 

— Garbioji ponia, ar galėčiau kuo padėti? 

— Galėtum, jei tik pakrutinsi užpakalį. Mano 
mergaitė dingo. 

Velso veide nė raumenėlis nekrustelėjo. Moteris 
akivaizdžiai buvo viena iš daugelio, nepraleidžian- 
čių progos padraskyti akis: „Aš moku mokesčius, 
tad nerkis iš kailio, sumautas pareigūne.“ Jis pasi- 
ruošė rašyti. 

— Ponia, jei teiktumėtės išdėstyti aplinkybes... 

— Aplinkybes? Velniop sušiktas aplinkybes! Va- 
ryk ieškoti mergaitės! 

Seržantas atsiduso. Tokia jau jo dalia! Ta didžia- 
gerklė kalė būtų šokdinusi turintį budėti Koljerį, 
bet šį kartu su Morganu Frostas išsiuntė knisti są- 
vartyno. 

— Garbioji ponia, imkime ir nusiraminkime, — 
taikingai pasiūlė Velsas. 

— Nusiraminti?! - užspiegė šiaudaplaukė. - Nu- 
siraminti?! Koks nors nusmurgęs iškrypėlis pasi- 
čiupo mano vaiką, o tu man siūlai nusiraminti?! 

— Kuo greičiau žinosime aplinkybes, tuo grei- 
čiau galėsime pradėti ieškoti mergaitės. Garbioji 
ponia, prašyčiau pasisakyti pavardę... - Po to, kai 
prieš devynias savaites dingo Vikė Stiuart, pani- 
kos apimtas iš mokyklos negrįžtančių vaikų moti- 
nas pareigūnams tekdavo raminti nuolat. Velsas 
pažvelgė į laikrodį ant sienos. Dešimt po penkių... 
Pamokos pasibaigusios mažiau nei prieš dvi valan- 
das. Visos mamos lyg susitarusios tvirtindavo, kad 
jų atžalos niekada nevėluoja grįžti, bet kai vaikas 
pagaliau parsirasdavo, išaiškėdavo, jog ir vėl užsi- 
buvo pas draugus. — ..ir.adresą. 

— Merė Briuer. Rouzbenko kelias 2, Dentonas. 

- Kokio amžiaus mergaitė? 

— Dženei septyneri. 

— O kaip dėl pono Briuerio? 

— Nėra jokio pono Briuerio. Tuojau visiškai su- 
tems, o tu tik klausinėji visokių niekų. 

— Kada Dženę paskutinį kartą matėte? 

— Kai buvo parėjusi papietauti. Nuo tada mer- 
gaitės taip ir nėra. 

— Kurią mokyklą ji lanko? 

— Dentono pradinę. 

Velsas nustėro. Dentono pradinę?! Tą pačią kaip 
ir Vikė Stiuart! 

— Gali būti užsukusi pas vieną ar kitą draugę. 
Ar skambinote joms? 

— Ką - užsukusi visai nelemtai nakčiai?! Ką čia 
šneki! Mergaitė dingo vakar. 

Apstulbęs seržantas net sumirksėjo. 

"— Vakar? Duktė nuo vakar dingusi, o jūs tik da- 
bar susizgrimbate apie tai pranešti? 

— Nedrįsk su manimi taip kalbėti! - piktai atšo- 
vė moteris. - Anksčiau nebuvo ko pranešti, po vel- 
niais! Maniau, kad duktė — pas močiutę, bet paaiš- 
kėjo, kad nėra jos ten. 

Į automobilių stovėjimo aikštelę skubąs Frostas 
perėjo priimamąjį ir, linktelėjęs Velsui, buvo beiš- 
smunkąs pro laukujes duris. 

— Inspektoriau! - Seržantas neketino galynėtis 
su moteriške vienas. 

— Vėliau, seržante, vėliau. Važiuoju namo, - ne- 
kantriai atsakė inspektorius. | 

— Dingo septymentė mergaitė... iš Dentono pra- 
dinės! - šūktelėjo jam Velsas. 

Frostas išsyk atšlijo nuo durų, lėtai apsigręžė ir 
grįžo prie registracijos stalo. 

— Kiek laiko dingusi? —- paklausė. 

— Visą sumautą naktį nebuvo namie, - už seržan- 
tą atsakė ponia Briuer. Ką, reikės pasakoti iš naujo? 

Moteris taip suirzo, kad net cigaretė tarp lūpų 
pašėlo tirtėti. Frostas panarino pečius. Maža dar 
buvo galvos sopulio! 

— Eime su manimi, - atsisagstydamas apsiaus- 
tą, pakvietė jis ponią Briuer. —- Porą arbatos, — 

mestelėjo per petį seržantui. Atidaręs pirmojo kvo- 
tos kambario duris, parodė į kėdę, ant kurios dar 
ką tik sėdėjo Luisas. Inspektorius jautėsi taip, tarsi 
iš naujo žiūrėtų vis tą patį filmą. Peleninėje ant sta- 
lo kūpsojo kaugė Luiso nuorūkų. | 

Ponia Briuer, tabako įrudintais pirštais nekantriai 
barbendama į stalviršį, įtariai žiūrėjo, kaip Frostas at- 
sisėda priešais, išsiima cigaretes ir degtukus. Kas tas 
farų jai pakištas apsmukėlis? Anas pavadino jį ins- 
pektoriumi, bet į tokį jis nėmaž nepanašus. 

— Ką gi, ponia Briuer, - pagaliau prašneko Fros- 
tas. - Dėstykite aplinkybes. 

— Kiek suknistų kartų reikės kartoti? Viską su- 
sakiau anam stuobriui. 

— O dabar susakysite šitam stuobriui, kad jis Ži- 
notų, ką pasakyti kitiems stuobriams, kurie visą 
vakarą ieškos jūsų dukrelės. - Moteriškė inspekto- 
rių gerokai erzino. - Dženę paskutinį kartą matėte 
vakar apie vidurdienį, kai buvo grįžusi iš moky- 
klos papietauti? 

- Taip. 

Ponia Briuer krūvelę peleninėje papildė nuorū- 
ka ir, pasiraususi rankinuke, išsiėmė naują cigare- 
tę. Frostas savomis moters vaišinti neketino, tad 
luktelėjo, kol ji užsirūkys, ir tik tada atvožė pakelį. 

- Ir nuo tada mergaitės nebematėte? - paklausė. 

— Jeigu tas kartas buvo paskūtinis, po velniais, 
aiškų, kad daugiau dukters nebemačiau. 

— Galite sakyti, kad esu senoviško mąstymo, — 
vos tvardydamas įsiūtį, atkirto inspektorius, - bet 
aš būčiau sunerimęs dar prieš dvidešimt keturias 
valandas. 

- Šventeiviškus savo pamokymus susikišk, ži- 
nai kur, - suurzgė ponia Briuer. - Aš - rūpestinga 
motina. Mergaitei nieko netrūksta. Vakar nebuvo 
ko nerimauti, nes maniau žinanti, kur ji yra. Dženė 
turėjo nakvoti pas močiutę. 

— Kodėl? 

— Turėjo užsukti mano draugas. Jis vaikų ne- 
mėgsta. Tik vieną prakeiktą naktį mergaitė turėjo 
praleisti pas močiutę. 

—- Kurjūsų motina gyvena? 

— Senoji gatvė 21. 

Frostas užsirašė adresą. 

— Bet pas močiutę Dženė taip ir nepasirodė? 

— Ar aš, po velniais, čia sėdėčiau, jei būtų pasi- 
rodžiusi? 

Inspektorius tvardydamasis kelis kartus giliai 
įkvėpė. 

— Kodėl nesusirūpino močiutė, vakar nesulau- 
kusi Dženės? Kodėl nepranešė jums? 

— Močiutė nežinojo, kad mergaitė atvažiuoja... ji 
neturi telefono. Dženė pas mano mamą nuvažiuo- 
ja, ir ji mergaite pasirūpina. 

— Senoji gatvė priešingame miesto pakraštyje. Ir 
jūs siunčiate septynerių metų dukrelę per visą 
miestą, neperspėjusi motinos? O jeigu ji kur nors 
išėjusi? 

— Niekur ji neišeina... o jeigu ir išeitų, Dženė iš 
karto grįžtų namo. Smulkių autobusui ji visada turi. 

Velsas padėjo ant stalo du puodelius arbatos. 
Inspektorius padėkojo linktelėjimu ir pastūmė vie- 
ną moteriai. 

— Iš kur žinote, kad Dženė į jūsų motinos na- 
mus nenuvažiavo? 

— Prieš kokį pusvalandį su motina atsitiktinai 
susitikome prekybos centre. Išgirdusi, kad Dženė 
pas ją nebuvo, iš karto atskubėjau čionai. 

Frostas pamaišė arbatą šratinuku. 

— Ar anksčiau mergaitė nebuvo dingusi? 

— Kelis kartus buvo... Kur nors nusibastydavo, 
nueidavo į kiną, dar kur nors. Kad negrįžtų per 
naktį - pirmas kartas. Žino, kad už tokius dalykus 
taip gautų į kailį... 

Inspektorius sriūbtelėjo drungnos arbatos ir nu- 
sipurtęs padėjo puodelį. Matyt, Velsas bus nuspren- 
dęs, kad „Earl Grey“ kokybės šita bobšė neverta. 

— Mums reikės nuotraukos, - pasakė Frostas. 
Moteris išėmė iš rankinuko mergaitės oria veido iš- 
raiška fotografiją aplankstytais kraštais ir padavė 
inspektoriui. — Atrodo jaunesnė nei septynerių, — 
nusistebėjo šis. 

— Nuotrauka daryta prieš gerus metus, naujes- 
nės neturiu. 

Frostui tai nepatiko. Per metus vaikas galėjo ge- 
rokai pasikeisti. 

— Mokykloje vaikai fotografuojami kiekvieną 
trimestrą. Neturite tokios nuotraukos? 

Ponia Briuer papurtė galvą ir pelenai pabiro 
ant stalo. 

— Man nereikėjo. 

— Aišku. Paimsime iš mokyklos. Ką mergaitė 
vilkėjo, avėjo? 

— Žalsvai mėlyna suknytė, juodi batai, mėlyna 
striukė su gobtuvu. 

— Aišku, — užsirašinėdamas pakartojo Frostas. — 
Suorganizuosiu paiešką. Keliaukite namo ir laukite, 

vėliau pas jus užsuksiu. Jei Dženė parsiras, tučtuo- 
jau praneškite mums. 

Moteris įkišo nuorūką tarp kitų ir paėmė nuo 
grindų pirkinių pilną maišelį. 

— Ar galėčiau tikėtis, kad kas nors mane parveš 
namo? - paklausė. 

— Verčiau nesitikėkite, - atsakė Frostas. 


Kai Morganas įžengė į kabinetą, Dentono pra- 
dinės mokyklos direktorė Džoana Boskum jau vil- 
kosi paltą. Į mokyklą konsteblis buvo išsiųstas, vos 
spėjęs pasirodyti nuovadoje su triumfo išraiška 
veide ir išmestais kruvinais Luiso drabužiais ran- 
kose. Išvydusi Morganą, direktorė neapsidžiaugė. 
Dienos.būta nelengvos, tad ji svajojo kuo greičiau 
atsidurti namie ir atsipūsti. 

— Ar negalėtume atidėti iki rytojaus? — paklausė 
moteris. 

— Deja, ne, ponia mokytoja. - Rodydamas tarny- 
binį pažymėjimą, Valstietis nužvelgė ją nuo galvos 
iki kojų. Tokia jauna direktorė... Labai seksualus 
valdingumo ir moteriško trapumo derinys, pamanė 
jis. O balsu pasakė: - Atvykau dėl Dženės Briuer. 

— Dėl Dženės? - Direktorė atsisėdo ant kėdės. — 
Mergaitės šiandien nebuvo pamokose. Tikiuosi, jai 
nieko nenutiko? 

— Mes irgi tikimės, kad viskas gerai, - atsakė 
Morganas. - Bet vakar po pamokų ji negrįžo namo. 

— O Dieve, nejaugi dar viena?! — išblyškusi su- 
šnibždėjo moteris. Sielvartas dėl Vikės buvo dar 
nenumalšęs. 

— Ar nutiko kas blogo, kol kas nežinome. Kada 
mergaitė buvo mokykloje? 


Direktorė pavartė žurnalą. 

— Vakar popiet buvo... Prisimenu, mačiau ją iš- 
einant. 

Ji atsisagstė paltą. Kabinete buvo karšta. Vals- 
tietis išpūtė. akis. Oho kokia pedagogės figūra! 
Meilute, jei tik nori, gali plekštelėti man per užpa- 
kalį, pamanė jis. 

— Mums reikėtų naujausios Dženės nuotraukos. 
Mergaitės motina tokios, regis, neturi. 

- Irgi mat motina! - niekinamai prunkštelėjusi 
suburbėjo direktorė ir iš bylų spintelės paėmė ap- 
lanką. - Fotografuota prieš pat Kalėdas. 

Spalvinėje atviruko formato nuotraukoje Dženė 
buvo jau vyresnė, išbalusi, su aiškiai matoma mė- 
lyne ant dešiniojo skruosto. Dūręs į ją pirštu, Mor- 
ganas paklausė: 

— Kaip įsitaisė? 

— Sakėsi pagriuvusi. 

— Bet jūs nepatikėjote? 

— Sakyčiau, Dženė pernelyg dažnai griuvinėja. 
Mėlynių ji yra turėjusi ir daugiau - ant rankų, kojų. 
Vis pargriuvusi ir pargriuvusi. Pranešėme sociali- 
nei tarnybai. Darbuotojos stebėjo padėtį, bet... - Di- 
rektorė iš nevilties patraukė pečiais. — Mergaitės 
motina — gudri melagė. Nieko nebuvo įmanoma 
įrodyti. 

— Kas mergaitę muša? Motina? 

— Nežinau... Atrodo, ji vis susimeta su smurtau- 
jančiais draugužiais. Bent jau girdėjau taip kalbant 
kitas mamas. 

— Kaip manote, ar motina Džene rūpinasi? 

— Manau, kad dukterį ji tik iš bėdos pakenčia. 

Dženei reikia meilės, švelnumo. Akivaizdu, kad to- 
kių jausmų mergaitė namuose nesusilaukia. Turint 
galvoje amžių, vaikas pernelyg gerai jaučiasi ga- 
tvėje. 

Pernelyg gerai jaučiasi gatvėje, mintyse pakar- 
tojo konsteblis. Nieko gero, kai vaikas, užuot spru- 
kęs nuo gatvės pavojų kiek kojos neša, įsivaizduo- 
ja, esą jokios grėsmės jam nebaisios. 

— Ar mergaitė turi artimų draugių? - paklausė 
jis. 

— Bent jau aš tokių nežinau. Pasidomėsiu ir 
jums pranešiu. 

— Dėkui. Nuotrauką pasiimu. 

Morganas įsidėjo fotografiją į kišenę. Staiga 
užuodė direktorės kvepalus. Aromatas buvo sodrus, 
seksualus, visiškai nepedagogiškas. Įdomu, ar ji turi 
bičą, pagalvojo konsteblis ir čia pat nusprendė - ti- 
kriausiai ištvirkusi. 

— Ar reikėtų perspėti kitų vaikų tėvus? — atsi- 
stodama pasiteiravo moteris. 

Morganas papurtė galvą. 

— Kol kas neverta. Jei nieko blogo nenutiko, tik 
be reikalo sukeltume paniką. — Išleidęs direktorę 
pro duris, jis susigriebė paklausti: — Ak štai dar 
kas... Ar vakar mergaitė tikrai vilkėjo žalsvai mėly- 
ną suknytę ir mėlyną striukę? 

Boskum suraukė antakius: 

— Visai ne. Vilkėjo raudoną, vilnonę. 

— Jūs įsitikinusi? — savo ruožtu nusistebėjo Mor- 
ganas. - Mums buvo pasakyta kitaip. 

- Įsitikinusi. Šiaip Dženė visada dėvi tuos pa- 
čius prastokus drabužėlius. O vakar atėjo su nauja 


suknute. Ir labai didžiavosi ja. 

Valstietis užsirašė. Nekantravo lėkti pas Frostą 
iškloti ką išgirdęs. Vis dėlto sudvejojo. Kvepalai 
mušė į galvą. 

— Panele, ar galėčiau... ee... parvežti jus namo? — 
pasisiūlė jis. 

Direktorė šyptelėjo ir papurtė galvą. 

— Ačiū, nereikia. Manęs laukia draugas. 

Aha, vadinasi, yra kam uostyti tuos kvepalus. 
Pasisekė šmikiui, pamanė Morganas, eidamas prie 
automobilio. 


Mergaitės motina buvo spėjusi pasidažyti ir ap- 
sitvarkyti plaukus. Išvydusi ant slenksčio Frostą, 
ji, ir šiaip pusiaumirka — matyt, cigaretės dūmai 
graužė akis, - dar labiau prisimerkė. 

— Radote? 

— Kol kas neradome, - atsakė inspektorius. - Iš- 
kilo dar pora klausimų. į 

Moteris nusivedė jį į svetainę, kur prie stalo ar- 
batą sriūbčiojo senesnė, septintą dešimtį baigianti 
jos versija. 

— Mano motina, Dženės močiutė, - pristatė šei- 
mininkė. 

Frostas pasisveikindamas linktelėjo ir taip pat 
atsisėdo prie stalo. 

— Ponia Briuer, vadinasi, Dženė pas jus taip ir 
neatvažiavo? - kreipėsi jis į senolę. 

— Aš nė nežinojau, kad anūkė turi atvažiuoti. - Ji 
dėbtelėjo į dukterį ir paklausė: - Kodėl neperspėjai? 

Toji atsainiai patraukė pečiais. 

— O kodėl turėjau perspėti? Žinojau, kad ne- 
prieštarausi. 


184 


— Aišku, būčiau neprieštaravusi. Man tik reikia 
žinoti iš anksto. Jei būtum perspėjusi, kad vaikas 
turi atvažiuoti, dar vakar vakare būčiau kreipusis į 
policiją. 

— Na taip, dabar aš kalta! 

— O ką, gal ne, po kelmais?! Aišku, kad ne aš. 

Frostui jų rietenos kaipmat įgriso. 

— Man nusispjaut, kas kaltas, kas ne. Norime 
surasti mergaitę kuo greičiau. Lauke tamsu, pasiu- 
tusiai šalta ir laiko praėjo per daug. - Jis dūrė pirš- 
tu į Merę Briuer. - Pora klausimų. 

Moteris užvertė akis į lubas. 

— Vėl tie paiki klausimai! 

— Taip, vėl tie paiki klausimai, - atrėžė inspek- 
torius. —- Sakėte, kad Dženė į mokyklą išėjo su žals- 
vai mėlyna suknele. Mokykloje sužinojome, kad 
mergaitė vilkėjo raudoną, vilnonę. 

— Raudoną? - Briuer mažne paspringo. Kad ge- 
riau išsikosėtų, ji išsiėmė iš burnos cigaretę. - Tie 
kvankos nežino, ką šneka. Raudonos suknelės 
Dženė išvis neturi. 

— Vargšė mažutėlė teturi vieną drabužėlį, - įsi- 
kišo močiutė. - Kada paskutinį kartą pirkai vaikui 
kokį drabužį? 

— Plika ji nevaikšto. O jeigu turėtų raudoną sukne- 
lę, žinočiau. 

— Ar vakar, grįžusi pietų, mergaitė vilkėjo mė- 
lynąją? - paklausė Frostas. 

— Tikriausiai. 

Inspektorius išpūtė akis. 

— Ką reiškia - tikriausiai? 

— Kai ji parėjo, manęs nebuvo namie. Buvau 
bingo klube. 


185 


— Sakėte, kad dukterį paskutinį kartą matėte va- 
kar, perpietę. 

— Na iš tikrųjų nemačiau. Palikau Dženei pini- 
gų traškučiams. Grįžusi pinigų neberadau, taigi ji 
buvo parėjusi. 

— Bet jūs įsitikinusi, kad į pamokas vakar rytą 
mergaitė išėjo su mėlynąja suknute? 

— Turbūt. Dženė tą vieną teturi. Mėginu pasi- 
taupyti naujiems drabužiams, bet pinigų vis pri- 
trūksta. 

— Tik bingo klubui jų kažkodėl nestinga, - su- 
burbėjo senolė. 

Nuovargio galuojamas Frostas krumpliais pasi- 
trynė akis. 

— Turbūt? — pakartojo jis. — Matėte, ką dukrelė 
vilkėjo, ar ne? 

— Tiesą pasakius, nemačiau. Dar gulėjau. Ji pati 
pasitiekia pusryčius. 

Inspektorius nepatikėjo savo ausimis. 

— Pati pasitiekia pusryčius? Septynerių metų 
vaikas pati pasitiekia pusryčius, o motina tuo me- 
tu vartosi pataluose? 

Briuer karingai sunėrė rankas ant krūtinės ir 
atšovė: 

— Tavo darbas - ieškoti mergaitės, o ne skaityti 
man sušiktus pamokslus! 

— Pasakykite pagaliau aiškiai, kada paskutinį 
kartą matėte savo dukterį, - nukirto Frostas. 
ir nuėjo gulti. 

— Matei savo dukterį taip neseniai?! — užrėkė 
močiutė perdėtai nepatikliai. — Kažin ar ją dar 

pažintum. Kodėl vakar siuntei mergaitę pas mane? 
Tikriausiai tas eržilas turėjo prisistatyti. — Frostui 
ponia Briuer pasakė: - Tasai pašlemėkas vargšiukę 
nuolat muša. Kad žinotumėt, kiek kartų ji atvažia- 
vo pas mane apsiverkusi! 

Inspektorius nieko nelaukdamas kreipėsi į mer- 
gaitės motiną: 

— Sakykite jo pavardę ir adresą. 

— Nesakysiu! — atrėžė ji. - Mano draugas nenori 
niekur veltis. 

— Nenori veltis? Jis jau įsivėlęs, — nenusileido 
inspektorius. - Pavardę ir adresą! 

— Denis Hadlis, Pibodžio valda, 2-as butas. 

— Ir kuo gijis verčiasi, kai nemuša septynmečių 
mergaičių? 

— Vairuoja sunkvežimį. 

Frostas užsirašė duomenis ant cigarečių pakelio 
ir atsistojo. 

— Norėčiau apieškoti namą, - pasakė. 

— Apieškoti namą?! — Briuer mažne suspigo. — 
Manai, nugalabijau savo vaiką?! 

— Mergaitė galėjo užsitrenkti kokioje spintelėje 
ar dar kur nulįsti, - atsakė inspektorius. — Tokių 
atvejų yra buvę. 

— Ką, gal nežinočiau, jeigu ji būtų namuose? 

— Kur tavo duktė, niekada ir nežinai, — vėl įsi- 
terpė močiutė. - Judu su tuo eržilų krušotės, o mer- 
gaitė tuo metu gal merdėjo pastogėje. 

Įsisprendusi rankomis į šonus, Briuer perliejo 
motiną tūžmingu žvilgsniu ir suurzgė: 

— Man tavo replikos, moč, per gerklę lenda. Už- 
sičiaupk arba varyk iš čia. 

Frostas, kuriam moterų kivirčai irgi lindo per 
gerklę, nuėjo prie laukujų durų ir, pasišaukęs auto- 
mobiliuose laukiančius kolegas, liepė apieškoti na- 
mą ir nedidelį sodelį. Pasikvietęs Morganą, jis grį- 
Žo į svetainę. 

— Kur Dženės kambarys? - paklausė moterų. 

Kambarys buvo antrame aukšte. Juodu su kon- 
stebliu prasispraudė pro Džordaną, kuris prilaikė 
pro dangtį lubose į palėpę besiropščiantį Simsą. 
Ankšto mergaitės būsto sienos buvo apmuštos vai- 
kiškais tapetais su porcelianinės lėlės iš animaci- 
nio serialo atvaizdėliais. Tvarkingai paklota lova, 
rausva komoda, dvylikos colių įstrižainės nespal- 
voto vaizdo televizorius ant jos, baltu melaminu 
padengta spinta — šit ir visas apstatymas. 

Frostas užsidegė cigaretę ir, praskleidęs užuo- 
laidas, pažvelgė į sodelį, kur uniformuotas konste- 
blis, žibintuvėlio spinduliu raižydamas tamsą, 
braidė po nenupjautą, aukštą žolę. Ak, kiek kartų 
jau šitaip stovėta šaltame, tuščiame kambaryje, į 
kurį vaikas nebegrįš, pagalvojo inspektorius ir su- 
drebėjo. 

Morganas atitraukė lovą, įsitikino, kad nieko po 
ja nėra, tada atidarė spintą, kurioje kabojo vos keli 
vaikiški drabužiai. Ant jos grindų buvo padėta vie- 
na, kita pora batukų numintais užkulniais, krūvelė 
populiarių knygučių. 

Frostas panaršė komodos stalčius. Nieko neti- 
kėto - dar keli drabužėliai, nosinės, kelnaitės, į ka- 
muoliukus susuktos kojinės, viskas sudėta labai 
tvarkingai. Įkyri nuojauta kažkur sąmonės kertelė- 
je kuždėjo, kad kai ko jis nepastebi, bet kas tai ga- 
lėtų būti, inspektorius kol kas nenumanė. 

Konsteblis atitraukė nuo sienos spintą. 

- Šefe, pažvelkite! - šūktelėjo jis, aptikęs bran- 
gių vaikiškų metraščių“. Kai kurie jų buvo visiškai 
nauji. - Kviesk išverstagerklę, - paliepė Frostas. 

Atėjusi šeimininkė sunėrė rankas ant krūtinės 
ir atsirėmė į durų staktą. 

— Na ką, spintoje radote Dženę, ar ne? - nusišaipė. 

Suėmęs už kampų, inspektorius kilstelėjo 
žurnalus. 

— Jūs nupirkote? - paklausė. 

Moteris, delnu išblaškiusi cigaretės dūmus, į 
žurnalus vos dėbtelėjo. 

— Ne. Iš kur čia tie metraščiai? 

— Buvo paslėpti už spintos. 

— Dženė bus kur nors nudžiovusi. Paršelis. 

— Galbūt, galbūt, - sumurmėjo Frostas ir atsar- 
giai padėjo žurnalus ant lovos. Staiga suvokęs, kas 
ji graužė, spragtelėjo pirštais. Atidarė spintą ir pa- 
rodė į kabančius drabužius. — Sakėte, mergaitė 
įprastai dėvi žalsvai mėlyną suknutę. Kurią iš šitų? 

Briuer nužvelgė paltukus bei megztinius ir pa- 
niekinamai purkštelėjo. 

— Kuris drabužis čia, po velniais, panašus į mė- 
lyną suknelę? 

— Ar užvakar mergaitė grįžo iš mokyklos su 
mėlynąja? 

— Aišku. 

— Matėte Dženę ją vilkint? 

— Mačiau. Kodėl klausi? 

— Todėl, kad suknelės čia nėra, - atsakė Frostas. 
* Didžiojoje Britanijoje populiarūs vaikų žurnalai, išeinantys kartą 
per metus. Kai kurie jų pradėti leisti dar XIX a. viduryje. 

Moteriškė nieko nesuprato, bet ma ją bala. - Kur 
duktė padėtų drabužį, jei jį reikėtų skalbti? 

— Į pintinę prie skalbyklės. 

— Eik kartu su šeimininke ir pažiūrėk, - Morga- 
nui paliepė inspektorius. Pats atsisėdo ant lovos ir 
ėmė laukti, nors, ką pasakys konsteblis, jau žinojo. 
Jis dar kartą nužvelgė kambarį... Lova paklota, gra- 
žiai sulankstyta pižama padėta ant priegalvio. 
Vargšė mergaitė, viską tikriausiai darydavo pati, 
pagalbos iš apkiautėlės motinos nebuvo ko tikėtis. 

— Šefe, suknelės pintinėje nėra, - pranešė, laip- 
tais užtrinksėjęs konsteblis. 

— Ieškokite mėlynos suknutės! — visiems saviš- 
kiams sušuko inspektorius. - Jei rasite kitokių vai- 
kiškų drabužių, parodykite man! 

Apsikamšęs kaklą šaliku, jis vėl atsisėdo ant 10- 
vos ir, tirtėdamas iš šalčio, užsirūkė. Pelenus barstė 
pro langą, nenorėjo priteršti tvarkingo mergaitės 
kambarėlio. 

Galų gale, apieškojusi visą valdą, susirinko ins- 
pektoriaus grupė. Visi susitaršę, išsitepę. 

— Nėra čia nei mergaitės, nei jos drabužių, - pa- 
sakė Džordanas. 

Frostas linktelėjo. Rasti Dženę namuose jis ir 
nesitikėjo. 

— Kažkas ją pačiupo, pačiais viduriais jaučiu — 
tas pats bjaurybė pagrobė ir Vikę. — Jis parodė į 
metraščius ant lovos. — Kraukite į įkalčių maišą. 
Reikės patikrinti pirštų atspaudus. Gal mergaitė ir 
nukniaukė žurnalus, bet visai gali būti, kad koks 
nors mielas dėdė davė jai dovanų... „tik nesakyk 
mamytei, kačiuk...“ Jeigu į pamokas Dženė išėjo su 

mėlyna suknele, o nuėjo su raudona, vadinasi, pa- 
keliui kur nors persirengė. Ar tik ne lipšnaus dė- 
dulės, dovanojančio spalvingus žurnalus, namuo- 
se? — Sulig tais žodžiais inspektorių perėmė drebu- 
lys. — Nuojauta man šnibžda, kad mergaitė 
nebegyva, vis dėlto tikėkimės, kad profesinė mano 
patirtis nieko neverta, ir aš klystu. Ieškokime toliau. 
Lauke žvarbu, tad reikėtų paskubėti. - Mobiliuoju 
paskambinęs į nuovadą, Frostas pasakė: — Bilai, į 
paiešką noriu įtraukti visus pareigūnus, kiek tik jų 
turime, net ir tuos, kuriems laisvadieniai. 

— Ar su Maletu suderinta? — pirmiausia paklau- 
sė Velsas. 

— Suderinsiu. Ir narai tegul būna pasiruošę. Ry- 
toj košime kanalą. 

Ieškotojai pradėjo darbą tuojau pat. Jiedu su 
Morganu, važiuodami į nuovadą, matė Dentono 
miške šmaižiojant žibintuvėlių spindulius. 

— Gal vertėjo kanalą apieškoti šį pat vakarą? — 
paklausė konsteblis. 

— Jeigu mergaitė kanale, vadinasi, nebegyva, — 
šiurkštokai atšovė Frostas. - Niekada nespirgu ras- 
ti vaiko lavono kuo greičiau. 

Jis įjungė šildymą. Salone buvo šalta, bet lauke 
gerokai šalčiau. Jeigu mergaitė tokiame speige... 
tamsoje... 

Važiuodami Karaliaus gatve, jie matė vos vieną, 
kitą prostitutę. Ne žvarbos merginos bijojo. Girdas 
apie vakarykščiai rastą lavoną jau sklido. Prakeik- 
tų bylų užgriuvo daug, o pareigūnų ir laiko stigo. 

- Šefe... - Inspektoriaus mintis išblaškė Morga- 
nas. - Šefe, siųstuvėlis. 

— Džekai, - prabilo Velsas, — ką tik paskambino 
toks vyriškis. Dingo jo vienuolikmetis sūnus. Lan- 
ko tą pačią mokyklą kaip ir anodvi mergaitės. 

Šūdienė, patyliukais sukeikė Frostas. Viena bė- 
da - ne bėda. 

— Važiuojame, — pratarė jis, pirmiau paklausęs 
adreso. 

Duris atidarė policijos konsteblė Džunė Pardi, 
trečią dešimtį įpusėjusi guvi, Žemutė brunetė. 
Frostas pasidžiaugė, kad šalia nėra Morgano. Šis 
būtų strakaliojęs aplink merginą kaip šuva rujos 
metą. Inspektorius ir pats būtų mielai pastrakalio- 
jęs, bet laikas buvo netinkamas. 

— Pasakok, širdele, - paprašė jis. 

— Tonis Skotnis, vienuolikos. Iš ryto kaip įprasta 
išėjo į mokyklą, ir daugiau tėvai jo nematė. Nebu- 
vo grįžęs nė arbatos. - Pareigūnė nedaugžodžiavo. 

Frostas įsikando cigaretę. 

— Kodėl tėvai nepaskambino anksčiau? 

— Manė, kad berniukas bus po pamokų nuėjęs į 
kiną. Taip jau yra buvę. 

Džunė palydėjo inspektorių į svetainę. Tamsia- 
plaukis gerų keturiasdešimties tėvas raukšlių išva- 
gota kakta be perstojo vaikščiojo po kambarį. Fote- 
lyje susigūžusi keleriais metais jaunesnė berniuko 
motina, kandžiodama lūpą, tramdė ašaras ir be pa- 
liovos barbeno pirštais į ranktūrį. | 

— Dėl Dievo, liaukis pagaliau, - subarė ją vyras. 
Frostui įėjus, jis viltingai paklausė: — Ar yra naujienų? 

— Ieškome, — atsakė inspektorius. Atskiros 
paieškos jis neorganizavo, tik perspėjo mergaitės 
ieškančias grupes. - Mums reikia nuotraukos. 

Moteris be žodžių padavė mokyklinę fotografiją. 

Berniukas buvo nufotografuotas tuo pat metu kaip 
ir Dženė Briuer. Į tėvą panašaus tamsiaplaukio 
akyse žibėjo velniukai. Frostas įsidėjo nuotrauką į 
kišenę. Atsisėsti niekas nepasiūlė, bet inspektorius 
vis tiek atsidrėbė ant kėdės prie židinio ir atlaisvi- 
no šaliką. 

— Jei teisingai supratau, Tonis jau ir anksčiau 
buvo dingęs? - paklausė. 

— Kad negrįžtų taip vėlai, dar nėra buvę, - atsa- 
kė vaiko motina. 

— Snarglius! — staiga užriko tėvas. - Sprandą nu- 
suksiu! 

Vis dėlto nerimas tuojau pat pergalėjo pyktį, ir 
vyriškis, suėmęs Žmonai už rankos, švelniai šią pa- 
glostė. 

— Kada Tonį matėte paskutinį kartą? - paklausė 
Frostas. 

— Per priešpiečius, —- atsakė moteris. = Jis prašė 
išleidžiamas į „Karališkąjį“ pažiūrėti naujo Volto 
Disnėjaus kompanijos filmo, bet buvo prasikaltęs — 
draskė man akis, - tad pasakiau, kad neleisiu. 'Io- 
nis mane aprėkė ir išėjo. 

— Draugus apskambinote? 

— Pirmiausia, - įsiterpė tėvas. - Po pamokų To- 
nis su jais išsiskyrė, pasakęs, kad eis į kiną. 

— Ar pinigų kinui galėjo turėti? 

Motina papurtė galvą. 

— Nedaviau. Yra buvę, nemačiomis pats pasiim- 
davo iš mano piniginės, bet dabar tokių progų ne- 
besuteikiu. Neišleidžiu piniginės iš akių. 

- Jūs įsitikinusi, kad šiandien berniukas pinigų 
nepaėmė? 

— Įsitikinusi. Piniginėje tik banknotai, nė vieno 
netrūksta. 

— Kino teatre buvote? 

— Savaime aišku, — atsakė vyriškis. - Su darbuo- 
toju visur išieškojome... Veltui. - Jis nudelbė akis ir 
palingavo galvą. - Padauža! Jeigu jis nusprendė ši- 
taip mus pamokyti, aš... - Tėvas sakinio nebaigė, o 
pyktį nukreipė į inspektorių. - Klausimai, klausi- 
mai, klausimai! Klausinėdami vaiko nerasite. Pats 
eisiu ieškoti. 

Šeimininkas skubiu žingsniu išėjo iš kambario. 
Netrukus trinktelėjo laukujės durys. 

— Vyras toks šiurkštus. Atsiprašau, - pusbalsiu 
ištarė moteris. - Nerimas baigia išvaryti jį iš proto. 

Frostas atjaučiamai sulinksėjo. Jis ir pats neri- 
mavo. Tą pačią dieną dingo du vaikai. Nejaugi 
Dentone siautėja pedofilų gauja? Sudrebėjo, apie 
tai pagalvojęs, bet kalbėti stengėsi kuo ramiau, kad 
neišgąsdintų moteriškės. 

— Ponia Skotni, ieškoti dingusių vaikų mums 
tenka nuolat. Tėvai, žinoma, eina iš proto, bet de- 
vyniais atvejais iš dešimties jų atžalos parsiranda, 
didžiuodamiesi savo išdaiga. 

— Bet kodėl Tonis negrįžta? Juk jau taip vėlu. 

— Gal bijo gauti iš tėvo pylos? - spėjo inspekto- 
rius. 

Moteris papurtė galvą ir, traukdama ašaras, su- 
šniurkštė nosimi. 

— Tėvas taip tik kalba... grasinti grasina, bet nie- 
kada nieko nedaro. Kartais net pagalvoju, kad ge- 
riau jau... - Ją nutraukė telefono skambutis. Viltingai 
aiktelėjusi, Tonio motina griebė ragelį. - Klausau... 

— Akimoju apsiniaukusi pasakė: - Ne, mama, nie- 
ko naujo... Verčiau neužimkime linijos. 

Padėjusi ragelį, moteris sukrūpčiojo ir apsiverkė. 

— Širdele, nesikamuokite. Matysite, paaiškės, 
kad nieko Toniui nenutiko. Tik turėkite kantrybės. 

Pats suvokė, kad tai - tik žodžiai. Iš kur jam ži- 
noti, kad nieko nenutiko. Vis dėlto motina, patikė- 
jusi inspektoriumi, nusišluostė ašaras ir narsiai nu- 
sišypsojo. 

Pasivedėjęs konsteblę į šalį, Frostas sušnibždėjo: 

— Pasilik su ja ir, nutaikiusi progą, akylai pasi- 
dairyk. Tasai padauža galėjo pasislėpti, keršyda- 
mas tėvams. 

Inspektorius išėjo nelydimas. Kilo tirštas, 
lipnus rūkas. Lyg dar maža būtų nelemtų kliūčių 
tamsoje dirbantiems ieškotojams. Kai tik Frostas 
įsėdo į automobilį ir įjungė šildymą, džergžtelėjo 
radijo siųstuvėlis. 

— Džekai, tu jau mašinoje? — prabilo 'Šišas — 
Nenorėčiau, kad nugirstų tėvai. Atrodo, radome 
berniuką. 

Inspektorius pajuto, kaip skrandis susitraukė į 
kietą gniutulą. Sprendžiant iš seržanto intonacijos, 
gerų naujienų tikėtis nevertėjo. 

— Atrodo, radote? 

- Į ligoninę atvežtas vaikas. Iš išvaizdos — Tonis 
Skotnis. Parbloškė automobilis. Vairuotojas pa- 
spruko. 

— Po paraliais! Kur parblokštas? 

— Įvažiavime į plentą ties Dentono mišku. 

— Ties Dentono mišku? Ką, po galais, jis ten veikė? 

— Net nenumanau. Paskambino vairuotojas, 


196 


pavardės nepasisakė. Paaiškino, kaip berniuką ras- 
ti. Esą vaikas iššokęs prieš pat automobilį, jis netu- 
rėjęs jokių šansų išvengti susidūrimo. 

— Kokia berniuko būklė? 

— Jis reanimacijoje. Kad išsikapstys, daktarai 
nesitiki. - Akimirką patylėjęs Velsas pridūrė: - Rei- 
kėtų pranešti tėvams. 

Frostas atsigręžė į namą. Eiti atgal su tokia nau- 
jiena jis nėmaž nenorėjo. 

— Jeigu vaikas parblokštas automobilio, tegul 
eismininkai ir praneša. 

— Džekai, juk žinai, visos pajėgos mestos ieškoti 
mergaitės, pareigūnų katastrofiškai trūksta. O tu, 
šiaip ar taip, ten... 

— Na taip, žinoma. Kaip visada ten, kur reikia, 
tik netinkamu metu, velniai griebtų! 

— Tad praneši? 

— Aišku, man tokia priedermė - grynas juokas. 

Jis dar patraukė dūmą, tada išmetė nuorūką į 
tamsą ir, nuėjęs prie durų, nykščiu paspaudė 
skambučio mygtuką. 


Džordano ir Simso automobilis trinksėjo duo- 
bėtu keliuku, iš miško vedančiu į plentą. Dar prieš 
pusvalandį būtų galėję važiuoti užkąsti, bet tas 
eismo įvykis sujaukė planus. Rūkas vis labiau tirš- 
tėjo, matomumas prastėjo. Simsas, iškišęs galvą 
pro šoninį langą, sergėjo, kad mašina neįlėktų į pa- 
kelės griovį. 

— Stabdyk! - staiga šūktelėjo jis. 

Džordanas akimirksniu numynė stabdžių pedalą. 

— Kas atsitiko? 

— Prie krūmų stovi automobilis, žibintai išjungti. 

— Kad tave kur skradžiai su tokiu pastabumu! — 
suvaitojo Džordanas. Jo pilvas gurgė, reikalavo pape- 
nimas. —- Na gerai, tik neužgaiškime. Mirštu iš alkio. 

Konstebliai išlipo iš automobilio ir nuėjo prie 
tamsiai pilko BMW, pagaminto daugų daugiausia 
prieš metus. Durelės buvo užrakintos, vairuotojo — 
nė ženklo. Simsas palietė variklio gaubtą. 

— Dar neataušęs, - pratarė. 

— Vaikigaliai nuvarė, norėdami pasivažinėti? — 
spėjo Džordanas. 

— Vaikigaliai, pamesdami automobilį, durelių 
nerakina. Reikia patikrinti. 

Džordanas susisiekė su Operatyviojo valdymo 
centru, Simsas tuo metu pašvietė į saloną. Ant ke- 
leivio sėdynės buvo palikti lagaminėlis ir mobilu- 
sis telefonas, daugiau nieko įdomaus. 

— Kad būtų nuvarytas, informacijos nėra, - pa- 
sakė Džordanas, atsainiai spirtelėjęs į padangą. — 
Važiuokime verčiau užkąsti. 

— Savininkas tikriausiai dar nežino, kad mašina 
pavogta, — atsakė Simsas. — Tokio brangaus auto- 
mobilio niekas vidur miško šiaip sau nepalieka. 

— Gal sugedo... 

— Vairuotojas turėjo mobilųjį. Būtų paskambi- 
nęs tarnybai ir palaukęs šiltame salone. — Staiga 
Simsas kilstelėjo ranką ir sušnibždėjo: - Girdėjai? 

Už krūmų kažkas sudejavo ir pratrūko vemti. 

— Tai bent pataisė apetitą prieš vakarienę, - su- 
šnypštė Džordanas. 

Juodviem šitaip stoviniuojant prie paslaptingo- 
jo BMW, iš krūmų, nosine šluostydamasis lūpas ir 

prakaitą nuo kaktos, išlindo pablyškęs žemaugis 
gerų trisdešimties vyriškis su odiniu, avikailiu pa- 
muštu švarku. Išvydęs policininkus, jis sutriko, bet 
sugebėjo išspausti mienką šypsenėlę. 

— Supykino, - prisipažino vyrukas. 

— Girdėjome, - atsakė Simsas ir ištiesė ranką. — 
Pone, prašyčiau pateikti vairuotojo pažymėjimą. 

Dokumentas patvirtino, kad Patrikas Tomas 
Morisas yra teisėtas automobilio savininkas. Pa- 
manęs, kad nebėra, ką čia veikti, Džordanas žengė 
prie tarnybinio automobilio, bet Simsas taip len- 
gvai pasiduoti neketino. 

— Pone, jūs išgėręs? - paklausė jis Moriso, su- 
raukęs nosį. 

Anas dar labiau apsiblausė. 

- Išgėręs? — paklausė. - Na ką jūs, išlenkiau tik 
alaus, vieną alaus... 

— Pone, neabejoju, kad taip ir buvo, - atsakė Sim- 
sas. - Manau, neprieštarausite, jei patikrinsime. 

Konsteblis atkišo Morisui alkoholio tikrintuvą. 
Džordanas neramiai stebėjo į vamzdelį pučiantį 
vairuotoją. Kad tik nepripūstų, patyliukais meldė 
jis, kad tik nepripūstų, man žarna žarną ryja. Išvy- 
dęs, kad pasikeitė indikatoriaus spalva, konsteblis 
vos užgniaužė sunkų atodūsį. 

Simsas dirstelėjo į rodmenį ir pasakė: 

— Pone, būsite apsiskaičiavęs - išgėrėte daugiau 
nei vieną bokalą alaus. Deja, turėsite važiuoti su 
mumis į nuovadą. 

— Maldauju, nebauskite, - sudėjęs rankas, ėmė 
prašyti Morisas. - Prisiekiu, prieš sėsdamas prie vai- 
ro, išgėriau tik vieną alaus. Kai supykino, sustojau 


199 


ir, kad aprimtų skrandis, gurkštelėjau brendžio. — 
Jis išsiėmė iš užpakalinės kišenės plokščią buteliuką 
ir parodė policininkams. - Neketinau toliau važiuo- 
ti. Prisiekiu, maniau išsimiegosiąs automobilyje. 

"Simsas klausiamai pažvelgė į kolegą, šis tik pa- 
traukė pečiais — suprask, paleiskime tą nelaimėlį, 
aš noriu valgyti. Bala nematė, reikia paleisti, pagal- 
vojo Simsas. Sprendžiant iš pažaliavusio veido, tas 
tipas dar ne viską išvėmė ir, vežamas į nuovadą, 
veikiausiai pridergtų saloną. 

— Pone, jums pasisekė... - Žiojosi sakyti konste- 
blis, bet staiga nutilo, pastebėjęs, kad Džordanas 
moja jam, kviesdamas prieiti prie BMW. - Kas atsi- 
tiko? 

Džordanas parodė į kairįjį priekinį prabangiojo 
automobilio sparną. Šis buvo nubruožtas, žibinto 
stiklas - sudužęs. 

— Po šimts! - išsprūdo Simsui. 

Jiedu grįžo pas vairuotoją, kuris iš paskutiniųjų 
stengėsi laikytis atsainiai. 

— Pone, jūsų automobilis apgadintas. Patekote į 
eismo įvykį? - kreipėsi į jį Simsas. 

— Koks ten apgadinimas! - nenatūraliai sukike- 
no Morisas. - Rytą, išvažiuodamas iš garažo, užka- 
binau vartų staktą. 

— Ir visą vakarą važinėjote su neveikiančiu Ži- 
bintu? Tai labai rimtas nusižengimas. - Simsas kal- 
bėjo vis griežčiau. — O gal žibintas sudužo, kai par- 
trenkėte berniuką? 

Vairuotoją išpylė prakaitas. 

— Partrenkiau berniuką? Kokį berniuką? 

— Vaikas reanimacijoje. Tas, kurį partrenkėte... 

Arjūs toks girtas, kad net nebeprisimenate? 

Vyriškis vėl apsišluostė veidą nosine. 

— Pareigūne, - išlemeno, —- nesuprantu, apie ką 
kalbate. Aš nieko nepartrenkiau. 

Simsas suėmė jam už žasto ir nusivedė prie tar- 
nybinio automobilio. 

— Manau, mums reikėtų pavažiuoti iki nuovados. 


Kvotos kambaryje buvo šilta, netgi pernelyg šil- 
ta, bet konsteblį Koljerį, pirmiau ištisas valandas 
budėjusį šaltyje, tokia permaina tik džiugino. Su- 
laikytasis, protarpiais nebešvaria nosine nusi- 
braukdamas nuo veido prakaitą, nervingai žings- 
niavo pirmyn atgal. 

— Kiek dar laukti? - paklausė jis. 

— Inspektorius netrukus ateis. 

— Kartojate tą patį jau visą pusvalandį. Kažkoks 
nesusipratimas. Manote, galėjau partrenkti Žmogų 
ir net nepastebėti? Noriu advokato. 

— Kai inspektorius ateis, jam ir sakykite, - atšo- 
vė Koljeris. | 

Durys atsivėrė, ir į kvotos kambarį įžengė 
apsmukęs tipas, nešinas puodeliu, ant kurio už- 
krautas riebalais srūvantis sumuštinis vos laikėsi. 
Tipas klestelėjo ant kėdės ir mostu paragino sulai- 
kytąjį atsisėsti priešais. 

— Frostas, - prisistatė. - Kriminalistas inspekto- 
rius Frostas. Atsiprašau, kad teko laukti. - Žvilgte- 
lėjęs į arešto protokolą, jis atsikando sumuštinio. — 
Ponas Patrikas Morisas, ar ne? 

— Taip... Noriu iš karto pareikšti - jūsų pareigū- 
nai žiauriai suklydo. 

— Neabejoju, - atsakė Frostas. - Jums nėra ko 
nerimauti. Paprašiau mūsų teismo ekspertizės vy- 
rukų patikrinti, ar kraujas, likęs ant jūsų automo- 
bilio žibinto, tos pat grupės kaip ir jūsų garažo 
vartų staktos. 

Vyriškis stebeilijo į Frostą, įraudęs iš įniršio. 

— Niekšas! - spjaute išspjovė galiausiai. 

— Toks tokį sutiko, - maloniu balsu atsakė ins- 
pektorius. 

Morisas atsiprašydamas sumosavo ranka. 

— Atleiskite, atleiskite, - sumurmėjo, panarinęs 
galvą. - Net nebuvau išvystęs greičio. Iš tikrųjų 
vos vilkausi. Vaikis iššoko prieš pat mašiną. Netu- 
rėjau jokių šansų... 

- Jis buvo blaivus, o jūs - girtas, - pakomentavo 
Frostas. 

Sulaikytasis pašoko ir suriko: 

— Aš buvau ne girtas! 

— O aš, po velnių, ne kurčias, - atrėžė inspekto- 
rius ir, gurkštelėjęs arbatos, nusišluostė lūpas. — 
Sėskite. 

Morisas atsisėdo. 

— Atleiskite... atleiskite. - Pasviręs į Frostą, jis iš- 
bėrė: — Dirbu kompanijoje, prekiaujančioje naftos 
produktais. Tikiuosi greito paaukštinimo. Užtektų 
kartą įkliūti vairuojant išgėrus, susyk lėkčiau iš 
darbo. Manote, ryžčiausi šitaip rizikuoti? Aš nebu- 
vau girtas. Buvau blaivus kaip stiklas. Tik paskui 
gurkštelėjau brendžio. 

— Girtas buvote ar blaivus, bet vienuolikos me- 
tų berniuką partrenkėte ir pasprukote. 

— Negalėjau leisti sau veltis į bėdą. Darbas man... 


202 


— Velniop sušiktą jūsų darbą! Vaikas - reanima- 
cijoje. Puikiausiai galėjote juo pasirūpinti. 

— Išpuolęs iš automobilio, pribėgo toksai vyras. 
Palikau vaikį jo globai. 

Frostas išsyk sukluso. 

— Koks vyras? 

— Su savo senu klebetu, mėlyna „Vauxhall As- 
tra“, stovėjo šalikelėje. Kai partrenkiau berniuką, 
vairuotojas prie jo iš karto pribėgo. Ką galėjau pa- 
daryti? Bent paskambinau mobiliuoju į greitąją. 

— Na taip, - suniurzgė inspektorius, - didžiai 
humaniškas poelgis. Priminkite, kad pasiūlyčiau 
jus į Nobelio premijos kandidatus. — Jis nukratė 
trupinius į puodelį ir pastūmė šį į šalį. - Kaip tas 
vyras atrodė? 

— Vidutinio amžiaus, kokių keturiasdešimt pen- 
kerių, gal kiek vyresnis. Plaukai apytamsiai, pra- 
plikęs. 

— Nusiskutęs? 

— Taip, atrodo. Nespė... 

— Žinau, žinau, - pertraukė Morisą Frostas. - 
Viskas vyko taip greitai, nespėjote įsižiūrėti. Kokio 
jis sudėjimo? 

— Normalaus. 

— Kaip apsirengęs? 

— Su kostiumu. Atrodo, su tamsiu. 

— Ak su kostiumu?! - nusišaipė inspektorius. - Pui- 
ku, mums bent nereikės ieškoti vyriškio su suknele. 

— Jei Žinočiau daugiau naudingų detalių, tai ir 
pasakyčiau, - suburbėjo Morisas. - Juk ir man svar- 
bu, Kad jį surastumėte. Tas žmogus patvirtintų, kad 
važiavau lėtai ir kad neturėjau jokių šansų išvengti 
susidūrimo. 

— Tad tikėkitės, kad jį rasime, nes kol kas neturi- 
te jokių šansų išvengti bausmės. — Frosto nuorūka 
paskui trupinius nukeliavo į ataušusią arbatą. Jis 
atsistojo ir linktelėjo Koljeriui. —- Paaiškinimą pa- 
ims konsteblis, - pasakė sulaikytajam. 

Už durų inspektoriaus laukė Bilas Velsas. 

— Džekai, ekspertai atsiuntė pirminę išvadą: eis- 
mo įvykio vietoje rastos šukės — neabejotinai Mori- 
so automobilio žibinto. 

— Jie tesugeba patvirtinti tai, ką ir šiaip žinome, 
— suniurnėjo Frostas. - Morisas prisipažįsta par- 
trenkęs berniuką. 

— Pasak eismininkų, jis važiavo trisdešimt my- 
lių per valandą, ne greičiau. Stabdymo šliūžės tai 
patvirtina. 

— Kad jį kur klynas! — sukeikė inspektorius. — 
Tikėjausi, kad galėsime pateikti tam šunsnukiui 
bent kelis kaltinimus. 


Telefonas subirbė, kai tik jis įžengė į kabinetą. 
Iš ligoninės skambino konsteblė Džunė Pardi. 

— Inspektoriau, prieš dešimt minučių mirė par- 
trenktasis berniukas, - pasakė ji. 

Frostas atkragino galvą ir išsiplūdo į lubas. 

- Šūdienė! Tėvai žino? 

— Buvo prie vaiko lovos. 

Inspektorius susigėdo: džiaugsmas dėl to, kad 
nereikės tėvams pranešti blogos naujienos, mažne 
nustelbė sielvartą dėl vienuolikmečio berniuko 
žūties. 

— Arjie vis dar ten? - paklausė jis. 

— Taip. 

— Širdele, suprantu, kad nemalonu, bet pa- 
klausk jų: gal pažįsta vidutinio amžiaus plinkantį 
vyrą, kuris turėtų mėlyną „Vauxhall Astrą“? Gali 
būti, kad jų sūnus kažkur su juo važiavo. Paskui 
vėl paskambink. 

— Ar tas vyras ir parbloškė Tonį? 

— Ne. Jis — tikėtinas liudininkas. Įvykio kalti- 
ninką jau sulaikėme, bet panašu, kad jis iš tiesų ne- 
galėjo išvengti nelaimės. Gali būti, kad berniuką į 
mišką atsivežė kaip tik plikis, ir jis man jau nepa- 
tinka. Ko vidury nakties vežtis vienuolikos metų 
vaiką į Dentono mišką? Tik jau ne grybauti. 

Džunė paskambino po penkių minučių. Tėvai 
žmogaus, kuriam būdingi tokie požymiai, nepa- 
žinojo. 

— Naivu buvo tikėtis, kad mįslę viens du ir iš- 
gliaudysime, - atsiduso Frostas. - Važiuok į nuova- 
dą, širdele. Ir parvežk berniuko drabužius. Suteik- 
sime ekspertams dar vieną progą nieko naudingo 
mums nepasakyti. 


Jis rūškanas sėdėjo žmogžudysčių tyrimo kam- 
baryje prie stalo ir rūkė. Kruvinus vaiko drabužius 
buvo sudėjęs atgal į įkalčių maišą. Paėmęs mažesnį 
maišelį, iškratė ant stalviršio vaiko kišenėse rastus 
daiktus: šukas, aštuonis pensus, nosinę, pusę kino 
bilieto. Čia pat atversta gulėjo aštuonmetės Vikės 
Stiuart, dingusios pirmiausia, byla. Sklaidydamas 
jos lapus, inspektorius atkreipė dėmesį į šit kokią 
aplinkybę: pora liudininkų tą popietę, kai Vikė 
dingo, prie mokyklos buvo pastebėję mėlyną auto- 
mobilį, bet atsekti šio nepavyko. Frostas pirštais 

pabarbeno į stalviršį. Mėlynų automobilių šalyje — 
milijonai, ir tai, kad „Vauxhall Astra“ kaip tik to- 
kia, tikriausiai nieko nereiškia. Vis dėlto nuojauta 
inspektoriui šį tą sakė... 

Jis pažvelgė į laikrodį. Dešimt po dvylikos. 
Viršvalandžius paieškos grupėms Maletas buvo 
įforminęs tik iki vidurnakčio, tad netrukus jos tu- 
rėjo grįžti. Lango stiklą glamonėjo glitus rūkas. 
Frostas vylėsi, kad iki ryto, kai reikės tęsti paiešką, 
jis išsisklaidys. 

Koridoriuje, ant laiptų, sutrinksėjo sunkūs 
žingsniai - iš darbo grįžę pirmieji ieškotojai skubė- 
jo į valgyklėlę. Kiek palaukęs, inspektorius ir pats 
ten nuėjo. Klausti nusikamavusių, prislėgtų žmo- 
nių, kaip sekėsi, buvo beprasmiška. Prie vieno sta- 
liukų sėdėjo kriminalistas seržantas Arturas Hen- 
lonas ir dar penki pareigūnai, visi paniurę, nekal- 
būs. Suėmę puodelius karštos arbatos, jie šildėsi 
sustirusias rankas. 

— Kur Valstietis Morganas? - priėjęs pasiteiravo 
Frostas ir prisitraukė kėdę. 

— Ten, kur netrukus keliausiu ir aš, - atsakė 
Henlonas. - Šiltame patale. Parpia. 

Inspektorius gudriai šyptelėjo. 

— Arturai, nekalbėk niekų. Į lovą keliausi dar 
negreit. Turiu jums visiems darbelio. - Vyrai, visi 
kaip vienas, sunkiai atsiduso. Frostas vėl šyptelėjo 
ir pasiuntė ratu cigaretes. - Žinau, aš - prakeiktas 
šunsnukis, ir gali būti, kad tik be reikalo jus gai- 
šinsiu, bet turime šiokią tokią, tegul ir menkutę, 
galimybę surasti mergaitę. - Jis pasisuko į Džorda- 
ną ir Simsą, kurie, jau užkandę, ėjo durų link, ir 

pasakė: - Berniukas numirė. 

— Vargšelis, - pratarė Džordanas ir ėmė sagsty- 
tis milinę. Laukė dar šešios valandos patruliavimo 
šaltyje. 

— Tas, kurį partrenkęs vairuotojas paspruko, — 
pasitikrino Henlonas. 

— Tas pats, - atsakė inspektorius. — Tik vairuo- 
tojas netoli nuvažiavo —- jau sulaikėme. Jis sako, 
kad vaikas kone tiesiai jam po ratais išpuolė iš pa- 
kelėje stovinčios mėlynos „Vauxhall Astros“. Tas ti- 
pas - koktus bjaurybė, bet turiu, net ir degdamas iš 
gėdos, prisipažinti, kad tikiu juo, todėl jums vi- 
siems teks dar šiek tiek padirbėti. - Pareigūnai su- 
sižvalgė. Kur inspektorius lenkia, jie kol kas nesu- 
prato. Jis išpūtė gerą tumulą dūmų ir palydėjo juos, 
vinguriuojančius palubėn, žvilgsniu. — Taigi berniu- 
kas vėlyvą vakarą sėdi su kažkokiu keistuolių mėly- 
noje „Astroje“ vidur sumauto miško. Ką jie ten vei- 
kia? Ir kodėl vaikas it pamišęs puola iš mašinos? 

— Spėji, kad tas keistuolis - vaikų tvirkintojas? — 
paklausė Henlonas. 

— Štai mano versija: vyras pasisiūlo parvežti 
berniuką namo, bet nusiveža į mišką. Pradeda 
graibytis, tačiau vaikui pavyksta ištrūkti, deja, jis 
iššoka tiesiog priešais kitą automobilį. 

— Koks čia ryšys su dingusiąja mergaite? - įsiki- 
šo vienas pareigūnų, policijos konsteblis Hau. 

— Gal ir jokio, - pripažino Frostas, - bet tą die- 
ną, kai dingo Vikė Stiuart, du liudininkai matė 
prie mokyklos mėlyną automobilį. „Astra“ — irgi 
mėlyna. 

— Ir tu manai, kad veikė tas pats vyras? — nusiste- 
bėjo Henlonas. — Vien todėl, kad abu automobiliai 

mėlyni? Džekai, tavo prielaida labai abejotina. 

— Gal ir abejotina, Arturai, bet bent jau turime 
už ko užsikabinti. O dar ką tik neturėjome nieko. — 
Inspektorius parodė kolegoms kino bilietą. - Štai, 
rastas vaiko striukės kišenėje. Šio vakaro seanso 
bilietas. Beje, suaugusiojo. Ką tai reiškia? — Spren- 
džiant iš žvilgsnių, atsakymo kolegos nežinojo. — 
Pats berniukas būtų pirkęs vaikišką bilietą, vadi- 
nasi, šitą pirko ne jis. Paklausykite. Vaikas trainio- 
jasi prie kino teatro. Prieina malonus plinkantis 
džentelmenas ir klausia: „Sūneli, eini į kiną?“ — 
„Neturiu pinigų, malonusis plinkantis dėdule“, — 
atsako vaikas. Vyriškis pasisiūlo nupirkti bilietą. 
Jie eina prie kasų, dėdulė perka vieną suaugusiojo 
bilietą ir vieną vaikišką. Berniukas nebuvo grįžęs į 
namus arbatos, tad yra praalkęs. Per pertrauką 
malonusis ponas su nešvariu apsiaustu pasiūlo: 
„Eik, nusipirk mėsainį.“ Mėsainiai parduodami fo- 
jė, tad, kad galėtum grįžti į salę, reikia parodyti bi- 
lietą. Ponulis berniukui paduoda ne tą, bet tai vi- 
siškai nesvarbu. | 

Pareigūnai susižvalgė ir nenoromis sulinksėjo. 

— Džekai, tavo versija skamba įtaigiai, - pasakė 
Henlonas, — bet pagrįsta ji tik spėlionėmis. 

Frostas išsiėmė iš kišenės pluoštelį žuvusiojo 
vaiko nuotraukų ir padalijo jas kolegoms. 

— Tad paverskime jas patikimais įkalčiais. Ku- 
ris nors nuvažiuokite į kino teatrą. Jie ten dirba 
per naktį — rodo siaubo filmus. Galbūt kas nors 
prisimins berniuką ir vidutinio amžiaus plinkantį 
juodbruvį su tamsiu kostiumu. Seansas baigėsi be 
penkių pusę devynių, bet į mišką jie nuvažiavo tik 


208 


apie dešimtą. Spėju, kad malonusis džentelmenas 
vedėsi vaiką užkąsti. Taigi kuris nors apeikite grei- 
tojo maisto užkandines. Kiti du sėskite prie kom- 
piuterių ir peržiūrėkite informaciją apie vidutinio 
amžiaus vaikų tvirkintojus, pirmiausia — plikius, 
nors dauguma tų šunsnukių tada, kai buvome juos 
suėmę, dar gal ir nepliko. Jei reikės, verskite juos iš 
lovų, iškvoskite, kur šįvakar buvo, patikrinkite jų 
automobilius. Ir dar - kuris nors sudarykite sąrašą 
visų Dentone ir apylinkėse registruotų mėlynų 
„Astrų“, mažiausiai penkerių metų senumo. 

— Iš kur Žinome, kad įtariamasis - čionykštis? — 
skeptiškai paklausė Ivensas. 

— Turėtų būti čionykštis, - atsakė Frostas. - Su- 
kiojasi aplink čionykštę mokyklą, eina į čionykštį 
kino teatrą, žino, kur Dentono miške patogiausia 
sustoti. Kai turėsite visų „Astrų“ savininkų sąra- 
šą, patikrinkite, ar nėra jame mums žinomų vaikų 
tvirkintojų. Jei tik bus proga sušukti: „Eureka!“ — 
galėsime bjaurybę apkaltinti, nežiūrėdami, kaltas 
ar ne. 

— O viršvalandžiai bus įforminti? —- dar nepati- 
kliau pasiteiravo Ivensas, kuris puikiai žinojo Ma- 
leto nuostatą: pareigūnai gali sau kiek tinkami 
dirbti viršvalandžius, jei tik nereikalauja, kad šie 
būtų apmokėti. 

— Pinigai - suknistas tavo stabas ar ką?! — atšovė 
inspektorius. — Taip... visi viršvalandžiai bus įfor- 
minti, bet nebūtina užtęsti juos iki begalybės. 

Pareigūnai liko valgykloje pasiskirstyti darbais, 
o Frostas nuėjo į priimamąjį perspėti Velso. 

— Bilai, užrašyk jiems visiems ilgesnius viršva- 
landžius, - paprašė inspektorius. 

— Juk žinai, kad viršvalandžius turi sankcio- 
nuoti Maletas, - priminė nuovados seržantas. — 
Aną kartą, kai per tave atlyginimai už juos neregė- 
tai išsipūtė, jis mažne pasiuto. 

— Maletas jau lovoje, - dvejodamas tarė Frostas. 
— Gal net krušasi. — Vis dėlto jis surinko viršininko 
numerį. — Na, jeigu krušasi su žmona, tik apsi- 
džiaugs, kad pertraukiau. 

Maletas neapsidžiaugė. Skambutis jį pažadino. 

— Sankcionuoti viršvalandžius? — paklausė vy- 
riausiasis inspektorius. - Kai įkalčiai tokie nerimti? 
Juk net nežinote, ar berniukas tame automobilyje 
tikrai buvo, aišku tik, kad mašina pastebėta netoli 
įvykio vietos. 

— Ir jos vairuotojas net nelaukė, kol atvažiuos 
greitoji, - priminė Frostas. 

— Priežasčių tam galėjo būti daugybė, - atkirto 
Maletas, nors pats nebūtų įstengęs paminėti nė 
vienos. — Atsiprašau, Frostai, viršvalandžių ne- 
sankcionuosių. 

— Suprantu, viršininke, - atsakė inspektorius, — 
bet jeigu mėlynoji mašina ta pati, tuomet gali būti, 
kad tasai šlykštynė pagrobė ir mergaitę, kurios ne- 
randame jau devynias savaites. Žinau, kad biudže- 
tas svarbiau už Žmogaus gyvybę... 

- Dešimt valandų, - skubiai pertraukė jį Male- 
tas, — ir nė sekundės daugiau. 

— Kiekvienam pareigūnui? — viltingai pasitikri- 
no Frostas. 

- Iš viso, Frostai, iš viso. Ir patarčiau neiššvais- 
tyti to laiko tuščiai. 


— Na kaip? — paklausė Velsas, kai inspektorius 
padėjo ragelį. 

— Sakė, Žmonių galime imti, kiek norime, ir 
dirbti tiek viršvalandžių, kiek reikės. 


Jis sėdėjo kabinete, grumdamasis su nuovargiu, 
ir telefonu klausė ataskaitų apie nevaisingas pa- 
stangas. 

— Atsiprašau, inspektoriau, niekas nieko nepri- 
simena, - pranešė Ivensas, paskambinęs paskuti- 
nis. 

— Šiandien užteks, — nusižiovavęs pasakė Frostas. 

Atsistojęs jis nukulniavo į kompiuterių kamba- 
tį, kur Hau ir Koljeris sėdėjo apsikrovę šūsnimis 
prispausdintų lapų. 

— Kol kas nieko gero, - pasiguodė vienas jų. 

— Dirbkite, dirbkite, - sumurmėjo inspektorius. 
Rupūžėle, pamanė, tai bent įdūks Maletas, išvydęs, 
kiek reikės mokėti už tuščią viršvalandžių triūsą. 

Frostas grįžo į kabinetą, graužiamas nuojautos: 
suradus mėlynosios „Astros“ vairuotoją, paaiškės, 
kad prie mergaitės dingimo jis nagų neprikišęs. 
Greitomis peržiūrėjo gautuosius dokumentus. 
Nuotaikos jie tikrai nepataisė. Sumuštoji prostitutė 
kaltinimo Mikiui Harisui nusprendė nepateikti. 
Jai, žinoma, buvo pamokėta, ir tas galvijas lengvai 
išsisuko. Tai bent netikęs vakaras, tokį norėsis kuo 
greičiau užmiršti. 

Inspektorius pro purviną langą pažvelgė į auto- 
mobilių stovėjimo aikštelę. Sūkuriuojantis rūkas 
vis tirštėjo. Šmėkšojo vos įžiūrimi mašinų siluetai, 

natrio lempų švieselės panėšėjo į drumzlinai oran- 
žines dėmes. Lauke buvo šalta, nyku, taip Frostas 
ir jautėsi. 

Jis vėl nusižiovavo. Buvo mirtinai pavargęs, ir 
galva nebedirbo. Nebesitikėjo nuveiksiąs ką nau- 
dingo, tad nusikabino nuo kabyklos šaliką ir apsu- 
ko aplink kaklą. Tarpduryje dar stabtelėjo, tikėda- 
masis, kad staiga subirbs telefonas ir jam bus pra- 
nešta apie surastus vairuotoją ir mergaitę. Bet 
telefonas tylėjo. Inspektorius išjungė šviesą, užda- 
rė duris ir nužingsniavo į aikštelę. 


Automobilio šildytuvas kaip įprasta pokštavo — 
pūtė į saloną šaltą orą. Frostas parvažiavo sustiręs, 
bet ir namuose buvo žvarbu ir nejauku kaip lavo- 
ninėje, mat lygiai dvyliktą centrinis šildymas išsi- 
jungė. Jis tirtėdamas sugraibė nuo demblio kores- 
pondenciją - du vokus su sąskaitomis ir tris - su 
reklaminiais prospektais; ant vieno pastarųjų buvo 
raudonai užrašyta: TAI NE REKLAMA. Inspekto- 
rius padėjo vokus ant staliuko prieškambaryje ir 
užmetė ant jų apsiaustą. Mielai būtų išgėręs ko 
nors karšto, bet nebeturėjo jėgų pasitaisyti. 

Užlipęs į viršų, jis įjungė elektrinį apklotą. Vos 
spėjo padėti galvą ant priegalvio, sučirškė telefonas. 

Aparatą Frostas laikė apačioje, prieškambaryje. 
Būtų pravertęs prie lovos, bet žmona kadaise apie 
tai nenorėjo nė girdėti; sakydavo, kad skambučio 
pažadinta nebeužmigsianti. Jai mirus, jis vis ruošė- 
si įsitaisyti papildomą aparatą, bet taip ir neprisi- 
ruošė. Kas gi bus nutikę dabar? Dar viena prakeikta 
žmogžudystė? Dar viena prostitutė rasta negyva? 

Inspektorius nubloškė antklodę, ištiktas šoko, ba- 
soms pėdoms palietus šaltą linoleumą, sugriežė 
dantimis ir nuskubėjo prie telefono. Balso nepaži- 
no, iš karto nė nesuprato, kas jam sakoma. 

— Kas skambina? - sumurmėjo. 

— Policijos konsteblis Berslis iš Kelių poskyrio. 
Inspektoriau, atsiprašau, kad skambinu į namus, 
bet turime bėdą. 

- Iš Kelių poskyrio? Velniai griebtų, kodėl dėl 
eismo bėdų skambini man? - kalendamas danti- 
mis, paklausė Frostas. Prieškambaryje buvo šalta 
kaip ledainėje. 

— Inspektoriau, telefonu sakyti negaliu. Prašau, 
atvažiuokite kuo greičiau - Saksbio gatvės ir Eivo- 
no alėjos sankryža. 

— Jei skambini dėl kokio šūdniekio... 

— Reikalas svarbus, inspektoriau, — patikino 
Berslis. - Tikrai rimtas. 

Frostą vis dar krėtė drebulys, bet važiavo jis 
nuleistu šoniniu langu - kad šaltis išvaikytų mie- 
gus. Ir kurių galų paklausiau? — galvojo. Leidausi 
nupezusio eismininko paryčiais, penkios minutės 
po keturių, išverčiamas iš šilto patalo vien todėl, 
kad reikalas jam atrodo svarbus. 

Vos įsukęs į Saksbio gatvę, inspektorius prava- 
žiavo tviskantį žalią „Nissaną“. Automobilio spar- 
nas buvo įlenktas, dažai nuo jo nubraukti. Čia pat 
stovėjo geltonomis ir raudonomis juostomis išda- 
žytas Kelių poskyrio automobilis išjungtais žibin- 
tais. Prie Frosto priėjo du akivaizdžiai sunerimę 
policininkai. 

— Inspektoriau, gerai, kad atvažiavote taip grei- 
tai, — prisistatęs pasakė Berslis. Pastebėjęs, kad 
Frostas mato „Ford Sierrą“, įsirėžusią į sieną akla- 
gatvio gale, paaiškino: - Tikriausiai vairuotojas ne- 
matė, kad visu greičiu varo į akliną sieną. Liko gy- 
vas tik per stebuklą. 

Visi trys priėjo prie sudaužyto automobilio. Po 
kojomis sutreškėjo stiklo šukės. 

— Greitąją iškvietėte? — paklausė Frostas, spėlio- 
damas, kuo čia dėtas jis. | 

— Jei būtume kvietę, įvykį tektų oficialiai užre- 
gistruoti, 0 jūs, manau, norėtumėte to išvengti, — 
tarė Berslis ir žibintuvėliu pašvietė pro vairuotojo 
langą. 

Inspektorius pasilenkęs žvilgtelėjo į saloną. 

— Rūgštele! Kad tave kur plynios! - išsiplūdo su- 
syk ir plėšte atplėšė dureles. 

Sudribęs prie vairo Valstietis Morganas pasmė- 
lusiomis akimis, kruvina kakta nedrąsiai jam nusi- 
šypsojo. Salone trenkė viskiu ir vėmalais. Visas 
konsteblio švarko priešakis buvo apvemtas. 

- Šefe, truputį apdaužiau mašiną, - suvebleno jis. 

— Asile tu neraliuotas! - sušnypštė Frostas. 

Atrodė, kad kiek, ir Morganas apsipils ašaro- 
mis. Jo veidas susiraukšlėjo. 

— Išlenkiau tik vieną viskio, šefe, vieną mažytį 
stikliuką. 

— Mažytį stikliuką? Vien ant švarko išpiltos 
penkios dvigubos porcijos. - Kad neišgirstų eismi- 
ninkai, inspektorius prašneko tyliau. — Įklimpai 
iki ausų, Valstieti, ir neįsivaizduoju, kaip tave iš- 
traukti. — Nykščiu parodęs sau per petį, Frostas 

paklausė: - Ar bent matei, kaip sutalžei aną nauju- 
tėlį „Nissaną“? 

Morganas vargais negalais, su skausmais, pasu- 
ko galvą, bet sutelkti žvilgsnio jam nepavyko. 

— Nesuprantu, kaip šitaip galėjo nutikti, - su- 
murmėjo jis. 


čią žaizdą. Buvo negili, nors kraujas sruvo gausiai. 

— Tau, ko gero, reikėtų važiuoti į ligoninę, - pa- 
sakė. 
kruvinus pirštus. 

— Pakaks užlipdyti pleistro. - Nusišluostęs pirš- 
tus į švaresnį švarko lopinį, jis paklausė: — Šefe, 
kas dabar bus? 

— Jei pasaulyje egzistuotų teisingumas, būtum 
apkaltintas, įkalintas, iškastruotas ir išspirtas iš 
policijos. Bet tau pasisekė — sušikto teisingumo nė- 
ra. - Akimirką pagalvojęs inspektorius pridūrė: — 
Pažiūrėsime, gal ir galėsiu tau padėti. - Priėjęs prie 
eismininkų, jis paklausė: - Čia jį ir radote? 

— Pastebėjome važiuojantį zigzagais. Kai įjungė- 
me sireną, padidino greitį ir įlėkė į šitą gatvę. Išgir- 
dome džeržgesį ir trenksmą. 

— Liudininkų buvo? 

— Abejoju. Jei kas nors būtų paskambinęs praneš- 
ti apie įvykį, nuovada būtų susisiekusi su mumis. 

— O patys nuovados neinformavote? 

— Ne. Pamanėme, reikia pirmiau perspėti jus. 

Padėkojęs Frostas pridūrė: 

— Ką gi, laikykime, kad nieko čia nenutiko. Va- 
žiuokite patruliuoti toliau. 


215 


Eismininkai dvejodami susižvalgė. 

— Inspektoriau, nemanau, kad galime tiesiog 
numoti ranka, — vėl prašneko Berslis. - Kas nors 
galėjo jį matyti; gal ir dabar kas nors spokso į mus 
pro langą. 

Frostas greitosiomis nužvelgė artimiausius na- 
mus. Niekur nebuvo matyti nė švieselės. 

— Ištempėte mane iš lovos, kad galėčiau pažiū- 
rėti, kaip suimate tą bėdžių? Sakau gi —- nieko čia 
nenutiko. Jei tik bus kokių pasekmių, kaltę prisi- 
imsiu aš. Jūs niekuo dėti. 

Anuodu vėl susižvalgė, paskui, tegul ir nenoro- 
mis, sutartinai linktelėjo. Žinojo: jei Frostas sako 
kaltę prisiimsiąs, vadinasi, taip ir bus. 

— Tebūnie, inspektoriau, nieko čia nenutiko, - 
pasakė Berslis. 

Frostas patenkintas išsišiepė. 

— Ačiū, vyručiai. Jei kartais kuris nudobtumėte 
savo uošvę, drąsiai skambinkite man - lieku ju- 
dviem skolingas. 

— O ką daryti su to pliuškio mašina? - paklausė 
Berslis. —- Ir „Nissano“ remontas savininkui kai- 
nuos porą tūkstančių. Juk nenuslėpsime. 

— Žinote, kas čia atsitiko? Kažkoks pakvaišęs 
vaikėzas, užsinorėjęs palakstyti, nuvarė Morgano 
ratus ir šit ko pridirbo. Kai tik grįšiu namo, iš kar- 
to pranešiu apie įvykį. 


— Vaikėzas užsimanė palakstyti? — nepatikliai 
paklausė Velsas. —- Tokiu metu? 

— Matyt, sustojo jo laikrodis, - atsakė Frostas. - Šit 
kaip buvo. Sėdėjome su Morganu mano namuose. Iš- 
girdome, kaip užbirbė jo automobilio variklis, dirst 

pro langą - ogi kažkoks vaikigalis benuvažiuojąs. 
Puolėme vytis, bet ką tu tokiame rūke sugausi.. 

— Labai jau palankiai susiklostė aplinkybės, — 
suniurzgė nuovados seržantas. —- O ką ketvirtą rytą 
tavo namuose veikė Morganas? 

— Mudu tarėmės, kaip sumažinti neištirtų nusi- 
kaltimų skaičių. 

— Aa, šit ir sugavau meluojant, - pasakė Velsas. 
— Tiek to, užregistruosiu vagystę. Nenumanai, kur 
reikėtų mašinos ieškoti? 

— Tik spėju, bet gal reikėtų užmesti akį į Saks- 
bio gatvę. Perspėk vyrus: jei tą automobilį rastų, 
tegul nesėda prie vairo... Pastebėjau, kad tasai ve- 
žėčias nuvaręs vaikėzas apvėmė visą sėdynę. 

— Nuostabu, - nusišaipė Velsas ir sušnibždėjo: — 
Džekai, argi tas išvėpėlis Valstietis vertas, kad dėl 
jo aukotumeisi? 

— Jeigu aš įpulčiau į panašią bėdą, tikėčiausi, 
kad kolegos mano naudai irgi meluotų susiriesda- 
mi. Tai vienas retų mūsų darbo privalumų. 

Padėjęs ragelį, Frostas nusižiovavo ir pasitrynė 
peršinčias, it būtų prižertos smėlio, akis. Automo- 
bilyje likęs Morganas šnarpštė ant užpakalinės sė- 
dynės. Ir tegul sau šnarpščia iki ryto, manė ins- 
pektorius. O tas rytas jau visai čia pat! Aštuntą jis 
turėjo instruktuoti paieškos grupes, tad numigti 
buvo likę vos trejetas valandų. Frostas dėbtelėjo į 
telefoną — tik pabandytų suskambėti! Aparatas 
įžūliai užbirbė, neužkopus nė iki pusės laiptų. 

Jis pakėlė ragelį ir, užgniaužęs žiovulį, burbte- 
lėjo: 

— Frostas. 

Buvo nusiteikęs išgirsti ką nors blogo. Juk nega- 
li tikėtis gerų naujienų, kai tau skambinama pary- 
čiais. Vis dėlto suklydo. 

— Inspektoriau! — Koljeris aiškiai jaudinosi. — 
Gali būti, kad pagriebėme siūlo galą. Atspėkite, 
kas yra vienos tamsiai mėlynos dešimties metų se- 
numo „Astros“ savininkas. 

— Pasakyk, kad Maletas, ir ši naktis man bus 
laimingiausia gyvenime. 

— Maletas būtų niekis. — Konsteblis mažne 
krykštavo. - Savininkas - Bernis Grinas. 

— Tas Bernis Grinas*? - paklausė Frostas, rausda- 
masis atminties kartotekoje. — Kito nežinau.- Ins- 
pektoriau, šitas jums per menkas paukštis. Apgailė- 
tinas ekshibicionistas. Sėdėjęs už priekabiavimą. 
Nieko ypatingo - kino teatruose graibydavo vai- 
kams apie kojas ir panašiai... Be to, jis - praplikęs! 

— Eureka! - šūktelėjo Frostas. Jo nuovargis išga- 
ravo akimirksniu. " 

— Reikėtų patikrinti dar kelis asmenis. Gal kal- 
tininkas vis dėlto ne Grinas. 

— Net jeigu ir ne Grinas, velniai rautų, jis man 
puikiausiai tiks už tokį. Kur gyvena? 

— Gausos gatvė 56P, Dentonas. 

Adresą Frostas užsirašė ant tapeto. 

— Važiuoju, — pasakė. — Susitiksime prie Grino 
namų. 


Gausos gatvė buvo kimšte prikimšta automobi- 
lių, ir Frostui saviškį teko statyti šalia Koljerio ir 
Hau tarnybinio, važiuojamojoje dalyje. Abu kon- 
stebliai priėjo inspektoriaus pasitikti. 

* JAV kompozitorius ir dirigentas (1908-1975). 

— Kuris? - paklausė jis. 

Koljeris parodė į aptriušusio namo pusrūsin ve- 
dančius laiptelius. 

— Štai ten. „P“ reiškia pusrūsį. 

— Maniau, pasturgalį, - sumurmėjo Frostas. Visi 
trys sužiuro žemyn, akmeninių laiptų papėdėn, kur 
rūkas telkėsi aplink pilnas šiukšliadėžes, suzmeku- 
sias kartonines dėžes ir kitokį šlamštą. — Kodėl tokie 
šunkaros negyvena rožynuose skendinčiuose kote- 
džuose? —- suniurnėjo inspektorius. — Ar kitas išė- 
jimas yra? 

— Į šiokį tokį kiemą, aptvertą apgriuvusia plytų 
tvora, —- atsakė Hau. — Atvažiavę pirmiausia apsi- 
dairėme. 

— Apeik iš kitos pusės, - Koljeriui paliepė Fros- 
tas. - Grinas gali mėginti sprukti. 

Inspektoriaus pastumti išklerę, kiaurai prarūdi- 
ję varteliai veriamai sucypė. Jis nulipo laiptais, 
Hau - iš paskos. Ištisus šimtmečius nevalytas vie- 
nintelis būsto langas buvo taip aptukęs, kad Frosto 
žibintuvėlis net neperšvietė stiklo. Išsiėmęs peiliu- 
ką, jis įniko krapštyti skląstį. 

— Ką darote? - sušnibždėjo Hau. 

— Noriu patekti vidun, - taip pat šnibždomis at- 
sakė inspektorius. — Jeigu mergaitė ten, turime 
prasigauti iki jos, nelaukdami, kol Grinas prikiš 
peilį jai prie gerklės ir pareikalaus greito automo- 
bilio bei konkordo skrydžiui į Buenos Aires. — 
Frostas darbavosi išpiltas prakaito, bet galiausiai 
jam teko pasiduoti. Kelių sluoksnių kadų kadai už- 
teptų dažų, mirtinai prikibdžiusių langą prie rė- 
mo, įveikti nepavyko. — Matyt, teks netyčia iškulti 

stiklą, - pasakė inspektorius, dairydamasis tam tin- 
kamo įnagio. — Tik nenorėčiau šunsnukio pažadinti. 

- Šefe! 

Frostas nustėręs pažvelgė aukštyn. Laiptų viršu- 
je svirduliuodamas stovėjo Morganas — kad jį kur 
plynios! - ir markstydamasis stebeilijo į kolegas. 

— Šefe, ką ten veikiate?! - užbaubė jis. 

Inspektorius gailiai atsiduso ir, tildydamas 
Morganą, sušnypštė, bet kaip tik tą akimirką kon- 
steblis paspyrė pieno butelį ir šis, pariedėjęs laip- 
tais, sudužo. 

— Pabandyk dar kartą, - suniurzgė Frostas. — 
Žmonės gretimoje gatvėje tavęs neišgirdo. 

- Šefe, atsiprašau, - burbtelėjo Morganas ir, su- 
sipynus kojoms, rėkdamas nusirito pakopomis. 

Antrame aukšte įsižiebė šviesa. 

— Kas ten dedasi? - iškišęs galvą pro langą, pa- 
klausė vyriškis. 

— Policija, - atsakė Frostas ir apšvietė Hau, kad 
būtų matyti uniforma. 

Konsteblis patyliukais atsidūsėjo. Kur inspekto- 
rius, ten ir komedija. Langas virš galvų užsivėrė, 
bet tada sužibo blausi šviesa pusrūsyje. 

— Po šimts! - suburbleno Frostas. - Pažadinome! 
— Užklupti įtariamojo iš nemačių nepavyko, tad 
inspektorius tiesiog garsiai pasibeldė. - Atidaryki- 
te! Policija! - Spyręs į duris, sušuko: — Atidarykite 
arba įsilaušime! 

Pagrasinti buvo nesunku, sunkiau tesėti. Ankš- 
tumoje net neturėdamas kur įsibėgėti, Hau trenkė- 
si į užrakintas ir dar užsklęstas duris, bet nieko ne- 
pešė, tik nutirpo užgautas petys. Sutreškėjo Frosto 
radijo siųstuvėlis. 

— Inspektoriau, įtariamasis sulaikytas, - prane- 
šė Koljeris. - Mėgino pabėgti. Ropštėsi per tvorą. 

Įbrukę Morganą į automobilį, Frostas su Hau 
nuskubėjo už namo, kur Koljeris triumfuodamas 
sergėjo Bernį Griną surakintomis rankomis. Sulai- 
kytasis buvo basas, vilkėjo raudondryžę pižamą. 

— Sveikas, Berni, - kreipėsi į jį Frostas. - Važia- 
vome pro šalį, pamanėme, reikėtų užsukti. - Gri- 
nas neatsakė, tik stovėjo ir kaleno dantimis. - Vesk 
į vidų, - Koljeriui paliepė inspektorius. 

Apsidairęs kieme, jis palūkėjo, kol žibintuvėliu 
apsiginklavęs Hau dirstelės į lauko tualetą ir angli- 
nę iš plytų. Mergaitės ten nebuvo. Visi suėjo į pus- 
rūsį, varganą, šaltą vieno kambario būstą, kuris, 
pro atviras duris smelkiantis rūkui, dar ir sparčiai 
drėko. Lavono tokioje urkštynėje, kur tilpo tik lo- 
va, stalas, pora kėdžių, nedidelė viryklė ir kriau- 
klė, tiesiog nebūtų buvę kur paslėpti. Frostas įjun- 
gė senutėlę elektrinę krosnelę, kuri šviesti dar 
blankiai švietė, bet beveik nešildė. Grinas nesiliovė 
tirtėjęs, tad inspektorius nutraukė nuo lovos pūki- 
nę antklodę ir užmetė jam ant pečių. 

— Kol neprisipažinai, Berni, nenoriu, kad mir- 
tum sušalęs, - pasakė. 

Sulaikytasis - įsikūnijusi kančia - atsakė: 

— Pone Frostai, nieko jam nedariau. Prisiekiu 
Dievu, nė pirštu nepaliečiau. - Inspektorius nuty- 
lėjo. Laikydamas rankas virš krosnelės, žiūrėjo į 
Griną ir buvo akivaizdu, kad netiki nė vienu žo- 
džiu. - Kaip jis, pone Frostai? - galų gale paklausė 
sulaikytasis. 

— Mirė, — šiurkščiai atrėžė inspektorius. 

— Mirė? O Dieve. - Grinas užsidengė veidą su- 
lenkta ranka ir sukrūpčiojo. - Aš nieko nedariau. 

— Būtent, - linktelėjęs atsakė Frostas. - Nedarei 
ničnieko — tiesiog palikai jį vidur kelio numirti. — 
Inspektorius nusipurtė. Šaltoje, drėgnoje, skur- 
džioje buveinėje jautėsi bjauriai. - Vežkimės į nuo- 
vadą, - pasakė konstebliams. - Čia mane šiurpas 
krečia. 


222 


— Pone Frostai, prisiekiu visomis pasaulio Bibli- 
jomis, nieko jam nedariau... Staiga puolė iš maši- 
nos, be jokios priežasties. 

Inspektorius nužvelgė priešais susigūžusį, ap- 
klotą tiesiog ant pižamos užsimetusį Griną su pa- 
nieka ir išpūtė dūmus pro šnerves. 

— Nemeluok man, Berni, - atkirto. - Aš nekaip 
nusiteikęs, pavargęs. Diena vakar buvo sušikta, 
man vienodai šviečia, liksiu dirbti policijoje ar bū- 
siu išspirtas, tad paprašysiu šio malonaus konste- 
blio trumpai išeiti, o tada tu visai netyčia trenksies 
snukiu į visas keturias sienas. 

Hau, primindamas inspektoriui, kad kvota įra- 
šinėjama, kostelėjo. Vis dėlto Frosto pykčio protrū- 
kis nenuėjo veltui. 

— Taip, aš ketinau šį tą nuveikti, - apsilaižęs per- 
džiūvusias lūpas, vėl prašneko Bernis. - Bet nieka- 
da to nedarau prieš jų valią. Kad leistų man daryti, 
ką noriu, pasiūliau jam pinigų. Tada jis ir puolė iš 
mašinos. Prisiekiu, nė pirštu jo nepaliečiau. - Su- 
laikytasis parodė į bylą ant stalo. - Galite patikrin- 
ti... Aš visada pirmiau atsiklausiu... Jei nesutinka, 
niekada nieko nedarau. 

Frostas, imdamas lapus už kampučių, tarsi 
šlykštėdamasis, pasklaidė bylą. 

— Taip, bet dauguma tavo nuskriaustų vaikų 

buvo tokie maži, kad net nesuprato, su kuo sutin- 
ka. - Inspektorius atkišo Berniui vieną lapą. - Štai, 
pavyzdžiui, šešiametė mergytė. Nemanau, kad ji 
suvokė, ko tu prašai mainais už pakuotę marmela- 
dinių saldainių. 

— Pone Frostai, už tai aš buvau nubaustas... Visa 
tai jau praeitis. Baigta. O šitam berniukui vienuoli- 
ka. Jam tik reikėjo ištarti „ne“ ir būčiau nelindęs. 
Būčiau parvežęs namo. Nereikėjo jam pulti iš auto- 
mobilio lyg akis išdegus. 

— Berni, berniukas iš išgąsčio galėjo pridėti į 
kelnes. Naktį nusivežei jį į mišką, pareikalavai lyti- 
nės paslaugos. Iš vaiko! Jis buvo persigandęs. 

Grinas nudelbė akis ir sumurmėjo: 

— Atsiprašau. Kartais tiesiog nesusivaldau... 

— O kaip dėl dviejų mažų mergaičių iš Dentono 
pradinės? Irgi nesusivaldei? 

Vyriškis pakėlė akis į inspektorių.ir suraukė 
antakius. 

— Kokių mažų mergaičių? 

Frostas padėjo priešais jį dvi nuotraukas. 

— Vikė Stiuart ir Dženė Briuer. 

Grinas pažiūrėjo į atvaizdus prasižiojęs ir, vėl 
susigūžęs, pasakė: 

— Oi ne, viršininke, šitų man neprisiūsite. 

— Kurjos, Berni? | 

— Nežinau. Noriu advokato. 

— Jeigu tave paleisime ir berniuko tėvui pakuž- 
dėsime, kur gyveni, tau prireiks ginkluoto asmens 
sargybinio. - Hau vėl perspėjamai sukosčiojo. Gra- 
sinimais išgautas prisipažinimas teisme būtų bever- 
tis. Frostas nekreipė į konsteblį dėmesio. Suvokė 

smarkiai rizikuojąs, bet surasti mergaitę gyvą jam 
buvo daug svarbiau nei deramai nuteisti bjaurybę. 
— Klausiu paskutinį kartą, Berni, kur mergaitės? 

Grinas pašoko ir apklotas nuslydo ant grindų. 

— Nieko apie jas nežinau! - suriko jis. 

— Aš ne kurčias, Berni, meluoti gali ir tyliau, — 
atkirto inspektorius, mostu paraginęs sulaikytąjį 
atsisėsti. Maloniai šyptelėjęs, jis paklausė: - Ar jos 
dar gyvos? 

— Nieko apie tas mergaites nežinau. 

— Į mišką nusivežei jas automobiliu, kaip ir ber- 
niuką? Ar ten mergaites ir pakasei? 

— Nieko nežinau. 

— Berni, tavo automobilį Žmonės matė prie mo- 
kyklos. — Tiesą sakant, matė tokios pat spalvos 
kaip taviškis automobilį, bet kam rūpi ta tiesa, pa- 
manė Frostas. - Kur jas nusivežei? 

— Niekur nieko nevežiau. 

— Nusivežei į prabangiuosius savo apartamen- 
tus? Į tą prasmirdusį pusrūsį? O juk mes galime 
patikrinti. Galime ištirti tavo irštvą colis po colio. 

Grino veide akimirksnį šmėstelėjo palengvėji- 
mo mina. 

— Darykite, ką norite, nieko nerasite. 

— Ištirsime ne tik irštvą, bet ir automobilį. Pa- 
kaks rasti bent mažytį tų mergaičių odos sklypelį, 
bent plauką... 

Bernis atsilošė, tarsi gavęs smūgį. 

— Plauką? - psklausė. 

— Taip. Kad ištirtume DNR, mums pakaktų 
plauko. — Inspektorius vėl lipšniai nusišypsojo. — 
Bet juk tau nėra ko nerimauti? 

Grinas užsidengė veidą delnais. 

— Inspektoriau, palūkėkite... man reikia pagalvoti... 

Frostas išpūtė dūmus į lubas ir patenkintas 
linktelėjo konstebliui. Sulaikytasis buvo prisirpęs 
išpažinčiai. 

Po kelių sekundžių Bernis pastūmė į šalį Vikės 
Stiuart fotografiją. 

— Pone Frostai, apie šitą nieko nežinau, bet apie 
štai šitą... — Jis pabaksnojo pirštu į Dženės Briuer 
nuotrauką. — ...Apie šitą galiu kai ką pasakyti. 

Inspektorius apvertė Vikės nuotrauką ir pasakė: 

— Na tuomet papasakok apie Dženę. 

— Noriu sandėrio. Aš paleistas lygtinai, su sąly- 
ga, kad nesitrinsiu apie mokyklas, nesiartinsiu prie 
vaikų. Jei sąlygą pažeisiu, teks atsėdėti. Pone Fros- 
tai, grįžti į kalėjimą aš nenoriu. 

— Veikiausiai vis tiek ten grįši - už tai, kad kadri- 
nai berniuką. Taigi neturi, ko prarasti. Papasakok, 
ką žinai, o aš pagelbėsiu tau kuo galėdamas. — Tai 
yra niekaip, pagmanė inspektorius. 

Grinas parodė į Dženės nuotrauką. 

— Gali būti, kad mergaitę pavėžėjau. 

— Gali būti? - suraukęs antakius, paklausė Fros- 
tas. - Ką tai reiškia? 

— Na gerai, pavežiau ją, tad vieną, kitą plauką 
mano automobilyje gal ir rastumėte, bet tik tiek, Tik 
pavežiau, nieko blogo nepadariau. Tik pavežiau... 

— Kada? 

— Prieš porą dienų. Kaip tik tada, kai mergaitė 
dingo. Važiavau pro mokyklą, vaikai skirstėsi po 
pamokų. Pastebėjau raudonai apsirengusią mergy- 
tę. Bidzeno viena pati, atskirai nuo kitų. Lijo, o ji 

buvo be apsiausto, tad paklausiau, ar nereikia pa- 
vėžėti. Paprašė nuvežti į Argailo gatvę. 

— Į Argailo? 

— Taip, už kelių kvartalų nuo mokyklos. Ten ir 
nuvežiau. Ji pasakė, kad fotografuosis. Pasakiau, 
kad namie turiu gražių nuotraukų, ir paklausiau, 
ar nenorėtų pažiūrėti. Mergaitė atsisakė, išlipo iš 
mašinos ir skersai gatvę nubėgo prie vieno namo. 
Mačiau, kaip paskambino, duris atidarė kažkoks 
vyras ir ji įėjo vidun. 

— Koks namo numeris? 

— Nežinau. Kampinis namas. 

— Tikrai matei ją įeinant į vidų? 

— Mačiau. Palaukiau kokių dešimt minučių, bet 
ji nebeišėjo, tad nuvažiavau namo. 

- Žinojai, kad mergaitė dingusi, žinojai, kad jos 
ieškome, tad kodėl nepapasakojai to anksčiau? 

— Kodėl nepapasakojau? Prie vaikų man negali- 
ma net artintis. Būčiau akimoju atsidūręs cypėje. 

Frostas atsistojo. 

— Ką gi, Berni, tu vis tiek su pižama, tad gali ke- 
liauti į šiltą, jaukią kamerą nusnūsti. Tavo versiją pa- 
tikrinsime. Jei primelavai - melsk Dievo pagalbos. 


Buvo daręs tai tokią daugybę kartų, kad tikriau- 
siai ir miegodamas būtų neklystamai priėjęs prie 
pagrindinių durų, nuspaudęs skambučio mygtuką, 
dar patrankęs delnu, sušukęs: „Atidarykite! Polici- 
ja!“ — tada beveik nesąmoningai, bet vis tiek labai 
įdėmiai nužvelgęs gatvę. Argailo gatvė, kaip ir 
dauguma kitų, buvo sausakimšai užstatyta maši- 
nomis, pora policijos automobilių stovėjo važiuoja- 
mojoje dalyje. 

— Inspektoriau, aš jau, — radijo ryšiu pranešė 
Koljeris, pasiųstas kitapus namo užtverti kelio, jei 
įtariamasis mėgintų bėgti. 

Frostas vėl nuspaudė skambučio mygtuką. 
Spaudė atkakliai. 

Galų gale antrame aukšte sužibo šviesa. Šeimi- 
ninkas pakėlė langą ir, iškišęs galvą, paklausė: 

— Kas ten? 

— Policija! - šūktelėjo Frostas. - Atidarykite! 

— Policija? O Dieve! 

Langas nusileido. Inspektorius laukė drebėda- 
mas, mat naktinė drėgmė smelkėsi kiaurai drabu- 
žius. Viduje tai šen, tai ten žiebėsi šviesos, trinksė- 
jo durys, bet prie pagrindinių niekas nepriėjo. 

— Nelabai gyvatė skubinasi, - sumurmėjo Frostas. 

Jis jau ketino perspėti Koljerį, kad būtų pasiren- 
gęs griebti sprunkantį įtariamąjį, bet staiga su- 
spragsėjo užraktai ir tarpduryje pasirodė penktą 
dešimtį įpusėjęs žemaūgis storuliukas su užtrau- 
kiama odine striuke. 

— Vajė, ar jau visai blogai? — susijaudinęs pa- 
klausė jis. - Jūs informuotas? 

Šitaip užkluptas Frostas suglumo. 

— Atsiprašau, pone... Kas blogai, kam? 

— Mano motinai. Daktarai sakė, jei jos būklė pa- 
blogės... Matote, neturiu telefono... - Pastebėjęs du 
policijos automobilius, vyriškis dar labiau susijau- 
dino. — Kas atsitiko?.. Padėtis labai bloga, ar ne? 
Nebeturiu motinos? 

— Mes čia ne dėl jūsų motinos, - pasakė inspek- 
torius. — Gal galėtume užeiti? Šalta... 

— Taip, žinoma, žinoma. - Sumišęs šeimininkas, 

kraipydamas galvą, nusivedė Frostą, Simsą ir 
Džordaną į nedidelį kambariuką su dviem minkš- 
tomis kėdėmis, stalu ir indauja. Ant šios buvo už- 
keltas miniatiūrinis spalvinio vaizdo televizorius. 
Vyriškis įjungė elektrinį židinį - degančių pliaus- 
kų imitaciją - ir, atsigręžęs į Frostą, atkišo parodyti 
drebančias rankas. - Matote, kaip tirtu? Kai tik kas 
nors pasibeldžia į duris, mane ištinka šokas. - Jis 
susmuko ant kėdės, čirkštelėjo striukės užtrauktu- 
ku ir pažvelgė į laikrodį. - Jei jau atvažiavote tokiu 
metu, žinia tikriausiai prasta. Nežinote, kaip deli- 
kačiai pasakyti? Rėžkite tiesiai, ir tiek. Motina nu- 
mirė, ar ne? 

Sulig tais žodžiais šeimininkas suskato kan- 
džioti apatinę lūpą. 

— Pone, kaip jau sakiau, atvažiavome ne dėl jūsų 
motinos, - dairydamasis po kambarį, atsakė Fros- 
tas. — Visai kitu reikalu. 

Jis linktelėjimu paragino Džordaną įsiterpti, 
kad pats galėtų ramiai apsižvalgyti. Konstebliui 
tokia inspektoriaus taktika buvo ne pirmiena. Šis 
nieko nelaukdamas prašneko: 

— Pone, aš esu policijos konsteblis Džordanas, o 
čia - kriminalistas inspektorius Frostas, vadovau- 
jantis dviejų dingusių mergaičių, Vikės Stiuart ir 
Dženės Briuer, paieškai. 

— Vargšės mergaitės. - Vyriškio veidą akimoju 
aptemdė nerimas. — Ką tenka iškentėti jų moti- 
noms... 

— Pone, gal pasisakytumėte pavardę? 

- Viveris. Čarlzas Edvardas Viveris. Bet kuo čia 
dėtas aš? 

— Pone Viveri, mūsų žinomis, - atsakė Džorda- 
nas, - viena tų mergaičių tos dienos, kai dingo, po- 
pietę pastebėta užeinanti į jūsų namus. - Jis parodė 
šeimininkui Dženės Briuer nuotrauką. - Šita. 

Viveris paėmė fotografiją. Jo pirštai pastebimai 
virpėjo. Vos dirstelėjęs į Dženės atvaizdą, vyriškis 
baimingai pažvelgė į Džordaną. 

— Nežinojau, kad mergaitė - ta pati. 

Frostas, kuris artinosi prie indaujos, tikėdama- 
sis vogčia pasirausti jos stalčiuose, sukluso. 

— Kaip suprasti? - paklausė. 

Viveris pasimuistė ant kėdės ir, atsigręžęs į 
Frostą, pasakė: | 

— Inspektoriau, jūsų informacija iš dalies teisin- 
ga. Ta mergaitė buvo čionai atėjusi. Pasibeldė į du- 
ris ir paprašė, kad ją nufotografuočiau. 

— Pone, kodėl ji to prašė? — paklausė Džordanas. 

Šeimininkas vėl atsisuko į konsteblį. 

— Tikriausiai buvo kur nors mačiusi mane su fo- 
toaparatu. Fotografija — mano hobis. Pamelavau, 
kad aparatas sugedęs, ir ji nuėjo sau. Į vidų net ne- 
buvo užėjusi. 

— Kodėl taip pamelavote? 

Liūdnai šyptelėjęs, Viveris atsakė: 

— Mažametė mergaitė vienišo vyro namuose... 
Įsivaizduojate, ką pasakytų kaimynai? 

Kai juos užkalbinsime, tikiuosi, pasakys, vel- 
niai rautų, viską, pamanė Frostas, traukdamas in- 
daujos stalčių. 

— Ar jūs įsitikinęs, kad mergaitė nebuvo užėju- 
si? — paklausė jis. - Nebuvo bent sekundei įžengu- 
si? Nebuvote uždaręs durų jai už nugaros? 


— Tikrai ne, pareigūne. Mudu labai trumpai pa- 
sikalbėjome ir ji nuliuoksėjo sau. Pylė lietus. Gatvė- 
je stovėjo mėlynas automobilis. Dar pamaniau, kad 
mergytė į jį ir nuskubėjo. - Iš liūdesio Viverio veide 
susimetė raukšlės. — Pasirodo, kaip tik ta mergaitė 
ir dingo. Vargšelė. Tokia mielutė. 

Atrodė, jis sielojasi ir kalba nuoširdžiai, bet 
Frostas pajuto vyriškiui sukilusį karštį, lytinį jau- 
dulį, nuojauta inspektoriui kuždėjo, kad jie bus su- 
radę nusikaltėlį. Jis žinojo, kad tokiais kaip Viveris, 
globėjiškų manierų žemaugiais storuliais, vaikai 
pasitiki aklai. Ką gi šitas tipelis laiko indaujoje? 
Frostas atsargiai kyštelėjo ranką į stalčių ir apčiuo- 
pė pluoštą nuotraukų. 

— Pone, — Džordanas, akies krašteliu stebėda- 
mas inspektorių, stengėsi žūtbūt sulaikyti Viverio 
dėmesį, - kaip tikriausiai suprantate, mūsų pareiga 
— patikrinti visas įmanomas versijas. Mūsų Žinio- 
mis, mergaitė buvo užėjusi į jūsų namus. - Šeimi- 
ninkas žiojosi prieštarauti, bet konsteblis, mostelė- 
jęs ranka, jį nutildė. — Pone, tikiu, kad sakote tiesą, 
bet privalome patikrinti. Norėtume apieškoti namą. 

— Savaime suprantama, konstebli. Ieškokite, kur 
tinkami, - atsakė Viveris, tikras paslaugumo įsikū- 
nijimas. 

Kai jis atsigręžė į Frostą, šis skubiai atitraukė 
ranką nuo stalčiaus. Inspektoriui teko nusivilti, 
mat nuotraukose buvo įamžinti ne nuogi vaikai 
nepadoriomis pozomis, o paukščiai, naminiai gy- 
vuliukai, apylinkių kraštovaizdžiai. 

— Pone, džiugu, kad noriai bendradarbiaujate, — 
pasakė Frostas ir, atsitraukdamas nuo indaujos, 
užpakaliu užstūmė stalčių. - Taip ir maniau, kad 
orderio mums neprireiks. 

Jis buvo beužsidegąs cigaretę, bet šeimininkas 
energingai sumosavo ranka. 

— Prašyčiau nerūkyti. Man astma. Kamuoja du- 
sulys. 

Pasitapšnojęs per krūtinę, jis išsiėmė inhaliato- 
rių ir prisikišo prie nosies. Frostas įsidėjo cigaretę 
į pakelį. 

— Ką gi, pradėsime kratą, - tarė jis. 

Automobilyje laukiantys pareigūnai buvo pa- 
kviesti į vidų, jiems liepta kruopščiai apieškoti na- 
mą. Vis dėlto inspektorius, nors įsitikinęs, kad Vi- 
veris ir yra jų ieškomas nusikaltėlis, neabejojo, kad 
čia jie nieko neras. Labai užtikrintai šeimininkas 
jautėsi, buvo paslaugus, bėgiojo pareigūnams iš 
paskos, viską rodė, lyg jam užvis labiau rūpėtų, 
kad jie ko nors nepražiopsotų. 

Inspektorius su Simsu ir Viveriu užkopė į antrą 
aukštą. + 

— Mano miegamasis, - pratarė šeimininkas, ati- 
daręs artimiausias duris. 

Kambaryje buvo tik viengulė lova, spinta ir tua- 
letinis staliukas — kažin ko nepaslėpsi. Frostas dėl 
akių atidarė spintą. Vyriški kostiumai, baltiniai, 
batai... 

— Mergaitės čia nėra, - sumurmėjo jis. 

— Inspektoriau, šiuose namuose jos nėra niekur. 
Bet galite ieškoti, kur norite. 

Tik gaištame laiką, pamanė Frostas. Antraip 
šunsnukis pranašumu taip nesimėgautų. 

Jie suėjo į vonios patalpą, kur Koljeris atsiklau- 
pęs stropiai atsukinėjo plokščių varžtelius. Viveris 
susiraukė. 

— Tikiuosi, konsteblis plokštes paskui priverš. 

- Žinoma, - patikino inspektorius. - Net neįtar- 
site, kad buvo išimtos. 

Iš tikrųjų to tikėtis galėjo tik naivuolis - parei- 
gūnai tokiems niekams neturi laiko. Viveriui derė- 
jo numanyti, kad plokštės geriausiu atveju bus tik 
prispaustos, o varžtelius teks prisukti pačiam. 

Kitas miegamasis buvo visiškai ankštas. Visas 
apstatymas — viengulė lova prie sienos ir nedidelė 
spinta. 

— Motinos kambarys, — liūdnai ištarė šeiminin- 
kas. Paskui gudriai šyptelėjo ir, parodęs į nakti- 
puodžio kėdutę prie lovos, pasakė: - Jei norite, gali- 
te užmesti akį ir ten. Nebeprisimenu, kada paskuti- 
nį kartą tuštinau. 

Frostas taip ir padarė. O jeigu į naktipuodį su- 
dėtos pornografinės nuotraukos?.. Jis buvo tuščias. 

Apačioje kažkas garsiai čiužtelėjo, ir Viveris nu- 
bildėjo laiptais pažiūrėti, ką ten pareigūnai išdari- 
nėja. Frostas ir Simsas liko šeimininko motinos 
kambaryje. 

— Inspektoriau, ką manote? - paklausė konsteblis. 

— Viveris parsiviliojo mergaitę į namus ir nužu- 
dė, - atsakė Frostas. - Įrodymų neturiu, bet žinau, 
kad tai padarė jis. 

Džordanas šūktelėjęs paprašė jų nusileisti į vir- 
tuvę. 

- Štai, šitos durys užrakintos, - rodydamas pa- 
sakė jis. 

Tučtuojau atkurnėjo Viveris. 

— Už tų durų - tamsusis kambarėlis. Būčiau dė- 
kingas, jei patikėtumėte mano žodžiu, kad nieko 
ten nėra. 

— Pone Viveri, jūsų žodžio man visiškai pakak- 
tų, - kuo lipšniausiu balsu pamelavo Frostas. - De- 
ja, mano viršininkai - nepatiklūs šunsnukiai, ir jei- 
gu kas nors liks neapžiūrėta, jie man taip iškarš 
kailį, kad... - Inspektorius ištiesė ranką. — Taigi jei 
turite raktą... 

Storuliukas išsiėmė iš kišenės raktą ir atrakino 
duris. 

— Prašau, būkite atsargus — ten laikau brangius 
reikmenis. 

Jis spūstelėjo jungiklio mygtuką ir patalpoje 
blausiai sužibo silpna, raudona lempelė. Frostas 
užėjo į vidų. Tamsiuoju kambariu paverstame po- 
dėlyje nebuvo kur nė apsisukti. Didintuvą ir ryški- 
nimo voneles Viveris laikė ant siauro suoliuko. 
Kampe buvo įtaisyta nedidelė kriauklė su šalto 
vandens čiaupu. Ant lentynos tiesiog Frostui virš 
galvos rikiavosi buteliai ir skardinės su chemika- 
lais bei kartotinės dėžės. Nukėlęs poros jų dang- 
čius, inspektorius įsitikino, kad dėžėse ne kas kita 
kaip fotografijos popierius. Nevertėjo tikėtis, kad 
pornografines nuotraukas Viveris laiko tokioje 
krintančioje į akis slėptuvėje. 

Inspektorius išjungė šviesą ir išėjo iš kambarėlio. 

— Kaip ir sakėte, pone Viveri, nieko įdomaus 
ten nėra, — tarė, prisivertęs nusišypsoti, ir viltingai 
nužvelgė baigusius naršyti namą kolegas. Visi it su- 
sitarę purtė galvas. - Ką gi, pone, nieko neradome. 
Nepykite, kad be reikalo jus gaišinome, - pasakė 
inspektorius. 

Šeimininkas supratingai šyptelėjo. 

— Inspektoriau, jūs tik dirbate savo darbą. 

— Ar motina seniai ligoninėje? — pasiteiravo 
Frostas. 

— Beveik trys mėnesiai... Ji negalėjo nuryti mais- 
to, o daktarai nusprendė, kad reikia operuoti. 

Buvo matyti, kad kalbėti apie tai Viveris nenori. 

— Linkiu jūsų motinai pasveikti, - tarė inspek- 
torius. 

Grįžęs į automobilį, ant kurio užpakalinės sė- 
dynės, knarkdamas ir pukšnodamas, miegojo Mor- 
ganas, Frostas užsidegė Viverio namuose taip ir 
nesurūkytą cigaretę ir susimąstė. Senutė ligoninėje 
beveik tris mėnesius. Namai tušti, motinos nėra, 
taigi daryk ką užsigeidęs. O juk Vikė Stiuart tiek 
laiko ir dingusi. Inspektorius žvilgtelėjo į namą. 
Šviesos jame vis dar plieskė. Antro aukšto lange 
sujudėjo užuolaida. Aišku, tas tipas norėjo įsitikin- 
ti, kad policininkai tikrai išsinešdina. Frostas pa- 
leido variklį ir išvažiavo, kiti du automobiliai - iš 
paskos. Pasukęs už kampo, jis sustojo, pamojęs su- 
stabdė ir kitus. Radijo ryšiu susisiekęs su nuovada, 
pasakė: 

— Viverį reikia stebėti visą parą. Pradėti tučtuojau. 

— Stebėti visą parą? - nusigandęs paklausė Vel- 
sas. — Ar įsivaizduoji, kokia bus viršvalandžių są- 
mata? Su Maletu suderinai? 

— Žinoma, - pamelavo Frostas. Ketino imtis šio 
rūpesčio iš pat labo ryto. Vargu ar galėjo tikėtis, 
kad naktį dar kartą pažadintas viršininkas bus nu- 
siteikęs palankiai, tad rizikuoti nenorėjo. 

— Na, jei suderinai, — atsidusęs tarė nuovados 

seržantas, — subursiu sekimo grupę. Pasakyk Kolje- 
riui, kad budės pirmas. Pamaina - keturios valandos. 


Buvo mirtinai nuvargęs, bet miegas neėmė, mat 
smegenys įnirtingai darbavosi, kūrė prielaidas, 
analizavo tikimybes. Su puodeliu tirpios kavos at- 
sisėdo prie televizoriaus ir nė nepajuto, kaip dėme- 
sį užvaldė senutėlis, nespalvotas vesternas su dar 
jaunu Džonu Veinu, kuris talžė kažkokį piktadarį, 
nors kumščiai šmaižiojo per gerą jardą anam nuo 
veido. Frostas sumerkė akis. Pažadino jį prieškam- 
baryje spiegiantis telefonas. Džonas Veinas ekrane 
— balta kaubojiška skrybėlė nė nepakrypusi - try- 
Snausta inspektoriaus vos kelias sekundes. Pašokęs 
jis nuskubėjo prie telefono. Skambino Koljeris. 

— Seku Viverį, - pranešė jis. - Prieš porą minučių 
sėdo į automobilį ir išvažiavo. Su kažkokiu nešuliu. 

Miegai Frostui susyk išsilakstė. 

— Kąjis ten nešėsi? 
krisčiau į akis, stebėjau iš atokiau. 

— Koks jo automobilis? 

— Žalias „Metro“. Numerio neįmatau. 

— Kur dabar esi? 

— Pirties kelyje. Man prireiks pagalbos. 

— Aš pats tau padėsiu, - atsakė Frostas. - 
Svarbiausia - nepamesk jo iš akių. - Užsimetęs ap- 
siaustą, jis paskambino į nuovadą. - Reikia paspir- 
ties. Viveris kažkur važiuoja. 

— Mano dispozicijoje tik patruliuojantys Džor- 
danas ir Simsas, - pasakė Velsas. — Bet jie Tomlino 

gatvėje... Vėl pasidarbavo vagis su užvalkčiu. 
— Velniop tą vagį, gali jis ir palaukti. Siųsk kon- 
steblius sekti Viverio. Tučtuojau! 


Rūkas vis tirštėjo ir Koljerio mašinos stiklo valy- 
tuvai turėjo darbuotis nepaliaujamai. Slėpdama 
konsteblį nuo Viverio, migla kartu ir trukdė šį sekti. 
žibintų dėmes, kurios išnykdavo kassyk, sekamajam 
įnėrus į dar blandesnio rūko ruožą. Staiga sumirgė- 
jusios švieselės vėl pradingo ir jau nebepasirodė. 
Priešakyje buvo sankryža ir joje Viveris veikiausiai 
pasuko į pagrindinę gatvę. Konsteblis padidino 
greitį, pažvelgė kairėn, dešinėn - nieko. Kur seka- 
masis galėjo nuvažiuoti? Po šimts velnių, pamečiau, 
pagalvojo Koljeris. Vildamasis, kad neklysta, jis pa- 
suko į kairę. Skrodė sūkuriuojančią miglą, vis labiau 
nerimaudamas, mat Viverio nebuvo matyti nė žen- 
klo. Reikėjo sukti dešinėn. Paėmė siųstuvėlį, ketin- 
damas prisipažinti Frostui, kad sekamąjį pametė, tik 
staiga širdis užplakė tankiau. Tolumoje vėl įsižiebė 
du blausūs, raudoni žiburiukai. Viveris? Kas gi ki- 
tas, jei ne jis? Priešakyje važiuojantis automobilis pa- 
suko į kairę. Koljeris — iš paskos. Ratai sutrinksėjo 
ant grublėtos negrįsto kelio dangos. Per tą prakeiktą 
sigaudė, kur atsidūręs. Karštligiškai stengėsi susio- 
rientuoti, kad galėtų pranešti Frostui. Tikėdamasis 
bent ką nors įmatyti, nuleido lango stiklą ir išgirdo 
pliauškant vandenį. Vanduo?! Na žinoma... Juk jis — 
retai važinėjamame keliuke, vedančiame prie kana- 
lo. Tik ką čia veikia Viveris? 

Iškišus galvą pro langą, matomumas šiek tiek pa- 
gerėjo. Raudonosios dėmės priekyje buvo didesnės, 
ryškesnės ir nebejudėjo. Viverio automobilis stovėjo. 
Konsteblis sustojo žolėtame kelkraštyje ir išjungė Ži- 
bintus. Tada susisiekė su Frostu ir apsakė padėtį. 

— Lipk iš mašinos ir pažiūrėk, ką jis daro, - pa- 
liepė inspektorius. 

Vos išlipus; iš automobilio Koljerį perėmė dre- 
bulys - drėgmė sparčiai sunkėsi po miline. Kanalą 
gaubiančioje lipnioje migloje jis nematė nieko, Vi- 
verio automobilio link slinko apgraibomis, laiky- 
damasis kuo toliau nuo tako krašto. Girdėjo teške- 
Aha, vadinasi, Viveris išlipo iš mašinos. Po kelių 
akimirkų - pūkšt! - kažkas sunkus įkrito į kanalą. 
Koljeris įtempė regą ir išvydo siluetą. Žmogus sto- 
jis grižo į automobilį. Konsteblis nuskubėjo į saviš- 
kį ir vėl susisiekė su inspektoriumi. 

- Išmetė kažką į vandenį? - pasakė. 

— Ar matei - ką? 

— Nemačiau, tik girdėjau pūkštelint. Luktelkite. 
— Koljeris išgirdo suūžiant variklį. - Regis, jis nu- 
važiuoja. Sekti? | 

— Sek, — atsakė Frostas, bet tučtuojau persigal!- 
vojo. - Ne, verčiau lik ten. 

Bagažinė, dingtelėjo nevilties apimtam inspek- 
toriui. Prakeikta bagažinė. Viveris galbūt slėpė ten 
mergaitės lavoną, o mes į jo mašiną nė nedirstelė- 
jome. Nesusipratome jos apieškoti, nors tasai pede- 
rastas vilkėjo odinę vairuotojo striukę! 

Pravažiuojančio „Metro“ šviesos tvykstelėjo 
Koljeriui į akis. 

— Viveris ką tik pravažiavo, - pasakė konsteblis 
inspektoriui. 

— Tegul sau važiuoja. Tu verčiau nusileisk prie 
vandens ir pamėgink įžiūrėti, ką jis išmetė. Gali 
būti, kad mergaitę. Sukviesiu daugiau žmonių ir 
netrukus atvažiuosime. 

Frostas dar kartą susisiekė su nuovada ir papra- 
šė iškviesti narus-gelbėtojus. 

— Ar Maletas neprieštarauja? - pirmiausia pa- 
klausė Velsas. 

— O jeigu vaikas skęsta? Kas svarbiau? Nupie- 
pęs Maletas? Bilai, kviesk narus be kalbų, aš su 
Maletu susitarsiu. Ir dar - man reikia daugiau pa- 
reigūnų. Visų, kiek tik gali skirti. Tokiu oru naršy- 
ti kanalą - pragariškas darbas. 

— Džekai, jei atšauksiu žmonėms laisvadienį, Ži- 
nai, ką tai reikš? Dar daugiau viršvalandžių. O 
Maletas sako... 

— Bilai, kad tave plynios, siųsk žmones, ir tiek - 
mano atsakomybe. Ir liepk visiems patruliams ieš- 
koti žalio Viverio „Metro“. Turiu žinoti, kur jis va- 
žiuoja. 

— Koks numeris? 

— Numerio nežinau, bet tokiu metu daug žalių 
„Metro“ gatvėse nebus. 

Frostas apsivyniojo šaliką, pasidrąsino nepaisy- 
ti šalčio ir išėjo į automobilių aikštelę. 


Matomumas buvo visiškai prastas, ir inspekto- 
rius pražiopsojo posūkį, tad teko gaišti brangias 
minutes — grįžti ir jo ieškoti. Nelygiu keliukų 
trinksėdamas kanalo link, pamatė žybsint mėlyną 

pirm jo atvažiavusio rajono patrulio automobilio 
švyturiuką. Išlipęs iš mašinos, orientuodamasis 
pagal neaiškų burbėjimą, priėjo keturis ar penkis 
šiltomis milinėmis vilkinčius vyrus, kurie ilgomis 
kartimis maišė vandenį, badė dugną. Ant kranto 
stovėjo du automobiliai įjungtais žibintais, bet nau- 
dos iš jų šviesos ieškotojams buvo nedaug. Milži- 
niški tiršto rūko it purvinos vatos gniutulai ritosi 
kanalo paviršiumi, ir atskirti, kur takas, kur jau 
vanduo, buvo beveik neįmanoma. 

— Kas girdėti? - paklausė Frostas, sugriebęs Ko- 
ljeriui už rankovės. 

— Nieko gero, inspektoriau. Kur Viveris įmetė 
savo nešulį, nemačiau, tik girdėjau pūkštelint. Ga- 
lėjo įmesti prie pat kranto, o galėjo ir nusviesti iki 
pat vidurio. Šiaip ar taip, bristi būtų per gilu. — 
Konsteblis, priekaištaudamas sau, palingavo galvą. 
— Reikėjo man prieiti arčiau. Jei įmetė mergaitę, ir 
dar gyvą, dabar ji jau mirusi. 

— Sūnau, kad ir kaip stengtumės, galime ne vis- 
ką, - atsakė inspektorius. — Mes - ne stebuklada- 
riai. - Išgirdęs atūžiant narų transportą, jis sumur- 
mėjo: — Pačiu laiku. 

Po kelių minučių ant kranto išsirikiavo pro- 
žektoriai, užpupsėjo kilnojamasis generatorius. 
Povandeninės paieškos grupės nariai sulindo į na- 
rų kostiumus, jiems vadovaujantis seržantas priėjo 
prie Frosto. 

- Inspektoriau, ko ieškome? - paklausė. 

— Asmuo, įtariamas pagrobęs septynmetę mer- 
gaitę, kažką įmetė į vandenį. Gali būti, kad kaip tik 
tą mergaitę. 

— Kada ir kur konkrečiai įmetė? 

Frostas patraukė pečiais. 

— Kažkur čia. Mūsų pareigūnas girdėjo garsą, 
bet nieko nematė. Maždaug prieš valandą. 

Seržantas pažvelgė į juodą rūko apsiausto ka- 
nalo vandenį. 

— Valandos tokiomis sąlygomis neišgyventų nie- 
kas, - pasakė jis ir nuėjo pas narus. Inspektorius su- 
sikvietė saviškius ir liepė kruopščiai apieškoti kran- 
tą, juolab kad ruožas dabar buvo apšviestas. 

Kol kiti dirbo, jis, protarpiais spyriu į žolės 
kupstą išliedamas susikaupusią neviltį, vaikštinėjo 
pirmyn atgal ir traukė apkartusį dūmą. 

Sublerbė radijo siųstuvėlis. Patrulio „Čarlis Al- 
fa“ konstebliai pranešė pastebėję Viverį ir nusekę jį 
iki pat namų. 

- Inspektoriau, jis namie. 

— Likite ten ir stebėkite, - paliepė Frostas. 

— Mums reikia patruliuoti. Kiek laiko turėsime 
stebėti Viverio namą? S 

- Jei reikės — kiaurą suknistą naktį. Jeigu jis vėl 
kur nors išvažiuos, informuokite mane ir sekite. 

Girgžtelėjo irklai įvorėse, supliauškėjo vanduo 
— narai panėrė. Jiems vadovaujantis seržantas vėl 
priėjo prie Frosto ir pasakė: 

— Ši iškyla kainuos brangiai. Tikiuosi, jūsų vir- 
šininko infarktas neištiks. 

Inspektorius tik neaiškiai numykė. Neįsivaizda- 
vo, iš kur ims drąsos pasakyti Maletui. Ir žinojo 
liksiąs kaltas, ypač jei nieko kanale neras. 

Vienas narų iškišo iš vandens ranką ir energin- 
gai pamojo. 

— Kažką rado! - šūktelėjo seržantas. 

Frosto širdis sudunksėjo it pašėlusi. Nejaugi 
bus radę mergaitę? Jis beveik troško, kad taip ir bū- 
tų -juk tada Maletas įsitikintų, kad narus jis kvie- 
tė ne be reikalo, ir nesibartų. Susigėdęs inspekto- 
rius net nusipurtė. Dieve, prašau, tebūnie ten šiukš- 
lės, kokie nors skarmalai, subezdėta naktipuodžio 
kėdė... tik ne mergaitė... Noriu rasti ją gyvą. 

Tai buvo nedidelis lagaminėlis, tvirtai apraišio- 
tas virvele. Metaliniai užraktai žvilgėjo, tad vande- 
nyje jo išbūta neilgai. Vaikas į tokį tilpti negalėjo. 
Atsiyrę prie kranto, narai padavė lagaminėlį Fros- 
tui. Apspitę inspektorių pareigūnai žiūrėjo, kaip jis 
nupjauna virvutę, kišeniniu peiliuku atkrapšto už- 
raktus. Viduje buvo juodas šiukšlių maišas, per- 
lenktas ir užklijuotas lipniąja juosta. Šią perplėšęs, 
Frostas išėmė svarmenį - plytą — ir gerą pluoštą 
gumele perjuostų rudų vokų. Vieną jų inspekto- 
rius praskyrė. Vokas buvo prikimštas nepadorių 
spalvotų ir nespalvotų vaikų, daugiausia nuogų, 
nuotraukų. Frostas mąsliai palingavo galvą ir atsi- 
gręžė į Koljerį. 

— Pūkštelėjo tik vieną kartą? 

— Vieną. 

— Nebeieškosime? — paklausė narų vadovas. 

— Ieškosime toliau, - atsakė inspektorius. - Daž- 
niausiai tokie bjaurybės viską slepia ten pat. Lavo- 
ną jis galėjo išmesti ir anksčiau. Taigi gerai apieš- 
kokite dugną. - Frostas atsitiesė ir įdėjo vokus at- 
gal į maišą, šį - į lagaminėlį. - Važiuoju į nuovadą 
tyrinėti nuotraukų. Gal atpažinsime kurį nors vai- 
ką. Jeigu čia nufotografuotos Vikė ar Dženė, būsi- 
me šunsnukį pričiupę. 

Frostui Žiūrinėjant ant stalo išdėliotas nuotrau- 
kas, Bilas Velsas atėjo pasakyti, kad ieškotojai nie- 
ko nerado. 

— Tegul skirstosi, - kratydamas iš pakelio ciga- 
retę, tarė inspektorius. - Čia irgi nieko gero. Nė 
vieno vaiko neatpažįstu, dingusiųjų mergaičių 
tarp jų nėra. Nuotraukų kopijas perduosime ki- 
tiems skyriams, gal jiems pravers. 

Velsas paėmė vieną fotografijų ir įsižiūrėjo. Lo- 
voje gulinčiai nuogai išsižergusiai mergaitei galėjo 
būti kokie devyneri, ne daugiau. 

— Manai, fotografavo Viveris? 

Frostas gūžtelėjo pečiais. 

— Kai kurios tikriausiai darytos jo, bet įprastai 
tie šlykštynės savo geru dalijasi. Paimsime pirštų 
atspaudus ir įrodysime, kad Viveris šitas nuotrau- 
kas čiupinėjo. - Inspektorius nusižiovavo ir pasi- 
trynė akis. - Dabar aš pernelyg pavargęs, iškvosiu 
ji rytoj iš pat ryto. - Jis pažvelgė į laikrodį. Buvo 
dvidešimt po šešių. - Šiandien iš pat ryto... Išsira- 
šysime kratos orderį, suimsime Viverį ir iššniukšti- 
nėsime jo namus kaip pridera. — Frostas sudėjo 
nuotraukas į vokus ir atsistojo. - Važiuoju namo 
nusnausti. 

— Aštuntą instruktuoji paieškos grupę, - primi- 
nė Velsas. 

Inspektorius vėl sudribo ant kėdės. 

— Kad tave kur! Iš tikrųjų. Pamiegosiu čia. Pusę 
aštuonių pažadink — prašyčiau angliškų pusryčių 
ir arbatos. 

— Kurių rytinių laikraščių pageidautum? - sar- 
kastiškai pasiteiravo seržantas. 

— „The Financial Times“ ir „The Beano“, - atsa- 
kė Frostas. 

Vyriausiasis inspektorius Maletas pravažiavo 
palei eile išrikiuotus ieškotojų furgonus bei asme- 
ninius automobilius ir mikliai įspraudė suremon- 
tuotą savo „Roverį“ į jam skirtą vietą. Aha, rūkas 
gerokai prasisklaidęs, patenkintas pagalvojo jis, 
įsivaizduodamas, kaip nuo oro sąlygų priklausomi 
paieškos grupės nariai sėdi, laukdami giedros, val- 
gykloje ir gurkšnoja arbatą, o sąmata nenumaldo- 
mai pučiasi. Iki finansinių metų pabaigos buvo li- 
kę dar daug mėnesių, o išlaidos viršvalandžiams 
apmokėti jau pasiekusios kritinę ribą. Frostas, ne- 
koks apskaitininkas, kad būtų paprasčiau skaičiuo- 
ti, išdirbtą laiką apvalindavo iki visos valandos ar 
pusvalandžio. Maletas nuolat turėdavo jam pri- 
minti, kad to nedarytų. Kai dirba tiek daug žmo- 
nių, net ir kelios papildomos minutės gali gerokai 
padidinti atlyginimams reikalingą sumą. 

Jis santūriai kinktelėjo Velsui, kuris, atsivertęs 
įvykių Žurnalą, įrašinėjo naują datą. 

— Seržante, labas rytas. Kur ieškotojai? 

Vyriausiasis inspektorius ketino tarti pareigū- 
nams kelis taiklius padrąsinimo žodžius ir priminti, 
tegul ir netiesiogiai, kad laikas kainuoja brangiai. 

Išvargęs nuovados seržantas vos atsistojo. 

— Labas rytas, pone. Jie - pasitarimų kambaryje. 

Maletas susiraukė. Jam pasirodė, kad pavaldi- 
nys beveik miega. Kokia gėda! Ką pasakytų visuo- 
menė, išvydusi tokį pareigūną! 

— Seržante, atrodote nekaip, - papriekaištavo 
vyriausiasis inspektorius. 

— Atsiprašau. Budėjau per naktį - dvi pamainas, 
nes pakeisti manęs nebuvo kam. 

Tikėdamasis viršininko atjautos, Velsas droviai 
šyptelėjo. Deja, vylėsi jis tuščiai. 

— Nebuvo kam pakeisti? Vadinasi, prastai orga- 
nizuojate darbą, — atšovė Maletas. —- Be to, savo 
nuovargio nedera rodyti. Visuomenei jūsų rūpes- 
čiai neįdomu. 

— Suprantu, pone... Atsiprašau, pone, - suvebleno 
seržantas, vargiai gniauždamas sukilusį įniršį. Juk 
kaip tik per Maletą, pusę skyriaus paskolinusį val- 
dybos rengiamai operacijai, neliko kam jo pakeisti. 

Vyriausiasis inspektorius pažvelgė į laikrodį. 

— Po pusvalandžio - puodelį kavos! - mestelėjo 
per petį, jau nueidamas. 

Kai įžengė į pasitarimų kambarį, auditorija pa- 
garbiai atsistojo. Didžiai patenkintas Maletas mos- 
tu paragino visus sėsti. Šypsodamasis vien lūpo- 
mis, jis greitomis nužvelgė pareigūnus - pamėgino 
nuspėti, kiek nuostolių šis būrelis pridarys susipla- 
nuotam metiniam biudžetui. Kai kurių pareigūnų 
vyriausiasis inspektorius nepažinojo — čia buvo 
vyrų ir moterų, perkeltų iš kitų skyrių. Atsisėdęs 
pirmoje eilėje, Maletas dirstelėjo į laikrodį ir susi- 
raukė. Dešimt po aštuonių. Frosto, turinčio pradėti 
pasitarimą lygiai aštuntą, vis dar nėra, būriui visu 
etatu dirbančių Žmonių tenka tuščiai sėdėti ir 
laukti. Skyriaus viršininkas atsigręžė į pavaldinius 
ir jau Žiojosi klausti: 

— Ar kas nors žino, kur... 

Tą pat akimirką atsilapojo durys, ir įėjo Frostas, 
nešinas puodeliu arbatos su užkrautu ant jo su- 
muštiniu. Maletas pasibjaurėjęs susiraukė. Na ir 
apsileidėlis! Apšepęs, susiglamžęs. Susišukuoti ir 

tat nesiteikė. Ką pamanys kitų skyrių pareigūnai! Ei- 
damas pro Maletą, Frostas mostelėjo šiam ir pasakė: 

— Nesivarginkite, viršininke. Galite sėdėti. 

Visi, išskyrus vyriausiąjį inspektorių, nusikva- 
tojo. Stotis nė nemanęs Maletas iškalbingai dėbte- 
lėjo į Frostą ir į laikrodį. Inspektorius padėjo su- 
muštinį ant stalviršio ir pasriuobė arbatos. Tada 
nusišypsojo kolegoms ir prašneko: 

— Eina vyrukas per dykumą, žiūri - nuoga kek- 
šė užkasta į smėlį iki kaklo... - Maletas užvertė 
akis ir atsiduso. Rado, kada pasakoti nešvankų 
anekdotą! —... Visiškai nuoga. Tik galva kyšo. „Pra- 
šau padėti man, - sako ji. - Nedaviau sultonui, ir 
šit kaip mane nubaudė. Meldžiu, atkaskite.“ Vyru- 
kas ir klausia: „Jeigu atkasiu, ką už tai gausiu?“ — 
„Kokius keturis svarus šlapio smėlio“, - atsako jam 
kekšė. — Frostas iš savo sąmojo kvatojo susiriesda- 
mas, kaip visada garsiau už kitus. Pokšto nesupra- 
tęs Maletas, nenorėdamas išsiskirti, išspaudė bent 
šypseną. Kai juokas nutilo, inspektorius vėl gurkš- 
telėjo arbatos ir jau rimtai pasakė: - Ką gi, daugiau 
progų pasijuokti šiandien tikriausiai nebeturėsite. 
— Atsigręžęs į stendą ant sienos, jis parodė į išdi- 
dintą nuotrauką. - Ieškome šios mergaitės. Dženė 
Briuer, septynerių, prieš dvi dienas po pamokų iš- 
ėjo iš mokyklos ir daugiau niekas jos nebematė. Jei- 
gu mergaitė dar gyva, turint galvoje prakeiktą šal- 
tį, surasti ją reikia kuo skubiau. Bet nuojauta man 
sako: jei ir rasime, nebent lavoną, taigi kvatoti ne- 
bus iš ko. Gera žinia šit kokia: turime įtariamąjį, 
kuris sutaupytų mums marias laiko, jei prisipažin- 
tų, ką vaikui padarė. - Frosto žvilgsnis nukrypo į 

langą. - Rūkas kiek prasisklaidė, bet, pasak išmin- 
čių sinoptikų, netrukus bus dar tirštesnis, tad, jei- 
gu ponas Maletas neketina tarti padrąsinamojo žo- 
džio... - Jis pasisuko į skyriaus viršininką ir klau- 
siamai kilstelėjo antakius. Maletas įraudęs 
nusišypsojo, savo prakalbą apie laiko vertę minty- 
se išmetė į šiukšlinę ir papurtė galvą. - Puiku. Tuo- 
met skirstomės, - užbaigė pasitarimą Frostas. — Vi- 
siems linkiu sėkmės. 

Vyriausiasis inspektorius atsistojo ir, pamojęs 
jam, sušnypštė: 

— Į mano kabinetą! Tučtuojau! 


Užrašinę padėjęs į patį stalviršio vidurį, Male- 
tas prisitraukė gautų dokumentų dėklą. Jo parašo 
laukė siaubingai daug viršvalandžių registracijos 
blankų. Vos vyriausiasis inspektorius numovė 
prašmatniojo parkerio gaubtelį, pasigirdo atsainus 
beldimas, į kabinetą įsliūkino Frostas ir nekviestas 
atsidrėbė ant kėdės. 

— Prašau sėsti, - pasiūlė Maletas. Jo sarkazmas, 
kuris kitam pavaldiniui būtų pakirtęs kojas, Fros- 
tui buvo nė motais. 

— Ačiū, viršininke. Norėjote pasišnekėti? — Ins- 
pektorius pažvelgė į laikrodį. - Gerai būtų, kad il- 
gai manęs neužlaikytumėte. Ketinu parsivežti įta- 
riamąjį. 

— Užlaikysiu tiek, kiek reikės, - suniurzgė Ma- 
letas ir dūrė į pavaldinį pirštu. - Ar bent kartą ma- 
tėte save veidrodyje? Gėdytumėtės! Kai įėjote į pa- 
sitarimų kambarį, nežinojau, kur akių dėti. Bene ir 
miegate su drabužiais? 

— Tai bent pastabumas! — pagyrė viršininką 
Frostas. - Kaip tik taip ir miegojau. Iki šeštos ryto 
ieškojau mergaitės. Nusnausti teko kabinete. 

— Nusiskusti puikiausiai galėjote ir kabinete, — 
subambėjo Maletas. 

Inspektorius pasitrynė smakrą. Po šimts! Nu- 
siskusti jis tiesiog užmiršo. 

— Nupezęs skustuvas sugedo. Pasiskolinsiu iš 
kolegų, — pažadėjo ir ėmė neramiai muistytis. — 
Viršininke, jei daugiau klausimų neturite... 

Maletas nutraukė jį, nekantriai mostelėjęs ranka. 

— Turiu, inspektoriau, turiu. - Pradėjęs sumuoti 
išdirbtus viršvalandžius, skyriaus viršininkas stai- 
ga pastebėjo dar vieną storą šūsnį blankų ir net iš- 
sižiojo. — Kas čia?! —- Maletas pamojavo popieriais 
Frostui prieš nosį. - Naktį iškviesti aštuoni nedir- 
bantys pareigūnai ir kiekvienam jų - kiekvienam! 
— prirašyta po keturias valandas viršvalandžių! 
Kai aš sankcionavau dešimt valandų iš viso! 

— Oi, viršininke, atsiprašau, - sumurmėjo ins- 
pektorius. - Kaip tik ketinau jus informuoti... 

— Frostai, ne informuoti mane apie viršvalan- 
džius privalote, - pertraukė jį Maletas. - Privalote 
atsiklausti... - Pastebėjęs narų iškvietimo paraišką, 
jis akimirką nutilo. — O kas čia?! Kas čia?! —- kone 
užspiegė. - Ar žinote, kiek jie ima už valandą?! 

— Nežinau, bet ten turėtų būti parašyta, — 
paslaugiai atsakė Frostas. 

Jis papasakojo vyriausiajam inspektoriui, kas 
dėjosi naktį, parodė kelias iš rastųjų nuotraukų. 
Maletas, išpūtęs akis, išklausė, tada įniko sumuoti 
išlaidas — parkeris po užrašinę lakstė taip greitai, 

kad net sunku buvo jį įžiūrėti - ir galiausiai pasi- 
baisėjęs įsistebeilijo į gautą skaičių. 

— Kaip turėčiau pasiaiškinti valdybai? Sankcio- 
nuoti tokio masto operacijos negaliu net aš, - išrėžė 
jis ir, nusiėmęs akinius, pasižnaibė viršunosę. — 
Frostai, atsakomybė tenka jums. Nesitikėkite, kad 
prisiimsiu kaltę. 

— Na tuomet šį kartą ją prisiimsiu aš, - atkirto 
inspektorius. - Nedera bezdėti dėl išlaidų, kai ant 
kortos pastatyta vaiko gyvybė. 

— Bet vaiko gyvybė ir nebuvo pastatyta ant 
kortos. Vienas pliumptelėjimas, ir jūs jau darote 
skubotas išvadas. Radote nepadorių nuotraukų, 
kurios niekur nebūtų dingusios. Galėjote taip pat 
sėkmingai iškelti jas dieną - nebūtų prireikę jokių 
viršvalandžių. 

— Kad aš būčiau toks gudrus po laiko kaip jūs, — 
piktai suburbėjo Frostas. 

— Nedrįskite kalbėti su manimi tokia intonacija, 
— atrėžė nemažiau įpykęs Maletas. - Jei byla nebus 
ištirta, sausas išbristi nesitikėkite. 

— Bus ištirta, — atsistodamas užtikrino jį Frostas. 
— Viverį iškvosiu, ekspertai jo namuose ištyrinės 
kiekvieną dulkelę. 

— O jeigu nieko nerasite? Kokių įkalčių turite? 
Kol kas tik neleistinai švaistėte lėšas dėl kelių por- 
nografinių nuotraukų. 

— Mes jį prigriebsime, - įtikinėdamas save, pa- 
žadėjo inspektorius. - Jeigu pasiseks, prigriebsime 
dėl abiejų mergaičių... Dvi bylos vienos kaina. Kaip 
jums toks sandėris? 

Paskutinė replika buvo puiki, uždaręs duris, 
pamanė jis, bet ar tesėsiu? 

Kratos orderį Frostas rado ant stalo. Įsidėjęs do- 
kumentą į kišenę, ėmė skubomis gremžti smakrą 
elektriniu skustuvu. Girgžtelėjo durys, ir į kabine- 
tą, išbalęs lyg giltinė, įslinko viskiu ir vėmalais 
pradvisęs kriminalistas konsteblis Morganas, nesi- 
skutęs, paraudusiomis akimis, nešvariais apglam- 
žytais drabužiais. 

— Pavaduotojau, labas rytas, - pasisveikino ins- 
pektorius. Konsteblis šiek tiek vyptelėjo, susmuko 
ant kėdės ir čia pat susiraukė - galvą pervėrė sopu- 
lys. — Tad kas vakar nutiko? — pasiteiravo Frostas. 

Mėgindamas prisiminti, Morganas suraukė an- 
takius, ir šis veiksmas sukėlė dar vieną skausmo 
bangą. 

— Oi, šefe, migla galvoje. Sutikau vieną jauną 
damą, šiek tiek išgėrėme... 

— Vėl pasipainiojo saldainiukas? — nusišaipė 
inspektorius. — Be jų tu negali gyventi, ar ką? 

- Šefe, nelengva atsispirti, kai kraipo uodegą 
tiesiai prieš nosį. — Konsteblis vėl susiraukė ir apsi- 
čiupinėjo žaizdą kaktoje. - Prisimenu, kaip įsėdau 
į mašiną, kaip važiavau, o toliau — rūkas... — Fros- 
tas trumpai papasakojo, kas buvo toliau. Morganas 
klausėsi, kaisdamas iš gėdos. —- Tikriausiai paveikė 
dantų gydytojo vaistai, - sumurmėjo jis. - Išglembi 
žmogus, jų gavęs. 

— Ypač jei paskui dar prisitvoji kaip kiaulė, — 
vilkdamasis apsiaustą, pasakė inspektorius. — Va- 
ryk namo ir apsišvarink, kol Maletas tavęs nepa- 
matė. Gana jau mane jis išvainojo už tai, kad atro- 
dau kaip valkata, o juk, palyginti su tavimi, aš 
tikras Bo Bramelas. Nuovadoje nesirodyk. Prisista- 
tysi seržantui Henlonui ir padėsi ieškoti mergaitės. 

— Klausau, šefe... Atsiprašau, šefe... Lieku jums, 
šefe, skolingas. 

Tarpduryje konsteblis prasilenkė su Džordanu. 

— Kas čia toks buvo - koks valkata ar Valstietis 
Morganas? - paklausė šis įėjęs. 

— Abu kartu, - atsakė Frostas. - Ekspertai ir nu- 
sikaltimo vietos tyrėjas pasiruošę? 

— Laukia furgone. 

— Puiku. Aplankykime poną Viverį su pagarbos 
vizitu. 


— Kratos orderis? - nusistebėjo Viveris, žiūrėda- 
mas į Frosto paduotą dokumentą. Trankaus beldi- 
mo pakeltas iš lovos, jis net nespėjo susijuosti pilko 
chalato. - Inspektoriau, kam tas popierius? Vakar 
jau sakiau jums - galite ieškoti kur tinkami. 

— Pone, jūs - labai malonus. Gaila, ne visi pilie- 
čiai būna tokie sąžiningi, ne visi taip noriai su mu- 
mis bendradarbiauja. - Frostas pamojo saviškiams 
ir paliepė: — Pradėkite antrame aukšte. 

Ekspertai ir nusikaltimo vietos tyrėjas Rouling- 
sas užbildėjo laiptais į viršų. 

— Ten netvarka... - nepatenkintas pratarė šeimi- 
ninkas. 

— Nieko tokio, - draugiškai šyptelėjęs, nuramino 

jį Frostas. — Kai jie baigs darbą, netvarka ten bus 
suvis siaubinga. — Jis suėmė Viveriui už žasto ir 
nusivedė į ankštą virtuvėlę, kur Džordanas rausėsi 
po stalčius. - Pasikalbėsime čia. - Ant stalo inspek- 
torius pastebėjo pakuotę su žaliųjų citrinų šerbeto 
skonio ledinukais. Buvo neragavęs tokių nuo vai-. 
kystės. - Pone, saldainiukai - jūsų? 

— Taip, mano, - atkirto Viveris ir atėmė iš ins- 
pektoriaus pakuotę. - Jei manote, kad jais vilioju 
čionai vaikus, klystate. 

— Nieko panašaus nemanau, - atsakė Frostas. — 
Tikėjausi, kad pavaišinsite. - Jis mažne jėga paso- 
dino šeimininką ant kėdės ir, išsiėmęs iš kišenės 
pluoštą nuotraukų, lyg kortas išdėliojo jas ant sta- 
lo. Viveris krūpčiojo sulig kiekviena padedama fo- 
tografija. - Pone, kaip suprantu, jos - jūsų. 

Storuliukas atšlijo, šitaip tarytum atsiriboda- 
mas nuo nuotraukų. 

— Jos ne mano, inspektoriau, — patikino jis. — 
Tikrai ne mano. 

— Konstebli, vėl būsime apsijuokę. Pasirodo, 
nuotraukos — ne šio džentelmeno, - apsimestinai 
piktai kreipėsi į Džordaną Frostas ir vėl atsisuko į 
Viverį. - Pone, jei tik paaiškinsite, kodėl ant foto- 
grafijų —- jūsų pirštų atspaudai ir kaip atsitiko, kad 
naktį, išmesdamas jas į kanalą, buvote pastebėtas, 
atsiprašysiu tūkstantį kartų ir daugiau apie tai ne- 
bekalbėsime. 

Inspektorius sunėrė rankas ant krūtinės ir ėmė 
laukti. Šeimininkas išbalo it kreida. Panarino galvą 
ir stalviršiui sumurmėjo: 

— Ką gi, inspektoriau, nuotraukos mano. Kad ir 

degdamas iš gėdos, turiu prisipažinti - man malo- 
nu žiūrėti į nufotografuotus vaikus... 

— Į nuogus vaikus, - pataisė Frostas. 

— Na taip. Suprantu, kaip bjauriai tai skamba, 
bet niekam nieko blogo nedarau. Man patinka žiū- 
rinėti nuotraukas, ir tiek. Po to, kai čia apsilankėte, 
išsigandau, kad rasite jas ir klaidingai pagalvosite 
ką nors negero, todėl nusprendžiau jų atsikratyti. 

— Pats jas ir darėte? 

Viveris tučtuojau papurtė galvą. 

— O Viešpatie, ne, ne. Pirkau. 

— Aludėje? Iš nepažįstamo vyriškio? 

— Panašiai, - vos pastebimai šyptelėjęs, atsakė 
įtariamasis. - Sumokėjau grynaisiais. To žmogaus 
pavardės nežinau. 

Frostas linktelėjo, tarsi toks atsakymas jį būtų 
tenkinęs. 

— Gali būti, pone. Bet šit kas mane trikdo. Jeigu 
man, kaip jums, patiktų varvinti seilę prie nuogų 
vaikučių nuotraukų, septynmetės, atėjusios papra- 
šyti, kad nufotografuočiau, aš nenuvyčiau. Įkalbė- 
čiau ją nusirengti ir paukščiukas iš mano kameros 
išlėktų akimoju. 

- Inspektoriau, nenorite — netikėkite, - įraudęs 
piktai atrėžė Viveris, - bet aš nemeluoju. Mergaitė 
į Mano namus nebuvo nė įžengusi. Kas ten deda- 
si? - nusigandęs paklausė jis, mat viršuje pasigir- 
do ausį rėžiantys garsai. Pareigūnai lupo iš me- 
dienos vinis. 

— Mūsiškiai kilnoja grindlentes, tikrina, ar ne- 
pamiršote užsiminti mums apie lavoną. 

Viveris nusišypsojo. 

— Galite kad ir išardyti namą. Jokio lavono čia 
nėra. 

— Mums nebūtina rasti lavono, - abejingai atsa- 
kė Frostas. - Pakaktų vieno vienintelio plauko, 
drabužio plaušelio. Kitaip tariant, DNR. 

Paminėjus nukleorūgštį, Viveris sunerimo pa- 
našiai kaip pirmiau Bernis Grinas. 

— DNR? - įsitempęs paklausė jis. 

— Pone, ekspertams tereikia vieno plauko. Jie 
netgi nusiviltų, radę visą lavoną. Už DNR tyrimus 
jiems mokama papildomai. 

Šeimininkas ankščiau susisiautė chalatu. Dre- 
bėjo — bet ne iš šalčio. 

— Noriu kai ką jums pasakyti. 

— Klausau ausis ištempęs, - tarė inspektorius ir 
atsisėdo priešais Viverį. Išsiėmė cigaretę, bet, pri- 
siminęs įtariamojo astmą, nenoriai įsidėjo atgal į 
pakelį. 

— Man labai gaila, bet truputį pamelavau... - iš- 
tarė storuliukas ir nutilo. Frostas nieko neatsakė. 
Žinojo, kada verčiau patylėti. Viveris liežuvio ga- 
liuku apsilaižė išdžiūvusias lūpas. - Buvau ją įsilei- 
dęs. Pasielgiau kvailai, bet mergaitė atrodė tokia 
miela. Nufotografavau - žinoma, apsirengusią — ir 
ji išėjo. Nors nieko blogo nepadariau, sužinojęs, 
kad ji dingo, išsigandau ir nuotraukas išmečiau. 

— O kur juosta? 

— Taip pat išmečiau. 

Skvarbaus Frosto žvilgsnio Viveris neatlaikė. 

— Ką pasakysite apie kitą mergaitę, Vikę Stiu- 
art? - paklausė inspektorius. 

— Nieko apie ją nežinau. Nesu net matęs. Prisie- 
kiu, užėjusi buvo tik Dženė. 

— Inspektoriau! — nuo laiptų viršaus pašaukė 
Simsas. - Prašyčiau užlipti čionai! 

Frostas užkopė į antrą aukštą ir užėjo į Viverio 
miegamąjį. Prie Simso nuo sienos atitrauktos spin- 
tos nugaros lipniąja juosta buvo prikibdytas dide- 
lis rudo vyniojamojo popieriaus vokas. Inspekto- 
rius jį apčiupinėjo. Viduje greičiausiai buvo nuo- 
traukos. Frostas paprašė atvesti šeimininką. 

— Nenumanote, kas čia galėtų būti? - paklausė. 

Viveris susmuko ant lovos ir delnais užsidengė 
veidą. Inspektorius atplėšęs iškratė voko turinį. 
Nuotraukos buvo nespalvotos, vienose mergaitė — 
Dženė Briuer - įamžinta pusnuogė, kitose -— visai 
nuoga. Frostas prikišo fotografijas įtariamajam prie 
"pat veido. 

- Šitų išmesti niekaip negalėjai, ar ne, bjaurybe 
tu? Kur ji? Ką jai padarei? 

Viveris krūpčiojo ir šniurkšdamas nosimi trau- 
kė ašaras. 

— Nieko jai nepadariau. Išėjo iš čia sveika gyva. 

— Meluoji! - aprėkė storuliuką inspektorius. — 
Melavai pirmiau, kol tave išgliaudėme, ir toliau 
melais dangstai melus. Kur mergaitė? — Įtariama- 
sis, krumpliais trindamas akis, papurtė galvą. — 
Frostas prašneko kone iškilmingai: — ČCarlzai 
Edvardai Viveri, suimu tave įtariant prisidėjus prie 
Dženės Briuer dingimo... 

Pristigęs žodžių, inspektorius nutilo. Taip ir ne- 
įstengęs prisiminti naujųjų įžanginių arešto Žo- 
džių, perleido priedermę Simsui. 

— Tai kažkoks košmaras, - suburbuliavo Vive- 
ris. - Aš nekaltas. 

— Vežk šitą nekaltą šūdžių į nuovadą, - paliepė 
Frostas konstebliui. 


Kvotos kambaryje buvo padirbėjusi valytoja, ir 
amžiams įsisenėjusius prakaito, pridvisusių kojinių, 
cigarečių dūmų tvaikus dabar miešė pušinio dezin- 
fekanto kvapas. Frostas, neatkeldamas nuo grindų 
linoleumo, prisitraukė kėdę ir atsisėdo priešais Vive- 
rį. Laukdamas, kol Simsas įjungs magnetofoną, įsi- 
kando ir užsidegė cigaretę. Bet patraukti spėjo tik 
sykį — įtariamasis iš karto užsikosėjo, suskato 
springdamas blaškyti plaštaka dūmus. 

— Inspektoriau, prašyčiau... Juk man astma. 

Frostas užgnybė cigaretę ir įsidėjo į pakelį. 

— Atsiprašau. Papasakokite apie Dženę. 

— Sykį ji gatvėje pamatė mane su fotoaparatu ir 
užsinorėjo, kad nutraukčiau.... 

— Kada? 

— Prieš kelias savaites. Atsisakiau, bet mergaitė 
vis ateidavo ir ateidavo. Galų gale įsileidau. 

— Kodėl? 

— Atrodė tokia vargšiukė. Man buvo jos gaila. 
Neketinau fotografuoti. Netyčia taip išėjo. 

— Mergaitė netyčia nusirengė, o jūs tuo metu 
netyčia laikėte fotoaparatą? - Viveris nudelbė galvą 
ir neatsakė. - Ar Dženė fotografavosi veltui? —- pa- 
klausė inspektorius. 

— Daviau saldainių. Nupirkau smulkių dovanė- 
lių - žurnalų, žaislų... 

— Ir drabužių? 

— Raudoną suknutę. Palikdavo ją pas mane. 

— Kodėl? 


256 


— Dženė nenorėjo, kad sužinotų jos mama. 

— Jūs irgi nenorėjote, kad motina žinotų, ką iš- 
darinėjate su jos dukrele. Todėl mergaitę ir papir- 
kinėdavote? Viliojote ją dovanomis? 

Viveris, bukai spoksodamas į sieną inspekto- 
riui už nugaros, gūžtelėjo pečiais. 

— Kad norite, taip ir manykite. 

— Kur raudonoji suknutė? 

— Sudeginau. 

— Kurią valandą Dženė atėjo tą dieną, kai dingo? 

— Tuojau po keturių. Po pamokų ėjo tiesiai pas 
mane. 

— Kada išėjo? 

— Maždaug be penkiolikos penkios. Sakė turinti 
važiuoti pas močiutę. Lijo, tad daviau svarą - auto- 
busui. 

— Pro kur išėjo? Pro pagrindines duris ar per 
kiemą? 

— Per kiemą. Sakė nenorinti, kad pamatytų koks 
mokykliokas? 

— Ojūs nenorėjote, kad ją pamatytų kokia kai- 
mynė. 

Viveris kreivai šyptelėjo. 

— Pats suprantate, kokios pasklistų kalbos. 

— Ne be pagrindo, po galais. Tarkime, nemeluo- 
jate. Kaip manote, kas mergaitei galėjo nutikti, kai 
išėjo iš jūsų namų? 

Sulaikytasis skėstelėjo rankomis. 

— Net nenutuokiu, bet, jumis dėtas, pasidomė- 
čiau jos motinos draugužiu. Dženė sakė, kad yrają 
mušęs. Ir mėlynių mačiau. 

Frostas išėmė iš aplanko anksčiau dingusios 
mergaitės nuotrauką. 

— Rodau įtariamajam Vikės Stiuart fotografiją, — 
pasakė į mikrofoną. - Papasakokite apie Vikę, -— vėl 
kreipėsi į Viverį. 

Šis atsiduso. 

— Na kiek galima... Niekada, pabrėžiu, niekada 
gyvenime tos mergaitės nesu matęs, nei su ja kal- 
bėjęs. Dženė buvo vienintelė, bet ir jos aš nė pirštu 
nepriliečiau. 

— Galite mane vadinti senu, sentimentaliu kvai- 
liu, - atkirto inspektorius, — bet manau, kad jūs — 
sumautas melagis. Manau, jūs puikiai žinote, kur 
mergaitės. 

Viveris palingavo galvą, tarsi įskaudintas, ir 
pasakė: 

— Inspektoriau, labai gaila, kad manimi netiki- 
te. Sakau jums tiesą ir ji yra tokia: kiek Žinau apie 
todvi mergaites, tiek ir papasakojau, nieko nenu- 
slėpiau. 

Frostas niekinamai patempė lūpą. 

— Mergaitės nebegyvos? Todėl ir nenorite saky- 
ti, kur jos? 

Kažkas pasibeldė, ir inspektorius atsigręžė į du- 
ris perpykęs. Po šimts velnių, dega raudona lem- 
putė, jis kvočia įtariamąjį Žmogžudyste! Inspekto- 
rius dūrė pirštu į duris, ir Simsas nuėjo jų atidary- 
ti. Seržantas Velsas, užuot kalbėjęs su konstebliu, 
išsikvietė į koridorių Frostą. Reikalas buvo skubus. 

— Džekai, skambino iš ligoninės. Viverio moti- 
nos būklė blogėja. Daktarai nori, kad jis atvažiuotų. 

Frostas išsiėmė cigaretę, greitosiomis patraukė 
kelis dūmus ir sumynė nuorūką į grindis. 

— Rado, kada galuotis. Nukvakusi senė! - suniurz- 
gė. Grįžęs į kambarį, įtariamajam pasakė: — Pone 
Viveri, nekokios naujienos. 

Laisvų automobilių nebuvo, tad Frostui teko 
pačiam vežti Viverį į ligoninę. Inspektoriu tyčia 
pasuko palei Dentono mišką, o važiuodamas pro 
tą rajoną, kur pareigūnai ir pareigūnės uoliai ieš- 
kojo Dženės Briuer, dar ir sumažino greitį. 

— Na pasakykite gi, kur mergaitė, - kone nuo- 
lankiai paprašė Frostas. 

Viveris, žiūrėdamas pro langą, atsiduso. 

— Jei Žžinočiau, pasakyčiau. Nežinau. 

— Jos motina eina iš proto. 

— Jos motina - kalė, o tos kalės draugužis mer- 
gaitę mušdavo. Užuot gaišęs laiką su manimi, tu- 
rėtumėte iškvosti juos. 

Juodu pravažiavo kitą ieškotojų grupę. Aukšta, 
iki juosmens, žole maknojantiems, pro gervuogy- 
nus besibraunantiems žmonėms iš burnų debesė- 
liais veržėsi garai. 

— Aną savaitę mūsų gatvėje buvo šermenys, — 
ėmė pasakoti Frostas. - Trimetis berniukas išpuolė 
į gatvę ir žuvo po autobuso ratais. Tėvų vainikas 
buvo paspirtuko - mėgstamiausio vaikučio žaislo 
— formos. Man kone plyšo širdis. 

— Ir man būtų plyšusi, - prisipažino įtariamasis, 
nosine šluostydamasis akis. - Tokiais atvejais tam- 
pu be galo sentimentalus. 

Krokodilo ašaros, niauriai galvojo inspektorius. 
Kaip man tą tipą išgliaudžius? 

Viveris sėdėjo atsilošęs, atrodė visiškai atsipa- 
laidavęs, bet prieš pat ligoninę Frostas pajuto, kaip 
jis įsitempė, sunerimo. 

— Pone Viveri, ar kas nors negerai? 

— Negerai? Ne, ne, viskas gerai. Tik motina rūpi. 

Pernelyg entuziastingas atsakymas inspekto- 
riui pasirodė įtartinas. Pati ligoninė Viveriui kėlė 
nerimą. Mergaitė buvo kažkur čia, plačiai išsidrie- 
kusioje teritorijoje. Frostas nusprendė liepsiąs Hen- 
lonui skubiai ją apieškoti. 

Įžengęs pro pagrindines duris, Viveris pasilei- 
do mažne tekinas, inspektorius vos spėjo jam iš 
paskos. Juodu lipo laiptais, kirto vieną skyrių po 
kito. Galiausiai staigiai pasuko į dešinę. 

- Čia, - tarstelėjo storuliukas. 

Įpuolęs į palatą, jis sustojo ir suglumęs atsigrę- 
žė į Frostą. Viverio motinos lovoje gulėjo visai kita, 
jam nepažįstama moteris. Nukeipo senolė, liūdnai 
pamanė inspektorius, bet priėjusi seselė suskubo 
paaiškinti, kad ponia Viver perkelta į šoninę jai 
tinkamesnę palatą. 

Mergina palydėjo juos į nedidelę patalpėlę, kur 
vienintelėje lovoje užsimerkusi, kažką murmėdama 
panosėje, tįsojo senutė patalynės baltumo veidu. 

— Ponia Viver, lankytojai, - nerūpestingai prane- 
šė jai seselė. Ligonė, regis, neišgirdo. — Būkite, kiek 
norite, - nusišypsojusi Viveriui, pasakė mergina. 

Frostas nustėro. Dėja vu! Tie patys žodžiai... Ta 
pati palata... Kad ją kur plynios, palata tikrai buvo 
ta pati. Jis atpažino kiekvieną detalę - zigzagu nu- 
ėjusį plyšį lubose, apsilaupiusius baltus grindjuos- 
tės dažus. Frostas stovėjo toje pačioje palatoje, į 
kurią buvo perkelta ir jo žmona - kad merdėdama 
netrikdytų kitų ligonių; palatoje, iš kurios ją buvo 
galima, tų kitų ligonių negąsdinant, greitai nuga- 
benti iki didžiojo lifto, o iš šio — į lavoninę. „Pone 

Frostai, būkite, kiek norite.“ Šitoje pat palatoje jis 
sėdėdavo dienų dienas, naktų naktis, spoksoda- 
mas į plynas sienas, laukdamas, kol žmona užges. 
Dabar inspektoriui dingojosi, kad tos sienos jį tuo- 
jau sutrėkš. Jis duso, vos tvardėsi nepuolęs galvo- 
trūkčiais iš palatos. - 

Viveris, sėdėdamas prie lovos, kažką tyliai kal- 
bėjo savo motinai. Senutės vokai sutrūkčiojo, ji 
prasimerkė. Suėmęs už rankos pergamentine oda, 
po kuria tamsavo plonų gyslelių raizginys, jis švel- 
niai ją paglostė. 

— Mama, čia aš, Čarlzas, — pratarė. 

Jei motina sūnų ir atpažino, niekaip to neparo- 
dė. Tik kelis kartus prasižiojo ir užsičiaupė, lyg 
mėgintų, ką pasakyti, paskui vėl užsimerkė. Lygiai 
taip pat užsimerkdavo Frosto žmona. 

Inspektorius atsitraukė prie durų. 

— Paliksiu jus vienudu, - sumurmėjo, jau beveik 
gailėdamasis nelaimėlio Viverio. 

Koridoriuje giliai įkvėpė, paėjėjo į šoninį pasa- 
žą, kur galėjo parūkyti personalo nebaramas, ir 
prisimerkęs, kad dūmai negraužtų akių, pro langą 
užsižiūrėjo į apylinkes. Stovėdamas ketvirtame 
aukšte, Frostas matė, kaip pažemėje susitelkęs rū- 
kas sklidinai užpildo lomas. Staiga iš miglos išniro 
ieškotojų greta. Jis nukreipė žvilgsnį į ligoninės te- 
ritoriją. Kairėje dunksojo senoji prieglauda, dabar 
tuščia, paruošta nugriauti. Įvairiausių statinių sta- 
tinukų teritorijoje buvo daug - slėpk septynmetės 
mergaitės lavoną kur panorėjęs. O Viveris į ligoni- 
nę dažnai atvažiuodavo jau sutemus. 

Ketindamas paskambinti Henlonui, Frostas iš- 
siėmė mobilųjį, bet laiku prisiminė, kad naudotis 
juo ligoninėje negalima dėl pavojaus sutrikdyti 
medicininės įrangos darbą. Inspektorius liftu nusi- 
leido į pirmą aukštą ir, išėjęs į lauką, surinko kri- 
minalisto seržanto numerį. 

— Džekai, ligoninės teritoriją mes jau apieškojo- 
me, - pasakė Henlonas. 

— Noriu, kad būtų išnaršyta kruopščiai. 

— Kruopščiai ir išnaršyta, - nenusileido seržantas. 

— Apieškokite dar kartą, - įsakė Frostas. - Mer- 
gaitė čia... Žinau tai. 

— Džekai, tada mian reikėtų atšaukti žmones iš 
rajonų, kurie dar neapieškoti. 

— Na gerai, - atlyžo inspektorius ir, užgnybęs 
cigaretę, įsidėjo į pakelį. - Bet, kai tik žmonės bus 
laisvi, siųsk juos į ligoninę. Arturai, mane kamuoja 
bjauri nuojauta, tad turėsi šią mano užgaidą paten- 
kinti. 

Grįžęs į ketvirtą aukštą, Viverį jis rado vis dar 
sėdintį prie lovos ir švelniai kalbantį motinai. 

— Mama, tavo kambarys sutvarkytas, laukia tavęs 
grįžtančios namo... Teta Meizė siunčia linkėjimus... 

Senutė gulėjo užsimerkusi, sūnaus ji negirdėjo. 

Frostas žvilgtelėjo į laikrodį ir nusistebėjo — 
jie išbuvo čia vos dešimt minučių. Laikas slinko 
taip pat lėtai kaip ir tada, kai jis karšino žmoną. 
Išėjęs į koridorių sutraukti dar vienos cigaretės, 
inspektorius prisiminė perėmęs Lizos Mod gin- 
kluoto apiplėšimo bylą, tad užlipo į penktą aukštą 
pasišnekėti su senuku, užpuolusiu plėšiką ir gavu- 
siu kulką į koją. 

- Šįryt išvyko, - pasakė jam seselė. - Išrašytas. 

Frostas nutarė vėliau užsuksiąs į senuko na- 
mus. Nors tikėtis, kad tas bus prisiminęs dar ką 
nors, vargu ar vertėjo. 

Leidęs Viveriui pabūti su motina dar pusvalandį, 
inspektorius išsivežė jį į nuovadą. Storuliukas atrodė 
užsisklendęs, bet šypseną išspausti sugebėjo. 

— Regis, mamai šiandien šiek tiek geriau, - pa- 
sakė jis. — Perkelta į atskirą palatą, ji kaipmat pasi- 
taisys. Matysite. 

Frostas tik aptakiai kažką numykė. 

— Apieškosime ligoninės teritoriją, - tarė po akimir- 
kos. - Manome, kad mergaitę paslėpėte kažkur čia. 

Jis dėjosi Žiūrįs tiesiai prieš save, bet iš tikrų- 
jų akies krašteliu stebėjo įtariamąjį. Šis nė kiek 
nesutriko. 

— Inspektoriau, tikiuosi, rasite ją. Tikiuosi, rasite 
gyvą ir sveiką, tada galėsite, nebegaišdamas laiko 
su manimi, ieškoti tikrojo piktadario. 

Ojeigu ne Viveris?.. Frostui smilktelėjo abejonė, 
bet intuicija ją tuojau pat nuvijo. Aišku, kad kalti- 
ninkas - tas putlus tipelis. Važiuodamas pro rau- 
donųjų žibintų kvartalą, inspektorius pagalvojo, 
kad, kol neras mergaitės, serijinį prostitučių Žudi- 
ką teks pamiršti. Vis per tą kvėšą Maletą, dosniai 
perleidusį valdybai pusę nuovados. 


Seržantas Velsas uždarė Viverį kameroje ir ne- 
didelėje lentelėje prie durų kreida užrašė laiką. 

— Džekai, jei nepateiki kaltinimo, turėsi jį pa- 
leisti, - priminė Frostui. 

Inspektorius niauriai linktelėjo. 

— Reikia kuo greičiau rasti lavoną. Jeigu nerasi- 
me, apkaltinti Viverio žmogžudyste negalėsiu. 

Jiedu kartu nuėjo į priimamąjį, kur įkyriai birbė 
vidaus ryšio telefonas. Velsas pakėlė ragelį. Pakal- 
bėjęs Frostui pasakė: 

— Ponas Maletas nerimauja dėl viršvalandžių. 
Nori gauti ne bendrą jų sumą, o atskiras išklotines 
— kad matytų, kas ir kiek viršaus kasdien išdirba. 

— Greičiau jau aš gausiu infarktą, jei jis nuo ma- 
nęs neatstos, — atsakė inspektorius, skubėdamas 
prie laukujų durų. - Pasakyk, kad manęs nėra ir 
greit nebus. 

Sučirškė išorės ryšio telefonas. Frostas, tikėda- 
masis, kad skambina ieškotojai, luktelėjo, kol Vel- 
sas atsilieps. 

— Džekai, skambino plėšikų sužeistas senukas! 
— padėjęs ragelį, šūktelėjo seržantas. - Paštu gavo 
pinigų ir mano, kad juos galėjo pasiųsti jį peršovęs 
piktadarys! 

— Aišku, — atsakė inspektorius, patenkintas, 
kad gavo dingstį išsinėšinti iš nuovados. - Grįšiu 
tikriausiai tada, kai Maletas bus išvažiavęs namo... 


Herbertas Danielsas, antiseptikais prakvipęs 
senukas sutvarstyta koja, pravėrė duris tiek, kiek 
leido grandinėlė, ir įsmeigė akis į Frosto tarnybinį 
pažymėjimą. 

— Jūs — ne pareigūnė, - nusistebėjo. 

— Jūs —- nepaprastai pastabus, - atkirto inspekto- 
rius. - Ar galėčiau užeiti? 

Šeimininkas nusivedė ji į nedidukę svetainę su 

didžiuliu židiniu. Liepsnos pakuroje ūžaudamos 
laižė malkas. Kambaryje buvo tvanku kaip šiltna- 
myje, tad Frostas, ilgai nelaukęs, nusivyniojo šali- 
ką, atsisagstė apsiaustą. Patraukęs kėdę toliau nuo 
židinio, atsisėdo. 

— Pone Danielsai, kaip suprantu, gavote pinigų? 

Senukas padavė inspektoriui paminkštintą voką. 

— Gavau vakar, iš ryto. — Viduje buvo pluoštas 
naudotų banknotų, kai kurie aptaškyti baltais da- 
žais. —- Penki šimtai. Suskaičiavau. Yra ir raštelis. 

Frostas išlankstė popieriaus lapą, kuriame ran- 
ka didžiosiomis raidėmis buvo parašyta: ATSI- 
PRAŠOME. NIEKO NENORĖJOME SUŽALOTI. 

— Atsiprašo mat! - suniurzgė Danielsas. - Maž- 
ne nuplėšia koją ir atsiprašo... Tokius tik pakarti ir 
išperti. 

— Gal tik ne tokia tvarka, - sumurmėjo Frostas, 
žiūrėdamas į adresą ant voko. Buvo užrašytas taip 
pat ranka, taip pat didžiosiomis raidėmis. HERBER- 
TUI DŽORDŽUI DANIELSUI, SIAUROJI 2, DEN- 
TONAS. Senukas tuo metu atsargiai kėlė sužeistą 
koją ant žemo suolelio. - Pone Danielsai, ar seniai 
gyvenate Dentone? - pasiteiravo inspektorius. 

— Gerą mėnesį. Po Žmonos mirties atsikėliau iš 
Lidso. Dabar gailiuosi. Nežinojau, kad čia laksto 
bepročiai su šautuvais. Mano laikais tokios netvar- 
kos nebuvo - tada galiojo mirties bausmė. 

— Ar draugų čia, Dentone, turite? 

— Kadaise turėjau. Dabar visi išmirę. 

- O giminių? 

— Sūnus gyvena Australijoje, daugiau jokių ar- 
timųjų. 

— Aišku. — Frostas pakrimsnojo krumplį. - Gal, 
atsikraustęs į Dentoną, įstojote į kokias nors drau- 
gijas ar klubus? 

— Esu Senjorų klubo narys. Lankausi ten kelis- 
kart per savaitę. Palošiu šaškėmis, papietauju. 

— Ką nors iš klubo narių pažįstate? 

— Tik vieną senuką, pavarde Megsas. Su juo žai- 
džiame šaškėmis. Kodėl klausiate? 

Inspektorius pabaksnojo pirštu į voką. 

— Kad ir kas siuntė pinigus, žino antrąjį jūsų 
vardą, adresą. Iš kur? Juk jūsų nėra nei telefono 
abonentų knygoje, nei rinkėjų sąraše. 

— Matyt, iš kur nors sužinojo, - trūktelėjęs pe- 
čiais, atsakė Danielsas. 

— Matyt. Tik neįsivaizduoju - iš kur. - Inspekto- 
riaus kelnės jau mažne svilo, tad jis patraukė kėdę 
dar toliau nuo ugnies ir išsiėmė cigaretes, bet čia pat 
persigalvojo. Buvo likusios vos dvi, o seniokas galė- 
jo užsigeisti pavaišinamas. - Kituose klubuose nesi- 
lankote - tokiuose, kurių gal nenorėtumėte minėti? 

— Ką, po velniais, turite galvoje? — susiraukęs 
piktai paklausė šeimininkas. 

— Striptizo klubus arba tokius, kur rodomi por- 
nografiniai filmai. 

— Neužgauliokite, velniai jus griebtų! 

— Pone Danielsai, paslaptingasis siuntėjas kaž- 
kaip sužinojo jūsų vardą, pavardę, adresą. Tas as- 
muo gali būti nuolatinis striptizo klubų lankytojas. 

- Bet aš ten nesilankau. 

Plėšiko išvaizdą Danielsas buvo trumpai nusa- 
kęs anksčiau, pridurti neturėjo ko, tad Frostas ne- 
truko atsisveikinti. 

Iš tvankaus lyg sauna kambario išėjęs į šaltį, jis 
pasijuto tarsi įmestas į ledinį vandenį. Nuskubėjęs 
į automobilį, pamėgino įjungti šildymą. Deja, siste- 
ma neveikė. Salone po naktinio pasivažinėjimo su 
Morganu vis dar trenkė viskiu ir vėmalais, bet vė- 
dinti Frostas nesiryžo. Apsikamšė šaliką ir paleido 
variklį. Nuvažiavus gal pusę kelio, jam dingtelėjo 
netikėta mintis. Inspektorius staiga sustojo ir susi- 
mąstė. Kažin ar kitas senukas — tas, kurį plėšikai 
peršovė, atimdami automobilį - irgi gavo iš jų pini- 
gų? Jeigu ir gavo, nutylėjo. Susisiekęs su nuovada, 
Frostas paklausė nukentėjusiojo pavardės, adreso 
ir pridūrė: 

— Tegul kas nors patikrina striptizo ir panašių 
klubų narių sąrašus. Pažiūrėsime, ar tarp jų nėra 
Danielso. 

Senis galėjo ir pameluoti, pamanė inspektorius 
ir nuvažiavo pas antrąją plėšikų auką. 


Ponia Redvud, į aštuntą dešimtį įkopusi gležna 
senutė, tarnybinį pažymėjimą apžiūrėjo nervingai. 

— Inspektorius Frostas? O kur ta jauna, maloni 
moteris? 

— Apsirgo. Ilgai jūsų negaišinsiu. Ar negavote 
paštu pinigų? 

Senolė nustebusi net sumirksėjo. 

- Pinigų? Negavome. Kodėl klausiate? 

— Džentelmenui, kuris irgi buvo sužalotas, nu- 
sikaltėliai pasiuntė tam tikrą sumą. 

— Mums pinigų jie neatsiuntė, o jeigu ir atsiųs- 
tų, sau nepasiliktume. Juk tie pinigai ne jų, vogti. 

— Jei vis dėlto gautumėte, prašytume skubiai 
mus informuoti. Kaip laikosi jūsų vyras? 

— Jam jau geriau, nors skausmai dar varsto. Ar 
norite pasikalbėti? 

— Ačiū, nenoriu, - skubiai atsakė Frostas. Jam ir 
vieno senioko sutvarstyta koja per akis. 


Koljeris laukė jo kabinete. Apskambinęs Dento- 
no klubus, konsteblis nieko nepešė. Frostas atsidrė- 
bė ant kėdės ir pasikasė smakrą. 

— Tad iš kur jie sužinojo antrąjį vardą ir adresą? 

— Gal iš pienininko? Arba iš spaudos pardavėjo? 
— spėjo Koljeris. 

Inspektorius papurtė galvą. 

— Nei pienininkui, nei spaudos pardavėjui an- 
trasis kliento vardas nerūpi. - Jis pabarbeno pirš- 
tais į stalviršį ir išsiėmė Danielso gautąjį laiškutį. 
— NIEKO NENORĖJOME SUŽALOTI. Kažkas čia 
negerai. 

— Nesuprantu, - prisipažino konsteblis. 

— Nusikaltėliai sako nieko nenorėję sužaloti, bet 
šovė tam kitam senukui į kojas, pagrobė jo mašiną. 
Aišku, kad norėjo sužaloti, bet pinigų kažkodėl ne- 
pasiuntė. 

— Gal nežino jo adreso. 

— Jei sužinojo Danielso adresą, būtų sužinoję ir 
Redvudo. - Frostas užsižiūrėjo į lubas. Sąmonės už- 
kaboriuose kažkas byzgė... Jis įniko raustis atminties 
kartotekoje ir netrukus spragtelėjo pirštais. — Regis, 
Kordvelas, parduotuvių tinklo savininkas, neseniai 
kaltino vieną pensininkę apsivogus? Laikraštis 
apie tai rašė... 

— Taip ir buvo, - pritarė Koljeris. - Senolė turėjo 
sumokėti baudą — 200 svarų. Ne pirma jos vagystė. 

— Ojos pavardė, atrodo, Megs. Patikrink, sūnau. 
Svarbu. | 

Laukdamas grįžtant Koljerio, Frostas panaršė 
gautų dokumentų dėklą, išmetė raštus, į kuriuos 
gilintis neturėjo nei laiko, nei kantrybės, - beveik 
visi jie buvo atkeliavę iš Maleto kabineto ir prasi- 
dėjo vienodai: „Norėčiau priminti...“ arba „Kada 
galėčiau tikėtis?..““ Baigęs šį neįdomų darbą, ins- 
pektorius įsižiūrėjo pro langą. Buvo vos trečia va- 
landa, ojau temo, vėl telkėsi tirštas rūkas. Ieškoto- 
jai netrukus nebegalės dirbti, pagalvojo Frostas. 
Kažin ar Henlonas dar kartą apieškojo ligoninės 
teritoriją? 

Įėjo Koljeris, ir jis atsigręžė į duris. 

— Inspektoriau, nesuklydote, — pasakė konste- 
blis. - Ta pensininkė - ponia Rubė Megs. 

Frostas sunėrė pirštus ant sprando ir atsilošęs 
patenkintas nusišypsojo. 

— O su ponu Megsu Danielsas lošia šaškėmis 
sukriošėlių klube. Jis puikiausiai gali žinoti Da- 
nielso adresą ir tikriausiai griežia dantį ant par- 
duotuvėlių tinklo savininko Kordvelo. 

— Nejau manote, kad ginklu švaistėsi tasai 
Megsas? - nusistebėjo konsteblis. - Pasak senuko, 
iš kurio atėmė mašiną, užpuoliko būta gerokai 
jaunesnio. 

— Megsas galėjo pakurstyti sūnų ar anūką, jei 
tokį turi. - Radęs versiją, Frostas nenorėjo jos atsi- 
sakyti. Nusikabino nuo kabyklos šaliką. Nuotaika 
buvo kaip reikiant pasitaisiusi. Gražu bus, pama- 
nė, į darbą grįžusiai Lizai pranešti, kad visos jos 
bylos ištirtos. - Eime, sūnau, pasivažinėsime. 

Įsileisti Megsas neskubėjo. Buvo girdėti, kaip 

jis, sunkiai alsuodamas ir šūkčiodamas „Einu, ei- 
nu!“, atšlepnoja koridoriumi, ir atrodė, kad šlepnos 
amžinai. Vis dėlto galų gale durys atsivėrė. Aštuntą 
dešimtį bebaigiąs seniokas, vos atgaudamas kvapą, 
kvempėsi ant lazdos. Išvydęs Frostą, jis nustebo. 

— Maniau, atėjo apylinkės slaugytoja. 

— Žmonės mane dažnai su kuo nors painioja, — 
atsakė inspektorius ir parodė tarnybinį pažymėji- 
mą. - Jei neprieštaraujate, norėčiau pasikalbėti. 

Ponia Megs atrodė dar trapesnė už sutuoktinį. 
Ji susigūžusi sėdėjo prie židinio. 

— Policija? — aiktelėjo, nejučia kilstelėjusi prie 
burnos gyslotą ranką. - Kaip tik šiandien ketino- 
me susimokėti baudą. Atsiprašau, kad užtrukome, 
bet... 

— Ponia Megs, užsukau ne dėl to, - nutraukė ją 
Frostas. - Dėl parduotuvės apiplėšimo. 

Megsai susižvalgė. 8 

— Skaitėme apie tai laikraštyje, - pasakė senutė. 
— Brangusis, prisimeni? 

— Aha, - atsakė jos vyras. —- Seniai nebuvau taip 
gardžiai juokęsis. Tas šiknius Kordvelas gavo ko 
nusipelnęs. —- Megsas paėmė žmonai už rankos ir 
spūstelėjo. - Gaila, kad jo neapiplėšė iki paskutinio 
siūlo. 

— Pone Megsai, plėšikas pašovė jūsų draugą, — 
pasakė jam Frostas. - Poną Danielsą. 

— Kas tas Danielsas? — suraukęs antakius, pa- 
klausė senukas. 

— Tas, su kuriuo lošiate šaškėmis. 

— Aa, turite galvoje Bertą? Nežinojau jo pavar- 
dės. O Dieve, net nenutuokiau, kad nukentėjusysis 

—jis. - Megsas liūdnai palingavo galvą. - Kokia po- 
nas Danielso būklė? 

— Jis nukentėjo nesmarkiai. - Frostas atsistojo. 
Gaišti čia nebevertėjo. Greičiausiai Megsas iš tikrų- 
jų iki šiol nežinojo savo draugo Berto pavardės. Va- 
dinasi, dar viena versija nuėjo velniui pauodegin. 
— Pone Megsai, nebegaišinsiu jūsų, - pasakė ins- 
pektorius ir tą pat akimirką pamatė už laikrodžio 
ant židinio atbrailos užkištą rudą voką su ranka 
didžiosiomis raidėmis užrašytais pavarde ir adre- 
su. Frostas žingtelėjo į priekį ir paėmė voką. Taip, 
Danielsui atėjo lygiai toks pat. Šis buvo tuščias. 

Megsas, iš skausmo net suunkštęs, pašoko ir iš- 
griebė voką inspektoriui iš rankų. 

— Kišatės į asmeninius reikalus! - suniurzgė, 

— Kur pinigai? - paklausė Frostas. 

Ponia Megs prasižiojusi baimingai žiūrėjo į su- 
tuoktinį. Šis energingai sumosavo žmonai ranka - 
girdi, neleptelėk ko nors, - o inspektoriaus savo 
ruožtu paklausė: 

— Kokie pinigai? 

— Ar prie jų buvo pridėtas raštelis? 

— Apie jokius raštelius nieko nežinome, - atkir- 
to Megsas. — Tai asmeniška, ne jūsų reikalas. 

Frostas nužvelgė sutuoktinius. Vyras laikėsi įžū- 
liai, žmona vos tramdė ašaras. Remti juos prie sie- 
nos inspektorius nematė prasmės. Buvo akivaizdu, 
kad dalį pavogtų pinigų jie taip pat gavo, ir jis jau 
žinojo, kas tuos pinigus siuntinėjo. Užsisagstęs ap- 
siaustą, Frostas pasakė: | 

— Pone Megsai, vėliau mes dar pasišnekėsime. O 
kol kas jums verčiau neleisti pinigų, kurių negavote. 

Koljeris nuvežė jį pas Redvudus. Ponia Redvud, 
nesitikėjusi taip greitai vėl išvysti inspektoriaus, 
nustebo. 

— Ponia, man jau anksčiau derėjo išsiaiškinti 
porą aplinkybių, - pasakė jis. - Ar galėčiau užeiti? 

Redvudas su pižama ir chalatu sėdėjo svetainė- 
je, sutvarstytą koją užkėlęs ant žemo suolelio. Pa- 
siūlytos arbatos Frostas atsisakė. 

— Pone Redvudai, kaip jaučiatės? - nusišypsojęs 
su užuojauta pasiteiravo jis. 

Už sutuoktinį atsakė žmona: 

— Vyrui dar labai skauda, bet koja pamažėle gyja. 

— Puiku, - pratarė inspektorius. 

Redvudas pasitaisė koją ir paklausė: 

— Ar esama bent kokios nors tikimybės, kad 
tuos galvažudžius sučiupsite? 

- Ji netgi labai didelė, - atsakė Frostas. - Tikimės 
dar šiandien kai ką suimti. Dėl to ir atvažiavau. 

Jis įdėmiai žiūrėjo Redvudui į veidą ir matė, 
kad senukas šiek tiek sutriko. 

- Inspektoriau, kokia gera naujiena! - pasakė po- 
nia Redvud ir iš nugaros apkabino vyrą per pečius. 

— Kaip laikosi ponas Danielsas? - pasiteiravo jis. 

— Neblogai, - atsakė inspektorius. - Gerai, kad 
taikėte kur žemiau. 

— Aš taikiau? - suklusęs perklausė Redvudas. 

— Argi sakiau, kad jūs? - Frostas dėjosi nė pats 
nesuprantąs, kaip galėjo šitaip suklysti. - Norėjau 
pasakyti — plėšikas. — Jis, tarsi stebėdamasis savo 
žioplumu, papurtė galvą. — Tiek visokių rūpesčių, 
kad nė nebežinau, ką šneku. Beje, nusikaltėliai at- 
siuntė ponui Danielsui pinigų. 

— Pirmiau Žmonai jau minėjote. 

— O jums neatsiuntė? 

— Ne. Jei ir atsiųstų, neimčiau. 

— Ponas Danielsas taip pat neketina jų pasisa- 
vinti. Plėšikai nusiuntė pluoštą kupiūrų ir dar vie- 
nam asmeniui. Tokiam Megsui. Rodos, jis lankosi 
tame pat senjorų klube kaip ir jūs? 

— Pavardė lyg ir girdėta. 

Į Frostą Redvudas nebežiūrėjo. Inspektorius pa- 
sikasė smakrą. 

— Įdomu, kodėl jums plėšikai neatsiuntė nė sva- 
ro, - pasakė jis. - Nukentėjote labiau nei Daniel- 
sas... Iš jūsų ir automobilį pagrobė. 

Senukas gūžtelėjo pečiais ir papurtė galvą. 

— Net nenumanau. 

„Frostas prisitraukė kėdę ir, atsisėdęs šalia šei-. 
mininko, kuo lipšniausiai jam nusišypsojo. 

— Negi siųsite pinigus sau. Kur padėjote likusius? 

Redvudas nudelbė akis ir sumurmėjo: 

— Nesuprantu, apie ką kalbate. 

Jo Žmona nebeištvėrė. 

— Dėl Dievo, papasakok inspektoriui... šiaip ar 
taip, jau Žino. 

Sulig tais Žodžiais moteris pratrūko raudoti. 
Sutuoktinis apgniaužė jos ranką ir pakėlė akis į 
Frostą. 

— Ne taip viskas turėjo būti, - ėmė pasakoti se- 
nukas. - Pagąsdindamas iššauni į lubas, čiumpi pi- 
nigus ir sprunki - kelios sekundės, ir grobis tavo. 
Bet Danielsas nusprendė pavaidinti sušiktą didvy- 
rį ir griebė už šautuvo. Neketinau šauti, bet va... 
Pusė šratų susmigo jam į koją, kita pusė - man. 


273 


— Iš kur žinojote, kad apsaugos vaizdo kameros 
neveiks? 

Redvudas suglumęs išpūtė akis ir net prasižiojo. 

— Kameros neveikė? Norite pasakyti - įraše mū- 
sų automobilio nematėte? 

— Įrašo mes išvis negalėjome pažiūrėti. Tad jūs 
nežinojote, kad kameros neveikia? 

— Kol nuvažiuojant žmona pamačiusi nepasakė, 
nežinojau, kad jos išvis ten yra. — Senukas kaltai 
šyptelėjo. - Tikriausiai nekokie mes plėšikai. 

— Esu matęs geresnių, — atsakė Frostas. - Kur 
padėjote pinigus? 

— Anonimiškai išsiuntinėjome labdaros organi- 
zacijoms. Mums tų pinigų nereikėjo. 

Inspektorius suraukė antakius ir paklausė: 

— Tad kurių galų ėjote plėšti? 

— Tas prakeiktas Kordvelas valdo prekybos cen- 
trų tinklą, apšalęs milijonais, o vis tiek dėl pakelio 
sausainių tąso tokius žmones kaip ponia Megs po 
teismus. Anksčiau, prieš kelis mėnesius, būta kito 
atvejo. Tada apsivogusi senutė nepakėlė tokios gė- 
dos ir, užuot stojusi prieš teismą, nusinuodijo. Mes 
buvome įtūžę. Norėjome Kordvelui atkeršyti. 

— Kordvelui dėl jūsų vagystės nei šilta, nei šalta, 
be to, visus pinigus jis atgaus iš draudikų, — pasa- 
kė Frostas. - Tokie šunsnukiai kaip jis visada lai- 
mi. Kas buvo paskiau? 

— Supanikavome. Konė vis kartojo, kad mes nu- 
filmuoti apsaugos kamerų, automobilio sėdynė bu- 
vo aptaškyta baltais dažais, mano koja peršauta. 
Be to, klaikau iš siaubo, manydamas, kad gal nušo- 
viau Danielsą. —- Senuko veidas negražiai persi- 
kreipė - prisiminimas buvo skausmingas. — Konė 

pasiūlė išeitį: prasimanyti užpuolimą. Esą nusikal- 
tėlis peršovė man koją, pagrobė mūsų automobilį. 
Kol žmona slėpė mašiną, laukiau miške. Paskui 
Konė paskambino į policiją. 

— Minėjote, kad didžiumą pinigų išsiuntėte į 
labdaros organizacijas... 

— Taip. Konė pinigus supakavo ir anonimiškai 
išsiuntė. 

Inspektorius išsiėmė rašiklį. 

— Į kokias organizacijas? 

Senukai susižvalgė. | 

— Jeigu pasakysiu, ar tai bus lengvinanti aplin- 
kybė? — paklausė Redvudas. 

— Vargu, - atsakė Frostas. 

— Tuomet tegul pinigai joms ir lieka. Kaip su- 
prantu, iš draugužio Megso juos atimsite? 

— Megsas tvirtina jokių pinigų negavęs. Jeigu 
jūs tvirtinsite jų nesiuntęs, mes nieko negalėsime 
padaryti. 

- Na tuomet jokių pinigų aš nesiunčiau. 

— Aišku. - Inspektorius linktelėjo. — Visi pinigai 
— labdarai. - Atsistojęs jis beveik atsiprašydamas 
pasakė: - Turėsiu jus sulaikyti. 

Redvudas tvirtai apglėbė žmoną, atrodė, kad 
senutė tuojau nualps. 

— Kas mums bus? 

— Surašysite paaiškinimą, tada būsite apkaltinti 
ir tikriausiai paleisti už užstatą — iki teismo. 

— Bet į kalėjimą nepakliūsime? — nerimastingai 
paklausė senukas. 

— Na, plėšėte su ginklu, - atsakė Frostas. - Jei 
nelemtas šautuvas būtų buvęs neužtaisytas, jei 

nebūtumėte juo pasinaudojęs, veikiausiai atsipirk- 
tumėte įspėjimu. 

— Norėjome, kad apiplėšimas atrodytų tikroviškai. 

— Ką gi, bent jau aš buvau patikėjęs. Ypač kai 
vargšui seniokui šratais vos nenuplėšėte kojos. Ne- 
žinau, kokį nuosprendį būsite užsidirbę, - jau švel- 
niau pasakė inspektorius, - bet neužmirškite vis 
pabrėžti savo motyvo ir daugiau šlubuokite bei 
raukykitės. Tegul teisėjas mano, kad jau pakanka- 
mai iškentėjote. - Padėdamas Redvudui apsivilkti 
paltą, Frostas staiga susizgribo paklausti: - Kur 
šautuvas? 

— Užrakintas spintelėje po laiptais, - atsakė šei- 
mininkas. - Atnešti? 

— Nereikia. - Inspektorius skubiai papurtė galvą. 
Jis nėmaž nenorėjo, kad su šautuvu grįžęs senukas 
pareikalautų greito automobilio ir lėktuvo. - Atsių- 
siu šaunamųjų ginklų specialistą, jis ir paims. 

Redvudas ištempė kaklą ir žmona užvyniojo 
jam ilgą vilnonį šaliką. 

— Raktas — rašomajame stale, kartu su leidimu 
ginklui. 

— Su leidimu ginklui? —- paklausė Frostas. 

— Na taip, su policijos išduotu leidimu. Juk per 
tą leidimą mus ir atsekėte? 

— Taip, žinoma, - pamelavo inspektorius. — Pir- 
miausia patikrinau, kam išduoti leidimai. 

Na ką, Džekai, ištirta dar viena byla? - šypso- 
damasis paklausė seržantas Velsas. 

— Svetimas bylas gliaudau kaip riešutus, tik sa- 
vų neįveikiu, — atsakė Frostas ir čia pat paniuro. — 

Nukaršę Bonė ir Klaidas mėgino pakiaulioti Kordve- 
lui. Jei pasaulyje egzistuotų teisingumas, senoliai tu- 
rėtų būti išteisinti. - Jis brūkštelėjo raštelį ir prisegė 
prie bylos. - Nuopelnus grįžusi galės susižerti Liza 
Mod. Tirti jos bylų neatsisakau, bet popierių už ją ti- 
krai netvarkysiu. 

— Ta višta išvykusi išaiškina daugiau nusikalti- 
mų nei būdama darbe, - nusišaipė Velsas. 

Inspektorius pažvelgė pro langą. Temo, rūkas 
vis tirštėjo. 

— Važiuosiu pažiūrėti, kaip sekasi ieškotojams, 
- sumurmėjo jis. 

Kriminalistas seržantas Arturas Henlonas ste- 
bėjo netvarkingą vyrų ir moterų rikiuotę. Pareigū- 
nai tylomis slinko į priekį, sklaidydami žolę, baks- 
nodami žemę. Seržantas pažvelgė į laikrodį. Cifer- 
penkios, metas nutraukti paiešką, iki ryto. Suskar- 
deno švilpukas, toliau aidu atsiliepė kitas, dar to- 
liau - trečias. Prastai nusiteikę, pavargę, sužvarbę 
ieškotojai atsitiesė ir nukiūtino prie automobilių. 
Užsitęsusi paieška buvo bevaisė. 

Henlonas sulinksėjo pro šalį slenkantiems ieško- 
tojams. Dėl nuolatinio kūprinimosi jam smelkė nu- 
garą. Krėtė šaltis, kelnių klešnės braidant po šlapią 
žolę buvo permirkusios, nuo šakų varvantys lašai 
sunkėsi pro drabužius. Skaudėjo kiekvieną kūno lo- 
pinėlį, kamavo alkis. Henlonas apsidairė. Kurgi 
Džekas Frostas? Inspektorius buvo atvažiavęs pasi- 
domėti, kaip jiems sekasi, paskui išvažiavo į ligoni- 
nę - pas kelis vyrus, seržanto pasiųstus dar kartą 
apieškoti teritorijos. Henlonas neabejojo, kad jie tik 
tuščiai gaišta laiką, bet Frostas nenorėjo nusileisti. 

Seržantas norėjo pasikalbėti su inspektoriumi, 
mat nežinojo, kur iš ryto siųsti paieškos grupes - 
tiesiai į darbą ar į instruktažą. Matydamas, kad ten- 
ka mokėti už viršvalandžius pareigūnams, kurie, 
užuot naršę priskirtus paieškos plotus, gurkšnoja 

arbatą ir kikena iš nešvankių Frosto juokelių, Ma- 
letas vis labiau nervinosi. Kažin ar Frostas jau pa- 
leido ligoninės teritorijoje dirbančius ieškotojus? — 
spėliojo Henlonas. Klausimas buvo aktualus, mat 
skyriaus viršininkas užsispyrė dirbantiems po 
penktos valandos už viršvalandžius nemokėti. Ser- 
žantas pasitrynė delnus, kad atkustų kraujotaka, 
sėdo prie vairo ir išvažiavo į ligoninę ieškoti Frosto. 

Žvarbus vėjas košė kiaurai, bet kartu ir blaškė 
rūką — bent tokia paguoda. Henlonas pasistatė 
apykaklę ir, mindamas storą šlapių pernykščių la- 
pų kilimą, retai vaikščiojamu taku nužingsniavo 
už ligoninės. Veikiai išvydo Frosto automobilį. Sa- 
lone bergždžiai marmėjo radijo siųstuvėlis — atsi- 
liepti nebuvo kam. Kažkur atokiau kažkas kūreno 
laužą, vėjas nešė degančių lapų kvapą. Seržantas 
užuodė ir cigaretės dūmą. Frostas buvo kažkur čia 
pat, tik tamsoje neįžiūrimas. 

— Džekai!.. - pašaukė Henlonas ir tuojau pat iš- 
girdo niurnant. Prasibrovęs pro krūmus, pamatė 
inspektorių su cigarete tarp lūpų, pasilenkusį prie 
plytinės apleistos pašiūrės sienos. Seržantas apsi- 
dairė. Kitų vyrų neišvydęs, tikėjosi, kad Frostas 
bus juos paleidęs. - Džekai, šįvakar paiešką nu- 
traukiau. Rytoj iš pat ryto renkamės nuovadoje. 

— Nesirenkame, - burbtelėjo inspektorius, išsiė- 
męs iš burnos cigaretę. 

Henlonas pamanė nenugirdęs. 

— Nesirenkame? - paklausė ir įsižiūrėjo Frostui 
į cigaretės žiburiuko apšviestą veidą. Šis buvo pa- 
pilkėjęs iš nuovargio, inspektorius atrodė gerokai 
senesnis. - Kodėl, Džekai? Juk dar galime mergai- 
tę rasti. 

Frostas, prisimerkęs, kad dūmai negraužtų 
akių, įsmeigė žvilgsnį į tamsą. 

— Arturai, aš ją radau, - tyliai ištarė ir nykščiu 
parodė į stoginę. 

Suglumęs Henlonas suraukė antakius. 

— Džekai, kaip galėjai rasti? Kruopščiai naršėme 
čia rytą, paskui - popiet - dar sykį. 

— Vadinasi, nelabai kruopščiai, - atkirto inspek- 
torius. - Ji ten. 

Seržantas buvo beeinąs pažiūrėti, bet Frostas 
sugriebė jam už rankovės. 

— Arturai, taip labai nori ją pamatyti? Verčiau 
neskubėk. Mergaitė negyva. Tas galvijas išprievar- 
tavo ją ir pasmaugė... vos nenuplėšė galvos. 

Inspektorius stipriai nuspriegė nuorūką į tam- 
są ir iš karto išsiėmė iš kišenės pakelį. Pasiūlė ci- 
garetę ir Henlonui. Šis, nors ne kažin koks rūka- 
lius, neatsisakė. 

— Reikia kviesti gydytoją, ekspertus... —- pratarė. 

- Jau iškviečiau, — atsakė Frostas ir spragtelėjo 
žiebtuvėliu. Valandėlę abu rūkė tylėdami. Tamsą 
perskrodė automobilio šviesos. - Turbūt jie ir atva- 
žiuoja, - tarė inspektorius. 

Jo pašaukti, priėjo Hardingas ir dar du ekspertai. 

— Kur? - paklausė. 

Frostas palydėjo juos iki pašiūrės durų. 

— Maniau, čia jau buvo ieškota, - pasakė Har- 
dingas. 

— Kažkaip pražiopsojome, - suniurnėjo inspek- 
torius ir, įsijungęs Žibintuvėlį, nubloškė šalin tuš- 
čią trąšų maišą. Tada atsitraukė, kad netrukdytų 
Hardingui. 

Ekspertas palinko prie menko kūnelio. Mergai- 
tė su žalia suknute gulėjo ant šono, šiek tiek susi- 
rietusi, lyg kas nors būtų ją atnešęs ir padėjęs ant 
grindų. Stoginės kampe voliojosi numesta mėlyna 
striukė su gobtuvu. Mergaitės akys buvo atmerk- 
tos, ant kaklo tamsavo kraujosruvos. Hardingas 
kilstelėjo suknelės padurką ir tuojau pat pasibjau- 
rėjęs atsitiesė. 

- Išprievartauta! 

— Tai bent naujiena! - sumurmėjo Frostas. 

— Patologas dar neapžiūrėjo? - paklausė ekspertas. 

— Dar ne, taigi nejudinkite jos. Juk žinote, koks 
jis skrupulingas. - Automobilio žibintų šviesoje 
ant tolimosios sienos išryškėjo jų šešėliai. Atvažia- 
vo dar daugiau ekspertų. Frostas pasivedėjo Har- 
dingą į šalį ir sušnibždėjo: - Bjaurybę, kuris mer- 
gaitę nužudė, jau žinau, bet man neužtenka įrody- 
mų. Suraskite įkalčių, kad galėčiau jį prigriebti, o 
jeigu nesugebėsite rasti, tiesiog pakiškite, velniai 
rautų! 

Hardingas, kuris niekada nesusigaudydavo, ka- 
da inspektorius juokauja, kada kalba rimtai, ner- 
vingai šyptelėjo. 

— Inspektoriau, jei čia esama bent menkiausio 
įkalčio, mes jį rasime, prižadu. 

Jis susikvietė kolegas į vidų, o Frostas išėjo iš 
pašiūrės laukti patologo. 


Frostas Pirties keliu švilpė į nuovadą, galvoje, 
panašiai kaip rūkas už langų, sūkuriavo begalė 
minčių. Staiga jis atkreipė dėmesį į greitmatį... Varė 
daugiau nei aštuoniasdešimt mylių per valandą. 

Na, žinoma, mulki, dar ir nusižudyk! — pamanė ir 
sumažino greitį iki padoresnių šešiasdešimties my- 
lių. Jau beveik privažiavęs nuovadą susivokė, kad 
Dženės motina dar nežino... Šūdienė! Jis pristabdė 
ir staigiai apgręžė automobilį. Tos priedermės ins- 
pektorius nepakentė, bet ji buvo jo darbo dalis. 


— Nebėra? 

Moteris prapliupo raudoti, tirtėdama visu kū- 
nu, jos skruostais pasruvo karštos, deginančios 
ašaros. Frostas laikė ją tvirtai apglėbęs, netarda- 
mas nė žodžio. Kiek jau kartų jam teko šitaip glėbti 
motiną, pirmiau pranešus, kad jos vaiko nebėra! 
Daugybę kartų! Prakeikta profesija! 

— Nemokėjau jos auginti, - kūkčiodama pratarė 
moteris, - bet mylėjau. Tikrai mylėjau. 

Frostas tik linksėjo ir, ramindamas ją, glostė 
pakaušį. Gaila, kad deramai nemylėjai vargšiukės, 
kol buvo gyva, manė. 

- Širdele, tą šlykštynę mes sulaikėme, — su- 
šnibždėjo, tarsi tie žodžiai būtų galėję motiną pa- 
guosti. - Sulaikėme tą bjaurybę... 


"7 
Nekreipdamas dėmesio į nepaliaujamai čirš- 
kiančius telefonus, Bilas Velsas patrepseno, kad 
kojose išsivaikščiotų kraujas, ir apčiupinėjo radia- 
torių, patikrino, ar veikia. Radiatorius šutino kaip 
pašėlęs, bet priimamąjį ne kažin kiek tešildė. Lau- 
kujės durys atsilapojo, ir seržantui teko skubiai 
delnais prislėgti popierius ant stalo. Į nuovadą, 
plevėsuodamas kaštoniniu šaliku, įžengė Frostas. 

— Inspektoriau, su jumis nori pasikalbėti ponas 
Maletas! - šūktelėjo Velsas. 

— Apsieis, - praeidamas atšovė Frostas. — Viverį 
— į kvotos kambarį! Tučtuojau! 

Seržantas parodė į birbiančius telefonus. 

— Žiniasklaida nuo mūsų neatstos. Žurnalistai 
trokšta informacijos. 

— Tegul sau trokšta, kad juos kur plynios! Tempk 
Viverį. | 

Koridoriaus durys užsivėrė inspektoriui už nu- 
garos. Išorės ryšio telefonai čirškė kaip čirškę, Vel- 
sas pakėlė tik vidaus ryšio aparato ragelį. Skambi- 
no Maletas. 

— Taip, pone, jis ką tik grįžo. Taip, pasakiau. Ne- 
abejoju, netrukus bus jūsų kabinete. - Atitraukęs 
ragelį nuo ausies, seržantas palūkėjo, kol vyriau- 
siasis inspektorius išlies apmaudą, tada viršininką 
patikino: — Taip, pone, būtinai pasakysiu. - Nu- 
trenkęs ragelį ant aparato, Velsas pasišaukė Koljerį 
ir liepė vesti Viverį kvotai, o pats ėmė atsakinėti į 
skambučius. — Taip, galiu patvirtinti: radome mer- 
gaitės lavoną. Atsiprašau, šiuo tyrimo etapu dau- 
giau nieko pasakyti negaliu... 


Koljerio atvestas į kvotos kambarį, Viveris 
markstėsi, glostėsi plaukus ir trynėsi skruostus, lyg 
netikėtai pažadintas iš kieto miego. Išvydęs Frostą, 
nusišypsojo. „Padėsiu kuo galėdamas“, - sakyte sa- 
kė šypsena. Dėbtelėjęs į sulaikytąjį, inspektorius pa- 
niekinamai suraukė nosį ir parodė į kėdę. 

— Sėskite! — Viveris, Frosto intonacijos akivaiz- 
džiai užgautas, atsisėdo. - Jūs, regis, domitės foto- 
grafijos menu? — paklausė inspektorius ir, išėmęs iš 


283 


aplanko nuotrauką, prikišo sulaikytajam prie pat 
veido. Momentinėje spalvotoje ekspertų darytoje 
fotografijoje buvo įamžinta Dženė Briuer - akys iš- 
sprogusios, nosis ir burna aptekusios krauju. Vive- 
ris sudrebėjo ir, atstūmęs Frosto rankas, užsimer- 
kė. Žiūrėti į nuotrauką jis nenorėjo. - Atpažįsti? — 
Inspektorius vos tvardėsi. — Štai tokią mes ją 
radome. Ar tada, kai iš siaubo paklaikusią vargšę 
mažametę prievartavai, ji į tave taip ir žiūrėjo? Jai 
buvo septyneri, bjaurybe tu! Vos septyneri! 

Viveris išblyško ir su kėde atsistūmė nuo stalo, 
tarytum norėdamas atsidurti kuo toliau nuo foto- 
grafijos. į 

— Inkriminuojate man nusikaltimą! — išrėkė jis. 
— Jums reikia įtariamojo, tad tikitės kaltę suversti 
man! | 

— Suviliojai mergaitę žaliaisiais saldainiukais, 
ar ne? „Štai, mergyte, paskanauk, kol gerasis dėdė 
Čarlis tave išprievartaus ir pasmaugs!“ 

Įtariamasis pravirko, paskui ūmai pašoko ant 
kojų, net kėdė trenkėsi į sieną jam už nugaros. 

— Šmeižiate mane. Tyčia pakišote lavoną... jūs... 

Staiga jis išpūtė akis, griebėsi už gerklės, įniko 
tampyti apykaklę. Dusliai gargdamas, burna karš- 
tligiškai gaudė orą. 

— Bilai, nešk čionai sumautą Viverio inhaliato- 
rių! — sušuko Frostas, pripuolęs prie durų. Jis vil- 
tingai pažvelgė į Koljerį, tikėdamasis, kad šis Ži- 
nos, kaip pagelbėti parklupusiam dūstančiam su- 
laikytajam. Pagaliau — atrodė, kad praslinko visa 
amžinybė — Velsas atnešė inhaliatorių. — Iškviesk 
jam gydytoją, tik greičiau, - paliepė inspektorius. 

Dėbtelėjęs į Koljerį, pridūrė: - Kvota nutraukta aš- 
tuntą valandą dvidešimt minučių. 
— Aštuntą dvidešimt keturios, - pataisė konsteblis. 
— Koks, po velnių, skirtumas? — išeidamas su- 
niurzgė Frostas. 

Maletas užklupo jį, einantį į kabinetą. Šansų iš- 
sisukti Frostas neturėjo. 

— Radote Dženę Briuer? - paklausė skyriaus virši- 
ninkas. - Kodėl aš visada viską sužinau paskutinis? 

„- Atsiprašau, —- sumurmėjo inspektorius. - Kaip 
tik ėjau pas jus. 

— Mergaitė tikrai rasta ten, kur jau anksčiau 
kruopščiai ieškota? 

— Taip. - Klausytis priekaištų Frostas buvo visiš- 
kai nenusiteikęs. Jis vargiai užgniaužė pagundą tie- 
siog nustumti Maletą į šalį ir užsidaryti kabinete. 

— Vadinasi, ieškotojai, šešiasdešimt vyrų ir mo- 
terų, dauguma jų dirbę viršvalandžius, tik tuščiai 
gaišo laiką? 

— Ne tuščiai. Mes radome mergaitę. 

— Bet jeigu ji toje pašiūrėje būtų buvusi rasta iš 
karto, būtume galėję daug anksčiau atšaukti paieš- 
kos grupes. Ar bent nutuokiate, kiek toks darbas 
mums kainavo? 

— Nenutuokiu, — atšovė Frostas. - Keista, apie 
tai net nepagalvojau. Man, kvailiui, rūpėjo tik vie- 
na - kuo greičiau rasti mergaitę. 

Maletas sužaibavo akimis. 

— Nemanykite, kad galite iš manęs šaipytis. Mes 
visi norėjome ją surasti, bet viskas kainuoja. Kas 

buvo atsakingas už paiešką toje stoginėje? 

— Nežinau, — atsakė inspektorius, - bet ketinu 
išsiaiškinti. 

Žinoti jis žinojo, tačiau norėjo su tuo kolega pir- 
miau pasišnekėti pats. 

— Pasakysite man, kai tik sužinosite. Geruoju 
tam pareigūnui nesibaigs. - Maletas buvo benuei- 
nąs, bet staiga sumojo, dėl nesėkmės niekaip ne- 
apkaltinęs Frosto, ir dūrė į jį pirštu. - Paieškai va- 
dovavote jūs, taigi jūs ir atsakingas. Privalėjote 
užtikrinti kokybišką darbą. Įprastas jūsų aplaidu- 
mas - nusikalstamas. 

Tai taręs vyriausiasis inspektorius, palydėtas 
nepadoriu gestu, nuėjo į savo kabinetą. Frostas 
įslinko į savąjį, atsisėdo prie stalo ir įsmeigė akis į 
gautųjų dokumentų dėklą, prikimštą prostitutes 
apklaususių pareigūnų ataskaitų. Jas peržiūrinė- 
jant, policijos konsteblė Polė Flečer, strazdanota 
riestanosė smėlio spalvos plaukais, atnėšė dar vie- 
ną pluoštą popierių. Ji budėjo prie telefonų Žmog- 
žudysčių tyrimo kambaryje, registravo skambu- 
čius prostitučių, pranešančių apie klientus, ku- 
riems patinka šiurkštūs sekso Žaidimai. Frostas 
merginai nusišypsojo. Pasiutusiai buvo patraukli. 
Rūgštele, pagalvojo jis, jei būčiau dvidešimčia metų 
jaunesnis ir ne toks pavargęs, parodyčiau jai, kas iš 
tikro yra šiurkštūs sekso žaidimai. Paėmęs prane- 
šimus, inspektorius greitosiomis juos peržvelgė. 

— Na kaip, Pole, ar kas nors čia gali mums pra- 
versti? 

— Klientai apibūdinti miglotai, nė vienas jų ne- 
panašus į rimtą smurtautoją. Porą labiau tikėtinų 
pažymėjau. 

Ji pasilenkė parodyti Frostui, ką apibrėžusi. 
Merginos plaukų sruoga slystelėjo inspektoriaus 
skruostu, jis užuodė strazdanotą jos odą maloniai 
kvepiant muilu. Nuovargis akimoju išgaravo. 

— Ačiū, Pole. 

Mergina, žavingai kraipydama užpakaliuką, iš- 
ėjo. Frostas pažvelgė jai įkandin ir pasidžiaugė, 
kad nėra Morgano. Nežinia, kaip reikėtų tramdyti 
to eržilo geidulius. Beje, o kurgi jis, po šimts vel- 
nių? Laukdamas, kol pas Viverį atvyks daktaras ir 
jis vėl galės įtariamąjį kvosti, inspektorius užsirū- 
kė. Laimė, ilgai laukti neteko - gydytojas ir šiaip 
buvo nuovadoje, iškviestas sutvarstyti girtuokliui 
pramuštos galvos. 
netą įėjęs Velsas. —- Nieko ypatingo, lengvas prie- 
puolis. 

Frostas subraukė bylos popierius į vieną šūsnį. 

— Vežk jį į kvotos kambarį. 

Seržantas papurtė galvą. 

— Be advokato Viveris nebetars nė žodžio. 

Inspektorius apmaudžiai nutrenkė bylą ant stalo. 

— Kiek dar laiko sugaišime? 

— Ieškome. Advokato biuras uždarytas, namie 
niekas nekelia ragelio. 

— Kviesk kurį nors iš jo kolegų. Gal Viverio 
advokatas keliauja aplink pasaulį. Nejaugi lauksi- 
me? Pasakyk, kad reikalas skubus. Reikia kuo grei- 
čiau iš to galvijo išpešti, ką jis padarė pirmesnei 
mergaitei. 

— Bus padaryta, - užtikrino inspektorių Velsas. 
Prie durų jis stabtelėjo. - Ar tiesa, kad pašiūrę, kur 

radome lavoną, turėjo apieškoti Valstietis Morga- 
nas? — Frostas linktelėjo. - Tokius reikia spirti iš 
policijos, nieko nelaukiant, - pasakė seržantas. — 
Atmata, ne pareigūnas. 

— Mane irgi reikia spirti, - sumurmėjo inspek- 
torius, — bet aš vis dar čia. 

Kad Velsas greičiau išeitų, jis apsimetė anali- 
zuojantis į bylą. Nenorėjo teisti Morgano, kol šis 
neturėjo galimybės apsiginti. 

Frostas pagriebė ragelį, telefonui vos birbtelė- 
jus. Skambino Hardingas. 

— Inspektoriau, apžiūrėjome stoginę ir mergai- 
tės lavoną. Pirminės išvados... 

Inspektorius skruostu prispaudė ragelį prie pe- 
ties ir pasiruošė užsirašyti. 

— Įdėmiai klausau. 

— Perspektyvos ne kažin kokios, nors dar ne vi- 
si tyrimai padaryti. Ant mergaitės- drabužių ir 
plaukų esama plaušelių ir šiokių tokių dalelių. Ti- 
kiuosi, įrodysime, kad jos ten pateko Viverio na- 
muose, bet, rodos, jis neneigia, jog mergaitė buvo 
užėjusi? 

— Mergaitė išprievartauta. Argi DNR neįrodo, 
kad kaltininkas - Viveris? 

— Inspektoriau, panašu, kad jis naudojosi pre- 
zervatyvu. 

Frostas kartu su atodūsiu išpūtė sruogą dūmų. 

— Prakeiktą saugų seksą reikėtų uždrausti! Ne- 
jaugi viskas taip blogai? Neturite nė vienos geros 
naujienos? 

— Gal ir turiu. Ar įtariamasis rūko? 

— Ne. Jis išvis dorybių enciklopedija: negeria, 

nerūko, be prezervatyvo mažamečių neprievartauja. 

— Na tuomet geras naujienas pamirškite. Prie la- 
vono radome visiškai šviežią nuorūką. 

— Siųskite ją čionai. Aš pribaigsiu. Tad nuotai- 
kos man praskaidrinti neturite kuo? 

— Kol kas neturime. Bet stengiamės. 

Frostas padėjo ragelį. Jei ekspertai niekuo nega- 
li padėti, teks priversti Viverį prisipažinti. Paskam- 
binęs Velsui, jis paklausė: 

— Ar advokato dar neradai? 

— Džekai, turėk kantrybės. Juk praėjo vos pora 
minučių. 

Po akimirkos paskambino patologo asistentė. 

— Inspektoriau, ponas Draisdeilis pasirengęs 
skrosti mergaitę. Ar galėtumėte atvykti? 

— Važiuoju, — atsakė Frostas. 


Prie skaisčiai apšviesto skrodimo stalo jis nesi- 
artino. Nenorėjo matyti, ką Draisdeilis daro 
vargšei mergaitei, jam rūpėjo tik patologo išvados; 
tikėjosi, kad šis aptiks kokį nors tiesioginį Viverio 
kaltės įrodymą. Protarpiais Draisdeilis atsitrauk- 
davo, kad ekspertas galėtų kūną nufotografuoti. 

— Vaginos srityje — aiškiai matomas įdrėskimas 
ir kraujosruva, — monotoniškai dudeno patologas. 
Kilstelėjęs nužudytosios ranką, jis apžiūrėjo riešą. 
— Klijų liekanos... gali būti — nuo lipniosios juostos. 

Frostas sulinksėjo. Tai jis buvo pastebėjęs pir- 
miausia. Nusikaltėlis supančiojo mergaitei rie- 
šus, kad ši negalėtų pasipriešinti. Inspektorių 
apėmė neviltis. Prakeikta lavoninė tapo antrai- 
siais jo namais - bjauriausių žmogžudysčių buvo 

be skaičiaus, daugybę dienų ir naktų jam teko 
stebėti, kaip Draisdeilis įzudusia ranka pjausto 
nusikaltimų aukas. 

— Blunkančios mėlynės ant rankų, kojų ir sėdme- 
nų, - toliau dėstė patologas. - Atsiradusios bent sa- 
vaitę prieš mirtį. 

— Na taip, - pasakė jam inspektorius, - vargšiu- 
kė ne tik prievartauta, ją dar ir mušė motinos 
draugužis. 

Draisdeilis tik numykė. Panašios aplinkybės jo 
nedomino. 

— Klijų liekanų esama ir aplink burną... Ei, o kas 
gi čia? - Frostas išsyk sukluso. Ištraukęs iš mergai- 
tės burnos kažkokį permirkusį, pilką gniutulą, pa- 
tologas įmetė jį į inksto formos indelį ir pabaksnojo 
pincetu. — Panašu į servetėlę. Tikriausiai buvo pa- 
naudota kaip burnos kamšalas. 

Frostas priėjęs taip pat apžiūrėjo tižią ia ne- 
rūdijančio plieno dubenėlyje. 

— Juk tai — tualetinis popierius! Mergaitei burną 

jis užkimšo tualetiniu popieriumi! — Inspektorius 
išsiėmė mobilųjį ir, stebimas persiraukusio Drais- 
deilio, paskambino į Operatyviojo valdymo centrą. 
— Tegul kas nors tučtuojau nuvažiuoja į Viverio na- 
mus. Iš jo tupyklos reikia paimti ritinėlį tualetinio 
popieriaus ir nuvežti teismo ekspertams. Ir paieš- 
koti sargių. Suradus skubiai informuoti mane. - 
Frostas vėl atsigręžė į patologą, kuris traukė iš au- 
kos burnos dar vieną gniužulą. - Daktarėli, išimki- 
te viską, sulig lopinėliu. Tik nesuplėšykite. 

— Inspektoriau, nereikia manęs mokyti, - pasi- 
piktinęs atkirto Draisdeilis ir įmetė gumulą į dube- 
nėlį. - Mergaitė galėjo paspringti. 

— Ar ir paspringo? - paklausė Frostas. 

— Ne. Mirties priežastis - smaugimas rankomis. 

— Mergaičiukė buvo įpratusi kivirčytis. Lengvai 
būtų nepasidavusi. Ar negalėjo užpuoliko apdras- 
kyti? Panagėse nėra nieko? 

Draisdeilis pakėlė įgeltusią lyg vaškas ranką ir 
parodė inspektoriui pirštus. Nagai buvo nukram- 
tyti iki gyvuonių. 

— Net ir norėdama nebūtų užpuoliko ap- 
draskiusi. 

— Neabejoju, kad norėjo, oi kaip norėjo, - su 
kartėliu atsakė Frostas. Deja, kol kas Viverio su nu- 
sikaltimu nesiejo niekas. - Daktare, man žūtbūti- 
nai reikia kokio nors įkalčio, - tarė inspektorius ir 
nusigręžė - nenorėjo žiūrėti, kaip patologo skalpe- 
lis rėžia pilvuką. 

— Likus pusvalandžiui iki mirties, auka suvalgė 
du ledinukus. - Draisdeilis iškėlė nedidelį stiklinį 
indą, kuriame plūduriavo žali trupiniai. — Regis, 
citrininiai. 

— Įtariamasis neneigia, kad vaišino mergaitę 
saldainiais, - pasakė inspektorius. 

— Vis dėlto šitie gali būti visai kitos rūšies. Mer- 
gaitę, išėjusią iš jūsų įtariamojo namų, galėjo pa- 
grobti kitas asmuo. 

— Iš įtariamojo namų ji išėjo sumautame šiukš- 
lių maiše, —- atrėžė Frostas. - Neketinu įrodinėti, 
kad tas galvažudys nekaltas. Man reikia įrodyti jo 
kaltę. 

— Mirtis mergaitę ištiko maždaug prieš ketu- 
riasdešimt aštuonias-šešiasdešimt valandų. 

— Paskutinį kartą ji pastebėta prieš dvi dienas. 

— Vadinasi, labiau tikėtinas laikas — keturiasde- 
šimt aštuonios valandos. Akivaizdu, kad būta pe- 
netracijos, tačiau spermos dalelių nėra, todėl ma- 
nau, kad nusikaltėlis pasinaudojo prezervatyvu ar- 
ba neįvyko ejakuliacija. 

Apie tai Frostas nieko nenorėjo girdėti, tad pa- 
sistengė atsiriboti. Vargšė mergytė... Burna už- 
kimšta tualetiniu popieriumi — kad nerėktų, ran- 
kos supančiotos — kad nesipriešintų gerajam dėdei 
Čarliui, vaišinusiam ją citrininiais ledinukais. Stai- 
ga inspektorius susivokė žiūrįs į blyškų veidelį. 

— Mielas buvo vaikas, - pratarė jis. 

Draisdeilis sulaikė skalpelį ir probėgšmais 
žvilgtelėjo į aukos veidą. 

— Na taip... 

Kai tik patologas baigė darbą, Frostas nuskubė- 
jo į automobilį ir susisiekė su nuovada —- nekantra- 
vo sužinoti, ar pavyko rasti Viverio advokatą. 

— Inspektoriau, jis jau pakeliui. Per valandą at- 
važiuos, — išgirdo atsakymą. 

— O Morganas? 

— Dar nėra. Beje, Viverio namuose paimtas tua- 
letinis popierius nusiųstas ekspertams. Prezerva- 
tyvų nerasta. 

— Aišku. 

Frostas išjungė aparatėlį. Valandą reikėjo kaip 
nors pratempti. Važiuoti į nuovadą, kur trainiojosi 
priekabių ieškantis Maletas, jis nenorėjo, tad nu- 
sprendė užsukti į laboratoriją pažiūrėti, ką teismo 
ekspertams bus pavykę išpešti iš tualetinio popie- 
riaus. 

— Prireiks dar dvidešimt keturių valandų, - pa- 
sakė Hardingas, stebėjęs vieno iš savo padėjėjų 
darbą. 

— Tiek laiko aš neturiu, — atšovė inspektorius. — 
Man reikia Žinoti tuojau pat. 

Vis dėlto jis suvokė reikalaująs per daug. 

Vyresnysis ekspertas parodė Frostui iš Viverio 
namų atgabentą tualetinio popieriaus ritinėlį. 

— Kol kas galiu pasakyti tik tiek: šitas popierius 
ir rastasis mergaitės burnoje yra to paties tipo, to- 
kios pat spalvos, abu pagaminti to paties gamintojo. 

Inspektorius lengviau atsikvėpė. 

— Tai jau bent šis tas, - pasakė. - Jei būtų skir- 
tingi, man liktų tik nusišauti. 

- Inspektoriau, džiaugtis dar anksti. Tokio tua- 
letinio popieriaus parduodama daugiausia... mili- 
jonai ritinėlių per savaitę. Tikriausiai ir pats tokį 
perkate. 

Frostas papurtė galvą. 

— Aš tam reikalui naudoju Maleto raštus. Dar ir 
malonumą patiriu. 

Hardingą pasikvietė laborantas, dirbąs prie mi- 
kroskopo patalpos kampe. Jiedu apie kažką pasi- 
kalbėjo, o kai vyresnysis ekspertas grįžo, Frostas iš 
jo veido išraiškos suprato, kad gerų naujienų ver- 
čiau nesitikėti. 

— Deja, pavyzdžiai - iš skirtingų ritinėlių, - pa-. 
sakė Hardingas. 

— Kai naujiena bloga, nė dvidešimt ketūrių va- 
landų nereikia, ar ne? - karčiai suniurnėjo inspek- 
torius. - Iš kur taip gerai žinote? 

— Tikimybė, kad gausime teigiamą atsakymą, 

buvo menka. Jei mergaitės burnoje rasti lapeliai 
būtų nuplėšti nuo Viverio ritinėlio, galėtume tikė- 
tis, kad sutaps kraštai. Žinoma, kad taip nutiktų, 
mums turėtų nepaprastai pasisekti. 

— Arba Viverio viduriai turėtų būti nepaprastai 
užkietėję. Mergaitė dingo prieš dvi dienas. 

- Užtat ir sakau, tikimybė buvo menka. Šiaip ar 
taip, nieko gero. Popierius, rastas mergaitės burno- 
je, nuplėštas, praimant naują ritinėlį. 

— Iš kur, po galais, žinote? 

— Gamintojas juostos galą visada priklijuoja, 
kad neatsivyniotų. - Ekspertas parodė naują ritinį. 
— Štai, matote? 

Frostas niauriai linktelėjo. 

— Viskas, ką norėjote sužinoti apie šikpopierių, 
bet nedrįsote paklausti. O Viverio ritinėlis? 

— Sunaudota mažiausiai trys ketvirčiai. Arba 
Viveris per labai trumpą laiką panaudojo velniškai 
daug popieriaus, arba, žudydamas mergaitę, po 
ranka turėjo naują ritinėlį. Suraskite vos praimtą, 
ir galėsime patikrinti, ar kraštai sutampa. 

Išėjęs į lauką, inspektorius paskambino opera- 
tyvininkams. 

— Tegul žmonės dar kartą nuvažiuoja į Viverio 
namus. Tegul išnaršo stalčius, spinteles, dėžes, vi- 
sut viską. Ieškome kito tualetinio popieriaus ritinė- 
lio. Jei neras, tegul apieško šiukšlines. Siųskite tiek 
pareigūnų, kiek tik reikės - tą ritinį būtina rasti. — 
Grįžęs į vidų, Hardingo jis paklausė: - Kas dar? 

— Nieko pravartaus. Kad mergaitė pabuvojo Vive- 
rio namuose, galėtume įrodyti, bet jis ir pats tai pri- 
pažįsta, tad naudos iš mūsų įrodymo būtų nedaug. 

Frostas atsisėdęs rūkė ir vos nustygdamas ste- 
bėjo, kaip lėtai, nuosekliai Hardingas tiria mergai- 
tės drabužius. Nuoseklumo inspektorius nepaken- 
tė, jam, dirbančiam visai kitaip, tas bruožas buvo 
svetimas. Velniop! — sukeikė mintyse. Nieko ne- 
veikdamas, jis nebeišsėdėjo. Užgnybė Hardingą er- 
zinančią cigaretę ir išvažiavo į Viverio namus pa- 
žiūrėti, kaip kolegoms sekasi ieškoti paslaptingojo 
ritinėlio. 

Prie namo stovėjo du policijos automobiliai, vi- 
suose languose plieskė šviesos. Frostas nuspaudė 
skambučio mygtuką. 

— Norėčiau pasišnekėti su jumis apie Šventojo 
Rašto ištarmes. Ilgai netrukdyčiau, - pasakė duris 
atidariusiam Džordanui. 

Konsteblis įleido inspektorių išsišiepęs. 

— Radome, - džiugiai paskelbė jis. Virtuvėje ant 
stalo gulėjo prekybos centre įsigyta dvylikos riti- 
nių tualetinio popieriaus pakuotė. - Tru-tu-tu-tu! 
— patenkintas užtrimitavo Džordanas. 

Frostas išsyk paniuro. Dėl viso pikto ritinius 
patikrinęs, papurtė galvą. 

— Deja, sūnau, šitie netinka. Man reikia beveik 
naujo ritinėlio, nuo kurio būtų nuplėšta vos pora 
lapelių. | 

Siusdamas ant savęs, kam nepadarė to anks- 
čiau, inspektorius paaiškino konstebliui, kodėl jie 
ieško kaip tik tokio ritinėlio. 

Vaikščiodamas iš patalpos į patalpą, Frostas 
stebėjo, kaip pareigūnai rausiasi po ištrauktus stal- 
čius, atidaro ir vėl uždaro spintelių dureles. 
Triukšmo buvo daug, bruzdesio taip pat, o naudos 

jokios. Grįžęs virtuvėn, inspektorius užmetė akį į 
duoninę. Puskepalis duonos viduje buvo tarsi yran- 
tis kūnas, apsitraukęs žalzganu pelėsiu. Frostas pa- 
siskubino užvožti dangtį. Į virtuvę įėjo Džordanas. 

— Inspektoriau, jau beveik visur išnaršėme? Ar 
palėpėje ieškoti? 

— Vargu ar Viveris toks paikas, kad slėptų tuale- 
tinį popierių, —- pasakė Frostas. - Jeizu numanė, kad 
šikpopierius bus svarbi detalė, jį tiesiog sunaikino. 
Bet paieškokite ir palėpėje. — Jį vėl apniko neviltis. 
Patikimų argumentų prieš Viverį, tokių, kuriuos 
pripažintų teismas, jie iš esmės neturėjo. Sėkmei, 
kuri anksčiau ne kartą inspektorių gelbėjo, nusišyp- 
sodama paskutinę akimirką, dabar buvo dar vienas 
laisvadienis. Jis dūrė pirštu į Džordaną ir paklau- 
sė: - Šiukšlių konteineris patikrintas? 

— Taip, bet jis beveik tuščias - šiukšlės vakar iš- 
vežtos. . 

Purtydamas nuo uniformos dulkes ir voratin- 
klius, atėjo Simsas. 

— Palėpėje nieko nėra, - pasakė jis. 

Kiti du konstebliai, Ivensas ir Hau, taip pat nie- 
ko nerado. Frostas pavaišino visus cigaretėmis. Vy- 
rai susėdo, užsirūkė. Inspektorius nugrimzdo į ap- 
mąstymus. 

— Jeigu tas popierius toks svarbus, - prabilo 
Simsas, - gal mums reikėtų pasirausti sąvartyne? 

— Jeigu Viveris numanė, kad gali būti svarbu, — 
atsiliepė Frostas, — jis tiesiog privalėjo šikpopierių 
sunaikinti. Jeigu nenumanė, išmetęs beveik naujo 
ritinėlio, kuriuo galėjo dar daug kartų pasinaudo- 
ti, irgi nebūtų. — Atsistojęs inspektorius pridūrė: — 

Parūkykite ir skirstykitės. Galite neskubėti, dirbate 
viršvalandžius. 

Nuėjęs į automobilį, Frostas susisiekė su nuovada. 

— Peris Meisonas* jau atvažiavo?- Džekai, advo- 
katas skambino, - atsakė Velsas. - Jis įstrigęs greit- 
kelyje, prie sunkvežimio, kuris išbarstė krovinį. 
Porą valandų dar tikrai užtruks. 

— Porą valandų? — pasibaisėjo inspektorius. — 
Velniai griebtų, tiek laukti negalime. Pasakyk Vi- 
veriui, tegul susiranda tokį advokatą, kuris prisi- 
statytų per penkiolika minučių, antraip turės ten- 
kintis valstybės skirtuoju. | 

— Džekai, mes negalime jo priversti. 

— O kam Viveriui žinoti, kad negalime? Tiesiog 
imk ir pasakyk jam. 

Frostas kantriai palaukė, kol Velsas suvaikščios. 

- Jis nesutinka, - pasakė seržantas po valandėlės. 

— Kad jis prasmegtų į klyną, tas Viveris! Kai ruo- 
ši jam pusryčius, nepamiršk susvilinti skrebučių. 

Vos inspektorius spėjo įsidėti į kišenę radijo 
siųstuvėlį, suviauksėjo jo mobilusis. 

— Kalbu su inspektoriumi Frostu? - pasitikrino 
nepažįstamas balsas. 

— Priklauso, kas skambina, - atsargiai atsakė 
Frostas. 

— Mudu dar nepažįstami. Aš - vyresnysis krimi- 
nalistas inspektorius Prestonas iš Beltono skyriaus. 

— Kuo galėčiau pagelbėti? — paklausė Frostas, ti- 
kėdamasis negalėsiąs pagelbėti niekuo. 

— Inspektoriau, tai aš galiu jums pagelbėti. Ieš- 
kote Bertos Dženkins, storulės prostitutės. Atrodo, 
mes ją radome. 


* Advokatas Peris Meisonas — amerikiečių rašytojo Erle'o Stanley?'o 
Gardnerio (1889—1970) kriminalinių romanų veikėjas. 

Džordžas Ovenas, Beltono nuovados seržantas, 
mandagiai nusišypsojo ir paklausė: 

— Pone, kuo galiu padėti? 

— Man reikėtų vyresniojo inspektoriaus Prestono. 

— Aa, tad jūs ir būsite inspektorius Frostas. Po- 
nas Prestonas mane perspėjo. — Perspėtas seržan- 
tas buvo taip: „Jei pasirodys apsileidęs tipas su ne- 
švariu apsiaustu, žinok, tai Džekas Frostas iš Den- 
tono.“ — Ponas Prestonas šiuo metu nusikaltimo 
vietoje. Pamėginsiu su juo susisiekti. 

Ovenas išėjo į Operatyviojo valdymo centro 
kambarį, o Frostas liko mindžikuoti priimamajame. 
Nužvelgęs apdriskusius perspėjimus apie kolorado 
vabalo bei snukio ir nagų ligos grėsmę, jis išvydo 
pažįstamą veidą. Iš plakatėlio su užrašu: DINGO 
MERGAITĖ - inspektoriui šypsojosi Vikė Stiuart. 
Frostas nusigręžė. Ką šitai vargšiukei padarė tas 
galvijas Viveris? Jis pažvelgė į laikrodį. Nekantravo 
parsirasti į savo nuovadą pirm advokato. 

Seržantas grįžo į priimamąjį. 

— Ponas Prestonas klausia, gal atvažiuotumėte į 
nusikaltimo vietą pats. Nėra kam jūsų nuvežti. — 
Ovenas paaiškino, kaip ten nuvažiuoti, ir pridūrė: 
— Tikrai nepasiklysite. 

Frostas pasiklydo. Tirštame rūke ilgokai tran- 
kėsi niekur nevedančiais kaimo keliukais. Galų ga- 
le grįžo į plentą ir, dar kiek pavažiavęs, pamatė po- 
sūkį, saugomą jauno konsteblio; kuris apsidžiaugė, 
galėdamas ką nors nuveikti - sustabdyti automobilį. 

— Pone, jums negalima čia važiuoti, — pasakė 
jis. Kad Frostas - inspektorius, patikėjo, tik ištyri- 
nėjęs apšiurusį tarnybinį pažymėjimą. - Už antai 

to vingio, - tarė, rodydamas kelią, paskui išsiėmė 
siųstuvėlį ir pranešė vyresniajam inspektoriui apie 
atvykstantį svečią. 

Varvančių medžių iš abiejų pusių apstotas žvyr- 
kelis buvo įjuodęs, duobėtas, išraižytas provėžų. Už 
posūkio nykus kraštovaizdis atgijo: čia dviem eilė- 
mis stovėjo automobiliai, plieskė prožektoriai, bler- 
bė radijo siųstuvėliai, žolėta šalikele zujo žmonės. 

Kiek atokiau nuo kelio buvo pastatyta laikina 
stoginė, iš vidaus apšviestas jos brezentas Žioravo 
oranžiškai. Frostui prisiartinus prie užtveriamo- 
sios juostos, visi į jį atsigręžė. Keli policijos vetera- 
nai, atpažinę inspektorių, jam pamojo. Kas tas ap- 
kiautėlis, nežinojo tik jaunesni pareigūnai. 

Vyresnysis kriminalistas inspektorius Presto- 
nas, prakaulus, nuplikęs paniurėlis, svekindamasis 
santūriai kinktelėjo. 

— Papildomo darbo mes neieškome, - suburble- 
no jis. - Nusikaltimą, kad jį kur galas, reikėtų tirti 
jums, kas kad auka nudrėbta mūsų skyriaus terito- 
rijoje. 

— Meskite ją į mano automobilį, — atkirto Fros- 
tas, kuriam Prestonas nepatiko sulig pirmu žvilgs- 
niu, — ir išsivešiu ją į Dentoną. Beje, kur ta auka? 

— Kažin kur! Palapinę turbūt ne iškylai pasistatė- 
me! — atrėžė vyresnysis inspektorius ir, kilstelėjęs 
plazdantį brezentą, įėjo į vidų. Frostas - jam iš paskos. 

Ji gulėjo ant nugaros, atsimerkusi kaip ir kitos, 
nuoga. Sunkios krūtys plumpsojo ant riebalų klos-- 
čių, pilvas buvo subjaurotas — randai, mėlynės, įda- 
gai; šlapios žolės sudrėkinti rudi - dažyti - plaukai 
patamsėję. 

— Taip, tai ji, galiūnė Berta, - pratarė, nužvelgęs 
žuvusiąją, Frostas. Jis priklaupė ant polietileno 
plėvelės, patiestos prie lavono, ir kilstelėjo šaltą, 
svarią ranką. Riešą juosė gilus, kruvinas įrėžis. — 
Prisikentėjo vargšė, - sumurmėjo inspektorius. 

— Uždusinta, tikriausiai priegalviu, — pasakė 
Prestonas. - Anot daktaro, mirusi mažiausiai prieš 
porą dienų. 

Frostas atsistojo ir, kratydamasis mirties šalčio, 
pasitrynė delnus. 

— Kas rado? - paklausė. 

— Vairuotojas, sustojęs nusilengvinti. 

— Pastarąją mūsiškę irgi rado vairuotojas. Tik jis 
buvo sustojęs nusimyžti. Pavardės nepasisakė. 

— Mūsiškis irgi, - atrėžė Prestonas. . 

Frostas dirstelėjo į laikrodį. Advokatas jau tur- 
būt važiuoja, pagalvojo. Pakėlęs brezentą, jis iš 
akies pamatavo atstumą iki kelio. 

— Atnešti ją iki čia reikėjo jaučio jėgos. 

— Turbūt tempė tempte, - spėjo Prestonas. 

Frostas vėl atsiklaupė ir kilstelėjo lavoną, nors 
vyresnysis inspektorius, baimindamasis Draisdei- 
lio priekaištų, ir protestavo. 

— Jei būtų atitempta, būtų likusios nuotrynos. O 
jų nėra. 

— Nebūtinai turėjo nešti vienas stipruolis. Galė- 
jo būti dviese, - pasiūlė versiją Prestonas, nepaten- 
kintas, kad pats nesusiprato apžiūrėti nugaros. 

— Arba septyniese - jeigu nykštukai, — atkirto 
Frostas. — Sušiktą galvažudį reikėtų sučiupti kuo 
greičiau — pernelyg jau jis įsijautė. 

Sutrinksėjo automobilio durelės, pasigirdo slo- 

pūs balsai. Prestonas kyštelėjo galvą išorėn ir ener- 
gingai sumojo kolegai. 

— Draisdeilis, - sušnypštė. - Jei pastebės, kad la- 
voną judinome... 

— Nesikarščiuokite, - suburbėjo Frostas, nuleis- 
damas kūną ant žolės. - Reikia tik apsimesti nekal- 
tais avinėliais, ir viskas bus gerai. 

Blondinės padėjėjos lydimas Draisdeilis įžengė 
į palapinę ir maloniai nusišypsojo Prestonui, bet 
išvydo už šio stovintį Frostą, ir šypsena susyk iš- 
blėso. 

— Inspektoriau, šiandien matomės jau antrą kar- 
tą, - suniurzgė patologas. 

— Būna tokių dienų, kai negali žmogus patikėti 
savo laime, - atsakė Frostas ir vėl pažvelgė į laikro- 
dį. - Atsiprašau, daktarėli, bet teks jus nuvilti. Kad 
ir kaip jus myliu, turėsiu palikti. Skubu į Dentoną 
kvosti įtariamojo. 

Prestonas pasivedėjo kolegą į šalį. 

— Turėsime bendradarbiauti, - sušnibždėjo, — 
dirbti išvien, dalytis informacija. 

— Visą informaciją atsiųsiu, - pažadėjo Frostas ir 
pridūrė: - Gal jums ir pravers, tik kad nieko netu- 
rime — pėdsakų aptikę nesame, kaip atrodo nusi- 
kaltėlis, nežinome. Vienintelė mano viltis — už- 
klupti tą šunsnukį nusikaltimo vietoje. 

Linktelėjęs kolegai, inspektorius nėrė iš palapi- 
nės ir nuturseno prie automobilio. 

Į priimamąjį įžengusiam Frostui Bilas Velsas 
pasakė: 

— Adokatas jau čia. Antrajame kvotos kambary- 
je. Nepatenkintas, kad tenka laukti. 

— Aš jo laukiau-ilgiau, — atsakė inspektorius, 
sagstydamasis apsiaustą ir laisvindamas šaliką. — 
Nusmurgėlio Velso burtininko* negirdėti? Seržan- 
tas papurtė galvą. 

— Nėra jo. Siunčiau konsteblį į namus, ten irgi 
nėra. Tikriausiai kur nors ištvirkauja. 

— Dulkintis Morganui, ko gero, smagiau nei eiti 
į darbą, kur aš kaipmat nutraukčiau jam kiaušius, 
— pasakė Frostas. - Jei malonės apsireikšti, tučtuo- 
jau siųsk pas mane. 

Tai taręs inspektorius nuėjo į kvotos kambarį. 


Tiesiai iš kažkokios ceremonijos atvykęs advo- 
katas Fosvikas po juodu, šiltu paltu tebevilkėjo va- 
karinę eilutę. Netikėtai iškviestas, per prakeiktą 
rūką skubėjo į nuovadą, o galiausiai, pasodintas 
šaltame, nykia spalva išdažytame kvotos kambary- 
je, turėjo dar ir laukti, tad buvo viskuo nepatenkin- 
tas. Atėjęs nevalyvas žmogysta, lyg tyčia priderin- 
tas prie tokios pat nevalyvos patalpos, prisistatė 
esąs kriminalistas inspektorius Frostas. 

Išvydęs jį, advokatas dar labiau suirzo. Tikėjosi 
bendrausiąs su aukštesnio rango, padoriau atro- 
dančiu pareigūnu, tada bent vakaras nebūtų galu- 
tinai sugadintas. 

— Inspektoriau, nesuprantu, kam mane čia atsi- 
tempėte. Su kriminalinėmis bylomis dirbu retai, 
įtariamojo beveik nepažįstu. Buvo mano klientas, 
kai prieš trejus metus pirko namą, tik tiek. 

— Pone, ne aš jus čia atsitempiau. Viveris - jūsų 
klientas. Ketiname jį iškvosti, nes įtariame pagrobus, 


* Tarp kitų britų populiari velsiečio pravardė. 

išprievartavus ir nužudžius septynerių metų mergaitę. 

Advokato veide nė raumenėlis nevirptelėjo. 

— Šit kaip? Ir kuo gi remdamasis įtariate mano 
klientą? — Frostas išdėstė aplinkybes. Fosvikas 
klausėsi jo įdėmiai, vis labiau niaukdamasis ir 
bjaurėdamasis. Prasidėti su tokio pobūdžio byla jis 
nenorėjo. Nutarė rytą pat perleisiąs ją kokiam nors 
prie tokių bjaurasčių labiau įpratusiam kolegai ir, 
išsiėmęs auksinį parkerį, kažką užsirašė. - Kaltini- 
mo dar nepateikėte? 

— Ne, pone, bet ketiname pateikti. 

Advokatas užmovė ant parkerio gaubtelį ir pasakė: 

— Norėčiau pasikalbėti su klientu. 

— Einu atvesiu, — atsakė Frostas. Vos atidaręs 
duris, jis vėl jas uždarė ir grįžo prie stalo. - Pone, 
kita mergaitė gali būti dar gyva. - Inspektorius pa- 
rodė advokatui Vikės nuotrauką. - Kad taip įkalbė- 
tumėte savo klientą pasakyti mums, kur ji... 

Fosvikas susiraukė. 

- Inspektoriau, ne padėti jums dirbti čionai atė- 
jau. Pirmiausia man rūpi pono Viverio interesai. — 
Vis dėlto, pažvelgęs į fotografiją, jis kiek atlyžo. — 
Pažiūrėsime, gal ir galėsiu kuo pagelbėti. 

Ne toks jau jis koktus, pamanė Frostas, eidamas 
į kamerų skyrių. 

Staiga jo mintis išblaškė ten šaižiai sudžerž- 
gęs skambutis. Įprastai jis būdavo įjungiamas 
sulaikytajam užpuolus pareigūną ar apsivėmus. 
Iš pradžių inspektorius net nekreipė į šį pavo- 
jaus signalą dėmesio. Turbūt koks nors girtuoklis 
nerimsta, pamanė. Konstebliai su tokiomis proble- 
momis puikiausiai susidorodavo patys. Bet dabar 

apačioje kažkas bėgiojo, išgąstingai šūkčiojo, sulai- 
kytieji trankė kamerų duris, rėkavo. Umai Frostas 
labai aiškiai išgirdo Velso balsą: 

— Pjauk, mikliau!.. Greitąją, kviesk greitąją! 

Inspektorius galvotrūkčiais nubildėjo laiptais 
žemyn. Viverio kameros durys buvo atlapotos. 
Prie sulaikytojo ant grindų klūpėjo du uniformuoti 
konstebliai - vienas minkė gulinčiajam krūtinę, ki- 
tas iš burnos į burną pūtė orą, juos nerimastingai 
stebėjo Velsas. 

Frostas įsmeigė akis į pamėlusį Viverį keistai iš- 
temptu kaklu. 

— Kas, po velniais, atsitiko? 

— Pasitempė. Tas avigalvis pasikorė, - atkirto 
nuovados seržantas piktai, lyg įtariamasis būtų tai 
padaręs erzindamas jį. Mažne nustūmęs Frostą, 
Velsas išpuolė į koridorių ir suriko: - Kur ta greito- 
ji, velniai rautų?! 

Vienas konsteblių atsistojo ir pasakė: 

— Seržante, greitoji čia nepadės. Jis - nebegyvas. 

— Tik nekaltinkite manęs, - gailiai gynėsi Vel- 
sas, nežiūrėdamas, ar kas nors jo klausosi. - Tikri- 
nau prieš kelias minutes, buvo kuo gyviausias. — 
Kiti sulaikytieji, trankydami ir spardydami savo 
kamerų duris, kėlė kurtinamą triukšmą. - Liauki- 
tės pagaliau! - sušuko seržantas. Nepadėjo. 

— Kaip galėjo pasikarti? - Frostas, tuščiai vilda- 
masis, kad Viveris dar gyvas, priklaupė ir pamėgi- 
no užčiuopti pulsą. 

Velsas parodė baltą nailoninį raištį su gale su- 
megzta kilpa, kurią Viveris ir buvo užsinėręs. 

— Iš kur, po šimts velnių, ir ėmė?! - nusistebėjo 
seržantas. - Džekai, gali paliudyti — kai Viverį at- 
vežei, aš jį apieškojau. 

— Taip, taip, - sumurmėjo Frostas ir pakėlė vir- 
velę su rusvu plastikiniu bumbuliuku gale. Kur 
galėjau tokį matyti? — susimąstė inspektorius. Pri- 
siminė beveik tuojau pat. Šūdienė! Ligoninėje! Prie 
žaliuzių Viverio motinos palatoje! Paliktas vienudu | 
su ligone, šunsnukis pasinaudojo proga ir virvelę 
nukirpo - žirkles rado ant stalelio su ratukais. Ak 
tu, rupūže! Dabar Maletas pasismagins iki soties. 

Frostas paprašė konsteblių išeiti ir atsisėdo ant 
gulto. 

— Nair įklimpome! 

Velsas susmuko greta ir, kratydamas galvą, 

įsmeigė akis į lavoną - vis dar negalėjo patikėti. 

— Tai per tą nupezėlį Maletą, pusę mūsiškių iš- 
dalijusį kitiems skyriams. Čia turėtų dirbti už įka- 
lintuosius atsakingas pareigūnas. Dabar gi man 
tenka plėštis per pusę. Negaliu kokybiškai dirbti 
dviejų darbų. - Seržantas maldaujamai pažvelgė į 
inspektorių. - Džekai, nuo tyrimo neišsisuksime. 
Vyresnybė ieškos atpirkimo ožių, tad būtų gerai, 
kad mudviejų versijos nesiskirtų. Aš Viverį apieš- 
kojau - tu tai matei. 

Frostas užsidegė cigaretę. 

— Bilai, nesikamuok. Vyresnybė galės apkaltinti 
mane. — Išpūtęs dūmus, jis paklausė. - Kada pa- 
skutinį kartą tikrinai? 

— Maždaug prieš penkiolika minučių. 

- Šitam lavonui — daugiau nei sumautos pen- 
kiolika minučių. 

— Na tada prieš pusvalandį, - isteriškai atšovė 
Velsas. - Kai šitiek darbo, negaliu gerai visko pri- 
siminti. 

— Į žurnalą įrašei? 

— Neturėjau, kada rašinėti. Sušikti telefonai bir- 
bia be atvangos. 

— Tad bent dabar įrašyk. 

Frostas nukrėtė pelenus, šie vos nepabiro ant 
negyvėlio. 

— Jis paliko raštelį, - pasakė seržantas. —- Parašė, 
kad nekaltas. 

— Raštelį? — Inspektorius net krūptelėjo. Apie 
raštelį jis nieko nežinojo. - Kur? 

Velsas mostelėjo į duris. 

— Ten, priklijuotas. 

Frostas uždarė duris ir išvydo pleistro juostele 
prie jų prikibdytą apverstą seną ligoninės kortelę 
su Viverio motinos temperatūros, kraujospūdžio ir 
kitais rodmenimis. Vadinasi, jis, sėdėdamas pala- 
toje, prie mirštančiosios lovos, jau ruošėsi nusižu- 
dyti. Inspektorius pasilenkė ir, neliesdamas popie- 
riaus, ėmė skaityti. 


BRANGIOJI MAMYTE, AŠ NEKALTAS. JIE PA- 
DARYS IŠ MANES PABAISĄ IŠKRYPĖLĮ. INSPEK- 
TORIUS EROSTAS MANE ŠMEIŽIA. BAUGINDA- 
MAS VERČIA PRISIPAŽINTI, NORS NIEKO BLO- 
GO NEPADARIAU. AŠ NEKALTAS, BET TOKIOS 
GĖDOS NEPAKELIU. SUDIE, MAMYTE. PASIMA- 
TYSIME ROJUJE. CARLIS. 


— Rojuje mat! - suprunkštė Frostas. - Panašiau, 
kad prasmirdusiame pragare. Dar kiek palūkėjęs 
galės skųstis asmeniškai Maletui. | 

— Manau, kad daugiau niekas raštelio nematė, — 

tarsi sąmokslininkas sukuždėjo Velsas. - Galėtume 
jo atsikratyti. 
“ - Įkalčius aš kartais klastoju, - atsakė inspekto- 
rius, — bet jų nenaikinu. Tegul būna. - Jis vangiai 
pasitrynė skruostus delnais ir pridūrė: - Eime, pra- 
nešime akiniuočiui Hariui liūdną žinią. 


Maletas niršo ir varstė Frostą lediniu žvilgsniu. 

— Taigi asmenį, įtariamą nužudžius vaiką, pali- 
kote be priežiūros patalpoje, kur buvo žirklės ir 
virvelė? Palikote? 

— Palikau, - atsakė inspektorius. 

— Pareigūnas, turintis bet lašą sveiko proto... 

— Taip, Žinau, - Frostas pertraukė beprasmius vir- 
šininko priekaištus, — suklydau. Žinau, kad sukly- 
dau. Man to nelaimėlio pagailo. Jo motina merdėja. 

— Jis tvirtina esąs nekaltas. 

— Kripenas* irgi tvirtino esąs nekaltas. Visi ma- 
no suimami žmogžudžiai kartoja tą patį. Tai įpras- 
ta praktika. 

Maletas įsakmiai mostelėjo ranka. 

— Išklausiau kvotos įrašą. Kaip Viveris ir rašo, 
bauginote jį. Įtariamasis verkė. 

— Jo prievartaujama mergaitė irgi verkė, galite 
neabejoti. 

Skyriaus viršininkas sužaibavo akimis. Ne to- 
kios reakcijos į priekaištus jis tikėjosi. 

— Tragiškos aplaidaus, nevykusio, nekompeten- 
tingo tyrimo pasekmės. 

— Jokio aplaidumo nebuvo, - atkirto Frostas. — 
Jeigu tas pašlemėkas nebūtų pasitempęs, jo nusi- 
kaltimus ramiai tirtume toliau. Jeigu būtų išaiškė- 
ję, kad nekaltas, — beje, šitas „jeigu“ labai abejoti- 
nas, - būtume jį paleidę. 

— Jeigu, jeigu, jeigu, — irzliai atšovė Maletas. — 
Suimtas nekaltas Žmogus mirė kameroje. Dabar 
neatsiginsime žiniasklaidos. 

— Nekaltas?! Šikau ant tokio nekaltumo! - neiš- 
tvėręs pratrūko inspektorius. — Bjaurybė nužudė 
mergaitę, numetė vaiko lavoną pašiūrėje! 

— Daugiau neturiu, ko pasakyti, — įraudęs iškošė 
* Hawley'is Harvey'is Crippenas (1862-1910) - amerikiečių 


gydytojas, nuteistas mirties bausme dėl žmonos nužudymo. Jo byla 
laikoma viena garsiausių XX a. kriminalistikoje. 


pro dantis skyriaus viršininkas. — Sulaikytojo 
mirtis bus tiriama, ir aš siūlysiu sustabdyti jūsų 
įgaliojimus. 

— Širdingai dėkoju, — sarkastiškai nusišaipė 
Frostas, atstumdamas kėdę. - Akimirką buvau be- 
išsigąstąs - pamaniau, kad mane palaikysite. 

Jis išėjo trenkęs durimis, Maleto palydėtas tūž- 
mingu žvilgsniu. 


Seržantas Velsas pasimuistė ir pabraukė pirštu 
po kaklą veržiančia kieta naujų baltinių apykakle. 
Naujieji batai spaudė, bet suavėti senieji būtų neti- 
kę prie geriausios, ką tik išlygintos uniformos. 

Buvo vos pusė devynių ryto, o Maletas jau sė- 
dėjo savo kabinete kartu su jį atlydėjusiais parei- 
gūnais iš valdybos — generaliniu inspektoriumi 
Beiliu ir vyresniuoju inspektoriumi Hopliu. Per 
priimamąjį pastarieji du pražygiavo, nesiteikę net 
pasisveikinti. Pažvelgęs į rūškanus jų veidus, galė- 
jai pamanyti, kad kalėjimo viršininkas ir budelis 
eina paskutinį kartą žadinti pasmerkto nelaimėlio, 

Subirbė vidaus ryšio telefonas, ir Velsui buvo 
liepta atnešti tris kavos. Maleto iš anksto perspėtas 
— tarsi jis pats, po velniais, nesusiprastų, - nerodyti 
aptrupėjusių emaliuotų puodukų, seržantas išpils- 
tė kavą į porcelianinius, padėjo šiuos ant tokių pat 
lėkštučių ir nunešė į senąjį rąstų namelį. Vyresnių- 
jų pareigūnų pokalbis iškart nutrūko. Visi trys ty- 
lomis žiūrėjo, kaip Velsas deda padėklą ant stalo, 
ten, kur Maletas buvo dūręs pirštu. 

Seržantas ėmė trauktis atpakalias, neatsukda- 
mas nugaros, lyg prieš jį sėdėtų karališkosios šei- 
mos nariai. Tylą sutrikdė generalinis inspektorius 

Beilis, stambokas, atsikišusiais antakiais. 

— Seržantas Velsas, ar ne? Atsakingas už suim- 
tuosius? 

— Taip, pone, - guviai atsakė Velsas, nudžiugęs, 
kad pasitaikė proga pirm laiko pateikti savo versiją. 
— Tikrinau jį reguliariai. Viską dariau pagal taisyk... 

Beilis nutraukė Velsą, numojęs ranka. 

— Vėliau, seržante, vėliau pasiaiškinsite. Dabar 
mes geriame kavą. 

Maletas rūsčiu žvilgsniu, kuris, jo nuomone, čia 
labiausiai pritiko, išsiuntė Velsą pro duris. Skubiai 
pasišalinęs seržantas nudūmė į Frosto kabinetą iš- 
kloti padėties. 

Inspektorius sėdomis atsilošė ir su nuostaba 
nužvelgė naująją seržanto uniformą. 

— Bilai, tai bent išsipustei! Ketini vakare pasiga- 
nyti? 

Pats Frostas kaip nors čiustytis dėl vidaus tyri- 
mo nė nemanė - vilkėjo vis tą patį nublizgusį kos- 
tiumą, ryšėjo taukuotą kaklaryšį. 

„— Džekai, juk tyrimas. Maniau, ir tu apsišvarinsi. 

Frostas nuo švarko priešakio nubraukė pelenus. 

— Jei nutars pakarti, nežiūrės, ar tu išsipustęs, ar ne. 

Velsas nukėlė nuo kėdės bylas ir atsisėdo. 

— Beilis ir Hoplis jau čia. Atrodo kaip tikri ne- 
vidonai. 

— Valdyboje visi — nevidonai, - burbtelėjo ins- 
pektorius. 

— Džekai, mums reikėtų suderinti versijas, — 
šimtąjį sykį pakartojo seržantas. — Matei, kaip 
-apieškojau Viverį. Kameroje tikrinau jį reguliariai. 
— Kas sekundę. Nebijok, jie trokšta mano kraujo 


310 


— ne tavo. Sakyk tiesą, tada tie nenaudėliai bus ne 
tokie budrūs. 

Girgžtelėjo durys, ir abu pareigūnai atsigręžė. Į 
kabinetą, trindamas akis, žiovaudamas, įslinko vi- 
siškai nusigalavęs Morganas. 

- Žiū, ką mums katė išvėmė! - šūktelėjo Frostas. 

Droviai nusišypsojęs, Morganas išlemeno: 

- Šefe, atsiprašau, vėluoju. 

Vos linktelėjęs Velsui, jis priėjo prie savo stalo 
ir, iškratęs į delną, porą paracetamolio tablečių, 
nugurkė neužsigerdamas. 

— Kur, po velnių, buvai vakar popiet? - griežtai 
paklausė inspektorius. 

Nustebęs, kad viršininkas nežino, kur jis buvo, 
Morganas suraukė antakius. 

— Kartu su kitais ieškojau mergaitės, - atsakė. 

— O paskui? Mes tavęs paties turėjome ieškoti. 

— Ieškodamas mergaitės, visai nusikamavau, 
tad jaučiausi nekaip. Čionai negrįžau. Nuvažiavau 
tiesiai namo, išgėriau skausmą malšinančių vaistų 
ir atsiguliau. 

— Skambinau tau, - įsiterpė Velsas. —- Siunčiau 
pas tave konsteblius. Jie vos durų neišgriovė. Nie- 
kas neįsileido. 

— Ak tiesa, pasijutęs geriau, išėjau, — susigėdęs 
prisipažino Morganas. - Nakvojau kitur. 

— Pas moterį? - paklausė Frostas. 

— Ee... taip. — Konsteblis pasitrynė kaktą. - Ko 
gero, padauginome alkoholio. 

— Ko gero, kitko irgi padauginote, - atrėžė ins- 
pektorius ir užsidegė cigaretę. - Tad sakai, nusika- 
mavai, ieškodamas mergaitės? 

— Nusikamavau, šefe. 

Frostas pasklaidė pluoštą rotatoriumi padau- 
gintų paieškos grupių ataskaitų. 

— Seną pašiūrę ligoninės teritorijoje apieškojai tu? 

Morganas, stengdamasis prisiminti, net anta- 
kius suraukė. 

— Argi? 

Inspektorius pamosavo jam prieš nosį popie- 
riaus lapu. 

— Pats pažymėjai kaip apieškotą. 

— Jeigu pažymėjau, vadinasi, apieškojau. O kas 
atsitiko? 

— Atsitiko šit kas: pašiūrėje, kurią tu taip stro- 
piai išnaršei, mes radome mergaitę. 

Konsteblis sumirksėjo ir taip energingai papur- 
tė galvą, kad net susiraukė iš skausmo. 

— Ne, šefe, tai neįmanoma, - pasakė. 

— Taip, šefe, tai visiškai įmanoma, --piktai atkir- 
to Frostas, - ten mergaitę ir radome. 

— Na tuomet Viveris ją ten paliko po to, kai pa- 
talpa jau buvo išnaršyta. 

— Matyt, jis — labai miklus, jei, tupėdamas ka- 
meroje, sugebėjo palikti stoginėje lavoną. 

— Vadinasi, lavoną už jį numetė kas nors kitas. 

— Padarė Viveriui paslaugą? Jis — vienišius, 
draugų neturi. Verčiau liaukis kraipęs uodegą. 
Ataskaitoje stoginę pažymėjai, nors neapieškojai. 

Morganas atlaisvino kaklaraištį ir vėsindama- 
sis pasitampė baltinius. 

— Šefe, kažin ar apie tą pačią pašiūrę čia kalba- 
me? Ankšta patalpa, trąšų maišai, ant sienos - len- 
tyna... 

— Taip, ta pati. 

— Ieškojau ten, - primygtinai pakartojo konste- 
blis. - Mergaitės pašiūrėje nebuvo. 

— O kai ieškojai antrą kartą? 

— Antrą kartą? - suglumęs paklausė Morganas. 

— Tau buvo liepta nuvažiuoti ten ir paieškoti 
dar sykį. - Inspektorius vėl pamosavo lapu. - Atas- 
kaitoje pažymėti du kartai. 

Konsteblis nudelbė galvą. 

— Šefe, ieškoti antrą kartą nebuvo jokios pras- 
mės. Patalpa mažytė, nieko ten nepaslėpsi. Mergai- 
tės stoginėje nebuvo. 

Velsas, kuris įdėmiai klausėsi pokalbio, pašai- 
piai prunkštelėjo. Morganas įpyko. 

- Šefe, gal aš ir šūdo vertas, bet jeigu jau ieškau 
vaiko, ieškau uoliai. Visus maišus ten iškilnojau, 
visus iki vieno. Prisiekiu, mergaitės pašiūrėje ne- 
buvo. 

Frostas, pūsdamas dūmus pro šnerves, prie- 
kaištingai žiūrėjo į konsteblį. 

— Viveris vakar pasikorė, - pasakė po pauzės. - Pa- 
liko raštelį, kad esąs nekaltas, į kapus jį nuvaręs aš. 

Konsteblis atsilošė ir prasižiojęs išpūtė akis. 

— O kad jį velniai! 

— Taigi. Valdybos gestapas jau prisistatė tirti in- 
cidento. Tave irgi apklaus. - Inspektorius ištraukė 
stalčių ir paėmė flakonėlį su itin stipraus kvapo 
mėtiniais žirneliais. — Pačiulpk. Jeigu anie užuos 
alkoholį... 

Morganas įsimetė vieną žirnelį į burną. 

- Šefe, paklausykite, tą pašiūrę tikrai apieškojau. 
Mergaitės ten nebuvo. Bet jeigu jums tai padėtų, 

galiu tyrėjams pasakyti, kad supainiojau pašiūres 
ir ataskaitoje pažymėjau visai kitą. 

— Tu įsitikinęs, kad apieškojai? 

- Šefe, šimtu procentų. 

— Ar galėjo būti, kad lavono kaip nors nepaste- 
bėjai? 

— Šefe, juk matėte tą patalpą. Nepastebėti ten la- 
vono neįmanoma. 

— Tokiu atveju reikalai komplikuojasi, — atsidu- 
sęs pasakė Frostas ir sumaigė nuorūką peleninėje. 
— Trenkia ekskrementais. 

Užbirbė vidaus ryšio telefonas. Inspektorius 
mostu paragino atsiliepti Morganą. Skambino 
Maletas. Metas buvo Frostui keliauti į viršininko 
kabinetą. 

Jis atsistojo ir, apsitampęs švarką, išlygino bent 
porą akį rėžiančių raukšlių. 

— Kaip manote, - paklausė, — gal jų atjautą pel- 
nyčiau, įsisegęs Jurgio kryžių? 

— Būtinai įsisek, —- patarė Velsas. 

— Štai kokią rafinuotą gudrybę sumaniau. Pasa- 
kysiu jiems: „Atsiprašau, kad atėjau šlapia rankove 
— Jurgio kryžius buvo įkritęs į klozetą, teko išsi- 
griebti.“ 

— Na šitaip tikrai juos pavergsi, - atsakė seržan- 
tas ir po akimirkos pridūrė: - Sėkmės tau, Džekai. 

— Ačiu. Juk neįsižeistum, jei, norint išlikti dar- 
be, man tektų tave įskųsti? 

Velsas vargais negalais išspaudė šypsenėlę. Ar 
Frostas juokauja, ar kalba rimtai, jis kaip visada 
nesuprato. 

Rūsčioji trijulė sėdėjo prie Maleto raudonme- 
džio stalo tarsi karo lauko teisėjai. Frostui dingojo- 
si, kad į jį tuojau bus atkištas kardas. Prisitraukęs 
kėdę, inspektorius atsisėdo. 

— Prašau sėsti, - pasiūlė Maletas ir pristatė val- 
dybos pareigūnus. 

Kvosti teisiamąjį turėjo generalinis inspektorius 
Beilis. Jis įsmeigė į Frostą šaltą stingdantį Medūzos 
žvilgsnį, kurio veriami ištiždavo net užkietėję nu- 
sikaltėliai. Frostas, ir pats galįs žvilgsniu priveikti 
bet ką, maloniai nusišypsojo ir pasisveikino: 

— Labas rytas. 

Beilis linktelėjo vyresniajam inspektoriui Hopliui, 
šis paėmė bloknotėlį ir ėmė kažką užsirašinėti. 

- Frostai, mielai būtume apsiėję be šitokio rū- 
pesčio, — prašneko generalinis. - Šiemet tai jau 
penktas nuovadoje numiręs sulaikytasis... Kadangi 
gali išaiškėti, kad jis dar ir niekuo nenusikaltęs... 

— Nusikaltęs, - įspraudė Frostas. 

Beilis vėl pervėrė jį lediniu žvilgsniu ir lyg nie- 
kur nieko užbaigė frazę: 

— Policijos viršininkui toks incidentas labai ne- 
patiks. 

Išsiėmęs kapšelį su tabaku ir pypkę, generalinis 
tyčia lėtai ją prikimšo ir uždegė. Pasinaudojęs pro- 
ga, užsirūkė ir Frostas. 

— Tikiuosi, neprieštaraujate? - mostelėjęs pypke, 
Maleto paklausė Beilis. 

— Ne, ne, - skubiai atsakė skyriaus viršininkas 
ir, ašarodamas, mat aitrūs dūmai graužė akis, šiaip 
ne taip nusišypsojo. 

— Mums pasiūlyta nedelsiant sustabdyti jūsų 

įgaliojimus, - pasakė generalinis inspektorius. 

— Šit kaip? — nusistebėjo Frostas ir pažvelgė į 
Maletą, kuris suskubo nusigręžti į langą. 

— Bet per tą sumautą jūsų Jurgio kryžių galime 
prastai pagarsėti. Spauda nepraleistų progos parė- 
kauti: JURGIO KRYŽIAUS ORDININKAS SU- 
SPENDUOTAS! - ir panašiai. - Beilis dūrė į ins- 
pektorių pypkės kandikliu. — O policijos viršinin- 
kui tai labai nepatiktų. 

— Ir man, - įterpė Maletas, energingai papurtęs 
galvą. 

— Nenorime, kad jūsų apdovanojimas mums 
kenktų, jau verčiau juo pasinaudosime, — pasakė ge- 
neralinis ir dėbtelėjo į Maletą, kuris, akimoju susio- 
rientavęs, taip pat energingai sulinksėjo. - Oficialiai 
incidentas bus ištirtas vėliau — kol kas mes tik taria- 
mės, kaip išvengti didesnių nuostolių. - Beilis ištie- 
sė ranką ir Hoplis skubiai pakišo jam aplanką. - Aš 
užmečiau akį į bylą. Tasai Viveris neneigė, kad mer- 
gaitė buvo pas jį užėjusi ir kad ją fotografavo? 

— Taip, jis prisipažino, kai radome paslėptas 
nuotraukas. 

Beilis paskleidė fotografijas ant stalo ir ėmė 
baksnoti į jas pypkės kandikliu. 

— Mergaitė nuoga, bet nuotraukų pornografinė- 
mis nepavadinsi. - Sudėjęs jas atgal į aplanką, jis pa- 
klausė: - Pornografinių Viveris mėgino atsikratyti? 

— Taip, - linktelėjęs atsakė Frostas. 

— Tos nuotraukos iš esmės ir yra jūsų įkaltis 
prieš jį? Juk ant lavono ekspertai nerado nieko, kas 
susietų įtariamąjį su mergaitės mirtimi? 

— Nieko. Bet, remdamiesi turimais įkalčiais, Vi- 
verį laikėme pagrindiniu įtariamuoju. 

Generalinis inspektorius kažką neaiškiai nu- 
mykė. 

— Klausiausi jūsų kvotų įrašų, - tarė po akimir- 
kos. - Bauginote jį, spaudėte, galų gale pravirkdėte. 
— Maletas nutaisė apvilto žmogaus išraišką ir, ro- 
dydamas, kaip smarkiai piktinasi nederamu Frosto 
elgesiu, pakratė galvą. - Aš dar ne taip būčiau tą iš- 
gamą iškvotęs, — toliau kalbėjo Beilis. - Galvą jam 
būčiau ištaškęs į sieną. — Skyriaus viršininkas ap- 
stulbęs sumirksėjo ir suskato, tegul ir nenoromis, 
pritariamai linksėti. - Bet būčiau pasirūpinęs, kad 
bjaurybė neturėtų jokių galimybių pasikarti, - dės- 
tė generalinis. - Jeigu man jis būtų palikęs atsisvei- 
kinimo raštelį, tvirtindamas esąs nekaltas, būčiau, 
velniai rautų, pasistengęs, kad tas laiškutis tučtuo- 
jau išnyktų. 

Maletas linksėjo vis vangiau. Beilis garsėjo ne- 
tradiciniais darbo metodais, visi kolegos žinojo, 
kad nuosprendžiai daugumoje jo bylų būna grįsti 
pakištais įkalčiais. Frostas tylėjo. Matė, kad reika- 
lai taisosi. 

— Dabar aptarkime jūsų veiksmus ligoninėje. 
Palikote Viverį palatoje vienudu su motina, šitaip 
suteikdamas jam galimybę įsitaisyti galą virvės sa- 
vižudybei. 

— Nedovanotina, - įterpė Maletas. 

— Dar ir kaip dovanotina, vyriausiasis inspekto- 
riau, - paprieštaravo Beilis, lėtai į jį pasisukęs. - Vi- 
verio motina merdėjo. Frosto jautrumu mes galėsi- 
me neutralizuoti kaltinimus įtariamąjį bauginus. — 
Tada generalinis vėl kreipėsi į inspektorių: — Ar 
galime tikėtis, kad senolė pagaliau nusibaigė? Jos 


mirtis mums būtų didžiulė paspirtis. 

— Bendradarbiauti ji nelinkusi - vis dar kvėpuo- 
ja, - atsakė Frostas. 

Beilis gūžtelėjo pečiais. 

— Nieko tokio. Ką turime, tuo bylą ir grįsime. 
Taigi, skatinamas atjautos jausmo, jūs kelioms mi- 
nutėms palikote įtariamąjį vienudu su mirštančia 
motina, bet jis, užuot atsidėkojęs, jūsų kilnumu tie- 
siog pasinaudojo. Jūs žinojote, kad nusižengiate 
taisyklėms, bet numanėte, kaip įtariamasis jaučia- 
si, nes ir pats esate patyręs netektį. - Generalinis 
inspektorius patenkintas dūrė pirštu į Hoplį. - Vy- 
resnysis inspektoriau, būtinai užrašykite šį puikų 
niuansą. 

Beilis nusišypsojo Maletui, šis atsakė tuo pačiu. 

— Abejotinas mergaitės lavono radimas... — pri- 
minė Hoplis. 

— Ak taip, bjaurus punktas, - linktelėjęs pasakė 
Beilis. — Kaip suprantu, mergaitė rasta kartą jau 
apieškotoje patalpoje, o Viveris tuo metu buvo 
nuovadoje, sulaikytas? 

— Taip, - niauriai pripažino Frostas. 

— Su atsakingu pareigūnu kalbėjote? 

— Kalbėjau. Jis šimtu procentų įsitikinęs, kad, 
pirmą kartą patalpą apieškant, lavono ten nebuvo. 

— Įžanginėje tyrimo fazėje mes linkę šio fakto 
nežinoti. Tikimės, kad atsakingasis pareigūnas sa- 
vo versiją pakeis. Tuo pasirūpinti turėsite jūs. 

Frostas neatsakė. Jeigu jie mano, kad tyla - pri- 
tarimo ženklas, tegul sau mano, pagalvojo) jis. 

Beilis užvertė aplanką. 

— Ką gi, incidentą kol kas laikysime paslaptyje. 

Kol ištarmės nepaskelbs koroneris, atsisveikinimo 
raštelio neviešinsime. Tikiuosi, iki tada spėsite ką 
nors suimti. — Tabako likučius iš pypkės jis iškratė į 
švarutėlę krištolinę Maleto peleninę. Inspektorius 
nuorūką įmetė ten pat. - Policijos viršininkas ne- 
nori jūsų, Frostai, prarasti. Skyriaus labui esate 
puikiai padirbėjęs. Ir jūsų išaiškintų nusikaltimų 
sąrašas įspūdingas. | 

— Dėkui kolektyvui, - įsiterpė Maletas. 

— Suprantama, tai ir jūsų skyriaus viršininko 
nuopelnas. 

— Matyt, tą dieną, kai jis bent ką nors gero nu- 
veikė, buvau kur nors išvykęs, - sumurmėjo Fros- 
tas ir atsistojo. - Jei daugiau nieko... 

— Luktelkite. - Beilis mostu paragino inspekto- 
rių atsisėsti. — Pastaruoju metu jūsų darbo rodi- 
kliai nekokie. Tiesą sakant, išvis prasti. Juos reikia 
gerinti. Dalį pareigūnų, kuriuos jūsų viršininkas 
buvo maloniai paskolinęs valdybai, grąžiname į 
skyrių, tad teisintis kadrų stoka nebegalėsite. Nori- 
me, kad prostitučių žudikas būtų suimtas, nelau- 
kiant, kol dar ką nors nužudys. Mergaičių bylos ty- 
rimą taip pat būtina užbaigti, ir kuo skubiau, vel- 
niai rautų. 

— Suprantu, — vėl atsistodamas pratarė Frostas. 

— Jei esama bent kokios galimybės apkaltinti 
Viverį... 

- Jeigu jis nusikalto, - atsakė inspektorius, - ap- 
kaltinsiu. 


Velsas pasibeldęs kyštelėjo galvą pro duris. Į 
bloknotą kažką rašęs Frostas galva parodė į kėdę. * 

— Laris, Garbanius ir Mou* nori, kad įvertinčiau 
tavo dievagojimąsi, esą reguliariai tikrinai Viverį. 
Kaip rašoma „sušiktas melagis“. Nuovados seržan- 
tas išsišiepė. Vidaus tyrimas jam nebegrėsė. 

— Pas tave užsuko svečias, — tarė jis. - Sendis 
Leinas iš „Dentono aido“. Sako, reikalas svarbus. 

— Kaip tau pasirodė - ar jis gali turėti cizų? 

— Ką tik praėmė pakelį? 

— Na tuomet vesk jį čionai. 

Sendis Leinas, „Dentono aido“ vyresnysis kores- 
pondentas, įžengė į kabinetą, plevėsuodamas tam- 
siai mėlyno brūzguliais susegamo palto skvernais. 

— Brrr, na ir speigas lauke, net dantys barška, — 
pasakė jis, atkišdamas Frostui pakelį. Įsikando ci- 
garetę ir pats. 

— Verčiau nesitikėk, kad dėl vienos sušnerkštos 
cizos nusižengsiu Valstybės paslapčių aktui, — at- 
kirto inspektorius, lenkdamasis prie Leino pasiu- 
lytos ugnelės. - Už mažiau nei dvi paslapčių nieka- 
da neišduodu. 

Žurnalistas šyptelėjęs atsisėdo. 

— Dženė Briuer, - užsiminė. - Nužudytoji mer- 
gaitė... 

— Na taip. O ką? - atsargiai paklausė Frostas. 

— Žmonės šneka, kad ne Viveris ją nužudė. 

— Nusikaltimą tiriame, ir Viveris tebėra pagrin- 
dinis įtariamasis... Bet ši informacija —- ne spaudai. 

Sendis išsiėmė iš palto kišenės stenografinę už- 
rašinę ir atsivertė ženklų prikraigliotą puslapį. 

— Ar Henrio Plamerio vardas ir pavardė tau ką 
nors sako? — pasiteiravo. 


* Amerikiečių komikų trio „Trys pastumdėliai“ šou, scenoje, ekrane 
ir televizijoje rodytas 1925-1970 m. 


— Aa, tas nukvakėlis. Nuolat bruka mums savo 
neapibrėžtas aiškiaregystes. „Lavoną rasite kažkur 
žalumoje po kažkokia mėlyne.“ Taigi jis gali būti bet 
kur pasaulyje, išskyrus Sacharą ir Šiaurės ašigalį. 

— Plameris tvirtina mergaitę susapnavęs. 

— Aš irgi sapnavau vieną mergaitę - gulėjo su 
manimi lovoje. Dar patariau jai nekalbėti, kai bur-. 
na pilna. Ar kada pasakojau anekdotą apie vyruką, 
kuris apsivedė? 

— Apie tą, kuris nebuvo matęs pornografijos? 
Pasakojai keturis kartus. Plameris sako galįs pasa- 
kyti apie mergaitę dalykų, kurių žiniasklaida ne- 
skelbė. 

— Kokių dalykų? 

— Klausyk, Džekai, trokštu apie tai parašyti. Jei- 
gu aiškiaregys parodys jums lavoną, noriu išskirti- 
nės teisės skelbti informaciją. 

— Kokių dalykų? - vėl paklausė inspektorius. 

— Pasak Plamerio, ant dešiniosios rankos mer- 
gaitė turėjo apyrankę. - Frostas nustėro. Vikė Stiu- 
art iš tiesų dėvėjo apyrankę, bet Žurnalistai to Ži- 
noti negalėjo. —- Ar tai teisybė? - paklausė Leinas. 

— Nekomentuosiu, - atsakė inspektorius ir savo 
ruožtu pasiteiravo: - Ar jis nepasakė, kokia ta apy- 
rankė — auksinė, sidabrinė, su talismanais, kurie 
laimės vargšelei neatnešė? 

— Plastikinė, su žaliais ir geltonais kiaukutais. 

Frostas lėtai išpūtė dūmus. Apyrankė buvo kaip 
tik tokia. Šios informacijos niekas neviešino, tad 
žinojo ją vos keli žmonės. | 

— Kur tas kvėša dabar? 

— Mano biure. 

— Tempk jį čionai. 

Laukdamas, kol Leinas parveš Plamerį, inspek- 
torius nekantriai žingsniavo po kabinetą. Galų ga- 
le atsivėrė durys, bet įėjo ne žurnalistas, o seržan- 
tas Arturas Henlonas. 

— Atėjo paštu, - pratarė jis, paduodamas nedi- 
delį rudą vyniojamojo popieriaus voką. 

Frostas dirstelėjo, kam šis adresuotas. Ant voko 
ranka buvo užrašyta: 


KRIMINALISTUI, 
TIRIANČIAM DŽENĖS BRIUER NUŽUDYMĄ 
DENTONO POLICIJA 


Inspektorius apčiuopė kažkokį apskritą daik- 
čiuką. Atplėšęs voką, išėmė perpus perlenktą pi- 
gaus liniuoto popieriaus lapą. Tekstas buvo para- 
šytas ta pačia ranka: 


JŪS SUKLYDOTE. SUĖMĖTE NE TĄ ŽMOGŲ. 
LAVONAS STOGINĖJE UŽ LIGONINĖS. SAGA IŠ 
MERGAITĖS DRABUŽIO. 


Frostas iškratė iš voko mėlyną sagą su trumpu 
juodo siūlo galiuku. Kai jis rado Dženę, mergaitės 
suknutėje kaip tik trūko sagos. Sprendžiant iš 
antspaudo, laiškas buvo išsiųstas iš centrinio pašto 
vakarykščiai, penkiolika po trijų. Inspektorius pa- 
rodė tekstą Henlonui, šis greitai permetė jį akimis. 

— Kad ir kas laišką siuntė, žinojo, kur yra lavo- 
nas, - pasakė seržantas. 

— Patinka man žmonės, skelbiantys akivaizdžias 

ištarmes, — atsakė Frostas. — Siųsk sagą eksper- 
tams, pažiūrėsime, ar tokia kaip kitos. Turint gal- 
voje, kaip man sekasi, turėtų būti tokia pat. - Jis su- 
glumęs papurtė galvą. — Šit ko nesuprantu. Jeigu aš 
ką nors nužudyčiau, farams suėmus kitą žmogų, ap- 
sitriesčiau iš laimės. Tikrai nesistengčiau jo išteisinti. 

— Gal mums pasitaikė sąžiningas žmogžudys? — 
spėjo Henlonas. 

— Sąžiningi žŽmogžudžiai septynmečių mergai- 
čių neprievartauja, — atšovė inspektorius. 

Vos Henlonas išėjo, duris pravėrė Velsas. 

— Na kaip, Džekai, norėtum pabendrauti su aiš- 
kiaregiu? —- paklausė jis. 

— Norėčiau pabendrauti su sekso ištroškusia še- 
šiolikmete, turinčia šimtą atliekamų cigarečių. Ne- 
atstumčiau jos, net jeigu turėtų tik penkiasdešimt. 

— Tuomet tau nepasisekė. Čia tik Sendis Leinas 
ir tas pakvaišęs būrėjas. 

— Tegul užeina, - atsakė Frostas. - Tasai būrėjas 
giriasi galįs surasti Vikę Stiuart. 

Plameris, šeštą dešimtį bebaigiąs sudžiūvėlis su 
išpuoselėta smailia barzdele ir tvido kostiumu, 
Frostui nepatiko iš pirmo žvilgsnio. 

— Inspektoriau, anksčiau jūs mano gebėjimus 
niekinote, — išdidžiai prašneko aiškiaregys, — bet 
atėjote į protą. — Frosto pasiūlytos cigaretės jis atsi- 
sakė. — Alkoholis ir tabakas slopina dvasines ga- 
lias. Manau, ir pats esate tai pastebėjęs. - Iš švarko 
kišenės Plameris išsiėmė aptrintą odinę piniginę, 
iš šios — laikraščio iškarpą su Vikės Stiuart nuo- 
trauka. — Šią mergaitę nuolat sapnuoju, ji manęs 
šaukiasi. Juk nežinote, kur ji? 

— Nežinau, - sumurmėjo inspektorius, o minty- 
se pridūrė - tu, drauguži, irgi nežinai. Neabejojo 
tik tuščiai gaištąs laiką, o juk tiek daug reikėjo nu- 
veikti. Pavyzdžiui, išsiaiškinti, kieno tie sode ras- 
tieji griaučiai. 

Plameris guviai pasitrynė delnus. 

— Būkite toks malonus - man reikėtų viso Den- 
tono plano. — Gavęs tokį, jis rūpestingai išlankstė ir 
paklojo ant Morgano stalo. Atsisėdęs ant konste- 
blio kėdės, kelis kartus giliai įkvėpė ir lėtai iškvė- 
pė. - Šitaip aš apsivalau, - paaiškino. Frostas pasi- 
suko į Leiną ir kilstelėjo antakius. Jo kantrybė pa- 
mažėle seko. Plameris, tai pastebėjęs, atjaučiamai 
nusišypsojo. - Inspektoriau, būkite kantrus. Tokių 
dalykų nepaskubinsi. - Leinui, kuris atrodė dėme- 
singesnis žiūrovas, aiškiaregys pasakė: — Šiąnakt 
sapnas buvo labai tikroviškas. Mergaitė šaukėsi 
pagalbos. - Plameris vaiko balsu sušuko: — „Gelbė- 
kite! Maldauju, gelbėkite!“ — Dūręs pirštu į iškarpą, 
jis pasakė: — Jos veidą regėjau aiškiai. Šita pati. 

Jei vyriškis tikėjosi palankios Frosto reakcijos, 
turėjo nusivilti. 

— Kada rodys tikrą kiną? - paklausė inspekto- 
rius. - Peliukas Mikis man jau nusibodo. 

Užsigavęs Plameris nusprendė nekreipti į jį dė- 
mesio. 

— Šokau iš lovos ir pajutau, kaip kažkas mane 
veste veda prie laikraščio, „Dentono aido“. Atsi- 
verčiau ir išvydau štai šią nuotrauką... mergaitę iš 
sapno. Susitelkiau ir pajutau pagiežą, skausmą, 
žiaurumą. Mergaitę supo medžiai, žolė, lapai... 

Aiškiaregys vėl pažvelgė į Frostą. 

— Aha, vadinasi, reikia tik rasti tokią vietą, kur 
yra medžių, žolės, lapų, ir mergaitė - mūsų ranko- 
se. Labai ačiū, - pasakė inspektorius ir atsistojo, 
tuo parodydamas, kad pokalbis baigtas. 

Plameris liko sėdėti. 

- Jūs manimi netikite, ar ne, inspektoriau? - pa- 
klausė jis ir supratingai nusišypsojo. - Aš jūsų po- 
žiūrį pakeisiu. Gal turite kokį nors tos mergaitės 
daiktą? Ką nors tokio, ką ji tikrai yra lietusi? 

Frostas atvertė bylą ir išėmė besišypsančios 
švarpladantės Vikės nuotrauką, kurią ji pati buvo 
parnešusi mamai. 

— Nuostabu, nuostabu, - sušnibždėjo Plameris 
ir padėjo nuotrauką ant miesto plano. Tada užsi- 
merkė ir ėmė siūbuoti į šalis. - Jaučiu ją... Ji valdo 
mano ranką. Sako: „Aš čia, aš čia.“ — Aiškiaregio 
pirštas sudrebėjo ir nusileido ant plano. - Čia! Štai 
čia, inspektoriau, rasite mergaitę. 

Plameris atsimerkė ir triumfuodamas nusišyp- 
sojo Frostui. Šis pasilenkė pažiūrėti, kur įbestas 
aiškiaregio pirštas. Jis rodė į nedidelį Dentono miš- 
ko sklypelį, naujojo greitkelio atkirstą nuo pagrin- 
dinio masyvo. 

— Mat kaip gražu, —- suniurzgė inspektorius. — 
Ten mergaitės ieškojome jau tris sykius, kartą iš jų 
— su šunimis. Nieko neradome. — Pagriebęs nuo 
stalo, Frostas bet kaip sulankstė planą. — Galite 
sveikas keliauti, laiko sugaišau užtektinai. 

— Aš važiuosiu su juo, - pasakė Leinas. - Jei ra- 
sime mergaitę, būsi apsijuokęs negyvai. 

— Apsijuokti aš papratęs, - atkirto inspektorius 
ir nusikabino nuo gembinės apsiaustą. - Na gerai, 

važiuokime, tik greičiau. - Atidaręs duris, Morga- 
nui jis sušuko: — Valstietuk, duokš automobilį! Va- 
žiuojame medžioti lavonų! 


Aukštoje šlapioje žolėje jų kelnės kaipmat iki 
kelių permirko, o gūsingas vėjas pasistengė su- 
stingdyti jas į ledą. Iš pagrindinio tako Plameris 
nusivedė palydovus į tankmę. Jie klampojo, supa- 
mi girgždančių ir traškančių medžių. Siuto suimti 
Frostas ir Morganas susižvalgė. Buvo akivaizdu, 
kad aiškiaregys, sulig kiekvienu žingsniu vis la- 
biau niunkantis, beviltiškai pasiklydo. Jiems už 
nugarų nė akimirkos netilo miško juostos menkai 
slopinamas greitkelio gausmas. Sendis Leinas kiū- 
tino, nuo kitų šiek tiek atsilikęs, atkakliai vengda- 
mas Frosto žvilgsnio. 

— Gal, priėję Edinburgą, galėsimė stabtelėti? — 
sarkastiškai paklausė inspektorius. 

— Atsiprašau, — pasakė įraudęs Plameris. — Turė- 
tumėte suprasti, tai ne tiksliųjų mokslų sritis. 

— Kai dūrėte pirštu į planą, buvo pasiutusiai pa- 
našu į tikslųjį mokslą, — atrėžė Frostas. — Tą vietą, 
kur esą garantuotai turėjome mergaitę rasti, praėjo- 
me prieš dešimt minučių. 

— Ji kažkur čia. — Aiškiaregys nė neketino nusi- 
leisti. Sustojęs, lėtai kraipydamas galvą, jis apsidairė. 

— Ne... Atsiprašau... Nesuprantu... Kažkas negerai. 

— Aš pats kaltas. Nereikėjo su jumis važiuoti, — 
pasakė inspektorius. Veltis į abipusius kaltinimus 
jis nenorėjo. - Grįžtame. 

Nenuvažiavus nė mylios, Plameris, kuris pa- 
niuręs smaksojo pro langą, staiga šūktelėjo: 

— Sustokime! 

„Morganas prie vairo klausiamai dirstelėjo į 
Frostą. 

— Na ko dar? - suburbleno šis. 

Aiškiaregys persikreipęs pažiūrėjo atgal ir pa- 
rodė į pavienį medžių guotą kitoje kelio pusėje. 

— Ji ten! — sušuko akivaizdžiai susijaudinęs. . 

— Atrodo, ta mergaitė mėgsta paklaidžioti, - su- 
niurnėjo inspektorius. 

— Ji ten! — pakartojo Plameris. - Tikrai. Girdžiu 
ją šaukiant: „Aš čia... Aš čia...“ 

Atsidusęs Frostas liepė Morganui apsisukti ir 
pavažiuoti iki nurodytosios vietos. 

— Paskutinis sumautas šansas, - priminė jis aiš- 
kiaregiui. 

Visi keturi vėl klumpino vingiuotu, purvinu ta- 
ku, brido per šlapią žolę; Plameris, įsijaudrinęs, at- 
statęs barzdelę, žibančiomis akimis, tarytum triušį 
užuodęs šuo, pirmas veržėsi į priekį. Galų gale su- 
stojo ir palaukė kitų. 

— Mergaitė visai arti. Jaučiu virpesius, - pasakė. 

— Jei būsime tik bergždžiai gaišę, pajusite užpa- 
kaliu mano bato nosį, - pagrasino jam Frostas. 

Takas pastebimai siaurėjo, krūmai abipus jo 
taip ir taikėsi šakomis iškabinti ieškotojams akis. 
Plameris perkreiptu, lyg iš nežmoniško skausmo, 
veidu staigiai sustojo ir sušnibždėjo: 

— Jaučiu mergaitės kančią, šaukia kamuojama 
jos siela. 

— Tad eikite, eikite! - paragino jį Frostas. - Mes 
— iš paskos. 

— Toliau eiti negaliu, - papurtęs galvą, atsakė 

aiškiaregys ir rodydamas pridūrė: —- Inspektoriau, 
"ji už antai tų krūmų. 

Frostas prasispraudė pro jį ir, čaižomas dygliuo- 
tų šakų, ėmė brautis per krūmyną. Staiga suraukė 
nosį. Kvapas buvo nemalonus. Iš pradžių silpnas, 
bet tuojau pat tvokstelėjo kaip reikiant. Tokį tvaiką 
inspektorius buvo uodęs daugybę sykių. Šitaip 
šleikščiai, troškiai galėjo dvokti tik mirtis. Yrantis 
kūnas. 

— Morganai, eikš čionai! —- sušuko Frostas. — 
Sendi, tu lieki su Plameriu! 

Praskyręs šakas, jis išlindo į mažytę žolės prižė- 
lusią laukymę ir sustojo. Iš paskos sekęs Morganas 
vos neatsitrenkė į inspektorių. 

- Šūdienė! - sušnypštė šis. 

— Kas nutiko, šefe? 

Frostas parodė į išpurtusį aštuonmetės mergai- 
tės lavoną permirkusiais drabužiais: Konsteblis 
užsimerkė ir nusisuko. 

— Maniau, čia ieškota, - pratarė po akimirkos. 

- Tris kartus, - atsakė inspektorius. - Tikriau- 
siai ji čia numesta vėliau. 

— Kas ten dedasi?! - sušuko Leinas už krūmų. 

— Likite ten! - paliepė Frostas. - Ateiname! 

Abu pareigūnai, labai atsargiai žengdami savo 
pačių pėdomis, kad nesunaikintų aukštoje žolėje 
galbūt likusių įkalčių, grįžo pas anuodu. 

— Radote, ar ne? - paklausė savimi didžiai pa- 
tenkintas Plameris. 

Frostas pervėrė jį lediniu žvilgsniu. 

— Taip, radome, tik radinys mūsų, priešingai 
nei jūsų, nenudžiugino. — Morganą inspektorius 

nusiuntė į automobilį kviesti tyrimo grupės, o pats 
suėmė už rankos Leinui, kuris jau graibėsi mobi- 
liojo, ir, pasivedėjęs į šalį, sukuždėjo: - Sendi, ne- 
skubėk. Kūnas dar neatpažintas, taigi kol kas saky- 
kime, kad radome lavoną, ir tiek. Kol nepranešiau 
naujienos mergaitės motinai, nedrįsk pas ją siųsti 
diskretiškųjų savo reporterių. Žinau, kaip skaus- 
mingai moteris sureaguos į žinią. Ir galiausiai — 
nieku gyvu neminėk Plamerio. 

— Džekai, nejuokauk, - pasipiktino laikraštinin- 
kas. - Už išskirtinę teisę skelbti informaciją nema- 
žai sumokėjome. Plameris - mūsų sensacija. 

— Ką?! - žioptelėjo apstulbęs inspektorius. 

- AIŠKIAREGYS RADO DINGUSIOS MERGAI- 
TĖS LAVONĄ - apie tokią antraštę kiti gali tik pa- 
svajoti. Suplojome 5 000 svarų už išskirtinę teisę. 

— Nutylėjai, - papriekaištavo Frostas. - Jei bū- 
čiau žinojęs, nė už ką nebūčiau prasidėjęs. 

— Ir nebūtum mergaitės radęs. 

— Klausyk, Sendi, man nusispjauti, kiek tu šitam 
pasipūtėliui sumokėjai. Jis ne toks gudrus, koks įsi- 
vaizduoja esąs. Kur lavonas, Plameris žinojo, ir ne 
sušikta aiškiaregystės dovana jam tai pakuždėjo. 
Apsukruolis turės atsakyti į daugel klausimų. 

— Tad aiškiaregyste tu netiki? 

— Netikiu. Netgi tokia, už kurią paklojami nu- 
susę penki tūkstančiai svarų. Šunsnukis žinojo, kad 
mergaitės palaikai guli čia, ir jis ką tik tapo pa- 
grindiniu įtariamuoju. 

Aplink lavoną pastatytoje brezentinėje palapi- 
nėje nemaloniai dvokė, bet Draisdeiliui tai buvo nė 
motais. Išniręs laukan, Frostui jis pasakė: 

— Nužudyta, žinoma, kažkur kitur, čia atvežta 
jau negyva. 

— Kiek laiko čia išgulėjo? —- paklausė inspekto- 
rius, vildamasis, kad lavonas pakrūmėje buvo nu- 
mestas po to, kai jie išnaršė teritoriją. 

— Nežinant, kokiomis sąlygomis kūnas pirmiau 
laikytas, sunku pasakyti. Spėčiau, kad dvi ar tris 
savaites. 

— Kokiomis sąlygomis laikytas? 

— Įtariu, kad, prieš atvežant čionai, lavonas bu- 
vo kaip reikiant užšaldytas. 

— Kaip reikiant užšaldytas? — paklausė Frostas. 
— Rupūžėle! 

Šaldyklė Viverio namuose vaiko lavonui laikyti 
buvo pernelyg maža. Inspektorius nutarė reikė- 
siant patikrinti, koks Plamerio šaldytuvas. 

— Jeigu mergaitė nužudyta netrukus po to, kai 
dingo, - toliau kalbėjo Draisdeilis, - irimo požy- 
mių turėtų būti gerokai daugiau. Konkrečiau galė- 
siu pasakyti atlikęs skrodimą. Nors darbo grafikas 
labai įtemptas, skrosiu šiandien, antrą valandą, 
Dentono ligoninės lavoninėje. 

— Atvažiuosiu, daktarėli, - pažadėjo Frostas. 

Išgirdęs tą „daktarėli“, Draisdeilis kassyk susi- 
raukdavo. Storžieviško inspektoriaus familiarumo 
jis nepakentė. 

Kai patologas išvažiavo, savo valandos kantriai 
laukę Hardingas ir jo ekspertai sulindo į palapinę. 

Suviauksėjo Frosto mobilusis. Iš nuovados 
skambino Maletas. 

— Radote mergaitę? 

— Taip. Išprievartauta ir pasmaugta, kaip ir Dženė. 

— Nusikaltėlis tas pats? 

— Tikiuosi, po galais. Vieną žudiką, ir tat sunku 
sučiupti, neduokdie, reikėtų ieškoti dviejų. 

— Kaip suprantu, Plamerį sulaikėte. Vadinasi, 
pripažįstate, kad Viveris buvo nekaltas? 

— Nepripažįstu. Manau, Viveris ir Plameris vei- 
kė kartu. Kai Viveris buvo suimtas, aiškiaregys ga- 
lėjo palikti Dženės lavoną stoginėje ir pasiųsti laiš- 
ką su saga. 

— Hmm... - nepatikliai numykė Maletas. - Būtų 
gerai, kad paskubėtumėte. Girdas apie tai, kad su- 
laikėme įtariamąjį, jau pasklidęs, žiniasklaida rei- 
kalauja informacijos. Šit kas dar. Man skambino 
vyresnysis inspektorius Prestonas iš Beltono sky- 
riaus. Jis pyksta. Nesulaukia jūsų žadėtos medžia- 
gos iš prostitutės nužudymo bylos. 

— O kad jį skradžiai! Net keista: kai koks nors 
šunsnukis pasikaria kameroje, visa kita išdulka iš 
galvos. Išsiųsiu popierius, kai tik grįšiu į nuovadą. 

— Taip ir padarykite. Netesėdamas žodžio, ter- 
šiate gerą skyriaus vardą. Ar mergaitės tėvams jau 
pranešta? 

— Kol kas ne, - atsakė Frostas, čiupinėdamas 

nuo nužudytosios rankos numautą plastikinę apy- 
rankę. Tikėjosi, kad tėvai patvirtins, jog ji - Vikės. 
Rodyti jiems suirusio kūno jis nenorėjo. - Tas ma- 
lonumas manęs dar laukia. 

— Kai ištisas savaites kamavo nežinia, jiems gali 
netgi palengvėti, - pasakė Maletas. 

— Na taip, — su kartėliu atkirto inspektorius. — 
Gal mes dar imsime laidyti sąmojus. 

Jis išjungė ryšį ir įsidėjo telefoną į kišenę. Atidė- 
lioti nebebuvo prasmės, tad sėdo į automobilį ir iš- 
važiavo pas Žuvusiosios tėvus. 


Duris atidarė Vikės motina. Pamačiusi inspek- 
torių atvažiuojant, ji nekantravo išgirsti gerą nau- 
jieną —- mergaitė sveika gyva, atsirado. Vos pažvel- 
gusi Frostui į veidą, moteris griebėsi už širdies. Su- 
prato iš karto. Inspektorius liūdnai palingavo 
galvą. Motina prisivertė paklausti: 

— Vikė? 

Jis kinktelėjo. 

— Nebėra? - tarstelėjo ji, purtydama galvą, ne- 
norėdama patikėti tuo, ko inspektorius dar net ne- 
pasakė. 

Frostas vėl linktelėjo. Tokiais atvejais jis visada 
atsiribodavo, kad jausmai neapimtų, bet šį kartą 
vos tvardėsi nepravirkęs. 

Moteris tvirtai apglėbė inspektorių ir sukuždėjo: 

— Vargšelis. Taip stengėtės, tiek vilčių dėjote. 

Nužudytosios mergaitės motina guodė Frostą 
kaip vaiką. 

Svetainėje vyras ją apkabino, ir taip ilgai 
gniaužtos ašaros pasiliejo upeliais. Iš nuotraukos 
ant židinio, tos pačios, kurią policija panaudojo 
plakatėliams spausdinti, tėvams šypsojosi duktė. 

Frostas išsiėmė iš kišenės žalią plastikinę apy- 
rankę ir paklausė: 

— Vikės? 

Mergaitės motina paėmė apyrankę, palaikė ant 
delno ir linktelėjusi pratarė: 

— Taip... 

Ištarti dukrelės vardo ji neįstengė. Sugniaužusi 
apyrankę, priglaudė prie ašaroto skruosto. 

— Mums jos dar reikės, - kuo švelniau pasakė 
inspektorius. 

Apyrankę jis paėmė, tik atgniaužęs nelaiminga- 
jai motinai pirštus. 

— Ar mūsų duktė kankinosi? - paklausė tėvas. 

- Ne, - nedvejodamas pamelavo Frostas. — Ne- 
sikankino. 

— Ar nusikaltėlį sučiupsite? 

— Sučiupsime, — atsakė inspektorius. - Prižadu 
jums. Mes jį sučiupsime. 


Draisdeilis pažvelgė į didelį laikrodį ant plyte- 
lėmis aptaisytos lavoninės sienos ir susiraukė. Bu- 
vo dešimt po dviejų. O juk jis Frostui aiškiai pasa- 
kė, kad skrodimas lygiai antrą. Ir še — dabar turi 
laukti, kol inspektorius malonės prisistatyti. Teks 
rašyti skundą. 

Trinktelėjo durys, nugriaudėjo skambus juokas. 
Patologas kietai sučiaupė lūpas. Jam net nereikėjo 
atsigręžti — kas įėjo pro duris, žinojo ir šiaip. 

- Inspektoriau, man teko jūsų laukti. 

— Buvau pas mergaitės tėvus, — atsakė Frostas, 
užsimesdamas žalią lavoninės chalatą, su kuriuo 
visada jausdavosi kvailai. - Vizitas — ne iš tų, ku- 
riuos gali kada panorėjęs nutraukti. 

Su inspektoriumi atvažiavęs konsteblis Morga- 

"nas vilkdamasis chalatą susipainiojo. Draisdeilio 
asistentei, padėjusiai susirasti rankoves, jis malo- 
niai nusišypsojo. 

— Jei pagaliau pasiruošę... - suburbėjo patologas, 
užsimaukšlino medicinines pirštines ir nužvelgė 
lavoną lyg valgytojas — patiekalus ant pietų stalo. 
Jam už nugaros su paruoštu fotoaparatu kantriai 
lūkuriavo nusikaltimo vietos tyrėjas, vilkįs tokį pat 
žalią chalatą kaip ir kiti. Virš galvų tingiai besisu- 
kančios didžiulės vėdintuvo mentės troškų dvoką 
vėtė menkai. 

Frostas nudelbė akis į grindų plyteles. Jo min- 
tys klaidžiojo kitur. UŽ cigaretę būtų atidavęs būsi- 
mą apgailėtiną pensiją. Be būtino reikalo stebėti 
patologo darbo inspektorius nenorėjo. O Morganas 
neįstengė atplėšti akių nuo blondinės Draisdeilio 
padėjėjos. Pastebėjusi konsteblio žvilgsnį, ji nu- 
rausdavo ir, panarinusi galvą, įnikdavo dar įnir- 
tingiau stenografuoti viršininko pastabas. 

— Ol.. — išsprūdo patologui. Frostas pakėlė akis. 
Mergaitės burną tyrinėjantis Draisdeilis ištraukė iš 
jos drėgną gniutulą. — Tualetinis popierius... Burna 
buvo užkimšta... kaip ir anai mergaitei, - pasakė jis. 

— Tasai pyderas savo įpročių nekeičia, — pako- 
mentavo inspektorius, kai gniužulas įdribo į nusi- 
kaltimo vietos tyrėjo laikomą plastikinį indelį. 

— Kaip ir ana mergaitė, šita prieš mirtį išprievar- 
tauta. Abiem atvejais nusikaltėlis pasinaudojo pre- 
zervatyvu, taigi DNR neaptiksime. — Draisdeilis, 
paėmęs skalpelį, ruošėsi perrėžti lavonui priešakį. 
Frostas nusigręžė. Šios skrodimo dalies jis itin ne- 
mėgo. Net Morganui neberūpėjo asistentė - konste- 
blis pažaliavęs sėdėjo ant taburetės atokiau ir nosi- 
ne šluostėsi kaktą. - Inspektoriau, ar galėčiau tikėtis 
jūsų dėmesio? — irzliai paklausė patologas. Frostas 
atsisuko. Draisdeilis kažką įmetė į specialų indą ir 
atkišo inspektoriui pažiūrėti. Drumzliname skysty- 
ję plūduriavo rudi gabalėliai. — Tai, kas valgyta 
prieš pat mirtį, - paaiškino patologas. - Tikriausiai 
saldainis... tąsiukas ar panašus. 

Inspektorius nauriai linktelėjo. Saldainiuką pa- 
smerktajai mergaitei tasai galvažudys duodavo 
kaskart. 

Vėdintuvui darbuojantis vis vangiau ir bergž- 
džiau, Draisdeilis pjaustė, raižė, svėrė, bet nieko svar- 
baus aptikti nepavyko. Galų gale baigęs darbą, pato- 
logas kriauklėje nusiplovė rankas, o lavoninės dar- 
buotojas pasistengė daugmaž padoriai užsiūti kūną. 

— Galėtų bent normalaus muilo įsigyti, - kaišda- 
mas nagus, subambėjo Draisdeilis. - Inspektoriau, 
mano išvados tokios pat kaip ir anuo atveju. Mer- 
gaitei užkimšta burna, ji išprievartauta ir pasmaug- 
ta rankomis. Paskui kūnas laikytas neigiamos tem- 
peratūros sąlygomis, tikriausiai buitinėje šaldyklė- 
"je. Kada ištiko mirtis? - Patologas gūžtelėjo pečiais. 
— Kadangi laikymo sąlygų tikrai nežinome, galiu 
tik spėti. Manau, prieš devynias ar dešimt savaičių. 

— Taigi maždaug tuo metu, kai ir dingo, - atsi- 
dusęs pasakė Frostas. - Ačiū, daktarėli. 

Inspektorius mostelėjo konstebliui, kuris, jau 
atsigavęs, flirtavo su asistente. Pareigūnai nusivil- 
ko žaliuosius chalatus, sumetė juos į šiukšlinę, iš- 
skubėję į lauką, su malonumu įkvėpė gaivaus, vė- 
saus oro, o susėdę į automobilį užsirūkė. 

— Šefe, skrodimas man — bjauriausia darbo da- 
lis, - pasakė Morganas. 

— Iš tiesų, tikrinti, ar kekšė nieko neslepia kel- 
naitėse — daug maloniau, - pritarė Frostas, pato- 
gindamasis ant keleivio sėdynės. 

Paleidęs variklį, konsteblis prisipažino: 

— Ilgakojės blondinės - mano silpnybė, šetfe. Su 
Draisdeilio asistente mielai sugulčiau. 

— Organų ji, ir be taviškių, tiek prisižiūrėjusi... — 
atsakė inspektorius. 


Grįžęs į nuovadą, Frostas nedelsdamas susi- 
kvietė tyrimo grupę. 

— Apieškosime Plamerio namus. Gal rasime vai- 
kų pornografijos ar dar ko nors, kas sietų jį su Vi- 
veriu. Šio namus taip pat reikia išnaršyti. Pažiūrė- 
sime, gal jį savo ruožtu kas nors sieja su Plameriu. 
— Nespėjęs išeiti iš Žmogžudysčių tyrimo kamba- 
rio, inspektorius šį tą prisiminė. — Prieš pat nužu- 
doma Vikė valgė tąsiukus. Taigi Plamerio namuose 
gali būti saldainių ar bent pakuočių. - Vos išėjęs 
Frostas grįžo ir paliepė prie telefono budinčiai 
konsteblei padauginti nužudytųjų prostitučių bylų 
medžiagą ir išsiųsti į Beltono skyrių. Prisiminęs 
dar vieną svarbią detalę, inspektorius grįžo trečią 

kartą. - Jei Plamerio namuose rasite pigaus laiški- 
nio popieriaus ir vokų, siųskite ekspertams. Tegul 
palygina su anoniminiu laiškų, kuriuo buvo at- 
siųsta saga. 

Pakeliui į savo kabinetą Frostas sutiko Bilą Velsą. 

— Plameris reikalauja paaiškinti, kodėl jis sulai- 
kytas, - pasakė seržantas. 

— Juk skelbiasi esąs nupiepęs aiškiaregys, tad 
tegul pats ir susigaudo, — atšovė inspektorius. — 
Netrukus su juo pasišnekėsiu. 

Gautieji dokumentai — daugiausia prostitučių 
pareiškimai apie keistai besielgiančius klientus — 
vėl vos tilpo į dėklą ant Frosto stalo. Deja, informa- 
cija atrodė ne itin perspektyvi. Sučirškė vidaus ry- 
šio telefonas. Skambino vyresnysis ekspertas Har- 
dingas. 

— Inspektoriau, dėl Vikės Stiuart. Ar mergaitė 
turėjo šunį? 

— Neturėjo, - atsakė Frostas ir, prispaudęs ragelį 
skruostu prie peties, užsidegė cigaretę. 

— O Viveris? 

— Irgi ne. Kodėl klausiate? 

— Ant Vikės drabužių radome juodų šuns šerių. 
Suraskite šunį, o mes įrodysime, kad plaukai - jo. 

— Pamėginsiu, - prižadėjo inspektorius. 

Padėjęs ragelį, jis valandėlę, lūpomis kraipyda- 
mas cigaretę, mąstė. Sužibo šiokia tokia viltis. Vis 
dėlto Frostas suvokė, kad šuns šeriai ant mergaitės 
drabužių galėjo patekti bet kur. Jis paskambino 
Henlonui. 

— Arturai, kai tik Vikė dingo, apklausei jos ben- 
dramoksles. Ji pas jas užeidavo. Ar kuri nors tų 
mergaičių turi juodą šunį? 

Akimirką pagalvojęs Henlonas atsakė: 

— Dvi turi. Viena - juodą su baltumais spanielį, 
kita - visiškai juodą mišrūną. 

Frostas nusivylė. Kita vertus, dabar bent žinojo, 
kad šuns plaukus, kaip žudiką tikėtinai demas- 
kuosiantį įkaltį, galima atmesti. 

— Nuvažiuok pas tas mergaites, — paliepė ser- 
žantui, - paimk abiejų šunų gaurų ir nusiųsk eks- 
pertams. 

Inspektorius dar patraukė dūmą, tada užgnybė 
cigaretę ir, pasišaukęs į pagalbą Morganą, nuėjo į 
kvotos kambarį draugiškai pasišnekučiuoti su Pla- 
meriu. 


Iš įsiūčio Plameriui net barzda pasišiaušė. 

— Tikiuosi, suprantate, kad nepagrįstas suėmi- 
mas gali brangiai jums kainuoti. Aš skųsiuosi. Tai 
nedovanotina! 

Frostas apsimetė užsigavęs. 

— Pone Plameri, tik noriu šio to paklausti. Su- 
prantama, kad tikėjausi jūsų pagalbos. Juk be jūsų 
gal nė nebūtume mergaitės radę. 

Plameris, kiek atlyžęs, atsisėdo. 

— Jei tikrai galėčiau dar kuo nors padėti... 

Inspektorius dėkodamas šyptelėjo, prisitraukė 
kitą kėdę ir nykščiu parodė į Morganą. 

- Šit mano kolega, pone, nelabai susigaudo, kas 
nutiko. Lėto mąstymo, mat velsietis. Gal galėtumė- 
te jam paaiškinti? 

— Žinoma. Pasistengsiu, — atsakė Plameris ir 
klausiamai pažvelgė į konsteblį. Šis savo ruožtu 
bukai spoksojo į Frostą, nenumanydamas, ko virši- 
ninkas iš jo tikisi. 

— Pone Plameri, mano kolega nesupranta, - pa- 
sakė inspektorius, — kaip galėjote šitaip apsirikti. 
Teigėte, kad, remdamasis ypatingaisiais savo gebė- 
jimais, tiksliai nurodysite, kur yra mergaitė, bet su- 
klydote per gerą mylią. 

Aiškiaregys pasipašiojo barzdą ir šyptelėjęs at- 
sakė: 

— Deja, inspektoriau, šito paaiškinti jums nega- 
liu. Mano gebėjimai man nepavaldūs. 

— Suprantu, — kinktelėjęs tarė Frostas. — Pana- 
šiai kaip kad šlapimo pūslė kartais būna nepavaldi 
žmogui. - Palinkęs į sulaikytąjį, inspektorius, lyg 
koks sąmokslininkas, sukuždėjo: — Šit kokia bėda, 
pone, mano kolegos požiūris į žmones - labai ne- 
gatyvus. Jo nuomone, kur yra mergaitė, jūs žinojo- 
te tik todėl, kad pats ir palikote lavoną miške. 

Plameris, žaibuodamas akimis, sušuko: 

— Nesąmonė! Jūs mane užgauliojate! 

Frostas pagrūmojo Morganui pirštu. 

— Matai, supykdei džentelmeną. Sakiau, kad 
taip bus. 

— Atsiprašau, - sumurmėjo konsteblis, žaisda- 
mas pagal inspektoriaus taisykles. 

Šis nusišypsojo Plameriui ir sušnibždėjo: 

— Aš jam sakiau, jeigu mergaitę būtų nužudęs 
ponas Plameris, jis ir be žemėlapio žinotų, kur guli 
jos lavonas. 

— Na taip! — atrėžė aiškiaregys. 

— Žinote, ką tas įžūlėlis atsakė? — paklausė Fros- 
tas. - Ogi, kad jūs tikriausiai labai gražiai išmetate 
lavonus, bet visiškai nesiorientuojate žemėlapyje. 

— Inspektoriau, ar tai — kaltinimas? — įraudęs 
sušnypštė Plameris. 

Erosto draugiškumo staiga neliko nė ženklo. 

— Jūs žinojote, kur lavonas, ar ne? Tik šiek tiek 
painiojotės — tikriausiai todėl, kad išmetėte tamsoje. 

— Kaip jūs drįstate! - Sulaikytasis tvojo kumščiu 
į stalviršį. —- Ateinu jums padėti, o turiu klausytis 
absurdiškų kaltinimų... 

— Jei miške mergaitės nepalikote, kaip žinojote, 
kur jos ieškoti? 

— Aš apdovanotas aiškiaregystės gebėjimu, - at- 
kirto Plameris. Jo akys sužibo. Atsistojęs vyriškis 
virpančiu pirštu dūrė į inspektorių ir iškilmingai, 
lyg Dievo siųstas apreiškėjas, ištarė: - Neseniai jūs 
patyrėte skaudžią netektį. | 

— Teisybė, - atšovė Frostas. - Vakar nugaišo ma- 
"no žiurkėnas. O dabar sėskite ir liaukitės mus mul- 
kinęs. — Luktelėjęs, kol sulaikytasis atsisės, jis pri- 
dūrė: - Pone Plameri, asmeninis mano gyvenimas 
— prieinamas viešai, gana peržvelgti laikraščius. 

— Laikraščiai man nereikalingi, — atsakė aiš- 
kiaregys. — Informacija ateina vidiniais virpesiais. 
Lyg kažin kas slėpiningas manyje užgrotų... 

— Už grotų jūs atsidursite greitai, - rėžė inspekto- 
rius. - Nužudėte Vikę Stiuart, paskui slėpėte lavoną. 

Plameris prisikišo Frostui prie pat veido. 

— Kaip drįstate! — sušnypštė. - Vieną nekaltą 
žmogų jau nuvarėte į kapus. Manote, ir mane nu- 
varysite? Neišdegs! Vargšės mergaitės kūną pirmą 
kartą pamačiau, atvedęs prie jos jus. Be advokato 
daugiau į jokius klausimus neatsakinėsiu. 

— Tai jūsų teisė. - Inspektorius atsistojo ir tvar- 
kingai sudėjo popierius į aplanką. — Paskutinis 
klausimas, ar turite šunį? 

— Turiu. O ką? - suraukęs kaktą, paklausė Pla- 
meris. 

— Jūsų šuo — juodas. Na, kaip įvertinsite aiš- 
kiaregiškus mano gebėjimus? 

— Taip, mano šuo - juodas... 

Frostas lipšniai nusišypsojo. 

— Ant lavono radome šuns šerių. Jie negali būti 
jūsiškio, juk sakote mergaitės anksčiau nė akyse 
nematęs, bet aš noriu galutinai įrodyti, kad jūs ne- 
kaltas, todėl vienas, kitas jūsų šuns plaukas bus 
perduotas ekspertams ištirti. - Aiškiaregys staiga 
išbalo kaip popierius. Inspektorius susirūpinęs pa- 
klausė: - Pone, ar gerai jaučiatės? 

Plameris mostelėjo suglebusia ranka. 

— Ačiū, jaučiuosi kuo puikiausiai. 

Vis dėlto į puikiai besijaučiantį žmogų jis nė- 
maž nepanėšėjo. 

— Gerai, —- pasakė Frostas. - Tada parūpinsime 
jums advokatą. 


— Na kaip? - per priimamąjį skubančio inspek- 
toriaus paklausė seržantas Velsas. 

Frostas patenkintas išsišiepė. 

— Prisidirbęs iki ausų. Išplauk Viverio kamerą ir 
atimk iš Plamerio visas virves. 


— Kas nuveikta? - pasidomėjo Maletas. Frostas 
kažkur važinėjo, radinėjo lavonus, stebėjo skrodi- 
mus, kvotė įtariamuosius, tik skyriaus viršininko 
niekaip nesiteikė informuoti. - Ilgiau prieš žinias- 
klaidą neatsilaikysiu. 

— Tikiuosi, popiet galėsiu Plamerį apkaltinti, — 


341 


atsakė inspektorius. — Tik laukiu, kol ekspertai iš- 
tirs šuns plaukus. 

Jis trumpai apsakė viršininkui padėtį. Tas išsyk 
nušvito. 

— Puiku! Pernelyg daug žmogaus darbo valan- 
dų jau išeikvota šiai bylai. Šiandienėje ataskaitoje 
viską surašysite, ar ne? 

— Žinoma, - įtaigiai pamelavo Frostas. Paikam 
popierizmui jis neturėjo laiko. 

— Be to, dar nesulaukiau vakarykštės jūsų 
ataskaitos. 

— Kai mane išsikvietėte, viršininke, kaip tik ją ir 
rašiau, — atsakė inspektorius. - Negaliu užbaigti 
darbo, kai nuolat kas nors trukdo. 

Maletas puikiai žinojo, kada jam patogiau pa- 
valdinių replikų negirdėti. 

— Po pusvalandžio noriu matyti ataskaitą, - nu- 
kirto vyriausiasis inspektorius ir, pakėlęs ragelį, 
ėmė rinkti valdybos numerį. 

Grįžęs į kabinetą, Frostas iš gautų dokumentų 
dėklo gelmių išgriebė ataskaitos blanką ir greito- 
siomis peržvelgė. Į jį derėjo surašyti visus dienos 
duomenis: žmogaus darbo valandas, viršvalan- 
džius, išlaidas... Apačioje buvo išspausdinta pastaba: 
PRITRŪKUS VIETOS, RAŠYTI Į KITĄ BLANKĄ. 

— Vietos čia - per akis, - sumurmėjo inspekto- 
rius, brūkštelėjo įstrižai lapą: VISI DARBAI PADA- 
RYTI - ir įmetė jį į peržiūrėtų dokumentų dėklą. 

Subirbė telefonas. Skambino ekspertai. 

— Inspektoriau, ištyrėme šuns plaukus. Atsaky- 
mas - teigiamas. | 

— Nuostabu! O Žmonės dar sako, kad iš jūsų nėra 

jokios naudos. - Frostas iškėlęs parodė Morganui 
nykštį ir siektelėjo rašiklio. — Klokite. 

— Ant mergaitės drabužių rasti šeriai neabejoti- 
nai sutampa su trečiojo pavyzdžio šeriais. 

Inspektorius užmetė akį į Henlono jam paliktą 
paraiškos ekspertams egzempliorių ir susiraukė. 

— Tikriausiai turėjote omenyje antrąjį pavyzdį. 
Trečiojo pavyzdžio plaukai - Vikės draugės šuns. 

— Apie šiuos ir kalbu. Kaip tik tokie aptikti ant 
drabužių. 

— O antrojo pavyzdžio? 

— Visai kitokie, tokių ant mergaitės drabužių 
nėra. | 

— Matyt, tyrėte neatidžiai. Norėčiau išgirsti kito 
specialisto nuomonę. 

— Inspektoriau, tyrimą kaip visada kartojome 
du sykius. Išvados jau keliauja į nuovadą. 

— Nekantriai laukiu, po velniais! - atkirto Fros- 
tas ir, nutrenkęs ragelį ant aparato, piktai suniurz- 
gė: - Jokios naudos iš tų ekspertų! Kad bent kartą 
pasakytų tai, ką noriu išgirsti. Kur tau! Būtinai su- 
šiks visą bylą! 

— Tad plaukai - ne Plamerio šuns? — paklausė 
Morganas. 

— Kokia stulbinanti skvarbaus proto įžvalga! 
Taip, plaukai - kito šuns, vienos iš Vikės draugių. 
— Inspektorius taip niršiai griebė iš pakelio cigare- 
tę, kad ši net perlinko. — Velniai rautų! 

— Šefe, nesikamuokite taip. Net jeigu šuo - ne 
Plamerio, dar nežinia, ar jis tikrai nekaltas. 

— Aiškiaregio namuose neradome nieko, kas 
sietų jį su Viveriu. Nei saldainių, nei vaikų porno- 
grafijos, nieko, po galais. Teks jį paleisti. 

Sučirškė vidaus ryšio telefonas. Frostas moste- 
lėjo konstebliui. Šis pakėlė ragelį, kelias akimirkas 
klausėsi, paskui uždengė mikrofoną ir pasakė: 

— Šefe, skambina ponas Maletas. Teiraujasi, ar 
jau gautos šuns plaukų tyrimo išvados. 

— Tas išvėpėlis nesėkmes tiesiog užuodžia, - su- 
bambėjo inspektorius. - Pasakyk, kad išvadų dar 
nežinome. - Ištiesinęs cigaretę perlenktu popierga- 
liu, jis užsirūkė. Sukiauksėjo kitas telefonas. Bilas 
Velsas skambino pranešti, kad atvyko Plamerio 
advokatas, juodu pasitarė ir dabar nori šnektelti su 
inspektoriumi. - Kad juos kur skradžiai! - sukeikė 
šis. — Prisiknis dėl nepagrįsto sulaikymo. Ak, ne- 
lemta policininko dalia. 


Kai Frostas su Morganu įžengė į kvotos kamba- 
rį, Plamerio advokatas, liesas paniurėlis, visai su- 
gižo. Pareigūnams susėdus, jis atsegė savo lagami- 
nėlį, išėmė tvarkingai prirašytą popieriaus lapą ir 
padavė sulaikytajam. Šis perskaitė tekstą ir kreipė- 
si 1 Frostą: 

- Kaip suprantu, laboratorija šuns šerius jau iš- 
tyrė? 

Inspektorius linktelėjo. Jis jau ketino išimti iš ap- 
lanko tyrimo išvadas, bet staiga Plameris susiėmė 
už galvos ir pravirko. Advokatas sumišęs spoksojo į 
sieną. Frostas, taip pat suglumęs, lūkuriavo. Sulai- 
kytojo ašaros įprastai būdavo geras ženklas. 

Galiausiai Plameris sušniurkštė nosimi ir susi- 
gėdęs palingavo galvą. 

— Inspektoriau, melavau jums, - pasakė. - Ne- 
numaniau, kad mano šuo buvo prilindęs prie tos 


344 


vargšės mergaitės lavono. 

Frostas nutaisė abejingą išraišką. Ką, po šimts 
rupūžiokų, jis čia paisto? - pamanė. 

— Ir ką? 

— Man siaubingai gėda. Sakydamas, kad mer- 
gaitės kūno anksčiau nebuvau matęs, melavau 
jums. Advokato patartas, surašiau paaiškinimą. = 
Aiškiaregys pastūmė lapą Frostui. - Žinojau, kad 
lavonas ten, už krūmų. Mačiau vakar, vedžioda- 
mas šunį. Šis aptiko kūną, pradėjo loti. Kai pama- 
čiau mergaitę... - Plameris ėmė purtyti galvą, tarsi 
tikėdamasis šitaip atsikratyti prisiminimo. — Iš 
pradžių ketinau nedelsdamas pranešti apie radinį, 
bet prisiminiau, kaip jūs anksčiau šaipėtės, kaip 
niekinote mano gebėjimus, ir panūdau su jumis 
atsiteisti. 

— O kartu pasiglemžti penkis tūkstančius už iš- 
skirtinę teisę skelbti informaciją? 

Advokatas atrodė nustebęs. Apie pinigus Pla- 
meris jam nieko nebuvo sakęs. 

Aiškiaregys panarino galvą. 

— Inspektoriau, neketinau jų pasiglemžti, - su- 
murmėjo. - Sąžinė nebūtų leidusi. 

- Teisėjas apgaule įgytų pinigų taip pat neleistų 
pasiglemžti. - Frostas peržvelgė Plamerio paaiški- 
nimą. - Vadinasi, lavoną radote vakar, bet policiją 
iniormavote tik po paros? 

Pats metas įsikišti, nutarė advokatas. 

— Suprantama, mano klientas kaltinimo dėl ne- 
pagrįsto sulaikymo nebepateiks. 

— Koks kilnumas! - prunkštelėjo Frostas, mė- 
zaudamasis neįprastu nukentėjusiojo vaidmeniu. 

— Mano klientas baiminasi, kad gali būti apkal- 
tintas gaišinęs policiją ir trukdęs tyrimui, bet mes 
tikimės jūsų atlaidumo - juk ponas Plameris nuo- 
širdžiai prisipažino. 

— Nuoširdumo priepuolis ponui Plameriui ųžė- 
jo tik tada, kai demaskavome sumautą jo melą, - 
atrėžė inspektorius. - Bet jam pasisekė: mes neturi- 
me laiko terliotis su smulkme. Gali būti, kad vėliau 
jūsų klientą dar apklausime, bet dabar jis laisvas. 


Frosto vėl apviltas Maletas, jau spėjęs valdybą 
patikinti, kad nusikaltėlis netrukus bus suimtas, 
niršo. 

— Taigi Plamerio su Viveriu ničniekas nesieja? 
Nei laiškinio popieriaus ar vokų, nei pornografi- 
nių nuotraukų, nei išvis kokių nors pedofilijos po- 
žymių neaptikta? 

— Nepaminėjote saldainių, - priminė Frostas. — 
Jų irgi neradome. 

— Tad kokią tyrimo stadiją esame priėję? — šaltai 
paklausė Maletas. 

— Nulinę. 

— Būtent. — Vyriausiasis inspektorius nusiėmė 
akinius ir įniko uoliai šveisti stiklus. - Nieko gero, 
Frostai, visiškai nieko gero. - Jis pamosavo skaičių 
primargintu lapu. — Šitokia daugybė viršvalan- 
džių, šitokia daugybė Žmogaus darbo valandų - ir 
kas iš to? 

— Turbūt norite pasakyti - nieko? - Frostui buvo 
nesuprantamas viršininko įprotis tuščiai postrin- 
gauti apie tai, kas ir šiaip akivaizdu. - Žinau, kad 
bergždžios pastangos mums kainuoja brangiai. La- 

vonų anksčiau neradome todėl, kad jų ten nebuvo. 
Vienas laikytas kažkur su Žuvų piršteliais, kur buvo 
kitas, išvis vien Dievas težino. Kiekvieną prielaidą 
tikrinome po kelis kartus, nė vienos neatmetėme... 

Inspektorių nutraukė telefono skambutis. Male- 
tas, tildydamas Frostą, mostelėjo ranka. 

— Tikriausiai iš valdybos, - sumurmėjo ir dėl vi- 
so pikto pasitaisė kaklaraištį. Skambino ne iš val- 
dybos. — Čarlzai! Sveikas! Seniai girdėtas... - Klau- 
sydamasis, kas jam sakoma, vyriausiasis inspekto- 
rius, ūmai apniukęs, paėmė parkerį. - Kas toks?.. 
— Jis užsirašė į bloknotą pavardę ir stropiai ją api- 
brėžė. - Čarlzai, tiesą sakant, jau ruošėmės klausti, 
bet tu mums aplenkei. Lauksime bylos. Kaip gy- 
vuoja Mildreda? Puiku... - Padėjęs ragelį, skyriaus 
viršininkas įsmeigė į Frostą nuožmų žvilgsnį ir 
ėmė pirštais barbenti į stalviršį. - Tad sakote, tikri- 
note visas prielaidas? 

— Taip. — Frostas, pajutęs, kad Maletas žino tai, 
ko nežino jis, įsitempė. 

— Skambino mano kolega iš Greifordo skyriaus 
— vyriausiasis inspektorius Hiltonas. 

— Aa, draugužis Čarlis. Kaip laikosi Mildreda? 

Maletas apsimetė neišgirdęs. 

— Jis siunčia mums Denio Hadlio asmens bylą. 
Čarlzas nesupranta, kodėl mes patys į juos nesi- 
kreipėme. 

— Denio Hadlio? —- paklausė inspektorius, karštli- 
giškai spėliodamas, kas toks anas galėtų būti. Pa- 
vardė lyg ir girdėta... Staiga jis prisiminė. Hadlis — 
Merės Briuer sugyventinis, spėtinai mušdavęs Dže- 
nę. - Kokią asmens bylą? Nežinojau, kad tokia yra. 

— Nežinojote, Frostai, nes nepasidomėjote. Man 
teko meluoti, apsimesti, kad viską žinome. Taigi 
leiskite jus informuoti: Hadlis yra gyvenęs Greifor- 
de. Prieš dvejus metus buvo suimtas už vienuoli- 
kmetės mergaitės, moters, su kuria tada gyveno, 
dukters tvirkinimą. 

— Oi! —- išsprūdo Frostui. 

— Sugyventinio jūs, žinoma, nepatikrinote? 

— Ketinau, bet pasipainiojo Viveris, tad Hadlio 
nebeieškojome. 

— Jums įprasta trumparegystė, - suniurzgė Ma- 
letas. —- Visomis išgalėmis persekiojate niekuo dėtą 
žmogų, 0 tikrasis žudikas mėgaujasi laisve. Grieb- 
kite Hadlį nedelsdamas. Jei pasiseks, byla dar šįva- 
kar bus baigta. 

Jei pasiseks... Kad ta mano sėkmė kažin kur 
prapuolusi, pamanė Frostas. Kaip galėjau užmiršti 
prakeiktą sugyventinį — į galvą netelpa. Ką gi, šį 
kartą —- Maleto viršus. Sunkiai atsistojęs, inspekto- 
rius paklausė: 

— Kada turėtume gauti bylą? 

— Šį pat vakarą. Bet nelaukite, kol ji ateis. Paga- 
liau suimkite tą, kuris iš tikrųjų nusikalto. Tokia 
pirmiena būtų labai pageidautina. 

Frostas pritariamai numykė. Duris jis užvėrė 
tylutėliai — toks buvo sugniuždytas. Įprasto trenks- 
mo dantimis griežiantis Maletas taip ir nesulaukė. 


Trečią dešimtį įpusėjęs Denis Hadlis buvo tikras 
raumenų kalnas. Kai jis, niekinamai dėbsodamas į 
Frostą, sunėrė ant krūtinės rankas, švarko rankovės 
kiek atsismaukė ir pasirodė gausios tatuiruotės. 

— Kokiu reikalu? — nutaisęs rūgščią miną, pa- 
klausė Hadlis. 

— Manau, ir pats žinote, - atkirto inspektorius ir, 
įsikandęs cigaretę, į stalviršį brūkštelėjo degtuką. 

— Gal ir nežinau. Klokite. 

— Aiškinamės, kas nužudė Dženę Briuer, ir jūs 
maloniai mums padėsite. 

— Ir dėl to reikėjo reikėjo tempti mane čionai? Aš, 
taip pat kaip ir jūs, trokštu, kad tas bjaurybė būtų 
sučiuptas. Vadinasi, tas pasikorėlis - nekaltas? 

Frostas patraukė dūmą ir padėjo cigaretę smilk- 
ti ant degtukų dėžutės. 

— Nusprendėme paieškoti kaltininko tarp na- 
miškių, — atsakė ir nusišypsojęs paklausė: - Kodėl 
tai padarėte? 

Hadlis net žioptelėjo. 

— Aš? Manote, kad išprievartavau ir nužudžiau 
septynerių mergaitę? 

— O kodėl ne? Juk jums patinka jaunos... Jaunos, 
mielos, skaisčios. 

— Taip, man lyg tyčia patinka jaunos, mielos, 
skaisčios. Jaunos, po velnių, bet ne mažametės, — 
pasviręs virš stalo, atšovė sulaikytasis. 

- Jau ir anksčiau buvote prisidirbęs, ar ne? - pa- 
klausė inspektorius. 

Hadlis atsilošė ir linktelėjęs ironiškai pasitikslino: 

- Turite omenyje Samantą - jaunąją, mieląją 
skaisčiąją Samantą? 

— Taip, - atsakė Frostas, dėdamasis žinąs visas 
aplinkybes. Iš tikrųjų jis smarkiai apgailestavo, 
kad neturi po ranka nelemtosios asmens bylos. 
Bent žinotų nukentėjusiosios mergaitės vardą. - 
Samanta — ankstesnės jūsų draugės duktė, Dženė - 
dabartinės. 

— Su Džene nelyginkite, po šimts velnių! Jai bu- 
vo vos septyneri. 

— O Samantai - vos vienuolika. 

— Be poros savaičių dvylika. 

— Ant torto viena žvakute daugiau. Irgi mat di- 
delis skirtumas! 

Hadlis gaižiai šyptelėjo. 

— Faktų, regis, nežinote? 

— Tas malonumas mūsų dar laukia. Jūsų byla at- 
keliauja. O kol kas gal pats paporinsite ką nors pi- 
kantiško? Ar Samantą irgi talžydavote - kaip Dženę? 

Sulaikytasis išsyk apniuko. Iš vidinės švarko 
kišenės išsiėmęs aptrintą odinę piniginę, panaršė 
jos skyreliuose. Suradęs nedidelę spalvotą nuotrau- 
kėlę, padėjo ant stalo. 

— Štai, Dženė, - pasakė jis. - Motinai mergaitė 
nėmaž nerūpėjo. Dženė buvo anaiptol ne angeliu- 
kas, bet nemėgti jos tiesiog negalėjai- Visada su 
šypsena - kad ir kas nutiktų. 

- Kai ją radau, vargšelė tikrai nesišypsojo, - at- 
kirto inspektorius. 

Hadlis neatsakė. Vėl paieškojęs piniginėje sura- 
do kitą nuotrauką ir apverstą padėjo priešais Fros- 
tą. Vos atvertęs fotografiją, inspektorius sprando oda 
pajuto karštą už nugaros stovinčio Morgano kvapą. Iš 
nuotraukos į juos, gulėdama ant pagalvėlių, žvelgė 
iki pusės nuoga ilgaplaukė papūstlūpė blondinė. 
Stambias krūtis ji buvo apgniaužusi delnais. 

— Čia, - paaiškino sulaikytasis, - mieloji, skais- 
čioji vienuolikmetė Samanta. Pati save ir fotografa- 
vo. Ar jūs suktumėte nosį į šalį, jei merga šitaip 
siūlytųsi? 


Rupūžėle, jos adresą užsirašyčiau nedvejoda- 
mas, pamanė Frostas. Balsu jis pasakė: 

— Vis tiek nepilnametė. 

— Gal ir nepilnametė, bet buvo pasitratinusi su 
puse klasės berniūkščių. Niekaip negalėjo pasiso- 
tinti. Po šimts velnių, juk aš irgi žmogus! Mergiotė 
pasikvietė mane į savo kambarį - esą dėžė nevei- 
kianti. Užėjau, o ji guli nuogutėlė. Galite netikėti, 
bet aš bandžiau atsispirti, nelabai įnirtingai, bet 
bandžiau. 

— Na, žinoma. Tik mergaitė jus įveikė ir išdulkino. 

Hadlis kreivai šyptelėjo. 

— Kurgi ne! Įėjo jos motina, suspiegė: „Prievar- 
tauja!“ — ir iškvietė policiją. Nespėjau nė mirktelėti 
— surakino ir išvežė į farinę. 

— O paskui? 

— Laimė, Samanta nenorėjo rūpesčių. Pasakė, kad, 
jai rengiantis, įėjau į kambarį nepasibeldęs. Aš buvau 
užkluptas apsirengęs, nieko nespėjo nutikti, tad fa- 
rams teko nusivilti - apkaltinti manęs nepavyko. 

Frostas tyčia lėtai traukė dūmą - norėjo laimėti 
laiko pagalvoti. Slydo iš rankų dar vienas perspek- 
tvvus įtariamasis. 

— Kur buvote tą vakarą, kai dingo Dženė? - pa- 
galiau paklausė inspektorius. 

— Juk žinote, buvome su Mere - Dženės motina 
— išėję. Abu manėme, kad mergaitė - pas močiutę. 

Frostas grąžino nuotraukas Hadliui. Samantos 
fotografiją teko atimti iš Morgano, kuris stebeilijo į 
ją išpūtęs akis. 

— Pone Hadli, ačiū už pagalbą, - pasakė inspek- 
torius. — Galite eiti. 


251 


— Tik tiek? — tarstelėjo vyrukas, kišdamas nuo- 
traukas į piniginę. 

— Kol kas tiek. Gali būti, kad norėsime pasikal- 
bėti su jumis dar kartą, —- atsakė Frostas. Nebent 
užsigeistume dar sykį dirstelėti į fotografiją, pa- 
galvojo. Atidaręs duris, jis šūktelėjo Koljeriui - pa- 
prašė išlydėti džentelmeną. Tada vėl atsisėdo ir 
subaigė cigaretę. - Hadlis tikriausiai niekuo dėtas, 
— pasakė. 

Morgano akys vis dar žibėjo. Erotinių svajų ap- 
imtas, jis sumurmėjo: 

— Ak, šefe, už valandą su ta Samanta sutikčiau 
ir pasėdėti. 

— Aš sėsti nenorėčiau, - atsiliepė Frostas. - Ver- 
čiau pasirūpinčiau, kad durys būtų užrakintos ir 
dar kėdės atlošas po rankena paspraustas. 


— Na ką, dar viena klaidinga prielaida? — Male- 
tas šiuos žodžius ištarė taip, lyg apklausti Hadlį 
būtų siūlęs Frostas. 

— Taip, nieko nepešėme, — atsakė šis. - Bet vis 
tiek jį stebėsime. 

Vyriausiasis inspektorius kilstelėjo lapą su die- 
nos ataskaita. 

— Tokios ataskaitos manęs nedomina. Man reikia 
faktų. Kokia padėtis prostitučių nužudymo bylose? 

— Tikriname versijas, - aptakiai atsakė Frostas. 

Jau buvo aišku, kad negausios jų versijos nepa- 
sitvirtino, bet Maletui to žinoti nederėjo. 

— O griaučiai? Išsiaiškinote, kieno jie? - paklau- 
sė viršininkas. 

- Jie man rūpi mažiausiai. Gali ir palaukti. 

— Jokių laukimų! — nukirto Maletas. - Į mane 
kreipėsi sodo, kuriame rasti griaučiai, savininkų 
advokatas. Kai šitaip gaištame ir dar laikome ten 
savo įrangą, tie žmonės negali parduoti valdos. 

— Tai bent nelaimė! - suburbėjo Frostas. 

Pertrauktas Maletas piktai mostelėjo ranka. 

— Advokatas reikalauja veikti nedelsiant, antraip 
jie išieškos nuostolius. 

— Tikiuosi, pasiuntėte jį kur pridera? 

— Aš taip nedarau, - susiraukęs atkirto vyriau- 
siasis inspektorius. — Teisininkas — geras mano 
draugas. Kadangi jūs nė piršto nepajudinote, aš 
pats išsiuntinėjau visiems skyriams griaučių apra- 
šą, paprašiau peržiūrėti prieš trisdešimt, keturias- 
dešimt metų dingusių asmenų bylas. 

— Nuostabu! — nusišaipė Frostas. — Jie užvers 
mus antikvarinėmis bylomis. Ką darysime, kai at- 
siųs Gleno Milerio ir Amelijos Erhart dosjė? 

— Valdyba grąžina keturis mūsų pareigūnus,. 
tarp jų konsteblį Bertoną, — atsakė Maletas. — Be to, 
kitą savaitę grįžta inspektorius Alenas, taigi teisin- 
tis kadrų stoka nebegalėsite. — Jis padavė Frostui 
dienos ataskaitą. — Surašykite taip, kaip dera, ir šį 
pat vakarą pateikite. 

- Žinoma, pateiksiu, - sumurmėjo inspektorius. 

Išeidamas jis išmetė ataskaitą į viršininko sekre- 
torės šiukšlinę. 


Kaip Frostas sakė, taip ir atsitiko. Pakeliui į val- 
gyklą jis užsuko į žmogžudysčių tyrimo kambarį. 
Iš girgžčiojančio - lyg kas nagu brėžtų stiklą - fak- 
so aparato lindo jardų jardai popierinės juostos. 

Konsteblis Koljeris rūšiavo pranešimus. Nuobodus 
darbas jam akivaizdžiai buvo gerokai įgrisęs. 

Inspektorius užmetė akį į vieną, kitą pranešimą. 

— Rūgštele, — atsiduso, — juk jie ištuštino visas 
savo šiukšliadėžes ir užgriovė mus dingusių vyrų, 
moterų, vaikų ir šunų bylomis. Štai, pavyzdžiui, 
aną savaitę prapuolęs vyrukas... Pusgalvis tas Ma- 
letas, ką ir sakyti! — Frostas numetė faksogramą 
ant stalo. — Neturime laiko terliotis su visokiais 
niekniekiais, —- pasakė Koljeriui. — Sukrauk šitą 
šlamštą į dėžę, nukišk kur nors ir pamiršk, kur nu- 
kišai. Aš einu į valgyklą, sukirsiu karštą sumuštinį. 

Iki valgyklos Frostas nenuėjo. Priimamajame jį 
pasišaukė Bilas Velsas. 

— Inspektoriau, su jumis nori pasikalbėti dama. 
— Inspektorius pastėro. Nejaugi Dorina Biti vėl 
skųsis buvusi išprievartauta? Seržantas galva pa- 
rodė į jauną kokių dvidešimt penkerių moterį su 
trejų metų berniuku vežimėlyje. Širdis Frostui nu- 
sirito į kulnus. O Dieve, dar vienas dingęs vaikas?! 
— Sako įtarianti, kieno tie griaučiai po pašiūre, — 
paaiškino Velsas. 

— Kaip jai gerai, - be entuziazmo suniurzgė ins- 
pektorius. 

Interesantę jis nusivedė į kvotos kambarį. 

— Gali būti, kad tik be reikalo jus sugaišinsiu, — 
pasakė moteris, vairuodama vežimėlį pro duris. 
Frostas demonstratyviai pažvelgė į laikrodį ir susi- 
raukė. - Pasistengsiu ilgai jūsų netrukdyti, - priža- 
dėjo ji. 

Jaunoji moteris nusimetė šiltą paltą, po kuriuo 
vilkėjo aptemptą megztą mėlyną vilnonę suknelę. 

Inspektoriui išsyk krito į akis po ja liulančios iš- 
vaizdžios krūtys, kurių speneliai pro vilną skver- 
bėsi išorėn. 

— Širdele, laiko turime, galite neskubėti, — vos 
išspaudė jis, kai moteris, pasilenkusi suveržti veži- 
mėlio diržų, atkišo dailų užpakaliuką. Nusišypso- 
jusi ji atsisėdo priešais Frostą. Šis vargais negalais 
atplėšė akis nuo jos ir pamerkė vaikučiui. - Tad ką 
norėjote pasakyti? 

— Aš - Vivjena Teilor. - Moteris pakraipė pirštą, 
rodydama sutuoktuvių žiedą. Berniukas vežimėly- 
je buvo gerokai už šį vyresnis. - Dėl tų griaučių 
Nelsono gatvėje. Visai gali būti, kad mano spėji- 
mas klaidingas... 

— Neabejoju, kad teisingas, - suskubo pati- 
kinti Frostas. Kai ji pasilenkė, krūtys įsirėmė į 
stalviršį, ir inspektorius, maigydamas peleninėje 
nuorūką, brūkštelėjo per jas ranka. - Neskubėki- 
te, - pakartojo. 

— Tad štai, mano mama jaunystėje gyveno Nel- 
sono gatvėje ir turėjo ten draugę. Suprantama, tai 
buvo prieš daugelį metų. Jodvi dažnai pasikalbė- 
davo per tvorą. Toji moteris buvo vyresnė už mano 
mamą, turėjo sūnų, drimblą berniuką. - Pusbalsiu 
Vivjena pridūrė: - Mama yra sakiusi, kad to vaikio 
būta pokvailio, bet juk jis dėl to nekaltas, ar ne? 

— Tikrai nekaltas, - atsakė inspektorius. - Ar jo 
pavardė kartais ne Maletas? 

Moteris suraukė antakius. 

— Ne. Oldridžas. Jo motina — Nelė Oldridž. Pa- 
sak mamos, ji buvusi palaido būdo. Sode kaitinda- 
vosi iki pusės nuoga. Papiktinantis elgesys anais 

laikais. - Frostas sužavėtas linktelėjo. Istorija atro- 
dė vis įdomesnė. Užsikvempusi ant stalo, jaunoji 
moteris krūtine vos neišmušė inspektoriui iš pirštų 
rašiklio. - Mama sakydavo, kad ponios Oldridž ly- 
tinis potraukis —- nepasotinamas. - Kaip ir mano, 
pagalvojo inspektorius. Dievulėliau, krumpliais jis 
jautė Vivjenos krūtinės šilumą. - Tai va, norėjau 
pasakyti, - toliau kalbėjo ji, - kad, anot mamos, 
vieną dieną sūnus kažkur dingo. Kai ji paklausda- 
vo Nelės Oldridž, kur prapuolęs jos vaikis, ta atsa- 
kydavo, esą jis neinąs iš namų, prastai jaučiąsis ir 
panašiai. Vėliau ji pasakė mano mamai, kad sūnus 
persikėlęs gyventi pas gimines, nors pirmiau buvo 
prasitarusi, esą jokių giminaičių neturinti. 

— Tad niekas sūnaus taip ir nebematė? 

Vivjena energingai papurtė galvą. 

— Nebe. Kai mama apie jį užsimindavo, Nelė iš- 
syk suirzdavo. Mama buvo įsitikinusi, kad ji savo 
sūnų nugalabijo. Manau, jo griaučius jūs ir atkasėte. 

— Gal ponia Oldridž iš tiesų laikė jį uždariusi 
namuose? — spėjo Frostas, pats nelabai įsivaizduo- 
damas, kam reikėtų taip daryti. 

— Tuomet galėjo taip ir pasakyti. Kam ta paslaptis? 

- Ar jūsų motina gyva? 

— Pernai mirė, - liūdnai šyptelėjusi, atsakė jau- 
“ noji moteris. 

— O Nelė Oldridž? 

— Nežinau. Ji išsikraustė gerokai prieš man 
gimstant. Kaip sakė mama, Nelė prapuolė žaibiš- 
kai, niekam nė žodžio netarusi. Dingo ir dingo, tik 
tušti namai liko. 

Ką gi, pamanė Frostas, vis šioks toks pėdsakas, 
kuriam daug dėmesio skirti neverta, bet akiniuo- 
čiui Hariui užčiaupti — pats tas. Jis padėkojo, užsi- 
rašė moters adresą bei telefoną ir, išlydėjęs ją pro 
užpakalį, stumia vežimėlį skersai gatvę. 

— Tokio skanėsto tikrai neatsisakyčiau, — prisi- 
pažino Velsui. 

— Džekai, ar ne per jauna tau? 

— Jei duotum man savaitę pasiruošti ir miega- 
mąjį su židiniu, manau, neapsijuokčiau. - Nuėjęs į 
žmogžudysčių tyrimo kambarį, Frostas atplėšė 
Morganą nuo „The Daily Mirror“ sporto puslapių 
ir trumpai apsakė, ką išgirdęs iš Vivjenos Teilor. — 
Eik ir pasidomėk meilute Nele, - paliepė. 

- Šefe, kur konkrečiai Nelsono gatvėje ji gyve- 
no? - be ypatingo įkarščio paklausė konsteblis. 

— Gal tau dar jos vizitinę, po galais, įteikti?! — 
suniurzgė inspektorius. —- Paklausinėk Žmonių ir 
sužinosi. Ta moteris plikais arbūzais kaitindavosi 
sode. Tokį faktą kas nors būtinai prisimins. Taigi 
surask ją, suimk dėl kvėšos sūnaus nužudymo, 
įformink areštą, ir vakare aš pastatysiu tau alaus. 

— Ketinau važiuoti išsirauti danties, - pasiguo- 
dė Morganas. 

— Valstietuk, darbas turi būti svarbiau už malo- 
numus, - priekaištingai priminė Frostas. - Pirmiau 
surask ponią Oldridž, o tada galėsi ir dantį išsirauti... 

Išsiuntęs konsteblį, inspektorius užlipo į valgyklą. 

— Sumuštinių su kumpiu nebeturime, - pasakė 
aptarnautoja. - Galiu pasiūlyti labai gardžių sūrio 
salotų - daug sveikesnio maisto. 

Jis paėmė salotų ir dvigubą porciją traškučių. 

Ant jo stalo buvo paliktas raštelis. Ekspertai 
pranešė ant Dženės Briuer drabužių šuns šerių ne- 
radę. Frostas buvo spėjęs užmiršti, kad šio tyrimo 
pats ir prašė. Raštelį jis įdėjo į aplanką su byla. 

Užsirūkęs Frostas atkragino galvą ir įsižiūrėjo į 
lubų įtrūkius. Viskas klojosi prastai. Ir nužudytųjų 
mergaičių, ir prostitučių bylose nepasistūmėta nė 
per plauką. Jis jau ketino skambinti į Beltono sky- 
rių, pasidomėti galiūnės Bertos byla, bet persigal- 
vojo, pamanęs, kad kolegos patys paskambintų, jei 
būtų kokių naujienų. Prieštvaniniai griaučiai? Šio- 
kia tokia viltis ruseno, nors Frostas abejojo, ar po 
šitiek laiko įmanoma ką nors išsiaiškinti. Kiurkso- 
jimo be veiklos jis nepakentė. Norėjosi kur nors iš- 
pulti, ką nors nuveikti, tegul ir nieko nepešant. 

Prie užrašinės gulėjo raktas su žymele. Inspek- 
torius suglumęs į ją dirstelėjo. Na taip, juk tai Vive- 
rio namų raktas. Frostas jį pasiėmė po nelemto tua- 
letinio popieriaus paieškos. Perlietas šiurpo ins- 
pektorius sudrebėjo. Jeigu jis prispyrė nusižudyti 
nekaltą žmogų... Mintis buvo siaubinga. Kad nepa- 
mestų, pasikabino raktą prie kitų. 

Sučirškė vidaus ryšio telefonas. Frostas kažkaip 
nujautė, kad skambina Maletas, bet kalbėtis su vir- 
šininku nėmaž nenorėjo. Apsuko kaklą šaliku ir iš- 
ėjo į automobilių aikštelę. Kurį laiką važinėjo be 

tikslo, kol galiausiai susivokė sukąs į šalutinę gatve- 
lę, vedančią prie Viverio namų. Inspektorius atsidu- 
so. Neatsitiktinai kažkas bus jį čionai atviliojęs. 

Tylutėliai atrakinęs duris, jis įžengė į prieškam- 
bario tamsą. Negyvenamo namo tuštuma tvoskė 
šalčiu. Kelias akimirkas Frostas stovėjo ir tiek, nė 
pats nesusivokdamas, ką čia veikia. Juk ekspertai 
colis po colio išnaršė visas patalpas ir nieko nerado. 

Staiga tylą sutrikdė kažkoks garselis. Inspekto- 
rius nustėręs įtempė ausis. Štai vėl... girgžtelėjo 
grindlentė. Viršuje kažkas vaikščiojo. Koks nors 
vagišius įsilaužė, žinodamas, kad namai tušti. Jis 
išgriebė iš apsiausto kišenės žibintuvėlį. Baterijos 
buvo išsekusios, bet sunkiu daiktu prireikus galė- 
jai pasinaudoti kaip kuoka. Frostas lėtai, be garse- 
lio užkopė į antrą aukštą. 

Pro Viverio motinos kambario padurį sunkėsi 
šviesa. Inspektorius, užgniaužęs kvapą, įsiklausė. 
Iš pradžių buvo tylu, paskui kažin kas sučežėjo. Jis 
kuo atsargiausiai pravėrė duris. Kažkoks Žmogus 
pasilenkęs rausėsi komodos stalčiuose. Frostas tvir- 
čiau sugniaužė žibintuvėlį ir iškėlė jį virš galvos. 

— Jūs suimtas! - sušuko. 

Įsibrovėlis atsigręžė. Inspektorius net aiktelėjo. 
Prieš jį stovėjo žilagalvė moteris, įžengusi į aštuntą 
dešimtį. Sekundės dalį juodu spoksojo vienas į ki- 
tą. Staiga senutė puolė Frostą, taikydamasi nagais 
iškabinti akis. 

— Policija! Gelbėkite! Policija! - suspiegė ji. 

Inspektorius, atlaisvindamas abi rankas, numetė 
žibintuvėlį ir vikriai išsisuko nuo senolės nagų, bet 
čia pat, įspirtas į kulkšnį, sušnypštė iš skausmo. 

— Aš ir esu sumauta policija! - užriko, stumda- 
mas užpuolikę į šalį ir graibydamasis tarnybinio 
pažymėjimo. Suradęs prikišo jį senutei prie pat vei- 
do. - Štai, pasigrožėkite! 

Ji, išpūtusi akis, įsistebeilijo į pažymėjimą, pas- 
kui nužvelgė Frostą ir atsitraukė. 

- Jūs nepanašus į policininką, - pasakė. 

— O jūs, ponia, - į mulą, nors spardotės pana- 
šiai. — Jis pasitrynė užgautą kulkšnį. - Kas tokia, 
po šimts rupūžiokų, esate ir ką čia veikiate? 

— Meizė Vait... Ados sesuo. 

— Ados? Kas ta Ada? 

— Mažylio Čarlio motina. O aš - jo teta Meizė. 

Frostas išsiėmė cigaretes. 

— Nesuprantu, — pratarė, atkišdamas pakelį 
senutei. 

— Mūsų šeimoje niekas nerūko. Čarlio liga... — 
atsakė ši, sumosavusi rankomis. 

Na, žinoma, pagalvojo inspektorius: Kaip aš, lė- 
tapėdis, iš karto nesumojau? 

- Mažylis Čarlis... Turite omenyje Čarlzą Viverį, 
kuris čia ir gyvena? 

— Gyveno, - pataisė moteriškė, šluostydamasi 
akis nėriniuota nosinaite. - Negaliu patikėti. Vie- 
nas po kito - mažylis Čarlis, Ada... 

— Ada, Čarlio motina, numirė? 

Senolė linktelėjo. 

— Šįryt. Slaugė sakė, kad ji vis klausė ir klausė 
apie sūnų. Daktarai buvo nutarę nieko vargšei ne- 
sakyti. Taip ir nesužinojo. 

— Kaip liūdna, - pratarė Frostas ir klestelėjo ant 
naktipuodžio kėdės, bet susizgribęs tučtuojau per- 
sėdo ant lovos. 

— Ideali atomazga, - atsakė ponia Meizė. Staiga 
jos veidas persimainė. - Bene jūs ir nuvarėte mažy- 
lį Čarlį į kapus? 

Inspektorius susiraukė. Jam nepatiko, kad senutė 
vadina Viverį šitaip. Tas „mažylis Čarlis“ mergaičių 
prievartautojui ir žudikui visiškai nederėjo. 

— Radome nuotraukų, - pasakė Frostas. - Mer- 
gaitė tą dieną, kai dingo, buvo čia, Čarlzo namuo- 
se, ojis mums melavo. Taigi bent jau kol kas laiky- 
sime jį pagrindiniu įtariamuoju. 

Ponia Meizė atsisėdo šalia Frosto. 

— Inspektoriau, Čarlis - nekaltas. Patikėkite, aš 
tikrai žinau. Jis buvo toks mielas, mandagus, ro- 
mus. Vos sužinojęs, kad motina serga, atsivežė ją 
čionai. Buvo taip atsidavęs jai. Auksinis vaikas. 

Senutė patempė lūpą ir vėl pravirko. Frostas ty- 
lomis žindo cigaretę. Jam Viveris buvo bjaurybė 
žmogžudys, jai - mielas mažylis Čarlis. 

— Išprievartauta ir nužudyta mergaitė taip pat bu- 
vo auksinis vaikas, - pagaliau pasakė inspektorius. 

Ponia Meizė apsišluostė akis. 

— Čarlį gerai pažinojau. Pati jį ir užauginau. Jo 
motina liko netekėjusi. Dabar tokie dalykai įprasti, 
o tais laikais visi aplink baisėjosi. Berniuko tėvas 
Adą pametė, jai teko eiti dirbti, tad Čarlį auginau 
aš. Vaikus jis mylėjo, tik ne kaip iškrypėlis, o kaip 
normalus, švelnus žmogus. Inspektoriau, mažylis 
Čarlis tos mergaitės nenuskriaudė, tikrai nenu- 
sxriaudė, bet jūs suvertėte kaltę jam, ir tokios naš- 
tos jis nepakėlė. 

Frostas atsistojo. 

— Nusikaltimas vis dar tiriamas, - pasakė. - Jeigu 


išaiškės, kad ponas Viveris buvo niekuo dėtas, to 
tikrai neslėpsiu. 

— Per vėlu, - pažvelgusi inspektoriui į akis, at- 
sakė senutė ir įsidėjo sudrėkusią nosinaitę į kišenę. 
— Bus dvejos laidotuvės. Jei norėtumėte pagerbti... 

Į Viverio laidotuves Frostas nė už ką nebūtų 
ėjęs. Jis tik padėkojo poniai Meizei, o klausti ne- 
klausė nieko. 

— Ką gi, atsisveikinsiu, — pratarė. - Jei išgąsdi- 
naujus, atsiprašau. 

Jau buvo beišeinąs į gatvę, bet sudvejojo ir, im- 
pulso pastūmėtas, atsidūrė prie durų į kiemą, prie 
tų pačių durų, pro kurias, pasak Viverio, Dženė iš- 
ėjo paskutinę trumpo gyvenimo popietę. Atšovęs 
skląstį, jis išžengė į nedidelį mūru apjuostą kieme- 
lį, prasispraudė pro šiukšlių konteinerius ir pro 
duris tvorojė išniro į siaurą skersgatvį, iš abiejų 
pusių spaudžiamą aukštų plytinių sienų. Jei Vive- 
ris nemelavo ir Dženė tikrai sveika gyva išėjo iš jo 
namų, galbūt tikrasis žudikas laukė jos čia? 

Frostą graužė dvejonės. O jeigu jis visą laiką 
vertino Viverį klaidingai? Tiesą Maletas sako, jis 
nuolat karščiuojasi, pernelyg greitai daro išvadas, 
užtat paskui tenka faktus derinti prie jų. Inspekto- 
rius pažvelgė į namą. Pro Viverio motinos miega- 
mojo užuolaidas sunkėsi blausi šviesa. Teta Meizė 
ruošėsi mažylio Čarlio laidotuvėms. 

O mėlynasis automobilis?! Viveris tvirtino, kad 
mašina, kuria Dženė pas jį atvažiavo, laukė jos gatvė- 
je. Bernis Grinas teigė, kad, išleidęs mergaitę, nuva- 
žiavo savais keliais po kokių dešimties minučių. Tad 
kuris iš dviejų melagių sakė tiesą? 

Inspektorius nuskubėjo į automobilį ir, susisie- 
kes su Operatyviojo valdymo centru, paprašė ne- 
Želsiant atsivežti Griną kvotai. 


Kabinete Frosto laukė nusikamavęs, suirzęs 
Morganas. Konsteblio skruostas buvo ištinęs, jis 
De paliovos kaišiojo liežuvio galiuką į spragą tarp 
ZŽantų. 

- Šefe, man išrovė dantį, - pasiguodė Morganas. 

— Puiku. — Frostas greitosiomis peržvelgė gau- 
:zuosius dokumentus. Nieko įdomaus neaptiko. — 
Nepamiršk palikti jo po priegalviu - dantukų fėjai. 
— Inspektorius pasirausė atmintyje — kurgi jis pir- 
miau siuntė konsteblį? Ak tiesa, ieškoti papingo- 
sios moteriškės ir nukvakusio jos sūnelio. — Na, 
“alstietuk, kaip sekėsi? 

— Nieko gero, šefe. Tik nusivariau nuo kojų. Apė- 
sau visus Nelsono gatvės gyventojus, apsilankiau 
municipalitete, peržiūrėjau kiekvienų metų - iki pat 
xaro — rinkėjų sąrašus. Panašu, kad toje gatvėje nėra 
zxvenusi jokia ponia Oldridž. 

— O jeigu Vivjena Teilor ką nors supainiojo? — 
spėjo Frostas. — Gal ta moteris visai ne Oldridž, o 
xokia nors Persteik. 

— Šefe, patikrinau visas moteris, kada nors gy- 
venusias Nelsono gatvėje... Ištekėjusias motinas, 
vienišas motinas - visas. 

— O motinas našles patikrinai? Man pakaktų 
netgi bevaikio vyro, persirengusio moterimi. 

— Šefe, patikėkite, - užtikrino Morganas, trinda- 
mas skruostą, ieškojau tos moters kaip tik buvo 
imanoma. 

Erostas linktelėjo ir nusižiovavo. Jis grūmėsi su 
nuovargiu ir nebenorėjo tuščiai gaišti laiko. 

— Tiek to, Valstieti, kol kas tą bobšę užmirški- 
me. Važiuok namo, pamiegok bent kartą savo lovo- 
je, o rytoj iš pat ryto vėl kibsime į darbą. 

Konsteblis dėkingai šyptelėjo, bet darbo valan- 
dos jam taip ir nesibaigė. Pasibeldęs į kabinetą įėjo 
Džordanas. 

— Inspektoriau, atvežėme Bernį Griną, - pasakė 
jis. - Kur jį dėti? 

— Į pirmąjį kvotos kambarį, - atsakė Frostas ir, 
paėmęs aplanką su byla, pasisuko į Morganą, kuris 
mėgino išsmukti nepastebėtas. - Eime, Valstietuk, 
iškvosime įtariamąjį. Ilgiau nei porą valandų neuž- 
truksime. 


Kvotos kambaryje buvo šalta: radiatoriaus neat- 
gaivino net spyris. Įvestam Grinui Frostas malo- 
niai nusišypsojo, bet tokio pat atsako nesulaukė. 

— Kodėl vėl mane atsitempėte? - piktai paklausė 
vyriškis. - Pirmiau viską pasakiau. 

— Mūsų atmintis skylėta, - atsakė inspektorius. 
— Norime išgirsti dar kartą. - Jis luktelėjo, kol Mor- 
ganas įjungs magnetofoną. - Ką gi, drauguži, tu — 
eteryje. Kad ir ką pameluosi, viskas bus įrašyta. 

— Čia nespėji žmogus nė prasižioti, o jau esi, 
velniai griebtų, pasmerktas, - niauriai sumurmėjo 
įtariamasis. 

— Taip, taip, — išsišiepęs patvirtino Frostas. — 
Užtat kiek laiko sutaupome, kai nebereikia ieškoti 
įkalčių. — Jis išėmė iš aplanko ankstesnės kvotos 
protokolą. - Štai, sakei, pavežei mergaitę iki Viverio 

namų, pasižiūrėjai, kaip ji įeina į vidų, ir po dešim- 
ties minučių nuvažiavai. 

— Taip ir buvo. 

— O mes, Berni, radome liudininką, kuris tvirtina, 
kad nenuvažiavai... Kantriai laukei ten mergaitės. 

Kad tas liudininkas - pasikorusysis įtariamasis, 
Frostas nutylėjo. 

— Pone Frostai, jis meluoja. Laukiau ten ne dau- 
giau kaip dešimt minučių, paskui nuvažiavau savo 
keliais. 

— Nenuvažiavai, Berni, oi nenuvažiavai. Gal 
spėjai užmiršti, tad priminsiu. Išlipai iš mašinos ir 
laukei mergaitės skersgatvyje už Viverio namo. 
Kai ji išėjo, griebei, jėga nusitempei į automobilį, 
paskui išprievartavai ir pasmaugei. 

— Pone Frostas, kol ten buvau, mergaitė taip ir 
neišėjo, Dievas — mano liudininkas. Tiek to, prisi- 
pažįstu, iš mašinos išlipęs buvau, skersgatvyje lau- 
kiau. Laukiau pusvalandį, bet ji neišėjo, ir aš nuva- 
žiavau. 

— Laukei pusvalandį... Nuožmiame speige... Ko? 

Grinas panarino galvą ir ėmė pirštu braukyti 
stalviršyje nedidelius apskritimus. 

— Ar galiu pasakyti neoficialiai? - paklausė. 

— Viską, ką mums pasakysi, - padrąsinamai nu- 
sišypsojęs atsakė Frostas, - girdės tik šios keturios 
sienos ir Aukščiausiasis baudžiamasis teismas. — 
Staiga inspektoriaus išraiška persimainė, šypsenos 
neliko nė ženklo. - Berni, mes tiriame žmogžudys- 
tę ir įrašinėjame kiekvieną žodį. Magnetofonas gali 
būti išjungtas vieninteliu atveju — jei panorėsime 
atgaivinti tavo atmintį keliais niuksais į slėpsnas. 

Morganas susiraukė. Šitaip inspektorius ver- 
čiau nekalbėtų, pamanė. Jei įrašo būtų klausomasi 
teisme, niekas tokių juokų veikiausiai nesuprastų. 

Pats Frostas kuo ramiausiai sunėrė rankas ant 
krūtinės ir atsilošęs paragino įtariamąjį: 

— Nagi, Berni, rėžk. Ko lauki? 

— Maniau, gal mergaitė norės su manimi pasi- 
važinėti. Atrodė panaši į tokią, kuri gali ir užsino- 
rėti. Nebūčiau jos vertęs, bet žinote... už porą sva- 
rų. - Vyriškis blankiai šyptelėjo. - Žinote... Nieko 
ypatingo... 

— Na taip, niekuo neypatingas, kasdieniškas pasi- 
smaginimas, — piktai atkirto Frostas. - Šūdžiau tu!.. 

- Šiaip ar taip, iki to nepriėjome. Pusvalandį 
prašalęs, pamaniau, kad visas smagumas atiteko 
tame name gyvenančiam vyručiui, ir pasišalinau. 

— Grįžai namo ir nėrei į šaltą vonią? 

- Šaltos vonios man nereikėjo. Mano pimpis ir 
šiaip buvo virtęs varvekliu. 

— Berni, kad tave kur klynas, į šaldytą dešrą gy- 
venime nebegalėsiu pažiūrėti, —- išsiviepęs paprie- 
kaištavo inspektorius ir pasilenkęs prisikišo Gri- 
nui prie pat veido. - O jeigu taip bent kartą pasa- 
kytum teisybę? Tu palaukei. Mergaitė išėjo. Visaip 
gudraudamas pasiūlei jai pasivėžinti dailiąja mėly- 
nąja mašina, bet Dženė pratrūko rėkti, spiegti, ir 
tau teko ją nutildyti. 

— Ne! —riktelėjo įtariamasis. - Ne! 

- Žudyti jos neketinai, norėjai tik nutildyti... 
kad taip nerėktų, kad nerėktų, kad tik nerėktų... — 
žodį Frostas kartojo vis garsiau. - Galiausiai ji tave 
užkniso. Nebeištvėrei, tad griebei mergaitei už 

gerklės ir sugniaužei. Sugniaužei iš visų jėgų. 

— Ne... Ne! - atsistojęs sušuko Grinas. Staiga nu- 
tilo ir susmuko ant kėdės. - Jei tik vaikas priešina- 
si, aš liaujuosi. Nedarau nieko. Kai priešinasi, nėra 
jokio malonumo. Nė už ką nebūčiau mergaitės 
prievartavęs. Aš nieko neprievartauju. 

— Na taip, tu - tikras angelas žiauriame pasau- 
lyje, - suburbleno inspektorius ir parodė įtariama- 
jam Vikės Stiuart nuotrauką. - Berni, kada pavėži- 
nai ją? 

Grinas papurtė galvą. 

— Pone Frostai, jau sakiau, apie jokias kitas mer- 
gaites nieko nežinau. Pasakiau viską. Daugiau ne- 
turiu ko pridurti. 

Frostas pabarkšnojo rašiklio galu į dantis ir įsi- 
dėjo nuotrauką bei protokolą į aplanką. 

— Ką gi, Berni, surašysi mano kolegai naują pa- 
aiškinimą ir galėsi eiti sau. 

Morganas išsekė paskui inspektorių į koridorių 
ir paklausė: 

— Ką, šefe, manote? 

Frostas patraukė pečiais. 

- Jeigu jis nemeluoja, jei mergaitė Viverio na- 
muose tikrai buvo ilgiau nei pusvalandį, kas tuo- 
met tuose namuose dėjosi? Mažylis skaistuolis 
Čarlis tvirtino, kad Dženė tik užėjo, persirengė ir 
išėjo. Tokiu atveju būtų užtrukusi pas Viverį vos 
kelias minutes. Kažkuris įtariamųjų pamelavo. 

— Grinas laukė kiemo pusėje, o juk mergaitė ga- 
lėjo išeiti pro pagrindines duris. 

— Viveris sakė, kad ji išėjo pro užpakalines. Jei- 
gu Dženė iš tikrųjų išbuvo ten vos kelias minutes, 

meluoti jam nebuvo prasmės. — Inspektorius nusi- 
žiovavo. - Pavargau, galva nebeišneša. Reikia atsi- 
pūsti. Paimk paaiškinimą ir važiuok namo. Iki ry- 
tojaus. 


Pamiegoti Frostas gavo iki antros ryto, o tada jį 
pažadino įkyrus telefono skambutis ir beldimas į 
duris. 


Mėsainiais ir įdarytais pyragėliais su gruzdin- 
tomis bulvytėmis naktimis prekiaujantis furgonas 
— aptarnaujantis įkaušusius aplinkinių aludžių 
lankytojus, tolimųjų reisų vairuotojus, kurjerius ir 
taksistus — stovėjo aklagatvyje prie valstybinės vi- 
durinės mokyklos. Tokiu metu, pusę antros, furgo- 
nas, įprastai apsiaustas riebaus kepintų svogūnų 
kvapo, tvieksdavo šviesomis, bet šit dabar skendė- 
jo tamsoje, o ir svogūnais šaižiame vėjyje vos dvel- 
kė. Būrys iš artimiausios aludės tuojau po vidur- 
nakčio išgriuvusių įkaušėlių pasilinksmino iki so- 
ties: vieni triukšmaudami nukreipė prekeivio 
dėmesį, kiti iš dviejų padangų išleido orą. Užtat 
furgonas dabar dunksojo grėsmingai pasviręs. 

Staiga automobilinį kioską apšvietė privažiuo- 
jančio mažojo taksi žibintai, iš sustojusio automo- 
biliuko su kojine pompa glėbyje išlipęs furgono sa- 
vininkas Tedas Terneris, arkliaveidis niūra, užmo- 
kėjo taksistui, visą kelią kvaršinusiam galvą 
pamokymais - pompą esą pravartu laikyti po ran- 
ka, mat niekada nežinai, kas gali nutikti, - ir ėmėsi 
darbo. Atsiklaupęs prišukinėdamas pompos žar- 
nelę prie padangos ventilio antgalio, jis pastebėjo 

už rato kažką gulint. Prisidengęs maišu, po furgo- 
nu tįsojo benamis. Tik tokio man ir trūko! - suirzęs 
pagalvojo Terneris. - Susirado mat užuoglaudą! 

— Ei tu, nešdinkis iš čia! - sušuko ir patrankė 
delnu į automobilinio kiosko šoną. Įžūlėlis nė ne- 
manė prabusti. — Iki ryto nelauksiu, po velnių! 
Čiuožk iš čia! - Gulintysis nereagavo. Terneris vėl 
atsiklaupė ir ištiesė ranką, ketindamas supurtyti 
aną už peties. Ir čia prekeivį nukratė šiurpas. Kū- 
nas buvo šaltas, sustiręs, negyvas. - Po paraliais! - 
Terneris staigiai atsistojo ir įniko trinti pirštus į 
palto priešakį. Paskui nuspyrė pompą po furgonu 
— kad koks ilganagis jos nenugvelbtų - ir nuskubė- 
jo ieškoti telefono būdelės. 


Kai atvažiavo Frostas, teritorija buvo jau ati- 
tverta. 

— Džekai, dar viena prostitutė. Po furgonu, — 
pasakė priėjęs Arturas Henlonas. 

Inspektorius guviai pasitrynė delnus. Žvarbus 
vėjas košė kiaurai drabužius. 

— Ar mums ji žinoma? 

— Veido nematyti. Reikėtų pavaryti furgoną. 

— Pažiūrėkime, - atsakė Frostas. - Gal atpažin- 
siu iš intymiųjų kūno dalių. - Henlono ir Koljerio 
stebimas, jis atsiklaupė ir pašvietė žibintuvėliu. 
Spindulys išplėšė iš tamsos nuogą ranką ir dalį lie- 
mens, visa kita dengė maišas. Inspektorius atsisto- 
jo. - Neatpažįstu, per mažai kūno matyti. Ar tikrai 
prostitutė? 

— Buvau, kiek įstengiau, palindęs po furgonu, — 
atsakė Koljeris. - Kaip ir kitos — nuoga, sumušta, 
nudeginta oda. 

Frostas pavaišino kolegas cigaretėmis. Henlo- 
nas sučirksėjo žiebtuvėliu. 
kvailina, po šimts velnių, pernelyg dažnai. Kelinta 
jau — ketvirta, penkta? Net skaičių pamečiau, o 
mes vis dar ten pat, kur buvome, kai tas šunsnukis 
nužudė pirmąją, nė per plauką prie jo nepriartėjo- 
me. Kas ją rado? 

— Kiosko savininkas, - atsakė Henlonas. - Kaž- 
kokie tipai išleido orą iš furgono padangų, tad jam 
teko parvažiuoti namo pasiimti pompos. 

— Kada tai buvo? 

— Šiek tiek po pusės pirmos jis apžiūrėjo padan- 
gas, lavono čia tada dar nebuvo. 

— O kada grįžo su pompa? 

 — Apie pusę dviejų. Kūnas po furgonu paliktas, 
kol savininkas buvo išvažiavęs. 

— Vadinasi, prie nusikaltėlio mes vis dėlto priar- 
tėjome. - Jis buvo čia... Mažiau nei prieš valandą jis 
buvo čia, kur dabar stovime. 

— Spėju, jis — nuolatinis šito automobilinio kios- 
ko lankytojas, - pasakė Henlonas. — Atvažiavo nu- 
sipirkti ėdalo ir, neradęs pardavėjo, nutarė, kad iš- 
mesti čia lavoną bus pats tas. 

Frostas apgalvojo kolegos prielaidą ir papurtė 
galvą. 

— Nemanau, Arturai. Jei vežiesi bagažinėje lavo- 
ną, nori kuo greičiau jo atsikratyti, sukrimsti mė- 
sainio pakeliui nestabčioji. Be to, nusikaltėlis turėtų 
būti tikras, kad pardavėjas po akimirkos negrįš ir 
neužklups jo, grūdančio kūną po furgonu. Manau, 
žudikas atsitiktinai važiavo pro šalį, pastebėjo, kad 

kiosko savininkas sėda į taksi, ir tiesiog pasinau- 
dojo proga. Jei mano versija teisinga, mums gali 
pavykti atsekti jo veiksmus minutės tikslumu. Gal 
čia ir bus mūsų trokštamas šansas. — Inspektorius 
nužvelgė gatvę. Viename, kitame name dar žibėjo 
šviesos. — Pradėkite gyventojų apklausą. Dauguma 
tikriausiai deda į akį, bet gal kas nors vis dėlto ma- 
tė po pusės pirmos šita gatve važiuojant krovininį 
furgoną, lengvąjį automobilį, arklių traukiamą ve- 
žimą, dar ką norš. - Sėkmės tikimybė buvo menka, 
Frostas ir pats tai žinojo. Lengvieji automobiliai, 
krovininiai furgonai prie kiosko atvažiuodavo 
nuolat, o to, kas įprasta, žmonės dažniausiai nebe- 
pastebi. Inspektorius pasilenkė ir vėl pažvelgė į la- 
voną. - Kaip mums prie jos prieiti? Išsitraukti juk 
negalime. | 

— Jei pripūstume padangas, galėtume pavaryti 
furgoną, - pasiūlė Henlonas. 

— Taip ir padarykite, - linktelėjęs atsakė inspek- 
torius ir atsigręžė, tikėdamasis, kad atvyko gydy- 
tojas, mat aklagatvį nutvieskė privažiuojančio auto- 
mobilio žibintai. Bet užvažiavo tik užkąsti panoręs 
taksistas. Įvažiavimą į gatvelę sergstįs Koljeris mos- 
tais paragino jį sukti savo keliais. — Stabdyk! — bėg- 
amas prie konsteblio, sušuko inspektorius. - Užuot 
285 vairuotojus šalin, klausk kiekvieno, ar nebuvo 


rrivažiavę čia pirmiau ir ar nematė ko įtartino. 

— Pavyzdžiui, ko? 

— Kad ir ko, sūnau, - menkiausia smulkmena 
zums gali būti svarbi. Net jeigu kuris nors vai- 
zz20tojas tematė po furgonu brukamą lavoną ir ne- 
Tela teužsirašė automobilio numerį, mums ir toks 

niekniekis praverstų. - Frostas buvo benueinąs, bet 
čia pat grįžo ir pridūrė: - Užsirašyk kiekvieno su- 
stabdyto vairuotojo pavardę, adresą ir mašinos nu- 
merį. Gali būti, kad tų duomenų mums dar prireiks. 

Privažiavo dar vienas automobilis, Koljeris jį 
paslaugiai praleido. Frostas nusišypsojo išlipusiam 
policijos gydytojui Makenziui. 

— Čionai, daktare. Ko pageidausite: karšto mė- 
sos pyrago ar atšalusio lavono? 

Makenzis džiugiai mostelėjo lagaminėliu. Dirb- 
ti su Frostu jam patikdavo visada, net ir speiguo- 
tais paryčiais. 

— Kurji? - paklausė gydytojas. 

Inspektorius parodė į furgoną, prie kurio rato 
prakaitavo padangą pučiantis Henlonas. 

— Po mašina. Kviečiu ją, kviečiu, niekaip neiš- 
lenda. 

Makenzis pasilenkė ir pažvelgė po automobili- 
niu kiosku. Ten pat nukrypo ir Frosto žibintuvėlio 
spindulys. 

— Kaip man ją pasiekti? - paklausė gydytojas. 

— Galite palaukti automobilyje. Kioską mes ne- 
trukus patrauksime. 

Inspektorius įlipo į furgoną, kur Terneris, gyva 
kančia, traukė suktinę, aitrus jos dūmo kvapas mi- 
šo su stipriu apkartusių riebalų ir ataušusių keptų 
svogūnų smarsu. Ranką prekeivis buvo padėjęs 
ant gilios keptuvės, kurioje stingo ruda, drumzlė- 
ta, riebi tirštymė. 

— Lavonas, — suvaitojo jis, paspyręs puodelio šu- 
kę ant grindų. - Tik nusmurgusio lavono man ir 
trūko. — Sudrebėjęs vyriškis pridūrė: - Negana, 

kad kažkoks nuokvaka išleido iš padangų orą, tai 
dar ir lavonas... 

— Nekokia naktis, iš tiesų, - atjaučiamai pratarė 
Frostas, nukrėtęs pelenus ant grindų. - Papasako- 
kite, kaip buvo. 

— Atsidariau prieš dešimtą, kaip visada. Viskas 
buvo gerai, kol iš uždaromų aludžių ėmė plūsti 
minios girtų šiknių. Tie pasiuto dainuoti, rėkauti, 
siūbuoti kioską. Galų gale furgonas staigiai pa- 
krypo, sudužo keli puodeliai, iš keptuvių pasiliejo 
taukai. Piemenys orą iš padangų išleido. Pakliūtų 
jie man į nagus... 

— Ar žinote, kas tai padarė? 

- Žinau. Tegul tik pabando čia pasirodyti, suki- 
šiu mėsainį į subinę. 

— Tik nesitikėkite, kad paskui tą mėsainį iš jūsų 
nupirksiu, - pasakė Frostas. - Taigi padangos su- 
bliūško. Kas toliau? 

— Kaip tik pasitaikė taksistas, stabtelėjo užkąsti, 
tad paprašiau, kad parvežtų mane namo - pompos. 

— Kioską, žinoma, užrakinote? 

— O kaipgi! Piemenys nugvelbtų viską, kas ne- 
Dritvirtinta. Būtų ir tą lavoną nudžiovę, bet tikriau- 
=ai nepastebėjo. — Terneris vėl sudrebėjo. - Numirė- 
its tiesiog po kojomis. Sakyčiau, ne itin higieniška. 

— Ji nebegyva, nieko nepastebės, - tarė inspek- 
rius ir, pamatęs taukuose plūduriuojant kažkokį 
Ta0dulį, paklausė: - Ar tik ne vabalas? 

Prekeivis dvilktelėjo į keptuvę ir pamaišė rieba- 
z1s tabako įrudintu pirštu. 

— Gabalėlis apskrudusio svogūno, - suburbėjo. 

— Su kojytėmis? Ar jūs įsitikinęs, kad, išvažiuo- 
jant pompos, lavono po mašina dar nebuvo? 

— Padangas apžiūrėjau atsiklaupęs, tad tikrai 
- būčiau tą nelaimėlę pamatęs. Avigalviai, kurie nu- 
leido orą, irgi būtų ją pastebėję. 

— Lavoną pakišęs tipas galėjo matyti, kaip sėda- 
te į taksi. Ar nuvažiuodamas nepastebėjote kokio 
įtartino automobilio? 

Terneris papurtė galvą. 

— Nieko tokio nemačiau. 

Frostas užsirašė taksi vairuotojo duomenis. Ti- 
kėjosi, kad bent tas bus ką nors matęs. 

— Pavarę furgoną, norėsime arbatos ir jautienos 
mėsainių, — pasakė. 

— Su svogūnais? 

— Taip. Tik tuos sudvisusius taukus išmeskite. 


Kietai pripūtęs paskutinę padangą, Henlonas 
atsitiesė ir nusibraukė nuo veido prakaitą. Paskui 
atsuko pompos žarnelę ir pasitraukė į šalį. Frosto 
atidžiai stebimas furgonas nuvažiavo nuo lavono ir 
sustojo per kelis colius nuo galvos. Veikiai aplink 
kūną išdygo brezentinės stoginės sienos. 

Inspektorius pamojo Makenziui. Šis greitosio- 
mis apžiūrėjo žuvusiąją. 

— Maždaug trisdešimt penkerių-keturiasdešim- 
ties moteris, mirusi prieš dvidešimt keturias-trisde- 
šimt šešias valandas, tikriausiai uždusinta, neabejo- 
tinai patyrusi lytinę prievartą — štai, kraujas, — 
smarkiai sumušta, oda nudeginta. Bet ir patys visa 
tai matote. Draisdeilis apibūdins smulkiau. - Gydy- 
tojas atsitiesė, pasikasė smakrą ir dar kartą nužvel- 
gė lavoną. - Arjūs įsitikinę, kad ji - prostitutė? 

— Kitos buvo prostitutės, — atsakė Frostas. — 
Nors šitos neatpažįstu. - Jis susibruko rankas į ki- 
mo ūgio, pilnoka, lygiais juodais plaukais. Burna 
buvo pražiodyta kamšalo, matėsi beveik tobulai iš- 
puoselėti dantys. Vengdamas išpūstų nužudyto- 
sios akių, inspektorius patyrinėjo veidą be makia- 
žo. - Po galais, jei ji ir kekšė, - sumurmėjo jis, - tai 
labai keista. - Frostas žingtelėjo į šalį, ir nusikalti- 
mo vietos tyrėjas kūną nufotografavo, paskui vie- 
nas ekspertų atsargiai nutraukė nuo lavono maišą 
ir net sudrebėjo, išvydęs randus, nudeginimo žy- 
mes, pjautines žaizdas. Inspektorius parodė į didelę 
prie sienos pritvirtintą šiukšlinę, iki viršaus pri- 
grūstą polistirolinių maisto, kuriuo prekiavo Terne- 
ris, pakuočių. - Kuris nors panaršykite ten. Žudikas 
galėjo išmesti aukos rankinuką ar drabužius. 

Nusileisdamas furgono šonas taip sutrinksėjo, 
kad Frostas net krūptelėjo. Terneris padėjo ant pre- 
kystalio puodeliais apstatytą padėklą. 

- Štai jūsų arbata, mėsainiai bus netrukus. 

Visa grupė mielai susispietė prie kiosko pasi- 
šildyti. | 

— Nebloga, - pagyrė inspektorius, sriūbtelėjęs 
arbatos. Paskui nusišypsojo ir pasitikslino: - Vaiši- 
na šeimininkas, ar ne? 

— Ne, po velnių! - atšovė Terneris. - Dvidešimt 
šeši svarai. 

— Ko gero, norėsiu užmesti akį į jūsų licenciją, — 
pagrasino Frostas. 

— Vaišinu, — skubiai tarstelėjo kioskininkas ir, 


(A ALT TI) 


stoginę. — Kas jai nutiko? 

— Apsinuodijo maistu, - atsakė inspektorius. — 
Jūs - pagrindinis mūsų įtariamasis. 

— Labai juokinga, velniai griebtų! — suniurzgė 
Terneris. Užuodęs svilėsius, pridūrė: - Mėsainiai 
iškepė. 

Priėjęs Henlonas paėmė vieną puodelių su ar- 
bata ir pasakė: 

— Tarp šiukšlių nieko įdomaus nėra. Prisibelsti 
pavyko tik į du namus - niekas nieko nematė. 

— Nesuprantu, kaip galite prie lavono valgyti, 
sumurmėjo prekeivis, dalydamas praalkusiems ty- 
rėjams mėsainius. 

— Toji nelaimėlė atrodo daug patraukliau nei jū- 
sų suvožtiniai, - atkirto Frostas ir kreipėsi į Henlo- 
ną: — Suprantu, metas vėlyvas, bet gali būti, kad 
viena, kita prostitutė vis dar gatvėje, siūlo nuodė- 
mingas savo paslaugas. Paimk iš nusikaltimo vie- 
tos tyrėjo kelias aukos nuotraukas ir parodyk joms 
— gal atpažins. 

Aklagatvį vėl nutvieskė automobilio žibintai. Į 
gatvelę beveik be garso įsuko juodasis Draisdeilio 
„Rolls-Royce'as“. Makenzis iš karto padėjo puodelį 
su neišgerta arbata. 

— Koktus man, Džekai, tas pasipūtėlis, - prisi- 
pažino. - Važiuosiu jau. 

Gydytojui einant prie automobilio, patologas 
kaip tik išlipo iš saviškio. Prasilenkdami abu vyrai 
vienas į kitą pabaltakiavo. 

— Daktarėli, gal norėtumėte mėsainio ir arba- 
tos? - Draisdeilio paklausė Frostas. 

Patologas tik papurtė galvą ir kartu su ištiki- 
mąja asistente užėjo į palapinę. Inspektorius atsekė 

jiems iš paskos. Kai šis suleido dantis į suvožtinį, 
lavoną skubomis apžiūrinėjęs Draisdeilis net krūp- 
telėjo. 

— Arjums būtinai reikia čiaumoti, kai aš dirbu? 
— suniauzgė jis. 

— Atsiprašau, - nė kiek nesumišęs atsakė ins- 
pektorius ir pamerkė akį blondinei. — Širdele, gal 
karštos dešrytės? 

Moteris nuraudusi energingai pakratė galvą ir, 
atsivertusi stenografinę užrašinę, pasiruošė įam- 
žinti viršininko išvadas. Šis išsakė jas trumpai. 

— Auka numirė kažkur kitur, Čia tik atvežta, tai- 
gi in situ tirti lavoną netikslinga. - Patologas užsi- 
maukšlino pirštines. — Mirusi mažiausiai prieš 
trisdešimt šešias valandas, uždusinta, patyrusi ly- 
tinę prievartą, sumušta, oda nudeginta. - Santūriai 
šyptelėjęs, jis pridūrė: — Inspektoriau, požymiai, 
sakyčiau, pažįstami. 

— Pernelyg gerai pažįstami, kad juos kur ply- 
nios, - atsakė Frostas. 

- Skrodimas rytą, lygiai devintą. Neabejoju, ap- 
tiksime vieną, kitą gerojo daktaro Makenzio pra- 
žiopsotą smulkmeną. | 

— Prakeikta jūsų buveinė tampa antraisiais ma- 
no namais, - sumurmėjo inspektorius. — Galvoju 
šit, ar nepasistačius man ten lovos. 

— Būtų neblogai, - nusišaipė Draisdeilis. - Gal 
tuomet nevėluotumėte į skrodimus. 
išlindo iš palapinės ir nužirgliojo prie ištaigingojo 
„Rolls-Royce'o“. Frostas patologui įkandin parodė 
dviejų pirštų derinį ir mostelėjo Džordanui. 

— Kviesk vežikus, - paliepė. - Tegul išsigabena 
mėsą. — Staiga šį tą prisiminęs, jis kyštelėjo galvą į 
furgoną. — Ei, Fane Kredok“*, ar galiu trumpai jus 
sutrukdyti? — Sugriebęs kioskininkui už rankovės, 
inspektorius nusivedė jį į stoginę. - Jūsų pyragėlių 
nusipirkti tikriausiai užsuka nemažai kekšių, — pa- 
sakė Frostas ir nutraukė dangalą nuo nužudytosios 
veido. - Gal atpažinsite? Apatinė Ternerio lūpa su 
prikibusia seilėta suktine atvėpo, jis staigiai nugrę- 
žė galvą. 

— Nesu jos matęs, - burbtelėjo ir, atsitraukęs per 
žingsnį, paklausė: - Manote, prostitutė? — Frostas 
linktelėjo. - Tokia turėtų nertis iš kailio, kad bent 
porą pensų užmokėčiau, - pasakė prekeivis. 

Inspektorius dar kartą nužvelgė negyvėlę. 
Kresna, apkūnoka, nelabai išvaizdi moteris. Bet 
kas dar, jei ne prostitutė, ji galėjo būti? Juk ją ištiko 
toks pat likimas kaip ir visas kitas aukas - 0 šios 
buvo naktinės plaštakės. Jis buvo beišėinąs, bet 
grįžo ir vėl apžiūrėjo nužudytąją. Kad ir kas būtų, 
tokios lemties ji tikrai nenusipelnė. Frostas užden- 
gė aukos veidą. Išeidamas iš stoginės susidūrė su 
lavoninės darbuotojais. 

Paskutinį kartą atsikandęs atšalusio mirties 
skoniu pramiešto mėsainio, inspektorius sviedė jį į 
šiukšlinę, bet vėjo pasigauta nuokanda nudribo ant 
šaligatvio. Praeidamas Frostas iš visų jėgų ją nu- 
spyrė. Dirstelėjo į laikrodį - dvidešimt po keturių. 
Iki dar vieno skrodimo buvo likę mažiau nei šešios 
valandos. Jis nusižiovavo. Iki ryto nieko svarbaus 
nuveikti nebesitikėjo. 


* Fanny Cradock (1909—1994) — britų restoranų kritikė, kulinarinių 
televizijos laidų vedėja ir šios rūšies knygų autorė. 

— Važiuoju namo nusnūsti, - pasakė Henlonui. 
— Skrodimas devintą. Jei nutiktų kas įdomaus, 
skambink. 

Vis dėlto pažadino Frostą ne seržantas, o žadin- 
tuvo skambutis. 


Atsikėlė be penkiolikos aštuonios, nėmaž nepa- 
ilsėjęs. Skrandį varstė diegliai — aišku, nereikėjo 
valgyti to šleikštaus mėsainio. Jis nusliūkino į vo- 
nią, apsišlakstė veidą šaltu vandeniu, apsirengė ir 
nesiskutęs išvažiavo į nuovadą. 

Valgyklėlėje nusipirkęs sumuštinį su kumpiu ir 
arbatos, pastebėjo Henloną ir su padėklu rankose 
nuėjo prie jo staliuko. 

— Negaliu stebėti skrodimo tuščiu skrandžiu, — 
pasiguodė. - Vemti šiltą maistą daug maloniau. 

Kriminalistas seržantas, šiek tiek šyptelėjęs, at- 
stūmė lėkštę su pusryčių likučiais. Atrodė mirtinai 
nuvargęs. 

— Nieko gero nesužinojau, - pasakė. - Radau 
porą dirbančių merginų, bet aukos iš nuotraukos 
jos neatpažino. 

— Šįvakar. dar kartą mėginsime paklausinėti, — 
tarė Frostas. Sumuštinis su kumpiu skrandyje susi- 
grūmė su mėsainiu, ir jis nebeįstengė praryti nė 
kąsnio, tad verčiau išsiėmė cigaretes. - Ar kas nors 
tos gatviūkštės gyventojus apklausia? 

— Dirbame, Džekai, dirbame, - nusižiovavęs at- 
sakė Henlonas. 

— Arturai, važiuotum bent kiek pamiegoti. Iš ta- 
vęs nedaug naudos ir, kai būdrauji, tad ko norėti, 
kai pusiau knapsai. 

Seržantas nusišypsojo, išbaigė arbatą ir atsistojo. 

— Tad iki vakaro, - pratarė. 

Vos sumaigęs nuorūką į sumuštinį, Frostas bu- 
vo per garsiakalbį iškviestas prie telefono. Jo ieško- 
jo Bilas Velsas. 

— Džekai, tavęs kai kas teiraujasi, nori pasikal- 
bėti apie griaučius. 

— Devintą man skrodimas. Kreipkis į Morganą. 

— Čia toji tavo širdį užkariavusi jaunoji mamytė. 

— Gal atstos ji nuo manęs, - atsiduso inspekto- 
rius. - Įberk jai į arbatą bromido, aš tuojau nusileisiu. 

Jaunoji moteris buvo nepasidažiusi, plaukai 
laisvai krito ant pečių, atrodė, jai ne daugiau kaip 
keturiolika. Frostas geidė jos pasiutusiai nepado- 
riai. Moteris maloniai jam nusišypsojo, tuo tik dar 
labiau pagadindama reikalą. 

— Inspektoriau, tikiuosi, jums dar neįkyrėjau? — 
paklausė ji. 

- Na kąjūs, širdele! - Jis atsisėdo priešais Vivje- 
ną. - O kur vaikutis? 

— Sūnelį paglobos mano sesuo. Štai gal bus ko- 
kios naudos. — Moteris atsegė nedidelį raudonos ir 
žalios spalvų plastikinį rankinuką ir, išėmusi 
nespalvotą nuotrauką aplankstytais krašteliais, pa- 
davė Frostui. - Radau tarp motinos daiktų. 

Fotografijoje buvo įamžintos dvi gerų dvide- 
šimties merginos su maudymosi kostiumėliais. 
Tamsiaplaukė, labai panaši į moterį, sėdinčią prie- 
šais Frostą, stovėjo apkabinusi žavingą ilgakoję 
blondinę, kurios dviejų dalių bikinis buvo perne- 
lyg ankštas, kad inspektorius galėtų ramiai žiūrė- 
ti į jo savininkę. Tokios seksualios katytės jis dar 

nebuvo matęs. Abi merginos vylingai šypsojosi. 

— Štai mano mama, - rodydama į tamsiaplaukę, 
pasakė Vivjena. —- Aišku, nuotrauka labai sena. O 
čia - Nelė Oldridž, apie kurią jums pasakojau. Fo- 
tografavo mano tėtis. Man regis, Nelė jam patiko. 

— O man patinka jūsų mama, - pamelavo Fros- 
tas, neatitraukdamas akių nuo geidulius žadinan- 
čios blondinės. 

— O ten sodas. - Jaunoji moteris dūrė pirštu virš 
tvoros, į kurią rėmėsi todvi merginos. - Jame Nelė 
ir degindavosi pusnuogė. 

— Pasibaisėtina, — pratarė inspektorius, mintyse 
nusegdamas blondinei viršutinę bikinio dalį. - Ar 
galiu nuotrauką paimti? 

— Žinoma, bet turėsite grąžinti, - linktelėjusi at- 
sakė Vivjena. 

— Jei fotografijų rasite daugiau, atneškite ir tas, 
net jeigu bus nepadorios. Kaip nors įsidrąsinsiu ir 
peržiūrėsiu. — Palydėjęs Vivjeną iki lauko durų, 
ma užpakaliuką, eina per gatvę. - Niekaip ta gra- 
žuolė nuo manęs neatkimba, - pasakė jis Bilui Vel- 
sui, stabtelėjęs priimamajame. - Teko greitosiomis 
pakirkinti, kad apsiramintų. 

Grįžęs į kabinetą, inspektorius gautų doku- 
mentų dėkle aptiko Maleto raštą riebiai pabrauk- 
tomis eilutėmis. Viršininkas priminė nesulaukiąs 
žadėtosios dienos ataskaitos. Frostui iš Vivjenos 
gautoji nuotrauka rūpėjo labiau nei Maleto rašlia- 
va. Toji blondinė svetimus vyrus veikiausiai vilio- 
davo daug mitriau negu nelaimėlė, kurios skrodi- 
mą jis ketino netrukus stebėti. Inspektorius įdėjo 


fotografiją į aplanką, bet tuojau pat vėl išėmė. Vos 
nepražiopsojo svarbios detalės. Už tų dviejų mer- 
ginų, kiek tolėliau, buvo matyti bažnyčios bokštas. 
Tikriausiai Šv. Eideno, kitos tame rajone nebuvo. 
Jis pasirausė po stalčių, susirado miesto planą. Na 
taip, nesuklydo. Merginos stovėjo prie tvoros už 
Vivjenos motinos namo, ne iš šono. Vadinasi, Nelė 
gyveno ne Nelsono gatvėje, o lygiagrečioje šiai. 

Į kabinetą įžengęs žvalus, geros nuotaikos Mor- 
ganas Frostą aptiko mėginant šiaip ir anaip, vis ne- 
sėkmingai, sulankstyti planą. Konstebliui iš tvido 
palto kišėnės stirksojo „The Daily Mirror“ numeris. 

— Atsiprašau, šefe, kad vėluoju, — pasakė jis. — 
Prakeikta mašina sustreikavo. 

— Žinau, kad meluoji, - nukirto inspektorius, — 
nes ir pats taip teisinuosi. - Kilstelėjęs nuotrauką, 
jis paklausė: - Kurią naujieną nori išgirsti pirmiau 
— gerą ar blogą? 

— Pirmiau norėčiau gerosios, šefe. 

Frostas įdavė pavaldiniui fotografiją. 

— Kurią iš šitų dviejų pasirinktum, jei turėtum 
tokią galimybę? 

Kad geriau matytų, Morganas priėjo prie lango. 

— Net nėra ko svarstyti, šefe, - rinkčiausi blon- 
dinę. Kita irgi neprasta, bet šviesiaplaukei nepri- 
lygsta... kokios kojos... pilvas plokštutėlis! 

— O ar pastebėjai, - paklausė inspektorius, — 
koks ankštas jos maudymosi kostiumėlis? Kaip 
jauni, stangrūs, pilni it prisirpusios laukinės vyš- 
nios jos speneliai skverbiasi pro plonytį liemenėlės 
audinį, kaip jie trokšta raminančio ir kartu šiurkš- 
taus džentelmeno prisilietimo nykščiu? 

— Šefe, liaukitės, - sudejavo Morganas. - Juk ži- 
note, koks aš jautrus tokioms šnekoms. Kas ji? 

— Būsimoji tavo užduotis, Valstietuk. Noriu, 
kad ją surastum. 
konsteblis. 

— O dabar - blogoji naujiena. Šitai nuotraukai 
bus apie penkiasdešimt metų. Jei gražuolė blondi- 
nė dar neatsisveikino su šiuo pasauliu, dabar yra 
surukusi, gyvaplaukiais apžėlusi senė, erotiškai 
trenkianti šiltais apatiniais ir marenikėmis. 

- Šit kaip? — Morganas akimoju apniuko. 

— Motutės Oldridž reikėjo ieškoti ne Nelsono, o 
lygiagrečioje gatvėje, - paaiškino Frostas. 

— Šefe, ten nėra jokios lygiagrečios gatvės — tik 
grįstas takas per daugiabučių kvartalą. 

— Tas kvartalas pastatytas prieš trisdešimt me- 
tų, matyt, vietoj buvusios gatvės. Rūsyje, sandėly- 
je, yra senų planų, nueik ir pasižiūrėk į juos. 

— Gal galėčiau pirmiau papusryčiauti? 

— Ne, negalėtum. Jau ir šiaip vėluojame pen- 
kiasdešimt -metų. Taigi pasiskubink, juolab kad 
paskui eisime į pasimatymą su nuoga moterimi. — 
Pastebėjęs, kaip sužibo Morgano akys, Frostas pri- 
dūrė: - Ji negyva, guli ant skrodimo stalo. Nagi, ju- 
dinkis, judinkis. 

Kai konsteblis, sudulkėjęs, apsivėlęs voratinkliais, 
su išgeltusiu miesto planu, per lenkimus sutvirtintu 
ruda lipniąja juosta, grįžo iš rūsio, inspektorius jau 
ruošėsi išeiti, vilkosi apsiaustą. 

— Duok šen, sūnau. - Frostas paėmė planą ir pa- 
klojo ant stalo. - Kurgi ta Nelsono gatvė?.. Štai. O 

va čia lygiagreti gatvė... Birsfordo - joje ir gyveno 
mergina su vyšniniais speneliais. Reikės tau, Vals- 
tietuk, dar kartą apsilankyti rotušėje, - pasakė ins- 
pektorius ir žvilgtelėjo į laikrodį. Buvo be dešimties 
minučių devynios. Į skrodimą jis, žinoma, vėlavo. 


Žaliąjį chalatą Frostas užsimaukšlino ant ap- 
siausto ir šaliko. Norėjo bent kiek apšilti žvarbioje 
it sumautas Šiaurės ašigalis patalpoje. Draisdeilis 
mindžikavo prie lavono su skalpeliu rankoje. 

— Laukiu jūsų, inspektoriau, - subambėjo, iškal- 
bingai žiūrėdamas į laikrodį ant sienos. 

— Atsiprašau, prakeikta mašina sustreikavo, — 
pusbalsiu atsakė Frostas. 

Lavonas ant stalo atrodė dar prasčiau nei naktį, 
kraujosruvos, randai ir nudegimų dėmės baltoje 
odoje tiesiog rėžė akį. 

— Kaip suprantu, pavardės vis dar nežinome? — 
pasitikslino Draisdeilis. Inspektorius papurtė gal- 
vą. Patologas sunkiai, teatriškai atsiduso, suprask, 
nieko kitko iš tokio kaip Frostas tikėtis nė neverta. 
— Ką gi, pažiūrėkime, ar nebus gerasis daktaras 
Makenzis ko nors pražiopsojęs, - tarė patologas ir 
pasisuko į asistentę. - Skrodžiame neatpažintą mo- 
terį, amžius — nuo trisdešimt šešerių iki keturias- 
dešimt dvejų. 

Blondinės rašiklis pašėlo lakstyti užrašinės 
puslapiu. Diktofonais nuo tada, kai vienas jų nesu- 
veikė ir užtrukęs skrodimas nuėjo niekais, Drais- 
deilis nepasitikėjo. 

Kai patologas pradėjo skelbti pirmąsias išvadas, 
Frosto nuomone, tokias akivaizdžias, kad nevertėjo 

nė Minėti, jo mintys nuklydo kitur. Vis dėlto ins- 
pektoriaus sąmonės kertelėje būdravo autopilotas, 
pasirengęs sureaguoti, kai tik Draisdeilis aptiks ką 
nors įdomaus. Sureaguoti teko tuojau pat. Visi su- 
žiuro į Frostą, laukdami atsakymo. 

— Atsiprašau, daktarėli, ką sakėte? - paklausė jis. 

— Klausiau, ar daktaras Makenzis jums sakė, 
kad iki užpuolimo ši moteris buvo nekalta? 

Inspektorius net Žioptelėjo. 

— Nekalta? 

— Abejonių dėl to nekyla. O jūsų nuomone, ar ji 
buvo prostitutė? 

Frostas išpūtė akis. 

— Rūgštele, daktare, man nė į galvą, kad Dento- 
ne dar galėjo būti likę nekaltų panelių - žinoma, 
išskyrus čia esančias. - Jis mirktelėjo sodriai įrau- 
dusiai Draisdeilio asistentei. - Ar jūs įsitikinęs? 

— Šimtu procentų. Bet gal norėtumėte išgirsti 
kito specialisto - daktaro Makenzio - nuomonę? 

Inspektorius susimąstęs papurtė galvą. Pirmiau 
jis manė, kad žudikas atvažiuoja į raudonųjų žibin- 
tų kvartalą-ir nusižiūri auką tarp prostitučių. Šis 
atvejis buvo visiškai kitoks. Nenuostabu, kad nu- 
žudytoji nė iš tolo nepanėšėjo į prostitutę. Ak, ko- 
kia klaiki buvo nelaimėlės pažintis su lytiniais 
santykiais. 

Draisdeilis toliau apžiūrinėjo lavoną. 

— Įsiskverbimo būta smurtinio, liko mėlynės, 
matyti kraujo, bet spermos nėra. 

Frosto nuotaika staiga pasitaisė. Jam sužibo vil- 
tis. Ši auka galėjo padėti jiems sučiupti serijinį žudi- 
ką. Reikėjo tik išsiaiškinti nužudytosios tapatybę. 

Už nugaros kažkas sukrebždėjo, atsigręžęs inspek- 

— Šefe, atskubėjau tiesiai iš rotušės... Sužinojau 
adresą. — Pastebėjęs asistentę, konsteblis pamerkė 
jai akį. Moteris vėl nuraudo, bet apsimetė niekuo 
dėta. - Mielai kai ką jai pasiūlyčiau, - šnipštelėjo 
Morganas. 

— Kamijai reikia, - atšovė Frostas. - Tūkstančius 
turi užsimarinavusi indeliuose. Tad ką sužinojai? 

— Ne kažin ką. Toji gražuolė gyveno Birsfordo 
gatvėje, 44-ajame name. Valda beveik ribojosi su ta, 
kurioje rasti griaučiai. 

— O kurji gyvena dabar? 

— Neaišku. Dingo kaip į vandenį. Gali būti mirusi. 

— Paklausk registrų tarnybos, kartu sužinosime, 
ar ji nėra užregistravusi sūnaus mirties. 

— Gal malonėtumėte man dirbant neplepėti apie 
asmeninius reikalus, - irzliai suburbėjo Draisdeilis. 

— Atsiprašau, daktarėli, - pratarė Frostas. Mor- 
ganąjis paragino: - Skuosk, sūnau, nebedelsk. 

Bet konsteblis niekur neskubėjo - nustebęs žiū- 
rėjo į kūną ant stalo. 

- Šefe, ar čia ta neatpažintoji auka? 

— Ta pati. 

— Šefe, aš ją pažįstu, - nenuleisdamas akių nuo 
lavono, pasakė Morganas. - Tikrai pažįstu. 

— Pažinoti jos negali, - nekantriai atkirto ins- 
pektorius. - Šita moteris buvo nekalta. 

— Visai neseniai buvau su ja susidūręs, — tarė 
konsteblis, kasydamasis pakaušį. 

— Gal patylėsite?! - subarė tuodu patologas. 

Frostas vėl atsiprašė ir pridūrė: 

— Mano kolega šit sako atpažinęs nužudytąją. 

Morganas priėjo prie stalo ir įsižiūrėjo negyvė- 
lei į veidą. 

— Ji — kaip iš akies lupta dantų gydytojo, pas ku- 
rį lankiausi, registratorė, - pasakė. 

Inspektorius suraukė antakius. Patikėti buvo 
nelengva. 

— Ar tu įsitikinęs? 

— Na... Ana buvo su akiniais. 

— Su akiniais? — paklausė Draisdeilis ir pasilen- 
šiojusi akinius, viršunosėje matyti įspaudas. 

— Ką gi, paskambink dantų gydytojui, - vis dar 
gana abejingai paliepė konstebliui Frostas, — pa- 
klausk, ar jo registratorė gyva, ar jau guli ant skro- 
dimo stalo. Atsakymą, kad ir koks jis būtų, persa- 
kysi man. 

— Bus padaryta, šefe, - tarė Morganas ir, mirkte- 
lėjęs Draisdeilio padėjėjai, išėjo. 

— Dantų gydytojo registratorė? —- mąsliai sumur- 
mėjo patologas. 

- Daktarėli, per anksti nesidžiaukite, - perspėjo 
inspektorius. — Morganas toks pat nepatikimas 
kaip ir aš. 

— Nieko ir nesitikiu, — atšovė Draisdeilis, skal- 
peliu brėždamas negyvėlės kūne raudoną liniją. 

Staiga abu su inspektoriumi atsigręžė, mat pro 
dvivėres duris, plodamas delnais ir smagiai tara- 
ruodamas, įpuolė Morganas. 

— Na kaip, nieko gero? - paklausė Frostas. 


o (wo 


— Darbe jos nėra nuo penktadienio. Klinikos 

darbuotojos skambino į namus ir neprisiskambino. 

— Ir niekas nenuvažiavo pas bendradarbę pasi- 
domėti, kas nutikę? Nepranešė apie dingusiąją 
mums? 

— Moteris apsipyko su šefu, tad visi pamanė, 
kad ji metė darbą. | 

— Nuvažiuosime pas ją, - tarė Frostas. - Pagal- 
vok, Valstietuk, kaip pasiteisinsi, jei registratorę 
rasime namie. 

Prie durų pritvirtintoje dailioje kortelėje buvo 
parašyta: HELENA STOUKS. Ant laiptelių pako- 
pos stovėjo trys buteliai pusiau nugriebto pieno. 

— Gal ir nesuklydai, - niauriai pripažino Frostas 
ir delnu patrankė į duris, jau žinodamas, kad nie- 
kas jų neįsileis. 

Priešais gyvenanti senutė iškišo pro duris pa- 
našią į paukščio galvą. 

— Kaimynė kažkur išvykusi, - pasakė. - Nema- 
čiau jos jau kelias dienas. Gal galiu kuo padėti? 

— Mes - iš dujų ūkio. Pranešta apie nutekėjimą, 
— atsakė inspektorius ir pašniaukė orą. - Oho kokia 
smarvė! Širdele, verčiau sandariai užsidarykite. 

Senolė skubiai užtrenkė duris. 

Nė vienas Frosto raktų netiko, tad užraktą Mor- 
ganas įveikė spyriu. Juodu suėjo į vidų. Inspekto- 
rius pasilenkė ir paėmė nuo demblio porą laiškų: 
vienas — su kredito kortelės žiniaraščiu - buvo atė- 
jęs iš banko, kitas — be pašto ženklo, neužklijuotas 
— nežinia iš kur. Frostas išėmė laišką. Firminiame 
Ešbio odontologijos klinikos lakšte buvo ranka pa- 
rašyta: KODĖL NEATĖJOTE Į DARBĄ? MES SUSI- 
RŪPINĘ. PRAŠAU PASKAMBINTI. Parašo inspek- 
torius neįskaitė. 

Butas buvo nedidukas. Užuolaidos užtrauktos. 
Morganas jas atitraukė, ir pro langą įspindo ryto 

saulė. Ivyrojo nejauki vėsa, Frostui puikiai pažįs- 
tama iš anksčiau. Atrodė, pats būstas žino, kad jo 
įnamės nebėra. Pareigūnai greitosiomis apėjo bu- 
tą... Virtuvę, vonią, ankštoką svetainę, miegamąjį. 
Slėgė nemalonus jausmas — tarsi gyventoja būtų iš- 
nykusi be pėdsako. Inspektorius klestelėjo ant 
minkštasuolio ir užsidegė cigaretę. Netrukus tam- 
siai pilkas kilimas pirmą kartą per savo amželį pa- 
tyrė, ką reiškia būti apibertam pelenais. 

— Sūnau, pasižvalgyk, gal rasi kokią nuotrauką, 
— pasakė Frostas. 

Jei būtų atsinešęs lavoninėje darytą moters nuo- 
trauką, būtų galėjęs parodyti ją senutei kaimynei. 
Bet laiku nesumojo. Veikiai inspektoriui nusibodo 
stebėti, kaip Morganas rausiasi po stalčius ir spin- 
teles, tad pašokęs ėmė slampinėti po butą, pats do- 
rai neišmanydamas, ko ieškąs. 

Prieškambaryje kabojo šiltas, žieminis paltas. 
Frostas išnaršė jo kišenes. Rado tik degalinės kvitą. 
Ant durų kabojo stora grandinėlė, visose patalpose 
buvo įtaisyti dūmų jutikliai. Moters būta apdairios. 

Inspektorius grįžo į svetainę, kur Morganas atsi- 
klaupęs naršė stalčiaus turinį, išverstą ant kilimo. 

- Šefe, panašu, kad ji niekada nesifotografavo. 

— Tik gražuolės laiko šūsnis nuotraukų, - atsa- 
kė Frostas ir įėjo į miegamąjį, kuris gerokai panė- 
šėjo į celę - viengulė lova buvo paklota pedantiš- 
kai tvarkingai, gražiai sulankstyti storos flanelės 
naktiniai padėti ant priegalvio. Inspektorius atsisė- 
do ant guolio - veikiausiai joks vyras dar nebuvo 
čia sėdėjęs — ir ištraukė tamsaus ąžuolo naktinio 
staliuko stalčių. Nosinaitės, atsarginiai akiniai... 

Pačiame dugne jis aptiko besišypsančio kokių tris- 
dešimt penkerių vyriškio su ūsais nuotrauką. Jos 
paviršius buvo kažkuo parausvintas. Frostas kils- 
telėjo fotografiją prie nosies ir pauostė. Užuodė lū- 
pų dažus. 

- Šefe! - Į miegamąjį, mosuodamas pasu, įpuo- 
lė Morganas. - Radau! Viena nuotrauka bute vis 
dėlto yra! 

Inspektorius atvertė dokumentą. Iš fotografijos 
į jį be šypsenos, tartum patvirtindama tai, ką pa- 
reigūnai jau ir šiaip žinojo, žvelgė nužudytoji. 

— Šita ne vienintelė, sūnau, - pasakė Frostas ir 
parodė konstebliui stalčiuje rastą nuotrauką. — 
Vargšelė tikriausiai alpėjo dėl jo. Fotografija išter- 
liota lūpdažiais. 

Morganas dirstelėjo į vyriškio atvaizdą ir tarė: 

— Šefe, aš žinau, kas jis toks. 

— Rupūžioke tu, nejaugi ir iš tavęs pagaliau bus 
naudos? Tad kas jis toks? 

— Nužudytosios viršininkas... Dantų gydytojas 
Ešbis. Jis man ir išrovė dantį. 

— Ar tuįsitikinęs? 

— Visiškai. 

— Tuomet lėkime šnektelti su juo. — Frostas susi- 
siekė su nuovada ir paprašė atsiųsti ką nors saugoti 
buto. - Kažkokie mulkiai išspyrė duris, - pasakė jis. 

Išeidami jie sutiko ant laiptų mindžikuojančią 
kaimynę. 

— Sutaisėme, dujos nebenutekės, - užtikrino se- 
nutę inspektorius. 

— Prisiminiau, — atsakė ta, - mūsų name viskas 
elektrifikuota. 

Frostas apsimetė neišgirdęs. 

Dantų gydytojas buvo įsitaisęs naują registrato- 
rę, guvią rudaplaukę liulančia krūtine ir išpuoselė- 
tais baltais dantukais. Išvydusi Frosto tarnybinį 
pažymėjimą, ji nervingai sukrizeno. 

— Ponas Ešbis kaip tik dirba, - pasakė ir galva 
parodė į kabineto duris, už kurių veriamai birzgė 
dantų gręžtuvas. — Prisėskite, perspėsiu daktarą, 
kai tik bus laisvas. 

Pareigūnai susėdo laukiamajame prie apkūnios 
moteriškės ir vyro sutinusiu žandu. 

— Nekenčiu odontologų, - prisipažino Frostas. — 
Siaubą jie man varo. 

Morganui rūpėjo tik rudaplaukė. 

— Šefe, ar matote, kokie jos arbūzai? — nelabai 
tyliai sušnibždėjo jis. Storulė išgirdusi sužaibavo 
akimis ir persėdo į kitą fotelį. 

— Lažinuosi, moteriškė pamanė, kad apie ją kal- 
bi, - pasakė Frostas ir pašoko ant kojų, mat durys 
atsivėrė ir iš kabineto išsverdėjo perbalęs pacien- 
tas. — Ilgai netruksime, - užtikrino inspektorius 
storulę, kuri, pasipiktinusi be eilės lendančiais įžū- 
lėliais, kažką niekinamai suburbėjo. 

Odontologas Ešbis, šiek tiek vyresnis ir putles- 
nis nei nuotraukoje, šluostėsi rankas rankšluosčiu, 
ojo asistentė, jauna, ilgakojė blondinė, dėliojo ant 
staliuko prie kėdės išdezinfekuotus, spindinčius 
instrumentus. Lipšni pono Ešbio šypsena mirks- 
niu išblėso. Tokių pacientų jis nelaukė. 

— Policija, — pratarė Frostas, atkišęs tarnybinį 
pažymėjimą. 

— Policija? Kas atsitiko? - paklausė išbalęs Ešbis. 

— Gal galėtumėte trumpai išeiti? — paprašė asis- 
tentės inspektorius ir luktelėjo, kol ji uždarys duris. 

— Pone, norime pasikalbėti apie jūsų registratorę, 
panelę Stouks. 

— Apie Heleną? O kas nutiko? 

— Deja, naujienos nekokios. Panelė Stouks vakar 
rasta negyva. 

Ešbis apstulbęs įsistebeilijo į Frostą. 

— Negyva? Pakliuvo į avariją? 

— Ne, pone. Nužudyta. 

— Nužudyta? Helena? O Dieve, negali būti! 

— Deja, pone, taip ir yra. Kada ją paskutinį kartą 
matėte? 

— Penktadienio vakarą, aštuntą valandą. Savait- 
galiais mes dirbame tik ypatingais atvejais, tad į 
darbą jai reikėjo tik pirmadienį. Bet ji neatėjo. 

— Nenustebote? 

- Šiek tiek nustebau. Penktadienį susikivirčijo- 
me. Helena išėjo užpykusi. Pamaniau, kad bus nu- 
sprendusi daugiau čia nebedirbti. 

— Dėl ko susikivirčijote? 

Ešbis patraukė pečiais. 

— Dėl niekniekio. Nesuprantu, ko ji taip užsiuto. 
Kai klinikai vadovavo mano pirmtakas, Helena ne 
vienus metus dirbdavo savaitgaliais, bet aš dar- 
buotis šeštadieniais, sekmadieniais vietoj jos pa- 
skyriau naująją savo registratorę. Helena pamanė, 
kad pažeidžiau jos teises. 

— Kai panelė Stouks neatėjo į darbą, nepagalvo- 
jote, kad reikėtų pasidomėti, ar viskas jai gerai? 

- Žinoma, pasidomėjau. Mes nuolat skambino- 
me į namus, bet ji neatsiliepė. Buvau pas ją nuva- 
žiavęs, pro pašto plyšį įmečiau raštelį. - Staiga dan- 
tų gydytojas išpūtė akis. - O Dieve, nejaugi ji tuo 
metu jau gulėjo namuose negyva? 

— Ne, pone, ji gulėjo ne namuose. - Smulkmenų 
Frostas neatskleidė. —- Mes manome, kad penkta- 
dienio vakarą į namus ji negrįžo. Nenumanote, kur 
galėjo patraukti? 

— Penktadienio vakarus ji praleisdavo samariečių 
bendrijoje. Kaip savanorė budėdavo prie telefono. 

— Ačiū, pone. Tikriausiai norėsiu pasikalbėti su 
jumis dar kartą. 

Atsisveikinę su sutrikusiu odontologu, parei- 
gūnai grįžo į automobilį. 

— Šefe, ar atkreipėte dėmesį į Ešbio padėjėją? — 
paklausė Morganas, sėsdamas prie vairo. 

— Žinoma, - atsakė Frostas. - Mūsų dantų gydy- 
tojui patinka, kai jį supa didžiapapės. Vargšė 
plokščia kaip lenta Helena tikriausiai jautėsi ne sa- 
vo rogėse. Į nuovadą, drauguži... 


Žmogžudysčių tyrimo kambaryje Frostas prise- 
gė Helenos Stouks nuotrauką stende, šalia nužudy- 
tųjų prostitučių fotografijų, ir, kaip įpratęs, atsisė- 
do ant stalviršio kampo. 

— Atkreipkite dėmesį į išimtį, - prašneko. - Iki 
šiol manėme, kad žudikas medžioja tik kekšes, bet 
ši auka kitokia. Tiesą sakant, buvo tokia dora, kad 
net sunku patikėti. Jokių ydų, jokių meilužių, se- 
kmadieniais lankydavosi bažnyčioje, vonioje ne- 
sišlapindavo, samariečių bendrijoje budėdavo prie 
telefono. Bet buvo nukankinta ir nužudyta kaip ir 
kitos, taigi klausiu jūsų, kodėl nusikaltėlis ją pasi- 
rinko. 

— Visiems atvejams būdinga viena aplinkybė, 
— prabilo Arturas Henlonas. — Aukas žudikas 

užklupdavo vėlai vakare, netgi labai vėlai. Visos 
nužudytos prostitutės tokiu metu dar dirbo, nors 
kitos jau sėdėjo aludėse. 

— Nagi kalbėk, - paragino seržantą Frostas. 

— Noriu pasakyti štai ką. Žudikas bastosi vėlai 
vakare, ieškodamas pavienių moterų. Suprantama, 
dažniausiai jam pasipainioja prostitutės. Gal Hele- 
na Stouks vėlai vakarais kur nors vaikščiodavo? 

— Nemanau, - atsakė inspektorius. - Panašiau, 
kad pusę devynių ji jau gulėdavo lovoje su puode- 
liu kakavos. - Jis spragtelėjo pirštais. - Palaukite! 
Užmiršome samariečius! Juk jų durys atviros kiau- 
rą parą. Arturai, paskambink į bendriją, sužinok, 
kelintą valandą penktadienio vakarą Stouks iš ten 
išėjo. - Laukdamas, kol Henlonas paskambins sa- 
mariečiams, Frostas pavaišino kitus cigaretėmis. — 
Na ką išgirdai? - paklausė galų gale. 

- Įprastai ji ten išbūdavo vos porą valandų, bet 
penktadienį du savanoriai sirgo, tad buvo labai 
daug darbo. Tą vakarą, Helenai jau ruošiantis išei- 
ti, paskambino kažkoks nevisprotis, ėmė grasinti 
nusižudysiąs. Ji prašnekėjo su juo iki išnaktų ir iš- 
ėjo gerokai po vidurnakčio. 

Frostas nušoko ant grindų. 

— Štai jums ir vėlus vakaras! Su samariečiais 
reikia pasišnekėti. 


Samariečių bendrija glaudėsi dviejuose kamba- 
riuose virš buvusios bakalėjos parduotuvės, veiku- 
sios tais laikais, kai miestas dar nebuvo prisistatęs 
didžiųjų prekybos centrų. Žinia apie Helenos Stouks 
mirtį negausią vyrų ir moterų grupelę pribloškė. 

Prie kampinio stalo sėdinti apvalaina dama gailiai 
raudojo, vienas savanorių ją guodė. Naudos Fros- 
tas galėjo tikėtis nebent iš bendrijos pirmininko 
Mervino Adamso, mat Helenos nužudymo vakarą 
jis vienintelis buvo būstinėje. Pilką megztinį vil- 
kintis vyriškis trūkčiojančiais raumenimis atrodė 
toks prislėgtas rūpesčių, kad veikiausiai jam ir pa- 
čiam būtų pravertusi samariečių pagalba. Kaskart 
subirbus telefonui, jis nervingai krūptelėdavo ir ne- 
nurimdavo, kol kas nors neatsiliepdavo. Nusiėmęs 
akinius, Adamsas apsišluostė akis ir, palingavęs 
galvą, liūdnai pasakė: 

— Negaliu patikėti. Ji buvo tokia miela. Kas ga- 
lėjo šitaip pasielgti? 

— Pone Adamsai, šitai mes ir aiškinamės, - atsa- 
kė Frostas. —- Kurią valandą penktadienį ji išėjo? 

— Pirmą, taigi jau šeštadienį. Tą vakarą mums 
trūko Žmonių, buvome labai užsiėmę, telefonai be 
perstojo skambėjo, tad Helena liko padėti. Buvo 
susiruošusi važiuoti namo, kai teko atsakyti į dar 
vieną skambutį, ir galų gale išėjo ilgas, nemalonus 
pokalbis. Mes negalime nutraukti Žmonių, kada 
panorėję. Helena užtruko iki penkiolika po pirmos 
ar panašiai. 

— Apie ką kalbėjosi? — paklausė inspektorius. 

Adamsas šoko pakelti atkakliai birbiančio tele- 
fono ragelio, bet apsiašarojusi rubuilė vadovą ap- 
lenkė. Šis dėkingai nusišypsojo moteriai, o Frostui 
pasakė: 

— Nieko, ką čia išgirstame, viešinti neturime 
teisės. 

— Pone Adamsai, kol kas dar neprašau jūsų 

pasakyti pavardžių. Tik mėginu išsiaiškinti, kas 
galėjo nužudyti tokią mielą, gailiaširdę moterį, dėl 
kurios, atrodo, nuoširdžiai sielvartaujate. - Inspek- 
torius išsiėmė iš apsiausto kišenės nuotrauką. - Gal 
norite pamatyti, ką jai tas galvijas padarė? 

Adamsas staigiai nusuko veidą. 

— Ačiū, inspektoriau, nenoriu. Gyvenimo bjau- 
rasties mes čia prisižiūrime užtektinai. 

— Aš taip pat jos matęs nemažai, - atsakė Fros- 
tas ir įsidėjo nuotrauką į kišenę. — Tad apie ką 
Helenai teko kalbėtis? 

— Paskambino į neviltį puolęs vyras. Netekęs 
darbo, bankas grasinąs atimti namą, žmona pame- 
tusi. Kilusi mintis nusižudyti. 

— Man ir pačiam kiltų mintis nusižudyti, jei tu- 
rėčiau nuolat klausytis tokių kalbų, — atjaučiamai 
pasakė inspektorius. - Kaip suprantu, džiaugsmo 
jūsų darbe nedaug? 

— Nedaug, - iš karto sutiko samarietis. - Bet bū- 
na smagu, jei pavyksta kokiam nelaimėliui padėti. 
Bent žinome, kad stengiamės ne veltui. 

— Mes žinosime, kad stengėmės ne veltui, jei pa- 
siseks sučiupti žudiką. Ar Helenai pavyko atkalbė- 
ti tą vyriškį nuo savižudybės? 

— Nežinau. Pokalbį jis nutraukė per pusę žodžio. 

— Kas buvo paskui? 

— Helena pasiėmė kitos savaitės grafiką, apsivil- 
ko paltą, susiruošė išeiti, tada vėl sučirškė telefo- 
nas. Ji atsiliepė. Iš pradžių atrodė išsigandusi, pas- 
kui lyg ir supyko. Numetė ragelį — tai Helenai vi- 
siškai nebūdinga - ir išėjo. 

— Kas ir ko skambino? 

— Nežinau. Ketinau vėliau paklausti, bet... 

— Gal skambinta jai asmeniškai? 

— Nemanau. Asmeniškai Helenai niekas ne- 
skambindavo. Greičiau koks pusgalvis... 

— Ar pusgalviai dažnai čia skambina? 

Adamsas linktelėjo ir liūdnai nusišypsojo. 

— Dažniau nei norėtume. Kartais klausytis to- 
kių Žmonių būna gryna kančia. Ypač kai jie ima 
vaizdingai pasakoti šiurpiausias savo esą įvykdytų 
nusikaltimų detales. Tie ligoniai jaučia malonumą, 
trikdydami kitus. 

Frostas sukluso. 

- Žmonės jums prisipažįsta nusikaltę? 

— Taip. Žinoma, dažniausiai tie nusikaltimai 
būna išsigalvoti. 

. Inspektorius susimąstė. O kas, jeigu serijinis 
žudikas paskambino Helenai pasigirti, ką darąs 
prostitutėms? Gal jis staiga sumojo pasakęs per 
daug, atskleidęs kokią nors jį demaskuojančią 
aplinkybę? Juk tada su nusikaltėliu kalbančiai mo- 
teriai turėjo iškilti grėsmė. 

— Jei jums pasirodo, kad Žmogus išpažįsta realų 
nusikaltimą, ar informuojate mus, policiją? — pa- 
klausė Frostas. 

— Inspektoriau, mes griežtai laikomės konfiden- 
cialumo taisyklės. Jei išaiškėtų, kad koks nors as- 
muo suimtas, remiantis jo skambučiu samarie- 
čiams... 

— Ojeigu skambina žmogžudys, ketinantis Žžu- 
dyti ir toliau? 

— Na nežinau. - Adamsas sudvejojo. — Laimė, 
jūsų paminėto atvejo dar nepasitaikė. Jeigu būčiau 

įsitikinęs, kad skambinantysis sako tiesą ir kam 
nors yra iškilęs realus pavojus, galbūt anonimiškai 
paskambinčiau į policiją. Bet tai tik prielaida. 

— Ar jums tenka tiesiogiai susidurti su tais, ku- 
rie skambina? 

— Netenka. 

Frostas pasikrapštė randą. 

— Tarkime, pabrėžiu, tarkime, tą paskutinį kartą 
Helenai skambino prisipažinti norintis nusikaltė- 
lis. Ji paragino jį prisistatyti. Skambinantysis pasa- 
kė: „Aš čia pat, gatvėje, išeikite, pasikalbėsime.“ Ar 
ji būtų ėjusi? 

— Niekas pirmą valandą nakties nesusitinka su 
visiškai nepažįstamais žmonėmis, neperspėjęs ar- 
timųjų, kolegų. Helena buvo labai atsargi moteris. 
Nė už ką nebūtų rizikavusi. 

Inspektorius pasitrynė veidą delnais. Kol kas 
dar nieko nelaimėjęs, vis dėlto jautė, kad proveržis 
arti, labai arti. 

— Pone Adamsai, dėkoju už pagalbą. Gali būti, 
kad norėsiu pasikalbėti su jumis dar kartą. 

Buvo jau beišeinąs, kai jam pamojo apvalainoji 
moteris užtinusiomis, paraudusiomis akimis. 

— Inspektoriau, atleiskite, nesusivaldžiau, - atsi- 
prašė ji. 

— Nieko tokio, širdele. 

— Buvau ištikta šoko. Pamačiusi gatvėje Helenos 
automobilį, maniau rasianti ją čia, o išgirdau siau- 
bingą Žinią... 

Frostas net pastėro. 

— Sakote, jos mašina vis dar čia? 

— Na taip, stovi gatvėje. 

— Parodykite. 

Šviesiai pilkas šešerių metų senumo „Mini“ 
stovėjo skersgatvyje, prie žibinto stulpo. Durelės 
buvo užrakintos. Frostas pasilenkęs apžiūrėjo salo- 
ną. Šis atrodė naujutėlis, tviskėjo tuščios peleninės, 
tik vairuotojos sėdynė buvo kiek aptrinta. Keleivis 
į vienišos moters automobilį veikiausiai retai kada 
įsėsdavo. 

— Ar Helena visada atvažiuodavo mašina? - at- 
sitiesęs paklausė inspektorius. 

— Kai budėdavo vakarais - visada. Naktį vieša- 
sis transportas nekursuoja, - atsakė samarietė. 

— Ačiū. Jūsų pagalba tikrai pravertė. 

Frostas vėl sutelkė dėmesį į „Mini“. Autobusai 
nebevažinėjo, tad kodėl Helenas Stouks nesėdo į 
savo mašiną? Gal buvo užpulta, nespėjusi įlipti? 
Jeigu taip, tai reikštų, kad serijinis žudikas ją pasi- 
rinko neatsitiktinai. Gatvės šiame rajone — išvien 
vienakryptės arba aklagatviai. Netyčia čionai ne- 
užklysi. Frostas apsidairė. Pastatuose daugiausia 
buvo įsikūrusios parduotuvės, tik virš vienos, ki- 
tos gyveno Žmonės, tad rasti tą vėlyvą vakarą ką 
nors mMačiusių ar girdėjusių liudininkų inspekto- 
rius beveik nesitikėjo. Vis dėlto jis susisiekė su Bilu 
Velsu ir paprašė atsiųsti konsteblių rajono gyven- 
tojams apklausti. Be to, nužudytosios automobiliu- 
ką reikėjo nutempti niekada nieko doro nerandan- 
tiems teismo ekspertams — tegul ištiria. Pats Fros- 
tas, nusprendęs pasaugoti „Mini“ - neduokdie, 
kokie vaikigaliai sumanytų pasivažinėti, - įsėdo į 
savo automobilį ir ėmė laukti iškviesto vilkiko. 

Žįsdamas cigaretę, jis viena ausimi klausėsi ra- 
dijo siųstuvėlio marmėjimo ir mintyse perkratė 
prielaidas. Žudikas paskambino Helenai ir išsida- 
vė - šia versija Frostas vis labiau linko tikėti. Tik 
kaip nusikaltėlis įviliojo ją į spąstus? Prostitutė ir 
pati, daug negalvodama, sėstų į nepažįstamo vyro 
automobilį, o kas galėjo priversti baugščią, apdai- 
rią moterį — ir dar naktį, pusę dviejų. Prie gerklės 
prikištas peilis? Cyptelk, ir tau galas! Bet jeigu Žu- 
dikas buvo girdėjęs tik Helenos Stouks balsą, kaip 
tuomet atpažino ją gatvėje? 

Atvažiavo vilkikas. Inspektorius mąstė, Žiūrė- 
damas, kaip darbininkai ruošiasi nutempti „Mini“. 

Jeigu nusikaltėlis moterį atpažino, vadinasi, kaž- 
kur buvo ją matęs. Gal ten, kur ji dirbo? Reikėjo pa- 
sidomėti, ką Helenos nužudymo naktį veikė odon- 
tologas. Po galais! Kodėl nuolat užmirštu ką nors 
svarbaus? — pagalvojo Frostas ir, atbuline eiga išva- 
žiavęs iš gatvės, pasuko odontologijos klinikos link. 


Kliniką inspektorius rado uždarytą. Žalvarinė- 
je plokštelėje ant durų buvo nurodytas pietų per- 
traukos metas - nuo pirmos iki pusės trijų. Frostas 
dirstelėjo į laikrodį. Be penkiolikos dvi. Velniai 
griebtų! Jis, nieko nesitikėdamas, pastūmė duris, ir 
šios atsivėrė. Registratūroje nebuvo nė gyvos dva- 
sios. Įpročio paakstintas inspektorius priėjo prie 
stalo ir peržvelgė popierius. Laiškai, pacientų pri- 
ėmimo grafikai, blankai, taigi nieko įdomaus. O 
ką tikėjaisi rasti? Pasirašytą prisipažinimą? — pa- 
klausė jis savęs. 

Buvo jau beišeinąs, bet staiga išgirdo silpną gar- 
selį. Kažkas vaitojo. Moteris. Ir dejavo ji anaiptol ne 

iš skausmo. Garsas sklido iš už dantų gydytojo ka- 
bineto durų. Pritykinęs prie jų, Frostas patyliukais 
nulenkė rankeną ir pažvelgė pro prasivėrusį tarpą. 
Ant paciento kėdės nuleistu atlošu siūbavo rausvi 
sėdmenys, nuogą nugarą virš jų buvo apsivijusios 
ilgos rudaplaukės registratorės, kurios biustu taip 
žavėjosi Morganas, kojos. 

Inspektorius kelias sekundes stebėjo reginį. 
Paskui atsikrenkštė ir tarė: 

— Atsiprašau, kad trukdau per pietus. Ar galė- 
tume pasikalbėti? 

Rudaplaukė aiktelėjusi suspigo, sėdmenys lio- 
vėsi siūubavę. 

— Ką čia velnias atnešė?! — paklausė dantų gy- 
dytojas, kuris negalėjo atsigręžti. 

Frostas grįžo į registratūrą. Laukdamas girdėjo 
kabinete piktai barantis. 

— Man regis, liepiau užrakinti duris. 

— Maniau, kad užrakinau. į 

— Akivaizdu, kad neužrakinai, po šimts velnių! 

Po kelių minučių, vilkdamasis baltą chalatą, at- 
ėjo įraudęs kaip burokėlis dantų gydytojas, dar 
raudonesnė registratorė, nudelbusi akis, pro Frostą 
nutipeno į tualetą. 

— Inspektoriau, turiu atsiprašyti, — išlemeno Eš- 
bis. - Labai nesmagi... 

— Nieko nemačiau, - pamelavo Frostas. - Pir- 
miau pamiršau šio to paklausti. Kur buvote penk- 
tadienio vakarą, nuo tada, kai panelė Stouks išvy- 
ko iš klinikos? 

— Užrakinau kliniką ir nuvažiavau namo. Bu- 
vau mirtinai pavargęs. Pavakarieniavau, pažiūrė- 
jau televizorių ir anksti atsiguliau. 

— Ar kas nors gali patvirtinti? Šis klausimas, ži- 
noma, formalus. 

- Žmona patvirtins. 

Frostui pasirodė - gal tik pasirodė, - kad Ešbis 
šiek tiek sunerimo. 

— O kur buvote vakarykščią naktį, maždaug 
nuo vidurnakčio? 

Dantų gydytojas suraukė antakius. 

— Vakar? 

— Kai buvo atsikratyta lavono. Jau minėjau, tai 
tik formalumas. 

— Pas mus svečiavosi keletas draugų. Išėjo vėlai. 

— Kaip vėlai, pone? 

— Po vidurnakčio. Jiems išėjus, iš karto atsiguliau. 

— Kas tie jūsų draugai, pone? — Pavardes Frostas 
užsirašė ant cigarečių pakelio. Jei tie Žmonės pa- 
tvirtins dantų gydytojo alibi, iš įtariamųjų sąrašo jį 
bus galima išbraukti. Iš sąrašo? Grynas juokas! Juk 
Ešbis — vienintelis įtariamasis. Kad tik jo alibi ne- 
pasitvirtinų, kad tik nepasitvirtintų, mintyse ėmė 
melsti inspektorius, antraip man galas. - Kol kas 
tiek, - pasakė jis. - Nebetrukdysiu jūsų. Užbaikite 
pietus, kol neataušo. 


- Dulkinosi ant paciento kėdės? — srėbdamas 
sriubą, apstulbęs paklausė Morganas. — Ak tu, ru- 
pūžėle! 

Juodu buvo užsukę į valgyklą užkąsti. 

— Pasirodo, jis ne tik ištraukia, bet ir įstato, - pa- 
sakė Frostas. 

— Esu tai daręs keistose vietose, — prisipažino 
konsteblis, - bet ant odontologo paciento kėdės dar 
neteko. - Suraukęs nosį, pridūrė: - Tiesą sakant, ir 

netraukia. Visos tos žnyplės, grąžtai, gurguliuojan- 
tis seilių siurbtuvas... Romantikos nedaug. 

— Tos seilių pompos kelia man tokį siaubą, - 
nusipurtęs pasakė Frostas. - Kaskart išsigąstu, kad 
siurbtuvas suveiks priešingai ir suvarys man į 
burną šimto kitų pacientų seiles. - Atsikandęs su- 
muštinio su kumpiu, inspektorius paklausė: - Be- 
je, ar esu tau pasakojęs apie vyruką, kuris susilaži- 
nęs išgėrė spjaudyklės turinį? 

Morgano veidas pažaliavo kaip konsteblio val- 
goma žirnienė. Jis skubiai pastūmė lėkštę į šalį. 

— Pasakojote, šefe, - burbtelėjo. 

Taip atsakyti, jei Frostas paklaustų, kadaise bu- 
vo perspėtas; vis dėlto kartą, smalsumo suimtas, 
neatsilaikė ir iki šiol dėl to apgailestavo - ir pats 
Morganas, ir jo skrandis. 

— Na, jei pasakojau... — nusivylęs pratarė Fros- 
tas. - Aplankyk dantų gydytojo Žmoną ir jų drau- 
gus, patikrink jo alibi, pakišk Ešbio pavardę kom- 
piuteriui — gal išaiškės, kad jis —- žinomas registra- 
torių Žudikas. 

Inspektorius, sukrimtęs sumuštinį, jau siurb- 
čiojo arbatą, kai operatyvininkas per garsiakalbį 
iškvietė jį prie telefono. Nusikaltimo vietos tyrėjas 
Ronas Roulingsas nekantravo parodyti, ką aptikęs 
Helenos Stouks automobilyje. Frostas pamojo Hen- 
lonui ir abu nuskubėjo į stovėjimo aikštelę. 


+ 23 

Pilkasis „Mini“ atidarytomis durelėmis stovėjo 

po stogu aikštelės pakraštyje. Plačiai išsišiepęs Rou- 
lingsas žengė pasitikti atskubančių pareigūnų. 

— Inspektoriau, radau šį tą jums įdomaus, - pa- 
sakė. 

— Nešvankių atvirukų? — viltingai paklausė 
Frostas. 

— Deja, radiniai ne tokie įdomūs. Patikrinome 
pirštų atspaudus. Panašu, kad automobilį moteris 
valydavo ir blizgindavo kiekvieną mielą dieną. At- 
spaudai - tik savininkės. 

— Tik tiek? — nusižiovavęs paklausė Frostas. 

Roulingsas, gudriai šyptelėjęs, atsakė: 

— Mašina buvo užrakinta, signalizacija įjungta. 

— Oho! - nusišaipė inspektorius. - Maniau, sa- 
vininkė turėjo palikti automobilį atviromis durelė- 
mis, paleistu varikliu — kad kokiam nors vagišiui 
nereikėtų vargti. 

Prieš kirsdamas koziriu, tyrėjas atlaidžiai nusi- 
šypsojo. 

— Štai ką radome daiktadėžėje. — Jis padavė 
Frostui prispausdinto lapo dublikatą plastikinėje 
įmautėje. Tai buvo Helenos Stouks savaitės budėji- 
mo samariečių bendrijoje grafikas. 

Inspektorius pažvelgė į popierių išpūtęs akis. 

— Grafikas buvo užrakintame automobilyje? — 
pasitikslino abejodamas. Roulingsas linktelėjo. — 
Bet juk moteris jį pasiėmė, tik išeidama iš bendrijos 
būstinės penktadienio naktį. 

— Taip, — patvirtino tyrėjas. 

Henlonas nesusigaudydamas dirsčiojo tai į vie- 
ną, tai į kitą. 

— Džekai, nesuprantu, kokia problema, — prisi- 
pažino galiausiai. 


— Visą laiką manėme, kad Helena buvo užpulta, 
nepriėjusi iki automobilio, - paaiškino Frostas. — 
Pasirodo, klydome. Ji atsirakino mašiną, padėjo 
grafiką į daiktadėžę, tada vėl užrakino dureles ir 
aktyvino signalizaciją. Kodėl, po šimts rupūžiokų, 
neįsėdo ir nenuvažiavo? - Pastebėjęs Roulingso 
šypsnį, inspektorius paklausė: - Ak jūs, šmiki, sle- 
piate dar vieną kozirį, ar ne? 

Tyrėjas vėl linktelėjo ir pasakė: 

— Patikrinau variklį. Vėdintuvo diržas įtrūkęs. 
Akumuliatorius nugaišęs kaip maita. 

— O maitos jau neprikelsi, —- mąsliai pratarė 
Frostas ir sudrebėjo. Spaudė šaltis, o jis buvo be ap- 
siausto. Susibruko rankas giliai į kelnių kišenes ir, 
apspardydamas padangas, apėjo automobilį. Tikė- 
josi, kad rasis kokia nors išganinga mintis. - Pary- 
čiai, pusė dviejų. Pasiutusiai šalta, variklis nepasi- 
leidžia, autobusai nebekursuoja. Ką daryti? 

— Eiti atgal į samariečių būstinę, teirautis, gal 
kas nors išmano automobilius ir sugebės „Mini“ 
pataisyti, gal kas nors parveš namo, - pasiūlė išeitį 
Henlonas. 

— Aš, Arturai, taip ir padaryčiau, bet Helena į 
būstinę negrįžo. Taigi arba galvažudys jėga įsitem- 
pė ją į savo automobilį, arba ji įsėdo laisva valia. 
Tokia baikštuolė kaip Stouks gūdžią naktį į nepa- 
žįstamo Žmogaus mašiną tikrai nesėstų, todėl tar- 
kime, kad žudikas įsitempė ją prievarta. Kodėl jis 
pasirinko Heleną? Ką ten veikė tokiu metu? Tame 
rajone daugiausia aklagatviai - niekur iš ten nepa- 
keliui, taigi tikėtina, kad žudikas trainiojosi toje 
gatvėje tikslingai. Tikėjosi, kad pasipainios bet ko- 
kia moteris, ar laukė konkrečiai Helenos? 

— Jeigu laukė Helenos, - paklausė Henlonas, — 
kodėl tuomet leido jai pirmiau įsėsti į „Mini“? Iš 
kur galėjo žinoti, kad akumuliatorius nugaišęs? 

— Arturai, logikos iš manęs nereikalauk, - atkir- 
to Frostas. — Tik griauni mano versijas. — Jis susi- 
mąstęs pasikasė smakrą. — Grįžkime prie dantų 
gydytojo. Jis paskambina samariečiams, norėda- 
mas pasigirti, kaip žudė prostitutes... Ragelį pake- 
lia Helena Stouks, ir Ešbis išsigąsta būsiąs atpažin- 
tas iš balso. Jis skubiai nulekia prie būstinės ir su- 
laukia, kol ji išeis... 

— Gal... - nepatikliai tarstelėjo Henlonas. 

— Sugalvok ką nors geriau ir gausi iš manęs 
marmeladinį saldainį, — atšovė inspektorius. Rou- 
lingso jis paklausė: - Gal dar ką nors nutylėjote? 
Pavyzdžiui, neužsiminėte apie dantų protezą, Eš- 
bio netyčia pamestą automobilyje? 

— Ne, daugiau nieko neradau, - atsakė tyrėjas. 

— Na, žinoma, jokios naudos iš jūsų, - numykė 
Frostas ir vėl kreipėsi į seržantą: - Eime, Arturai, 
pažiūrėsime, gal Morganas jau patikrino pagrindi- 
nio mūsų įtariamojo alibi. 


Laukė juodu neilgai. Veikiai į kabinetą įžengė 
Morganas ir pirmiausia nuskubėjo prie radiato- 
riaus — šildytis rankų. 

— Oi, šefe, kad būtumėte matęs dantų gydytojo 
žmonelę! Su tokia mielai nusidėčiau, - prašneko jis. 
— Kokie papai! Kaip melionai! 

— Gal dar ir įsikniaubti leido? — suniurzgė Frostas. 

— Tokios laimės nenusipelniau, - atsakė konste- 
blis ir, atsisėdęs prie savo stalo, užsisvajojo. 

— Kai jau žinome žmonos liemenėlės dydį, gal 
pasakytum, ar pasitvirtino Ešbio alibi - jei tik su- 
gebėjai atplėšti žvilgsnį nuo tešmenų ir paklausti? 

Morganas atsilošė ir pasakė: 

— Šefe, neabejoju, atsakymas jums patiks. Penk- 
tadienio vakarą Ešbis niekur nebuvo išėjęs — su- 
karą pas juos iš tiesų svečiavosi keletas draugų — 
išsiskirstė po vidurnakčio, tada Ešbiai nuėjo į lovą. 

— Nesuprantu, kas čia turėtų man patikti, - su- 
murmėjo Frostas. 

Konsteblis reikšmingai kilstelėjo pirštą. 

— Dar nepapasakojau paties įdomumo. Kartais 
dantų gydytoją naktimis kamuoja nemiga. Tada jis 
keliasi, sėda į automobilį ir važinėjasi po miestą, 
kol pavargsta. 

— Jeigu Žmona tokia išvaizdi, kaip sakei, pa- 
vargti jis galėtų ir kitaip. 

— Tikriausiai išbando visus įmanomus būdus. 
Bet svarbu šit kas: ir vieną, ir kitą naktį Ešbis buvo 
atsikėlęs. 

— Kiek laiko važinėjosi? 

— Nežinia. Žmona, jo nesulaukusi, užsnūdo, o 
kai rytą prabudo, vyras jau gulėjo šalia. 

— Gal ir kraujais buvo apsitaškęs? 

— Nepaklausiau, šefe, bet manau, kad tokiu 
atveju Žmona būtų užsiminusi. 

- Išjudėjome, - patenkintas pasakė Frostas. — 
Galų gale išjudėjome. 

— Šefe, yra ir daugiau gerų žinių, - tarė konste- 
blis, rodydamas prispausdintus lapus. — Prašėte 

patikrinti, ar kartais dantų gydytojas ne mūsų klien- 
tas. Apkaltintas jis niekada nebuvo, bet du kartus 
perspėtas dėl to, kad ieškojo prostitučių. 

Džiugiai šūktelėjęs inspektorius pašoko ir kelis 
kartus paniuksėjo į orą. Paskui dūrė pirštu į Henloną. 

— Na, Arturai, ar nesakiau? Pričiupome šunsnukį! 

- Šefe, gal jau metas jį parsivežti? - su įkarščiu 
paklausė Morganas. | 

— Dar anksti, - atsakė Frostas. - Žudyti dantų 
gydytojas galėjo, tikėtiną motyvą turėjo, įtarti mes 
jį įtariame, bet patikimų įrodymų kol kas trūksta. 
Jei tas prostitutes iš tiesų užpuolė jis, kur jas dėjo? 
Namo, žinoma, nesivežė. Krūtingajai žmonelei bū- 
tų parūpę, kodėl lovoje guli kita moteris, ir dar su- 
rišta. Veikiausiai Ešbis turi dar vieną būstą, kur 
nors nuošaliau, kur nėra viską matančių ir girdin- 
čių ilganosių kaimynių. Arturai, - kreipėsi inspek- 
torius į Henloną, - apeik visas nekilnojamojo turto 
agentūras, sužinok, ar Ešbis nėra įsigijęs arba išsi- 
nuomojęs kokio buto. 

— Arjis negalėjo prisistatyti kita pavarde? - pa--- 
klausė Morganas. 

— Vargu. Padorios nekilnojamojo turto agentū- 
ros visada reikalauja banko ar kitos finansų įstai- 
gos garantijų, užsirašo kliento adresą. Jei Ešbiui 
pradėtų eiti kita pavarde adresuoti laiškai, žmonelei 
susyk kiltų įtarimas, ji paleistų gerklę ir taip pa- 
kratytų tešmenis, kad šis nežinotų kur dėtis. - Ins- 
pektorius išsiėmęs iškalbingai krestelėjo tuščią pa- 
kelį. Morganas tučtuojau pasiūlė viršininkui ciga- 
retę. — Ačiū, sūnau. Štai kas dar. Ešbį stebėsime 
kiaurą parą. Bent dviem grupėmis. Negalima nė 
sekundės paleisti jo iš akių. 

— Vadinasi, teks dirbti viršvalandžius, - primi- 
nė Henlonas. - Maletui nepatiks. 

— Maletui teks su tuo susitaikyti, kad jį kur ply- 
nios, - atrėžė Frostas. 


— Vėl viršvalandžiai? — Maletas energingai pa- 
purtė galvą. — Atsiprašau, Frostai, nieko nebus. 
Mes ir šiaip jau gerokai viršiję biudžetą. 

Vyriausiasis inspektorius kilstelėjo skaičių pri- 
margintus lapus ir pastebėjo, kad Frostas, užuot 
klausęsis jo, mėgina perskaityti apverstą slaptą 
valdybos raštą gautų dokumentų dėkle. Maletas 
patraukė šį toliau nuo inspektoriaus. 

— Atsiprašau, viršininke, užsigalvojau apie ką 
kita. - Frostas įsmeigė akis į Maleto rodomus skai- 
čius ir čia pat apipūtė juos cigaretės dūmais. - Jei- 
gu mes jau viršijome biudžetą, vienas, kitas svaras 
daug žalos nebepridarys. 

Spėjęs perskaityti tik dalį rašto, kuriuo valdyba 
informavo Maleto prašymu siunčianti į Dentoną 
generalinį inspektorių Beilį, Frostas dabar karštli- 
giškai spėliojo, kokia galėtų būti to nutukėlio misi- 
jajų skyriuje. Vyriausiasis inspektorius monotoniš- 
kai bambėjo, kad viskas kainuoja, o pinigų nuo 
medžio nepasiskinsi. 

— Juk jūs net neįsitikinęs, kad žudikas - tikrai 
Ešbis? — paklausė jis galiausiai. 

— Jis - pagrindinis mūsų įtariamasis, - užtikrin- 
tai atsakė Frostas. 

Iš tikrųjų Ešbis buvo ne pagrindinis, o vieninte- 
lis įtariamasis. 

Maletas pieštuku pabarbeno į raudonmedžio 

stalviršį. Verčiamas dėl ko nors apsispręsti jis su- 
trikdavo. Tiesą sakant, tokių situacijų nepakentė. 

— Viršvalandžių tikriausiai galima kaip nors iš- 
vengti, - pasakė. 

— Žinoma, — atšovė Frostas. - Galime palaukti, 
kol jis nužudys dar kelias moteris. Tikėkimės, 
anksčiau ar vėliau kas nors žudiką užklups nusi- 
kaltimo vietoje, tada, jei biudžetas leis, galėsime 
pasiųsti kurį nors pareigūną jo suimti. | 

Inspektoriaus sarkazmui Maletas buvo abejin- 
gas. Jis papurtė galvą ir vėl įsižiūrėjo į Frosto pa- 
teiktą sąrašą. 

— Nejaugi tikrai reikia šitiek pareigūnų? Ku- 
riam galui stebėti Ešbį visą parą? Juk iki šiol mote- 
rys žudytos tik naktimis. 

— Auką žudikas pasigauna naktį, naktį išmeta 
lavoną, bet per dieną kūną kažkur laiko. Noriu iš- 
siaiškinti, kur jis nusiveža aukas. 

— Na gerai, tarkime, paseksite įtariamąjį, šis įsi- 
sodins prostitutę. Kas toliau? Suimsite jį? 

— Už ką? Už tai, kad ieškojo prostitutės? Mums 
reikėtų sekti jį toliau, kad žinotume, kur ją nusivežė. 

Maletas vėl pabarbeno į stalviršį. 

— Man tai nepatinka. Juk gali taip nutikti, kad 
pamesite įtariamąjį iš akių, ir jis moterį vis tiek 
nužudys. Jeigu išaiškėtų, kad mes tą asmenį įtarė- 
me, matėme, kaip jis pasirinko auką, ir neužkirto- 
me kelio nusikaltimui, baisu net pagalvoti, ką pa- 
sakytų valdyba... — Pagalvojęs apie vyresnybės re- 
akciją, vyriausiasis inspektorius pastebimai 
sudrebėjo. Jis vėl sumosavo skaičių primargintais 
lapais. — Visose jūsų bylose prireikia nežmoniškai 

daug viršvalandžių. Aš tiesiog nebegaliu jų sankcio- 
nuoti. 

— Jei neseksime įtariamojo visą parą, galite pasi- 
ruošti skaičiuoti naujas aukas, — piktai pasakė 
Frostas. — Jis jau įsijautė ir dėl to, kad nenorite 
sankcionuoti viršvalandžių, žudyti nesiliaus. — 
Matydamas, kad argumentas Maleto nepaveikė, 
inspektorius kirto koziriu. - Baisu net pagalvoti, 
ką pasakys valdyba, jeigu, atmesdamas mano pra- 
šymą, paskatinsite nusikaltėlį žudyti toliau. 

Frostas ėmė tylomis melsti Dievo pagalbos, mat 
viršvalandžius jau buvo sankcionavęs pats, bet, 
Maletui nepasirašius, galėjo pakliūti į rimtą bėdą. 

Vis dėlto užuomina apie neigiamą valdybos re- 
akciją nulėmė Maleto sprendimą. Jis nenoromis 
linktelėjo ir pasakė: 

— Ką gi, Frostai, šį kartą sveiko proto balso ne: 
paklausysiu, bet tiek žmonių, kiek prašote, negau- 
site. Apie dvylika nė nesvajokite; gausite ne dau- 
giau kaip šešis. 

— Ne daugiau kaip šešis? — pasibaisėjo Frostas. — 
Ką, po šimts velnių, gali nuveikti šeši pareigūnai? 
Kad nepamestume įtariamojo iš akių, reikia dviejų 
automobilių, po du žmones kiekviename. Turint 
galvoje aštuonių valandų pamainas, išeina ma- 
žiausiai dvylika pareigūnų. 

— Jūsų skaičiavimai man nerupi, laisvų žmonių 
mes tiesiog neturime. Iki pirmadienio niekas iš pa- 

skolintųjų valdybai, išskyrus policijos konsteblį 
“ Bertoną, negrįš. Mūsų kolegų ten reikia operacijoje 
su narkotikų prekeiviais. 

— O mūsų pačių operacija, velniai griebtų? Te- 
gul eina skradžiai, ar ne?! 

— Prašyčiau nesiplūsti, - susiraukęs atkirto Ma- 
letas. - Šeši pareigūnai, keturios dienos. Keturios 
- ir daugiau nė sekundės. 

Inspektorius nepatikėjo savo ausimis. 

— O jeigu tasai galvijas prie mūsų nesitaikys? 
Kas bus, jeigu jis palūkės ir kitą prostitutę nužudys 
penktą dieną? 

— Tada galėsite nebesirūpinti, nes jau būsite nu- 
šalintas nuo bylos. 

Frostas net žioptelėjo. 

— Ką?! 

— Valdyba labai nepatenkinta jūsų darbu, - su- 
kiodamas tarp pirštų pieštuką, pasakė Maletas. — 
Išlaidos didžiulės, o rezultatų nėra. Ir dar savižu- 
dis kameroje. Kitą savaitę atvyksta generalinis ins- 
pektorius Beilis. Tyrimą perims jis. 

Frostas pervėrė viršininką rūsčiu žvilgsniu. 

- Ir jūs lyg niekur nieko sutinkate? 

Maletas sunėrė rankas ir pasistengė nutaisyti 
kuo nuoširdesnę intonaciją. 

— Patikėkite, Frostai, grūmiausi dėl jūsų, nors 
pats man jokių ginklų neįdavėte. — Inspektorius 
žiūrėjo į Maletą, nė neslėpdamas pasibjaurėjimo. 
Skyriaus viršininkas nuraudo ir staiga labai susi- 
domėjo pieštuko šone įspaustomis raidėmis. — 
Grūmiausi, Frostai, dėl jūsų, — pakartojo, - bet bu- 
vau bejėgis. 

Grūmeisi dėl manęs? —- galvojo Frostas. - Grū- 
meisi, keturaki tu melagi?.. Tas slaptasis raštas, kurį 
jis pirmiau mėgino perskaityti, prasidėjo taip: ATSI- 
ŽVELGDAMI Į JŪSŲ PRAŠYMĄ... Maletas pats pra- 
šė inspektoriaus pakeisti, bet nedrįso prisipažinti. 

Ką gi, jis dar parodys tam lepšiui, ką sugebąs. Ke- 
turios dienos... šeši pareigūnai. Nusikaltimai bus 
ištirti, tam pilvūzui Beiliui dar nespėjus įsisprausti 
pro nuovados duris. 

Išeidamas jis tik linktelėjo Maletui. Ir čia pat 
apniko abejonės. Atsikvošėk, tarė sau, juk viršinin- 
kas vis dėlto teisus. Ką aš nuveikiau? Ogi nieko! 
Nė vienoje sumautoje byloje nieko nelaimėta. 
Rūgštele, juk aš tik klydinėju kaip aklasis rūke. 
Bet, po galais, pasistengsiu, iš paskutiniųjų pasi- 
stengsiu žudiką prigriebti. 

Policijos konsteblis Bertonas sėdėjo automobily- 
je, išjungęs visas šviesas. Įsitaisydamas patogiai, jis 
pasimuistė ir prikišo riešą su laikrodžiu prie pat 
veido. Beveik vidurnaktis. Nusižiovavęs konsteblis 
krumpliais pasitrynė akis. Nuolatinis budėjimas 
neišvengiamai atsiliepė. Trečią paeiliui speiguotą 
naktį jis stebėjo Ešbio namą, laukė kokių nors įta- 
riamojo veiksmų. 

Supylė į termoso dangtelį kavos likučius ir ne- 
noromis sriūbtelėjo. Pūslė buvo pilnutėlė, bet Ber- 
tonas žinojo — jei tik išlips iš automobilio, dantų 
gydytojas tą pat akimirką tuo pasinaudos. Numetė 
termosą ant užpkalinės sėdynės ir valandėlę klau- 
sėsi radijo ryšiu tarškančių kolegų - sprendžiant iš 
balsų, visi, priešingai nei jis, buvo žvalūs ir ener- 
gingi. Trečią naktį konsteblis budėjo prie odontolo- 
go namų ir tris kartus matė, kaip lygiai vienuoliktą 
atsidaro laukujės durys, ant laiptelių pakopos pa- 
statomas tuščias pieno butelis, tada name viena po 
kitos užgęsta šviesos. 

Sutraškėjęs prabilo asmeninis konsteblio siųs- 
tuvėlis. 

— Frostas kreipiasi į Bertoną. Kas girdėti? 

— Nieko, inspektoriau. Tylu kaip kape. - Staiga 
konsteblis pastebėjo prieškambaryje sušvitus šviesą. 
— Luktelkite, kažkas vyksta. — Žiburys vėl užgeso, 

laukujės durys atsivėrė. Bertonas pažvelgė į laikro- 
dį. - Be minutės dvylika. Sekamasis išeina iš na- 
mų... atidaro garažo vartus. - Perlamutriškai pilka 
„Honda Accord“ nuolaidžia prievaža be garso iš- 
važiavo į gatvę ir suburzgusi nurūko. Konsteblis 
palaukė kelias sekundes ir, stengdamasis nepa- 
mesti raudonų užpakalinių žibintų iš akių, saugiu 
atstumu nuvažiavo iš paskos. — Važiuoja šiaurės 
kryptimi, miesto centro link, - pranešė Frostui. — 
Seku. 

— Neišsiduok ir nepamesk, - perspėjo inspekto- 
rius. 

Bertonas susiraukė. Kuo, po galais, Frostas jį 
laiko? Vis dėlto konsteblis, žinodamas, kokia įtam- 
pa inspektorių slegia dėl nepaliaujamai augančio 
viršvalandžių skaičiaus, nėmaž neįsižeidė. 

— Sekamasis įvažiuoja į Pirties kelią, — pasakė 
jis, sukdamas vairą. a 

— Mes — Pirties kelyje, - atsakė Frostas. - Gali 
paleisti, tuojau perimsime. 

Reikėjo būti atsargiems, mat beveik tuščioje to- 
kį vėlyvą metą gatvėje Ešbis galėjo pastebėti, kad 
jam iš paskos važiuoja vis tas pats automobilis. 
Morganas sumažino greitį, leidosi „Hondos“ ap- 
lenkiamas. Vis dėlto atsilikti nuo odontologo per 
toli jis nenorėjo, juolab kad vėl telkėsi rūkas, jau 
pirmiau pridaręs pareigūnams nemažai rūpesčių. 
Jie važiavo tylėdami, konsteblis pro purviną prie- 
kinį Frosto „Fordo“ stiklą atidžiai stebėjo raudonas 
švieseles sulig smeigtuko galvute. Sykį, artėdamas 
prie posūkio, pamanė, kad bus sekamąjį pametęs, 
bet tuojau pat tolumoje vėl išvydo žiburiukus. 

- Šefe, jis didina greitį, - pusbalsiu pasakė Mor- 
ganas. 

— Nekantrauja, padugnė, ką nors nužudyti, — 
suniurzgė Frostas. Staiga jis suraukė antakius ir 
rankove patrynė stiklą. - Šimts velnių, mašina —- ne 
ta! - šūktelėjo. 

— Negali būti. 

— Gal ir negali, bet taip jau yra, - atkirto inspek- 
torius, rodydamas į rūko properšoje gerai matomą 
automobilį. - Žalias „Citroenas“. 

— Po paraliais! - stabdydamas sukeikė Morganas. 
— Tikriausiai aname posūkyje išsuko į kitą gatvę. Se- 
kundę buvau pametęs jį iš akių, paskui vėl pastebė- 
jau. Nė į galvą, kad ten gali būti kas kitas. - Kon- 
steblis apgręžė automobilį. — Šefe, atsiprašau, - su- 
murmėjo. 

Frostas siuto, bet tylėjo. Vėpla Valstietis! Jie pri- 
važiavo posūkį. Kitoje ilgoje, gerai apšviestoje gatvė- 
je nebuvo matyti nė vieno automobilio. Morganas 
dar kartą atsiprašė. 

— Užsukime į raudonųjų žibintų kvartalą, - pa- 
sakė inspektorius. — Ešbis gali būti nusitaikęs į 
prostitutę. 

Naktis buvo žvarbi, tad rado jie vos kelias klien- 
tų lūkuriuojančias merginas. Pilkos „Hondos“ nė 
viena jų nebuvo pastebėjusi. Frostas pranešė Berto- 
nui, kad sekamąjį jie pametė. O konsteblis ėmė ir 
pamatė dantų gydytojo automobilį skersgatvyje 
netoli raudonųjų žibintų kvartalo. „Honda“ buvo 
užrakinta, vairuotojas kažkur išėjęs. 

— Šūdienė! - burbtelėjo Frostas. 

— Ką darysime? — paklausė Morganas. 

— Judu su Bertonu pasivaikščiokite aplink, gal 
pastebėsite Ešlį, o aš patykosiu jo prie vežėčių. 
Anksčiau ar vėliau vis tiek grįš. 

Šaižus vėjas košė kiaurai, tad inspektorius mie- 
lai vėl įsitaisė šiltame automobilyje. Apsiausto ki- 
šenėje aptikęs nuorūką, užtraukė dūmą ir, barben- 
damas pirštais į vairą, užsižiūrėjo į „Hondą“ tie- 
siog priešais. Visi požymiai bylojo, kad šiąnakt jis 
bus susimovęs negyvai. 

Kažkas pabeldė į langą vairuotojo pusėje, ir ins- 
pektorius pasuko galvą. Išvydo „gatvės žibinto iš 
nugaros apšviestos moters siluetą. Frostas nuleido 
stiklą, pigūs rausvai gelsvi kailiniai prasiskleidė, ir 
inspektoriui buvo parodyta gili iškirptė bei platu- 
tėlis tarpkrūtis. 

— Balandėli, ar nenorėtum dvynių pamatyti 
nuogų? —- kimiu, seksualiu balsu paklausė moteris 
ir pridūrė: — Šalta, todėl kainuotų dvi dešimtines. 

Frosto žvilgsnis nuo visiškai nepatrauklių dvy- 
nių nukrypo į makiažu storai apteptą veidą ir da- 
Žytus rudus plaukus, sprūstančius iš po megztos 
kepuraitės su bumbulu. 

— Na ką, Sara, niekaip nemeti amato? - paklau- 
sė jis. —- Senatvės pensijos pramisti neužtenka? 

Sara išgąstingai atšlijo. 

— Kad nesiseka, tai nesiseka! Ant ko aš užsirau- 
siu, jei ne ant faro. 

Ji buvo beeinanti sau, bet Frostas, jau persėdęs 
prie vairo, sugriebė už rankos. 

— Sėsk, — tarstelėjo. 

Jis atidarė dureles ir moteris įsirioglino ant ke- 
leivio sėdynės. Saloną išsyk užtvindė muskusinis 
prastų kvepalų kvapas. 

-— Pone Frostai, bent gimimo dieną nepakuokite, 
— gailiai paprašė ji. 

— Šiandien tavo gimtadienis? Rodyk karalienės 
telegramą. 

— Labai juokinga. 

Prostitutė mielai paėmė inspektoriaus pasiūlytą 
cigaretę. Žiebtuvėlio ugnelė apšvietė nuovargio pa- 
ženklintą, gausiai padažytą veidą, moters išpūsti 
dūmai atsidavė džinu. 

— Sara, ar tu ne per sena šitam verslui? — pa- 
klausė Frostas. 

Ji gūžtelėjo pečiais ir atsakė: 

— Buto nuompinigius reikia kaip nors mokėti. 

— Ar tavęs kartais nekabino penktą dešimtį įpu- 
sėjęs, losjonu trenkiantis tipas su ūsiukais? Vairuo- 
ja „Hondą“. 

Moteris papurtė galvą. 

— Mane kabina tik sukriošę, „Reliant Robinais“* 
važiuoti seniai, prasmirdę marenikėmis. - Kiek pa- 
tylėjusi, ji paklausė: - Anas vairuoja „Hondą“? Be- 
ne antai tą? - Ji parodė į odontologo automobilį. 

— Tą pačią. O ką? 

— Tam tipui pasiūliau paslaugas, 0 jis mane pa- 
siuntė... | 

— Iš to supratai, kad tavo paslaugų jam nereikia? 

— Pasipūtęs šūdelis. Juk mandagumas nekai- 
nuoja. 

— Gal netyčia pastebėjai, kur jis nuėjo? 


* „Reliant Robin“ — 1973-2002 m. gamintas triratis automobilis 
stiklo pluošto kėbulu. Didžiojoje Britanijoje buvo labai populiarus, 
nes priklausė motociklų kategorijai, todėl jį vairuojantis asmuo galėjo 
naudotis atitinkamomis mokesčių lengvatomis. 

— Pastebėjau. Antai į tą — kampinį — namą. 

Tai bent pasisekė! Frostas vos įstengė patikėti 
savo ausimis. 

— Įsitikinusi? 

— Aišku. Jis išsiėmė raktą, atsirakino duris ir įė- 
jo į vidų. 

— Sara, lieku tau skolingas, - nušvitęs pasakė 
inspektorius, tada radijo ryšiu paliepė Bertonui ir 
Morganui grįžti ir atidarė dureles. - Na, meilute, 
gali lėkti. 

Šalčio perimta prostitutė sudrebėjo. 

— Nieko šiąnakt nebeuždirbsiu. Net taksi parva- 
žiuoti namo neužteks, - pasiguodė ji ir nutaisė 
maldaujamą išraišką. - Ar nesusimiltumėte... 

Frostas pertraukė moterį iš karto: 

— Atsiprašau, širdele, bet tu dar negrąžinusi 
man nei pastarosios, nei ankstesnių skolų. 

Jis žinojo, kad skolinti jai pinigus - tas pat, kas 
išmesti į balą. Sara būtų juos pragėrusi artimiau- 
sioje aludėje. 

Ji patraukė pečiais ir tarė: 

— Ką gi, dėkui už cizą. 

Inspektorius palydėjo į tamsą nudrimblinančią 
moterį žvilgsniu ir ėmė laukti abiejų konsteblių. 


— Ką manote, šefe? - kokį aštuntą kartą pasitei- 
ravo Morganas. Tas jo klausimas Frostą jau siutino. 
Nejaugi Valstietis tikisi sumautų žaibiškų sprendi- 
mų? - pagalvojo jis. 

— Toliau stebėsime namą, o kai Ešbis išeis, sek- 
sime jį, - atsakė. 

— Kaip manote, ką jis ten veikia? 


- Iš kur, po šimts tarakonų, man žinoti, - atkir- 
to inspektorius. 

Namą jis buvo apėjęs, bet pro užtrauktas užuo- 
laidas nieko taip ir nepamatė. Netgi dirstelėjo pro 
korespondencijos plyšį į tamsų prieškambarį. Nie- 
ko neišvydo, nieko neišgirdo. Susisiekęs su nuova- 
da, Frostas paprašė sužinoti, kas tame name gyve- 
na. Išaiškėjo, kad valda jau trejus metus priklauso 
sutuoktiniams Viljamsonams. Policijai jie buvo 
nežinomi. 

— Gali būti, kad Ešbis ten laiko prostitutę priri- 
šęs prie lovos ir kankina, - pasakė Morganas. 

- Žinau, kad gali taip būti, po velniais, žinau, — 
atkirto inspektorius. — Jeigu dabar įsilaušime vi- 
dun ir paaiškės, kad dantų gydytojas į tuos namus 
užsuko tik pasinaudoti tualetu, visa pasala nueis 
šuniui ant uodegos. Nemanau, kad jis atsiveža au- 
kas čionai. Pernelyg vieša. Ešbis taip nerizikuotų. 

— Šefe, bet juk tikrai žinoti negalite. 

— Na negaliu, negaliu. Galiu tik spėti, kad tie 
namai nuo grindų iki lubų prigrūsti negyvų kek- 
šių. Mums reikia laukti, kol jis išeis, o tada sekti — 
kad ir kur trauktų. - Frostas nusižiovavo. - Nėra 
prasmės būdrauti abiem. Nusnausiu. Pažadink po 
pusvalandžio, tada galėsi pamiegoti tu. 

Jis pasistatė apykaklę, susirietė ir užsimerkė. 


Krūptelėjęs pabudo, nesusivokdamas, kur esąs. 
Automobilyje. Sėdėjo automobilyje. Prisikišęs pa- 
žvelgė į laikrodį. Šešios po pusės dviejų. O tas ne- 
tikėlis Morganas turėjo pažadinti jį lygiai pusę. 

Inspektorius pasirąžė ir apsidairė. Konsteblis, at- 
kraginęs galvą, tyliai šnarpštė. Frostas paniekina- 
mai suniurzgė. Ar bent kokią užduotį tam vėplai 
patikėti galima? Jis smeigė Morganui alkūne į šon- 
kaulius. 

— Kas čia? - akimoju prabudęs, suvapėjo kon- 
steblis. 

— Tavo žadintuvas... - jau Žiojosi priekaištauti ins- 
pektorius, tik staiga išpūtė akis ir riebiai išsiplūdo. 

„Hondos“ po gatvės žibintu nebebuvo. 

— Vos neužsnūdau, - kaltai sumurmėjo Morga- 
nas ir čia pat paklausė: - O kur „Honda“? 

— Nuvažiavo, kai tu vos neužsnūdai, — atrėžė 
Frostas ir susisiekė su Bertonu, kuris iš skersgatvio 
kiemo pusėje stebėjo namą. — Gal matei nuvažiuo- 
jantį Ešbį? 

— Nemačiau, - atsakė Bertonas. —- Nejaugi pa- 
metėte? . 

— Pametėme, — piktai atsakė inspektorius. — 
Šunsnukis, prieš nuvažiuodamas, nesiteikė paža- 
dinti Morgano. Lėk prie jo namų ir lauk. Kai tik 
grįš, pranešk. 

Vildamasis, kad negirdi Maletas, Frostas vi- 
soms grandims nurodė ieškoti pilkosios „Hondos“. 

- Šefe, atsiprašau, — vėl sumurmėjo Morganas. 
Frostas nebekreipė į jį dėmesio - įnirtingai mąstė. 
Ką Ešbis galėjo tame name veikti? Gal kokia nors 
nelaimėlė dabar kamuojasi, pririšta prie lovos? O 
gal, kol Morganas dėjo į akį, odontologas patyliu- 
kais išnešė lavoną? Inspektorius sugriežė dantimis 
ir vos susitvardė nepratrūkęs rėkti, mat konsteblis 
šimtąjį kartą paklausė: - Ką manote, šefe? 

— Reikia apsidairyti tame name, - lipdamas iš 
automobilio, atsakė Frostas. - Gal kaip nors pras- 
muksime į vidų. 

Viltis, kad Ešbis pagrindines duris bus palikęs 
neužtrenktas, nevertėjo, bet Frostas dėl viso pikto 
patampė jų rankeną. Deja. Jis dar kartą, šįsyk pa- 
švietęs į vidų žibintuvėliu, žvilgtelėjo pro pašto 
plyšį. Nieko nepamatė. Nejaugi tikėjosi išvysiąs 
prostitutės lavoną, kyburiuojantį po kabykla? 

— Apeikime iš kiemo pusės, - pratarė atsitiesęs. 

Iš tako tarp valdų pareigūnai pro neužrakintus 
vartelius suėjo į sodelį, kuriame kėpsojo nedidelis 
šiltnamis. Užpakalinės namo durys buvo užrakin- 
tos. Pirmo aukšto lango skląstis, kad ir kaip Frosto 
kišeniniu peiliukų krapštomas, nepasidavė. Mor- 
ganas žingtelėjo atbulas ir parodė į šiek tiek pakel- 
tą langą antrame aukšte. 

— Šefe, ko gero, įlipčiau, - pasisiūlė. 

Vaizduotėje regėdamas, kaip konsteblis pasly- 
dęs išmala šiltnamio stiklus ir pažadina visą gatvę, 
inspektorius papurtė galvą. 

— Lipsiu aš. 

Jis pasistatė po langu šiukšlinę ir užsikeberiojo 
ant jos, bet, netgi pasistiebęs ant pirštų galų, pa- 
langės nepasiekė. Nors sveikas protas priešinosi, 
jis nenoromis perleido užduotį truputį aukštes- 
niam Morganui. Šis narsiai užsikorė ant šiukšlinės, 
bet palangę vos pasiekė - ūgio užteko pirštais už- 
sikabinti už jos krašto. Frostas, nujausdamas nelai- 
mę, nusisuko. 

— Jau beveik įlipau, — išdidžiai pranešė Morga- 
nas, bet kone tą pat akimirką sumataravo kojomis 

ir, neradęs plytų sienoje atramos, nudribo, kartu 
nublokšdamas šiukšlių konteinerį. Šio dangtis nu- 
tarškėjo šalin. 

— Šefe, atsiprašau, — atsistodamas sumurmėjo 
konsteblis. 

— Amžina tavo dainelė, - sušnypštė Frostas. Vos 
jis spėjo pasidžiaugti, kad triukšmo kažin kokiu 
stebuklu niekas neišgirdo, kaimyniniame name 
įsižiebė šviesa - jos rėžis perkirto sodelį. - Nešdin- 
kimės iš čia velniop. 

Susėdę į automobilį, juodu sužiuro į namą. 
Morganas čiulpė kraujuojančius pirštų galus ir try- 
nė nubrozdintus kelius. 

— Beveik įlipau, — pratarė jis. 

— O kapitonas Skotas beveik pasiekė nelemtą 
Pietų ašigalį, - atkirto inspektorius. Namas ir to- 
liau skendėjo tamsoje, tad jis nutarė, kad žmonių 
ten nėra. - Bala nematė... surizikuokime. Iškulsiu 
langą ir įsiropšiu. 

Abu vėl nuėjo prie pagrindinių durų. Frostas 
pasilenkė paėmęs nuo laiptelio tuščią pieno butelį 
ir staiga jį apžilpino automobilio šviesos. Sucypė 
stabdžiai, pasigirdo skubrūs žingsniai. | 

— Ei, judu, stokite! - šūktelėjo kažkas įsakmiai. 

Inspektorius atsigręžė, butelis vos neišsprūdo 
jam iš rankos. Artyn bėgo du konstebliai, Džorda- 
nas ir Simsas, gatvėje mėlynai žybčiojo rajono patru- 
lio automobilio švyturėlis. 

— Ką čia veikiate? - apstulbęs paklausė Frostas. 

— Mums pranešta, kad du vyrai iš kiemo pusės 
mėgino įsilaužti į namą, — atsakė Džordanas, tuo 
pat metu spėliodamas, ką čia veikia inspektorius. 


424 


— Du vyrai? — paklausė Morganas. - Bet juk 
tai... Mmm! 

Įspirtas į kulkšnį, jis mažne susirietė iš skausmo. 

— Pravažiuodami išgirdome įtartiną garsą, tad 
sustojome patikrinti, — paaiškino Frostas. —- Judu 
eikite iš kiemo, mes pamėginsime prisibelsti. - Jis 
pabaladojo į duris. Prieškambaryje tuojau pat įsi- 
žiebė žiburys. — Policija! - sušuko inspektorius. 

Durys prasivėrė, kiek leido grandinėlė, Frostas į 
prakištą delną įspraudė tarnybinį pažymėjimą. 
Durys atsidarė plačiau. Pareigūnai kone išsižiojo. 
Nemažiau nustebusi į juos spoksojo rudaplaukė 
odontologijos klinikos registratorė. Ant plonyčių 
naktinių ji buvo užsimetusi melsvą chalatą. 

— Gerai, kad atskubėjote, - pasakė moteris. — 
Vyras išvykęs, aš namuose viena. Brovėsi dviese. 

— Užeisime apsidairyti, — tarė Frostas. — Jeigu 
nusikaltėliams pavyko patekti į vidų, jie spruks 
per kiemą. O ten tyko pora mūsiškių. — Jie greito- 
mis apėjo visas patalpas, kiek ilgiau Frostas užsi- 
buvo tik miegamajame, kur vis dar tvyrojo dantų 
gydytojo losjono kvapas. Peleninėje pūpsojo krūve- 
lė nuorūkų, bet nei grandinių prie lovos, nei krau- 
jo, nei kitų Žmonių pareigūnai neaptiko. - Įsibrovė- 
lių - nė ženklo, - pasakė inspektorius rudaplaukei. 
- Jų jau ir pėdos turbūt ataušusios. Mums pranešta 
apie kažkokį vyrą, „Honda“ nuvažiuojantį nuo jū- 
sų namų. Ar tai galėjo būti jūsų sutuoktinis? 

Moteris sutrikusi nuraudo. 

— Ee... ne... draugas. 

— Aišku. Ar galėtumėte pasakyti, kada jis išva- 
žiavo? 

— Prieš pat pusę dviejų. 

Vadinasi, kai Frostas prabudo ir pastebėjo, kad 
„Hondos“ nebėra, odontologas buvo nuvažiavęs 
maždaug prieš penkias minutes. 

— Arjūs įsitikinusi? — paklausė inspektorius. 

— Prieš vėl... ee... prieš atsiguldama, kaip tik pa- 
sižiūrėjau į laikrodį. Kodėl klausiate? Ar tai svarbu? 

— Ne, nesvarbu, — papurtęs galvą, atsakė Fros- 
tas. Jei ne tas pavėpėlis Morganas, nebūtume Eš- 
bio pražiopsoję, pagalvojo jis. Pritrūko vos kelių 
akimirkų. 


Jis sėdėjo kabinete paniuręs. Tai bent sušikta 
naktis! Jau įsivaizdavo, kas lauks rytą, kai Maletas 
sužinos, kad, kelias naktis be reikalo stebėję seka- 
mojo namus, jie jį galų gale pražiopsojo. Frostas pik- 
tai nužvelgė į erotines svajas pasinėrusį Morganą. 

— Ak, šefe, mielai ją pakirkinčiau, —- sėsdamas 
prie stalo, pasakė šis. - Rudaplaukės mane taip už- 
kaitina. Ar matėte raudonas dėmes jos kakle - kur 
meilužis sukandžiojo? 

— Meilužis? — sumurmėjo inspektorius. - Ma- 
niau, blusos. - Jis susisiekė su Bertonu, šis vis dar 
budėjo prie odontologo namų. Ešbis buvo negrįžęs, 
jo „Honda“ patrulių niekur nepastebėta. - Ką jis, 
po galais, veikia? - nusistebėjo Frostas. 

Subirbė telefonas. Inspektoriui skambino ope- 
ratyvininkai. Žinia buvo nekokia. Dentono golfo 
lauko pakraštyje rastas moters lavonas. 


Ji gulėjo aukštielninka, su drabužiais. Rausvai 
gelsvi kailiniai buvo atsagstyti, krūtys išvirtusios 

iš gilios suknelės iškirptės. Kai sėdėjo Frosto auto- 
mobilyje, Sara panėšėjo į senę. Negyva ji atrodė vi- 
sai sukriošusi. 

painiodamasis po kojomis nusikaltimo vietos tyrė- 
jams ir teismo ekspertams, kurie nuosekliai naršė 
žemės plotą aplink lavoną. Šis buvo numestas į žo- 
lyną municipalinio golfo lauko pakraštyje, vos už 
kelių pėdų nuo siauro keliuko, vadinasi, žudikui 
nė neprireikė kūno nešti. Jis galėjo tiesiog stabtelė- 
ti, išmesti lavoną ir nuvažiuoti, užtrukęs vos kelias 
sekundes. Ieškodami įkalčių žolėje, ekspertai ir nu- 
sikaltimo vietos tyrėjai tik tuščiai gaišo laiką. 

Regis, kūno net nesistengta paslėpti. Negyvėlę, 
skubėdamas į vieną gamyklų, kur buvo trūkęs 
vamzdis, pastebėjo santechnikas. 

Staiga Frostas susivokė, kad šalia stovi Morga- 
nas ir taip pat Žiūri į nužudytąją. 

— Galėjau, Valstietuk, ją išgelbėti, - pasakė ins- 
pektorius. - Paprašė manęs paskolinti pinigų taksi, 
nedaviau, tada ji nuėjo jų užsidirbti, ir tas padugnė 
ją pakabino. 

— Keista, kad atsirado, kas tokią kabina, - atsakė 
konsteblis. - Man ir į galvą neateitų. 

Frostas išpūtė dūmus. 

— Prieš daugelį metų, dviračių ekipažų ir Džeko 
Skerdiko laikais, kai buvau dar jaunas faras, vos 
įstojęs į policiją, dažnai matydavau Sarą gatvėje, 
gaudančią klientus. Tada ji buvo tikra gražuolė. — 
Jis patraukė apkartusį dūmą ir paklausė: — Tad 
kurgi mūsų nupiepęs odontologas? 

— Šefe, manote, jo darbas? 

— Tikiuosi, Valstietuk, ir meldžiuosi, kad būtų 
jo. Kitų įtariamųjų neturime. — Frostas atsitraukė, 
kad nusikaltimo vietos tyrėjas galėtų nufoto- 
grafuoti lavoną. Dar kartą nužvelgęs Žuvusiąją, ins- 
pektorius pasakė: - Apsirengusi. Kodėl jis nenusi- 
tempė jos į savo lindynę ir nenurengė kaip kitų? 

— Gal pakabino tamsoje, o paskui, kai geriau įsi- 
pat kumštelėjo inspektoriui. - Daktaras atvažiavo. 

Budintis policijos gydytojas Slomonas, nepaten- 
kintas, kad trečią ryto teko keltis iš šilto patalo ir 
lįsti į speigą, susiraukęs pasisveikino su Frostu ir, 
atsiklaupęs prie lavono, šį apčiupinėjo. 

— Mirusi neseniai, - paskelbė ištarmę, - daugų 
daugiausia prieš porą valandų. 

Inspektorius linktelėjo. 

— Taip ir turėtų būti, daktarėli, — atsakė. — Šne- 
kėjomės su ja kaip tik prieš porą valandų. Siūlėsi 
parodyti man papukus. | 

„Balandėli, ar nenorėtum dvynių pamatyti 
nuogų? Šalta, todėl kainuotų dvi dešimtines.“ Da- 
bar buvo dar šalčiau, o dvynes, kas norėjo, galėjo 
apžiūrėti nemokamai. 

Ilgėliau Slomonas užtruko, apžiūrinėdamas 
moters veidą. 

— Jokių sužalojimų nematyti. Manau, ją ištiko 
širdies priepuolis. 

— Priepuolis? — nustebęs paklausė Frostas. - Vi- 
sos kitos pasmaugtos. 

— Tik ne šita. - Gydytojas atsistojo. —- Veikiausiai 
jos širdis buvo išgverusi. Supratusi, ką užpuolikas 
ketina jai padaryti, vargšė moteriškė nepakėlė šoko. 

Frostas pasilenkė ir, kilstelėjęs suknelę, apžiū- 
rėjo pilvą. Nudeginimo žymių nebuvo. Pančių 
pėdsakų ant riešų ir kulkšnių - taip pat. 

— Gal ją nužudė kas nors kitas? - spėjo Morganas. 

— Nemanau, — atsakė inspektorius. Velniai 
griebtų... Rūpesčių jam pakako ir be kito žudiko. — 
Tas galvijas pasitenkina, matydamas moters kan- 
čias, o koks jam malonumas, kai auka nebegyva ir 
nieko nejaučia. Užtat Sarą ir išmetė taip greitai. 

— Ar greitai tikitės prispausti jam uodegą? - pa- 
klausė Slomonas, išrašydamas sąskaitą. 

— Ne taip greitai, kaip norėtume, — atsiduso 
Frostas. Kad taip Morganas nebūtų užmigęs. Kad 
taip jis būtų paskolinęs nelaimėlei pinigų. Kad taip 
būtų sumanesnis kriminalistas... Kad taip, kad 
taip, kad taip... 

Vienas ekspertų, apžiūrinėdamas nužudytosios 
kailinius, pasakė: 

— Nešioti tikrai ne vieną dieną. 

— Greičiau ne vieną dešimtmetį, - sumurmėjo 
inspektorius ir pasilenkęs perbraukė kailį nykščiu. 
Plaukai rovėsi kuokštais. — Šeriasi. Jeigu moteris 
kur nors glaudėsi, ten - ant automobilio sėdynės 
apvalkalo ar nusikaltėlio drabužio — turėjo likti 
triušenos — ar koks tas kailis - plaukų. Juk taip? 

— Be abejonės. 

Frostas patenkintas linktelėjo. 

Bertonas radijo ryšiu pranešė, kad Ešbis grįžo 
namo. Inspektorius žvilgtelėjo į laikrodį. Dvi mi- 
nutės po pusės keturių. 

— Kur dabar jo automobilis? - paklausė. 

— Prie garažo. 

— Puiku, lik stebėti, - paliepė Frostas. - Jeigu 
vėl kur nors išsiruoštų, suimk, įtariant Žmogžu- 
dyste. Nusikaltimo vietos tyrėjas ir Henlonas atva- 
žiuos maždaug po penkiolikos minučių. - Jis išjun- 
gė aparatėlį ir pasikvietė kriminalistą seržantą. — 
Arturai, dantų gydytojas ką tik grįžo namo. Reikia 
ištirti, ar ant jo drabužių, automobilyje, bet kur na- 
muose nėra išsišėrusių kailinių plaukų. Važiuokite 
su nusikaltimo vietos tyrėju. Paskui nusivežk Ešbį 
į nuovadą, jei reikės, suimk, bet apie Sarą jam ne- 
sakyk. Gali užsiminti apie nužudytąją registratorę. 

— O tu nevažiuoji? - paklausė Henlonas. 

— Negaliu. Turiu sulaukti Draisdeilio. Pasodink 
Ešbį kvotos kambaryje, duok karštos arbatos, ir te- 
gul nervinasi, laukdamas manęs. 

Kai tik seržantas ir nusikaltimo vietos tyrėjas išva- 
žiavo, golfo lauką nutvieskė patologo „Rolls-Royce'o“ 
žibintų šviesos. 

— Dar viena? - suniurzgė Draisdeilis ir nusimo- 
vęs pirštines padavė asistentei. 

- Žudyk dvi už vienos kainą, - pasakė Frostas. 
— Daktaras Slomonas mano, kad moteriai tiesiog 
sustojo širdis. 

— Geniali išvada, - šaltai atkirto patologas. - Vi- 
si miršta sustojus širdžiai. Svarbu, dėl ko ji sustoja. 
— Greitai apžiūrėjęs auką, jis, tegul ir labai neno- 
riai, turėjo pritarti Slomono nuomonei. — Širdies 
priepuolis, sukeltas veikiausiai šoko. Skrodimas - 
antrą valandą popiet. Nors nemanau, kad bus ko- 
kių nors staigmenų. : 

— Atvažiuosiu, daktarėli, - atsidusęs pratarė Fros- 
tas. Jam jau atrodė, kad pusę gyvenimo praleidžia 

nelemtoje skrodimų patalpoje, stovėdamas Drais- 
deiliui už nugaros. Paliepęs Džordanui sulaukti, 
kol darbuotojai išveš lavoną, inspektorius su Mor- 
ganu išvažiavo į nuovadą. Salone vis dar dvelkė pi- 
giais Saros kvepalais, sėdynės apvalkalas buvo 
aplipęs nušiurusių jos kailinių plaukais... 


— Džekai, kol kas pasikalbėti su Ešbiu negalėsi, 
— perspėjo Bilas Velsas. - Jis pareikalavo advokato. 

— Kai kas pernelyg jau gerai žino savo teises, — 
suniurnėjo inspektorius. 

Valgyklėlė buvo uždaryta, tad jis išsiuntė Mor- 
ganą užkaisti arbatos, o pats atsisėdo kabinete ir 
laukdamas ėmė ant Maleto rašto paišinėti visokius 
niekus. | 

Atsivėrė durys, su dviem puodeliais rankose įėjo 
konsteblis. Jam iš paskos — kriminalistas seržantas 
Henlonas. 

Frostas išgriebė iš savojo puoduko arbatžolių 
pakelį, sriūbtelėjo ir nusipurtė. 

— Katino myžalas, - suburbėjo. 

— Šefe, atsiprašau, arbatos plikymas nėra mano 
privalumas, - pasiteisino Morganas. 

— Stačiomis tu nieko nedarai gerai, — atkirto ins- 
pektorius ir pasisuko į Henloną. - Ką sako ekspertai? 

— Jie vis dar dirba Ešbio namuose. Paėmė ištirti 
drabužius, taip pat ir paltą, kurį odontologas vil- 
kėjo važinėdamas, bet bent jau plika akimi kailio 
pluošto dalelių ant jo nematyti. 

— Ar Ešbis tikrai vilkėjo tą paltą? —- sunerimęs 
paklausė Frostas. 

— Kišenėje buvo raktai ir vairuotojo pažymėjimas. 

— Dantų gydytojas galėjo grįžti į rudaplaukės 
registratorės namus ir persirengti. Gaila, kad nesu- 
siprotėjau pasiųsti ten ką nors jų stebėti. 

— Šefe, manote, registratorė gali būti Ešbio ben- 
drininkė? - pasiteiravo Morganas. 

— Manau, Valstietuk, veikti turėjo dviese. Vie- 
nas Ešbis nebūtų nunešęs galiūnės Bertos taip toli 
nuo mašinos, nebent vežė automobiliniu krautuvu. 
— Inspektorius vėl gurkštelėjo arbatos ir išsiviepęs 
padėjo puodelį. Tada pavaišino visus cigaretėmis. 
— Bet žinoti, kas nusikaltėlis, yra viena, o įrodyti — 
visai kas kita, velniai rautų. - Jis viltingai pažvelgė 
į nusikaltimo vietos tyrėją Roulingsą, kuris Berto- 
nui iš paskos įėjo į kabinetą ir sudribo ant kėdės. — 
Patarčiau pranešti mums ką nors gero, antraip 
liepsiu Valstiečiui užplikyti jums arbatos, - pagra- 
sino Frostas. 

Pasiūlytos cigaretės Roulingsas atsisakė. 

— Ekspertai dar ištirs nuodugniau, bet aš nei Eš- 
bio namuose, nei ant drabužių, nei automobilyje 
neradau nieko. Sakyčiau, žuvusioji į jo „Hondą“ 
įsėdusi nebuvo. 

— Man neįdomu, ką jūs sakytumėte, — suniurnė- 
jo inspektorius. - Jei negalite pasakyti nieko gero, 
meluokite. - Henlono jis paklausė: —- Kas buvo, kai 
nuvažiavote pas Ešbį? 

— Pasakiau, kad vešimės jį į nuovadą šio to pa- 
klausti. Jis atsakė atvažiuosiąs rytoj. Atkirtau, kad 
rytojaus nelauksime. Ešbis mane pasiuntė, tad pa- 
sinaudojau proga ir suėmiau jį. 

— Įtariant nužudžius Heleną Stouks? 

— Taip. Jis išvadino mus neišmanėliais, asilų banda. 


432 


— Kaip gerai jis mus pažįsta. — Frostas nusižio- 
vavo. Diena, ir šiaip ilga, vis nesibaigė. - Jeigu eks- 
pertai nieko konkretaus neaptiks, ką jam prikabin- 
sime? Vien įtarimų nepakanka. Teks blefuoti. Dėsi- 
mės žiną šį tą svarbaus. 

Sučirškė vidaus ryšio telefonas. Atvyko Ešbio 
advokatas. 


Ešbis, išsitaršęs, piktas, sėdėjo šalia nemažiau 
įširdusio advokato, žemaugio plikio. 

— Inspektoriau, - prašneko šis, - mano klientas 
mielai atsakytų į jūsų klausimus padoriu metu. Ar 
tikrai reikėjo naktį tempti jį čionai? Tai nedovano- 
tina. - Dirstelėjęs į priešais padėtą popieriaus lapą, 
advokatas pasitikslino: - Kaip suprantu, jūsų klau- 
simai ponui Ešbiui bus susiję su buvusios jo regis- 
tratorės panelės Helenos Stouks mirtimi? 

— Pataikėte! 

Linktelėjęs Frostas atsisėdo, pasidėjo priešais 
bylas, cigaretes, žiebtuvėlį ir palaukė, kol Berto- 
nas pasiruoš kvotą įrašyti. Kai konsteblis įjungė 
magnetofoną, advokatas išbėrė iš anksto pareng- 
tą įžangą: 

— Mano klientas kategoriškai pareiškia, kad 
apie savo darbuotojos mirtį nieko nežino ir yra la- 
bai pasipiktinęs - suėmėte jį be menkiausio įkalčio. 

— Tokiu atveju išsiaiškinkime šį smulkų nesusi- 
pratimą. — Frostas maloniai nusišypsojo ir, palin- 
kęs virš stalo, apsimetė atidžiai skaitąs Ešbio paaiš- 
kinimą. - Panelė Stouks buvo nužudyta naktį į šeš- 
tadienį. Jūs teigiate, kad penktadienio vakarą 
uždaręs kliniką nuvažiavote tiesiai namo ir dau- 
giau nė kojos iš namų nekėlėte? 

— Na taip. 

— Tikrai? — nustebęs paklausė inspektorius ir 
padėjo priešais įtariamąjį kitą lapą. - Vadinasi, liu- 
dininkai, matę jus šeštadienio naktį važiuojantį au- 
tomobiliu, meluoja? 

Liudininkai, žinoma, neegzistavo, ir Frostas 
meldė Dievo, kad tik advokatas jais nepasidomėtų. 
Laimė, Ešbis kabliuką su jauku pagriebė. 

— Matė mane važiuojantį? Ak, tiesa, prisimi- 
niau... Inspektoriau, mane kamuoja nemiga, tad 
kartais verčiau keliuosi iš patalo ir be tikslo pasi- 
važinėju po miestą. Veikia kaip migdomieji. 

Frostas patenkintas šyptelėjo. 

— Na štai, pone, šį tą jau ir išsiaiškinome. Žino- 
te, mes taip nemėgstame visokių neatitikimų. — 
Inspektorius pasklaidė popierius ir paėmė lapą su 
liudininko paaiškinimu. - Kada gi jus pastebėjo ki- 
tas liudininkas?.. Štai... Antradienio paryčiais... 

Frostas klausiamai kilstelėjo antakius. Žinoma, 
jis vėl blefavo. Paaiškinime tariamasis liudininkas 
tvirtino tuo metu, kai po greitmaisčio furgonu bu- 
vo pakištas lavonas, nieko įtartino nepastebėjęs. 

— Aa... antradienį... - tarsi staiga prisiminęs išle- 
meno dantų gydytojas. - Taip, važinėjausi po mies- 
tą. Buvo išdulkėję iš galvos... 

Paaiškinimą Frostas skubiai įdėjo į aplanką. 

— Puiku. Žinome, kad lavonas buvo išmestas 
naktį į antradienį, tarp pusės pirmos ir pusės dvie- 
jų. Ar galėtumėte pasakyti, kur, be tikslo važinė- 
damas, tuo metu buvote nuklydęs? 

— Atsiprašau, inspektoriau, vairuodamas į laikro- 
dį nedirsčioju, tad atsakyti negaliu. 

-— O ar žinojote, pone, kad panelė Stouks buvo 
slapčia jus įsimylėjusi? 

— Ką?.. - aptulbęs žioptelėjo Ešbis. 

Frostas parodė jam nuotrauką. 

— Štai, radome jos miegamajame... Tos raudonos 
dėmės — lūpų dažai. Fotografija visa nubučiuota. 
Nepastebėjote jokių rusenančios aistros požymių? 

— Ne, nepastebėjau. 

Advokatas nusprendė įsiterpti. 

- Inspektoriau, nesuprantu, kur lenkiate. 

— Atidžiai klausykitės ir suprasite, — atsakė 
Frostas ir vėl kreipėsi į dantų gydytoją: - Manau, 
pone, jus įsimylėjusi panelė Stouks, matydama jū- 
sų prielankumą kitai moteriai, siaubingai pavydu- 
liavo. 

— Mudu su žmona - laiminga pora, - atrėžė Ešbis. 

— Su Žmona ar su naująja registratore? 

— Sakote, mano klientas mezga meilės ryšį su 
savo registratore? — vėl įsikišo advokatas. 

— Nemanau, kad jūsų klientas ryšis tai neigti, 
pone, juolab kad buvau juos užklupęs, - gudriai 
nusišypsojęs, pasakė inspektorius. Ešbio jis paklau- 
sė: - Gal judu užklupo ir panelė Stouks? Gal pagra- 
sino įskųsti jus Žmonai, todėl reikėjo ją nutildyti? 

— Ne! Ne! Ne! - suriko dantų gydytojas, kad bū- 
tų tikriau, trankydamas kumščiu į stalviršį. 

— Pone, turėjote motyvą ir gerą progą. 

Ešbis atsakyti nespėjo, mat jo advokatas skubiai 
kilstelėjo ranką ir pasakė: 

— Inspektoriau, palūkėkite. Tas jūsų minimas 
motyvas — viso labo tik prielaida, kurią mano klien- 
tas paneigė, o kadangi neįmanoma nustatyti, kur 


ponas Ešbis buvo aptariamu metu, lieka neįrodyta, 
kad nusikalto kaip tik jis, taigi ir apie progą nėra 
ko kalbėti. 

— Jūsų tiesa, pone, - liūdnai pripažino Frostas. 
— Nepakanka įrodymų, ar ne? - Jis užsidegė ciga- 
retę ir lėtai išpūtė dūmus. — Pažiūrėkime, gal rasi- 
me tvirtesnių argumentų kaltinimui pagrįsti. — 
Inspektorius padėjo aplanką su Saros byla ant ki- 
tų ir atsivertė. — Šit koks sutapimas. Atrodo, mirtis 
tiesiog sekioja jūsų klientui iš paskos. Ponas Ešbis 
šį vakarą buvo pastebėtas su moterimi, ir še — ji 
nebegyva! 

Dantų gydytojas.išblyško. 

— Džeinė negyva? Norite pasakyti, jos nebėra? 
O Dieve! 

Džeinė? - mintyse nusistebėjo Frostas. Kas, po 
šimts rupūžiokų, ta Džeinė? Staiga jis sumojo. Ru- 
daplaukė! Ak koks gudrus tipas! Velniškai gudrus! 
Oskaras už vaidybą! 

— Kalbu ne apie jūsų registratorę, pone, apie 
prostitutę, — paaiškino inspektorius. —- Apie Sarą 
Hiks. Ji buvo su kailiniais ir megzta kepuraite. 

Ešbis prisimerkė, esą stengdamasis prisiminti. 

— Aa, ta senolė? Siūlė man savo paslaugas, bet 
pavariau šalin. Paskui užsukau pas registratorę 
šnektelėti. 

— Kada iš jos namų išėjote? 

— Apie pusę dviejų. 

Frostas linktelėjo. Taip sakė ir registratorė. 

— O kada grįžote namo? 

Patraukęs pečiais, dantų gydytojas sumurmėjo: 

— Turbūt be penkiolikos dvi ar panašiai. 

— Būtumėte grįžęs be penkiolikos dvi, jei į na- 
mus būtumėte važiavęs niekur nesukiodamas. Bet 
iš tikrųjų parvažiavote po pusės keturių, netrukus 
po to, kai mes radome lavoną. 

Advokatas, suraukęs kaktą, pakėlė akis nuo sa- 
vo popierių ir paklausė: 

— Kuo remdamasis teigiate, kad mano klientas 
namo grįžo tik pusę keturių? 

— Remiuosi informacija, gauta iš vieno pareigū- 
nų, pone. Jūsų klientas buvo nuolat sekamas. 

— Jei ponas Ešbis buvo nuolat sekamas, turėtu- 
mėte žinoti, kur jis buvo, prieš grįždamas namo. 

Frostas pasistengė neišsiduoti sutrikęs. 

— Deja, pone, minėtas pareigūnas dėl kito įvy- 
kio buvo trumpam atšauktas. —- Pasibeldęs į kam- 
barį įėjo Bilas Velsas. - Vėliau, - sušnypštė inspek- 
torius. 

Nuovados seržantas padavė jam lapelį ir sku- 
biai išėjo. Frostas dirstelėjo į popierių. Kiekviena 
eilutė Maleto raštelyje buvo riebiai pabraukta rau- 
donu rašalu. REIKIA PASIKALBĖTI. TUOJAU PAT. 
Velniai griebtų, nejaugi tas vėpla vis dar nuovado- 
je? Inspektorius suglamžė popiergalį ir vėl kreipėsi 
į dantų gydytoją: 

— Pone Ešbi, tad ką veikėte tas pusantros valandos? 

— Važinėjausi... Vis dar nesijaučiau užtektinai 
pavargęs. 

— Kur važinėjotės? 

— Magistrale važiavau palei mišką. Kur važia- 
vau, dorai nė neprisimenu. Inspektoriau, galite neti- 
kėti, bet buvau smarkiai paveiktas Helenos mirties. 
Skaudu būna, net kai nužudomas nepažįstamas 

žmogus, o čia juk bendradarbė, su kuria matyda- 
vausi kasdien... 

Sulig tais žodžiais dantų gydytojas garsiai iš- 
sišny pštė nosį. 

Tik neapsisiusiok iš sielvarto, pamanė Frostas. 
Pats jis gerokai nerimavo. Suvokė kol kas nieko ne- 
laimėjęs ir vylėsi, kad lemiamą akimirką į pagalbą 
atskubės ekspertai su patikimu įkalčiu, padėsian- 
čiu priremti šunsnukį prie sienos. Išsiėmęs iš ap- 
lanko popierių, kur buvo surašyta, kada kuri pros- 
titutė nužudyta, inspektorius perskaitė sąrašą Eš- 
biui, prie kiekvieno punkto paklausdamas, kur jis 
tuo metu buvęs. „Atsiprašau, neprisimenu“, - kas- 
kart atsakydavo dantų gydytojas.- Jums praverstų 
alibi, kurį galėtume patikrinti, - pasakė jam Frostas. 

— Jei būčiau žinojęs, kad man prireiks alibi, bū- 
čiau pasirūpinęs, - atšovė Ešbis. - Manote, žudau 
prostitutes? Kuo dar mane apkaltinsite.- didžiuoju 
traukinio apiplėšimų? 

— Pone, dvi moterys, su kuriomis jūs susijęs, ne- 
begyvos. Viena jų buvo prostitutė. Nusikaltėlis žudo 
kaip tik šios profesijos atstoves, o jūs — ne paslaptis 
— naktimis jų ieškote. Buvote įspėtas jau dukart. 

— Ieškote prostitučių? — savo kliento piktai pa- 
klausė advokatas. - Nėsakėte man. 

— Nemaniau, kad svarbu. 

— Nemanėte? Žinoma, tai - svarbu. 

— Ar galėčiau įsiterpti? — kone atsiprašydamas 
paklausė Frostas. - Dar vienas klausimas. Pone Eš- 
bi, kodėl skambindavote samariečiams? 

— Samariečiams? - apstulbęs paklausė įtariama- 
sis. - Kurių galų man ten skambinti? 

 — Gal norėjote išsikalbėti apie tai, ką esate pada- 
ręs, O kai susigaudėte šnekantis su savo registrato- 
re, pabūgote, kad ji atpažino jus iš balso. 

Ešbis pašaipiai sukikeno. 

— Inspektoriau, jūs tiesiog apgraibomis stvars- 
totės šiaudo. Neturite jokių įkalčių, užtat įtarimus, 
kad ir kokius, laužiate iš piršto. Mergaičių nužudy- 
mą mMėginote prikabinti tam nelaimėliui, kuris ne- 
ištvėręs pasikorė. Dabar tikitės nebūtais dalykais 
apkaltinti mane. Neišdegs! 

Įtariamasis pataikė Frostui į pat skaudulį, bet 
inspektorius pasistengė neišsiduoti. Žinojo, kad 
dabar kiekvienas menkysta naudosis proga pri- 
minti jam prakeiktą savižudį. Advokatas atsi- 
krenkštė ir pasakė: 

— Mano klientas atmetė visus jūsų kaltinimus, 
kurių pagrįsti įkalčiais negalite. Reikalauju poną 
Ešbį paleisti. 

— Atsiprašau, bet tyrimas nebaigtas, - atsakė Fros- 
tas. — Jūsų klientui bus pateikta daugiau klausimų. 

Advokatas piktai papūtė lūpas ir plačiu mostu 
užtraukė lagaminėlį. 

— Ką gi, inspektoriau, perspėju, tik pamėginki- 

te, nepateikęs konkretaus katinimo, laikyti mano 
klientą suimtą bent sekunde ilgiau, nei leidžia įsta- 
tymas, ir susilauksite rimtų nemalonumų. 

— Man būtų ne pirmiena, - atšovė Frostas. 


Žmogžudysčių tyrimo kambaryje inspektoriaus 
laukė teismo ekspertas Hardingas. Išvydęs Frostą, 
jis nė nešyptelėjo. 

— Juk jūs tik dedatės atnešęs prastų naujienų, ar 

ne? — paklausė inspektorius. — Veikiausiai radote 
kokį svarų įkaltį? 

Jis paėmė nuo stalo puoduką, išsiurbė ataušu- 
sios arbatos likučius ir čia pat išspjovė. Buvo už- 
miršęs, kad pats įmetė į puodelį nuorūką. 

— Ant drabužių neradome nieko. Ant „Hondos“ 
šoninio stiklo vairuotojo pusėje aptikome plauše- 
lių iš prostitutės kailinių, bet tik tiek. 

— Tikriausiai ji buvo užsikvempusi ant mašinos, 
kad galėtų pro langą sukišti papus, - pasakė Fros- 
tas. —- Ar tikrai salone nieko neradote? Nei 60B dy- 
džio liemenėlės, nei kelnaičių atviru tarpukoju? 

Nuvargęs Hardingas vos išspaudė šypseną. 

- Inspektoriau, jei būtume ką nors radę, neslėp- 
čiau. Visada pasakau tiesiai. 

— Šį kartą verčiau visaip gudrautumėte ir me- 
luotumėte. Jei Sara buvo į Ešbio automobilį įsėdusi, 
apvalkalas turėtų būti apkibęs kailinių plaukais. — 
Staiga inspektoriui šovė į galvą mintis. — Tikriau- 
siai dantų gydytojas turi kur nusivežti aukas. Gal 
turi ir automobilinį dulkių siurblį. Ar negalėjo, 
prieš grįždamas namo, salono išvalyti? 

Ekspertas papurtė galvą. 

— Kad neliktų nė menkiausio pėdsako? Siurblys 
turėtų būti ypatingas. 

— Jokios naudos iš jūsų, po velniais! - suburbėjo 
Frostas. 

— Patikėkite, jokių įkalčių nėra, o ko nėra, rasti 
mes negalime, - atrėžė Hardingas. 

— Gal Ešbis turi kitą mašiną, - spėjo Bertonas. — 
Iš namų išvažiuoja ir grįžta viena — „Honda“, - o 
prostitutes kabina su kita. 

— Be to, dar ir persirengia? - purtydamas gal- 
vą, pašaipiai paklausė Frostas. - Pernelyg keblu. 
Arba sulaikėmė niekuo dėtą žmogų, arba neįžiūri- 
me kokios nors svarbios detalės. Šiaip ar taip, jau 
labai vėlu, ir aš pavargęs - galva nebedirba. - Jis 
užsisagstė apsiaustą. —- Iš pat ryto apklausime vi- 
sas tame rajone dirbančias prostitutes. Gal kuri 
nors matė, su kuo nuvažiavo Sara. - Inspektorius 
pasiraivė ir nusižiovavo. - Lekiu į lovą, kol neatsi- 
rado naujų lavonų. 

Jis spėjo tik išeiti į koridorių. 

— Frostai! 

Inspektorius susiraukė. Pusę penkių ryto aki- 
niuotis Haris vis dar nuovadoje? Šalia tviskančio, 
švarutėliai nusiskutusio, tobulai išlygintą unifor- 
mą vilkinčio Maleto Frostas pasijuto dar labiau ap- 
kiautęs, dar labiau išsitaršęs nei įprastai. 

— Viršininke?.. 

— Į mano kabinetą! 

Inspektorius nusekė paskui Maletą į senąjį rąs- 
tų namelį ir sunkiai sudribo ant interesanto kėdės. 
Viršininkas nuėjo prie savo stalo, atsisėdo tiesus, it 
mietą prarijęs, ir pervėrė pavaldinį smerkiamu 
žvilgsniu. Kuo, po šimts velnių, dar prasikaltau, 
pamanė Frostas, ieškodamas kišenėje cigarečių. 
Surado jis Bilo Velso kvotos kambaryje įduotą raš- 
telį, kuriuo Maletas kvietė skubiai pasikalbėti. Ak 
tu, rupūžgalvi, visai išėjo iš galvos! 

— Kaip tik ketinau jums skambinti, - pamelavo 
inspektorius, gailėdamasis, kad neišėjo keliomis 
minutėmis anksčiau - būtų jau netoli namų. Nu- 
taisęs pavargusio, persidirbusio faro išraišką, jis 

sumurmėjo: - Viršininke, tikiuosi ilgai neužtruksi- 
me? Sunki naktis pasitaikė. 

— Ne jums vienam, Frostai. Man ši naktis taip 
pat sunki. Tuojau po vidurnakčio mane prižadino 
žurnalistai, norėdami, kad pakomentuočiau pa- 
skutinę žmogžudystę, ir kamantinėdami, ar tiesa, 
jog sulaikėme įtariamąjį serijinį žudiką. O aš nė 
velnio apie tai nežinau. 

Frostas suraukė antakius. 

— Nežinojau, kad žiniasklaida informuota. Į 
nuovadą niekas neskambino. 

Maletas paėmė popieriaus pjaustiklį ir įniko 
švelniai barbenti juo į stalviršį. 

— Ee... skambinti neskambino... aš pasirūpinau, 
kad visi žurnalistų skambučiai būtų nukreipiami 
man. Norėjau išvaduoti jus nuo bendravimo su 
jais naštos. 

Tai sakydamas Maletas žiūrėti Frostui į akis ne- 
drįso. Iš tikrųjų skyriaus viršininkas tiesiog nega- 
lėjo leisti inspektoriui kalbėtis su Žurnalistais — 
Maletą krėtė šaltis, vien įsivaizdavus pasibaisėti- 
nus Frosto komentarus pirmuose Londono 
dienraščių puslapiuose, o dar svarbiau buvo tai, 
kad, tokioje svarbioje byloje pasiskyręs nuovados 
atstovo vaidmenį, jis galėjo puikiausiai apsaugoti 
savo reputaciją — jeigu kas, kaltę suversti kam nors 
kitam, o nuopelnus pasiglemžti sau. | 

— Viršininke, jūs mane lepinate, - pusbalsiu 
pratarė Frostas, nė akimirkos nepatikėjęs Maleto 
šnekomis. 

Skyriaus viršininkas, palaikęs inspektoriaus 
žodžius komplimentu, kukliai mostelėjo ranka ir 
tuojau pat vėl puolė. 

— O ką reikėjo žurnalistams atsakyti? Tad teko 
vilkinti laiką. Prašiau jūsų paskambinti, kai tik bū- 
"site laisvas, bet jūs nekreipėte į mano prašymą dė- 
mesio. O paskui... paskui... — Maletas, tarsi norėda- 
mas parodyti, koks svarbus buvo paskesnis įvykis, 
nutrenkė pjaustiklį ant stalo. - Man paskambino 
policijos viršininkas. Žurnalistai prisikasė iki jo. 
Policijos viršininkas pareikalavo atsakymų, kurių, 
dėkui jums, aš nežinojau. 

— Viršininke, atsiprašau, - visai kaip Morganas 
sumurmėjo Frostas. 

— Atsiprašymo, Frostai, čia neužteks. Per jus vi- 
siškai apsikvailinau. — Inspektorius prikando lie- 
žuvį, o skyriaus viršininkas kalbėjo toliau: - Polici- 
jos viršininkui pasakiau, kad įtariamasis, kurį jūs 
kvočiate, buvo sekamas mano nurodymu; kad, 
„nors smulkmenų nežinau, užklupote jį nusikaltimo 
vietoje, taigi Dentono skyrius vėl turi kuo didžiuo- 
tis. Policijos viršininkas mane pagyrė ir dabar lau- 
kia skambučio, kuriuo turėčiau pranešti, kad tą as- 
menį oficialiai apkaltinome nužudžius visas tas 
moteris. 

— Gal nereikėjo taip skubėti, - papriekaištavo 
Frostas. —- Taip, Ešbį mes kvočiame, bet jis viską 
neigia, o įkalčių mums kol kas nepakanka. 

— Bet juk sekėte jį. Turėjote matyti, kaip atsikra- 
to lavono. 

— Sekėme, kol pametėme, - burbtelėjo inspek- 
torius. 

Maletas net suakmenėjo. 

— Pametėte? 

— Deja, taip. Kai radome lavoną, Ešbis jau buvo 
namie. 

— Pametėte? Mes suorganizavome itin brangiai 
kainavusią sekimo operaciją, bet lemiamu momen- 
tu jūs pametėte sekamąjį? — Vien pagalvojus, kad 
reikės kažkaip pasiaiškinti policijos viršininkui, 
Maletą apėmė siaubas, bet čia pat sumojęs, kad 
kaltę dėl šios klaikios nesėkmės galės suversti ap- 
laidžiajam Frostui, jis šiek tiek apsiramino ir prie- 
kaištingai pagrūmojo pirštu. — Nesitikėkite, kad 
valdyba pažiūrės į tai pro pirštus. Kai kam gali nu- 
lėkti galva. 

— Viršininke, nekaltinkite vien savęs, - dėdama- 
sis susirūpinęs, atsakė inspektorius. — Jūsų ketini- 
mai buvo kuo geriausi, ir ne vien jūs kaltas dėl ne- 
sėkmės. 

Maletas tankiai sumirksėjo. Kaltas ne vien jis? 
Juk jis išvis niekuo dėtas! 

— Ką čia, velniai rautų, šnekate? Jūs pametėte 
pagrindinį įtariamąjį, ne aš! 

— Viršininke, sakiau, kad taip bus, jei operacijai 
neskirsite užtektinai pareigūnų. 

— Jums neužteko pareigūnų? Trise negalėjote 
susekti vieno Žmogaus? 

— Antrą valandą nakties gatvėse beveik nebūna 
eismo. Buvo labai svarbu neišsiduoti Ešbiui, kad jį 
sekame. Mums reikėjo laikytis gerokai atsilikus, 
kad jis nesusigaudytų, jog iš paskos važiuoja vis 
tie patys automobiliai. Staiga padidinęs greitį, Eš- 
bis nuo mūsų paspruko. Jei būtume galėję pasiųsti 
dar vieną mašiną su dviem kolegomis, būtume 
dantų gydytoją pričiupę, bet ko norėti, kai valdyba 
skaičiuoja kiekvieną pensą ir sutaupyti jiems svar- 
biau nei užkirsti kelią dar vienai žmogžudystei. 

Tikėkimės, valdybos biurokratai susivoks patys 
esą kalti ir neišdrįs kaltinti jūsų. Šiaip ar taip, aš 
jus užstosiu. 

Maletas sutriko. Frostas nuolat užklupdavo jį ne- 
tikėtai. Ir dabar reikėjo kaip nors suktis iš padėties. 

— Bet aš jau pažadėjau policijos viršininkui, kad 
Ešbį apkaltinsite. 

— Jis turėjo gerą progą ir motyvą. Mums tik rei- 
kia šiek tiek daugiau įrodymų. 

— Ir iš kur ketinate jų išpešti? 

— Rytą apklausime prostitutes. Kuri nors jų ga- 
lėjo matyti dantų gydytoją nuvažiuojant su Sara 
Hiks. Jei rasime liudininkę, jam galas. 

— Ojeigu nerasime? 

— Tada paleisime jį ir tikėsimės, kad pavyks pri- 
stverti kitą kartą. 

Frostas paliko Maletą suglumusį, spoksantį į te- 
lefoną ir mintyse repetuojantį pokalbį su policijos 
viršininku. „Erostui atrodė, kad trijų pareigūnų už- 
tenka. Aš primygtinai siūliau pasitelkti daugiau...“ 

Išeiti į aikštelę inspektorius nespėjo. Bilas Vel- 
sas pasikvietė jį į kamerų sektorių. 

— Džekai, Ešbis nori pasikalbėti. 

Frosto nuovargis išgaravo kaip nebuvęs. Tikriau- 
siai prisipažins! Jis vos sulaukė, kol seržantas atra- 
kins kameros duris. Ešbis, išdidžiai sunėręs rankas, 
sėdėjo ant gulto. 

— Inspektoriau, noriu perspėti, — prabilo jis, — 
kad netrukus advokato paprašysiu iškelti jums ir 
šitai susmirdusiai nuovadai bylą dėl nepagrįsto su- 
ėmimo ir neteisėto įkalinimo. 

— Tik tai ir norėjote pasakyti? — nusivylęs pa- 
klausė Frostas. 

— Taip. 

— Pasimatysime rytą, - nueidamas pratarė ins- 
pektorius. 

— Pasimatysime! - sušuko Ešbis. — Aš tikrai ne- 
pasikarsiu! 

Gaila, pamanė Frostas. 

Rytas buvo drėgnas, ūkanotas. Paskambinęs 
Frostui į namus, Bilas Velsas pranešė, kad devintą 
su juo nori pasikalbėti Ešbis ir šio advokatas. Į 
nuovados aikštelę inspektorius įsuko tuojau po pu- 
sės devynių. 

Jis apsidairė. Konsteblio Bertono automobilis 
jau stovėjo, o Valstiečio Morgano mašinos dar ne- 
buvo. Išvydęs Maleto „Roverį“ jam skirtoje vietoje, 
Frostas patyliukais išsiplūdo. Bene tas mulkis jau 
ir gyvena nuovadoje? Advokatas buvo dar neatva- 
žiavęs, tad inspektorius nusprendė spėsiąs užkąsti. 

Vos įžengęs į nuovadą, užuodė iš valgyklėlės 
plūstančius gardžius čirškinamos dešros ir šoninės 
kvapus. Praeidamas Frostas kyštelėjo galvą į 
žmogžudysčių tyrimo kambarį. Čia, sėdėdama ša- 
lia Bertono, arbatą iš apdaužyto puoduko garsiai 
šliurpė neregėtai aukšta, liesa moteris šviesintais 
plaukais. Ji segėjo auskarus, panašius į užuolaidų 
žiedus, vilkėjo trumpą juodą švarkelį, mūvėjo 
trumputį odinį sijoną, todėl laibos kojos, ir šiaip il- 
gos, atrodė dar ilgesnės. Pastebėjęs inspektorių, 
konsteblis atskubėjo prie durų. 

— Kas ji tokia? — šnibždomis paklausė Frostas. — 
Moteris-žirafa? 

— Liepėte apklausti prostitutes. Lilė matė vyriš- 
kį, kuris vakar vakare pakabino Sarą. 

— Na taip, kai šitoks ūgis, ji mato, kas dedasi už 
daugelio mylių, - pasakė inspektorius. Dar kartą 
nužvelgęs prostitutę, nusipurtė ir pridūrė: - Tuščiu 
skrandžiu kalbėtis su ja negalėsiu. Grįšiu ko nors 
užkandęs. 

Jis užbildėjo laiptais į valgyklą, pasiėmė angliš- 
kus pusryčius ir atsisėdo prie Bilo Velso, kuris su- 
simąstęs spoksojo į tuščią puodelį. 

— Matei, ką atsitempė Bertonas? — paklausė 
Frostas. 

— Man atrodo, ji - persirengęs vyras, - atsakė 
nuovados seržantas. 

— Du vyrai. Vienas stovi kitam ant pečių. — Ins- 
pektorius atsipjovė gabalėlį dešros ir padažė į 
kiaušinienę. —- Esi girdėjęs anekdotą apie neūžau- 
gą, kuris vedė aukštą merginą? Kopėčias gaminan- 
čioje firmoje dirbantys draugai jį įkalbėjo. - Frostas 
taip užsikvatojo, kad vos nepaspringo dešra. - Su- 
pratai juoką? 

— Supratau dar tada, kai pasakojai pirmą kartą, 
— niauriai atsakė Velsas, — bet tuomet buvau gero- 
kai jaunesnis. 

— Tavo humoro jausmas nugeibęs, - papriekaiš- 
tavo inspektorius ir čia pat paklausė: — Gal Žinai, 
apie ką nori pasišnekėti Ešbio advokatas? 

Seržantas papurtė galvą. 

— Ešbis jam paskambino apie aštuonias. Po pus- 
valandžio jau advokatas paskambino mums ir pa- 
sakė devintą norįs pasikalbėti su tavimi. 

— Ar kalbėjo kaip teisininkas, kurio klientas pa- 
siryžęs prisipažinti ir tuo labai pradžiuginti susi- 
movusį kriminalistą inspektorių? - lūkestingai pa- 
klausė Frostas. 

— Kalbėjo kaip teisininkas, laikąs susimovusį 
kriminalistą inspektorių pakabintą už kiaušių. 

— Kad prakalbome apie genitalijas, pastebėjau, 
Maletas jau darbe. 

— Ir Poniutė. Kaip tik užėjo pas jį. 

— Liza Mod? Jau grįžo? Maniau, jai persodina 
širdį ir plaučius. Vadinasi, suklydau. 

Velsas palinko į inspektorių ir sušnibždėjo: 

— Ji darėsi abortą. 

Šakutė su pasmeigtu dešros griežinėliu stabte- 
lėjo per colį Frostui nuo burnos. 

— Aha, vadinasi, tėvelis - Maletas? Rūgštele! Bet 
iš kur Žinai, kad darėsi abortą? 

— Taigi aišku kaip dieną. 

— Man neaišku. Iš kur žinai? 

— Vis lakstydavo vemti. Žinai, tas rytinis pyki- 
nimas... 

— Galėjo būti kaltas valgyklos maistas. 

— Inspektorius Frostas kviečiamas prie telefono! 
— staiga užbaubė balsas garsialbyje. Frostas vos 
spėjo prisidengti ausis. 

Atvažiavo Ešbio advokatas. 


Maletas nusiėmė akinius, popierine servetėle 
uoliai patrynė stiklus ir nusišypsojo ant interesan- 
to kėdės sėdinčiai Lizai. 

— Taigi jūs visiškai pasirengusi kibti į darbą? 

— Taip, pone. Operacija buvo paprasta. 

— Ee... taip, — linktelėjęs sumurmėjo skyriaus 
viršininkas. Jo žvilgsnis nukrypo pavaldinei į krū- 
tinę. Frostas spėjo, kad Liza Mod išvyko pasidi- 
dinti krūtų, bet Maletui dabar pasirodė, kad jos 

nėmaž nepadidėjusios. - Man reikės jūsų ligos 1a- 
pelio — suprantama, tam, kad galėtume išmokėti 
jums priderančius pinigus. 

Šitaip skyriaus viršininkas tikėjosi sužinoti, kas 
moteriai buvo nutikę. 

— Viršininke, ligos lapelio aš neėmiau. Tiesiog 
išnaudojau dalį kasmetinių atostogų. 

- Šit kaip? — Maletas vėl vogčia dirstelėjo Lizai į 
krūtinę. Vis dėlto didesnė, pamanė. Prakeiktos mo- 
terys ir paslaptingi bobiški jų negalavimai, būtinai 
joms pačiu netinkamiausiu metu reikia griebtis 
velniaižin Kam reikalingų operacijų. — Šiaip ar 
taip, kitą savaitę didelio darbo krūvio neturėsite. 
Grįš inspektorius Alenas, ir jūs vėl eisite įprastas 
seržantės pareigas. 

Liza pervėrė viršininką tūžmingu žvilgsniu. 

- Žadėjote pasirūpinti, kad laikinas mano kaip 
inspektorės rangas taptų nuolatinis. 

Maletas vėl nusiėmė švarutėlius akinius ir kils- 
telėjęs suskato prieš šviesą ieškoti dėmių. 

— Ak taip, žadėjau. Aš labai stengiausi, seržante, 
bet... - Jis liūdnai palingavo galvą. - Deja, į mano 
pastangas valdyba neatsižvelgė. - Vyriausiasis ins- 
pektorius nenuoširdžiai atjaučiamai nusišypsojo ir, 
skėstelėjęs rankomis, pasakė: — Jei jūsų darbo re- 
zultatai būtų įspūdingi, gal ir padėtis būtų kitokia, 
o dabar... 

— Suprantu, - atrėžė seržantė, sužaibavusi aki- 
mis, tada atsistojo ir, netarusi daugiau nė žodžio, 
išėjo iš kabineto. Durimis ji trenkė taip, kad Fros- 
tui nebuvo ko nė lygintis. 

Maletas papurtė galvą ir atsiduso. Boba yra boba, 
pagalvojo ir pasidžiaugė nerekomendavęs valdybai 
seržantės Mod paaukštinti. 


Plikis advokatas kvotos kambaryje sėdėjo šalia 
savo kliento, lagaminėlį buvo pasidėjęs ant stalo. 
Santūriai linktelėjęs įėjusiems Frostui ir Bertonui, 
jis pasakė: 

- Išaiškėjo svarbi aplinkybė. 

Tu labai užtikrintas, pasipūtęs šunsnuki, pama- 
nė inspektorius. 

— Mat kaip? - pratarė jis balsu. 

— Inspektoriau, jeigu teisingai suprantu, bylą 
jūs grindžiate tokia prielaida: visas tas moteris, 
taip pat ir mano kliento registratorę, nužudė tas 
pats asmuo. 

— Taip, — tarstelėjo Frostas įsitempęs. Ką tas ti- 
pas rezga? 

— Ir jums atrodo, kad stipriausia jūsų kaltinimo 
mano klientui grandis yra panelės Stouks nužudy- 
mas? — Inspektorius linktelėjo. - Be to, - paklausė 
advokatas, - manote, kad lavono atsikratė kaip tik 
žudikas? — Frostas vėl kinktelėjo. Dėl Dievo, eik 
pagaliau prie reikalo, pagalvojo. Plikis čirkštelėjo 
lagaminėlio užtrauktuku ir išėmė prispausdintą 
popieriaus lapą. Tada erzinamai lėtai atvožė dėklą 
ir išėmęs užsikabino ant nosies akinius. Permetęs 
tekstą akimis, pasitikslino: — Kadangi greitojo 
maisto prekeivis buvo pasišalinęs trumpai, jūs ga- 
lite penkiolikos minučių ar pusvalandžio tikslumu 
nustatyti, kada po furgonu pakištas lavonas? 

— Taip. 

Advokatas ir jo klientas susižvalgę vienas ki- 
tam reikšmingai šyptelėjo. 

— Pirmiau mano klientas negalėjo pasakyti, ką tą 
naktį, apie pusę pirmos, veikė, bet šįryt prisiminė. 

Plikis mostelėjo ranka, šitaip suragindamas 
dantų gydytoją pasipasakoti pačiam. 

— Inspektoriau, man reikėjo grynųjų, — prašne- 
ko Ešbis, — todėl nuvažiavau į Lekstoną, prie Be- 
ningtono bankomato. 

— Į Lekstoną? - atsilošęs paklausė Frostas. - Kuo 
jums neįtiko bankomatas Dentone? 

— Jis neveikė - neabejoju, patikrinęs ir pats tuo 
įsitikinsite. Taigi nuvažiavau į Lekstoną ir išsiė- 
miau penkiasdešimt svarų. 

— Kada gi? 

— Buvo be trijų minučių pirma. 

— Vadinasi, - įsiterpė advokatas, - jūsų nurody- 
tu laiku mano klientas niekaip negalėjo atsidurti 
prie greitmaisčio furgono. 

Inspektorius įsmeigė į Ešbį skvarbų žvilgsnį ir 
pasiteiravo: 

— Pone, ar kas nors jus matė — kas nors gali pa- 
tvirtinti, kad nemeluojate? 

- Žmonių tokiu vėlyvu metu nesutikau, - atsa- 
kė dantų gydytojas. 

— Gaila, - lengviau atsikvėpęs pratarė Frostas. 
Jau buvo benusigąstąs, kad Ešbis pateiks nepanei- 
giamą alibi. - Ir kam gi jums vidurnaktį prireikė 
penkiasdešimtinės? 

— Anksčiau minėta dama reikalavo grynųjų, o 
aš jų neturėjau. 

Frostas suraukė antakius. 

— Sakote, pinigų išsiėmėte, kad galėtumėte at- 
siskaityti už prostitutės paslaugas? 

— Taip, bet patikėkite, inspektoriau, savimi tikrai 
nesididžiuoju, - panarinęs galvą, atsakė dantų gy- 
dytojas. 

— Pabendravęs su jūsų registratore, aš tikriau- 
siai nebeturėčiau jėgų nė iki automobilio nusigauti, 
ką ir kalbėti apie dar vieną pasimatymą - su kita 
moterimi. - Inspektorius numovė rašiklio gaubtelį. 
- Išdėstykite viską smulkiai, patikrinsime. 

— Inspektoriau, man nepasisekė. Grįžęs nebera- 
dau nei tos moters, nei kokios kitos. Truputį pasi- 
važinėjau dairydamasis, paskui nuvažiavau namo. 

— Vadinasi, patvirtinti jūsų alibi nėra kuo, — 
slėpdamas pasitenkinimą, tarė Frostas. 

— Yra, inspektoriau, yra, — išsišiepęs atsakė 
advokatas. - Mano kliento alibi patvirtina banko- 
mato kvitas, kuriame užfiksuota, kada išimti pini- 
gai. Laimė, ponas Ešbis prisiminė kvitą pasiėmęs. 
Tik šis buvo kito švarko kišenėje. Mano klientas 
paskambino man, ir aš, paėmęs iš jo namų, įrody- 
mą atvežiau. Štai jis! 

Lyg fokusininkas, klausiantis: „Ar tik ne šita 
korta, pone?“, plikis atkišo kvitą Frostui. Šis patikri- 
no datą ir laiką. Tada advokatas parodė savo kliento 
kredito kortelę, ir inspektorius įsitikino, kad kvite 
įrašytas toks pat numeris. 

— Panašu, kad alibi pasitvirtino, - nenoromis 
pripažino Frostas. 

— Įrodyta nenuginčijamai, - patenkintas atšovė 
advokatas. — Tikiuosi, paleisite mano klientą tuč- 
tuojau. Klinikoje pono Ešbio laukia pacientai. 

Inspektorius karštligiškai ieškojo dingsties dan- 
tų gydytojo neišleisti, bet niekas neatėjo į galvą. 

— Vėliau dar norėsime jūsų kliento šio to pa- 
klausti, bet kol kas jis laisvas, - pasakė. 

Linktelėjęs advokatas užtraukė lagaminėlį ir at- 
sistojo. 

— Reikalausime solidžios nuostolių, patirtų dėl 
nepagrįsto suėmimo ir neteisėto įkalinimo, kom- 
pensacijos, - perspėjo jis. 

— Suprantama, — neprieštaravo Frostas. - Padė- 
sime jums kuo galėdami. Netgi pasistengsime iš- 
aiškinti teismui, kodėl įtarėme jūsų klientą: jis jau 
buvo įspėtas dėl prostitučių kabinimo, bet nakti- 
mis ir toliau ieškojo meilės malonumų, be to, palai- 
kė nesantuokinius ryšius su registratore... 

Ešbis su advokatu sunerimę susižvalgė. 

— Nesu kerštingas, - papurtęs galvą, tarė dantų 
gydytojass inspektoriui. - Man visiškai pakaktų ir 
atsiprašymo. 

— Tokiu atveju - atsiprašau, - sumurmėjo Fros- 
tas. Atidaręs duris, už suimtuosius atsakingam 
seržantui jis šūktelėjo: - Šį džentelmeną paleidžia- 
me, jokių veiksmų prieš jį nesiimame! 


Valgykloje nusipirkęs dar vieną puodelį arba- 
tos, Frostas nužingsniavo į žmogžudysčių tyrimo 
kambarį. Maleto kabinetą jis dėl viso pikto apėjo iš 
tolo, baimindamasis, kad skyriaus viršininkas, 
kaip visada ne laiku išdygęs koridoriuje, priskres 
kamantinėti, ar dantų gydytojas jau prisipažino ir 
pasirašė. Prie kambario durų, tarsi nedrįsdamas 
eiti į vidų, mindžikavo Morganas. 

— Valstietuk, kas nutiko? - paklausė inspektorius. 

Konsteblis parodė į išstypėlę prostitutę trum- 
pučiu sijonėliu. Moteriai gurkšnojant arbatą lūpų 

dažai nusitrynė į puoduko briaunelę, užtat dabar ji 
įnirtingai gražinosi. 

— Jergutėliau, šefe, kas tai? 

— Dar nepažįsti ponios Malet? — Frostas galvos 
kinktelėjimu paragino Morganą sekti iš paskos ir, 
jėjęs į kambarį, atsisėdo prie prostitutės. Kampe 
įsigilinę apie kažką šnekėjosi Bertonas ir Liza Mod. 
— Aš - inspektorius Frostas, — kreipėsi į ilgšę ins- 
pektorius. - Ką galite papasakoti? 

Ta įsimetė lūpų dažų cilindrėlį į rankinuką. 

— Na pagaliau! - prašneko. - Ar tiesa, kad Saros 
nebėra? — Frostas linktelėjo. - Ir ją, ir kitas nužudė 
tas pats bjaurybė? — Inspektorius linktelėjo dar 
kartą. - O jūs tik sėdite ant subinės ir arbatą siurb- 
čiojate? 

— O ant ko man sėdėti? Ant ausų? - atkirto Fros- 
tas ir gurkštelėjo arbatos. = Jei mums padėtumėte, 
gal ir sučiuptume tą bjaurybę. Tad verčiau papasa- 
kokite, ką žinote. 

— Kaip jau sakiau kitam farui, naktį mačiau Sa- 
rą su klientu. 

— Kada konkrečiai? — paklausė inspektorius, 
kartu nužiūrinėdamas moters veidą: blakstienos 
buvo gerai ištušuotos, veidas storai nuteptas gri- 
čius tamsius šeriukus. 

— Vėlai, meiluti. Buvo jau beveik dvi. 

— Tikrai? Ar jūs įsitikinusi? 

— Įsitikinusi? Ne tas žodis. Kol Hario Graftono 
merginos neišsiskirsto, kitoms eiti į trasą nevalia. 
Gali blogai baigtis. - Frostas linktelėjo. Šią aplin- 
kybę jis ir pats puikiai žinojo. — Tai va, išėjau į 

gatvę apie pusę pirmos, - toliau pasakojo prostitu- 
tė, - pora Graftono mergų dar trynėsi, tad nukul- 
niavau į aludę išlenkti taurelės, grįžau tuojau po 
pirmos, radau plyną šaligatvį. Tai žiauru, meiluti, 
bet tokioje vėlybėje mums atitenka vien visokie 
atmatos. 

Ir klientams tas pat, pagalvojo inspektorius. 

— O kas toliau? - paklausė. 

— Porą aptarnavau ir vėl atsistojau. Prieš pat dvi 
privažiavo vežėčios. Pastebėjau, kad kuilys prie 
vairo pamerkė man akį, tad priėjau. Jis man pasi- 
rodė esąs iš tų, kurie prekybcentriuose perka tik 
nupigintą šlamštą. „Kiek?“ — paklausė. „Keturias- 
dešimt“, - atsakiau. Šiknius pasiūlė dešimtinę. Nie- 
ko sau įžūlėlis! Už dešimtinę aš jam nė į suskretu- 
sią ausį nepūsčiau. Patariau atsiknisti. 

— O aš maniau, tokiu metu griebtumėte bet ką, 
— pasakė Frostas. 

— Reikia gi turėti savigarbos, meiluti. — Atsismau- 
kusi sijonėlį, prostitutė energingai pasikasė šlaunį. — 
Blogiausiu atveju galima nusiderėti iki penkiolikos, 
bet tik jau ne iki dešimtinės. Nieku gyvu! 

— Na o paskui)?.. 

— Truputį atokiau, prie telefono būdelės, atsirė- 
musi į žibinto stulpą, stovėjo Sara su tais savo kan- 
džių suėstais kailiniais. Anas nuvažiavo prie jos, 
jie pasišnekėjo, ji įlipo, ir vežėčios nurūko. 

— Ir daugiau Saros nebematėte? 

— Nebemačiau. Maniau, grįš, dešimtinę atidir- 
busi per penkias minutes, na per dešimt - jei užeis 
dosnumo priepuolis. Bet negrįžo. 

..- Ar galėtumėte nupasakoti, kaip tas klientas 
atrodė? 

— Nelabai į jį žiūrėjau. Kas siūlo dešimt svarų, 
mano dėmesio nenusipelno. 

— Nagi, balandėle, - neatlyžo Frostas, - nežino- 
dami, kaip atrodo, mes jo nesugausime. 

— Vidutinio amžiaus, vidutinio ūgio, plaukai 
juodi. 

— Ypatingos Žymės?.. 

- Šykštus nagas, daugiau jokių. 

— Kaip apsirengęs? 

— Juosvas paltas, juodas švarkas... 

— Sušiktas vyras juodais drabužiais, - suniurz- 
gė inspektorius. — Tikriausiai jo ir nagai juodi? 

— Negaliu, širduk, pasakyti - mūvėjo pirštines, 
regis, juodas. 

— Keista, kaip tik ketinau sakyti. Koks automobilis? 

Prostitutė patraukė pečiais. 

— Senas kledaras. Ko gero, irgi juodas. Neįsidė- 
mėjau. 

— Ar, pamačiusi tą žmogų dar kartą, atpažintu- 
mėte? 

— Kažin. 

Frostas atsiduso. Naudos iš tokios liudininkės 
nedaug. 

— Parodysime jums kelias nuotraukas, gal vis 
dėlto atpažinsite, — tarė jis ir kreipėsi į Bertoną: - Pa- 
rodyk jai mūsų nusikaltėlių fotografijas, tarp jų pa- 
kišk ir dantų gydytojo. Gal ims ir nusišypsos sėkmė. 

Morganas palydėjo išeinančią moterį, gerokai 
aukštesnę už Bertoną, nuostabos kupinu žvilgsniu. 

— Tai bent milžinė! - pratarė. 

— Aha, - pritarė Frostas. - Jei norėtum pama- 
tyti, kaip maskatuoja papais, tau tektų užversti 


galvą. - Nugurkęs paskutinius arbatos lašus, jis 
nusprendė tą patį anekdotą papasakoti ir konste- 
bliui. - Ar pasakojau apie neūžaugą, kuris vedė 
aukštą merginą? Buvo ji kekšė sulig stulpu, pana- 
šiai kaip Lilė... 

Morgano, kaip ir Velso, sąmojis neprajuokino, ir 
jis jau ketino pats papasakoti anekdotą, bet grįžo 
Bertonas. Šiam iš paskos atžirgliojo ir Lilė. 
steblis. - Neatpažino. 

— Dantų gydytojo fotografiją pakišai? - paklau- 
sė inspektorius. 

— Tik dirstelėjo ir atidėjo, kaip ir kitas. 

— Kad ją kur plynios! - sukeikė Frostas. Vis dėlto 
nieko kitko jis nė nesitikėjo. - Ačiū už pagalbą, - 
kreipėsi į moterį. - Jei prisimintumėte ką nors svar- 
baus, prašytume nedelsiant susisiekti su mumis. 

— Ir tai - viskas? — piktai paklausė ji. - Apsau- 
gos niekas man neskirs? Juk jeigu šįvakar, kai išei- 
siu į trasą, pristos tas pats sumautas galvažudys, 
atsidursiu lavoninėje, šalia Saros. 

- Jeigu bijote, kol jį sučiupsime, į trasą neikite, — 
atsakė inspektorius. 

— O jeigu niekada jo nesučiupsite, iš ko man 
mokėti prakeiktus nuompinigius? Jeigu būčiau Ka- 
ralienė Motina, visų būriu sulėktumėte manęs sau- 
goti, bet aš — tik vargšė prostitutė, tad jums nu- 
sišvilpti. - Ji atsegė rankinuką ir, suradusi dešimt 
pensų, tėškė monetą ant stalo. — Už arbatą... kad 
nenuskurstumėte per netikėlę kekšę! 

Išeidama susidūrusi su Maletu, ji kone įtrėškė 
skyriaus viršininką į durų staktą. 


— Kas čia dabar? - pasipiktinęs paklausė tas. 

Frostas atkišo Maletui monetą ir pasakė: 

— Atnešė jums, viršininke, grąžą, kurią po va- 
karykščios nakties buvo likusi skolinga. 

Maletas iš pykčio net pamėlo. Nutarė atsikraty- 
siąs nepraustaburnio pirma pasitaikiusia proga. 
Dabar net Liza Mod jam nebeatrodė tokia atgrasi. 
Jeigu pakeltų ją į inspektores, gal tada ir Frostą bū- 
tų paprasčiau išspirti į kokį kitą skyrių. Sumany- 
mas Maletui pasirodė visai neblogas. Vis dėlto, no- 
rėdamas parodyti, kad pokštas apie jį patį jam pa- 
tiko, išspaudė šypsenėlę. 

— Kas čia buvo? - pasiteiravo. 

Frostas paaiškino: 

— Ta moteris naktį matė vėliau nužudytąją Sarą 
Hiks nuvažiuojant su klientu. Tikimės jį rasti. 

— Manote, gali būti žudikas? 

— Nemanau, - atsakė inspektorius. - Ilgšė užsi- 
prašė per daug, ir klientas pasiuntė ją tolėliau. 

— Nair kas? 

— Tam, kuris kabina prostitutę, ketindamas pa- 
kankinti ir nužudyti, prašoma kaina nerūpi. Lavo- 
nui galvažudys vis tiek nemokėtų. 

— Tad kam ieškoti to kliento? 

— Noriu išsiaiškinti, kur jis Sarą išleido. Ją galėjo 
nugalabyti kitas klientas, o tas pirmasis jį gal netgi 
matė. — Staiga inspektorius šį tą sumanė. — Virši- 
ninke, tiesą sakant, galėtumėte mums pagelbėti. 

Maletą akimoju apniko nerimas. 

— Kaip? 

— Reikėtų kreiptis į tą klientą per televiziją ir 
spaudą. Užtikrintume, kad įtarinėti jo neketiname, 

užtat suteikta informacija mums būtų labai svarbi. 

Skyriaus viršininkas susimąstė. Progų pašmė- 
žuoti televizoriaus ekrane jis niekada nepraleisda- 
vo, o ir ceremonijoms skirta uniforma kybojo spin- 
toje kabinete. 

— Ar to Žmogaus fotorobotą turime? - paklausė jis. 

— Neturime ir nereikia. Jeigu imtume demons- 
truoti to vyruko portretą, vargu ar jis patikėtų mū- 
sų pažadu laikyti jo tapatybę paslaptyje, - atsakė 
Frostas ir įteikliai paklausė: — Viršininke, tad ar ga- 
liu pasikliauti jumis kaip įgudusiu šios srities spe- 
cialistu? 

— Bus padaryta, - nušvitęs pažadėjo Maletas ir 
išėjo, mintyse jau repetuodamas televizinę prakal- 
bą, - jog ketino iškoneveikti Frostą, kuris neprane- 
šė, kad dantų gydytojas ne apkaltintas, o paleistas, 
skyriaus viršininkas nebeprisiminė. 

Inspektorius kreipėsi į savo grupę. 

— Pirmiausia džiaugiamės, kad grįžo inspektorė 
Mod. Trumpai nusakysiu padėtį, gal Liza pastebės 
kokią nors mūsų pražiopsotą smulkmeną. — Jis 
nykščiu parodė į nuotrauką stende. - Štai pagrin- 
dinis mūsų įtariamasis. Odontologas Ešbis. Anks- 
čiau porą kartų įspėtas dėl to, kad ieškojo prostitu- 
čių; jo registratorė Helena Stouks nužudyta - taip 
pat kaip kitos; jis turi meilužę - naująją savo regis- 
tratorę; be to, pastebėtas kalbantis su Sara Hiks tą 
pačią naktį, kai ši buvo pakliuvusi žudikui į na- 
gus. Ešbis skundžiasi nemiga, todėl naktimis važi- 
nėjasi po miestą - kaip tik tokiu metu, kai žudo- 
mos moterys. Galiausiai jo ūsiukai tokie pat kaip 
Maleto, juodi. Žmogus, kurio nenaudai visos šios 


aplinkybės byloja, turi būti žudikas. 

— Man tasai Ešbis į tokį ir panašus, - pasakė Liza. 

- Ir aš taip maniau, todėl ir buvome jį sulaikę. 
Bet tas nevėkšla turi alibi - maždaug tuo metu, kai 
atsikratyta Helenos Stouks lavono, jis buvo kitur. — 
Frostas parodė kolegoms bankomato kvitą. — Jis 
niekaip nebūtų spėjęs ir išsiimti pinigų, ir pakišti 
negyvėlę po pyragėlių pardavėjo furgonu. 
ranką. 

— Pinigus, pasinaudojęs Ešbio kortele, galėjo iš- 
imti kas nors kitas. 

— Visiškai teisingai! Tai galėjo padaryti ru- 
daplaukė registratorė. | 

- Ji išima pinigus, - linktelėjusi tarė Liza, - ojis 
tuo metu atsikrato lavono. Kitaip tariant, registra- 
torė parūpina odontologui fiktyvų alibi. 

Bertonas tokia versija suabejojo. 

— Iš kur jie galėjo žinoti, kad Ešbiui tam laikui 
prireiks alibi? — paklausė jis. - Juk furgonas tuo 
metu tik visiškai atsitiktinai buvo uždarytas. 

Kiek pagalvojęs Frostas atsakė: 

- Galbūt iš pradžių apie alibi jie ir negalvojo. 
Tik vėliau, kai dantų gydytoją sulaikėme, jis sumo- 
jo galįs pasinaudoti kvitu. 

— Tai tik teorija, - pasakė Liza. - Kaip įrodysi- 
me? — šit kur klausimas. 

Visi nuščiuvo. 

- Štai! — po akimirkos vėl prašneko inspekto- 
rius. - Kai kurie bankai savo automatuose yra įtai- 
sę kabelinės televizijos kameras - jos praverčia, kai 

kas nors dievagojasi pinigų iš bankomato neėmęs. 
— Jis dūrė pirštu į Bertoną. - Skambink į Beningto- 
ną Lekstone ir sužinok, ar kamera ten veikia. 

Kolegos nekantriai lūkuriavo, kol Bertonas pa- 
sikalbės su banko darbuotoju. Kelias akimirkas 
konsteblis šypsodamasis klausėsi, paskui iškėlė 
nykštį ir šnipštelėjo: 

— Kamera yra. | 

— Pasakyk, kad atvažiuojame, - džiugiai trinda- 
mas delnus, paliepė Frostas. - Jei pamatysime, kad 
prieš slaptą kamerą staiposi kas nors kitas, ne mū- 
sų dančiatraukis draugužis, būsime jį pričiupę. 

Jis jau buvo nusikabinęs nuo kabyklos apsiaustą ir 
šaliką, kai į kambarį įėjo Bilas Velsas rūškana mina. 

— Inspektoriau, Dentono kelias 13, - pasakė jis. 
— Skambino paklaikusi moteris. Dvi jos šešiametės 
dukrelės dingo. 

Frostas pastėro. Nužudytųjų mergaičių bylas jis 
buvo primiršęs. Neturėjo nei įkalčių, nei įtariamų- 
jų. Patyliukais vylėsi, kad žudikas išsikraustė į kie- 
no nors kito teritoriją. 

— Kiek laiko dingusios? 

— Nežinau, — atsakė Velsas. — Buvo sunku su- 
prasti, ką ta moteris sako, man pasirodė, kad angliš- 
kai ji vos pašneka. Prižadėjau tuojau pat ką nors at- 
siųsti. Tad patrulį siųsti ar tu pats nuvažiuosi? 

Frostas bato kulnu primynė nuorūką. Naujiena 
išties bjauri. 

- Jei norite, nuvažiuosiu, - pasisiūlė Liza. 

— Ačiū, — padėkojo inspektorius ir pridūrė: — 
Peržiūrėsime banko vaizdo įrašą ir prisidėsime 
prie tavęs. 

Juodu su Morganu išvažiavo į Lekstoną. Vaira- 
vo konsteblis. Frostas sėdėjo šalia jo susikūprinęs 
ir tylėdamas žindo neuždegtą cigaretę. Tikėjosi 
bent banke išgirsiąs ką nors gero. 

Valdytojas buvo užsiėmęs, aptarnavo svarbų 
klientą, tad vaizdo įrašus pareigūnams turėjo pa- 
duoti viena darbuotojų. Visai jaunutė, kokių šešio- 
likos ar septyniolikos, mergina mūvėjo ankštus 
džinsus, vilkėjo dar ankštesnį megztinį. Morganas 
nenuleido nuo jos akių. Kai mergaitė pasilenkė 
prie apatinės lentynos, jos megztinis šiek tiek pasi- 
kėlė, džinsai pasmuko žemyn, pasimatė žavingo 
plyšiuko tarp sėdmenų viršus. Kumštelėjęs Morga- 
nui, - nors to nė nereikėjo, - Frostas sukuždėjo: 

— Mielai įbrukčiau ten savo kredito kortelę: 

— Atsiprašau, ką sakote? — atsigręžusi paklausė 
mergina. | 

— Nieko, - atsakė inspektorius. — Tikiuosi, jūsų 
negaišiname. 

— Tikrai negaišinate. — Ji nusišypsojo ir atsitie- 
susi pasitampė megztinį. Kai šis apspaudė liauną 
liemenį, Valstiečiui net kvapą užėmė. — Tuojau pa- 
rodysiu, ko pageidavote, - pridūrė mergina. 

— Mielai pažiūrėtume, — nejudindamas lūpų, 
sumurmėjo Frostas. Balsu jis paklausė: - Vaizdas 
įrašinėjamas nuolat ar tik tada, kai kas nors naudo- 
jasi bankomatu? 

— Nuolat, todėl mums teks peržiūrinėti viską ir 
ieškoti jums reikalingo gabalo, - atsakė banko dar- 
buotoja. 

— Su malonumu paieškočiau saldžiausio jos pa- 
čios gabalo, - sušnibždėjo Morganas. 

Mergina įdėjo kasetę į vaizdo magnetofoną ir 
ėmė sukti juostelę. Ekrane neaiškiai sušmėžavo 
banko klientai, pagreitintai brukantys į plyšį korte- 
les, maigantys klavišus, imantys pinigus. Kampu- 
tyje be paliovos keitėsi valandų ir minučių skaitme- 
nys. Vaizdas buvo nelabai kokybiškas. 

— Galėčiau lažintis, - pasakė Frostas, - bankas 
už kamerą sumokėjo kokių porą svarų. 

— Stambesnieji skyriai įsigyja geresnės įrangos, 
— Šyptelėjusi atsakė mergina. Tada pažvelgė į ekra- 
ną ir pristabdė juostą. - Štai... jums reikėjo šito... 

Deja, tokio vaizdo Frostui nėmaž nereikėjo. 
Ekrane pinigus ėmė dantų gydytojas. Laikmatis 
rodė be trijų minučių pirmą. 

— Šūdienė! — išsprūdo nusivylusiam inspekto- 
riui. - Nieko nelaimėjome. Tyrimas, galima-sakyti, 
nepradėtas, kad jį kur skradžiai! 


Kriminalistas seržantas Henlonas laukė žŽmog- 
žudysčių tyrimo kambaryje. Kad nuotaikos Frostui 
jis nepataisys, tapo aišku iš karto. 

— Džekai, apklausėme daugumą mums žinomų 
prostitučių, — prašneko. - Taip vėlai dirbo vos ke- 
lios, pasikalbėjome ir su jomis. Nė viena tų mergi- 
nų Saros po vidurnakčio nematė. 

— Arturai, ar kada nors susimąstei, kiek mažai 
iš tavęs tėra naudos? - klestelėjęs ant kėdės ir išsiė- 
męs cigaretes, paklausė Frostas. - Sadistas žudo 
prostitutes vieną po kitos, 0 mes nė sušniurkšto 
siūlo galo neapčiuopę. 

Henlonas paėmė pasiūlytą cigaretę ir tarė: 

— Dauguma merginų reikalauja mūsų apsaugos. 

— Reikalauti jos gali ko tik panorėjusios. Jeigu 
bijo, tegul sėdi namuose. 

— Gal galėtume paprašyti Maleto skirti raudo- 
nųjų žibintų kvartalui papildomų patrulių? 

— Ir ką? — išpūtęs dūmus, savo ruožtu paklausė 
inspektorius. - Kas penkias minutes pravažiuojan- 
tys uniformuoti konstebliai tą bjaurybę tik atbai- 
dytų. Ir ko jie ieškotų? Kaip žinotų, kuris klientas 
— paprastas pilietis, kuris - žudikas? 

— Galėtume fiksuoti visų į tą kvartalą užvažiuo- 
jančių automobilių numerius, - pasiūlė Henlonas. 
— Jei būtų nužudyta dar viena prostitutė, patikrin- 
tume jų savininkus. 

Frostas pasiūlymą apgalvojo. 

— Vis geriau negu nieko. Reikėtų pamėginti. 

Sukiauksėjo telefonas. Ragelį pakėlė seržantas 
ir tuojau pat perdavė inspektoriui. 

— Džekai, tau skambina Liza Mod. 

Frostui net padai atšalo. Na koks gi jis krimina- 
listas?! Liurbis, ir tiek, jei sugebėjo užmiršti dvi 
dingusias šešiametes. Viena ranka imdamas ragelį, 
kita nusikabino šaliką. 

— Jau važiuoju, - pratarė ir pagaliau išgirdo gerą 
žinią. 

— Inspektoriau, mergaitėms nieko nenutiko, - pa- 
sakė Liza. - Jos buvo su tėvu, nors globos teisė iš šio 
atimta. Konsteblis šiuo metu aiškinasi, kas ten nutiko. 

Frosto kūnu perėjo šilta palengvėjimo banga. 

— Ačiū, Liza, — išlemeno jis ir padėjo ragelį. 
Rankos inspektoriui tirtėjo. O Dieve! Kas, jeigu 


mergaitės, kurios jam visai išdulkėjo iš galvos, bū- 
tų nužudytos? Sulig ta mintimi Frostą persmelkė 
siaubas. 

Galvą pro duris kyštelėjo Velsas. 

— Džekai, priimamajame tavęs teiraujasi toks 
Skrivneris. 

— Neturiu laiko, nebent jis atėjo prisipažinti, — 
atšovė inspektorius. 

— Jis dirba su samariečiais. Sako, įsijungęs atsa- 
kiklį ir išgirdęs prašymą susisiekti su tavimi. 

-Penktadienio vakarą Skrivneris budėjo su Hele- 
na Stouks, todėl pareigūnai jo ieškojo. 

— Einu, - tarstelėjo Frostas. 


Skrivneris, nervingas, nuolat krūpčiojantis ti- 
pas, rūkė it degalinėje - vogčia, dengdamas cigare- 
tę delnu. Ir vis purtė galvą. 

- Šokas, trūksta žodžių, šokas, - prašneko jis. — 
Dar penktadienio vakarą su Helena kalbėjomės. 
Šiandien grįžtu namo, atsiverčiu laikraštį, ir še... 

— Iki šios dienos nieko nežinojote? — paklausė 
Frostas. 

— Buvau išvykęs. Po darbo pas samariečius iš- 
važiavau tiesiai į Kambriją, turiu ten namuką. Po 
tokio nelemto vakaro reikėjo atsipūsti, antraip dar 
būčiau pakėlęs prieš save ranką. 

— Suprantu, kaip jaučiatės, - su atjauta pasakė 
inspektorius. — Pats orkaitėje dėl visa ko laikau sa- 
mariečių telefono numerį. 

— Helena gyvenime nebuvo nieko nuskriaudusi, 
visą savo laisvalaikį aukojo visokiems nelaimė- 
liams, ir štai kas ją ištiko. 

Linktelėjęs Frostas tarė: 

— Mes jūsų ieškojome. 

— Atsiprašau. Mervinas paliko žinutę mano at- 
sakiklyje, bet maniau, kad pats ir paskundė, ir da- 
bar ieškote manęs dėl nusmurgusios penkinės, ku- 
rią paėmiau iš smulkiųjų dėžutės. Juk aš tik pasi- 
skolinau, po paraliais. 

— Nieko apie tai nežinau. 

— Nenustebčiau, jei Mervinas dėl tokio šūdnie- 
kio kreiptųsi į Interpolą, - guodėsi Skrivneris. — 
Kaip samarietis jis gal ir geras, bet jau toks pedan- 
tas. Grąžinsiu tuos pinigus. Ką, jis mano, kad nu- 
smurgusios penkinės neįstengsiu atiduoti? 

— Na gerai... 

— Ir prieš rūkymą jis baisiausiai nusistatęs. — 
Keldamas prie lūpų delnu pridengtą cigaretę, vy- 
riškis skubiai apsidairė, tarsi bijotų, kad į nuovadą 
įsiverš Mervinas. - Vos užtraukiu dūmą, jis pa- 
siunta kosėti, graibstytis už gerklės, langus atlapo- 
ja - vidury Žiemos... 

— Ką gi, - pertraukė samarietį Frostas. Prakalbęs 
apie rūkymą, Skrivneris paaitrino bjaurią žaizdą. 
Šitame pat kvotos kambaryje Viveris prašė inspek- 
toriaus nerūkyti. - Pone Skrivneri, greičiausiai jūs 
paskutinis, neminint žudiko, matėte Heleną gyvą. 
Ponas Adamsas minėjo, kad, prieš išeidama iš būs- 
tinės, ji su kažkuo kalbėjosi telefonu, ir tas pokalbis 
ją gerokai sutrikdė. Nenumanote, kas ten nutiko? 

- Numanau. Skambino toks iškrypėlis. Šūdžius! 
Pakliūtų jis man į nagus, pakarčiau už nupiepusio 
pimpalo! 

— Helena jums papasakojo apie skambutį? 

— Ji verkė. Tu eini iš proto, o tiems šikniams — 
juokas. Jeigu man pasitaiko atsiliepti, kai skambina 
toks pašlemėkas, nekalbu, numetu ragelį. Mervinas 
barasi, sako, vieną kartą šitaip atstumsiu tikrą savi- 
žudį, bet aš tuos šlykščius apsimetėlius atpažįstu 
vos išgirdęs balsą. 

— Nuklydote, - pratarė Frostas. 

— Įprastai jis skambina vėlai, naktį, kai būname 
pavargę. Sako, nebepragyvenąs, todėl šoksiąs po 
traukiniu. Gerai būtų, po velniais! 

— Kodėl taip sakote? 

— Todėl, kad jis išsidirbinėja. Paskambina dar 
kartą, sako esąs ant geležinkelio tilto, tuojau šok- 
siąs. Būna girdėti artėjančio traukinio dundesys. 
Samarietis, aišku, sušunka: „Nešokite, pasikalbėki- 
me!“ Tada pasigirsta riksmas, traukinys pradunda, 
stoja tyla. Kai pirmą kartą taip nutiko, Mervinas 
mažne pasiuto. Kreipėsi į policiją, jūsiškiai atsekė, 
iš kur skambinta - iš būdelės prie tilto. Ragelis ka- 
baliavo nukabintas. Jokio sudarkyto lavono ant bė- 
gių, aišku, nebuvo. O to niekšo ir pėdos ataušusios. 
Sėdėjo namie ir juokėsi iš mūsų. Iš kitų samariečių 
jis irgi ne kartą tyčiojosi. Prieš savaitę pasitaikė at- 
siliepti man. „Šok, šikniau, greičiau šok“, - pasa- 
kiau. Paskui, aišku, gavau iš Mervino pylos. 

— Ar Helena su tuo Žmogumi ir kalbėjosi? 

— Taip. - Skrivneris nuo nuorūkos prisidegė nau- 
ją cigaretę. - Ar bus iš manęs bent kiek naudos? 

— Ne kažin kiek. - Frostas su atodūsiu išpūtė 
dūmus. Iš aklavietės nepajudėta nė per plauką. - 
Tad Heleną tada matėte paskutinį kartą? 

— Priešpaskutinį. Dar buvo grįžusi išsikviesti 
taksi. 

Inspektorius išsyk sukluso. 

— Buvo grįžusi? 

— Taip. Neveikė variklis, tad grįžo į vidų ir pa- 
skambino į taksi firmą. Nei ji, nei aš neturėjome 
grynųjų, todėl paėmiau penkis svarus iš smulkiųjų 
dėžutės. 

Frostas nežinojo, nė ką manyti. Visos ankstes- 
nės prielaidos ėjo velniop. 

— Mervinas neminėjo, kad Helena buvo grįžusi 
į vidų, - pasakė jis. 

— Nežinojo. Jis tuo metu virtuvėlėje kaitėsi arba- 
tą. Dėl tų penkių svarų būtų mus užgraužęs negy- 
vai, tad verčiau nieko nesakiau. 

— Taigi Helena išsikvietė taksi? 

— Buvo pažadėta, kad mašina atvažiuos per 
penkias minutes, tad ji išėjo laukti į gatvę. 

— Ar žinote, į kurią firmą skambino? 

— Į „Dentono mažalitražius“. 

Inspektorius užsirašė pavadinimą ant cigarečių 
pakelio. 

— Helena išėjo į gatvę ir ten palaukė taksi? 

— Taip. Porą kartų dirstelėjau pro langą. Taksi 
atvažiavo po kelių minučių. Ji įsėdo ir išvažiavo. 

Frostas, iš jaudulio mažne drebėdamas, atsisto- 
jo. Taksi! Moteris įsėdo į taksi! Ši aplinkybė galėjo 
būti nepaprastai svarbi. 

— Pone Skrivneri, jūsų pagalba - neįkainojama, 
— tarė inspektorius. Pasišaukęs Koljerį, liepė paimti 
iš liudininko paaiškinimą, o pats nuskubėjo į 
žmogžudysčių tyrimo kambarį. — Regis, būsime 
užėję pėdsaką, — paskelbė ir trumpai persakė sa- 
viškiams, ką išgirdęs iš samariečio. - Panašu, kad 

klydome, ieškodami kliento apsimetėlio. Žudikas 
gali būti taksistas. Dar kartą pasikalbėkite su pros- 
titutėmis. Išklauskite, ar joms nepasitaikė kokių in- 
cidentų su taksistais. Mudu su inspektore Mod pa- 
sidomėsime „Dentono mažalitražiais“. — Frostas 
linktelėjo ranką pakėlusiam Morganui ir pasakė: — 
Valstietuk, žinoma, gali eiti pasiusioti, tik nepa- 
miršk paskui nusiplauti T 

— Šefe, man skambino S ans iš municipali- 
teto. Atrodo, būsime radę Nelę Oldridž. 

— Oho! - šūktelėjo inspektorius. — Tik kas ji to- 
kia, po šimts rupūžiokų? 

— Papingoji dama iš tos senovinės nuotraukos. 
Ta, kurios sūnus dingo. 

Ak taip, sode atkapstytieji griaučiai. Tai bylai 
Frostas neturėjo laiko. 

— Pataisyk man nuotaiką, Valstieti... Pasakyk, 
kad ji - aname pasaulyje. 

— Šefe, atsiprašau, bet ji - šiame pasaulyje ir gy- 
vena Dentone. 

— Jei čia nebūtų damos, - tarė inspektorius, ro- 
dydamas į Lizą, - pasakyčiau: „Šūdienė!“ Ką gi, ap- 
silankyk pas Nelę Oldridž. Visi kiti lėkite pasišne- 
kučiuoti su kekšėmis. 


Maksas Goldingas, apkūnus „Dentono mažali- 
tražių“ savininkas su raudonos ir juodos spalvų 
medkirčio marškiniais po nešvariu pilku megztinių 
ir ausinėmis ant praplikusios galvos, į įėjusius parei- 
gūnus dorai nė nepažvelgė. Įnirtingai žįsdamas ne- 
uždegtą, sudrėkusį manilinį cigarą, jis priiminėjo 

klientų užsakymus ir čia pat, kalbėdamas į didžiu- 
lį chromuotą ketvirto dešimtmečio stiliaus mikro- 
foną, skirstė juos savo taksistams. 

— Paimti nuo „Marks ir Sparks“, važiuos į gele- 
žinkelio stotį. Kas paimtų?.. Puiku. 

Viena akimi klausiamai dirstelėjęs į Frostą ir 
Lizą, Goldingas atsiliepė į kito kliento skambutį. 
Inspektorius atkišo tarnybinį pažymėjimą, bet vy- 
riškis, nekreipdamas į šį dėmesio, jau marmėjo į 
mikrofoną. Frostas neištvėręs nuplėšė Goldingui 
nuo galvos ausines. 

— Ei! — pasipiktinęs šūktelėjo tas. | 

— Pasodinkite čia ką nors kitą, — piktai išrėžė 
inspektorius. - Mes tiriame žmogžudystę. 

— O mes plušame prakaituoti, - atšovė Goldin- 
gas. - Žmogžudysčių tyrimams neturime laiko. 
Ateikite vėliau... 

— Nagi mikliau! - nukirto Frostas. 

Goldingas neatsistodamas atsigręžė ir pašaukė: 

— Meive! 

Galvą pro duris įkišo cigaretę įsikandusi storu- 
lė bukoka veido išraiška. 

— Plikau arbatą, - pasakė ji. 

— Paskui užplikysi. Priimk užsakymus. Mus ap- 
lankė farai. 

Moteriškė atliumpsėjo prie stalo ir perėmė ausi- 
nes. Goldingas nykščiu parodė kriminalistams į 
duris, prie kurių buvo prikaltas kartono lakštas su 
užrašu: BIURAS. 

Įėję pareigūnai išvydo Frosto kabineto kopiją. 
Stalas buvo apšnerkštas, visur mėtėsi popieriai, do- 
kumentų dėkle voliojosi prakąsta sūrinė bandelė, 

nešvariuose puodukuose mirko sumaigytos cigarų 
nuorūkos. 

Nubraukęs nuo dviejų kėdžių šlamštą, šeimi- 
ninkas pasiūlė pareigūnams atsisėsti, o pats atsi- 
drėbė prie stalo. Kad galėtų stebėti storulę, duris 
paliko atviras. 

— Na tai kas nutiko? — paklausė, brūkštelėjęs 
degtuką į stalviršį ir užsidegęs cigarą. 

— Mus domina vienas iškvietimas naktį į šešta- 
dienį. 

Goldingas pasirausė šiukšlyne ant stalo iš iš- 
griebė pluoštą popierių, susegtų didžiule sąvarža. 

— Kas konkrečiai? 

- Iškvietimas į samariečių būstinę Marlou gatvė- 
je. Apie pirmą valandą. 

Goldingas stambiu tabako įrudintu pirštu pa- 
vedžiojo po vieną lapų. 

— Buvo toks, - pratarė. - Ir ką? 

— Prisimenate, kas skambino? 

— Prisimenu. — Firmos savininkas atsilošė. — 
Moteris. Pasakė, kad jos mašina sugedo, paprašė, 
kad atsiųstume taksistę. 

— Ir jūs išsiuntėte moterį? 

— Ne. Vairuotojų moterų mes turime, bet jos po 
dešimtos vakaro nedirba. Pernelyg pavojinga. Pa- 
sakiau klientei, kad atvažiuos vienas patikimiau- 
sių mūsų vyrukų. 

Nutilęs Goldingas įtempė ausis — jam rūpėjo, ką 
telefonu kalba storulė anoje patalpoje. 

— Na na... - paragino jį Frostas. 

— Susisiekiau su... — Staiga pašokęs Goldingas 
puolė prie moteriškės. — Kvaiša tu, nesiųsk pas 

ponią Silverman Džekou! Juk kaip tik jis ir suvaži- 
nėjo jos šunį, vos pasiimtą iš klinikos po brangios 
operacijos. Ponia Silverman prigrasino Džekou 
daugiau nesirodyti jai akyse, antraip nurausianti 
jam kiaušius. — Vėl atsisėdęs prie stalo, vyriškis at- 
siprašė Lizos ir sušnibždėjo: - Tenka Meivę nuolat 
prižiūrėti. Prieš porą mėnesių ji metė savo vyrą... 
dėl bobos. 

— Kad man taip pasisektų kaip jam, — pasakė 
Frostas ir koja užtrenkė duris. - Gal verčiau grįžki- 
me prie to iškvietimo — nebent norėtumėte pasikal- 
bėti nuovadoje. 

Goldingas liūdnai skėstelėjo rankomis. 

— Gerai jau, gerai. Kam rūpi mano-reikalai. 

— Tad ką pasiuntėte į Marlou gatvę? 

— Tom; Džeksoną... Vieną geriausių taksistų. Tai 
moteriai pasakiau, kad jis privažiuos po penkių 
minučių. 

— Labai jau greitai, - įsiterpė Liza. 

— Penkiolika minučių būtų arčiau tiesos, bet aš 
visada sakau, kad laukti reikės tik penkias. Jei pa- 
sakysi klientui teisybę, jis skambins į kitą firmą. 

Kažkur Frosto sąmonės užkaboriuose perspėja- 
mai sudžeržgė skambutis. 

— Džeksonas? Pavardė lyg ir girdėta. 

Goldinas papūtė lūpas. 

— Gali būti. Vairuotojas jis geras. 

— Juk Džeksoną buvai sulaikiusi dėl tariamo se- 
nolės išprievartavimo? - spragtelėjęs pirštais, kreipė- 
si į Lizą inspektorius. Taksistų viršininko jis paklau- 
sė: — Ar Žinote, kad jūsų vairuotojas - mūsų klientas? 
Žinote, kad buvo sulaužęs keleivei žandikaulį? 

Anas tik patraukė pečiais. 

— Užmiršta praeitis, - suburbėjo. 

— Moteris nori saugiai parvažiuoti namo, o jūs 
siunčiate kaulalaužį. 

— Jei kišenės tuščios, nedera būti išrankiai, ir 
dar pirmą valandą nakties. Be Džekou, daugiau 
neturėjau ko pasiųsti. 

— Verčiau būtumėte nieko ir nesiuntęs, - piktai 
sumurmėjo Frostas. 

Goldingas surado Džeksono adresą. Išlydėda- 
mas pareigūnus, jis pripuolė prie Meivės ir ištrau- 
kė iš lizdo skirstiklio kištuką. 

— Kiek reikės kartoti?! - užbliovė. - Pas tą su- 
kriošėlę nevažiuojame! Už taksi paslaugas ji kas- 
kart bando susimokėti autobuso bilietu... 

Kai Frostas ir Liza įėjo į kvotos kambarį, čia jau 
sėdėjo Tomis Džeksonas, nesiskutęs, pasmėlusiomis 
akimis. Išvydęs pareigūnus, jis dar labiau apniuko. 

— Pone Džeksonai, malonu, kad sutikote mums 
pagelbėti, - pasakė inspektorius, sėsdamas ant pri- 
prastos kėdės. 

— Nepliaukškite niekų. Ištempė iš lovos, nieko 
net nepaaiškinę. Mano teisės čia niekam nerūpi. 

— Nedovanotina, - pritarė Frostas. - Bet jeigu 

jau atėjote, gal atsakytumėte į kelis klausimus? 
“ - Į kelis klausimus? - susiraukęs pakartojo 
Džeksonas ir tarsi tik dabar pastebėjo Lizą, kuri 
bruko į magnetofoną kasetę. - Vėl šita?! Ką būsiu 
išprievartavęs šį kartą - Lilę Sevidž?*- Kad jau už- 
siminėte... - tarė Frostas ir padėjo ant stalo Helenos 
Stouks nuotrauką. - Atpažįstate? 

— Prievartaudamas į veidus nežiūriu, - atkirto 
Džeksonas, viena akimi dėbtelėjo į fotografiją ir 
pastūmė ją į šalį. - Tiek dar nenusiritau. 

- Šitą moterį jūs vežėte, - priminė inspektorius. 

— Nenuostabu. Aš pavežu šimtus keleivių. 

— Naktį į šeštadienį, tuojau po pirmos, ji įsėdo 
prie samariečių būstinės. 

Taksistas dar kartą pažvelgė į nuotrauką. 

— Neatsimenu, kad būčiau ją vežęs, neatsimenu, 
kad būčiau prievartavęs. Jau galiu eiti? 


* Britų televizijos šou veikėja, vaidinama komiko Paulo O'Grady*o. 

- Jūs ją vežėte, - neatlyžo Frostas. - Kur išleidote? 

— Jeigu tikrai vežiau, vadinasi, išleidau ten, kur 
prašė — sveiką gyvą, velniai griebtų, su rankine 
glėbyje ir kelnaitėmis — ant uodegos. - Užsikvem- 
pęs ant stalo, Džeksonas paklausė: - O kas, po ga- 
lais, nutiko? 

Inspektorius atsivertė asmeninę taksisto bylą. 

— Užmečiau akį, Tomi, į tavo nuopelnų sąrašą. Kar- 
tais, kai užkaisti, su keleivėmis elgiesi Žiauriai, ar ne? 

Vyrukas atsilošė ir sunėrė ant krūtinės rankas. 

— Ką, pradėsime iš naujo? Trečią ryto, lietui pi- 
lant kaip iš kibiro, važiavau namo. Mane susistab- 
dė dvi kekšės. Vien iš geros širdies sutikau nuvežti 
jas į geležinkelio stotį. Ten paaiškėjo, kad paskuti- 
nis traukinys jau išėjęs, tad todvi paprašė pavežėti 
iki Lekstono. „Nebūgštauk, taksiste, užsimokėsime, 
kad ir kiek kainuotų“, - tikino. Nuvežiau jas į Leks- 
toną, o todvi parazitės pareiškė, esą buvusi prasta 
naktis ir jos likusios ant ledo. Viena pasikėlė sijoną 
ir pasiūlė: „Užmokestį gali pasiimti, taksiste.“ 

— O tu atsakei: „Pasiūlytum ką nors siaures- 
nio“? —- paklausė Frostas. 

— Priešistorinis sąmojis, - purkštelėjo Džekso- 
nas. - Tūkstantį kartų girdėtas. Nė viena tų atmatų 
nebuvo verta nuodėmės, juolab atlygio už kelionę, 
tad užblokavau dureles ir perspėjau tas mergas, 
kad nuvešiu į artimiausią farinę. Jos mane užpuo- 
lė, teko gintis. 

— Tomi, sulaužei vienai tų merginų žandikaulį. 
Vargu ar tai buvo gynyba. 

- Žandikaulis ne lūžo, tik įskilo. Bet kaip tai su- 
siję su šita? - Džeksonas parodė į fotografiją. 

— Šitai, Tomi, žandikaulis neįskilo, bet vargu ar 
ją tai guodžia. Ji nužudyta. 

— Nužudyta?! - apstulbęs paklausė taksistas. 

— Liudininkas matė ją sėdant į tavo taksi. O pas- 
kui radome vargšę moterį nebegyvą. 

Vyrukas vėl paėmė nuotrauką. Gerai įsižiūrėjo, 

bet netrukus grąžino Frostui. 
1 Gyvenime nesu jos matęs. — Staiga jis prisi- 
merkė ir kilstelėjo pirštą. - Palaukite! Naktis į šeš- 
tadienį, ar ne? Samariečių būstinė? Prisimenu. Ši- 
tos bobulės ten nebuvo. Ji išsikvietė taksi, nėriausi 
iš kailio, kad nulėkčiau per dešimt minučių, bet kai 
nuvažiavau, keleivės nebuvo nė ženklo. 

— Liaukis, Tomi, liudininkas matė, kaip ji įsėdo į 
tavo mašiną. 

— Tam, kas matė, derėtų pasitikrinti akis. Kelis 
kartus papypsėjau, niekas neišėjo, aš ir nelaukiau. 
Gerai dar, kad tuojau pat pastabdė toks vyrukas, jį 
ir paėmiau. 

Frostas užsirūkė. 

— Kodėl tuomet tavo viršininkas užsakymą įre- 
gistravo kaip atliktą, jei keleivė nevažiavo? 

— Maksui nesakiau, kad paėmiau keleivį gatvė- 
je. Licencijos neturintiems taksi įstatymas drau- 
džia tai daryti - mes galime imti keleivius tik iš- 
kviesti. Šefas krioktų ant manęs visą mėnesį, jei 
sužinotų, kad sukėliau jo verslui pavojų. 

— Na ką gi, Tomi, duokš savo keleivio adresą, 
patikrinsime, ar nemeluoji. 

— Nežinau aš sumauto jo adreso. Nuvežiau iki 
daugiaaukštės stovėjimo aikštelės. Dar pamaniau, 
tikriausiai ten laiko savo ratus. 

— Gaila. - Inspektorius, dėdamasis nuliūdęs, pa- 
lingavo galvą. - Būtume patikrinę, ir galėtum eiti 
sau pasišvilpaudamas. - Staiga Frosto išraiška per- 
simainė. Jis prakalbo griežtai: - Pirma nakties, mo- 
teris - gležna, jos automobilis nevažiuoja. Tad ko- 
dėl ji tavęs nesulaukė? 

— Iš kur, velniai parautų, man žinoti? Gal pro 
šalį važiavo licencijuotas taksi ir ją paėmė. 

Inspektorius niekinamai prunkštelėjo. 

— Ten aklagatvis, Tomi. Licencijuotas taksi pro 
šalį važiuoti negalėjo. 

— Na tuomet gal atvežė kitą keleivį, - spėjo 
Džeksonas. 

Frostas irzliai vyptelėjo. Apie tai jis nebuvo pa- 
galvojęs. 

— Kur tavo mašina? - paklausė. 

— O ką? 

— Norėtume, kad ją apšniukštinėtų mūsų vyrukai 
iš teismo ekspertizės. Jeigu jie rastų kraujo ant sėdy- 
nės apvalkalo, gal tada prisimintum dar ką nors. 

— Kur mašina, klauskite Makso Goldingo. 

— Kodėl jo? 

— Jei man laisvadienis, tai dar nereiškia, kad taksi 
stovi be darbo. Vos išlipu, prie vairo sėda kitas tak- 
sistas. Būna, kad sėdynės įkaista iki raudonumo. 

Po velnių! — patyliukais sukeikė Frostas. - Po 
šimts velnių! 


Frostas paskutinį kartą sriūbtelėjo arbatos ir 
įmetė į puoduką nuorūką, ši sušnypštusi nusibaigė 
tirščiuose. Jis su saviškiais vėl sėdėjo žmogžudys- 
čių tyrimo kambaryje. 

— Kaip jau žinote, - prašneko, — turime dar vie- 
ną pagrindinį įtariamąjį. Tomis Džeksonas, mažali- 
tražio taksi vairuotojas, smurtautojas, jau įrašytas 
mūsų įskaitoje. Naktį į šeštadienį jis turėjo paimti 
Heleną Stouks. Tvirtina, kad ji iškvietimo vietoje ne- 
pasirodė. Džeksonas spėja, kad kitas taksistas galėjo 
ten išleisti keleivį ir paimti Heleną. Kriminalistas 
konsteblis Bertonas aiškinosi, ar kurios nors kitos 
firmos taksistai tuo metu nevažiavo į tą rajoną. 

Inspektorius, pasisukęs į Bertoną, klausiamai 
kilstelėjo antakius. Konsteblis atsistojo ir pasakė: 

— Patikrinau visas mažalitražių ir licencinių 
taksi firmas. Nė vienas taksistas šeštadienio naktį į 
tą rajoną pagal iškvietimą nevažiavo, keleivių prie 
samariečių būstinės neišleido. 

— Aišku, - vėl prakalbo Frostas. - Aš dar kartą 
apsilankiau pas samariečius. Džeksonas sako, kad 
nuvažiavęs tenai signalizavo, bet jo niekas nelau- 
kė. Anot samariečių vadovo Mervino, jis gal ir gir- 
dėjo gatvėje pypsint automobilį, bet tuo metu kal- 
bėjo telefonu, tad, kada tai buvo, garantuotai pasa- 
kyti negalėtų. | 

— Taigi iš jo liudijimo naudos nėra nei Džekso- 
nui, nei mums, - pakomentavo Arturas Henlonas. 

Inspektorius sumurmėjo pritariąs seržantui, o 
garsiai pasakė: 

— Ekspertai šiuo metu apžiūri Džeksono taksi, 
bet aš nieko nesitikiu. Tą automobilį, be jo, vairuo- 
ja ir kiti taksistai. Kita vertus, inspektorė Mod tuo- 
jau įrodys, kad ne dėl gražių akių yra mūsų kolegė. 

Jis linktelėjo Lizai, ši atsistojo. 

- Patikrinau „Dentono mažalitražių“ darbo 

grafikus. Pasirodo, Džeksonas dirbo visas tas nak- 
tis, kai buvo Žudomos prostitutės. — Pareigūnai iš- 
syk sušurmuliavo. — Be to, - toliau kalbėjo inspek- 
torė, - pasidomėjau, kur tomis naktimis buvo kvie- 
čiami taksi. Kur veža keleivius, firmos dažniausiai 
nefiksuoja, įprastai registruoja tik paėmimo vietą, 
bet štai: tą naktį, kai dingo galiūnė Berta, „Dento- 
no mažalitražių“ mašina buvo iškviesta į Daunemo 
gatvę, tai yra į raudonųjų žibintų kvartalą, o važia- 
vo į Fentono gatvę, kurioje Berta gyveno. Taksistas 
— Džeksonas. O dabar stebėkitės, jei norite, bet fir- 
mai jis pranešė, kad, nuvykęs į iškvietimo vietą, 
keleivio nesulaukė. 

— To užtenka jam apkaltinti, - pasakė Henlonas. 

— Bet ne nuteisti, - prislopino seržanto entuziaz- 
mą Frostas. 

Sukiauksėjo telefonas. Ragelį pakėlė Bertonas ir 
beveik tuojau pat perdavė inspektoriui. 

— Ekspertai. Dėl taksi automobilio. 

Frostas ragelį paėmė, nieko gero nesitikėdamas. 
Anksčiau buvo ne kartą ekspertais nusivylęs. 

— Klokite geras naujienas, — pasakė. — Radote 
kraujo dėmių, kelnaites iki kelių ir pasirašytą prisi- 
pažinimą? 

— Deja, prisipažinimo neradome, - nesutrikęs 
atsakė Hardingas. — Užtat aptikome panaudotą 
prezervatyvą ir, ištyrę DNR, galėtume pasakyti, 
kas buvo akto dalyviai. Taip pat radome kailinių, 
kurie jums taip rūpėjo, plaušelių ir nemažai sukre- 
šėjusio kraujo ant kilimėlio. Šiuo metu lyginame su 
aukų krauju. Daugiau nieko įdomaus. 

Inspektorius tvirčiau sugniaužė ragelį ir užver- 
tė akis į lubas. 

— Meldžiu, pakartokite, - pratarė. 

Hardingas pakartojo. 

— Kai kitą sykį kas nors sakys, kad jūs - dyka- 
duonių gauja, siųskite tokį netikėlį pas mane, aš 
jam parodysiu, — pasakė Frostas ir, padėjęs ragelį, 
atsigręžė į kolegas. — Pričiupome šunsnukį. 


Vėl atsidūręs kvotos kambaryje, Džeksonas per- 
siraukė. Inspektoriaus pasiūlytą cigaretę griebė, 
nieko nelaukdamas. 

— Vadinasi, cigaretes rūkai? - spragtelėjęs žieb- 
tuvėliu, paklausė Frostas. 

— O ką dar galima daryti su cigaretėmis? — su- 
niurzgė taksistas. - Kištis sau į užpakalį? Rūkyti, 
rodos, ne nusikaltimas? 

— Svarbu, į ką parūkęs užgesini, - atšovė ins- 
pektorius. Iš aplanko išėmęs nužudytųjų moterų 
nuotraukas, paeiliui išdėliojo ant stalo priešais 
Džeksoną. - Atpažįsti kurią nors? 

Vyrukas palinkęs peržiūrėjo atvaizdus. 

— Atpažįstu beveik visas. Ne kartą esu vežęs. 
Jos - prostitutės. 

— Nebegyvos prostitutės. Ir visos nužudytos ta- 
da, kai dirbai. Keistas sutapimas, ar ne? 

— Nieko keisto, turint galvoje, kad dirbu tik 
naktimis. 

Frostas pastūmė arčiau taksisto galiūnės Bertos 
fotografiją, darytą skrodimo patalpoje. 

— Prostitutės, kurios išsikviečia taksi tomis nak- 
timis, kai dirbi, paskui atrodo štai taip. 

Džeksonas išsiviepė ir skubiai nusigręžė. 

— Šlykštu. Tai, kad esu jas vežęs, dar nereiškia, 

kad aš ir išžudžiau. Jei būtų važinėjusios autobusu, 
suimtumėte jo vairuotoją, ar ką? 

— Gal ir suimčiau, jeigu jis garsėtų mušęs kelei- 
ves. O jeigu jo autobuse dar rasčiau ir įkalčių, tuo- 
met suimčiau nedvejodamas, po šimts velnių. 

— Ką gi, mano automobilyje jokių įkalčių neradote. 

— Deja, Tomai, radome. — Inspektorius pirštu 
pabaksnojo į Saros nuotrauką. - Tą naktį, kai buvo 
nužudyta, ji vilkėjo pigius kailinius. Tavo automo- 
bilyje radoje jų plaušelių. 

— Aš ir nesakau, kad niekada nesu jos vežęs. Sa- 
kiau, kad nevežiau tą naktį, kai žuvo, - išsišiepęs 
atšovė Džeksonas. 

— Naktį į ketvirtadienį, šešios po pusės trijų, ši 
dama, - Frostas kilstelėjo galiūnės Bertos nuotrau- 
ką, - išsikvietė taksi į Daunemo gatvę. Maksas 
Goldingas pasiuntė tave. Vėliau pasakei, kad nuva- 
žiavęs keleivės neradai; lygiai taip pat tvirtinai, esą 
Helena Stouks tavęs nelaukė, o kai ją radome, ne- 
laimėlė atrodė štai šitaip. 

Inspektorius sumosavo ant skrodimo stalo gulin- 
čios moters nuotrauka. Taksistas atstūmė jo ranką. 

— Jei sakau, kad nelaukė, vadinasi, nelaukė, po 
velnių! - Staiga vyrukas spragtelėjo pirštais ir pa- 
sakė: —- Prisiminiau. Pranešiau Maksui, kad keleivė 
nevažiuoja, ir jis man pasiūlė kitą iškvietimą - be- 
veik ten pat, už kampo. 

— Kitą iškvietimą? Kas važiavo, tikriausiai ne- 
prisimeni)? 

— Žinoma, neprisimenu, — sarkastiškai atsakė 
Džeksonas. - Kai vieną po kitos Žudai prostitutes, 
ką ten atsiminsi tokius mažmožius. Maksas iškvie- 
timą užregistravo, jis žinos. 

Frostas kinktelėjo Lizai, ir ši išskubėjo pasiteirau- 
ti taksi firmos vadovo apie paslaptingąjį keleivį. 

— Norėsime paimti DNR tyrimui reikalingus 
mėginius. Neprieštarausi? - paklausė inspektorius. 

— Kam reikia to tyrimo? 

— Prievartaudamas prostitutes, žudikas naudoda- 
vosi prezervatyvais. Vieną radome tavo automobilyje. 

Taksistas sunėrė rankas ant krūtinės ir vyptelė- 
jęs atsakė: 

— Inspektoriau, imkite, ką tik norite. Mano kū- 
no skysčiai - jūsų valioje. 

Tu labai užtikrintas, po šimts velnių, pagalvojo 
Frostas. Balsu jis pasiteiravo: 

— Kaip, tavo nuomone, prezervatyvas galėjo at- 
sidurti salone? 

Džeksonas pažvelgė į Frostą su gailesčiu. 

— Apie naktinį taksistų darbą, matyt, nenutuo- 
kiate, - pasakė. - Jei šliundra neturi kur nusivesti 
kliento, 0 šis neturi ratų, kaip manote, kur jie nu- 
malšina aistros troškulį? Išsikviečia taksi ir pasi- 
dulkina ant užpakalinės sėdynės. Štai taip. Kartais 
rytą po ypač karštos nakties sargius semiu kastu- 
mielai prašom. 

Frostas patyliukais išsiplūdo. Nenuginčijami 
įkalčiai tirpo beregint. Tik kraujas buvo dar nesu- 
lygintas... 

Pasibeldusi į duris, Liza išsikvietė inspektorių į 
koridorių. 

— Galiūnė Berta į taksi paskambino šešios mi- 
nutės po pusės trijų. Be dešimt trys Džeksonas su- 
sisiekė su firma ir pranešė, kad niekas jo nelaukė. 


483 


Goldingas pasiūlė jam kitą keleivį - kažkoks vyras 
iš Felfordo kelio įsipjovė, atidarydamas skardinę 
jautienos, ir prašė nuvežamas į Dentono ligoninę. 
Paskambinau ten, sužinojau pavardę ir telefono 
numerį. Susiskambinau su tuo žmogumi. Taksi jo 
paimti atvažiavo maždaug po penkių minučių ir 
nuvežė tiesiai į ligoninę. 

— Vadinasi, Džeksonas, prieš atvažiuodamas 
pas tą keleivį, niekaip negalėjo paimti Bertos ir kur 
nors ją nukišti? 

— Niekaip. Kita bloga Žinia: pasak to Žmogaus, 
taksi salone jis liejęs kraują kaip skerdžiama kiaulė. 

— Šūdienė! 


* 4 


— Galiu eiti? - dėdamasis nustebęs, sarkastiškai 
paklausė Džeksonas. - Nebesugalvojate, kuo dar 
mane apkaltinus? Kaip dėl griaučių, kuriuos at- 
kapstėte kažkokiame sode? Gal aš ir juos vežiau. 

Frostas pasistengė neišsiduoti gavęs smūgį į pa- 
čią skaudumą. Jokių įkalčių prieš Džeksoną netu- 
rėjo, be to, jau žinojo, kad kraujas automobilio salo- 
ne - su jautienos skardine nesėkmingai susigrū- 
musio vyriškio. 

— Niekur iš miesto neišvažiuokite, — perspėjo jis 
taksistą. - Gali būti, kad norėsime dar kartą su ju- 
mis pasikalbėti. 

Pakeliui į žmogžudysčių tyrimo kambarį prislėg- 
tas inspektorius susidūrė su Maletu. Šis tempte įsi- 
tempė jį į senąjį rąstų namelį. 

— Apkaltinote Džeksoną? 

— Ne... Trūksta įrodymų, - sumurmėjo Frostas ir 
apsakė viršininkui padėtį. 

— Negerai, Frostai, negerai, — pratrūko bartis 
Maletas. — Be atodairos suiminėjate žmones, mėgi- 
nate primesti jiems nusikaltimus, paskui sulaiky- 
tuosius tenka dėl įkalčių stokos paleisti. Nieko 
nuostabaus, kad neišvengėme tragedijos. — Sky- 
riaus viršininkas priekaištingai palingavo galvą. — 
Man, Frostai, reikia rezultato. Skubiai. 

— Reikėjo pasakyti anksčiau, - suniurnėjo Fros- 
tas. - Būčiau labiau pasistengęs. 

— Nėra čia ko ironizuoti... — iš pykčio net įrau- 
dusį Maletą nutraukė telefono skambutis. - Juk lie- 
piau blokuoti... —- mažne suriko atsiliepęs. — Aa... 
suprantu. —- Paduodamas ragelį Frostui, pasakė: — 
Jums. Kažkoks Žmogus atsišaukė į mano kvietimą 
per televiziją. Sako naktį bendravęs su Sara Hiks. 

Dar vienas laiko gaišintojas, pamanė Frostas. 
Dabar iš visų pakampių pasius lįsti visokie ne- 
vispročiai ir keistuoliai. 

Jis skruostu prispaudė ragelį prie peties ir įsi- 
kando cigaretę. Maletas, nelaukdamas, kol pelenai 
pabirs ant kilimo, skubiai pakišo sunkią stiklinę 
peleninę. 

Nepažįstamasis skambino iš būdelės. Frostas 
girdėjo tolumoje ūžiant eismą. 

— Arjūs tiriate prostitutės nužudymą? - paklau- 
sė vyriškis. 

— Taip, - dėdamasis susidomėjęs, atsakė inspek- 
torius. 

— Manau, galiu jums praversti. Naktį bendra- 
vau suja. 

— Šit kaip? - gniauždamas žiovulį, pratarė Frostas. 

— Pakabinau ją Fentono gatvėje apie pusę trijų. 

— Žino tik tai, ką paskelbėme per televiziją, pagal- 
vojo inspektorius. Patys pakišame tiems liurbiams 
informaciją. - Pirmiau šnekinau ilgšę, bet ta užsi- 
prašė per daug, - pridūrė skambintojas. 

Frostas išsyk atsitiesė ir energingai sumojo Ma- 
letui ranka. 

— Reikia atsekti, iš kur skambina, ir siųsti ką 
nors sulaikyti... — sušnypštė, pridengęs mikrofoną 
delnu. Skyriaus viršininkas ėmė rinkti numerį, o 
inspektorius jau pašnekovui pasakė: - Atsiprašau, 
ieškojau rašiklio. Taigi pakabinote... Kas toliau? 

— Užvažiavome į aklagatvį, pasimylėjome. Ne- 
derėtų taip kalbėti apie mirusiąją, bet buvo niekam 
tikusi. Ir dar įžūliai užsigeidė, kad parvežčiau ją 
namo, į Pilies gatvę. 

— Parvežėte? 

— Aišku, ne. Tik to man ir trūktų. Aš ir pats gy- 
venu tame rajone, tad nenorėjau, kad kas nors pa- 
stebėtų mus kartu. Boba buvo gerokai apsususi. 
Pasakiau, kad man nepakeliui. Tada ji paprašė iš- 
leisti prie telefono būdelės, ketino išsikviesti taksi. 

— Prie būdelės - kur? 

— Ties geležinkelio viaduku Vikariato gatvėje. 

Frostas klausiamai pažvelgė į Maletą, kuris ne- 
paleido iš rankos ragelio. 

— Niekaip neatseka, - papurtęs galvą, sušnibž- 
dėjo viršininkas. 

— Gal žinote, į kurią taksi firmą ji ketino skam- 
binti? - paklausė inspektorius. 

— Mes nesišnekučiavome, - atsakė vyriškis. — 
Norėjau kuo greičiau iškrapštyti ją iš automobilio. 

— Ar anksčiau buvote tą moterį pakabinęs? 


— Tokiu atveju nebūčiau su ją prasidėjęs šiąnakt. 
Sakau gi, niekam tikusi. 

— Taip, taip, minėjote, - sumurmėjo Frostas ir 
vėl pasižiūrėjo į Maletą, kuris mojo ranka, prašy- 
damas inspektoriaus kaip nors užtempti pokalbį. 
— Pone, būtų gerai, kad prisistatytumėte. Užtikri- 
nu, jūsų pavardę laikytume paslaptyje. 

— Nieku gyvu, - atsakė skambintojas. 

Po akimirkos Frostas išgirdo pratisą pypimą ir 
padėjo ragelį. Maletas kilstelėjo pirštą ir pasakė: 

— Telefono būdelė prie centrinio pašto. „Čarlis 
Alfa“ jau važiuoja ten. 

— Tikiuosi, tas tipas mandagiai palauks patrulio, 
— atsistodamas suniurnėjo inspektorius. - Pylą, vir- 
šininke, teks atidėti. Skubu ieškoti skambintojo... 


Žmogžudysčių tyrimo kambaryje suviauksėjo 
telefonas. Ragelį pakėlė Bertonas. 

— Skambino „Čarlis Alfa“, - netrukus paskelbė 
jis. - Nieko būdelėje neberado. 

Frostas abejingai patraukė pečiais. 

— Kažin ar tas skambintojas būtų dar ką vertin- 
go pasakęs. - Inspektoriui labiau rūpėjo, kur buvo 
skambinta iš būdelės Vikariato gatvėje. Į šį klausi- 
mą turėjo atsakyti „Britų telekomo“ darbuotoja. — 
Nagi, nagi, greičiau, negaliu laukti visą dieną, — 
murmėjo jis, žiūrėdamas į aparatą. Ragelį griebė, 
telefonui vos kartą viauktelėjus. Numeris, kurį 
Frostas išgirdo ir tuojau pat surinko, buvo ne 
„Dentono mažalitražių“. 

— „Greitieji radijo taksi“, — atsiliepusi greitakal- 
be išbėrė moteris. 

— Dentono policija. Naktį, apie pusę trijų, jums 
skambino moteris, kvietėsi taksi į Vikariato gatvę. 
Gal pasakytumėte taksisto, kurį pasiuntėte tenai, 
pavardę? 

Kelias akimirkas ragelyje čežėjo popieriai. 

— Štai, — vėl prašneko dispečerė. - Skambinusi 
moteris norėjo važiuoti į Pilies gatvę. Mūsų vairuo- 
tojas nuvažiavo į Vikariato gatvę per dešimt minu- 
čių, bet keleivės ten nerado. Pastaruoju metu būta 
bent kelių tokių atvejų. 

Frostas padėjo ragelį ir atsigręžė į kolegas. 

— Prostitutė išsikvietė taksi. Bet jo nesulaukė. 
Džeksonas sakė, kad jam taip nutiko ir su Helena 
Stouks, ir su galiūne Berta. Mums teks keisti paieš- 
kos kryptį. Nusikaltėlis apsimeta ne prostitutės 
klientu, kaip manėme pirmiau, o taksistu. — Ins- 
pektorius atsistojo ir ėmė garsiai, su įkarščiu, sam- 
protaudamas žingsniuoti po kambarį. - Prieš kele- 
rius metus buvome sugavę gudruolį taksi vairuo- 
toją, kuris radijo ryšiu gaudydavo kitų firmų 
iškvietimus ir šitaip nugvelbdavo jų keleivius. La- 
žinuosi iš nųsmurgusio savo atlyginimo, mūsų ieš- 
komasis vyrutis daro tą pat. Bastosi naktimis, lau- 
kia, kol kuri nors kekšė kviesis taksi, ir važiuoja jos 
paimti. Kai nelaimėlė susigaudo vežama ne ten, 
kurjai reikia, būna per vėlu. 

— Gal ir taip, - neprieštaravo Henlonas. 

— Tikrai taip, Arturai, tikrai. Sakau, ką man 
kužda neklystanti nuojauta. Visus kitus darbus 
meskite šalin. Iškamantinėkite visas Dentono ma- 
žalitražių ir licencinių taksi firmas. Sužinokite, ar 
į jas skambinta tomis naktimis, kai nužudytos 

prostitutės, ir ar pasitaikė, kad taksistai važiuotų 
be reikalo. Taip pat noriu, kad kuris nors patikrin- 
tumėte aną gudruolį, vogusį užsakymus, - gal 
ėmėsi seno amato. Jei kiltų bent menkiausias įtari- 
mas, na, tarkime, bagažinėje rastumėte negyvą 
prostitutę, vežkitės jį čionai. 

Frostas išsyk pasijuto geriau. Veikti jam patiko. 

Atsivėrė durys, ir į kambarį įžengė Morganas. 

— Šefe, susekiau ją... Nelę Oldridž, papingąją 
gražuolę. 

— O kad tave plynios! - sukeikė inspektorius. — 
Buvau ją užmiršęs. Tad kuriose kapinėse gražuolė 
pakasta? | 

- Šefe, ji - kuo gyviausia. Gyvena ūkelyje Kal- 
vos take, Dentono pakraštyje. Apie sūnų nieko ne- 
girdėti. 

- Jai tikriausiai jau aštuoniasdešimt. Spėju, į pa- 
pus nebeverta nė žiūrėti. 

— Kaip suprantu, senolė - tikra žiežula, nieko 
net arti neprisileidžia. Ant mėginusios pas ją užeiti 
socialinės tarnybos darbuotojos išpylė naktipuodį. 

— Reikėtų apvilkti Maletui geriausią uniformą ir 
pasiųsti jį pas ponią Oldridž. Ar seniai ji ten gyvena? 

— Daugiau kaip keturiasdešimt metų. Po anks- 
tesnio savininko mirties ūkelis municipaliteto po- 
pieriuose buvo įrašytas kaip apleistas. Kad jis gy- 
venamas, išaiškėjo visai neseniai. 

— Kaip? 

— Senė pargriuvo ir susilaužė riešakaulį. Atsi- 
dūrė ligoninėje, bet gydymo atsisakė. Todėl pas ją 
ir buvo nusiųsta socialinė darbuotoja. 

Frostas pažvelgė į laikrodį. Atsikratę šios bylos, 


pagalvojo, galėsime visą dėmesį skirti daug svar- 
besnėms. 

— Ką gi, Valstietuk, aplankykime močiutę. Matysi- 
me, ar ji dar prisimena kaimynų sode pakasusi sūnų. 


Kalvos takas buvo siauras, išraižytas provėžų, 
be to, bėgo įkalnėn, taodėl pareigūnų automobiliui 
teko stengtis iš paskutiniųjų. Dardėjo nemaloniai 
kratydamiesi, tad kai keliukas virto purvinu pės- 
čiųjų takeliu, galėdami išlipti, lengviau atsikvėpė. Į 
priekį stūmėsi pamažėle, nunarintas galvas atkišę 
užaujančiam vėjui. Vietovė buvo nyki, pritvinkusi 
drėgmės, kriminalistams, brendant per lietaus 
vandens sklidinas duobes, vis taikėsi įkirsti skur- 
džių medelių ir krūmokšnių šakos. Takelis vingia- 
vo ir pastebimai kopė į šlaitą. 

— Ar esi tikras, kad nepaklydome? — paklausė 
Frostas. - Nepanašu, kad galėtume ką nors prieiti. 

- Šefe, sodybėlė turėtų būti kažkur čia, - atsakė 
Morganas. —- Nelengvai prieinama, taip sakė toji 
moteris. 

— Man moterys niekada taip nesako, - pasigyrė 
inspektorius. — Štai... 

Užkopę į kalvos viršūnę, jie išvydo apačioje pa- 
sidriekusią valdą. Purvynėje kūpsojo šiukšlių krū- 
vos, mėtėsi aplamdytos skardos. Pajutę įsibrovė- 
lius, surūdijusios vielos aptvare karingai sučiepsė- 
jo geibūs viščiukai. Kažkur už jų pašiūrės mekeno 
ožka. Nedidelis namas atrodė negyvenamas, lan- 
gai buvo užkalti lentomis, sienų dažai nusilaupę, 
lietvamzdis išsiklaipiusiomis sekcijomis panėšėjo į 
sulaužytą ranką. Pareigūnai ėmė klampiu taku 
šlepnoti žemyn. 


— Šefe, kas Čia taip dvokia? - bjaurėdamasis pa- 
klausė Morganas. 

Frostas parodė plytinę išvietę, pridengtą gof- 
ruotos skardos lakštų. 

— Tupininkas, - paaiškino. - Medinė sėdykla ir 
kibiras. Jeigu senolė pasiūlys rabarbarų su kremu, 
verčiau atsisakyk. 

Prie suaižėjusių durų nebuvo nei belstuko, nei 
skambučio mygtuko, tad inspektorius patrankė į 
jas kumščiu. Niekas neatsiliepė. 

— Turbūt nėra namie, - spėjo Morganas, kuris jau 
gailėjosi, kad Frostas ėmėsi tos netikusios bylos. 

— Turbūt ji pildo naktipuodį, - atsakė inspekto- 
rius ir paėjėjo atgal. - Dabar pabelsk tu. 

Konsteblis nedrąsiai pabaladojo į duris, paskui 
pamėgino žvilgtelėti pro langą, bet viduje buvo 
užtrauktos dulkių prisigėrusios užuolaidos ir jis 
įžiūrėjo tik blausų savo paties atspindį apskretu- 
siame stikle. Grįžęs prie durų, dar kartą pabeldė. 

— Atidarykite! Policija! 

— Nešdinkitės! - suriko senutė pro atvirą langą 
antrame aukšte. 

Ant Žemės ištiško kažkokia bjaurastis - Morga- 
nas vos spėjo atšokti. 

— Atrodo, šefe, mes čia nepageidaujami, - su- 
niurnėjo jis. 

— Tokie jau jos įpročiai, - pasakė Frostas. Šeimi- 
ninkė užtrenkė langą. Inspektorius atsivėdėjęs 
spyrė į duris ir sušuko: — Atidarykite geruoju, po- 
nia, antraip įsilaušime jėga! 

“ Langas viršuje vėl prasivėrė. 

— Eikite sau. Aš sergu, - silpnu, virpančiu balsu 

suvapėjo senutė. 

— Jei neįsileisite, po galais, dar ne taip apsirgsi- 
te, - pagrasino Frostas. 

Pareigūnai kantriai laukė, kol ji pamažėle nusi- 
rabždins girgždančiais laiptais, vieną po kito at- 
šaus skląsčius, ir durys pagaliau atsivers. 

Visiškai iškaršusi senolė sudiržusia oda, į 
kuokštus sušokusiais žilais plaukais, gilių raukšlių 
išvagotu murzinu veidu, paraudusiomis akimis, 
ant išblukusios, kadaise gėlėtos suknelės ryšėjo 
krauju aptaškytą prijuostę. Įtariai dėbtelėjusi į 
Morgano tarnybinį pažymėjimą, šeimininkė kink- 
telėjo galva, suprask, galite užeiti. 

Frostas pažvelgė į tamsią namų gelmę ir atsar- 
giai patraukė nosimi. Išvietės tvaikas, ir tas atrodė 
malonesnis. Jis visa krūtine įkvėpė vėsaus, gryno 
oro ir žengė į vidų. 

— Ačiū, — pratarė. 

Nušiurusiame koridoriuje plikomis grindimis 
pareigūnų šnerves užplūdo sumišę kvapai - troš- 
kiai trenkė riebalais, pasenusiu maistu, žibalu, — 
šiuos stelbė dar prastesnis dvakas. 

Senė nusivedė kriminalistus į ankštą virtuvėlę 
su mažyčiu langeliu palubėje. Šis buvo toks aptu- 
kęs, kad šviesos beveik neįleido. Šalia apdaužytos, 
rudomis dėmėmis nusėtos kriauklės, pilnos indų 
su priskretusiais maisto likučiais, ant klibančio, 
aprūdijusio geležinio rėmo stovėjo primusas. Ant 
vinies sienoje kadaravo ką tik nudaigotas liesas 
viščiukas, iš snapo ant akmeninių grindų varvėjo 
kraujas. Šeimininkė atsisėdo prie stalo randuotu 
viršumi, paėmė didžiulį, grėsmingai atrodantį pei- 
lį, nubraukė į maišinio audeklo prijuostę ir suskato 

pjaustyti kitą, jau nupeštą, viščiuką. Čia pat pūp- 
sojo kaugė plunksnų. 

— Kad norite, galite atsisėsti, - suburbėjo senė. 

Frostas apsidairė. Atsisėsti buvo kur, bet ne- 
traukė: 

— Ačiū, pastovėsime. Anksčiau gyvenote Birs- 
fordo gatvėje, ar ne? 

— Taip. 

— Kada? 

— Seniai. 

— Kada atsikraustėte čionai? 

— Seniai. 

Inspektorius suirzęs užvertė akis į lubas. 

— Ar negalėtumėte atsakyti konkrečiau? 

— Negalėčiau. 

Peilis it giljotinos ašmenys šniojo viščiukui per 
kaklą, nukirsta galva nulėkė į puspilnę šiukšlinę. 

— Ponia Oldridž, kur jūsų sūnus? 

Trumputytį mirksnį senolė sutriko, bet tučtuo- 
jau vėl sumosavo peilių. 

— Neturiu sūnaus, - burbtelėjo. 

Geltonos, purvinos paukščio kojos paskui gal- 
vą nukeliavo į šiukšlių dėžę. Sukapojusi viščiuką 
gabalais, šeimininkė sumetė šiuos į aplamdytą 
prikaistuvį. 

— Liaukitės, širdele. — Frostas vos tvardėsi. — 
Birsfordo gatvėje dar turėjote. 

— Mano sūnus miręs, - abejingai ištarė senė, ta- 
da vėl nubraukė peilį į prikyštę ir prisitraukė krū- 
velę morkų ir svogūnų. Palaikyti daržoves po van- 
dens čiurkšle būtų buvę tikrai neprošal. 

— Ak kokia nelaimė, - taip pat abejingai pasakė 

inspektorius. - Kada jis mirė? 

— Seniai. 

— Na prieš kiek metų? Prieš penkerius, dešimt, 
dvidešimt? 

— Neprisimenu. 

— Parodykite mirties liudijimą, ir mes išeisime. 

— Nežinau, kur tas liudijimas. 

Ji, tankiai čeknodama peiliu, įniko pjaustyti 
daržoves, atrodė, kad kiek, ir nusirėš pirštus. 

— Kur sūnus palaidotas? 

— Neatsimenu. 

Senė subraukė į saują morkų ir svogūnų grieži- 
nėlius ir išbėrė ant kruvinų mėsgalių prikaistuvy- 
je. Frostui jau stigo kantrybės. 

— Liaukitės, ponia, daug ką galima užmiršti, bet 
tik ne tai. Tad kur jūsų sūnus palaidotas? Dentone? 

Šeimininkė prisitraukė dar vieną glėbelį daržovių. 

— Sena aš, - pasakė. - Atmintis prasta. Gal pa- 
laidotas Dentone, gal kur nors kremuotas. | 

— Na taip, tokiu atveju surasti jį bus paprasčiau, 
— ironiškai sumurmėjo inspektorius ir nusprendė 
pabandyti išklausti kitaip. - Kuo jis buvo vardu? 

— Berniukas. Vadinau Berniuku, - liūdnai šyp- 
telėjusi, atsakė senutė. 

— O tikras vardas? 

Ji kilstelėjo galvą ir tarė: 

— Berniukas. Toks ir buvo tikras vardas. 

— Ar gali būti, kad Berniuką palaidojote sode 
Nelsono gatvėje? 

Moteris vėl panarino galvą. Ranka su peiliu 
virptelėjo, bet senolė tuojau pat susitvardė ir vėl 
įknibo pjaustyti daržoves, nors prikaistuvis buvo 
jau kaupinas. 

— Negali, - suniurnėjo. 

— Bet mes radome ten lavoną, - pasakė Frostas, 
įdėmiai ją stebėdamas. 

— Aš niekuo dėta. 

Čekšt, čekšt, čekšt. 

— Gal turite kokių giminaičių, kurių atmintis 
geresnė? — pasiteiravo Morganas. 

— Neturiu. 

— O Berniuko tėvas? 

— Miręs. Visi mirę. 

— Kokia buvo jo pavardė? 

— Neprisimenu. | 

— Kokio amžiaus jūsų sūnus mirė? 

— Neprisimenu. 

Frostas niršo. Ką nors išpešti iš senės buvo neįma- 
noma, jam magėjo iš tos ankštos, slogios, prišnerkštos 
virtuvės kuo greičiau išsinešdinti. 

— Susikaupkite, po šimts velnių! Sode Nelsono 
gatvėje radome Žmogaus griaučius. Mums reikia 
išsiaiškinti, kieno jie. Ar gali būti jūsų sūnaus? 

Šeimininkė pakratė prikaistuvį. 

— Negali. 

Inspektorius iš apsiausto kišenės išsiėmė ranki- 
nį laikrodį ir atkišo senei. 

— Ar šitas laikrodis - jūsų sūnaus? 

Ji nusuko veidą į šalį. 

— Ne. 

— Bent pažiūrėkite, prieš atsakydama. 

— Kam man žiūrėti? Berniukas laiko nepažino. 
Laikrodžio neturėjo. — Moteris, raukydamasi iš 
skausmo, atsistojo, nukabino nuo vinies viščiuką ir 
ėmė pešti. - Išeikite. Aš užsiėmusi. 

Galvą paukščiui nurėžęs peilis vos neperskėlė 
stalviršio pusiau. Senė buvo anaiptol ne tokia iš- 
klerusi, kaip atrodė. 

Ji nusekė paskui pareigūnus iki laukujų durų 
ir, jiems išėjus, užtrenkė jas. Jie girdėjo, kaip trink- 
si namus vėl užbarikaduojantys skląsčiai. Frostas 
suraukė nosį ir pasakė: 

— Argi ne keistai kvepia tyras oras? 

Sudrebėjęs jis apsikamšė šaliką. Išėjus iš pra- 
dvisusios tvankumos, žvarba kirto it peiliu. Jie 
slysčiodami nužingsniavo taku. Morganas parodė į 
bulvienojus daržiuke ir tarė: 

- Šefe, ta boba stipri kaip arklys. 

— Ir dvokia taip pat, - sumurmėjo inspektorius. 

— Turiu omeny, gyvena viena, o ir daržą susika- 
sa, ir vištas laiko, ir ožką. O juk sena kaip Karalie- 
nė Mamytė. 

— Oašvis galvojau, ką ji man primena. 

— Ką darysime? 

— Numosime ranka, Valstietuk. Tikriausiai pati 
savo sūnų ir nudobė, bet įrodyti to nesugebėtume. 
Velniop! 

Bet Morganas taip lengvai pasiduoti nenorėjo. 
Paspyręs grumstą, tarė: 

- Šefe, ji čia gali būti ir daugiau lavonų pakasusi. 

— Ką dar, po šimts rupūžiokų, sumąstysi? - nu- 
sistebėjo Frostas. 

— O iš kurji gavo pinigų ūkeliui įsigyti? Munici- 
palitete man sakė girdėję, kad čia gyvenęs senukas 
numirė, bet fakto niekas nepatvirtino. Ponia Oldridž 
galėjo jį nužudyti, pakasti ir suvaidinti, esą sodybą 
nusipirko. Manau, mums derėtų čia pakasinėti. 

Inspektoriui pasiūlymas nepatiko. 

— Valstieti, ar mums sumautų lavonų negana, 
kad dar raustume žemę, ieškodami naujų? 

- Šefe, jeigu ta boba nužudė sūnų ir čia gyvenu- 
sį senuką, ji turi susilaukti atpildo. 

— Sukriošėlė įžengusi į devintą dešimtį. Gyvena 
šūdynėje. Kalėjime ji gyventų kaip „Hiltone“. Ar 
tai būtų atpildas? - Frostas atsiduso. - Velniai grieb- 
tų, Valstietuk, grynas vargas per tavo entuziazmą. 
Na gerai, gali pašniukštinėti. Sužinok rotušėje to se-- 
nuko pavardę ir išsiaiškink, ar ūkelį jis pardavė, bū- 
damas gyvas... 


Valgykloje priešpiečiams buvo patiekta vištie- 
nos troškinio, bet Frostas jo nenorėjo. Nusipirko 
sumuštinį su dešra ir, pusę jo įveikęs, prisiminė 
Saros Hiks skrodimą. Sumuštinį įsimetęs į kišenę, 
nuskubėjo į automobilį, o į skrodyklą, kur jį pasiti- 
ko susiraukęs Draisdeilis, įpuolė, dar braukdamas 
nuo lūpų trupinius. 

— Oi, daktarėli, vos nepavėlavau, - sušniokštavo. 

— Pavėlavote, — atkirto patologas. —- Juk sakiau, 
skrodimas - antrą. 

— Šit kaip? Būčiau galėjęs prisiekti, sakėte - dvy- 
lika po dviejų. - Apsivilkęs žaliąjį chalatą, Frostas 
pridūrė: - Kad taip paskubėtumėte, daktarėli. Dar- 
bų iki kaklo. 

Jis įsitaisė ant taburetės, o Draisdeilis paėmė 
skalpelį ir išbrėžė Žuvusiosios kūne raudoną liniją. 
Staiga inspektorių apniko niūrios mintys. Vos prieš 
kelias valandas jis su ta moterimis kalbėjosi. Vos 
prieš kelias dienas sėdėjo ant tos pačios taburetės ir 

stebėjo mažosios Vikės Stiuart skrodimą. Kažkas 
žudė prostitutes, kažkas žudė mergaites, o jis, 
svarbiausias žudikų medžiotojas, iki šiol taip nieko 
ir nepešė. Visos išganingos jo prielaidos žlugo, vi- 
sos garantuotos versijos nuėjo šuniui ant uodegos. 
Apsimetėlio taksisto versija jis jau nė pats nebeti- 
kėjo, baiminosi apsijuoksiąs kaip ir visais kitais 
atvejais. Prakeikta atsakomybės našta jam buvo 
per sunki. Jautėsi atsidūręs ant bedugnės krašto. 
Netjo lygį labiau atitinkanti vagysčių su užvalkčiu 
byla, ir ta buvo neįkandama. | 

- Inspektoriau, ar jūs čia? 

Frostas pakirdo iš liūdnų apmąstymų. Drais- 
deilis norėjo kažką jam pasakyti. 

— Daktare, atsiprašau. Ką sakėte? 

— Sakiau, kad moters arterijų būklė buvo tokia, 
kad širdies smūgis ją galėjo ištikti bet kada. 

Inspektorius niauriai linktelėjo. Ši žinia jo nė- 
maž neguodė. Ė | 


Ketvirtą valandą lauke buvo tamsu kaip naktį, 
o aludė - sausakimša. Skrodimas Frostą prislėgė, 
bet dar labiau jis paniuro, suvokęs savo nevisaver- 
tiškumą. Važiuoti tiesiai į nuovadą neprisivertė - 
jam reikėjo išgerti. 

Pro žmones brukdamasis prie baro, išgirdo pa- 
žįstamą griausmingą juoką ir atsigręžė. Užsikvem- 
pęs ant prekystalio, su akiniuota barmene flirtavo 
Valstietis Morganas. Rankoje jis laikė alaus bokalą. 
Stovėjo nugara į Frostą, bet pajuto esąs stebimas ir 
atsisuko. 

— Šefe, ar manęs ieškote? — paklausė nedrąsiai, 
it prasikaltęs. 

Ką gi, dingstį pats ir pakišo. 

— Na taip, - pamelavo inspektorius. - Ieškojau 
visur. | 

— Atsiprašau, šefe. Nusivariau, ieškodamas in- 
formacijos apie tą senuką ūkininką, neturėjau ka- 
da net užkąsti, tad užšokau čia sukrimsti kokio su- 
muštinio. 

— Taip, taip, matau, jį ir gurkšnoji, - suniurnėjo 
Frostas. - Gali ir man vieną pastatyti. Pintą! 

Kol jis sriubčiojo alų, konsteblis pasakojo, ką 
sužinojęs. 

— Atsekiau to senioko šeimą. Regis, būsiu su- 
klydęs, senė jo vis dėlto nenužudė. Ūkelį ji nusipir- 
ko 1957-aisiais už tris su puse tūkstančio, mokėjo 
tikriausiai grynaisiais. Buvęs savininkas po trejų 
metų mirė pasiligojęs. Artimieji parodė man mir- 
ties liudijimą. 

— Mokėjo grynaisiais? - paklausė Frostas. - Tais 
laikais tokia suma buvo dideli pinigai. Dabar būtų 
per trisdešimt tūkstančių. — Jis mąsliai pasikasė 
smakrą. - Nuompinigių mokėti neišgali, bet staiga 
už tokią sumą perka sodybą? 

- Šit ką manau, šefe. Gal buvo apdraudusi sūnų 
ir dėl išmokos nužudė? | 

— Kol nepamato mirties liudijimo, draudikai pi- 
nigų neišmoka, ojo, paslėpęs lavoną kieno nors so- 
de, negausi. — Inspektorius pasikrapštė randą. — 
Terliotis su senais įvykiais nėra kada, bet ir numoti 
ranka nevalia. Sode tos moters kaimynystėje užka- 
samas lavonas, 0 jos sūnus dingsta. Paskui ji staiga 
iš kažkur gauna pusketvirto tūkstančio svarų. Ne- 
malonu ir sakyti, bet anksčiau ar vėliau mudviem 

teks dar kartą apsilankyti Šangriloje ar kaip ten se- 
nė vadina susmirdusį savo kiaulininką. - Frostas 
išbaigė alų ir nusišluostė lūpas. - Bet nuvažiuosime 
ten kitą kartą. Dabar važiuojame į nuovadą. 

Išeidamas Morganas atsigręžė ir pamojo tam- 
siaplaukei barmenei. 

— Šefe, kaip ji jums? - paklausė. 

Inspektorius nužvelgė merginą skvarbiu žvilgs- 
niu ir pasakė: 

— Šaltą naktį tokios iš lovos nevaryčiau. 

— Ar žinote, kas mane užkaitina? —- pasiteiravo 
konsteblis. 

— Tave užkaitina bet kokia sumauta smulkme- 
na, - smagiai atsakė Frostas. Morganas visada pa- 
taisydavo jam nuotaiką. 

— Perspektyva pasimylėti su akiniuota mergina, 
— prisipažino konsteblis. - Įsivaizduokite, ji išsiren- 
gia nuogai, bet lieka su akiniais. 

— Aišku, geras dalykas, - atšovė inspektorius. — 
Apkvėpi akinius, ir mergina nemato, koks mažas 
tavo pimpaliukas. 


Frostas jau buvo beįžengiąs į priimamąjį, bet lai- 
ku pastebėjo kerėpliškąją Doriną Biti apie kažką la- 
bai rimtai šnekantis su Bilu Velsu. Koridoriuje palū- 
kėjęs, kol ji išeis, inspektorius nuėjo pas seržantą. 

— Ko pageidavo motutė Biti? — paklausė. 

— Tavęs, — atsakė Velsas. - Poniai Biti atrodo, 
kad ją po visą miestą persekioja vyriškis. - Seržan- 
tas perskaitė tai, ką buvo užsirašęs: - Nevalyvas, 
sukto žvilgsnio, storžievis, gašlūnas. 

— Panašu į Maletą, - jau stumdamas duris, pa- 
sakė Frostas. - Šiurkštus seksas - jo silpnybė. 

Kabinete jis pirmiausia atliko įprastą ritualą — 
peržiūrėjo gautuosius dokumentus. Sudomino 
inspektorių tik iš Lekstono skyriaus atkeliavusi 
ataskaitos kopija — apvogti trys privatūs namai, 
visuose juose pagalvė numesta vidur lovos, už- 
valktis dingęs. Vadinasi, vagis su užvalkčiu plėtė 
veiklos teritoriją. Frostas vylėsi, kad kolegoms 
Lekstone pasiseks labiau nei jam. Jeigu jie ten įsi- 
laužėlį sučiuptų, jo neištirtų nusikaltimų rodikliai 
išsyk atrodytų gerokai padoriau. Taip pat tarp do- 
kumentų buvo raštas, kuriuo Beltono skyrius Den- 
tono skyriaus prašė galiūnės Bertos nužudymą 
įtraukti į savo neištirtų bylų sąrašą, nes nusikalti- 
mas neabejotinai įvykdytas Dentone, tik lavono at- 
sikratyta Beltone. Argumentas buvo svarus, bet 
prašymą patenkinus būtų nukentėję Frosto darbo 
rodikliai, tad popierių jis nukišo kuo giliau. 

Į kabinetą įėjo kriminalistas seržantas Henlonas. 

— Kaip skrodimas? - pasiteiravo jis, prisitrauk- 
damas kėdę. 

— Nieko naujo nesužinojau, — atsakė Frostas. — 
Nelaimėlei, matyt, kai suprato, ką jai tas šlykštynė 
darys, neatlaikė širdis. Vis dėlto yra viena labai 
keista aplinkybė. 

— Kokia? 

— Išaiškėjo, kai Draisdeilis ištyrė skrandžio turi- 
nį. - Henlono veidas ištįso. Seržantas išsyk sumojo 
išgirsiąs ką nors bjauraus. - Nors prostitutė mirusi 
daugiau nei prieš dvylika valandų, jos skrandyje 
patologas aptiko nesuvirškintą suvožtinį, - pasakė 
inspektorius, tada išsiėmė iš kišenės sumuštinį, 
praskyrė baltos duonos riekeles ir dirstelėjo tarp 

jų. - Su dešra. - Henlonas pašiurpęs išpūtė akis, o 
inspektorius lyg niekur nieko atsikando sumuštinio 
ir pridūrė: — Visai neblogas, turint galvoje, kur... 

Seržantas pažaliavęs sudrebėjo, o Frostas nebe- 
ištvėręs plačiai išsišiepė. 

— Šmiki tu! - sušuko Henlonas, inspektoriui rai- 
tantis iš juoko. - Apmovei mane. Dabar nesakysiu, 
ką sužinojome taksi firmose. 

Frostas, šluostydamasis ištryškusias ašaras, pa- 
siūlė bičiuliui cigaretę ir spragtelėjo žiebtuvėliu. 

— Arturai, jei toje prakeiktoje skrodykloje neras- 
čiau iš ko pasijuokti, seniai būčiau išprotėjęs. Tik 
įsivaizduok: guli vargšė moteris ant stalo, o Drais- 
deilis raiko ją lyg kokią mėsą. Et, verčiau papasa- 
kok tėtukui, ką išgirdote taksi firmose. 

— Džekai, gali būti, kad užeisime pėdsaką. Ap- 
klausėme visas taksi įmones. Tomis naktimis, kai 
buvo nužudytos prostitutės, tai į vieną, tai į kitą 
firmą paskambindavo moteris, išsikviesdavo taksi, 
bet nuvažiavęs vairuotojas keleivės nerasdavo. 

Frostas kumščiu trinktelėjo į kitos rankos delną. 

— Taip ir Žinojau! Jis nuklauso pokalbius ir, jei- 
gu skambina moteris, paima ją, taksistui nespėjus 
privažiuoti. Arturai, mes tą bjaurybę prigriebsime. 
Prigriebsime! 

— Kaip? 

— Su masalu. Pasiųsime į gatves daug žavingų, 
sultingų, prisirpusių policininkių, ir jis užkibs. 

Velniop savigraužą! - pagalvojo Frostas, pasiju- 
tęs tarsi devintame danguje. 

— Masalas? — paklausė Maletas ir, norėdamas 
laimėti laiko pagalvoti, įniko šveisti akinių stiklus. 
— Nesuprantu. 

— Reikia įvilioti tą šunsnukį į spąstus, - pradėjo 
aiškinti Frostas. — Perrengtume savo pareigūnes 
prostitutėmis ir pasiųstume į raudonųjų žibintų 
kvartalą skambinti taksistams. Visą laiką jas stebė- 
tume. Jei paimtų tikras taksistas, mūsų mergina 
šiek tiek su juo pavažiuotų, paskui parvežtume ją 
atgal. O jeigu pasitaikytų apsimetėlis, sektume ir, 
ištaikę progą, griebtume. 

Maletas pasižnaibė nosį ir kelias akimirkas pa- 
galvojo. Jis jau kurį laiką svarstė, ar nepaprašius 
valdybos atsiųsti kurį nors vyresniųjų inspektorių 
perimti bylos. Bet jeigu valdyba atsiųstų už jį patį 
rangu viršesnį Beilį, šis imtųsi viskam vadovauti, 
užgrobtų kabinetą, gerokai viršytų Dentono sky- 
riaus biudžetą, sėkmės atveju susiglemžtų visus 
nuopelnus, nesėkmės - kaltas dėl visko liktų jis, 
Maletas. Leisti veikti Frostui, nors šis ir turi daug 
trūkumų, dabar atrodė daug geresnė išeitis. Jeigu 
inspektoriui pavyktų greitai išaiškinti nužudymus 
be valdybos pagalbos, tada nuopelnų su niekuo 
nereikėtų dalytis. Skyriaus viršininkas numovė 
parkerio gaubtelį ir įsidrąsinęs paklausė: 

— Kiek reikėtų Žmonių? 

— Daug nereikėtų, — atsakė Frostas. — Didelis 
būrys merginų vėlai naktį atrodytų įtartinai. Būtų 
gerai dvi, trys pareigūnės ir keturi, penki, na gal 
šeši automobiliai joms stebėti ir sekti. 

Maletas suskaičiavo ir išsyk susiraukė. 

— Žinoma, viršvalandžiai? 

— Na taip. Tas bjaurybė darbo valandomis ne- 
prievartauja ir nežudo. 

Skyriaus viršininkas šiaip ir anaip padėliojo 
skaičius, bet mažesnių sumų išgauti jam nepavyko. 
Gal vis dėlto reikėtų parsikviesti Beilį, pagalvojo, 
ir visą išlaidų atsakomybę užkrauti jam. Betgi ge- 
neralinis inspektorius vis tiek švaistytų Dentono 
biudžeto, ne kieno kito, pinigus. 

— Išlaidas teks riboti. Taksi išsikvietusi pareigū- 
nė tegul važiuoja kuo arčiau - ir jokių arbatpini- 
gių. - Maletas užsirašė dar kelis skaičius. - Vienai 
nakčiai skiriu aštuonis vyrus, tris moteris — ne 
daugiau. Ir kad viskas - kiekvienas žingsnis - būtų 
įforminta kvitais! 

— Suprantama; - patikino Frostas ir atsistojo, 
nelaukdamas, kol viršininkas persigalvos. - Tad 
dėl visko sutarta? 

— Ne, ne dėl visko, - nukirto Maletas. - Sėskite. 
— Jis vėl nusiėmė akinius ir vėl pasižnaibė nosį. 
Sankcionavęs dideles išlaidas, skyriaus viršininkas 
susinervino, o kadangi Frostas nesiskundė gavęs 
per mažai, jis dar ir sunerimo davęs per daug. - Tokį 
lėšų švaistymą man teks pagrįsti, įrodyti, kad pini- 
gai išleisti ne šiaip sau. Todėl man reikia rezultato. 

— Bus, — atsakė Frostas. Net jeigu visa operacija 
nueis velniui pauodegin, pagalvojo, tai vis tiek bus 

rezultatas, tegul ir ne toks, kokio norėtų Maletas. 

— Primenu, laikas nėra neribojamas. Trys nak- 
tvs, ne daugiau. Paskui aš nutrauksiu bet kokius 
veiksmus. 

— Sutarta. - Inspektorius žinojo, daugiau laiko, 
jei jo prireiktų, išsikaulysiąs vėliau. — Gali būti, 
kad operacija bus baigta dar šiąnakt. 

— Būtų maloni staigmena, - gaižiai atšovė Male- 
tas. — Deja, pastaruoju metu jūsų darbo rodikliai 
apgailėtini. Kokia padėtis nužudytųjų mergaičių 
bylose? | 

— Atsidūrėme aklavietėje, viršininke, - pripaži- 
no Frostas. — Nė viena prielaida nepasitvirtino. 

Skyriaus viršininkas nutaisė išraišką, bylojan- 
čią, kad nieko kitko jis nė nesitikėjo. 

— O kaip dėl sode rastų griaučių? Kaip supran- 
tu, radote moterį, kurios sūnus dingęs? 

Inspektorius papasakojo apie apsilankymą Ne- 
lės Oldridž namuose. 

— Aa, Frostai, vadinasi, užėjome pėdsaką, - nu- 
švitęs pasakė Maletas. 

— Sumauti priešistoriniai įvykiai. Tik laiką tuš- 
čiai gaištame. 

— Jūsų nuostatos išvien neigiamos, - ėmė pa- 
mokslauti skyriaus viršininkas. - Nenuostabu, kad 
nieko nepasiekiate. Radome griaučius, tos moters 
sūnus dingęs, o pasiaiškinti ji negali. Maža to, ne- 
žinia, iš Kur ištraukė pinigų ūkiui pirkti. Paspaus- 
kite senutę. Ji - jūsų šansas greitai užbaigti tyrimą, 
dievaži, tokios bylos jums dabar kaip tik ir reikia. 

— Gerai, - atsidusęs tarė Frostas. - Nuvažiuosiu 
pas ją rytoj iš pat ryto. 

— Jau užtektinai sugaišote, todėl važiuokite 
šiandien pat, - paprieštaravo Maletas. - Jeigu ji ne- 
sugebės deramai pasiaiškinti, vežkitės į nuovadą. 

Sulig tais žodžiais jis, parodydamas, kad pokal- 
bis baigtas, paėmė parkerį ir suskato pasirašinėti 
dokumentus. Frostas išgūbrino iš kabineto. Jųdvie- 
jų pokalbį nuklausiusi ištikimoji Maleto padėjėja 
Ida Smit šypsojosi patenkinta, kad viršininkas tą 
netikėlį vėl pamokė. Eidamas per sekretoriatą, ins- 
pektorius linktelėjo jai ir pasakė: 

- Pritariu tau, Ida, iš visos širdies - jis tikras ne- 
naudėlis. 


 — Šefe, man atrodo, sumanymas nekoks, - su- 
murmėjo Morganas, šliurkšėdamas per balas. 

— Sumanymas - niekam tikęs, - pritarė Frostas, 
— bet neturime, kur dėtis, po šimts pypkių. - Jiedu 
visiškoje tamsoje pažliugusiu taku klampojo į ūke- 
lį. - Jau nebetoli, užuodžiu šikininką. * 

Netrukus pareigūnai išvydo už nešvarumais 
storai apskretusio lango blausiai mirgant oranžinę 
žibalinės lempos švieselę. Inspektorius kumščiu 
patrankė į duris. 

— Ponia Oldridž, atidarykite! Policija! — Kiek pa- 
laukęs, Frostas patampė už rankenos, bet durys bu- 
vo užšautos. - Pamėginkime apeiti iš kitos pusės. 

Jie numaknojo į kiemą. Užpakalinės durys taip 
pat buvo užrakintos, namas skendėjo tamsoje. 

— Nėra namie, - pratarė Morganas. 

— Yra, Valstietuk, yra, tikriausiai kaip tik dabar 
stena pritūpusi ant pamazgų kibiro. - Frostas ir čia 
patampė už rankenos, paskui vėl šūktelėjo: — Ponia 
Oldridž, atidarykite! Policija! 

Užtelėjo šaižus vėjas. Konsteblį perėmė drebulys. 

— Mane jau šiurpai varsto, - pasiskundė jis. - Ar 
negalėtume atvažiuoti iš ryto? Kokio galo būtinai 
brautis dabar? 

— Kad jau prašnekai apie galą - taviškis šiąnakt 
galės atsipūsti, — atsakė inspektorius. — Dirbsi 
viršvalandžius. - Jis vėl padaužė į duris. - Suruku- 
si nukaršėlė, - suniurzgė. — Tokį kelią sukoręs, ne- 
ketinu grįžti tuščiomis. - Frostas dar kartą pakratė 
rankeną. - Atrodo, neužšautos. - Išsiėmė iš kišenės 
raktų rinkinį ir beveik iš karto pataikė. - Žiū, ati- 
daryta! — sušuko garsiai. - Užeikime pažiūrėti, ar 
šeimininkei nieko nenutikę! 

Jie suėjo į vidų. Morgano žibintuvėlio spindulys 
perrėžė tamsą. 

- Šefe, man nejauku, - sušnibždėjo konsteblis. 

— Bene jaukumo ieškodamas stojai į policiją? — 
atkirto Frostas, tykindamas į koridorių. Pastūmęs 
duris, timptelėjo Morganui už rankovės. Tas pa- 
švietė į vidų. Kambarys buvo skurdus, drėgnas, 
prigrūstas kažkokio šlamšto. 

— Šefe! — pašaukė konsteblis, stovėdamas kam- 
bario prie pat pagrindinių durų tarpduryje. — Čia 
kažkas yra. 

Kambaryje tvyrojo aklina tamsa, bet pareigūnai 
girdėjo alsuojant, dvokė žibalu. Matyt, lempa buvo 
ką tik užgesinta. Morganas nedrąsiai žengė į vidų. 

— Ponia Oldridž.. — pratarė Frostas, eidamas 
jam iš paskos. 

Staiga konsteblis riktelėjo, jam iš rankos išmuš- 
tas Žibintuvėlis nukrito ant grindų. Juodoje tamso- 
je Morganas suriko dar kartą ir griuvo. 

— Šefe! - sušuko, tarsi melsdamas pagalbos. 

Inspektorius neįžiūrėjo ničnieko. Jis karštligiš- 
kai apgraibė sieną, ieškodamas jungiklio, bet šio 
nebuvo, o po akimirkos į jį trenkėsi du kūnai ir nu- 
bloškė į šalį. Kur, po šimts velnių, jo paties žibintu- 
vėlis?! Šis buvo įstrigęs prairusioje apsiausto siūlė- 
je. Galų gale Frostui pavyko jį išplėšti ir įjungti. Ži- 
bintuvėlis sumirkčiojo ir blausiai apšvietė šiurpų 
pusiau žvėries, pusiau Žmogaus pavidalą dideliau- 
sia, susivėlusia barzda, riebaluotais plaukais. Bjau- 
riai dvokianti būtybė trėškė Morganą galinguose 
gniaužtuose, tam net kaulai braškėjo. 

Konsteblis iš skausmo perkreiptu veidu vos 
gaudė orą. Apglėbęs per kaklą, Frostas pamėgino 
atplėšti užpuoliką nuo pavaldinio, bet Žmogysta be 
ypatingų pastangų inspektorių nusipurtė ir trenkė 
į sieną. Frostui atėmė kvapą. 

— Mes iš policijos! - iššvokštė jis, tarsi tikėdama- 
sis, kad meškinas ims ir pasiduos. 

Inspektorius vos spėjo pakreipti galvą ir šitaip 
išvengti smūgio alkūne - ši už kelių colių trenkėsi 
į sieną. Tvirčiau sugniaužęs žibintuvėlį, Frostas iš 
visos sveikatos žiebė juo galiūnui į galvą. Pasigir- 
do skausmingas riksmas, sunkus kūnas šlumštelė- 
jo ant grindų. Kambarį vėl apsiautė aklina tamsa. 
Inspektorius, nieko gero nesitikėdamas, pakratė Ži- 
bintuvėlį, šis įsižiebė ir apšvietė ant grindų išsi- 
pleikusį stambų, purviną, plaukuotą, dvokiantį 
žmogų, panašesnį į padarą. Frostas nukreipė spin- 
dulį į Morganą, kuris, trindamas šonkaulius, stojo- 
si ant kojų. 

— Ar viskas gerai? - paklausė inspektorius. 

— Pačiu laiku šokote į pagalbą, - atsakė konste- 
blis ir nužvelgė gulintįjį. - Koks čia nelabasis? 

— Neprisistatė. - Frostui ir pačiam gėlė aplam- 
dytus šonus. - Dėk antrankius, kol neatsigaivelėjo. 

Vyriškis, kad ir kas toks buvo, tįsojo be sąmo- 
nės. Morganas priklaupė ir įsiręžęs jį apvertė, kad 
galėtų surakinti ant nugaros rankas. 

— Šefe, saugokitės! - staiga sušuko konsteblis, 
pastebėjęs Frostui už nugaros kažką sušmėžavus. 

Inspektorius atsigręžė. Akys jau buvo spėjusios 
apsiprasti su tamsa, ir jis išvydo pripuolusią senę. 
Iškeltoje jos rankoje sidabru žybtelėjo peilis. Tas 
pats puikiai išgąlastas ilgaašmenis peilis, kuriuo ji 
pjaustydavo vištieną. Senė, panašiai kaip motina iš 
Beitso motelio*, puolė spiegdama. Frostas vos spė- 
jo atšokti — peilis prašvilpė per plauką jam nuo 
krūtinės. Morganas prišokęs pamėgino atimti iš 
moters ginklą ir suriko iš skausmo — ji dūrė iš visų 
jėgų, ir ašmenys perrėžė konsteblio striukės ranko- 
vę. Senė vėl atsivėdėjo smogti, bet inspektorius su- 
čiupo jai už gysloto riešo ir pakratė. Peilis iškrito, 
ir Frostas nuspyrė jį į šalį. - Nevisprote, ką čia iš- 
darinėji?! - riktelėjo. 

Senolė pervėrė kriminalistus neapykantos ku- 
pinu žvilgsniu ir iškurnėjo iš kambario. Frostas pa- 
švietė Morganui į ranką. Raudonas dryžis ant striu- 
kės rankovės aukščiau alkūnės sparčiai plėtėsi. - 

— Valstietuk, ar smarkiai sužalojo? — paklausė 
inspektorius. 

Konsteblis sveikąja ranka sugniaužė žastą, kad 


* Aliuzija į Roberto Blocho romaną „Psichopatas“ ir to paties 
pavadinimo Alfredo Hitchcocko filmą. 

bent kiek pristabdytų kraujavimą. 

— Regis, žaizda negili. Nieko ypatingo. 

— Teisybę sakei, sumanymas čionai baladotis 
buvo nekoks. - Frostas nukreipė žibintuvėlį į grin- 
dis. - Še tau, kad nori! Kur dingo tas meškinas? 

Surakintojo vyriškio kambaryje nebebuvo nė 
padujų. Nuskubėję prie durų į kiemą, pareigūnai 
spėjo pamatyti tik į tamsą neriantį pavidalą. 

— Šūdienė! - sukeikė inspektorius ir, atsirėmęs į 
sieną, išsiėmė cigaretes. 

— Vytis neketinate? - pasidomėjo Morganas. 

— Nė nemanau. Tas lokys mane tiesiog nudobtų. 
Toli vis tiek nenubėgs. Bus gera proga mūsų jauni- 
mui pagaliau atidirbti algą. — Išsiėmęs iš kišenės 
siųstuvėlį, Frostas paprašė nuovados skubios pas- 
pirties. Tada vėl kreipėsi į Morganą: - Tau reikėtų 
pasirodyti daktarui - gana jau pritaškei kraujų ant 
gražiųjų šūdinųjų ponios grindų. 

O juk kažkur name tūnanti senoji ponia galėjo 
pasakyti, kas tas plaukuotis! Išvydęs, koks baltas 
Morgano veidas, inspektorius sunerimo: veikiau- 
siai konsteblis kraujo buvo netekęs daugiau, nei at- 
rodė iš pirmo žvilgsnio. Senė gali ir palaukti, nu- 
sprendė Frostas, išrūkysime ją, kai atvažiuos patru- 
lis. Apglėbęs Morganą per liemenį, inspektorius 
pasodino jį ant kėdės, įbruko tarp lūpų cigaretę. 
Abu užsirūkė. Laukė tylėdami. 

Galų gale išgirdo įkalnėn besiropščiančio auto- 
mobilio ūžesį. Po geros valandėlės už lango sušmai- 
žiojo žibintuvėlio spindulys. 

— Mes čia! — šūktelėjo Frostas. Į vidų suėjo 
Džordanas ir Simsas, leisdamiesi taku spėję kaip 

reikiant išsipurvinti batus ir kelnes. Inspektorius 
greitai nusakė padėtį ir palydėjo konsteblius iki 
užpakalinių durų. - Jis kažkur ten. Pasistenkite su- 
čiupti. 

— Kaip tas žmogus atrodo? - paklausė Džordanas. 

— Kaip nususęs King Kongas, tik labiau apžėlęs. 
Su antrankiais, tad atpažinsite nesunkiai. 

Frostas pažvelgė įkandin konstebliams, žings- 
niuojantiems nykiu kraštovaizdžiu, tarp mėnesie- 
nos nutviekstų plikų medžių, tirtančių nuožmiame 
vėjyje, ir, trumpai užsukęs pas Morganą, nuėjo ieš- 
koti šeimininkės. 

Rado ją antrame aukšte, dūmijančios žibalinės 
lempos menkai apšviestame, šaltame kambaryje, 
sėdinčią senovinėje kėdėje, kuriai supantis vis 
girgžtelėdavo išklibusi grindlentė. Bereikšmį 
žvilgsnį įsmeigusi į vieną tašką, senė kažką padri- 
kai niūniavo. Inspektoriui priėjus, ji net nepasuko 
galvos. Jis švelniai prilietė jai petį ir pasakė: 

— Atsiprašau, širdele, turėsite važiuoti su mu- 
mis į nuovadą. Į daugel klausimų teks atsakyti. 
Pirmiausia - kas tas gauruočius? - Senolė monoto- 
niškai niūniavo kaip niūniavusi, grindlentė vis 
girgžčiojo. — Jūs suimama dėl policijos pareigūno 
užpuolimo... — pradėjo įprastą litaniją Frostas ir 
staiga nutilo. Kam be reikalo vargintis. Senė jo ne- 
siklausė, o jei ir klausėsi, tikriausiai nieko nesuvo- 
kė. — Eime, širdele, - paragino inspektorius ir at- 
sargiai suėmė už rankos. Moteris ją atitraukė. Jis 
išėjo į koridorių ir, nukabinęs nuo vinies, atnešė 
dar pirmiau pastebėtą pilkšvai rusvą paltą. — Šir- 
dele, apsivilkite, šalta, - pasakė. Senolė pažvelgė į 

Frostą ir atkišo rankas — kaip vaikas, prašantis, 
kad jį aprengtų. Inspektorius sukišo jos rankas į 
rankoves, apvilko paltą, užsagstė. - Ar šaliką turi- 
te? — pasiteiravo. Ji papurtė galvą. Jis nusivyniojo 
savąjį ir apsuko senutei aplink kaklą. Lauke buvo 
"labai šalta. Dar vienos mirties nuovadoje Frostas 
nėmaž nenorėjo. 

Apačioje sutrinksėjo žingsniai, pasigirdo slopūs 
balsai. 

— Inspektoriau! — pašaukė Simsas. - Radome! 

— Ateinu, - lipdamas laiptais, atsiliepė Frostas. 
— Nesipriešino? | 

— Ne. Gūžėsi prie didžiulio ąžuolo. Verkė. 

Inspektorius nužvelgė abiejų konsteblių tvirtai 
laikomą vyriškį. Jis stovėjo nuleidęs galvą, ir veido 
per susivėlusią barzdą bei ilgus, riebaluotus, dry- 
žiais žilsvus plaukus beveik nebuvo matyti. Dau- 
gybę kartų lopyti drabužiai buvo sudriskę, apskre- 
tę purvu. | 

— Kas jūs? — paklausė Frostas. Atsakymo nesu- 
laukė. - Kuo jūs vardu? 

Gauruočius lėtai pakėlė galvą. Nešvariais skruos- 
tais vingiavo balkšvos ašarų paliktos drūželės. 

— Berniukas, - ištarė vyriškis. - Aš vardu - Ber- 
niukas. 


Motiną ir sūnų į nuovadą išvežė patrulis. Fros- 
tas įsijungė žibintuvėlį ir nuėjo apsidairyti po pri- 
drėkusius, sudususius namus. Jį nukratė šiurpas. 
Kaip įmanoma tokioje skylėje gyventi! Pirmiau ant 
sienos kabojęs senutės paltas dengė nedideles du- 
reles po laiptais. Dabar inspektorius jas pastebėjo. 

Atidaręs pašvietė į vidų. Išvydo purviną čiužinį, 
nešvarią patalynę. Tai buvo Berniuko kambarys, 
kuriame jis slėpdavosi tais retais kartais, kai motina 
į namus įsileisdavo svečią. Veikiausiai slėpėsi ir ta- 
da, kai Frostas ir Morganas buvo atėję pirmą sykį. 

Jis užvėrė dureles, virtuvėje užgesino lempą ir 
išėjo į lauką. Valandėlę pastovėjo. Višta aptvare su- 
plakė sparnais ir vėl stojo tyla. Inspektorius pa- 
žvelgė į laikrodį. Kelios minutės po šešių. Ar taip 
gali būti? Jam atrodė, kad jau vidurnaktis. Dar kar- 
tą nužvelgė namą ir šlako taku numaknojo pas au- 
tomobilyje laukiantį Morganą. 


Bilas Velsas purškė kamerų sektorių, negailėda- 
mas oro gaiviklio. 

— Džekai, iš kur tuodu ištraukei? — paklausė. — 
Prismardino visą nuovadą. 

— Jeigu jie užsispyrę tylės, pagrasinsiu muilu, — 
išsišiepęs atsakė Frostas ir užgnybė cigaretę. — Ži- 
nai anekdotą apie dvi muses, tupinčias ant garuo- 
jančio arkliašūdžio? Viena sako: „Vakar mačiau bu- 
tel; dezinfekanto“" Kita atšauna: „Liaukis! 
Negadink apetito.“ 

— Taip, Žinau, - sumurmėjo Velsas. - Kaip Mor- 
ganas? 

— Nuvežiau į ligoninę. Tikriausiai reikės siūti. 
Kur senė? 

— Kvotos kambaryje. Pirmajame. Atrodo nepa- 
vojinga. 

— Kol nepagriebusi peilio. O vyriokas? 

— Kol kas kameroje. Jis - jos sūnus? 

— Tikriausiai. Motinėlė visiems melavo, esą jis 

miręs. Kaip lavonas jis ir dvokia, bet iš tikrųjų ji 
laikė nelaimėlį paslėpusi po laiptais. 

Inspektorius užsirūkė ir, pasišaukęs Bertoną, 
nuėjo į kvotos kambarį. 


Konsteblės atnešta arbata buvo ataušusi, sulai- 
kytoji jos nė neparagavo. Frostas atidėjo puoduką į 
šalį - neduokdie, senė sumanys išpilti arbatą lyg, 
kokias pamazgas ant jo. 

— Pareigūnas, kurį užpuolėte, ligoninėje. Dakta- 
rai jam siuva žaizdą, — pasakė inspektorius. - Se- 
nutė bukai spoksojo tiesiai prieš save. Veido išraiš- 
ka liko bereikšmė. Išpūtęs dūmus, Frostas stebėjo, 
kaip jie rangydamiesi kyla palubėn. - Kuo greičiau 
išsiaiškinsime, tuo greičiau galėsite važiuoti namo. 
Ar tasai plaukuotis - jūsų sūnus? 

Ji lėtai pasuko galvą į inspektorių ir ištarė: 

— Mano sūnus miręs. 

— Iki šiol dar nė vienas numirėlis nebuvo spyręs 
man į slėpsnas, - atkirto Frostas. — Kodėl jį šitiek 
metų slėpėte? 

Senolės lūpos sutrūkčiojo, ji gudriai nusišypso- 
jo, ėmė siūbuoti pirmyn atgal ir galiausiai užniū- 
niavo tą pačią graudžią melodiją. Į jokius klausi- 
mus nebeatsakė, tad kvotą inspektoriui teko nu- 
traukti. Policijos konsteblė švelniai suėmė senutei 
už rankos ir išvedė į kamerą. 

— Pamišusi, - pratarė Bertonas. 

Frostas mąsliai pasikrapštė randą. 

— Sena gudri lapė. Nemanau, kad ji tokia kvaila, 
kokia dedasi. - Jis nutarė reikėsiant paprašyti Bilo 
Velso kitą kartą iškviesti nemokamą advokatą, dėl 

viso pikto — kad niekas negalėtų teigti, esą inspek- 
torius pasinaudojo paliegusios, be didžiulio peilio 
negalinčios apšiginti senutės silpnumu. - Nagi 
šnektelkime su ilgaplaukiu Horacijumi. 


Vyriškis jau nebesiautėjo. Baugščiai Žiūrėjo, 
kaip konsteblis Koljeris šluosto jo išlaistytą arbatą 
— rankos Berniukui drebėjo taip pašėlusiai, kad vos 
nulaikė puodelį. 

Raižioje kameros lemputės be gaubto šviesoje jo 
veidas atrodė dar purvinešnis, plaukai dar labiau 
susivėlę, išsidraikę. Ilgas, nuplyšęs paltas buvo at- 
lapotas. Diržą atstojančią virvę Bilas Velsas iš kar- 
to atėmė, kad vyriškis nesumanytų pasikarti kaip 
jo pirmtakas. Atvestas į kvotos kambarį, jis nera- 
miai mMuistėsi ant kėdės ir vis mėgino nuo Frosto 
atšlyti. Kai inspektorius, užsidegdamas cigaretę, 
spragtelėjo žiebtuvėliu, sulaikytasis suvirpėjo ir 
prisidengė nuo ugnelės. 

— Koks tikrasis jūsų vardas? - paklausė Frostas. 

— Berniukas, - sumurmėjo vyras. - Aš vardu — 
Berniukas. — Tą Žodį jis pakartojo kelis sykius, lyg 
mėgaudamasis skambesiu, ir išsišiepė. - Berniukas. 

— Berniuk, ar žinote, kodėl atsidūrėte policijos 
nuovadoje? 

Sulaikytasis rimtai linktelėjo. 

— Pasakykite, — suragino inspektorius. Berniu- 
kas nudelbęs papurtė galvą. - Privalote pasakyti, — 
neatlyžo Frostas. - Tokios čia taisyklės. 

Vyriškis pakėlė akis. Ašaros vėl vagojo įjuodu- 
sius jo skruostus. Jis atgalia ranka nusišluostė var- 
vančią nosį. 

— Mamytė sako, pakarsite mane, jeigu prisipa- 
žinsiu. 

Frostas išpūtė akis. 

— Pakarsime? Žmonių mes kadų kadai nebeka- 
riame. Kodėl turėtume jus karti? 

— Negaliu sakyti, - suburbėjo Berniukas, žiūrė- 
damas į stalviršį. 

— Anksčiau mes iš tikrųjų kardavome žmones, 
bet tik tuos, kurie būdavo ką nors nužudę. Ar į jūs 
ką nors "AŽiacle: 
ant kurių buvo likusios raudonos antrankių Žž Žainės 

— Mamytė neleidžia apie tai šnekėti. 

— Apie ką? - maloniai paklausė inspektorius. 

Berniukas energingai papurtė galvą. 

- Jeigu pasakysiu, pakarsite mane. Nesakysiu. 


Nemokamas advokatas Bomontas, žemaūgis, 
tuklus žmogelis, Frostui nepatiko iš karto. 

— Kaltinate moterį, užpuolus policijos pareigū- 
ną? - pasitikslino teisininkas. 

— Ko gero, bus ir rimtesnių kaltinimų, - atsakė 
inspektorius. 

Juodu suėjo į kvotos kambarį ir palaukė, kol 
konsteblė atves sulaikytąją. Ši, vos išvydusi advo- 
katą, įtariai susiraukė. 

— Kas šitas? —- paklausė. 

— Aš - advokatas, - aiškiai skiemenuodamas lyg 
vaikui ištarė Bomontas. - Ginsiu jūsų interesus. 

— Tegul nešdinasi! - Frostui pasakė moteris. 

— Geriau tegul lieka, - atsakė tas. - Mokėti už jo 
paslaugas jums nereikės, o reikalas rimtesnis, nei 

manėme pirmiau. Aš kalbėjausi su Berniuku. 

— Berniukas miręs, - atkirto ji. 

— Jis daugel papasakojo, o šito kaip tik ir nepa- 
minėjo. 

Jie apsėdo stalą. Advokatas, iš pradžių atsisėdęs 
šalia ginamosios, suraukė nosį ir pasislinko su kė- 
de kuo toliau. Įprastai prašydavęs Frosto, kad ne- 
rūkytų, šį kartą jis tik apsidžiaugė, išvydęs inspek- 
torių užsidegant cigaretę. Tabako dūmai bent jau 
ne taip siaubingai dvokė. 

— Mes pasikalbėjome su Berniukų, —- pakartojo 
Frostas. - Jis viską papasakojo. 

Moteris papurtė galvą. 

— Ką jis gali žinoti, būdamas ne viso proto. 

— Žino užtektinai. Kur užkasėte lavoną, nusakė 
labai aiškiai. Kaip tik ten ir radome griaučius. 

Senė prisimerkė ir kelias akimirkas galvojo. 

— Ką jis sakė? — paklausė galiausiai. 

Inspektorius maloniai nusišypsojo. 

— Ką sakė Berniukas, užmirškime. Norėčiau iš- 
girsti jūsų versiją. 

— Norėčiau pirmiau pasikalbėti su kliente akis į 
akį, - įsiterpė advokatas. 

— Užsičiaupk! - paniekinamai dėbtelėjusi, drėbė 
jam klientė ir vėl pasisuko į Frostą. Išdidžiai papū- 
tusi lūpas, mąsli, į paiką senučiukę ji nėmaž nepa- 
nėšėjo. - Berniuko tėvas pametė mane, vos sužino- 
jęs, kad laukiuosi. Vaiką auginau viena. Pagalbos iš 
valdžios vienišai motinai tais laikais nebuvo ko ti- 
kėtis. Turėjau verstis kaip išmanydama. 

— Ir kaipgi vertėtės? — paklausė inspektorius. 

— Leisdavau vyrams pasilikti nakčiai. 

dūmus. Buvo nelengva įsivaizduoti, kad šiai suru- 
kusiai, nesipraususiai, dvokiančiai sukriošėlei 
kuokštuotais žilais plaukais už paslaugas kas nors 
galėjo mokėti. Inspektoriaus mintis ji permatė 
kiaurai. 

— Tada neblogai atrodžiau, — pasakė. 

— Žinau. Mačiau nuotrauką. 

— Tas vyras... buvo vienas nuolatinių... 

Frostas pasiruošė užsirašyti. 

— Pavardė?.. 

Senė nudelbė akis į stalviršį. 

— Nebeprisimenu. 

— Širdele, liaukitės. Ar įmanoma užmiršti pa- 
vardę Žmogaus, kurį pakasi kaimynų sode? 

— Vardą buvo pasisakęs - Derikas, o pavardės - ne. 

— Ar Berniukas apie jūsų draugužius žinojo? 

— Nežinojo. Kai jie ateidavo, jis jau miegodavo. 
Bet tą naktį prabudo, kažką išgirdo ir išsigandęs 
įslinko į mano kambarį. Tikriausiai pamanė, kad 
Derikas mane kankina, ir norėjo apginti. Turėjo jis 
kriketo lazdą. Štai ta lazda ir žiebė Derikui per gal- 
vą. Tas suriko, tada Berniukas smogė dar kartą, 
dar... — Senė sudrebėjo, prisiminusi tas klaikias 
akimirkas, jos akys apsiblausė. - Rėkiau ant jo, lie- 
piaus liautis, bet jis vis daužė: Kraujas tiško ant 
manęs, ant patalynės... Galų gale atėmiau iš sūnaus 
lazdą, bet kas iš to - Derikas buvo nebegyvas. 

— Į greitąją neskambinote? 

— Neturėjome telefono. 

— Galėjote šauktis pagalbos. 

— Jei būčiau kam nors pasisakiusi, būtų sužinojusi 

policija. O žudikus policija karia. Nenorėjau, kad 
Berniuką pakartų. 

— Kiek jam tada buvo? 

— Aštuoniolika. Jei vyresnis nei šešiolikos, tai ir 
karia. Mums reikėjo atsikratyti lavono. Berniukas 
buvo labai stiprus vaikis. Jis nunešė Deriką laiptais 
žemyn, į sodą. Tamsu buvo... Niekas nematė. Pra- 
sispraudėme pro tvorą, į negyvenamą kaimyninę 
valdą. Sūnus išrausė gilią duobę. Lavoną užkasė- 
me. Drabužiai mėtėsi miegamajame, sudeginau... 
Paskui suvalėme kraują. 

— Kas toliau? 

— Berniukas vis kalbėdavo apie tai - kaip smogė 
vyriškiui, kaip jį užkasėme. Neišleisdavau sūnaus 
iš namų, būtų išplepėjęs pirmam sutiktam. Paskui 
sužinojau, kad parduodamas ūkelis, įsigijau jį ir 
mudu persikraustėme. 

- Iš kur tiek pinigų? 

— Gaudavau už paslaugas. Pasitaupiau. 

— Taigi slėpėte sūnų šitiek metų, miegoti jam te- 
ko spintoje... jokių draugų, jokio ryšio su pasauliu. 
Arjums atrodo, kad tai gyvenimas? 

— Geriau gyventi šitaip nei kyboti pakartam. 

— Mirties bausmė panaikinta prieš daugelį me- 
tų. Tik nesakykite, kad nežinojote. 

Senė pažvelgė į inspektorių, įtariai prisimerku- 
si, ir kreipėsi į advokatą: 

— Juk jis meluoja? 

— Ne, ponia Oldridž, nemeluoja. Nejaugi tikrai 
neskaitėte apie tai laikraščiuose? 

— Skaityti mes nemokame, nei aš, nei Berniukas. 

— Negirdėjote per radiją, per televiziją? 

— Neturime. 

— Vargšas sūnus, - sumurmėjo Frostas. —- Be jo- 
kio reikalo kalinote jį po laiptais. 

Moteris patraukė pečiais. 

— Kas buvo - nebepataisysi. Ar galiu važiuoti 
namo? Reikia lesinti vištas... 


Maletas tiesiog švytėjo. 

— Taigi, dėkui mano atkaklumui, nusikaltimas 
ištirtas. Kaip gerai, perėmiau iš jūsų bylą. 

Frostas padėjo cigaretę ant didžiulės stiklinės 
peleninės, kurią skyriaus viršininkas suskubo pa- 
kišti, krašto. 

— Viskas, viršininke, galėjo pakrypti ir kitaip. 
Jei nebūčiau bylos įveikęs, ji būtų mano. 

Šie žodžiai Maletui pasirodė akiplėšiški, bet 
Frosto dviprasmybės visada skambėdavo taip nuo- 
širdžiai, kad vyriausiasis inspektorius negalėdavo 
pavaldiniui neatleisti. 

— Taigi sūnus prisipažino tą Žmogų nužudęs? 

— Taip. Nelaimėlis dulkindamasis gavo per gal- 
vą kriketo lazda. Mirties priežastis - šiurkščiai nu- 
trauktas lytinis aktas. 

Maletas suraukė nosį. Storžieviškas Frosto hu- 
moras jam atrodė nejuokingas. 

— Kokia šiuo metu padėtis? 

— Sulaikytieji paleisti už užstatą. 

— Paleisti? — Skyriaus viršininkas nustebęs kils- 
telėjo antakius. 

— Jie prismardino visą nuovadą, — atsakė Fros- 
tas. - Komunalininkai buvo dukart atvažiavę valy- 
ti kanalizacijos... Mes juk žinome, kur įtariamuo- 
sius rasti. Bet kada galime juos parsivežti. 

— Frostai, mes kalbame apie žmogžudystę. Nu- 
sikaltėliai prisipažino. Juos reikia suimti ir pateikti 
kaltinimą. 

Patraukęs dūmą, inspektorius atsakė: 

— Taip, sūnaus paaiškinimą mes išgavome, bet jis 
gana miglotas. Be to, tam nebrendylai trūksta vieno 
šulo. Tempdami juos į teismą, tik gaišime laiką. 

— Gaišime ar negaišime, nuspręs Karališkoji 
prokuratūra, ne jūs. Ar aukos pavardę žinome? 

— Dar ne. Žinome tik vardą ir - apytiksliai - ka- 
da patiesė kojas, bet naudos iš to ne kažin kiek. 

— Ne kažin kiek? — pakartojo Maletas, dėdamasis 
negalįs patikėti. - Tokia informacija gerokai palengvi- 
na užduotį. Nuveikite pagaliau ką nors. Rauskitės ar- 
chyvuose, kol sužinosite žuvusiojo pavardę. 

— Archyvai jau išrausti. 

— Tad pasirauskite dar kartą, - nukirto vyriau- 
siasis inspektorius, patyliukais riesdamas ūsą. Bu- 
vo labai patenkintas savimi ir jau repetavo pokalbį 
su policijos viršininku. „Taip, pone, bylą perėmiau 
aš. Frostas atsidūrė aklavietėje ir reikėjo imtis 
veiksmų. Mes išgavome prisipažinimą, išsiaiškino- 
me aukos tapatybę, visi taškai ant „i“ sudėti.“ 


+ +3 


Henlonas ir Bertonas suėjo į Frosto kabinetą ir 
sudribo ant kėdžių. Abu buvo sudulkėję ir pavargę. 

— Peržiūrėjome visų asmenų, dingusių metus iki 
nužudymo ir metus po jo, bylas, - pasakė Henlonas. 
— Tarp jų būta vos dviejų Derikų — keturiolikmečio ir 
vedusio vyro. Abu po kelių dienų parsirado namo. 
Prisipažinsiu, ir nesitikėjau, kad ką nors aptiksime. 

Juk visi popieriai jau anksčiau buvo perkratyti. 

— Arturai, nesikamuok, —- paguodė kolegą Fros- 
tas, - jei antrą kartą ieškodamas būtum ką nors ra- 
dęs, aš būčiau išmetęs tavo radinį velniop. Nupie- 
pėlis Maletas ir šiaip jau pernelyg patenkintas. — 
Inspektorius pasitrynė smakrą. - Vis dėlto kas jis 
toks buvo, po šimts? 

— Gal ne dentonietis, - spėjo Bertonas. - Galėtu- 
me įtraukti kitus skyrius. 

— Taip ir matau, kaip tenykščiai kolegos gaišta 
laiką, mūsų labui ieškodami prieštvaninių duome- 
nų, — atkirto Frostas. - Jie pasielgtų taip pat kaip ir 
aš — numotų ranka ir pasiteisintų nieko neradę. — 
Jis iššvirkštė palubėn papliūpą dūmų. - Nuojauta 
man kužda, kad tas nelaimėlis gyveno arba dirbo 
Dentone. Atstumas iki pražergtų kojų turėjo būti 
nesunkiai įveikiamas. Ponia Oldridž tais laikais at- | 
rodė ne taip kaip dabar, bet netgi pats didžiausias 
papų gerbėjas dėl jų labai toli nevažiuotų. 

— Gal atvažiuodavo automobiliu, — pasiūlė ver- 
siją Henlonas. 

— Tada būtų turėjęs palikti jį prie Oldridžų na- 
mų, ojuk nei motina, nei sūnus nevairuoja, taigi ir 
atsikratyti mašinos nebūtų galėję. —- Inspektorius 
atsivertė bylą ir pasklaidė lapus, bet tuojau pat ir 
užvertė. - Kurių galų mes čia kamuojamės? Tas ti- 
pas nusibaigė prieš keturiasdešimt metų, niekas jo 
nepasigedo, o juk mes šiąnakt ruošiamės gaudyti 
serijinį žudiką. Verčiau važiuokite abudu namo ir 
pamiegokite. Pasimatysime prieš dvyliktą. 

Frostas įmetė bylą į stalčių, užkėlė kojas ant sta- 
lo ir atsilošęs užsimerkė. Tikėjosi kelias valandas 

numigti, o tada pasiruošti naktinei operacijai „Ma- 
salas“. Kaip atsidarė durys, jis neišgirdo. 

— Na ką, Frostai, kaip visada plušate, kad net 
rūksta? —- sarkastiškai paklausė Maletas. 

Inspektorius atsimerkė ir nukėlė kojas ant grin- 
dų. Nelemtėlio akiniuočio Hario talentas išdygti 
netinkamu metu buvo neprilygstamas. 

— Ko nors norėjote? - suniurnėjo Frostas. 

— Turėjote išsiaiškinti griaučių tapatybę ir infor- 
muoti mane. 

— Ak, tiesa, atsiprašau. - Inspektorius nusižio- 
vavo. - Tapatybės nustatyti nepavyko. 

— Nesąmonė! - sušnypštė Maletas. - Niekas be 
žinios nedingsta. Kad iki vakaro praneštumėte 
man to Žmogaus pavardę! 

Sulig tais žodžiais skyriaus viršininkas išėjo iš 
kabineto. 

— Pavardės jam mat prireikė! Keturakis myž- 
nius! - išrėžė Frostas ir nustėro, nes durys beveik 
tučtuojau vėl atsivėrė. Laimė, įėjo ne įsiutęs Male- 
tas, o Liza Mod. 

— Inspektoriau, į operaciją šiąnakt ketinate kaip 
masalą siųsti moteris, ar ne? - paklausė ji. 

— Taip. 

:— Užrašykite ir mane. 

Frostas sudvejojo. Savanorių pakako ir be Li- 
zos. Kita vertus, jis suvokė, kad, prieš grąžinama į 
ankstesnę pareigybę, ji neriasi iš kailio, norėdama 
pasirodyti. 

— Gerai, Liza, užrašysiu. Pasigražink. Susitinka- 
me dvyliktą žmogžudysčių tyrimo kambaryje. 

Žmogžudysčių tyrimo kambaryje plūduriavo 
akis graužiantys cigarečių dūmai. Frostas, kaip 
įprasta įsitaisęs ant stalviršio kampo, traukė jau 
antrą tądien pakelį. Rūkydamas jis kažkelintą kar- 
tą narstė būsimos operacijos planą, ieškojo silpnų 
grandžių, tikėtinų klaidų. Jų, prakeiktųjų, išlįsda- 
vo visur, kur tik jis pasisukdavo. 

Mintis išblaškė suskatę švilpčioti kolegos. Į 
kambarį įviksėjusi konsteblė Polė Flečer segėjo 
trumputį ankštą sijonėlį, vilkėjo dar ankštesnį 
megztinį. Ji koketiškai pamerkė Frostui akį, ins- 
pektorius atsakė tuo pačiu ir, užuodęs pikantišką 
merginos kvepalų kvapą, suraukė nosį. 

— Kur tokių gavai? - paklausė. — Trenkia kaip 
dezodorantas kačių kraikui kvėpinti. 

Polė šyptelėjo. Patį Frostą draskė abejonės. O 
jeigu planas žlugs ir kur nors griovyje rasime su- 
bjaurotą konsteblės lavoną? - klausė jis savęs. La- 
bai daug Žmonių turėjo pasikliauti inspektoriumi, 
o šis nebuvo iš pačių patikimųjų. 

Niūrią Frosto savistabą pertraukė Liza Mod, 
kurią pareigūnai pasitiko šūkčiodami iš nuosta- 
bos. Inspektorė buvo užsimaukšlinusi ilgų švie- 
sių plaukų peruką, sodriai pasidažiusi, mūvėjo 
ankštas raudonas kelnes, vilkėjo juodą, prie kūno 
prigulusį nertinį, ant šio — dirbtinės leopardenos 

kailinukus. Mosuodama rankinuku ant ilgo diržo, 
ji priėjo prie Frosto ir paklausė: 

— Kaip atrodau? 

— Viagros atsargas galiu parduoti, - atsakė ins- 
pektorius. - Man nebeprireiks. 

— Ar merginos bus tik dvi? - pasiteiravo Henlonas. 

— Teks išsiversti su mažiausiomis pajėgomis, — 
pasakė Frostas. - Paleidę į kvartalą visą pulką ap- 
simetėlių prostitučių, tik sukeltume savo bičiuliui 
galvažudžiui įtarimą. Be to, dėkui Maletui, vienai 
merginai stebėti skirti tik du automobiliai - mini- 
mumas, kurio kolegių saugumui užtikrinti, tikėki- 
mės, pakaks. 

Kaip tik tą akimirką į kambarį įžengė skyriaus 
viršininkas. Visi, išskyrus Frostą, pagarbiai atsistojo. 

— Viršininke, užsukote padrąsinti savo karių? — 
paklausė inspektorius, rodydamas į merginas. — 
Ką kaip žinovas manote? 

Maletas šykščiai nusišypsojo. 

— Atrodo labai... ee... patraukliai, —- nedrąsiai iš- 
tarė jis ir kreipėsi į visus: - Norėčiau tarti keletą 
žodžių. Mūsų laukia svarbi ir brangiai kainuojanti 
operacija. Su kepure rankoje turėjau prašyti valdy- 
bos, kad sankcionuotų išlaidas. Jeigu susimausime, 
lėks pirmiausia mano galva. Todėl tebūnie operaci- 
ja trumpa, rentabili, sėkminga! 

Santūriai linktelėjęs, Maletas išėjo, lydimas 
skystų aplodismentų. Plojo net Frostas, tiesa, įtarti- 
nai vangiai. 

— Pagunda susimauti, žinant, kad dėl to gali nu- 
lėkti pono Maleto galva, bus didžiulė, bet privalo- 
me jai atsispirti, —- prašneko inspektorius, nušokęs 

ant grindų. - Gatvėse siautėja dar baisesnis sadis- 
tas, prievartautojas, žmogžudys, tad mūsų pareiga 
— piktadarį pagaliau sutramdyti. - Jis atsigręžė į di- 
džiulį Dentono planą ant sienos. - Štai kaip veiksi- 
me. Jei kuris nors paprastutėję mano taktikoje 
įžvelgsite kokį trūkumą, dėl Dievo meilės, šaukite 
visa gerkle. Kartais susimaunu vien per buką įsiti- 
kinimą, esą niekada neklystu. - Inspektorius paro- 
dė šešis smeigtukus skirtingų spalvų galvutėmis. 
— Smeigtukai Žymi šešias telefono būdeles raudo- 
nųjų žibintų kvartaluose. Naudosimės jomis paei- 
liui. Jei bus skambinama iš vis iš tų pačių dviejų 
būdelių, mūsų draugužiui gali kilti įtarimas. 
Kekšės apsimetėlės bus dvi. - Frostas linktelėjo Li- 
zai ir Polei. - Automobiliai — keturi, daugiau dos- 
nusis mūsų skyriaus viršininkas, atsižvelgdamas į 
elgetišką biudžetą, skirti negalėjo. Liza, Pole, abi 
gausite po sąrašą taksi firmų, į kurias skambinsite, 
ir vietų, į kurias važiuosite. Kai visi būsime užsiė- 
mę pozicijas, nieku gyvu ne anksčiau, paskambin- 
site į firmą, sąraše įrašytą pirmąja, ir paprašysite 
nuvežamos į punktą, kuris pagal sąrašą taip pat 
bus pirmas. Jūsų taksi lydės mūsiškiai —- automobi- 
lis numeris pirmas. Nuvažiavusios į paskirties vie- 
tą, išlipsite ir palauksite, kol taksistas nuvažiuos, 
tada kolegos nuveš jus prie antrosios telefono bū- 
delės. Toliau viskas taip pat. Pareigūnai dar dviejo- 
se mašinose budės, pasirengę įsikišti iškilus ko- 
kiems nors netikėtumams. Kad taksi kaskart nesek- 
tų tas pats automobilis, protarpiais juos sukeisime. 
Budintiems kolegoms gali tekti atlikti dar vieną 
svarbią užduotį. Jie bus iškviesti į pagalbą, jeigu tie, 

kas seks taksi, pastebės, kad šis važiuoja ne ten, 
kur mūsų mergina paprašė. Ar viskas aišku? - Visi 
sulinksėjo, sušurmuliavo. - Puiku. Dabar pakalbė- 
kime apie pagrindinį įtariamąjį. — Inspektorius 
luktelėjo, kol pavaldiniai išsidalys nuotraukas. — 
Tomas Džeksonas. Liza buvo jį sulaikiusi, todėl į jo 
ūrmą neskambins. Tas malonumas atitenka tau, 
Pole. Jeigu atvažiuos Džeksonas, jį seks abu automo- 
biliai, o tu, Pole, turėsi būti budri. Nemanau, kad 
žudikas - Džeksonas, bet esu jau ne kartą suklydęs, 
tad rizikuoti nevalia. — Frostas linktelėjo ranką pa- 
kėlusiam Henlonui. - Klausau tavęs, Arturai. 

— Dėl tų dviejų budinčių automobilių. Džekai, 
ar nebūtų geriau, jeigu jie visą laiką padėtų sekti 
taksi, kad galėtų iš karto šį perimti, jei tiesiogi- 
niam sekėjui kas nors nutiktų. 

— Gal ir būtų geriau, bet šitaip gali žlugti visa 
operacija. Antrą valandą nakties gatvės bus tuš- 
čios. Taksi ir šiam iš paskos sekantys du automobi- 
liai kristų į akis kaip pasistojęs pimpalas. Jei galva- 
žudžiui kils bent menkiausias įtarimas, jis susyk 
pasišalins iš žaidimo. 

Ranką pakėlė inspektorė Mod. 

— Kur mums sėsti taksi - į galą ar prie vairuotojo? 

— Geras klausimas. Apie tai nepagalvojau, - pri- 
sipažino Frostas ir nužvelgė kolegas. - Ar yra ko- 
kių nuomonių? 

— Būtų saugiau sėsti į galą, - pasakė Bertonas. 

— Taip, bet ne saugumui teikiame pirmenybę, - 
atsakė inspektorius. - Mums svarbu išprovokuoti 
tą bjaurybę. - Jis iškratė iš pakelio paskutinę ciga- 
retę ir užsirūkė. — Į galą sėskite tik tada, kai bus 

akivaizdu, kad taksistas to ir tikisi, visais kitais 
atvejais — į priekį. Šit kas dar, merginos. Labai 
svarbu nereaguoti per anksti. Jeigu jis ims gniau- 
Žyti jums papukus ar grabalioti aukščiau kojinių, 
neskubėkite mosuoti tarnybiniu pažymėjimu. Kaip 
pasielgtų save gerbianti mergina? Spirtų įžūlėliui į 
slėpsnas ir paspruktų nesumokėjusi. Taip ir dary- 
kite. Beveik galėčiau užtikrinti, kad toks taksistas 
bus ne tas, kurio ieškome. Tas, kuris tikisi užgesin- 
ti keletą cigarečių į minkštą, baltą pilvą, su tokiais 
niekais kaip papų gniaužymas neprasidės. 

— Inspektoriau, sakote nemosuoti pažymėjimų, 
— įsiterpė Polė. - O kada galime atskleisti, kad esa- 
me policininkės? 

— Niekada, - atsakė Frostas, išpūtęs dūmus. — 
Kol nusikaltėlio nesuimsime, jis neturi žinoti, kad 
judvi - farės. Mums reikia patikimo įrodymo. Mer- 
ginas jis kažkur nusiveža, ten suriša, kankina, 
prievartauja. Tik žinodami, kur bjaurybė tai daro, 
galėsime jį priremti. Būtų idealu, jei galėtume nu- 
sekti paskui tave ar Lizą iki pat jo slėptuvės. Tada, 
žinoma, jei Maletas lemiamą akimirką nenuspręs- 
tų, kad gana jau tų viršvalandžių ir operacijos ne- 
nutrauktų, įsiveržtume ir jus išvaduotume. 

— Ar turėsime siųstuvėlius? — paklausė Liza. 

Inspektorius papurtė galvą. 

— Būtų pernelyg rizikinga. Turėsite mobiliuo- 
sius. Dauguma prostitučių juos nešiojasi, tad įtarti- 
nai neatrodysite. Jei tik kas negerai, skambinkite. 
Net jeigu šitaip išsiduosite — jūsų saugumas svar- 
biau. Ar daugiau kvailų, gaišinančių klausimų 
bus? Nebus? Puiku. Turime dar valandą, tad užsu- 
kime visi į valgyklėlę pasistiprinti. 

Frostas žvilgsniu išlydėjo saviškius, kurie skirs- 
tėsi gyvai šnekėdamiesi, paskutinį kartą nužvelgė 
ištuštėjusį žmogžudysčių tyrimo kambarį ir išjun- 
gė šviesą. Staiga jį suėmė silpnumas. Jau žinojo, 
kad nutiks kažkas blogo. Kažkas siaubingo. 


Inspektorius užgniaužė Žiovulį ir pažvelgė į 
laikrodį. Buvo beveik penkiolika po trijų — tokiu 
metu padorios kekšės jau miega, užtat visokios 
atmatos - hienos, mintančios liūčių išėdomis, - len- 
da iš pakampių. Švaistyti Maleto viršvalandžiams 
skirtų lėšų nebebuvo prasmės. Kad ir ką blogo Fros- 
tui pirmiau kuždėjo nuojauta, operacija vyko pagal 
planą; merginos paskambindavo, taksi atvažiuoda- 
vo, nuveždavo jas ten, kur pasakyta, kolegos parvež- 
davo atgal. Jokių įvykių tą naktį inspektorius nebesi- 
tikėjo, be to, šaligatvį taip vėlai zulinančios išvaiz- 
džios prostitutės galėjo sukelti įtarimą. 

Šalia sėdįs Bertonas pro priekinį langą stebėjo 
Lizą Mod, kuri, sekėjų ką tik parvežta, ruošėsi vėl 
skambinti taksistams. 

— Šiai nakčiai gana, — pratarė Frostas. Staiga 
konsteblis griebė jam už riešo. - Aha, sūnau, ma- 
tau ir aš, - įsitempęs pasakė inspektorius. 

Tučtuojau atėjo žinia iš kito automobilio. Kole- 
gos buvo pastebėję tą pat. Perlamutriškai pilkas 
„Peugeot“, įsukęs į gatvę, sustojo jos gale. Vairuo- 
tojas išjungė šviesas. 

— Numerį įžiūri? — paklausė Frostas, rankove 
trindamas stiklą. Bertonas papurtė galvą. Per tamsu. 
„Peugeot“ ėmė labai lėtai važiuoti. - Ką jis ten su- 
manė? — suraukęs antakius, burbtelėjo inspektorius. 

Automobilis sustojo prie telefono būdelės, tvir- 
to sudėjimo vyras su juoda užtraukiama striuke iš- 
lipęs priėjo prie Lizos. Pareigūnai matė juos kal- 
bantis, moteris vis purtė galvą. Staiga vyriškis 
stvėrė jai už rankos ir ėmė tempti prie mašinos. 

— Na pagaliau! - susijaudinęs šūktelėjo Frostas 
ir skubiai įjungė radijo siųstuvėlį. - Visoms gran- 
dims — pasiruoškite sekti pilką „Peugeot 605“, nu- 
merį pranešiu vėliau. — Inspektorius įsižiūrėjo pro 
langą. - Ką ji daro? - sumurmėjo nustebęs, mat Li- 
za važiuoti su vyriškių, matyt, neketino. Nustū- 
musi jį, moteris sparčiu žingsniu nuėjo sau. - Na 
kurgi tu bėgi? Matai, koks mielas kadras. Sėsk į au- 
tomobilį, — maldaudamas ragino kolegę Frostas. 
Bertonas buvo bepuoląs Lizai į pagalbą. - Nespir- 
gėk! - sudraudė jį inspektorius. Anas vyras prisivi- 
jo tariamą prostitutę ir griebė jai už rankos. Frostui 
teko dar kartą apraminti konsteblį. - Sūnau, turėk 
kantrybės! - Jis niekaip nesuprato, kodėl Liza, net 
ir žinodama, kad kolegos važiuos iš paskos, nesėda 
į kliento automobilį. Staiga nuaidėjo gyvuliškas 
skausmo riksmas. Liza su vyriškiu grūmėsi ir šiam 
pavyko parblokšti moterį ant šaligatvio. - Velniop 
sekimą! - sušuko Frostas. - Imame! 

Jis Bertonui įkandin puolė iš automobilio, kar- 
tu radijo ryšiu prašydamas pagalbos. Iš „Peugeot“ 
iššoko dar vienas vyras. Mėnesienoje kažkas 
blykstelėjo sidabru. Peilis! Vėl?! Antrą kartą per 
vieną naktį?! 

— Mesk! - bėgdamas sušuko konsteblis. 

Vyras atsigręžė ir grasindamas atkišo peilį. 

— Verčiau nesikištum, drauguži! — suurzgė, bet 

čia pat, gavęs iš Frosto žibintuvėliu per galvą, iš- 
vertė akis ir griuvo paslikas. 

Dorai į jį nė nedirstelėję, pareigūnai pripuolė 
prie juodastriukio, kuris, apžergęs Lizą, vėdėjosi 
kumščiu. Bertonas sugriebė jam už riešo, laisvąja 
ranka graibydamasis antrankių. Nublokšti konste- 
blio šalin vyriškis nespėjo — Frostas pastvėrė jam už 
plaukų, atplėšė nuo Lizos ir kniūbsčią taip patiesė 
ant šaligatvio, kad užpuolikas veidu tvojosi į plokš- 
tę. Bertonas kaukštelėjo antrankiais, o inspektorius 
dėl viso pikto užvažiavo plačiapečiui dar kartą. 

- Širdele, ar viskas gerai? - paklausė kolegės. 

— Nieko man nenutiko, - sumurmėjo ši atsisto- 
dama. Apsitampiusi drabužius, su malonumu juo- 
dastriukiui įspyrė. 

— Kas gi čia toks? - Frostas atvertė sulaikytąjį ir 
pašvietė į sukruvintą veidą. - Ogi Mikis Harisas! 
Kaip malonu vėl pasimatyti! 

Antrasis užpuolikas, sverdėdamas, kratydamas 
galvą ir trindamas gumbą pakaušyje, sunkiai sto- 
josi ant kojų. 

— Kuris jūsų, šikniai, man trenkėte? - įsakmiai 
paklausė jis. 

— Pone Graftonai, niekas jums netrenkė, - išsi- 
šiepęs atsakė Frostas. - Paslydote ir pargriuvote. 

Bertonas atkėlė Mikį Harisą. Šis spjaudėsi krau- 
ju ir skausmingai raukėsi. 

— Man reikia daktaro, - sušvokštė. - Šita kalė 
įspyrė į tarpukojį. 

— Aa, pasirodo, rėkei tu, - pasakė inspektorius. 
— Maniau, kad ji. 

— Kreipsiuosi į teismą. Surakinote mane ir tada 
bloškėte veidu į šaligatvį. 

— Najau, najau, - nusišaipė Frostas. — Policinin- 
kai taip nesielgia. Mėginome sugriebti tave, kad 
nepargriūtum, bet tu suklupai ir netyčia tris kar- 
tus trenkeisi galva į šaligatvio plokštę. — Staiga 
surimtėjęs jis pridūrė: - Miki, regis, tau buvo saky- 
ta prie prostitučių nebesiartinti? 

— Ji pasiūlė paslaugas, aš atsisakiau. Užtat ir 
spyrė man. - Žaliūkas išspjovė kruvinas seiles. — 
Dantį išmušė. 

— Koks sutapimas! - nusistebėjo Frostas. - Auklė- 
damas aną jauną prostitutę, pats išmušei jai dantį. — 
Lizos jis paklausė; - Širdele, kas čia nutiko? 

— Jis pagrasino mane paskersti, jei neišsinešdin- 
siu iš Hario Graftono valdų, - atsakė moteris. 

— Luktelkite, - įsiterpė Graftonas. Išsiėmęs iš pi- 
niginės kelis banknotus, įbruko juos Lizai į kaili- 
nukų kišenę. — Štai tau šimtas svarų, pupyte. Lai- 
kyk liežuvį už dantų ir gausi dar tiek pat. 

Frostas ištraukė iš kišenės pinigus ir, palinga- 
vęs galvą, apsimestinai papriekaištavo: 

— Vai vai, šį kartą būsi įklimpęs, Hari. Mėgini 
papirkti policijos pareigūnę, ir dar liudininkų aki- 
vaizdoje. 

Apstulbęs Graftonas net sumirksėjo. 

— Policijos pareigūnę? —- paklausė ir įsistebeilijo 
į Lizą. 

Ši nusitraukė peruką ir Mikio Hariso paklausė: 

— Prisimeni? 

Graftonas pasipiktinęs atsigręžė į inspektorių. 

— Tyčia įviliojote mus į spąstus. Geruoju jums 
nesibaigs. 

— Nieko mums nenutiks, — atkirto Frostas. - Į 

jokius spąstus mes jūsų neviliojome. Tiriame visai 
kitą bylą. 

— Vis tiek nežinojau, kad ji - policininkė. 

— Na jau, na jau, - vėl nusišaipė inspektorius. — 
Ji jus perspėjo: „Aš — policijos pareigūnė.“ - Jis pa- 
rodė į čia pat lūkuriuojančius kolegas. — Girdint 
štai šiems nepaperkamiems, nešališkiems liudinin- 
kams, kurie prisieks Biblija... 

— Šunsnuki tu... - sušnypštė Graftonas. 

— Tu susinervinęs, - šypsodamasis atsakė Fros- 
tas, — tad tiek to, laikykime tai trumpalaikiu takto 
praradimu. — Konstebliams jis pasakė: — Vežkite 
šiuos asmenis į cypę. Švaistėsi šaltuoju ginklu, už- 
puolė policijos pareigūnę, mėgino ją papirkti, vie- 
šumoje laistėsi krauju ir barstė dantis. - Kai Džor- 
danas ir Simsas susodino tuodu į automobilį ir iš- 
važiavo, inspektorius pridūrė: — Ką gi, nemažai 
nuveikėme, kas kad sugavome ne tą, kurį gaudė- 
me. Šiam kartui pakaks, rytoj vėl kibsime į darbą. 


Vyriausiasis inspektorius Maletas peržvelgė 
Frosto pateiktą viršvalandžių deklaraciją ir susi- 
raukė. Trys naktys, nieko doro nenuveikta, užtat 
sąmata - milžiniška. 

— Negerai, Frostai, negerai. Šitiek lėšų iššvaisty- 
ta. O kas iš to? 

— Galime tik pamakaluoti jauku tam netikšai 
prieš nosį, - atsakė Frostas. — Priversti jo tą jauką 
praryti negalime... Kada jis tai padarys, priklauso 
ne nuo mūsų. 

— Ką gi, rytjau per vėlu. Operaciją „Masalas“ aš 
nutraukiu. Vien Dievas težino, ką pasakys valdyba, 
išvydusi tokią deklaraciją. 

— Valdyba žino, kad jokių garantijų suteikti mes 
negalime. Reikia dar vienos nakties. Viduriais jau- 
čiu, kaip tik šiąnakt galvažudį ir prigriebsime. 

— Ne, - nukirto Maletas. — Jūs kasdien tą patį 
jaučiate. 

— Galime atsisakyti vieno automobilio, - pasiūlė 
Frostas. — Važiuočiau saviškių. Tik pagalvokite, 
kaip jus pašlovins valdyba, jei mums pasiseks... 

— Ojeigu nepasiseks, mane įmurkdys į purvą... 
— Skyriaus viršininkas susvyravo. Juk jeigu Frostui 
pasiseks, jis, Maletas, galės paskambinti policijos 
viršininkui ir kukliai prasitarti apie dar vieną 
Dentono skyriaus pergalę... — Gerai. Nusileidžiu 
paskutinį kartą. Gaunate dar vieną naktį. Bet jeigu 
vėl nieko nepešite, bylą iš jūsų atimu. 

Jis pasklaidė pluoštą išlaidas patvirtinančių 
kvitų. Kai kurie jų atrodė labai įtartinai. Pavyz- 
džiui, taksistų kvituose po skirtingomis pavardė- 
mis akivaizdžiai buvo pasirašyta to paties asmens. 
Maletas dėbtelėjo į Frostą, šis skvarbų žvilgsnį kuo 
ramiausiai atlaikė. Po galais! Kaip įrodyti, kad ins- 
pektorius sukčiauja? Skyriaus viršininkas paėmė 
parkerį ir sankciją pasirašė. Frostas, nutaisęs abe- 
jingą miną, užgniaužė palengvėjimo atodūsį ir pa- 
griebė dokumentus, nelaukdamas, kol viršininkas 
patyrinės juos atidžiau. 

— Tuojau pat išsiųsiu į valdybą, - pažadėjo. 

Maletui popierius paslaugiai pasirašius, ins- 
pektorius ketino tarp jų dar įkišti kelis kvitus ir 
pertaisyti galutinę sumą. Jis atsistojo eiti. 

— Neskubėkite, — suskubo sulaikyti Maletas. — 
Kokia padėtis mergaičių nužudymo bylose? 

— Nėra jokios padėties, — atsakė Frostas. - Vie- 
nintelis įtariamasis pasitempė. 

— Puikiai Žinau, - atrėžė skyriaus viršininkas. — 
Kitą savaitę jo mirtis bus tiriama, ir jūs kabote ant 
plauko. Patarčiau kuo skubiau rasti tinkamesnį liu- 
dininką. — Inspektorius abejingai linktelėjo. Buvo 
priėjęs aklavietę. Nei kitų įtariamųjų, nei įkalčių, 
nei pravarčių liudininkų. „Inspektoriau, taip sten- 
gėtės“, - sakė Vikės motina, o juk jis nepadarė nie- 
ko. Ničnieko. - O griaučiai? - paklausė Maletas. — 
To Žmogaus pavardės aš taip ir nežinau. 

— Aiškinuosi, - sumelavo Frostas, kuris ir šiaip 
turėjo daug darbo. 

— Mano kantrybė senka, — subambėjo viršinin- 
kas. - Noriu šiandien pat išgirsti pavardę. Šiandien! 


„- Šiandien man išims siūlus, - pasigyrė Morga- 
nas į kabinetą įėjusiam inspektoriui. 

— Verčiau jau daktarai būtų užsiuvę tau praskie- 
pą, kai turėjo tokią progą, - suniurzgė tas. 

— Taigi man reikės nuvažiuoti į ligoninę... 

Frostas, kažką suvokęs, įsmeigė akis į pavaldinį. 

— Prakeikta ligoninė! Na kaip aš iš karto nesusi- 
protėjau?! 

— Šefe?.. - suglumęs pratarė Morganas. 

— Maletui būtinai reikia griaučių pavardės. Ži- 
nome, kad tasai nelaimėlis keli mėnesiai prieš pa- 
skutinį kartą pasidulkindamas buvo susilaužęs ko- 
ją. Štai tau dešimties taškų vertės klausimas. Kur 
važiuotum, susilaužęs ranką? 

"1 ligoninę. 
— Būtent. O Dentono ligoninė įrašus saugo nuo 

senų senovės. - Inspektorius pagriebė nuo kaby- 
klos šaliką. —- Atvaryk ratus, - paliepė konstebliui. 
— Eidamas pro žmogžudysčių tyrimo kambarį, pa- 
sikvietė ir Bertoną. —- Eime, sūnau, pavažiuosime 
iki ligoninės. 


Ligoninės budėtojas, suvargęs žŽMogėnas nešva- 
riu chalatu, begaliniais betoniniais laiptatakiais 
nusivedė juos į rūsį ir atrakino žalsvas duris. Išsyk 
tvokstelėjo drėgme ir pelėsiais. Vyriškis spragtelė- 
jo jungikliu. Palei sienas ilgoje, siauroje, beveik 
kaip koridorius, patalpoje į tamsą driekėsi lubas 
siekiantys stelažai, prigrūsti segtuvų su senais do- 
kumentais. Podėlį pamažu apšvietė viena po kitos 
įsižiebiančios lempos. 

— Turėtų būti kažkur gale, — pasakė budėtojas, 
vesdamasis pareigūnus tarp lentynų. Frostui pasi- 
rodė, kad jie žingsniuoja į praeitį: kuo toliau, tuo 
geltonesni buvo segtuvai su etiketėse įrašytais de- 
šimtmečiais. Devintasis, aštuntasis, septintasis... 
Jis sudrebėjo ir apsikamšė šaliką. Šalta, drėgna, 
pripelijusi patalpa priminė senės ūkelį. — Va, — 
tarstelėjo vyriškis ir parodė į 1957-ųj4 skyrių. Len- 
tynos čia linko nuo storų aplankų ir ryšulių, per- 
juostų virvelėmis su užtukusiais mazgais. — Jeigu 
tam Žmogui buvo lūžusi kulkšnis ir jeigu popieriai 
buvo sutvarkyti, kaip pridera, nors taip nutinka ne 
visada, tuomet jo kortelę turėtumėte rasti. 

Atrodė, kad stelažai su 1957-ųjų dokumentais 
niekada nesibaigs. Matyt, tais metais žmonės į li- 
goninę tiesiog plūdo. 

— Mums prireiks visos sumautos savaitės, — 
mažne suvaitojo Bertonas. 

— Mažiausiai, - atsakė budėtojas. - Išeidami ne- 
užmirškite išjungti šviesos. 

— Būtų neblogai, kad kas padėtų, - viltingai už- 
siminė Frostas. 

— Tą patį pagalvojau, kai jūs, niekdariai, sulai- 
kėte mane dėl greičio viršijimo, — atšovė žŽmogėnas. 

Pareigūnai luktelėjo, kol jis nueis. 

— Reikės išsiaiškinti, kokia jo mašina, ir sulaiky- 
ti dar kartą, - pasakė Frostas, kai tolumoje nutilo 
žingsnių aidas. Nepaisydamas perspėjimo: NERU- 
KYTI - inspektorius pavaišino kolegas cigaretėmis, 
užsirūkė ir pats. — Čia tokia drėgmė, kad ir norėda- 
mas nepadegsi, - sumurmėjo. — Nors pagunda 
-kukština, kad mane kur plynios. - Jis paėmė iš len- 
tynos išsipūtusį aplanką. Virvelė susyk nutrūko ir 
popieriai pasklido ant grindų. - Įklimpome ilgam, 
po šimts velnių, - suniurzgė inspektorius ir, nu- 
spyręs aplanką į šalį, parodė į pergrūstą lentyną 
Morganui už nugaros. - Kas tuose žaliuose? 

Valstietis ištraukė vieną aplankų ir dirstelėjo į vidų. 

— Rentgenogramos. 

— Puiku. Jeigu jam buvo lūžusi kulkšnis, vadi- 
nasi, turėjo būti peršviestas, - pasakė Frostas. - Į 
kitką nekreipkite dėmesio, imkite tik žaliuosius. — 
Morganas ieškojo lentynose žalių aplankų ir pada- 
vinėjo juos Bertonui ir inspektoriui, o šie peržiūri- 
nėjo ir dėjo į krūvą. Ši augo beregint. - Nejaugi 
1957-aisiais žmonės daugiau nieko ir neveikė, tik 
laužėsi rankas ir kojas? — subambėjo Frostas, nu- 
metęs dar vieną aplanką. 

- Šefe, o juk jis galėjo pakliūti ir ne į šią ligoni- 
nę, - pasakė Morganas. 

— Jei negali pasakyti ko nors naudingo, verčiau 
patylėk, - subarė jį inspektorius. Viltis sparčiai blė- 
so, mat buvo likę neperžiūrėti vos keli aplankai, 
tik staiga Frostas kad sušuks: - Radau! Štai jis, šmi- 
kis! Derikas Fernlis, dvidešimt šešerių. - Inspekto- 
rius greitomis pavartė paciento kortelę. - Nevedęs. 
Adresas: Šv. Klemenso kelias 3A, Dentonas. Parei- 
gos: valdytojo pavaduotojas. Po šimts velnių! - Per- 
žiūrėtų aplankų krūva susverdėjusi nugriuvo, per- 
senę raiščiai ėmė trūkinėti ir ant grindų pasisklei- 
dė tikras popierių jukinys. Abu konstebliai šoko jų 
rinkti. - Liaukitės, - sudraudė pavaldinius Frostas. 
— Ligoninių budėtojai algas už tai gauna. 

Pasibrukęs Fernlio kortelę po pažastimi, jis išė- 
jo iš podėlio. Šviesos tyčia neišjungė. 


Žmogžudysčių tyrimo kambaryje sukiauksėjo 
telefonas. Skambino teismo ekspertas Hardingas. 

— Inspektoriau, rentgenograma — neabejotinai 
asmens, kurio griaučius radote. Visiškai toks pat 
lūžis, - pasakė jis. 

— Ačiū, būčiau paskelbęs, kad tai jis, net jeigu 
lūžiai nesutaptų, — atsakė Frostas. Padėjęs ragelį, 
jis mąsliai pasikasė smakrą. Valdytojo pavaduoto- 
jas... O kam tas valdytojas vadovavo? Parduotuvei? 
Kokiam nors biurui? Gamyklai? Pavaduotojas din- 
go ir niekas jo nepasigedo? Niekas nepastebėjo, 
kad darbuotojo nėra darbe? Inspektorius apsidairė. 
— Kur Valstietis? 

— Tikrina, kas gyvena tuo adresu Šv. Klemenso 
kelyje, - atsakė Henlonas. 

— Jeigu ras ten gyvą ir sveiką Deriką Fernlį, būsi- 
me šnipštą laimėję, - suniurnėjo Frostas. - O jeigu 

duris atidarys prisirpusi jauna mergiotė, tiek Vals- 
tietuką šiandien ir tematysime. 

— Kas čia mane apšneka? - Valstietukas įžengė į 
kambarį sudulkėjęs, su senutėle byla po pažastimi. 
Padėjęs ant stalo nespalvotą fotografiją, išdidžiai 
pasakė: — Štai, šefe, Derikas Fernlis. 

Nuotraukoje buvo įamžintas gerų dvidešimties 
vyrukas juodais, žvilgančiais, briliantinu suteptais 
plaukais, stambia nosimi, tvarkingai pakirptais 
usiukais. Stovėjo jis sunėręs rankas. 

Frostas pažvelgė į atvaizdą, sulygino su griau- 
čių fotografija ir papurtė galvą. 

— Nieko panašaus, Valstietuk. Mūsiškis - be ūsų. 

— Tai jis, - primygtinai paprieštaravo Morganas. 
— Buvau nuvažiavęs į jo namus. Dabartiniai gyven- 
tojai nieko nežino, bet radau toje gatvėje gyvenantį 
Žmogų, kuris Fernlį dar prisimena. 

— Iš kur ta nuotrauka? 

— Iš mūsų archyvo. Pasirodo, saugome Fernlio 
bylą. Pažiūrėkite. 

Konsteblis padėjo aplanką ant stalo ir atvertė. 
Prie bylos buvo prisegta išgeltusi laikraščio iškar- 
pa. Antraštė joje rėkte rėkė: PREKYBOS CENTRO 
DARBUOTOJAIS DINGO SU PINIGAIS! Žemiau 
buvo išspausdinta Fernlio nuotrauka. Inspektorius 
atskyrė iškarpą nuo kitų dokumentų ir ėmė balsu 
skaityti: 

- Iš didžiojo „Superwise“ prekybos centro seifo 
dingus 6 000 svarų, Dentono policija ieško valdyto- 
jo pavaduotojo Deriko Fernlio. Šio asmens jau pasi- 
gesta darbe. Fernlio kaimynai tvirtina nematę jo 

į nuotrauką. — Gal aš ir įtarus bambeklis, bet ma- 
nau, jog Fernlis tuos pinigus ir pasiglemžė. — Jis 
pasklaidė nusikaltimą anuomet tyrusio kolegos su- 
rinktus dokumentus. Kiekvieną savaitę dingdavo 
nedidelės pinigų sumos —- penki, dešimt svarų, bu- 
vo akivaizdu, kad smulkiuosius iš prekybos centro 
kasų gvelbdavo Fernlis. Apžiūrėję jo butą pareigū- 
nai išsiaiškino, kad pavaduotojas atsisakė pieno ir 
uždarė sąskaitą banke. Jo paso policininkai nera- 
do. - Dingo kaip į vandenį, - sumurmėjo Frostas. 
— Niekas nepagalvojo paieškoti sode netoli vienos 
gražuolės namų. - Užvertęs bylą, inspektorius pa- 
klausė: — Kodėl Fernlis neatsidūrė dingusių asme- 
nų sąraše? 

— Dingęs ir pasprukęs - ne tas pat, - pasakė 
Bertonas. 

Frostas grąžino aplanką su byla Morganui. 

— Fernlis gvelbdavo smulkiuosius. Išsigandęs, 
kad kontrolieriai jį demaskuos, ištuštino seifą ir 
dėjo į kojas, bet nusprendė paskutinį kartą pasi- 
grožėti didžiakrūtės Nelės džiundže, ir tas sykis 
jam buvo lemtingas. Bet kas nutiko šešiems tūks- 
tančiams svarų ir kur papingoji Nelė staiga surado 
pinigų ūkeliui pirkti? Ar tik todvi aplinkybės ne- 
susijusios? ž 

— Manote, tuos pinigus pasiėmė ji? - paklausė 
Morganas. 

— Kaip tik taip ir manau. - Frostas atsistojo. — 
Nuvažiuokime, Valstietuk, ir paklausime. 


Ji virtuvėje vėl pjaustė daržoves, smulkino jas 
didžiuoju peiliu. 

— Sužinojome, kas buvo paskutinis jūsų klien- 
tas, - pasakė Frostas. - Prekybos centro valdytojo 
pavaduotojas Derikas Fernlis. 

Senė išplėtė akis, bet tuojau pat susitvardė ir vėl 
sutelkė visą dėmesį į daržoves. 

— Pavardės nežinojau, - suburbleno. 

— Už paskutinį gyvenime pasismaginimą jis 
šiek tiek permokėjo, ar ne? O paskui net arbatos 
negavo. 

Nudelbusi akis, ji įnirtingai darbavosi peiliu, 
tik per plauką nenusirėždama pirštų. 

— Nesuprantu, apie ką šnekate. 

- Iš kur gavote pinigų sodybai pirkti? 

— Nebeprisimenu. 

Frostas prisitraukė kėdę, bet pastebėjęs, kaip ši 
atrodo, persigalvojo ir liko stovėti. 

— Galiu priminti. Fernlis kaip ir kiekvieną 
penktadienį užsuko pasilepinti malonumais, tik šį- 
kart atsinešė lagaminėlį. Kai negarbingai nusibai- 
gė, lagaminėlį jūs atvožėte ir išvydote tiek pinigų, 
kiek gyvenime nebuvote regėjusi - per šešis tūks- 
tančius svarų. Tai buvo puiki proga pasprukti, 
dingti, kartu ir užsitikrinti, kad sūnelis niekam ne- 
išpliurps apie gašlūną dėdę, pakastą sode. Už tuos 
pinigus jūs įsigijote šį; ūkelį, sūnelį pakišote po 
laiptais, o jei kas paklausdavo, nubraukdavote aša- 
rą ir pasiguosdavote, esą vieniši angelai pasiėmė jį 
į dangų ir dabar jis atstoja jiems saulę“. Juk taip? 

Senolė gūžtelėjo pečiais. 

— Apie jokius pinigus nieko nežinau. 

* Aliuzija į sentimentalią Ray'aus Hendersono, Budo de Sylvos ir 
Lew Browno dainą „Sūnelis“. 


541 


Čekšt. Čekšt. Cekšt. 

Staiga atsidarė durys, ir į virtuvę įsliūkino Ber- 
niukas. Išvydęs kriminalistus, jis nusigando. 

— Eik, paskaldyk malkų, - paliepė motina. 

Berniukas klusniai, lyg gerai išdresuotas šuo, 
priėjo prie kriauklės ir paėmė iš po jos kirvį. Užsi- 
kėlė jį ant peties, tarytum šautuvą. 

— Einu, paskaldysiu malkų, — ištarė taip, lyg 
mintis būtų jo paties, ir, stebimas pareigūnų, išėjo. 

— Sakėte, kad sūnus daug kartų smogė Fernliui 
į galvą, - priminė Frostas. 

— Na taip. 

— O patologas teigia, kad būta tik vieno smūgio. 

— Seniai tai buvo. Aiškiai nebeprisimenu. 

— Ar žinojote, kad Derikas atsinešė pinigų? 

— Apie jokius pinigus nieko nežinau, - pakarto- 
jo senė ir, sugraibiusi daržovių gabalėlius, sumetė į 
prikaistuvį. 

Inspektorius atsiduso. Nebesitikėjo nieko iš jos 
išpešti. 

— Ką gi, ponia Oldridž, kol kas tiek. 

Jis kinktelėjo Morganui, ir juodu išėjo. 


- Šefe, labai lengvai ją paleidote, - papriekaišta- 
vo konsteblis. 

— Gal... - pratarė Frostas. 

Prie kudakuojančios vištidės Berniukas mosavo 
kirviu, Kapojo išvirtusio medžio kamieną. Skrosda- 
mos orą, ašmenys kassyk tvykstelėdavo blėstančioje 
saulės šviesoje. Morganas kumštelėjo inspektoriui. 

- Šefe, man atrodo, sugebėčiau jį prašnekinti. 

Konsteblis priėjo prie Berniuko, kuris nuleido 

kirvį ir įtariai nužvelgė pareigūną. 

— Eikit sau, - suburbėjo. - Nešneku su jumis. 

— Tik šio to paklausčiau, - gerindamasis pasakė 
Morganas, bet inspektorius tempte nusitempė jį į šalį. 

— Gana, Valstietuk. | 

— Šefe, bet juk... 

— Sakau, gana! 

Frostas apsigręžė ir numaknojo prie automobi- 
lio, suglumęs konsteblis nusekė iš paskos. 


— Tad ji neprisipažįsta pasisavinusi pinigus? — 
išklausęs ataskaitą, pasiteiravo Maletas. 

— Viršininke, spaudėme senę kaip išmanydami, 
— patikino Frostas. - Ji tvirtino nieko apie pinigus 
nežinojusi. 

— O sūnus? Jį apklausėte? 

— Ne... - Žiojosi atsakyti Morganas ir čia pat su- 
vaitojo iš skausmo, gavęs iš inspektoriaus taiklų 
spyrį į kulkšnį. 

— Pataršėme kaip reikiant, - pasakė Frostas. — 
Jis irgi tikino pinigų nė akyse nematęs. Manau, 
tas nebrendyla pameluoti net nesugebėtų. Spėju, 
Fernlis pinigus kur nors paslėpė ir mes jų niekada 
nerasime. 

Maletas patenkintas linktelėjo. 

— Tai vienintelis neatsakytas klausimas, kuris 
mums nelabai ir rūpi. Kai jau Žinome aukos tapa- 
tybę, galiu siųsti dokumentus į Karališkąją proku- 
ratūrą. Aš, kaip ir jūs, abejoju, ar jie ten imsis tyri- 
mo, bet tai jau jų bėdos. — Skyriaus viršininkas 
siektelėjo telefono. - Jums leidus, pranešiu policijos 
viršininkui apie vaisingą savo... ee... mūsų darbą. 

- Šefe, nesuprantu, kodėl ponui Maletui pasa- 
kėte, esą pataršėme sūnų. Juk mes su juo net nekal- 
bėjome, - nusistebėjo Morganas, kai juodu grįžo į 
savo kabinetą. 

Frostas spyriu užtrenkė duris. 

— Valstietuk, su senės sūnumi mes nekalbėjome, 
kad neišgirstume, ko nereikia. 

— Ko? 

— Pavyzdžiui, kas iš tikrųjų nutiko Fernliui. 

— Juk Žinome, kas nutiko. Jį užmušė ponios Ol- 
dridž sūnus. 

— Klysti, Valstieti. Manau, Fernlį nužudė pati 
ponia Oldridž. - Inspektorius atsisėdo prie stalo ir 
užsirūkė. - Ar atkreipei dėmesį į peilį, kuriuo ta 
sukriošėlė pjaustė morkas? 

— Žinoma, šefe. Labai panašus į tą, kuriuo per- 
rėžė man ranką. 

— Ir į šitą labai panašus. - Frostas ištraukė stal- 
čių ir išėmė plastikinį maišelį su aprūdijusiu pei- 
liu, rastu kartu su griaučiais. - Tikras dvynys, su 
tokiu pat žiedu ant koto. 

Morganas įdėmiai apžiūrėjo peilį. 

- Panašus, - pripažino nenoriai. 

— Panašus? Identiškas, po šimts velnių, o ne pa- 
našus. Tikriausiai iš rinkinio. 

— Tad ką norite pasakyti? - paklausė konsteblis. 

— Noriu pasakyti, Valstieti, kad šitas prie griau- 
čių rastas peilis - iš ponios Oldridž virtuvės. Kodėl 
ji staiga užkasė gerą daiktą? Nors šiaip nieko neiš- 
meta, tikriausiai net tualetinio popieriaus, ir to 
abiem pusėmis nusišluosto. O šit peilį išmetė - to- 
dėl, kad jis buvo kruvinas, ir tas kraujas - ne viš- 
čiuko, o Deriko Fernlio. 


544 


— Sakote, ponia Oldridž jį nudūrė? 

— Taip. Pati sakė, kraujo buvo pritaškyta visur. 
Praskėlus makaulę, kraujas čiurkšlėmis nesilieja. 
Gal vaikis kaip nors ir prisidėjo, bet Fernlį nužudė 
ji, veikiausiai norėdama pasiglemžti pinigus, o tai 
jau - tyčinė žmogžudystė. 

— Kur, šefe, įrodymai? — nepatikliai paklausė 
Morganas. 

— Įrodymų, sūnau, neturiu, tik žinau, kad žudi- 
kė -ji. 

— Kodėl tuomet neleidote apklausti sūnaus? Gal 
būčiau išlupęs iš jo tiesą. 

— Na, tarkime, būtų jis tau pasakęs, kad mamytė 
peiliu nusmeigė nedorėlį dėdę. Kas tada? Ogi Ma- 
letas būtų nesiliovęs spirgėti, ir turėtume gaišti 
brangų laiką, tirdami prieštvaninę žmogžudystę, 
nors teismas tokios bylos net nesiimtų. Aš ir šiaip 
turiu ką veikti. 

— Bet juk negalite numoti ranka į žmogžudystę, 
— niekaip neatlyžo konsteblis. 

— Valstietuk, paklausyk atidžiai. Toji kriošena, 
gelbėdama savo kailį, metų metus slėpė sūnų po 
laiptais. Vien už tai mielai prižnybčiau jai uodegą, 
bet dabar ji jau visai iškaršusi, o aš pernelyg pavar- 
gęs, kad nerčiausi iš kailio dėl tokių senų įvykių. — 
Frostas išpūtė dūmus. - Tebūnie tau pamoka, Vals- 
tieti. Moterų su dideliais papais ir ilgais peiliais 
reikia vengti. - Nusižiovavęs jis pridūrė: —- Važiuo- 
kime pailsėti. Jaučiu, naktis bus nelengva. 

Policijos konsteblis Koljeris nusižiovavo ir pasi- 
trynė akis. Buvo trečia valanda, budėjo jis ketvirtą 
naktį paeiliui ir jau vos laikėsi neužsnūdęs. Nuo- 
bodžiavo ir jokių įvykių nesitikėjo. Sekundę užsi- 
merkęs, nespėjo net pasvajoti apie lovą namuose — 
pajutęs, kad kažkas sėdi šalia, praplėšė akis. Džor- 
danas parnešė mėsainių? Ne. Greta sėdėjo 
kriminalistas inspektorius Džekas Frostas. 

— Pone, atsiprašau, — sumurmėjo konsteblis, 
stengdamasis atrodyti žvalus. - Užsimerkiau vos 
sekundei. 

— Kokiems dviem šimtams keturiasdešimčiai, 
kad tave šmikis, — atkirto Frostas. - Drauguži, Ži- 
nau, kad pavargęs, bet kas iš to budėjimo, jei mie- 
gosi kaip tik tada, kai ji įsės pas žudiką? - Inspek- 
torius pasižiūrėjo pro langą. - Beje, kur ji? 

Iš išgąsčio krūptelėjęs, Koljeris griebė žiūronus 
ir įniko dairytis apie telefono būdelę. Polės jis neiš- 
vydo. Pražiopsojo, po galais, ji įsėdo į automobilį, o 
jis pražiopsojo! Vis dėlto pastebėjo - ji stovėjo šešė- 
lyje, atsirėmusi į turėklą. 

— Antai stovi, pone! 

Dėdamasis visiškai ramus, tarsi nė nebūtų pame- 
tęs kolegės iš akių, padavė žiūronus inspektoriui. 
Pasijutusi stebima, Polė išėjo į gatvės žibinto ap- 
šviestą ruožą ir tyčia, tarsi sakytų, žinokis, Koljeri, 

paviksėjo užpakaliuku. Konsteblis nuraudo. Fros- 
tas, nenuleisdamas nuo merginos akių, pasakė: 

— Rūgštele, mielai ją pakirkinčiau. Beje, argi ne 
dviese turėtumėte budėti? Kur Džordanas? 

Pasiteisinti Koljeris nespėjo —- su dviem geltono- 
mis polistirolo pakuotėmis rankose grįžo Džorda- 
nas. Išvydęs inspektorių, jis susidrovėjo. 

— Atsiprašau, tik sulaksčiau iki „McDonald'so“. 

Frostas paėmęs atvožė pakuotę su mėsainiu. 
Užkvipo riebalais ir kepintais svogūnais. 

— Reikėjo nupirkti ir Koljeriui, - pasakė ir sulei- 
do į suvožtinį dantis. —- Nagi, nagi, - pridūrė susi- 
domėjęs. 

Plykstelėjo automobilio žibintai, prie būdelės 
privažiavo smėlio spalvos mažalitražis su užrašu 
„Deivo taksi“. Vairuotojas pasignalizavo. 

Koljeris užmetė akį į sąrašą ir pakėlė prie akių 
žiūronus. 

— Taksi tikras ir taksistas tikras. Jis Polę vežė 
jau du kartus. 

— Ką gi, sūnau, važiuok. Paskui parvežkite kole- 
gę į nuovadą. Man šiai nakčiai gana. 

Inspektorius išlipo. Nuovargis ir neviltis svari- 
no jam pečius. O juk neabejojo, kad naktis bus lem- 
tinga. Dabar gi žinojo iš ryto reikėsiant vėl aiškin- 
tis nagui Maletui, įkalbinėti jį nenutraukti operaci- 
jos. Frostas nenoromis dar kartą atsikando 
mėsainio ir, numetęs jį ant šaligatvio, paspyrė. Dar 
kiek paėjėjęs, už kampo įsėdo į savo automobilį. 
Morganą buvo palikęs prie kitos telefono būdelės 
stebėti Lizos Mod. Tiesa, paliko labai nenoriai, 
nors konsteblis ir dievagojosi: „Šefe, galite manimi 

pasikliauti.“ Vis dėlto jis buvo ne iš tų, kuriais ga- 
lėtum pasikliauti. 

Nuvažiavus pusę kelio, prabilo radijo siųstuvėlis: 

— Operatyviojo valdymo centras - inspektoriui 
Frostui. Skubi informacija. 

— Frostas, - tarstelėjo jis į mikrofoną. 

— Automobiliu įsilaužta į „Konvėjaus“ juvelyri- 
nę Aukštojoje gatvėje. Sužeistas pareigūnas, greito- 
jijau važiuoja. Reikia skubios pagalbos. Siųskite vi- 
sus savo Žmones. 

Inspektorius apgręžė automobilį ir susisiekė su 
saviškiais. 

— Visoms grandims! Operaciją nutraukiame. Įsi- 
laužta į „Konvėjaus“ juvelyrinę parduotuvę, su- 
žeistas kolega. Visi važiuojame ten! 

— Šefe, aš stebiu inspektorę Mod, — atsiliepė 
Morganas. — Kaip tik privažiuoja taksi. Numerio 
neįžiūriu, bet matau, kad prie vairo - moteris. Lyg 
ir viskas gerai. Ar saugu palikti inspektorę vieną? 

— Nesaugu, po velnių! —- atšovė Frostas. - Gali 
būti persirengęs vyras. Sek iki paskirties vietos, 
paimk Lizą ir abu kuo greičiau atvažiuokite prie 
„Konvėjaus“ juvelyrinės. 

Posūkyje slystelėjęs inspektoriaus automobilis 
įsuko į Aukštąją gatvę. Prie juvelyrinės parduotu- 
vės jis atsidūrė pirmas, bet tuojau pat dviem maši- 
nomis atskubėjo ir kolegos. Skersai gatvę stovėjo 
policijos „Panda“. Ant šaligatvio prie parduotuvės 
žibėjo stiklo šukės, spiegė signalizacija, tik niekas į 
ją nereagavo. Nutekamajame griovelyje palei šali- 
gatvį nejudėdamas tįsojo uniformuotas policinin- 
kas, jam aplink galvą telkšojo kraujas. Frostui už 

nugaros sutrinksėjo durelės, pasigirdo skubrūs 
žingsniai. Pripuolęs prie gulinčiojo, inspektorius 
atsiklaupė ir palietė šaltą išblyškusį skruostą. Dvi- 
dešimt vienų Piteris Adamsas skyriuje buvo spėjęs 
išdirbti vos kelis mėnesius. 

— Neškite šen apklotą ar ką! - sušuko Frostas. — 
Sušals mirtinai! 

Jis žingtelėjo į šalį ir atskubėjusi konsteblė Polė 
Flečer rūpestingai apklojo sužalotąjį kailinukais, 
su kuriais pirmiau vaidino naktinę plaštakę. Ins- 
pektorius užuodė svaigų jos kvepalų aromatą, vi- 
siškai nederantį prie aplinkybių. 

— Ei! — atbėgdamas skersai gatvę, šūktelėjo vy- 
riškis. — Aš jus ir iškviečiau. Viską mačiau, - di- 
džiuodamasis savimi, pasigyrė prisiartinęs. 

Frostas suėmė jam už parankės ir pasivedėjo į šalį. 

— Kas čia nutiko? 

— Žiūrėjau filmą per dėžę. Staiga išgirdau 
trenksmą. Prišokau prie lango, žiūriu — furgonas 
mažne sulindęs į vitriną. Trise jie buvo, jaunikliai, 
kokių dvidešimties, visi su balaklavomis. Kai pri- 
važiavo faras, jie kaip tik žėrė į krepšius juvelyri- 
nius dirbinius. Pareigūnas pripuolė, o vienas plėši- 
kų kad tvos jam beisbolo lazda. Patiesė vienu smū- 
giu. Tie sušoko į furgoną ir nurūko. 

— Į kurią pusę? - paklausė inspektorius. 

Liudininkas mostelėjo ranka. 

— Pirties keliu movė, pasiutusiu greičiu. 

— Koks furgonas? 

— Pilkas, krovininis. Nelabai didelis. Kažkoks 
pavadinimas ant šono buvo užtepliotas juodai. 

— Numerio nematėte? | 

Vyriškis papurtė galvą. 

— Neįžiūrėjau. Aptaškytas purvais. 

Frostas nedelsdamas radijo ryšiu suorganizavo 
furgono paiešką. Vos išjungė aparatėlį, atsiliepė 
Morganas. Susijaudinęs jis mažne mikčiojo. 

— Tas furgonas... Ką tik pralėkė pro mane žie- 
de... Važiuoja Ekslio kryptimi... Šviesiai pilkas... 
Trys vyrai... Persekioju... Reikės paspirties... 

- Prilipk prie tų padugnių kaip šlapias lapas, — 
padrąsino konsteblį inspektorius ir tuojau pat krei- 
pėsi į visas grandis, kviesdamas pagelbėti Morga- 
nui. Iš karto nė pats nepajuto šaukiąs, kad perrėktų 
signalizaciją. - Ar niekas nenutildys to Žviegsimo? 
— paklausė. 

— Darbuotojas jau atvažiuoja, - atsakė Džordanas. 

Jie išgirdo dar vieną garsą. Tolumoje užkaukė 
greitosios pagalbos automobilio sirena. Frostas 
nužvelgė be sąmonės gulintį vyruką. Kaip buvo 
galima leisti tokiam nepatyrusiam pareigūnui 
naktį patruliuoti vienam! Vis per tuos nelemtus 
biudžeto apkarpymus! Tikriausiai Adamsas tryško 
entuziazmu, veržėsi parodyti, ko esąs vertas. Nors, 
užuot puolęs tris žaliūkus, ginkluotus beisbolo laz- 
domis, turėjo likti automobilyje ir laukti pagalbos. 

Po kelių sekundžių medikai jau atsargiai kėlė jį 
ant neštuvų. | 

— Panašu, kad lūžęs kaukolės kaulas, - pasakė 
vienas jų Frostui ir niauriai pridūrė: - Trauma vei- 
kiausiai sunki. 

Inspektorius paliepė Polei lydėti Adamsą į ligo- 
ninę. Medikai apstulbo, išvydę į mašiną lipant 
merginą su trumpučiu sijonėliu ir aukštakulniais. 
Ji nieko jiems neaiškino. 

Kai Pirties keliu nuskriejusio greitosios auto- 
mobilio užpakaliniai Žibintai ištirpo nakties tam- 
soje, Frostas, gurgždindamas šukes, priėjo apžiūrė- 
ti parduotuvės vitrinos. Grotos buvo sulankstytos 
ir perkirptos specialiomis žnyplėmis, lentynėlės — 
tuščios, tik vienišas deimantų vėrinys kadaravo, 
etiketės siūlu užsikabinęs už smeigtuko. Inspekto- 
rius jį atkabino ir, patikrinęs kainą, net švilptelėjo. 
4 500! O jis būtų davęs kelis svarus, nedaugiau. 

Iš siųstuvėlio vėl prašneko Morganas. 

- Šefe, vis dar persekioju. Jie varo, negailėdami 
anglių. Kažin ar nebūtų įmanoma užkirsti jiems 
kelio iš priešakio, kol niekur nenusuko? 

— Tuojau sužinosiu, - atsakė Frostas. 

Jis susisiekė su nuovada. Deja, Morganui nepa- 
sisekė. Vienintelis laisvesnis patrulis iš kito miesto 
pakraščio niekaip nebūtų spėjęs konstebliui į pa- 
galbą. Vos Frostas įsidėjo siųstuvėlį į kišenę, prie 
parduotuvės sustojo juoda „Honda Accord“, iš au- 
tomobilio išlipo žemo ūgio storuliukas su avikailių 
pamušta vairuotojo striuke. 

— Aš — Konvėjus... parduotuvė mano, - pasakė 
jis Koljeriui ir ėmė apžiūrinėti suniokotą vitriną. — 
Velniai rautų! - prapliupo pasipiktinęs. - Nežinau, 
nė ką manyti! Trečias kartas per keturis mėnesius! 
Vitrina buvo ką tik įstiklinta! 

— Užjaučiu iš visos širdies, — prisistatęs sumur- 
mėjo Frostas ir paklausė: - Prekės apdraustos? 

— Taip, nors įmokos labai didelės, be to, už pre- 
tenziją turėsiu sumokėti penkis tūkstančius. 

— Tai bent! - nusistebėjo inspektorius ir pasitei- 
ravo: — Ar galite išjungti tą suknistą signalizaciją? 


551 


Konvėjus susiraukė. 

— Inspektoriau, jeigu ji jus taip erzina, išjungsiu, 
bet pirmiau pasakykite man šit ką. Kur jūsų parei- 
gūnai buvo, kai signalizacija suveikė? 

— Mano pareigūnas gulėjo ant šaligatvio su- 
triuškinta kaukole, — atkirto Frostas. - Gavo per 
galvą beisbolo lazda. 

— O Dieve! - Vyriškis išsyk sunerimo. - Nežino- 
jau. Ar jis gyvas? 

Inspektorius patraukė pečiais. 

— Be sąmonės. Laukiame žinių iš ligoninės. 

Konvėjus užsidengė veidą delnais ir palingavo 
galvą. 

— Atsiprašau, nežinojau. 

— Mums reikės pagrobtų vertybių sąrašo. 

— Jį sudaryti bus paprasta, - su kartėliu atsakė 
nukentėjusysis. — Viskas, kas buvo vitrinoje, pa- 
vogta. 

— Norėčiau sąrašą gauti kuo greičiau, - pasakė 
Frostas ir atsitraukė į šalį, mat iš siųstuvėlio vėl 
prakalbo Morganas. 

- Šefe, pametėme juos. 

Inspektorius net išsižiojo. 

— Ką?! 

— Nemanykite, ne per žioplumą. Nusikaltėliai 
staigiai pasuko priešais atvažiuojantį sunkvežimį 
su priekaba. Šio vairuotojas stabdė ir sunkvežimis 
slysdamas užtvėrė kelią. Negalėjome pravažiuoti. 

Frostas.atsiduso. 

— Kažin kur jie negalėjo pasislėpti. Ieškokite, — 
paliepė. 

Laikrodis ant sienos rodė dvylika po keturių. 
Kad ir kaip inspektorius spardė radiatorių, kvotos 
kambaryje buvo šalta. Jis permetė akimis pavogtų- 
jų vertybių sąrašą. 

 — Vertė - beveik ketvirtis milijono. Bene karališ- 
kosios šeimos brangenybėmis prekiaujate? — pa- 
klausė Konvėjaus. 

— Išvien brangūs dalykėliai: auksas, sidabras, 
papuošalai, „Rolexai“. Užtat suma tokia didelė. 

— Kodėl nepadėjote į seifą? 

— Geras klausimas. Prakeikto seifo užraktas už- 
sikirtęs. Negalime atidaryti. Rytoj ateina meistras 
— taisys. Šiandien neturėjo laiko. Man teko pasirū- 
pinti specialiu draudimo kompanijos leidimu per 
naktį laikyti brangenybes vitrinoje. 

— Ir draudikai tokį leidimą išdavė? Mat kokie 
geručiai. 

— Tikri aukseliai, - sarkastiškai pritarė Konvė- 
jus. — Pareikalavo papildomai įmokėti tik penkis 
šimtus svarų. Penkis šimtus —- už sumautas dvide- 
šimt keturias valandas! 

Frostas dar kartą peržvelgė sąrašą. 

— Lažinuosi, dabar gailisi, kad nepasiuntė jūsų 
tolėliau. — Inspektorius išsiėmė cigaretes. — Kada 
nors anksčiau jau laikėte tokias prekes vitrinoje? 

— Pirmas kartas. Tie šmikiai vagys neįtikėtinai 
pastabūs. Arba jiems tiesiog pasisekė. Rytoj būtu- 
me sudėję viską į seifą. 

Inspektorius spragtelėjo žiebtuvėliu. 

— Brangenybės bent jau apdraustos, - pasakė. 

— Na taip, jei gyvensiu ilgai ir jeigu draudikai 
neatkapstys kokios nors sąlygos, leidžiančios jiems 

išsisukti nuo išmokos, gal ir spėsiu atgauti didme- 
ninę brangenybių vertę, tik papildomai sumokėtų 
penkių tūkstančių niekas man negrąžins ir regu- 
liari įmoka nuo šiol bus triskart didesnė. - Konvė- 
jus garsiai išsišnypštė nosį. - Bet ko aš čia aima- 
nuoju? Juk tas pareigūnas ligoninėje... Ar yra kokių 
naujienų? 

— Sąmonės dar neatgavo. Būklė sunki. 

Konvėjui kaktoje susimetė raukšlių. 

— Man labai gaila, kad taip išėjo. Jaučiuosi tam 
vyrukui skolingas. Jei tik galėčiau kaip nors padėti... 

— Ačiū, — tarstelėjo Frostas, trindamas delnus, 
kad atkustų kraujotaka. - Dėkoju ir už tai, kad už- 
sukote. Apie bylos eigą jus informuosime. - Konvė- 
jus užtraukė lagaminėlį ir užsimaukšlino odines 
pirštines. - Luktelkite, - paprašė inspektorius. Kai 
vyriškis vėl atsisėdo, jis pasišaukė Koljerį. - Sūnau, 
gal nulėktum pasiteirauti, ar nėra žinių iš ligoni- 
nės? — Sulaukęs, kol konsteblis išeis, Frostas palin- 
ko į Konvėjų ir, tarsi sąmokslininkas, pabaksnojęs 
pirštu sau į nosies šoną, sušnibždėjo: — Norėjau 
šnektelti akis į akį. - Inspektorius išsiėmė iš kiše- 
nės rudą popierinį maišelį, o iš šio į delną iškratė 
vėrinį. Juvelyrinis dirbinys sutvisko lempos švieso- 
je. - Šiandien aludėje nusipirkau iš tokio tipo, sumo- 
kėjau penkiasdešimt svarų. Nors tas žmogus dieva- 
gojosi, esą vėrinys vertas keturių šimtų. Ar tikrai 
man taip pasisekė? 

Konvėjus nusimovė pirštines ir apžiūrėjo dirbi- 
nį. Papurtęs galvą, grąžino jį Frostui ir pasakė: 

— Inspektoriau, kiek sumokėjote, tiek ir vertas. 
Daugiau kaip penkiasdešimt negautumėte. 

Liūdnai šyptelėjęs, Frostas įsidėjo vėrinį į kišenę. 

— Nupiepęs sukčius, - suburbėjo ir staiga, lyg 
kažką prisiminęs, spragtelėjo pirštais. - Ak, koks 
aš išsiblaškęs. Juk vėrinys — visai ne tas, kurį pir- 
kau aludėje. Šitą aš šiąnakt paėmiau iš jūsų vitri- 
nos. Ir etiketė su kaina buvo prikabinta. Puspenkto 
tūkstančio svarų! - Inspektorius pasiūbavo kortelę 
vyriškiui prieš nosį. 

— Nesuprantu... - išlemeno perbalęs Konvėjus. 

Frostas plačiai išsišiepė. 

— Nesuprantate? O šit jūsų banko valdytojas 
perprato iš karto. 

— Mano banko valdytojas? 

Inspektorius linktelėjo. 

— Ką tik jam skambinau. Gal man taip tik pasi- 
rodė, bet pažadintas jis smarkiai suirzo. Tad štai, 
jūsų kreditas gerokai pereikvotas, bankas ketina 
perimti jūsų namą ir parduotuvę, jūsų čekiai tever- 
ti tiek pat kiek pernykščio kalendoriaus lapai. Pa- 
sak valdytojo, jūsų verslas buvo pelningas tol, kol 
valdžią perleidote sūnui. 

Konvėjus klausėsi Frosto išsižiojęs, bet galiau- 
siai jam pavyko susitvardyti. 

— Inspektoriau, šito jau per daug, - išrėžė jis at- 
sistodamas. — Neketinu... 

— Sėskite! — užriko Frostas. 

Verslininkas susigūžęs klestelėjo ant kėdės. Pa- 
sibeldęs įėjo rūškanas Koljeris. Kažką pašnibždėjo 
inspektoriui ir šis taip pat paniuro. 

— Ačiū, konstebli, - pratarė Frostas ir įsmeigė į 
Konvėjų rūstų žvilgsnį. - Lūžęs kaukolės kaulas, 
sunkiai sužalotos smegenys. Daktarai sako, kad 

mūsų pareigūno galimybės išgyventi menkos, o 
jeigu ir pavyktų, apie visavertį gyvenimą nėra ko 
nė kalbėti. - Inspektorius pasilenkė prie pat Kon- 
vėjaus ir spjaute išspjovė: - Bjaurybe! 

Vyriškis atšlijo lyg įgeltas. 

— Nedrįskite užgaulioti! - šūktelėjo pasipiktinęs. 

— Sukčius, kurie gviešiasi draudimo išmokos, 
užuodžiu iš tolo, - atšovė Frostas. - Suorganizuoja- 
te fiktyvų apiplėšimą ir įteikiate draudimo kompa- 
nijai pretenziją. Prakeiktas sukčiau, sugriovėte gy- 
venimą puikiam policininkui, kuris mėgino ap- 
saugoti jūsų turtą. 

— Nesąmonės! Svaidotės beprotiškais kaltinimais, 
nors jokių įrodymų neturite, - įraudęs atkirto Kon- 
vėjus. - Be advokato daugiau nė žodžio netarsiu. 

— Puiku. - Frostas atsivertė aplanką. - Kai atva- 
žiuos, galėsite jam parodyti. - Inspektorius padavė 
vyriškiui dokumentą. - Kratos orderis. Pasirūpi- 
nau iš anksto. Apieškosime jūsų namus. 

— Mano namus?! — užkriokė Konvėjus, pašėlu- 
siai tirtančiais pirštais vos nulaikydamas popierių. 

— Kas žino, gal rasime brangenybių, kurias jūs 
užmiršote padėti į vitriną. 

Verslininko veidas ištįso. Nudelbęs akis į su- 
braižytą stalviršį, jis sumurmėjo: 

— Inspektoriau, patikėkite, nieko nenorėjau su- 
žaloti. 

Frostas mostu paragino Koljerį įjungti magneto- 
foną ir šiltai, padrąsinamai nusišypsojo Konvėjui. 

— Pasakokite. 

Inspektorius luktelėjo, kol Velsas užrakins ka- 
meros duris, ir pasakė: 

— Jo sūnus su dviem draugužiais surengė fikty- 
vų apiplėšimą. Mūsiškiai važiuoja jų suimti, tad 
paruošk dar porą kamerų. 

— Vadinasi, organizatorius — Konvėjaus sūnus? 
— paklausė seržantas. 

— Aha. Konvėjus paskyrė jį vadovauti parduotu- 
vei. Kvailiau pasielgti, matyt, jau negalėjo. Loši- 
mams ir kvaišalams iššvaistytą asortimentą sūne- 
lis keitė pigiais padirbiniais. Tikėjosi, kad niekas 
nieko nepastebės. Konvėjus ketino verslą parduoti, 
kitą savaitę pirkėjas turėjo atsivesti turto vertinto- 
jus, taigi sūneliui teko prisipažinti. Šit jie ir pama- 
nė, kad apiplėšimas bus geriausia išeitis. Turėk 
omeny, Bilai, nusikalsti neapsimoka*! — Vis šis tas 
šiąnakt nuveikta, - pasakė Velsas, juodviem žings- 
niuojant į priimamąjį. 

— Na taip, jei nekreipsime dėmesio į tai, kad ko- 
lega atsidūrė ligoninėje ir kad serijinis žudikas vis 
dar nesučiuptas, vertinant apgailėtinais mano ma- 
tais, nuveikėme nepaprastai daug. 

Priimamajame jų lūkuriavo Bertonas. 

— Gal žinote, kur Liza? - susirūpinęs paklausė jis. 

— Kam Liza, o tau - kriminalistė seržantė Mod, 
— atrėžė Velsas. —- Kur ji, nežinau. Paieškok tualete. 
Ji ten nemažai laiko praleidžia. 

— Tikriausiai ji žmogžudysčių tyrimo kambary- 
je! - nueinančiam Bertonui šūktelėjo Frostas. Nuo- 
vados seržantui jis pasakė: - Mat iki ko nusiritome. 


* Frazė „nusikalsti neapsimoka“ yra JAV FTB šūkis; kartu tai 
populiaraus JAV komikso, leisto 1942-1995 m., pavadinimas. 

Konsteblis pasitratina su aukštesnio rango parei- 
gūne ir jau mano galįs vadinti ją vardu. 

Vis dėlto, eidamas į savo kabinetą, inspektorius 
sunerimo ir pats. Susivokė Lizą paskutinį kartą 
matęs prieš operaciją „Masalas“, mat prie juvelyri- 
nės parduotuvės ji taip ir neatvažiavo. Bertoną jis 
rado besidairantį po tuščią Žmogžudysčių tyrimo 
kambarį. 

— Gal ji nuvažiavo tiesiai namo, - spėjo inspek- 
torius. - Neskambinai? 

„  — Skambinau. Neatsako. 

— Paklauskime Morgano, kur jis išleido ją. 

Pasigirdo griausmingas juokas, ir pro užpakali- 
nes duris Morganas, Džordanas ir Simsas įvedė tris 
sugižusius antrankiais surakintus vyrukus, juvely- 
rinės plėšikus. Simsas nešė krepšį su bižuterija. 

— Sučiupome! - triumfuodamas paskelbė Mor- 
ganas. 

— Kur inspektorė Mod? - paklausė Frostas. 

— Nežinau, šefe. Nuovadoje nėra? 

— Gal neklausčiau, jei būtų. Paėmei ją, kai išlipo 
iš taksi. Kur išleidai? 

— Nepaėmiau. Taksi iki galo nesekiau, nuvažia- 
vau vytis šitos trijulės. - Konsteblis parodė į sulai- 
kytuosius. 

Frostas nepatikėjo savo ausimis. 

— Palikai inspektorę taksi? - Morganas linktelė- 
jo. Liepęs Džordanui ir Simsui pateikti sulaikytie- 
siems kaltinimą, inspektorius įsitempė konsteblį į 
žmogžudysčių tyrimo kambarį. - Kad tu į klyną 
prasmegtum, palikai ją, ir tiek?! - užriko Frostas. 

Bertonas irgi varstė Morganą tūžmingais 

žvilgsniais. Šis dirsčiojo tai į vieną, tai į kitą, nesu- 
sigaudydamas, kas atsitiko. 

- Šefe, juk negalėjau tuo pat metu vytis furgono 
ir sekti taksi. Sakiau jums, kad važiuosiu gaudyti 
tų vagių. Jūs neprieštaravote. 

— Neprieštaravau, — atšovė inspektorius, - nes 
maniau, kad tu jau paėmęs Lizą. Nesitikėjau, kad 
gali - mulki tu! - ją pamesti. 

- Šefe, atsiprašau, - sumurmėjo Morganas. - Iš- 
ėjo nesusipratimas. Bet tą taksi vairavo moteris. 
Nieko inspektorei negalėjo nutikti. Tikriausiai ji 
tuo pačiu taksi nuvažiavo namo. 

— Skambinau, - įsiterpė Bertonas. - Neatsako. 

— Gal išgėrė migdomųjų ir atsigulė, - viltingai 
spėjo Morganas. 

— Arba atsigulė su serijiniu žudiku, - piktai rė- 
žė Frostas. Jis pasišaukė koridoriumi einantį Sim- 
są. —- Važiuok pas inspektorę Mod, jei reikės, iš- 
laužk duris, patikrink, ar ji namie, ir bet kuriuo 
atveju tučtuojau susisiek su manimi. 

— Palauk. — Bertonas sulaikė Simsą ir padavė 
jam raktą. - Durų laužti nebūtina. - Frostui jis pa- 
sakė: - Niekam nieko nepranešusi, namo ji neišva- 
žiuotų. 

— Valstiečio nepaimta, galėjo įsižeisti ir pasiųsti 
mus visus velniop, - atsakė inspektorius. Nors pats 
tuo netikėjo. Jį graužė abejonės ir kaltės jausmas. 
Kodėl, po šimts velnių, jis laiku nepaklausė Valstie- 
čio, ar Liza važiuoja su šiuo. - Skambink taksistams, 
— paliepė Morganui, - sužinok, kur ją išleido. 

Suviauksėjo telefonas, ir iš palengvėjimo Frostą 
išmušė karštas prakaitas. Tikriausiai Liza. Bet 

skambino ne ji, o Henlonas - iš Konvėjaus namų. 
Seržantas džiaugsmingai pranešė seife radęs di- 
džiumą tariamai pavogtų juvelyrinių dirbinių ir 
laikrodžių. Tik Frosto ši Žinia nėmaž nepradžiugi- 
no. Apiplėšimas jam neberūpėjo. 

— Arturai, turime rūpestį, - pasakė inspektorius, 
nupasakojo padėtį ir liepė lėkti į Satono gatvę, kur 
Liza važiavo taksi. Blausiai ruseno viltis rasti kolegę 
ten, kantriai laukiančią Morgano. - Jei nerasi, grįž- 
damas atidžiai dairykis. Gal pėdina į nuovadą. 

Apsirengusi kaip šliundra, kaukšėdama aukš- 
takulniais... Viltis buvo menkut menkutytė, bet 
reikėjo griebtis nors ir šiaudo. 

Vos padėjo ragelį, telefonas vėl sukiauksėjo. Na 
dabar jau tikrai Liza. Skambino Maletas. 

— Kaip suprantu, mūsų pareigūnas atsidūrė li- 
goninėje. Kodėl aš neinformuotas? 

O Dieve, Maletą iš tiesų derėjo informuoti ne- 
delsiant. 

— Atsiprašau, viršininke, tiek visokių įvykių... — 
Frostas apsakė vyriausiajam inspektoriui padėtį, 
tik nutylėjo dingus Lizą. — Šiuo metu konsteblis 
operuojamas. Nusikaltėlius jau sučiupome. 

— Mm, - numykė Maletas. — Pranešite, kai bus 
naujienų. 

Inspektorius padėjo ragelį, beveik tuo pat metu 
pokalbį su taksi firma baigė ir Morganas. Vos pa- 
žvelgęs šiam į veidą, Frostas suprato, kad nieko ge- 
ro tikėtis neverta. 

— Šefe, tos firmos taksistės naktimis nedirba. Jie 
siuntė vyrą, nuvažiavęs paimti, keleivės jis nerado. 

— Ar tikrinai numerį to taksi, į kurį Liza įsėdo? 

Morganas nežinojo, kur dėti akis. 

— Tas numeris - „Volkswageno Beetle o“, prieš 
pusę metų parduoto metalo laužo aikštelei. 

Frostas sunkiai sudribo ant kėdės ir įsmeigė 
akis tiesiai prieš save. 

— Rupūže, rupūžėle! 

Nugirdęs jųdviejų pokalbio nuotrupą, prišoko 
įsiutęs Bertonas. 

— Kas dedasi?! 

— Nieko gero, sūnau, — atsakė inspektorius. — 
Jeigu Simsas nepraneš radęs Lizą namie, veikiau- 
siai turėsime pripažinti, kad ji pakliuvo į nagus se- 
rijiniam žudikui. 

Vėl sukiauksėjo telefonas. Skambino operatyvi- 
ninkai. Su jais ką tik susisiekęs Simsas pranešė, 
kad Lizos namie nėra, prostitutės aprangos spinto- 
je - taip pat. Ką išgirdęs, Frostas persakė Bertonui. 

— Tas velsiečio išpera ją pametė!.. — net įraudęs 
užkriokė konsteblis. 

— Pamaniau, nieko jai nenutiks, — sumurmėjo 
Morganas, traukdamasis nuo Bertono, kuris šoko 
ant jo, gniauždamas kumščius. 

— Pamanei, avikruša tu?! Ką tu išvis gali many- 
ti, besmegeni! 

— Liaukitės! —- Frostas suskubo perskirti abu vy- 
rukus. — Aš taip pat kaltas kaip ir Morganas, - pa- 
sakė jis Bertonui. - Netgi dar kaltesnis, juk vadova- 
vau, po velnių, aš. Jeigu tau, sūnau, niežti nagai 
mane prilupti, labai prašom, tik pirmiau suraski- 
me Lizą. 

— Suraskime Lizą? — suniurzgė konsteblis, vis 
dar laidydamas žaibus į Morganą. — Norite pasa- 
kyti, suraskime jos lavoną? 

Norėdamas laimėti laiko pagalvoti, Frostas ne- 
skubriai užsirūkė. Kur, po šimts tarakonų, Lizos 
ieškoti, kai nėra nė menkiausios užuominos? Ži- 
nant tik, kad taksi buvo mažalitražis, juodas „For- 
das“. Velsui inspektorius pasakė: 

— Reikia pasiųsti į gatves automobilius — visus, 
kiek tik įmanoma - ieškoti „Fordo“. Svetimo nume- 
rio greičiausiai jau atsikratyta, todėl teks stabdyti 
visus mažalitražius taksi ir išvis visus automobi- 
lius —- lengvuosius, furgonus, sunkvežimius, visų 
įmanomų spalvų ir modelių. Stabdyti ir naršyti. Į 
paiešką būtina įtraukti visus pareigūnus, taip pat 
ir tuos, kurie šiuo metu nedirba. 

— Tokiems veiksmams reikalinga sankcija, - at- 
sakė užsispyrėlis Velsas. 

— Prakeiktą sankciją gausiu, o jeigu negausiu, 
pats ir atsakysiu. 

— Būtų gerai, kad informuotum Maletą. 

Inspektorius griebė telefono ragelį. 

— Tuojau pat ir informuosiu. O tu daryk, kas liep- 
ta. - Laukdamas, kol Maletas atsilieps, Frostas palie- 
pė Bertonui ir Morganui apskambinti visas taksi fir- 
mas ir pasiteirauti, ar jų vairuotojai nepastebėjo ieš- 
komojo „Fordo“ ir, jeigu pastebėjo, kuria kryptimi 
šis važiavo. Į ausį jam vis dar pratisai pypsėjo. - Na- 
gi, nagi, — patyliukais ragino viršininką Frostas. — 
Dar tik ketvirta ryto, nejaugi jau miegi? 

Pagaliau pasigirdo mieguistas, irzlus vyriausio- 
jo inspektoriaus balsas. Maletui prireikė šiek tiek 
laiko suvokti, ką Frostas sako. Bet kai suvokė, jam 
išlakstė visi miegai. 

— Ką sakote?! - mažne užspiegė Maletas. 

Inspektorius atitraukė ragelį nuo ausies ir tūž- 
mus kaltinimų srautas užliejo kambarį. Kai Male- 
tas nutilo — veikiausiai jam prireikė atsikvėpti, — 
Frostas atsargiai įsiklausė. Vis dėlto pirmoji įtūžio 
banga buvo nuslūgusi. 

— Viršininke, visiškai su jumis sutinku, - pasa- 
kė inspektorius. - Absoliutaus žioplumo pavyzdys. 
Drįstu manyti, veiksmus, būtinus kriminalistei 
seržantei Mod surasti ir išgelbėti, sankcionuojate? 

— Kiek tai kainuos?! - išrėkė Maletas. 

— Kiek kainuos? — paklausė Frostas apstulbęs. — 
Koks, velniai griebtų, skirtumas? Policijos pareigū- 
nės gyvybei gresia pavojus. 

— Man pačiam reikia gauti valdybos sankciją, o 
valdyba pirmiausia paklaus: „Kiek kainuos?“ 

— Du tūkstančius tris šimtus. - Frostas pasakė iš 
piršto laužtą sumą. - Jei pasiseks, išlaidos bus kiek 
mažesnės. 

Ir daug didesnės, jei nepasiseks, pridūrė mintyse. 

— Gerai, - atsakė Maletas, matyt, patenkintas iš- 
girdęs konkrečią sumą. — Tik apsieikite be skubotų 
veiksmų. Netrukus paskambinsiu. 

Frostas nieko nelaukdamas padėjo ragelį. Veikti 
jis ketino kuo skubiausiai. 

— Maletas neprieštaravo, - pasakė Velsui. - Man 
leista imtis visų būtinų veiksmų. Tegul kas nors nuo- 
lat patikrina, ar Liza neparsirado namo. Apsijuoksime 
negyvai, jeigu ieškosime jos su šunimis ir sraigtaspar- 
niais, O ji bus išėjusi nusipirkti žuvies tešloje. 

Iš tikrųjų jis žinojo, kad Liza nebegrįš. Žinojo, 
kad ji pakliuvo į nagus prievartautojui, įsivaizdavo 
ją nuogą, pririštą prie lovos, regėjo, kaip tasai 

šlykštynė gesina nuorūkas jai į odą, ir jo veidą 
temdė sielvartas. Apkartęs burnoje smilkstančios 
cigaretės dūmų kvapas pasiekė šnerves. Inspekto- 
rius užgesino nuorūką į lakuotą stalviršį. O juk ža- 
dėjo jai: „Nesirūpink, nė sekundės nepaleisime ta- 
vęs iš akių.“ Dieve, jis dar niekad nebuvo šitaip 
siaubingai susimovęs... 

Grįžusiam Velsui Frostas tuojau pat skyrė naują 
užduotį. 

— Susisiek su kitais skyriais. Tegul visi laisvi jų 
pareigūnai būna pasirengę padėti mums, jei pri- 
reiktų. 

Nuovados seržantas sudvejojo. 

— Ar Maletas tikrai pritars? 

Frostas kuo nuoširdžiausiai nusišypsojo ir pa- 
klausė: 

— Bilai, argi esu kada tau melavęs? 

— Meluoji man kiekvieną mielą dieną, - atšovė 
Velsas. 


Kai suvažiavo iš namų sukviesti pareigūnai, 
Frostas rado darbo ir jiems: vieni skambino į ligo- 
nines, teiravosi, ar neatvykę neaiškiomis aplinky- 
bėmis sužalotų pacientų; kiti - į taksi firmas, užsi- 
rašinėjo taksistų pavardes ir adresus, mat reikėjo 
išsiaiškinti, bene bus pastebėję apsimetėlę kolegę. 
Bertoną ir Koljerį inspektorius išsiuntė apklausti 
prostitučių — gal ieškomoji taksistė yra kurią vežu- 
si? Nuovada šurmuliavo. Frostas veiklos surado 
kiekvienam, bet pats giliai širdyje žinojo, kad nau- 
dos nebus. Reikėjo kokio nors proveržio, dar vieno 
sėkmės šypsnio, bet inspektoriaus angelas sargas 
viršvalandžių dirbti nebenorėjo. 

Suviauksėjo telefonas. Skambino Henlonas. Pa- 
skirties vietoje Lizos nebuvo. Iš ten seržantas nu- 
važiavęs iki pat jos namų. Deja... 

Telefonai beveik netilo. Bet niekas nieko gero 
pranešti negalėjo. Nei taksistai, nei prostitutės, nei 
medikai nieko nežinojo. 

Nešvarius žmogžudysčių tyrimo kambario lan- 
gus apšvietė į aikštelę įsukančio automobilio žibin- 
tai. Liza?! Kas kitas, jei ne Liza?! Atvažiavo Male- 
tas, kad jį kur plynios, ir kaip tik tokiu metu, kai 
nėra kuo jam pasigirti. 

Net ir paryčiais skyriaus viršininkas atrodė ne- 
priekaištingai, it vaikščiojantis siuvėjo manekenas. 

— Į mano kabinetą! - šaižiai įsakė jis, pakeliui į 
savo kabinetą stabtelėjęs žmogžudysčių tyrimo 
kambario tarpduryje. 

— Na ką gi, tuojau mane paaukštins, - atsistoda- 
mas sumurmėjo Frostas. 

Senajame rąstų namelyje su lakuoto medžio 
spintomis sienose Maletas sėdėjo nutaisęs bejaus- 
mę išraišką. 

— Jovalas, — suburbėjo jis. - Visiškas jovalas. — 
Frostas nutylėjo. Taip, skyriaus viršininkas teisus, 
galvojo, bet kuriam galui skelbti tai, kas ir šiaip 
akivaizdu? Kaip tai praverstų gelbstint kolegę? — 
Prieš savo valią, vien pasikliaudamas jūsų patiki- 
nimais, esą žudiką tikrai sučiupsime ir nieko blo- 
go nenutiks, leidau išeikvoti viršvalandžiams 
skirtas lėšas, - toliau bambėjo Maletas. - Visas bū- 
rys pareigūnų dirbo brangiai kainuojančius 
viršvalandžius ir kas gi nutiko, kai žmogžudys 
"pagaliau pasirodė? 

— Mes susimovėme, - nuolankiai atsakė Frostas. 
— Viršininke, žinau, kas nutiko, sakyti nereikia. 

— Maža to, per jus iškilo pavojus mūsų pareigūnės 
gyvybei, nors pats mane tikinote, esą nieko panašaus 
nenutiks. Kaip man dabar pasiaiškinti valdybai? 

— Žinau, kad to daryti nė neketinate, - tarė ins- 
pektorius, - bet kaltę galite suversti man. 

—.Mano reputacija gali nukentėti, jei išaiškės, 
kad jumis pasiklioviau, — atkirto Maletas. Staiga 
skyriaus viršininko akys sužibo — jis rado išeitį. — 
Apkaltinsime konsteblį Morganą, kurį valdyba 
įbruko mums prieš mano valią. Jis sąmoningai ne- 
paisė aiškių jūsų nurodymų. - Maletas užuodė ga- 
limybę palyginti sausam išbristi iš balos. 

Frostas papurtė galvą. Suversti visos atsakomy- 
bės Morganui jis negalėjo. 

— Bet vadovavau aš... - pratarė. 

Viršininkas nutraukė jį iš karto. 

— Formaliai gal ir galima taip sakyti. Iš tikrųjų 
jūsų nurodymai buvo visiškai aiškūs, ir konsteblis 
privalėjo numatyti, kas bus, jei jų nesilaikys. Fros- 
tai, man visiškai nereikia, kad aukotumėtės. - Ma- 
letas apsidžiaugė, prisiminęs valdyboje girdėtą fra- 
zę, ir, iškėlęs pirštą, reikšmingai pridūrė: - Kuo 
mažiau nuostolių, štai kas svarbu. Kuo mažiau 
nuostolių... 

— Neketinu pirsnoti dėl nuostolių, - jau Žiojosi 
atrėžti Frostas, bet nespėjo, mat pasibeldęs galvą 
pro duris kyštelėjo Velsas. 

— Seržante, ar toks jau skubus reikalas? - irzliai 
paklausė Maletas. 

— Ponia Biti teiraujasi inspektoriaus Frosto. Sku- 
biai, - atsakė Velsas. 

— Nusmuktkelnė Dorina? - pasitikslino Frostas. 
— Siųsk ją velniop. 

— Kas ji tokia? —- pasidomėjo Maletas. 

— Sekso ištroškusi senmergė, kuriai atrodo, kad 
pusė miesto vyrų sekioja jai iš paskos, - atsakė ins- 
pektorius. 

— Inspektoriau, man regis, reikėtų pasidomėti, 
kas ten nutiko, - pasakė nuovados seržantas. - Mo- 
teris paklaikusi. Sako nužudžiusi į namus įsibro- 
vusį persekiotoją. 

- Šūdienė! - sukeikė Frostas. - Tik to mums ir 
trūko. 


Pas ponią Biti jis išvažiavo kartu su Pole Flečer. 

— Kad nesakytų, esą ją išprievartavau, — pasiaiš- 
kino jis. 

Jaunoji konsteblė tik šiek tiek šyptelėjo. Frosto 
sąmojis nuotaikos jai nepraskaidrino. Juk žudikas 
galėjo užpulti ne Lizą, o mane, vis galvojo mergi- 
na. Nusivaliusi prostitutės makiažą, ji atrodė kaip 
šešiolikmetė. Vairą laikė virpančiomis rankomis. 

- Širdele, nesikamuok, - pamėgino paguosti Po- 
lę Frostas. - Lizą surasime. - Tiesa, pats jis tuo ne- 
betikėjo. - Štai ten. — Inspektorius parodė namą. 
Daugiau niekur gatvėje šviesos neplieskė. 

— Nagi mikliau, mikliau, - nykščiu nuspaudęs 
skambučio mygtuką, sumurmėjo jis. Moteriškė ne- 
skubėdama krapštėsi apie užraktus ir grandinėles. 
O Frostas nekantravo kuo greičiau išsiaiškinti, kas 
poniai Biti pasivaideno šį kartą, ir grįžti į nuovadą. 

Dorina buvo apsirengusi, ant sijono ir nertinio 
vilkėjo šiltą pilką paltą. Atrodė persigandusi. 

— Juk sakiau, kad mane persekioja. Netikėjote, — 
papriekaištavo moteris. — Šit, įsigavo į miegamąjį. 
Kad kiek, būtų išprievartavęs. - Pareigūnams įėjus, 
šeimininkė užtrenkė duris. - Negalėjau užmigti. 
Nuėjau į visą parą dirbančią parduotuvę, nusipir- 
kau pieno. Grįžusi užklupau jį miegamajame. Tvo- 
jau lazda ir užmušiau. 

— Na mat kokia jūs šaunuolė, - sumurmėjo Fros- 
tas, nepatikėjęs nė vienu moteriškės žodžiu. - Kur 
lavonas? 

Ji drebančiu pirštu parodė į tarpdurį. Inspekto- 
rius linktelėjo Polei, girdi, eik, pažiūrėk, o pats nu- 
sižiovavo ir dirstelėjo į laikrodį. 

— Inspektoriau! — pašaukė netrukus konsteblė, 
sunkiai tramdydama virpulį. 

Vyriškis kniūbsčias gulėjo ant smėlinio kilimo, 
šis buvo aptaškytas iš galvos srūvančiu krauju. Vi- 
dur viengulės lovos pūpsojo pagalvė, jos užvalktis 
voliojosi ant grindų. Pulsą Frostas užčiuopė, bet 
vyriškis buvo be sąmonės. 

— Ponia Biti, šitas žmogus — ne persekiotojas, ir 
jūs jo neužmušėte, - atsitiesęs pasakė inspektorius. 
— Tik „išjungėte“ vagį su užvalkčiu. 


— Vienu lazdos smūgiu ištyrėme daugiau nei 
pusę neišaiškintų nusikaltimų, — su kartėliu pasi- 
guodė Velsui Frostas. — Turėčiau straksėti iš lai- 
mės, bet šiąnakt ne tai man rūpi. - Polė, lydėjusi 
sulaikytąjį į ligoninę, pranešė, kad sužalotas jis ne- 
sunkiai, tik apsvaigintas, tad rytą būsią galima 
kvosti. - Rytą? Dabar ir yra rytas, kad jį kur! - su- 
niurzgė Frostas, gūrindamas į žmogžudysčių tyri- 
mo kambarį. 

Prieš atidarydamas duris, jis suėmė save į nagą. 
Kai įėjo, kolegos išsyk atsigręžė. Visi tikėjosi iš ins- 
pektoriaus kokio nors išganingo sprendimo, buvo 
pasirengę pulti ir parsivežti Lizos, sveikos ir gy- 
vos. Bertonas ir Morganas kaip tik kalbėjosi telefo- 
nu su taksistais. Frostas pažvelgė į konsteblius su 
viltimi. Deja, abu sutartinai papurtė galvas. 

— Nieko gero, —- pasakė Bertonas. - Ką darysime? 

Melsimės, pagalvojo inspektorius, plėšdamas 
cigarečių pakelio celofaną. Po paraliais! Jam paval- 
dūs visi šie Žmonės ir pasirengę padėti - tik Male- 
tas to dar nežino - kitų skyrių pareigūnai, o jis net 
neišmano, kur link nukreipti jų pastangas. Nerei- 
kia aukotis? Jis pasiaukotų nedvejodamas, jei tik 
žinotų kaip. 

Pavaldiniai žiūrėjo į inspektorių, lūkuriuoda- 
mi, veikiausiai manydami, kad jis įnirtingai mąsto, 
nors iš tikrųjų tylėjo Frostas iš beviltiškos panikos. 
Jis patraukė dūmą ir staiga angelas sargas jo pasi- 
gailėjo. Inspektorius mažne pašoko. 

— Mobilusis telefonas... Juk ji turi mobilųjį! 

Bertonas atsiduso. Na ką tas senas kvailys sau 
mano? 

— Jau mėginau skambinti, - pasakė konsteblis. — 
Neatsako. 

"Frostas nekantriai numojo ranka. 

— Suprantu, kad garsas išjungtas. Skambink ryšio 
operatoriui. Tegul nustato, kur dabar Lizos telefonas. 

— Kaip jie nustatys? — suraukęs antakius, pa- 
klausė Bertonas. 

— Kaip jie tai daro, nežinau, bet nustatyti, kur 
yra jų tinklo mobilieji, gali - gal pagal azimutą nuo 

szųstuvo, gal dar kaip nors. Tai visiškai nesvarbu, 
skambink, ir tiek. 

Visi sužiuro į konsteblį. Kitame laido gale jo vis 
paprašydavo palaukti, paskui perduodavo ragelį 
kitam specialistui, tas vėl paprašydavo palaukti. 
Bertonas vis labiau irzo. Frostas sumaigė vos pra- 
dėtą cigaretę ir užsidegė naują. Galų gale konste- 
blis padėjo ragelį. 

— Paskambins. Gali užtrukti kelias minutes. 

— Pasakei, kad reikalas - gyvybiškai svarbus? 

— Po velnių, aišku, pasakiau! - atrėžė Bertonas 
ir Čia pat susidrovėjęs atsiprašė. 

— Nieko tokio, sūnau, — nuramino jį inspekto- 
rius. — Mes visi įsitempę. Nederėjo man, žiopliui, 
klausti. | 

Pareigūnai tylėdami žiūrėjo į telefoną, nekan- 
triai laukė, kol sukiauksės. Frostas be paliovos 
dirsčiojo į laikrodį. Spėliojo, prieš kiek laiko tas 
galvažudys galėjo pasigrobti Lizą, ką jai daro. 

— Inspektoriau! — Tarpduryje niršdamas stovėjo 
Maletas, ką tik iš seržanto Velso išgirdęs, kad kole- 
gos iš kitų skyrių budi, pasirengę padėti, kitaip ta- 
riant, tiksi galinga viršvalandžių bomba su laikma- 
čiu. - Į mano kabinetą! Tučtuojau! 

— Vėliau, - nenuleisdamas akių nuo telefono, at- 
šovė Frostas. 

Skyriaus viršininkui iš pykčio užkunkuliavo 
kraujas. 

— Sakau - tučtuojau! — sušvokštė jis. 

— O aš sakau - ateisiu vėliau, - atrėžė inspekto- 
rius. - Kai galėsiu. 

Maletas prasižiojo ir vėl užsičiaupė. Nesumojo, 

ką pasakyti. Susigaudęs, kad visi kambaryje mato, 
koks jis sumišęs, vargais negalais išspaudė šypse- 
ną ir linktelėjo. 

— Informuokite mane, kai tik bus naujienų, - iš- 
tarė ir, jau galvodamas, kaip atsiteisiąs su Frostu, 
nuėjo į savo kabinetą. 

"Ragelį Bertonas griebė, telefonui vos kiauktelė- 
jus. Skambino mobiliojo ryšio operatorius. 

— Ką sakote? — Konsteblis atsigręžė į didžiulį 
Dentono planą ant sienos. - Tikrai? Dėkoju. - Padė- 
jęs ragelį, jis pasakė: - Mums pasisekė. Inspektorės 
mobilųjį jie atsekė. - Visi susispietė prie plano. Ty- 
rinėdamas jį, Bertonas kalbėjo: - Telefonas — kaž- 
kur čia, Dentono miško pakraštyje. Čia beveik iš- 
vien miškingi plotai ir krūmynai, bet yra ir namas. 
Štai! Turėtų būti Čia! 

— Puiku, - tarė Frostas, energingai trindamas 
delnus. - Pirmiausia reikia sužinoti, kas ten gyvena. 
Jeigu ten moterų vienuolynas ar iškastruotų dvasi- 
ninkų prieglauda, informacija gali būti klaidinga. 

Bertonas nuskubėjo prie kompiuterio Operaty- 
viojo valdymo centre. 

— Ten gyvena kažkokie Vernonai, - pranešė grį- 
žęs. - Džeraldas Vernonas kelis kartus mokėjo bau- 
das už automobilio statymą ten, kur nedera. Dau- 
giau nieko apie juos nežinoma. 

— Gal kuris nors žinote tą namą? — pasiteiravo 
inspektorius. 

— Aš žinau, - atsiliepė Džordanas. - Prieš kelis 
mėnesius buvome ten iškviesti įtarus vagystę. Na- 
mas didelis, prašmatnus, didžiulė veja, dvivietis 
garažas, puikus sodas. 

Frostas apmąstė, ką išgirdęs. 

— Važiuosime visi, — pasakė. — Kuo gausesnė 
draugija, tuo linksmiau. Jei žudikui pavyktų iš- 
trūkti, mums tektų šukuoti mišką, todėl, kad nepa- 
spruktų, iš karto apsupsime namą. Nieku gyvu ne- 
valia išsiduoti, tad, atvažiavę iki čia, - inspektorius 
dūrė pirštu į planą, - išjungsime žibintus. Automo- 
bilius paliksime atokiai nuo namo... Čia. - Jis vėl 
parodė — kur. — Likusį kelio galą eisime pėstute. 
Stengsimės likti nepastebėti, tad jokių kalbų, žibin- 
tuvėlių, durelių trankymo ar sumautų sirenų. — 
Frostas nusikabino nuo gembės šaliką ir apsuko 
aplink kaklą. - Šit kas dar. Jeigu jis klausosi taksis- 
tų pokalbių, gali būti, kad klausosi ir mūsų, todėl 
radijo ryšiu nesikalbėsime. Pirmyn! — sušuko ins- 
pektorius, užsisagstęs apsiaustą. 

Bertonas į aikštelę išskuodė pirmas. Frostas dar 
stabtelėjo priimamajame. Velsui jis pasakė: 

— Bilai, perspėk gydytoją, tegul budi. Jeigu spė- 
sime prisikasti iki vargšės Lizos laiku, jo gali pri- 
reikti. Jeigu nespėsime... daktaro prireiks tam bjau- 
rybei — priešindamasis pareigūnams jis bus sun- 
kiai sužalotas. Na kas bus, tebūnie, po šimts 
rupūžiokų! 

Salone buvo pasiutusiai šalta. 

— Šildytuvo taip ir nepataisei, - papriekaištavo 
Frostas. 

„- Šefe, atsiprašau, - sumurmėjo Morganas ir iš 
magistralės - Pirties kelio — išsuko į šalutinę gatvę, 
kuri driekėsi palei tamsų Dentono miško masyvą. 

Kalbėjosi juodu nedaug. Abu graužė kaltės 
jausmas: Morganą dėl to, kad pametė Lizą, inspek- 
torių — kad tam nesutrukdė. Frostas stengėsi savi- 
graužos atsikratyti, kad galėtų visą dėmesį sutelkti 
į būsimą užduotį. Kokios būklės Lizą rasime? Ar ji 
dar gyva? - galvojo jis. Protarpiais atsigręždavo, 
patikrindavo, ar kiti neatsilieka. Morganas važiavo 
labai greitai, todėl numatytą aikštelę pralėkė, teko 
stabdyti ir grįžti. 

Kai visi suvažiavo, automobiliai aikštelėje vos til- 
po, porą teko statyti ant žolės. Vienas užuomarša gar- 
siai užtrenkė dureles, kažkas jį šnibždomis subarė. 

Naktis buvo tamsi, bet, kai pareigūnai užkopė į 
neaukštą kalvelę, mėnulis susirado debesyse pro- 
peršą ir nudažė kraštovaizdį sidabriniais ir juodais 
ornamentais. Priešais stovėjo vienišas įspūdingas 
namas... „Rėk nerėkusi, meilute - niekas tavęs neiš- 
girs..“ Žvyruota prievaža priešais namą kirto veją, 
kurios centre veikė fontanas - vanduo iš nuogos 
nimfos laikomo gausybės rago tryško į apskritą 
tvenkinuką su žuvimis. 

Frostas nerimastingai nužvelgė dangų. Buvo per 
šviesu. O jie tik prisidengę tamsa galėjo nepastebėti 
perbėgti platutėlę veją. Laimė, netrukus vėl sutemo 
— sunkūs, juodi debesys užklojo mėnulio veidą. 

- Čia persiskirsime į dvi grupes, - sušnibždėjo 
inspektorius. — Arturai, tu su saviškiais apeisi iš 
anos pusės, kiti - su manimi. - Bertonas sugriebė 
Frostui už rankovės ir parodė į namą. Antro aukš- 
to lange plykstelėjo šviesa, tik akimirką, mat suš- 
mėžavęs siluetas užtraukė užuolaidas. - Šunsnukis 
dar nemiega, - sukuždėjo Frostas. - Turėsime būti 
itin atsargūs. Arturai, kai užsiimsite pozicijas, kar- 
tą žybtelėsi Žibintuvėliu. - 

Signalo inspektorius laukė nekantriai mindži- 
kuodamas. 

— Eime, - paragino jis saviškius, kai švieselė pa- 
galiau žybtelėjo. 

Žvirgždas jiems po kojomis garsiai gurgždėjo, 
todėl Frostas nusprendė būsiant protingiau bėgti 
veja. Tai buvo klaida. Jie buvo įveikę gal pusę pie- 
velės, kai staiga akinamai sušvito ratu išdėstyti Ži- 
bintai. Matyt, suveikė jutikliai. Visi pastėrę, be 
amo, sustojo. Frostas aiškiai girdėjo, kaip jam 
dunksi širdis. Įsmeigė žvilgsnį į namą, neabejoda- 
mas, kad ir ten įsižiebs šviesos. Neįsižiebė. 

— Grįžkime į prievažą, - sušnibždėjo jis. 

Kai tik jie nuėjo nuo vejos, žibintai išsijungė. 
Stojusioje aklinoje tamsoje pareigūnai kelias se- 
kundes visiškai nesiorientavo. Frostas tankiai 
mirksėjo ir trynė akis. 

Prie pagrindinių durų stovėjo užrakintas auto- 
mobilis. Variklio gaubtas buvo dar šiltas. Veikiau- 
siai važiuota neseniai. 

— Šefe, inspektorę paėmė ne šita mašina, - su- 
kuždėjo Morganas. 

— Matyt, keičia automobilius, — atsakė Frostas ir 
pažvelgė aukštyn - į gebenėmis apaugusią sieną ir 
antro aukšto langą, kuriame pirmiau buvo paste- 
bėję šviesą. - Pirmiausiai mėginsime pakliūti į tą 
kambarį. 

— Manau, vijokliais užsikarčiau, — pasisiūlė 
Morganas. 

Inspektorius perliejo jį iškalbingu žvilgsniu. 

— Eisime pro pagrindines duris, - pasakė ir pa- 
mojo pneumatinį taraną atsinešusiam Bertonui, — 
Nagi tvok, sūnau. Triukšmo nebijok —- ma jį bala, 
dabar jau reikia skubėti. 

Frostas pasitraukė į šalį ir konsteblis ėmėsi dar- 
bo. Po trečio kurtinamo smūgio stakta suaižėjo ir 
durys prasivėrė. Pareigūnai inspektoriui iš paskos 
sugužėjo į vidų ir puolė laiptais aukštyn. 

Pirmajame kambaryje nebuvo nė gyvos dva- 
sios. Išgirdęs slopų riksmą, Frostas nuskubėjo į ki- 
tą. Užuolaidos čia buvo užtrauktos, tamsiame 
kambaryje blausiai žioravo elektrinis židinys. Į 
šnerves trenkė šleikščiai sumišas pigių kvepalų, 
prakaito ir tabako kvapas. Pašvietęs žibintuvėliu, 
inspektorius išvydo boluojant nuogą kūną ir, sura- 
dęs jungiklį, įžiebė šviesą. 

Lovoje paklaikusi gulėjo nuoga moteris. Virš 
jos palinkęs vyriškis, taip pat nuogas, kraipė galvą 
ir netikėtai apakintas markstėsi. Delnu jis, matyt, 
slopindamas riksmą, dengė moteriai burną. Fros- 
tas pripuolęs atplėšė vyriškio ranką. Lovoje gulėjo 
ne Liza. 

— Pinigų čia nelaikau. - Nuogalius stengėsi kal- 
bėti kuo ramiau. — Iškviečiau policiją. Pareigūnai 
tuojau atvažiuos. 

— Jau atvažiavo, - pasakė Frostas ir atkišo tarny- 
binį pažymėjimą. Tada nuėjo prie durų ir šūktelėjo 
saviškiams: — Čia nėra! Ieškokite toliau! 

Vyriškis, pagriebęs nuo kėdės, užsimetė chalatą. 

— Policija? Ko jums čia prireikė? - paklausė. 

— Manau, puikiausiai žinote - ko, - atkirto inspek- 
torius ir kreipėsi į moterį: - Širdele, ar viskas gerai? 

— Buvo gerai, kol jūs, vėplos, įsiveržėte, - atrėžė 
ta ir užsitraukė antklodę. — Prisižiūrėjai? — piktai 
paklausė Morgano. 

Šis apsimetė spoksąs ne į moterį, 0 į sieną užjos. 

— Atsiprašau, ką sakote? 

— Šūdžius! - pro dantis iškošė ji. 

Bildėdama, trinksėdama į namą įsiveržė ir 
Henlono grupė. Vyriškis su chalatu prasispraudė 
pro Frostą ir pažvelgė žemyn. 

— Išlaužėte duris! - suburbuliavo pasipiktinęs. — 
Brangiai už tai sumokėsite! 

Inspektorius, nekreipdamas į jį dėmesio, pasi- 
vedėjo į šalį Morganą ir paklausė: 

— Ar šita vairavo taksi? 

Konsteblis papurtė galvą. 

— Nemanau. Plaukai visai kitokie. 

— Galėjo būti su peruku. 

— Gal paaiškinsite, kas čia dedasi? Ar tai valsty- 
bės paslaptis? - įsikišo vyriškis. 

— Jūs — Džeraldas Vernonas? - paklausė Frostas. 

— Taip. 

— O ši dama -jūsų Žmona? 

— Taip, — ne iš karto atsakė šeimininkas. 

— Šiąnakt pagrobta mūsų pareigūnė. Manome, 
kad ji yra šiuose namuose. 

Vernonas, regis, nuoširdžiai apstulbo. 

- Neįtikėtina! Galvoje jums pasimaišė, ar ką? 

— Ar šįvakar buvote kur nors išvažiavęs? 

— Buvau. 

— Buvote Fentono gatvėje? 

— Nieko panašaus. Jei taip norite žinoti, buvome 
naktiniame klube. „Kokosų giraitėje“. 

— Kada ten nuvykote? 

— Apie dešimtą. 

— Kada išvykote? 

Vernonas pažvelgė į laikrodį. 

— Šiek tiek po trijų. 

Frostas pasisuko į moterį lovoje. 

— Ponia Vernon, ar taip ir buvo? 

Prieš atsakydama ji vogčia dirstelėjo į vyrą. 

- Taip. 

Kažkur kažkas nugriuvo ir sudužo. Įpykęs Ver- 
nonas užsipuolė Frostą: 

- Inspektoriau, tikiuosi policija — padoriai apsi- 
draudusi? Visas ilgas jūsų atgrubnagių stuobrių 
pridarytų nuostolių sąrašas bus pridėtas prie 
skundo, kurį netrukus gaus jūsų vyresnybė. 

Į miegamąjį įėjo sudulkėjęs, voratinkliais apsi- 
vėlęs Bertonas. 

— Išieškojome visą antrą aukštą ir palėpę, - pa- 
sakė jis. — Nieko... 

Konstebliui iš paskos įžengė Henlonas, kurio 
žmonės naršė pirmą aukštą ir visą sklypą. 

— Džekai, jos nėra. 

Frosto viltys tirpo pasiutusiai greitai. Jokių kitų 
pėdsakų pareigūnai nebuvo užėję, ir jeigu šis vedė į 
aklavietę, jie liko tuščiomis, vadinasi, šansai rasti Lizą 
gyvą dabar ne ką didesni nei pragare aptikti sniego. 

— Inspektoriau! — sušuko į miegamąjį įpuolęs 
Koljeris. — Šit ką radau už skrybėlinės. 

Jis padavė Frostui Lizos Mod rankinuką. Aki- 
moju atkutęs inspektorius išėmė iš jo mobilųjį tele- 
foną. Niršiai surikęs, Bertonas prišoko prie Verno- 
no ir bloškė šį į sieną. 

— Bjaurybe tu, kur inspektorė?! Ką jai padarei?! 

Frostas ir Koljeris vargais negalais atplėšė kon- 
steblį nuo šeimininko sukruvinta nosimi. 

— Eik, apieškok automobilius kieme, - paliepė 
inspektorius. 

— Jau apieškojau, - paniuręs suburbėjo Bertonas. 

— Tad apieškok dar kartą. Nagi mikliau! — Kai 
konsteblis išėjo, Frostas kreipėsi į Vernoną, kuris 
mėgino nosinaite sustabdyti iš nosieš srūvantį 

kraują: - Pone, atsiprašau už karštakošį kolegą. Bet 
jam, kaip ir visiems mums, rūpi, kur ji. 

— Nežinau ir man nerūpi, - sušnypštė vyriškis, 
sulig kiekvienu žodžiu raukydamasis iš skausmo, 
— bet jūs sumokėsite brangiai, oi brangiai... 

Frostas pamosavo rankinuku. 

— Tai mūsų kolegės rankinė. Taigi kur pareigūnė? 

— Asilai neraliuoti, kodėl nepaklausiate, kaip tas 
rankinukas čia atsidūrė?! - iš lovos sušuko moteris. 

— Galime ir paklausti, - maloniai pasakė ins- 
pektorius. - Pone Vernonai, kaip šis rankinukas at- 
sidūrė jūsų namuose? 

Vernonas sulankstė kruviną nosinę ir įsidėjo į 
chalato kišenę. 

— Grįždami iš „Kokosų giraitės“, radome gatvėje. 

— Kada? 

— Jau sakiau - apie tris. 

Frostas išsiuntė Morganą paskambinti į naktinį 
klubą, o pats paragino šeimininką pasakoti toliau. 

— Kai išsukome iš Pirties kelio, - pasakė Verno- 
nas, - mus aplenkė mašina. 

— Kokia mašina? 

— Mačiau tik iš užpakalio. Tamsi, gal juoda, nie- 
ko ypatingo. 

— Juoda ir buvo, - sučirpė moteris. - Juoda, be 
vairuotojo, važiavo dar du žmonės. Sėdėjo gale. 

Vernonas dėbtelėjo į ją. 

— Tad gal pati papasakosi, kaip buvo? Ar vis 
dėlto leisi man? — Moteris patempė lūpą ir parodė 
jam liežuvį. - Tai va, - toliau kalbėjo vyriškis, - ji 
pastebėjo gatvėje kai ką voliojantis ir ėmė šaukti, 
sustok, girdi. Aš, kaip padorus pilietis, sustojau ir 
paėmiau štai šį rankinuką. Nė į galvą, kad būsiu 
už tai sumuštas policininkų. 

— Jūs pastebėjote rankinę? — moters paklausė 
Frostas. 

— Aš. Manau, ją išmetė iš pirm mūsų važiavu- 
sios mašinos. 

— Tik manote? To nematėte? 

— Į tą mašiną akylai nesižvalgiau, bet įspūdis 
buvo kaip tik toks. Raginau Džerį prisivyti juos ir 
grąžinti rastą daiktą. Džeris padidino greitį, bet to 
automobilio taip ir nebepamatėme. 

— Ketinau iš pat ryto nuvežti rankinuką jums, į 
policiją, —- patikino Vernonas. Liežuviu pamakala- 
vęs po burną, jis pridūrė: - Dar ir dantį išmušė. 

— Kažin, - nepatikliai pratarė Frostas, iš visos 
širdies vildamasis neklystąs. Rūpesčių jiems paka- 
ko ir be Vernono danties. Jeigu išaiškės, kad jis iš 
„Kokosų giraitės“ tikrai išvažiavo tik apie trečią, 
teks pripažinti, kad pasikeisti automobilio ir paim- 
ti Lizos negalėjo niekaip. Inspektorius su lūkesčių 
pažvelgė į grįžusį Morganą. 

- Šefe, klubas patvirtino: ponas Vernonas iš ten 
išvyko tuojau po trijų, - pasakė konsteblis. 

- Šūdas! - burbtelėjo Frostas. 

— Aha, - pritarė vyriškis, piktdžiugiškai šypso- 
damasis. - Jūs, inspektoriau, į jį kaip tik ir įmynėte. 
Dėl piktavališkai pridarytų nuostolių ir smurto ke- 
liu ieškinį jums, tam mane užpuolusiam galvijui ir 
visai Dentono policijai. 

Kažkur jau esu tai girdėjęs, liūdnai pagalvojo 
Frostas. Paleidęs saviškius, jis nutaisė atgailaujan- 
čiojo išraišką ir pasakė: 

— Pone, suprantu, kaip jaučiatės, bet pasielgtu- 
mėte kilniai, pažiūrėjęs į mūsų klaidą atlaidžiau. 
Mes labai sunerimę dėl kolegės. 

Vernonas papurtė galvą. 

— Pareigūne, kilnumo iš manęs nesitikėkite. 

Inspektorius atsiduso. 

— Suprantu. Jei su garbiąja Žmona atvyktumėte į 
nuovadą patvirtinti tapatybės, sutvarkytume visus 
formalumus. 

— Patvirtinti tapatybės? — nustebęs perklausė 
Vernonas. 

— Matote, mieloji jūsų Žmonelė, štai maskatuo- 
janti tešmenimis, yra be galo panaši į vieną elitinę 

naktinę plaštakę iš „Kokosų giraitės“. Neabejoju, 
tik panaši, bet jeigu ji vis dėlto ne jūsų Žmona ir 
jeigu tikroji jūsų žmona sužinotų... 

— Niekše tu! - sušvokštė vyriškis, pabalinęs akis. 

— Ne toks aš jau ir niekšas, pone, - nusišypsojęs 
atsakė inspektorius. - Mes pripažinsime jūsų nuos- 
tolių atlyginimo pretenziją - esame apsidraudę. Be 
to, aš neneigčiau, kad, mums įsiveržus, namuose 
buvote vienas - jeigu tai išgelbėtų jus nuo nemalo- 
numų. Bet tokiu atveju kaltinimo smurtu jums rei- 
kėtų atsisakyti. 

— Niekše!.. - pakartojo šeimininkas. 

— Vadinasi, sutarta? — nušvitęs pasitikslino 
Frostas. - Ačiū, galite manęs nelydėti. 

Vos išėjęs į lauką, inspektorius vėl apniuko, juo- 
lab kad ir oras buvo subjuręs. Iš juodų debesų pylė 
lietus. Liza Mod kažkur kamavosi serijinio žudiko 
valioje, o jis, Frostas, neišmanė, ko griebtis. 


Prisimerkęs, kad aitrūs cigaretės dūmai taip ne- 
graužtų akių, jis tuščiai spoksojo į didžiulį miesto 
planą ant žmogžudysčių tyrimo kambario sienos. 
Cigaretė atrodė apkartusi, persirūkius gėlė galvą, 
tačiau bent jautėsi šį tą veikiąs, ne vien laukiąs, kol 
seniai negirdėta įnoringa intuicija pakuždės į ausį 
kokią nors išganingą išeitį. Koridoriuje sutrinksėjo 
žingsniai. Grįžo pareigūnai, siųsti apieškoti ruožo, 
kuriame buvo rasta rankinė. Kaip inspektorius ir 
baiminosi, nieko jie neaptiko, bet jis bent jau gavo 
atsikvėpti nuo viltingų pavaldinių, vis laukiančių 
iš jo stebuklingo sprendimo, žvilgsnių. Frosto ste- 
buklingų sprendimų atsargos buvo išsekusios. 

Tarsi dar maža būtų nevilties, į kambarį visas 
tviskėdamas įžengė Maletas. 

— Inspektoriau, keturių skyrių pareigūnai budi 
mūsų viršvalandžių sąskaita, ir niekas jiems nepa- 
sako, ką daryti, - papriekaištavo jis. 

Frostas į vyriausiąjį inspektorių dorai nė nepa- 
žvelgė. 

— Pranešiu jiems, ką daryti, kai tik žinosiu, — 
atkirto. 

Velniop Maletą! Velniop biudžetą! Velniop viską! 

Sužaibavęs akimis, skyriaus viršininkas išėjo. 

Frostas vėl atsigręžė į planą ir ėmė jį tyrinėti, 
tuo pat metu mąsliai kasydamasis smakrą. 

— Rankinė su mobiliuoju buvo rasta čia. - Jis 
dūrė į planą tabako įrudintu pirštu. - Vernonas su- 
mažino greitį, sustojo, atsisegė saugos diržą, išlipo, 
paėmė rankinuką. Žvilgtelėjo, kas jame, grįžo į au- 
tomobilį, prisisegė diržą, nuvažiavo. Kiek laiko ga- 
lėjo praeiti? Kokių trisdešimt sekundžių, ar ne? 

Bertonas patraukė pečiais. 

— Nežinia, kaip greitai visa tai darė. 

— Žinoma, į tai reikia atsižvelgti, bet patys pa- 
galvokite: jis važiuoja su karšta pupyte, nekantrau- 
ja nusismaukti kelnes, taigi aišku, kad skuba. Ji no- 
ri, kad Vernonas pasivytų priekyje važiuojančią 
mašiną, jis spaudžia taip, kad kibirkštys Žyra, bet 
ano automobilio nebematyti nė ženklo. Nuo štai 
šio vingio, — Frostas parodė į planą, — gatvė tiesi 
kaip styga. Užpakaliniai žibintai būtų matyti my- 
lių mylias. | 

- Nesuprantu, kur lenki, - prisipažino Henlonas. 

— Jeigu Vernonas to automobilio nebematė ir ne- 
aplenkė, veikiausiai anas buvo nusukęs į vieną šių 
gatvelių. - Inspektorius vėl parodė į miesto planą. 

- Jų ten gyvas galas, - pasakė Bertonas. 

— Jeigu mašina dingo iš akiračio dar prieš vingį, 
vadinasi, turėjo pasukti į vieną artimiausių šiam 
gatvelių, antraip Vernonas būtų ją pastebėjęs. - Vi- 
si susispietė aplink Frostą, šis aiškino toliau: - Esa- 
ma trijų tikimybių. Žudikas galėjo nuvažiuoti štai 
čia, keliu, galiausiai išvedančiu į sodybų rajoną, 
kur gyvena papingoji Nelė; arba čia — šita gatvė 
baigiasi naujųjų valdų rajone; arba štai čia - šis ke- 
lias veda į pramoninį rajoną. Ketinu sukviesti kitų 
skyrių Žmones ir colis po colio išnaršyti visus tris 
rajonus. 

Bertonas, kuris tyrinėjo planą inspektoriui per 
petį, suabejojo. 

— Jeigu žudikas važiavo gatve, vedančia į pra- 
moninį rajoną, galėjo, šį kirtęs, grįžti į Pirties kelią 
kitoje vietoje. Tokiu atveju balažin kur dabar gali 
būti atsidūręs. 

— Sūnau, jeigu jam būtų reikėję Pirties kelio, ne- 
būtų iš šio išsukęs. - Bertonas inspektorių jau ner- 
vino. Gal jo prielaidos ir buvo klaidingos, bet kitų 
jie tiesiog neturėjo. - Teks Žmones žadinti, naršyti 
jų valdas. Jiems tai, žinoma, nepatiks. Jeigu kas, 
meluokite, sakykite, kad ieškome trejų metų vaiku- 
čio, ne policijos pareigūnės — tuomet piliečiai bus 
paslaugesni. Jeigu vis tiek nenorės įsileisti, pasaky- 
kite, kad 1997-ųjų policijos aktas suteikė jums neri- 
botus įgaliojimus: turite teisę įžengti į bet kurią 

valdą, tam besipriešinantį asmenį — suimti ir ap- 
kaltinti. 

— Koks tas aktas? —- pasidomėjo Džordanas. 

— Kokio norėtum, toks ir yra, - atsakė Frostas. — 
Neegzistuojantis. Jeigu ir šis argumentas neveiks, 
spirkite į slėpsnas ir vis tiek apieškokite namus. Jei 
bus pasekmių, atsakomybę prisiimsiu aš. Jei pasi- 
beldus neįsileis, užuoskite dujas ir įsilaužkite. Būti- 
na apieškoti kiekvieną namą, kiekvieną būstą. 

— Prireiks ne vienos valandos, - pasakė Bertonas. 

— Užtat nebegaiškime. — Paskambinęs Velsui, 
inspektorius paprašė sukviesti kitų skyrių parei- 
gūnus. - Aišku, Maletas leido, bet, kad ir ką dary- 
tum, jam, po šimts velnių, nesakyk. 


Lenkdamas juos, sunkvežimis išlėkė į priešingą 
juostą ir nurūko. Kai tik Frosto keturių automobi- 
lių vilkstinė pravažiavo vingį tuojau už tos vietos, 
kur Vernonas rado rankinę, priešais nusidriekė tie- 
sutėlis gatvės ruožas. Inspektorius stebėjo tolumo- 
je mažėjančius, bet vis dar aiškiai matomus užpa- 
kalinius sunkvežimio žibintus. Tiesą Vernonas sa- 
kė. Jeigu taksi būtų važiavęs šia gatve, jis būtų 
matęs automobilio šviesas. Sunkvežimio vairuoto- 
jui neapsakomai pasisekė: farai jo, didžiuliu grei- 
čiu lekiančio priešinga eismo juosta, gaudyti nė ne- 
manė. Staiga Frostas net sumirksėjo. Raudonieji Ži- 
buriukai išnyko, bet netrukus vėl pasirodė. 
Inspektorius nustėręs išsiplūdo. Kaip jis iš karto 
nesumojo! Gatvė, kaip ir plane, buvo visiškai tiesi, 
bet su nuokalnėmis ir įkalnėmis. Gal Vernonas 

užtat ir nepastebėjo taksi, kad šis buvo nusileidęs į 
lomą? Gal žudiko automobilis pasuko ne į vieną 
tų trijų gatvelių, kurias jie ketino išnaršyti, o į ku- 
rią nors iš daugelio tolimesnių? Frostas dirstelėjo 
į Bertoną. Šis vairavo susikaupęs, sunkvežimio 
veikiausiai nė nepastebėjo. Inspektorius karštligiš- 
kai mąstė. Visoms šalutinėms gatvėms apieškoti 
jiems tiesiog neužtektų žmonių. Kad ir kaip būtų, 
reikėjo laikytis pirminio plano ir visą dėmesį su- 
telkti į tris artimiausius kelius. Tik inspektoriaus 
optimizmas jau buvo spėjęs išgaruoti. 

Jie sustojo prie krūmyno. Pavaldiniai, pasistatę 
apykakles, apspito Frostą. Merkė šaltas lietus. Net 
oras, ir tas buvo nusiteikęs prieš juos. 

Nykioje, nuošalioje vietovėje, kurią pareigū- 
nai ruošėsi išnaršyti, kur ne kur riogsojo apkiužę 
vienaukščiai, kai kurie - jau kadai apleisti, gūžė- 
si galą su galu vos suduriantys ūkeliai. Tolumoje 
dangaus fone tamsavo senosios Nelės Oldridž ir 
puskvaišio jos sūnaus namai. Viltis rasti Lizą čia 
buvo menka, bet numoti ranka jie, visur kitur jau 
išieškoję, negalėjo. 

— Ieškosime namuose, tvartuose, pašiūrėse — Vį- 
sur. Plotą išnaršę, susisieksite su Henlonu, jis pa- 
žymės plane, taip žinosime, ar nieko nepraleido- 
me, - dalijo nurodymus Frostas. - Pradėkite nuo 
labiausiai tikėtinų vietų — tokių, kur patogu priva- 
žiuoti automobiliu. Auką žudikas tikriausiai atsi- 
vežė iki pat durų, netempė jos pėsčias pusę mylios 
į kalvą. Pirmyn! Visiems sėkmės! 

Frostui su Koljeriu teko apleistas ūkis — čia 


585 


mėtėsi surūdijusios skardos, glėbiai suplėkusio šie- 
no, telkšojo alyvuotos balos. Inspektoriui vis atro- 
dė, kad jau yra šioje sodyboje buvęs. Galų gale pri- 
siminė — čia ieškota Vikės Stiuart. Gūždamasis lie- 
tuje, jis pašvietė pro iškultą langą. Grindlentės 
viduje buvo įlūžusios, puvo krūvos šiukšlių, cyp- 
čiodamos bėginėjo žiurkės. Jis atsitraukė. Žudikas 
aukų čionai tikrai nesiveždavo. 

Užblerbė radijo siųstuvėlis. Konsteblis iš kitos na- 
mo pusės pranešė aptikęs, kad neseniai čia kažkieno 
lankytasi. Pasitikęs inspektorių lauke, nusivedė jį į 
kambarį ir parodė purviną čiužinį, tuščius butelius 
ir skardines, ugniavietę. Frostas papurtė galvą. 

— Valkatos buvo įsimetę. Ar viršuje žiūrėjai? 

— Nieko įdomaus, - atsakė Koljeris. - Tik prilyta 
pro kiaurą stogą. 

Inspektorius suraukė nosį. Kambario kampas 
benamiams atstojo tualetą. 

— Į meilės lizdelį nepanašu. Veikiau nutekamųjų 
vandenų stoties darbuotojų poilsio kambarys. Ei- 
me iš čia... Tik gerai žiūrėk, kur statai koją. 

Iš siųstuvėlio prabilo Džordanas: 

- Inspektoriau, mes - prie vieno namo. Beldžia- 
mės, šuo viduje loja, bet niekas neįsileidžia. 

— Laužkitės, — paliepė Frostas. - Man regis, jie 
ten laiko narkotikus. 

Pavaldiniai vienas po kito ėmė pranešinėti nie- 
ko nerandą, inspektorių vis įkyriau kamavo abejo- 
nės. Vis dėlto net jei paieškos rajoną buvo pasirin- 
kęs klaidingai, galėjo guostis dirbąs iš širdies. 

Vė sutraškėjo siųstuvėlis. Dar vienas pareigūnas 
pranešė apie bevaises pastangas. Frostas įsikando 

cigaretę ir apsidairė. Pro lietaus maršką tamsoje 
pažvelgęs pro langą, susigaudytų, kad čia dirba 
policininkai, bet ieškoti aklai, be jokio žiburio, jie 
negalėjo. Peršlapusi cigaretė neužsidegė ir inspek- 
torius ją išmetė. Vėl sudžeržgė siųstuvėlis, šį kartą 
prašneko Bertonas. Buvo justi, kad jaudinasi. 

— Inspektoriau, gali būti, kad užėjome pėdsaką. 
Aš - vienaukščiame namuke kalvos papėdėje. Kal- 
buosi su ponia Džesop. Ji sako naktimis dažnai 
girdinti automobilį važiuojant iš ūkelio, įsikūrusio 
ant kalvos. 

— Įdomu, ką reiškia „naktimis“. Kai kurios se- 
nutės eina miegoti šeštą. 

— Ponia Džesop prastai mieganti. Sako, prava- 
žiuodama mašina ją pažadina. Įprastai apie dvi. 

— Ar ir šiąnakt girdėjo pravažiuojant? 

— Negirdėjo. Šiąnakt buvo išgėrusi migdomųjų. 
Bet kitomis naktimis girdėjusi, bent jau taip sako. 
Ar norite su ja pasikalbėti? 

— Negaiškime laiko, sūnau. Verčiau važiuokime 
tiesiai į tą ūkelį. Susitinkame prie jo. 

Frostas pasikvietė Morganą ir Džordaną. Konste- 
bliai važiavo iš paskos. Nusigauti iki sodybos slap- 
čia buvo neįmanoma. Į statų šlaitą besiropščiančių 
automobilių riaumojimas būtų prikėlęs net mirusį. 

Dviaukštį namą kalvos viršūnėje supo apgriuvę 
statiniai. Prie pagrindinių namo durų stovėjo juo- 
das automobilis, pro užuolaidas pirmo aukšto lan- 
ge sruvo šviesa. Frostui pašiurpo sprando oda. Ra- 
dome! - pamanė jis. - Po šimts velnių, radome! 

Išlipęs iš automobilio, jis pripuolė prie juodojo 

„Fordo“. Šio langų stiklai buvo nuleisti, vairuotojo 
durelės atidarytos. Inspektorius apuostė saloną, ti- 
kėdamasis užjusti pikantiškų Lizos kvepalų kvapą. 
Trenkė tik karboliu. Jis dirstelėjo į numerį. Valstie- 
tis buvo užsirašęs ne tokį, bet šis puikiausiai galėjo 
būti pakeistas. Frostas kartu su kitais nuėjo prie 
durų ir patrankė į jas kumščiu. Niekas neatsiliepė. 
Kiek palaukęs, atsargiai nulenkė rankeną, ir durys 
netikėtai atsivėrė. Koljeris buvo pasiųstas kiemo 
pusėn, Frostas su kitais trimis pareigūnais suėjo į 
vidų ir atsidūrė ilgame koridoriuje. Bertonui ir 
Džordanui liepęs lipti į antrą aukštą, pats inspek- 
torius su Morganu nuėjo į erdvią, akmenimis grįs- 
tą virtuvę, prišildytą kreminės AGA viryklės. Ilgas 
stalas mediniu viršumi buvo padengtas pusry- 
čiams - nustatytas dubenėliais, puodukais. Iš pin- 
tinės priešais viryklę kriminalistus suglumusi nuž- 
velgė raina, pilkšvai juoda katė, žindanti šešis dar 
aklus kačiukus. Namų jaukumu dvelkianti idilė. 

— Šefe, ko gero, būsime suklydę, - pasakė Mor- 
ganas. 

— Gali būti paskutinis niekšas ir vis tiek mėgti 
gyvūnus, - atkirto Frostas. - Hitleris turėjo šunį, o 
Maletas laiko katę. 

Atidaręs užpakalines duris, jis įleido Koljerį, ir 
jie apėjo visas pirmo aukšto patalpas. Namai buvo 
labai tvarkingi. Bertonas ir Džordanas nubildėjo 
laiptais žemyn. 

— Nieko nėra. Dvigulė lova paklota, bet nesugulėta. 

— Kurgi gyventojai? - pratarė Frostas. - Apžiū- 
rėkime ūkinius pastatus. 

Jie persiskyrė. Inspektorius ir Morganas nuėjo į 
medinį statinį gofruotos skardos stogu. Viduje buvo 

tamsu, bet pro lietaus barbenimą pareigūnai išgir- 
do kažką čežant. Pagrabaliojęs sieną prie staktos, 
Frostas apčiuopė jungiklį. Iš narvų į pareigūnus 
piktai sužiuro gal dvi dešimtys kačių. Širdis ins- 
pektoriui persivertė kūlio, jis sudrebėjo - ne iš šal- 
čio. Jį vėl apniko dėjū vu jausmas. Katės... ir kvapas! 
Frostas prisiminė seną bylą - dingusią aštuonerių 
Ireisę Aphil, Martos Vendl būstą. 

— Šefe, ar viskas gerai? —- paklausė Morganas. 

— Viskas gerai, - pamelavo inspektorius, mė- 
gindamas atsikratyti prisiminimo. Treisę jie rado 
nebegyvą. 

Jie greitosiomis apsidairė. Metalinės spintelės 
buvo pridėtos skardinių su kačių maistu ir kraiko 
pakuočių. Daugiau nieko. 

Abu perėjo į kitą statinį —- belangį, panašų į 
tvartą. Frostas kilstelėjo pirštą prie lūpų. Buvo gir- 
dėti viduje slopiai kalbantis. Jis atsargiai pravėrė 
duris. Patalpoje, beveik per patį vidurį, nugaromis 
į duris pasilenkę stovėjo du Žmonės su chalatais iš 
klijuotės. Dar kažkas gulėjo ant grindų pakreik- 
tuose šiauduose ir unkštė iš skausmo. 

— Stokite! Policija! — sušuko Frostas, puldamas 
prie jų. 

Surikusios iš išgąsčio, moterys atsigręžė. Abi 
buvo panašaus amžiaus, įpusėjusios šeštą dešimtį, 
viena apkūni, išsitaršiusiais juodais plaukais, kita 
— liesa, kampuotų bruožų. 

— Policija! - pakartojo inspektorius, ieškodamas 
tarnybinio pažymėjimo. Morganas savąjį surado 
pirmiau ir parodė moteriškėms. Šios sumišusios iš- 
pūtė akis. 

Unkštimas netilo. Frostas prasispraudė pro mo- 
teris. Šiaudų guolyje, iškorusi liežuvį, pabalinusi 
akis, tįsojo airių seterio patelė. Šuo visu kūnu trūk- 
čiojo ir drebėjo. 

— Vaikuojasi, — paaiškino liesoji moteris. - Kaž- 
kas negerai, regis, stringa. Mes labai sunerimusios. 
— Ji dar kartą pažvelgė į pažymėjimą. - Bet kokiu 
reikalu atvykote jūs? 

Inspektorius trumpai papasakojo apie Lizą. 

— Naršome visą rajoną, - pridūrė. 

Moterys nejuokais susirūpino. 

— Koks siaubas! —- pratarė apkūnioji. - Bet jūsų 
kolegės čia nėra, inspektoriau. Mes visą naktį bu- 
dime prie kalaitės, jei kas privažiuotų, išgirstume. 
Vis tiek ieškokite, kur tik manote esant reikalinga. 

Šuo vėl suinkštė. 

— Reikia skambinti veterinarui, - pasakė liesoji 
ir paklausė: — Gal pareigūnas perneštų vargšelę į 
namą? 

Frostas kinktelėjo Morganui ir šis atsargiai pa- 
ėmė kalaitę ant rankų. Kai tik abi moterys išėjo, 
inspektorius pasišaukė konsteblius. 

— Nuojauta man kužda, kad reikia ieškoti čia. 
Pasikvieskite daugiau žmonių ir išnaršykite sody- 
bą taip, kaip pridera. Nežinau, ar Liza dar gyva, 
tiesiog ieškokite visur. — Bertoną ir Koljerį jis pasi- 
kvietė į namą. - Aš mėginsiu užkalbėti joms dan- 
tis, o judu iškuiskite visą namą, colis po colio. 

Frostas atsisėdo ant kėdės prie viryklės ir pa- 
glostė šunį. Šis, užsimerkęs, sunkiai pūtuodamas, 
gulėjo pintinėje jam prie kojų. Džiovindamasis 

drabužius, inspektorius stebėjo liesąją moterį, mo- 
biliuoju skambinančią veterinarui. 

— Meive, daktaras iškviestas kitur, - pasakė ji 
pakalbėjusi. - Karvė veršiuojasi. Paskambins, kai 
tik bus laisvas, ir galėsime vežti Džesę tiesiai į kli- 
niką. Jis mano, kad reikės cezario. 

Storulė Meivė sumerimo. 

— Ak, Lile, tikiuosi, prie tos karvės neužtruks. — 
Moteris nušlepsėjo prie kriauklės, prileido van- 
dens į rudą emaliuotą virdulį ir, atsargiai peržen- 
gusi katės pintinę, pastatė jį ant viryklės. - Inspek- 
toriau, gal išgetumėte arbatos? 

— Nebent surištas, - atsakė Frostas ir nusižiova- 
vęs atlaisvino šaliką. Karštis lenkė jį į miegą. - Ne- 
turite fiksuoto ryšio? — paklausė, rodydamas į mo- 
bilųjį telefoną. 

— Ryšių kompanija liniją nutiestų už tūkstantį, 
antra tiek tektų mokėti elektrikams, - atsakė Lilė. 
- Šitiek pinigų neturime, tad pakaks mums ir 
mobiliojo. 

— Bendradarbiaujame su Kačių globos lyga, rū- 
pinamės gyvulėliais, tad telefonas mums labai rei- 
kalingas, - pasakė Meivė. Išgirdusi viršuje stum- 
dant baldus, ji susiraukė. - Nejaugi manote, kad jū- 
sų kolegė - čia? - paklausė. 

— Tikrai nemanau, — nusišypsojęs atsakė ins- 
pektorius, - bet atmestinai ieškoti negalime. - Jis 
pavaišino moteris cigaretėmis, abiem pasiūlė ir 
ugnelės. — Viena kaimynių užsiminė girdinti jus 
važinėjant naktimis. 

— Ak, tikiuosi, miegoti jai netrukdome, - dar labiau 
susirūpino Meivė. — Tenka važinėti pas veterinarą. 

Kažkodėl gyvūnai dažniausiai apserga naktį. 

Lūpomis suspaudusi cigaretę, moteris įpylė į puo- 
dukus pieno. Frostas prisimerkė. Kažkur jis jau buvo 
ją matęs. Meivė pasilenkė ir šliūkštelėjo pieno į katės 
dubenėlį. Gyvuliukas tik dėbtelėjo ir nusuko nosį. 

— Kai atvažiavome, jūsų automobilio langai bu- 
vo nuleisti, durelės atviros, - pasakė inspektorius. 

Apkūnioji nusišypsojo ir linktelėjo. 

— Katinas buvo pridergęs saloną. Tikiuosi, jau 
išsivėdino. 

Mikliai atsakai į visus klausimus, pamanė Fros- 
tas. Staiga jam pasitaisė permainingoji nuotaika. Ins- 
pektorius prisiminė, kur buvo su storule susidūręs. 

Sučirpė moteriškių mobilusis. Meivė nedelsda- 
ma atsiliepė. 

— Veterinaras, — pasakė Lilei pakalbėjusi. — Va- 
žiuoja į kliniką. Galime vežti šunį. 

— Jus nuveš mano pareigūnas, - pasisiūlė ins- 
pektorius. Moterys norėjo pagalbos atsisakyti, bet 
jis nenusileido. Pasišaukęs Bertoną, pasivedėjo į ša- 
lį ir sušnibždėjo: —- Važiuok su jomis pas veterinarą. 
Neišleisk iš akių nė sekundės. Paskui parvežk tie- 
siai čionai. Ką sumaniau, pasakysiu vėliau. 

Jis palydėjo juos iki automobilio ir grįžo į vidų. 
Atėjo ir ūkinius pastatus naršęs Henlonas. 

— Nieko nėra, Džekai, - pasakė. - Nė menkiau- 
sios užuominos. 

— Vadinasi, Arturai, blogai ieškome. Kviesk visus 
čionai. Iš visur kitur gali atšaukti. Reikia iškilnoti 
kiekvieną dulkelę. Liza čia, tiesa, nežinau, ar dar gy- 
va, bet ji čia - aš įsitikinęs, po šimts rupūžiokų! 

— Kaip gali būti toks tikras? — nustebęs paklausė 
seržantas. 

— Ta rubuilė bobšė dirba „Dentono mažalitra- 
žių“ dispečere. Dėl meilužės — to kaulų vyniotinio 
— metė vyrą. Kalbėjausi su ja taksi firmoje, sakiau, 
kokius nusikaltimus tiriame, o dabar ji nė žodžiu 
apie tai neužsimena. Tikisi, kad spės atsikratyti Li- 
zos neatpažinta. - Morgano Frostas pasiteiravo: — 
Ar gali būti, kad Lizą paėmė storulis Arbaklas*? 

— Gal ir gali, - atsakė konsteblis. - Gerai neįma- 
čiau. 

— Ji ir paėmė, kertu iš paskutinio cigarečių pake- 
lio. Jodvi sako, kad būtų išgirdusios atvažiuojant, 
jei kas nors būtų sumanęs atvežti čionai Lizą. Mes 
dviem automobiliais ropštėmės į kalvą, sukėlėme 
pasiutusį triukšmą, o todvi apsimetė nustebusios. 
Jos puikiausiai matė švytruojant žibintuvėlius, mū- 
sų žiburiukų iš čia nepastebėti buvo neįmanoma, 
be to, tešlė tikriausiai atpažino Lizą. Taigi šitos bo- 
bos žinojo, kad artinamės. Ir pasiruošė. - Inspekto- 
rius guviai patrynė delnus. Veikti jam patiko. - Ar- 
turai, kviesk čionai visus. Liza tikrai yra čia ir mes 
tikrai ją rasime. Ardykite spinteles, plėškite grin- 
dlentes, sijokite susmirdusių kačių kraiką. Nuosto- 
lių nežiūrėkite, tiesiog privalome kolegę rasti. 

Frostas valandėlę stovėjo lietuje, stebėjo savo 
žmones, naršančius ūkinius pastatus, stogines, 
paskui grįžo į sausą, šiltą namą ir toliau painiojosi 
visiems po kojomis. Nuėjęs į virtuvę, stebimas ka- 
tės, apglėbusios miegančius kačiukus, išgėrė arbatą. 
* Roscoe'as Arbuckle'as (1887-1933; slap. Fatty (Storulis) — 
nebyliojo kino laikų amerikiečių komikas; režisierius, scenaristas. 

Kolegos vėl kartojo tą patį, jam jau seniai įgri- 
susį Žodį: nėra... nėra... nėra. Inspektorių apniko 
neviltis. Žinojo, kad Liza čia, bet kas iš to nelemto 
žinojimo, jei negebėjo jos rasti? Staiga jį perėmė 
siaubas. Palei sieną, prie kriauklės, apdengtas aude- 
klu ir apkrautas indas, lyg stalas, stovėjo didelis šal- 
dytuvas. Moters lavonas tokiame būtų puikiausiai 
tilpęs. Frostas sudėjo indus į kriauklę ir pamėgino 
šaldiklį atidaryti. Užrakintas, po velnių! Spynelė 
buvo paprastų paprasčiausia, bet nė vienas jo vis- 
rakčių jos neįveikė. Prie viryklės buvo padėtas žars- 
teklis. Frostas pasviro virš katės krepšio, paėmė pa- 
gaikštį ir užkišęs sulaužė spynelę, tada giliai įkvėpė 
ir pakėlė antvožą. Pažvelgti į vidų ryžosi ne iš kar- 
to. Šaldytuvas buvo pridėtas žuvies, mėsos, duonos 
kepalų. Lavono jame nebuvo. Inspektorius užvožė 
tą ledinę skrynią su trenksmu, neišmanydamas - 
džiaugtis ar pulti į neviltį. Atsisėdęs pro langą užsi- 
žiūrėjo į naktinį dangų. Šio pakraščius jau šviesino 
aušra. Traukė gal penktą cigaretę, kai atėjo Henlo- 
nas, toks pat išvargęs, nusivylęs kaip ir jis pats. 

— Džekai, kaip ir liepei, iškilnojome kiekvieną 
dulkelę, - pasakė. - Lizos čia nėra. 

Frostas pasitrynė delnais veidą, lyg tikėdama- 
sis šitaip nusibraukti nuovargį. 

— Arturai, aš vėl susimoviau, - pasiguodė. — Tik 
gaišome laiką. Matyt, ne čia derėjo ieškoti. 

— Juk atrodė labiausiai tikėtina vieta. 

— O išėjo šnipštas. —- Inspektorius sunkiai atsi- 
stojo. - Dabar liko tik sulaukti žinios apie rastą Li- 
zos lavoną. 

Subirbė jo mobilusis. Frostui mažne sustojo širdis. 
Kokia naujieną išgirs? Blogą? O gal vis dėlto gerą? 

Skambino Maletas. 

— Kas girdėti? - paklausė. 

— Nieko, visiškai nieko, — atsakė inspektorius, 
nelaukęs, kol skyriaus viršininkas įsibambės, iš- 
jungė ryšį ir įsidėjo telefoną į kišenę. Gyventi nebe- 
sinorėjo. Sąžinę slėgė dar viena mirtis. Ką gi, jis 
padarys tai, ko Maletas laukia visą gyvenimą - at- 
sistatydins, vos grįžęs į nuovadą. 

Henlonas žinojo, kaip jaučiasi bičiulis. 

— Džekai, juk stengeisi iš paskutiniųjų, - mėgi- 
no paguosti. - Padarei, ką galėjai. 

— Arturai, aš neužkirtau kelio nelaimei. Tad ko 
vertos tos mano, sumauto nevykėlio, pastangos? — 
Panarinęs pečius, Frostas išėjo į lauką, kur peršlapę 
pareigūnai rinkosi, laukdami tolesnių nurodymų. Jis 
jau ketino atleisti juos visus namo, tik staiga sustojo 
ir pliaukštelėjo delnu sau per kaktą. - Na ir mulkis! 
Tai bent sušiktas tešlagalvis! O generatorius?! 

Visi sužiuro į inspektorių nustebę. 

— Čia neinstaliuota elektra, bet jos naudojasi 
šaldytuvu, ne žvakėmis pasišviečia. Vadinasi, turi 
generatorių. Ar kuris nors jį matėte? 

Pareigūnai sutartinai papurtė galvas. 

— Visur išieškota, - pasakė Henlonas. 

— Matyt, buvo tokia vieta, kurios nepriėjote. 
Elektra iš niekur neatsiranda. Reikia generatoriaus. 
— Frostas pažvelgė į viršų. Laidų virš galvos neiš- 
vydo. — Tikriausiai jis name. - Visi suėjo į virtuvę. 
Vėl pažadinta katė piktai supurkštė. Inspektorius 

apsidairė. —- Na kur jis, velniai griebtų? Kurgi? — 
Kaip tik tą akimirką įsijungė šaldytuvo termosta- 
tas, užburzgė varikliukas. — Išjunkite, — paliepė 
Frostas. — Pasiklausysime. Jeigu čia yra generato- 
rius, turėtume išgirsti. 

Morganas spragtelėjo jungikliu. Burzgesys nu- 
tilo. Visi įtempė ausis. Tvyrojo visiška tyla, tik vie- 
nas kačiukų miauksėjo. 

— Nieko negirdžiu, - pratarė Henlonas. 

Morganas parpuolė keturpėsčias ir priglaudė 
ausį prie akmeninių grindų. 

— Girdžiu! — šūktelėjo su įkarščiu. - Kažkur 
apačioje! 

Frostas atsiklaupė šalia konsteblio ir taip pat iš- 
girdo. Garsas buvo žemas, pulsuojantis, pro storas 
plokštes vos prasisunkė. 

— Tikriausiai čia yra rūsys, - pasakė inspekto- 
rius ir atsistojęs apsidairė. Žvilgsnis užkliuvo už 
katės ir jos jauniklių pintinės priešais viryklę. 
Frostas prisiminė, kaip Meivė su virduliu rankose 
žengė per krepšį. - Jei aš turėčiau katę su kačiu- 
kais, jų pintinę laikyčiau šalia viryklės, ne priešais 
— kur kaskart tektų peržengti. - Jis patraukė už su- 
lankstyto apkloto, ant kurio buvo padėta katės bu- 
veinė, ir ši paslydo į šalį. - Štai! 

Apklotas dengė medinį liuką grindyse. Morga- 
nas jį atvožė. Žemyn, į tamsą, vedė mediniai laipte- 
liai. Inspektorius apgraibomis jais nulipo ir surado 
jungiklį. Erdvus rūsys buvo įrengtas po visa virtu- 
ve. Kampe pupsėjo dyzelinu varomas generato- 
rius. Prie sienos stovėjo siaura lova su čiužiniu ir 

pagalve. Frostas šią apuostė. Padvelkė kvepalais. 
Lizos kvepalais. Jos gulėta čia, šitoje lovoje. Už- 
"dunksėjęs laiptais į viršų, inspektorius sušuko sa- 
viškiams: 

— Liza čia buvo! Ieškokite! 

Kolegė turėjo būti kur nors netoliese. Veikiau- 
siai todvi moterys pastebėjo vietovę naršančius pa- 
reigūnus ir suskubo Lizą išgabenti. Toli paslėpti 
negalėjo, bet nebuvo matyti jokių pėdsakų. 

— Tas bjaurybes reikia kuo greičiau pristatyti 
čionai, - pasakė Frostas. Vis dėlto susisiekti su Ber- 
tonu jis net nespėjo. Sužybčiojo šviesos, pasigirdo 
variklio ūžesys. Konsteblis su moterimis jau buvo 
begrįžtą. 

Inspektorius laukė virtuvėje. Bertonas, nešinas 
nusikamavusia kalaite krepšyje, įžengė pirmas. 

— Mama ir naujagimiai jaučiasi puikiai, - džiu- 
giai paskelbė jis. 

Konstebliui iš paskos įėjo abi moteriškės. Jos 
šypsodamosi įnešė didelę kartoninę dėžę ir atsar- 
giai pastatė ant grindų. Frostas nužvelgė penkis ką 
tik atsivestus seterio šunyčius. 

— Be reikalo baiminomės, - pasakė Lilė. - Džesė 
apsiėjo be cezario. 

Staiga moteris nustėro. Inspektorius koja pama- 
žu nustūmė katės pintinę į šalį. Abi šeimininkės 
stebėjo jį tarsi užhipnotizuotos. 

— Aptikome rūsį, - grėsminga intonacija ištarė 
Frostas. 

Liesoji perspėjamai dvilktelėjo į storulę, vėl nu- 
sišypsojo, atsigręžė į Bertoną ir parodė į plotelį ša- 
lia viryklės. 

— Prašau, padėkite krepšį čia. Šuniukams turi 
būti šilta. 

— Sakau, aptikome rūsį, - pakartojo inspektorius. 

Moterys suskato perkelti šunyčius į motinos 
pintinę. 

— Nieko ten nėra, — abejingai pasakė Meivė. — 
Tik atliekama lova ir generatorius. Ir niekas mums 
nežinant ten nepatektų. — Ji atkišo Frostui vieną 
šuniukų. — Na argi ne meilutis? 

— Nesitikėkite manęs apmulkinti! - rėžė inspek- 
torius. - Kur policijos pareigūnė, kurią šiąnakt par- 
sivežėte? 

Meivė — tikras nekaltybės įsikūnijimas — pa- 
žvelgė į jį nustebusi. 

— Inspektoriau, šiąnakt niekur nebuvome išva- 
žiavusios. Kaip tad galėjome ką nors parsivežti? 

— Meluoji, kale! 

Liesoji moteris žingtelėjo prie Frosto. 

— Inspektoriau, suprantu jūsų nerimą dėl kole- 
gės, bet vis dėlto jūs klystate - jos čia nėra. Prisie- 
kiu, nieko apie tą moterį nežinome. 

Na na, prisiekia žmones kankinanti ir žudanti 
išgama, galvojo Frostas. Išieškojome visur, tad kur, 
po velniais, Liza gali būti? Jo kaktoje susimetė 
raukšlių. Todvi pastebėjo ieškotojus ir pasistengė 
kuo greičiau išgabenti ją iš namų. Tik kur galėjo 
paslėpti? Staiga inspektoriui į galvą šovė mintis. 

— Na, žinoma! - sušuko jis. — Žinoma, po paraliais! 

Ten, kur reikėjo pažiūrėti pirmiausia, jis nė ne- 
dirstelėjo. Į automobilio bagažinę! Tai bent vėpla! 
Durelės buvo atlapotos ir patikrinti bagažinės jis 
nesumojo! 

— Raktelius! — pareikalavo, ištiesęs ranką. 

Meivė padėjo šunelį prie motinos ir išėmė iš 
palto kišenės raktelius. Prieš išpuldamas į lauką,. 
Frostas spėjo pastebėti, kaip atsipūtė abi moterys. 
Palengvėjimo išraiška jų veiduose jam nepatiko. 
Bagažinė buvo tuščia. 

Inspektorius pasijuto stovįs ant nevilties bedugnės 
krašto. 

— Kurji?! — rėkte išrėkė jis, grįžęs į vidų. 

Meivė papurtė galvą ir atjaučiamai nusišypsojo. 

— Inspektoriau, deja, nežinome. 

Frostas pasivedėjo Bertoną į šalį. 

— Ar pakeliui pas veterinarą buvai bent sekun- 
dei išleidęs kurią nors iš akių? - paklausė. 

— Nė sekundės. 

— Šūdų šūdas! — sukeikė inspektorius, atkragi- 
nęs galvą. - Papasakok smulkiai, kaip buvo. 

— Nuvažiavome pas veterinarą... 

— Kas vairavo? 

— Sudžiūvėlė. Mes su riebuile ir šunimi sėdėjo- 
me gale. Kai nuvažiavome į kliniką, šviesos ten 
buvo įjungtos, durys atidarytos. Lijo, tad privažia- 
vome tiesiog prie įėjimo į operacinę. Aš įnešiau ka- 
lę, storulė įėjo kartu, o ta kita pastatė automobilį. 

Frosto akys išsyk sužibo. 

— Statė automobilį? Kur? 

— Aikštelėje už klinikos. 

— Tuomet jai teko pliaupiant lietui bėgti į vidų. Ko- 
dėl negalėjo palikti mašinos prie durų į operacinę? 

Bertonas suraukė antakius. 

— Nežinau. Man rūpėjo kuo greičiau įnešti šunį. 

Bet nemačiau jos tik kokią minutę. 

— Tiek laiko jai visiškai pakako, kad iškeltų Lizą 
iš bagažinės ir paslėptų. Todvi bjaurybės, žinoma, 
tikisi, kai mes išsiskirstysime, nuvažiuoti ten ir ją 
pasiimti. 

Konsteblis išpūtė akis. 

— Manote, inspektorė dar gyva? 

— Tikiuosi, sūnau. Tikiuosi iš visos širdies. 

Frostas greitomis susakė saviškiams, ką daryti, 
ir pamojo moterims. 

— Važiuosite su mumis. 

— Bet Džesei... - sunerimusi pratarė Meivė. 

Inspektorius linktelėjo Koljeriui. 

- Šunimi pasirūpins konsteblis, - pasakė. 

Jis grūste sugrūdo abi ant užpakalinės savo au- 
tomobilio sėdynės. Jodvi sėdėjo susiglaudusios ir 
vis stvarstėsi viena kitos, Morganui duobėta nuo- 
kalne varant visu greičiu. Mašina kraipėsi ir šok- 
čiojo, lietus čaižė stogą, valytuvai cypčiodami grū- 
mėsi su čiurkšlėmis. 

Atskriejęs į aikštelę už veterinarijos klinikos, 
kuri dabar jau skendėjo tamsoje, konsteblis staigiai 
numynė stabdžių pedalą, ir juodu su Frostu, 
dangstydamiesi nuo lietaus, išlipo. Kitos mašinos 
viena po kitos suko į aikštelę. 

Inspektorius atidarė užpakalines dureles ir pa- 
silenkė. Abi moterys lyg niekur nieko šypsojosi. 

— Dabar kolegę jau vis tiek rasime, tad ar nebū- 
tų greičiau, jei pasakytumėte, kur ji? 

Meivė, dėdamasi didžiai susirūpinusi, savo 
ruožtu paklausė: 

— Inspektoriau, nejaugi nesuprantate, kad pasa- 
kytume, jei tik žinotume? 

Jis užtrenkė dureles ir nuėjo pas saviškius. 

— Ką darysime? - paklausė Bertonas. 

Frostas nužvelgė aikštelę ir pamėgino įsivaiz- 
duoti, kaip mąstė liesoji, karštligiškai ieškodama, 
kur paslėpti bagažinėje gulintį kūną. Pasirinkimo 
būta ne kažin kokio. Pastebėjęs eilę šiukšlių dėžių 
ir metalinių konteinerių aikštelės pakraštyje, jis 
pratarė: 

— Pažiūrėkite ten. 

Visi sujudo. Džordanas ir Simsas įsiropštė į vie- 
ną konteinerių, prikrautą juodų, plastikinių maišų 
— moters kūnas į tokius nebūtų tilpęs. Kelis perpjo- 
vę, konstebliai aptiko gyvūnų maitas. Išlipę iš kon- 
teinerio, tik papurtė galvas. 

Suklydau, galvojo Frostas. Velniai griebtų, vėl 
suklydau. Jis iš paskutiniųjų stengėsi nuslėpti ky- 
lančią panikos bangą. Todvi moterys abejingai ins- 
pektorių stebėjo. 

— Liza turi būti kur nors čia pat, — pasakė jis. — 
Ta perdžiūvusi kalė toli jos nunešti negalėjo. 

— Jei tik inspektorė išvis kada nors čia buvo, — 
sumurmėjo Bertonas, išsakydamas didžiumos 
Frosto pavaldinių nuomonę. Kaip kad dažnai pasi- 
taikydavo, per išganingąją inspektoriaus nuojautą 
visų pastangos tik ėjo velniop. 

Lietus, regis, nė neketino liautis. Lyg negana 
būtų juodžiausios nevilties, Frostą dar pasiutusiai 
erzino peršlapęs, ištęžęs šalikas aplink kaklą. Jis 
prisimerkė ir dar kartą nužvelgė aikštelę. O tada 
ėmė ir nusišypsojo. 

— Kur mūsų protas, velniai rautų! Ta perkarusi 
kalė neturėjo nei tiek sveikatos, nei laiko nešti Lizos 
iki šiukšliadėžių. Todėl tik išvilko iš bagažinės ir nu- 
metė. - Jis parodė į aukštos žolės kuokštus už žemos 
vielinės tvoros, juosiančios aikštelę. - Liza - ten. 

Niekas inspektoriumi nebetikėjo. Pareigūnai 
vangiai nukiūtino prie tvorelės ir ėmė nenoromis 
dairytis. Lizą rado Džordanas. It pamišęs mosuo- 
damas rankomis, jis pratrūko šaukti: 

- Čionai! Čionai! 

Kai visi supuolė prie konsteblio, šis klojo ins- 
pektorę savo miline. 

Ji buvo nuoga, pamėlusi iš šalčio. Nejudėjo. Rie- 
šai ir kulkšnys supančioti laidgaliais, burna užkimš- 
ta. Ant pilvo raudonavo nudeginimų žymės. Šalia 
pūpsojo plastikinis maišelis su jos drabužiais ir dar 
kai kuo. Frostas parpuolė į purvą keturpėsčias ir pa- 
tikrino kolegei pulsą. Iš palengvėjimo vos nesuriko. 
Ji buvo gyva. Jis perpjovė laidus, ištraukė iš burnos 
kamšalą, Džordanas susupo moterį į milinę. 

— Neškite į mašiną, - paliepė inspektorius. — Ve- 
šime tiesiai į ligoninę. 

Jie važiavo Bertono automobiliu, visu pajėgumu 
šildomame salone šlapi drabužiai garavo kaip pa- 
šėlę, Polė Flečer iš visų jėgų masažavo suledėjusias 
kolegės rankas ir kojas, mėgino atgaivinti kraujota- 
ką. Pataikęs į duobę, automobilis šoktelėjo ir Liza 
atsimerkė. Paklaikusi apsidairė. 

— Jau viskas gerai, širdele, - ėmė raminti ją 
Frostas. — Tau niekas negresia. Vežame tave į li- 
goninę. — Moteris įsistebeilijo į inspektorių ir, 

smarkiai papurčiusi galvą, kažką sulemeno. Kad 
išgirstų, jam teko prisilenkti. - Širdele, ką sakai? 

— Nenoriu į ligoninę, — kalendama dantimis, 
vos išspaudė Liza. 

Konsteblė patapšnojo jai per ranką ir pasakė: 

- Jus derėtų apžiūrėti daktarui. 

— Nenoriu. - Liza pamėgino atsisėsti. - Nenoriu 
į ligoninę. Nenoriu, kad mane apžiūrinėtų. - Isteri- 
jos suimta, ji išsirietė ir pabandė pasiekti durelių 
rankeną. Staiga suriko — šaižiai, įsakmiai: —- Stab- 
dykite mašiną! Nevažiuosiu į jokią ligoninę! 

— Gerai, gerai, - ramindamas ją, sumurmėjo 
Frostas. - O ko norėtum? 

— Noriu namo. Noriu po dušu. Noriu apsišvarinti... 

— Ką gi, jei taip nori namo, parvešime, - ne- 
prieštaravo inspektorius ir kreipėsi į Bertoną: — Ve- 
žame namo, sūnau, vežame namo. 


Virš Žmogžudysčių tyrimo kambario įsikūru- 
sioje valgykloje dainavo girti vyrai, kažkas bildėjo, 
dzingsėjo stiklai - galėjai pamanyti, kad į nuovadą 
vėl atvažiavo autobusas, sausakimšas įkaušusių 
futbolo aistruolių. Bet iš tikrųjų šventė pareigūnai 
— kolegę pavyko surasti, serijinės Žmogžudystės 
buvo išaiškintos. Frostui rūpėjo ne šventės, tad į 
pokylį jis užsuko trumpam, tik iš mandagumo. 

Jis pasidėjo plastikinį maišelį ant stalo ir išėmė 
Lizos vilkėtus kekšiškus drabužius ir kitus daik- 
tus: ritinį laido, tokio pat kokiu buvo supančiotos 
ir kitos aukos, ritę lipniosios juostos, kruviną laz- 
delę ir didelį dirbtinį penį. 

— Rūgštele, - sumurmėjo Frostas. - Nenuostabu, 
kad manėme veikiant vyrą. 

Įėjęs Maletas raukydamasis parodė į lubas. 

— Tikiuosi, viršvalandžiai jiems ten neina? - pa- 
klausė. 

— Ne, ne, - pamelavo Frostas. Jis buvo visiškai 
užmiršęs viršvalandžius atšaukti. Žinoma, sky- 
riaus viršininkas apie juos pagalvojo pirmiausia. 

— Kas čia dabar? - apstulbęs paklausė jis, spok- 
sodamas į penį. 

— Viršininke, verčiau jo nelieskite, — perspėjo 
inspektorius. — Dar nežinia, kur šitas daiktas yra 
pabuvojęs. | 

Jis trumpai nusakė Maletui daikto paskirtį. Pu- 
ritonas skyriaus viršininkas sodriai nuraudo ir net 
atšlijo. 

— Kokia bjaurastis! Kaip sulaikytosios? 

— Kol nesulauks advokato, jos net neprasižios, 
bet ekspertai jų rūsyje aptiko tiek įkalčių, kad tos 
bobšės gali ir neprisipažinti - apsieisime. 

Maletas susiprotėjo pasiteirauti to, ko turėjo 
klausti pirmiausia. 

— Kaip laikosi kriminalistė seržantė Mod? 

— Šokas siaubingas, bet turėtų išsikapstyti. 

— Kąjos padarė jai? 

Frostas nužvelgė iš maišelio išimtus daiktus ir 
sudrebėjo. 

— Ji nesako. 

— Nesako? - susiraukęs paklausė Maletas. - Ne- 
juokaukite. Mums reikia seržantės paaiškinimo. 

— Nuosprendžio todvi susilauks ir be paaiškinimo. 

— Turėsime išaiškinti teismui, kodėl tas dvi mo- 

teris įtarėme, kodėl suėmėme. Seržantė Mod priva- 
lės pateikti įkalčius. 

Inspektorius pasitrynė smakrą ir nusižiovavo. 
Buvo mirtinai nuvargęs. 

— Pamėginsiu perkalbėti, - prižadėjo. 

— Pasakykite jai, kad tai įsakymas, - griežtai pa- 
liepė Maletas. 

Frostas nusikabino vis dar šlapią šaliką ir pasakė: 

— Viršininke, kartoju, pamėginsiu perkalbėti. 


Duris jam atidarė Bertonas. 

— Ji - po dušu, - pasakė jis. 

Jiedu nuėjo į ankštą svetainę su ryškiai žioruo- 
jančiu elektriniu židiniu. Inspektorius atsisėdo į 
fotelį ir paklausė: 

— Kaip ji? 

Konsteblis patraukė pečiais. 

— Sukrėsta. Nenori apie tai kalbėti. 

— Ar papasakojo, kas nutiko taksi? 

— Vairavo džiūsna. Storulė sėdėjo gale. Džiūsna 
paklausė: „Meilute, ar nieko tokio, jei pavešime dar 
vieną keleivę?“ Lizai sukilo įtarimas, bet ji žinojo, 
kad Morganas seka, tad per daug nesirūpino. Stai- 
ga tešlė prikišo peilį jai prie gerklės, Liza pastebė- 
jo, kad Morganas dingęs. Ji dar bandė pasiekti ran- 
kinę su mobiliuoju, bet todvi ją išmetė. 

— Maletas sako, kad be Lizos liudijimo neapsi- 
eisime. 

Į kambarį įėjo Liza su baltu vonios chalatu, 
įraudusi po karšto dušo. Šlapi plaukai laisvai krito 
ant nugaros. Frostas atjaučiamai šyptelėjo. Moteris 


605 


prisitraukė kėdę ir atsisėdo prie židinio. 

— Mums prireiks tavo paaiškinimo, — pasakė 
inspektorius. 

Ji papurtė galvą. 

— Nenoriu apie tai kalbėti. 

- Širdele, ką jos tau padarė? 

Liza sužaibavo akimis ir pro sukąstus dantis 
iškošė: 

— Nenoriu apie tai kalbėti, ir baigta. 

— Mums reikia, kad liudytum. 

— Manote, stosiu prieš teismą ir imsiu pasakoti, 
ką tos kalės man padarė? Kad paskui nuovadoje 
neatsiginčiau pašaipų... - Ji nudelbė akis į kilimą ir 
sudrebėjo visu kūnu. - Į darbą negrįšiu. Išeinu iš 
policijos. 

— Nieku gyvu, - griežtai paprieštaravo Frostas. 
— Tu - puiki farė, mums tokių pareigūnų trūksta. 

— Ir šit kas mane per tą puikumą ištiko. - Atro- 
dė, moteris tuojau pravirks. 

— Suprantu tave, - švelniai pasakė inspektorius. 
— Tai, ką tau teko iškentėti, - ne juokas. - Jis išsiėmė 
cigaretes. Liza godžiai užtraukė dūmą. - Širdele, — 
toliau kalbėjo Frostas, - juk įkliuvai per mane, man 
ir derėtų atsistatydinti. Neišeinu dėl vienintelės 
priežasties —- nenoriu pradžiuginti Maleto. 

Liza išspaudė šypseną ir nusišluostė akis. 

— Atsiprašau, bet į teismą — pasakoti visam pa- 
sauliui, ką todvi bjaurybės man padarė, neisiu. 

Inspektorius pro nosį išpūtė dūmus. 

— Faktus galėtume šiek tiek pakoreguoti. Tarki- 
me, tu įsėdai į jų mašiną, jos parsivežė tave namo, 

bet nieko nespėjo padaryti — prisistatėme mes, to- 
dėl įbruko tave į bagažinę, nuvežė prie klinikos ir 
sijos niekas neužginčys, o todvi kalės tikrai nieko 
nepasakos. 

Moteris įsižiūrėjo į žioruojantį cigaretės galiuką. 

— Pagalvosiu, - pratarė. 

— Aš išspaudinsiu tokį paaiškinimą. Tau liks tik 
užsukti rytoj į nuovadą ir pasirašyti. 

— Pagalvosiu, — pakartojo Liza. 

Frostas patenkintas šyptelėjo. Jau žinojo, kad ji 
sutinka. 

EPILOGAS 


-— -.- 


gas klojo aikštelę, vien pažvelgus į dangų buvo aiš- 
ku, kad pūga nesiliaus. Tokiu oru jis mielai būtų nė 
nosies į lauką nekišęs, bet jam su Morganu reikėjo 
dalyvauti koronerio procese. Inspektorius buvo per- 
spėtas, kad Viverio šeimai atstovaujantis advokatas 
trokšta jo kraujo. Maža to, Frostas žinojo, kad jo 
lauks gausus būrys Londono žurnalistų, norinčių 
savo akimis pamatyti, kaip dorojamas pareigūnas, 
nuvaręs į kapus nekaltą žmogų. 

Jis priėjo prie stalo ir dar kartą perskaitė Vive- 
rio kvotos stenogramą, kuri turėjo būti paviešinta 
teisme. 


FROSTAS (rodo nuotrauką) — Atpažįsti? Štai to- 
kią mes ją radome. Ar tada, kai iš siaubo paklaikusią 
vargšę mažametę prievartavai, ji į tave taip ir žiūrė- 
jo? Jai buvo septyneri, bjaurybe tu. Vos septyneri. 

VIVERIS - Inkriminuojate man nusikaltimą! Jums 
reikia įtariamojo, tad tikitės kaltę suversti man! 

FROSTAS - Suviliojai mergaitę žaliaisiais saldai- 
niukais, ar ne? „Štai, mergyte, paskanauk, kol gera- 
sis dėdė Čarlis tave išprievartaus ir pasmaugs.“ 

VIVERIS (verkia) - Šmeižiate mane. Tyčia paki- 
šote lavoną... jūs... (Dūsta. Kvočiančiojo sukeltas 
astmos priepuolis.) 

Morganas stenogramos tekstą skaitė susigūžęs. 

— Šefe, skamba nekaip, - pasakė konsteblis. — 
Gal ir per smarkiai jį paspaudėte. 

— Na ačiū, Valstietuk, - suniurzgė Frostas ir įdė- 
jo lapą atgal į aplanką. - Tai bent pradžiuginai! 

Inspektorius nujautė kažką pražiopsojęs, tik — 
ką, velniai griebtų? | 

— Šefe, jei tik norite, aš paliudysiu kitaip, - pasi- 
siūlė Morganas. - Esu jums daugel skolingas. Ga- 
liu pasakyti, kad toje pašiūrėje mergaitės išvis ne- 
ieškojau. 

— Ačiū, nereikia, - sumurmėjo Frostas. Vartyda- 
mas bylą, jis aptiko ponios Viver mirties liudijimą 
ir trumpą ligos istoriją. Šių dokumentų iš ligoninės 
buvo pareikalavęs policijai atstovaujantis advoka- 
tas — kad šeimai atstovaujantis kolega nemėgintų 
teigti, esą ponios Viver mirtį paspartino sūnaus sa- 
vižudybė. Kažkas tame mirties liudijime buvo ne- 
gerai. Inspektorius perskaitė jį dar kartą, tada atsi- 
lošė ir nusišypsojo. - Kas čia toks Žžioplas? 

— Gal aš? - atsiliepė Morganas. 

— Ne tik tu, Valstietuk. Aš taip pat. Vėplų 
vėpla! - Frostas padavė liudijimą konstebliui. — 
Pažvelk į adresą. 

— Deinso kotedžas, Paparčių takas, Dentonas, — 
perskaitė konsteblis ir suraukė antakius. — Šefe, pa- 
rašyta klaidingai. Juk jie gyveno Argailo gatvėje. 

— Valstietuk, motina pas sūnų persikėlė tik su- 
sirgusi. Anksčiau gyveno atskirai. Kaip aš išsyk 
nesusigaudžiau! 

— Kas iš to? Nesuprantu. 

— Paklausyk. Kai pasakiau Viveriui, kad radome 

Dženės lavoną, jis net nepaklausė kur. Iš karto pra- 
trūko rėkti, esą pakišome, kad galėtume jį apkaltinti. 

— Gal aš ir bukas, šefe... 

— Nesakyk „gal“, Valstieti. Viveris neklausė, kur 
mergaitę radome, nes manė, kad aptikome lavoną 
ten, kur jis paliko jį. O paliko ten, kur radus iš kar- 
to tampa aišku, kas žudikas. 

Staiga sumojęs, kur inspektorius lenkia, Morga- 
nas išpūtė akis. 

— Motinos name? 

— Taip. Nenuostabu, kad namuose Argailo gatvė- 
je neradome jokių įkalčių. 

— O kas tuomet lavoną pervežė? 

— Dar gerai nežinau, - atsakė Frostas. - Bet esu 
šį tą sumanęs, po šimts plynių... 


Valytuvai stiklą apkibusiame sniege šiaip ne 
taip ištrynė dvi skyles. Snigo be paliovos, tad balta 
buvo visur. Prie Deinso kotedžo su pakrypusia iš- 
kaba PARDUODAMA - vienintelės valdos Papar- 
čių take — stovėjo rudas automobilis. 

Frostas, klimpdamas į sniegą, atbrido iki pa- 
grindinių durų ir pasibeldė. Kad kas nors įsileis, jis 
nesitikėjo, tad ketino prireikus iškulti lango stiklą. 

Vis dėlto įsileido. Duris atidarė senyva moteris. 
Ponia Vait; mažylio Čarlio teta Meizė. Akimirką ji 
sutriko, bet tuojau pat susitaikė su likimu. Žinojo, 
ko inspektorius atvažiavo. 

— Reikėjo susiprotėti anksčiau, - pasakė. 

Jis įėjo vidun. Namas buvo visiškai tuščias. Bal- 
dai išgabenti, kilimai nuimti, grindys švariai iš- 
plautos. Frostas ėjo iš vienos plikos patalpos - nei 

šviestuvų, nei užuolaidų, nieko - į kita, pora V=Z 
sekiojo iš paskos. Didelis šaldiklis virtuvėje z 222 
tarsi apleistas. Inspektorius pakėlė antvožą. At=-- 
pintas šaldytuvas buvo tuščias. 

— Naikindama įkalčius, pasistengėte iš peties, — 
tarė Frostas. - Kur mergaitės lavoną radote? 

Senutė atsakė ne iš karto. 

— Viršuje, - atsakė galų gale ir nusivedė inspek- 
torių į tuščią kambarį antrame aukšte. - Čia, - tars- 
telėjo, sustojusi prie durų. - Motinos kambarys. Jei 
būtų žinojusi, ką brangusis jos sūnelis išdarinėja... 
— Ponia Vait palingavo galvą. - Čarlis buvo jos ange- 
lėlis, auksinis berniukas. — Įėjusi į kambarį, senutė 
sudrebėjo. - Vargšė mergaitė. - Ji užsimerkė, veidas 
persikreipė. - Kaip siaubingai jis su ja pasielgė! 

— Kodėl jį dangstėte? - paklausė Frostas. 

- Dangsčiau Čarlį visada, - atsakė ponia Vait. — 
Jeigu motina būtų žinojusi, ką jis krečia, širdis jai 
būtų plyšusi. Mačiau nuotraukas... tokios šlykš- 
čios... Čarlis su vaikais... 

— Kur jos? 

- Sudeginau. 

— Anoniminį laišką su saga siuntėte jūs? 

— Aš. 

Dabar jau Frostą nukratė šiurpas. Jis stovėjo 
kambaryje, kuriame Dženė ir Vikė praleido pasku- 
tines siaubingas trumpų gyvenimų akimirkas. 

— Važiuosime į nuovadą, surašysite paaiškini- 
mą, - pasakėjis. 

Moteris papurtė galvą. 

— Papasakojau jums, inspektoriau Frostai, kad 
nusiramintumėte, bet jokių paaiškinimų nerašysiu. 

Viską, ką jums pasakiau, viešai paneigčiau. 

— Kodėl? Juk nei Čarlio, nei jo motinos nebėra. 

— Šeimos garbės teršti neketinu. 

— Šeimos garbės?! Po pusvalandžio koroneris 
kals mane prie gėdos stulpo už tai, kad nuvariau į 
kapus nekaltą žmogų! Gali net išsipirti iš policijos! 

Senutė nuleido galvą ir sumurmėjo: 

— Inspektoriau, atsiprašau, bet savo nuostatos 
nekeisiu. 

Frostas įsmeigė į ją piktą žvilgsnį. Ponia Vait 
pakėlė galvą ir, kietai sučiaupusi lūpas, pažvelgė 
jam į akis. Užsispyrėlė iš tiesų neketino persigalvo- 
ti. Be jos paaiškinimo, be menkiausio įkalčio Fros- 
tas būtų likęs tuščiomis rankomis. 

— Tiek to, — pratarė jis. Buvo jau beišeinąs, kai 
pastebėjo ant palangės - kambario, kuriame senutė 
rado Dženės lavoną, palangės — tualetinio popie- 
riaus ritinėlį. Priėjęs paėmė. Ritinėlis buvo vos 
praimtas, tik kelis lapeliai nuplėšti. - Pravers, - nu- 
sišy psojęs ištarė inspektorius. 

Lauke šėlo pūga. Į koronerio teismą Frostas ge- 
rokai vėlavo. Bet dabar jam tai neberūpėjo. 

